
MAREȘALUL ION ANTONESCU 


« Omul chemat să salveze România, de la pieirea ce o aştepta, 
în urma dezastrelor din cursul anului 1940, a fost Mareșalul Ion 
Antonescu »; — cu această frază, în mod obișnuit, vor începe 
istoricii din viitor povestirea anilor din a doua domnie a Regelui 
Mihai I. Iar filosofii şi publiciștii care trag învățăminte din expe- 
riența trecutului vor considera cazul Mareșalului Ion Antonescu 
drept un exemplu clasic pentru a ilustra rolul hotărîtor al oame- 
nilor excepționali în explicarea destinului unui popor. 

In afară de Mareșalul Ion Antonescu, nimeni altul putea să 
oprească prăbuşirea determinată de cedarea unei treimi din teri- 
toriul patriei și nenorocirile care urmează: evacuarea funcționa- 
rilor și a multor familii gonite din căminele lor; desorganizarea 
economiei agricole și industriale a "Țării; înpovărarea bugetului 
peste măsură, şi pe deasupra tuturor, mai apăsătoare decât orice, 
deprimarea sufletească din rândurile armatei, care se văzuse umilită 
prin ordinul de retragere necondiționată de pe hotarul Nistrului, 
şi haosul din sufletul tineretului, care-și vedea viitorul lăsat la 
voia întâmplării, Niciodată atâta urgie adunată pe capul unui 
popor. 

Acel chemat să înlăture această urgie nu putea fi un om politic, 
ori câtă capacitate și popularitate ar fi avut, fiindcă omul politic 
ar fi trebuit să tolereze mai departe o viață politică împărțită pe 
partide, ceea ce ar fi însemnat întețirea nenorocirilor, iar nu 
înlăturarea lor. Partidele ca să trăiască aveau nevoie de încriminări 
şi îndemnuri la ură, adică de întreținerea unei atmosfere înveni- 
nate, pe când ţara avea nevoie de linişte și de încredere în viitor, 
Apoi, omului politic i-ar fi fost cu neputinţă să se despartă de 
statul-major al partidului său, în mijlocul căruia, după obiceiul 

pământului, urma să troneze clica oamenilor de casă, — ceea ce 
ar fi fost compromiterea oricărei activități desinteresate şi prevă- 
zătoare, 

Omul chemat trebuia să fie un militar; dar un militar excep- 
tional. Trebuia un militar cunoscut și de întreaga Țară apreciat, 
drept un comandant destoinic în război, având în acelaşi timp 
un caracter rigid, leal şi cu un înalt simț al răspunderii. Trebuia 
un bărbat încercat şi totodată un simbol, Condiţiile acestea nu le 
putea satisface decât Mareşalul Ion Antonescu. El a fost omul, 
pe care geniul tutelar al neamului nostru l-a păstrat ca supremă 
rezervă, pentru înlăturarea piedicilor din calea desvoltării Sta- 
tului român, la începutul domniei de a doua a Regelui Mihai I. 

Primii pași în săvârşirea chemării sale i-a făcut Mareșalul, 
cu un curaj cumpătat, dar hotărît. După câteva luni de guver- 
nare, încrederea poporului era câștigată. Plebiscitul din primăvara 
anului 1941 a dovedit că era o încredere nețărmurită. Increderea 
poporului trebuia însă întărită de încrederea Conducătorului 
Imperiului german, care era singurul în măsură să mijlocească 
repararea nedreptăţii suferită de România, şi această încredere 
nu era ușor de câștigat. In numele României vorbiseră până aici 
bărbaţi cu un simț de răspundere scăzut; ceva mai mult: bărbaţi, 
care în schimbul măgulirii ambițiilor personale angajaseră "Țara 
în combinaţii riscate. Cuvântul României nu mai era crezut, 
Cel mai talentat diplomat nu i-ar fi putut reda autoritatea cuve- 
nită. Nu i-ar fi putut reda autoritatea aceasta nici cea mai solemnă 
promisiune din partea Statului. Românii erau socotiți ca un popor 
care merge după steaua norocului. Puțin lipsea, până să se acre- 
diteze chiar legenda, pusă în circulaţie de dușmanii lui, că existența 
Statului român este o elaborare artificială, datorită rivalităţii dintre 
imperiile învecinate. 

Aceea ce nu se putea obţine prin talente diplomatice şi prin 
promisiuni solemne, s'a obţinut de Mareșalul Ion Antonescu, 
mulțumită însușirilor sale de caracter. In ochii, în cuvântul, în 
faptele acestuia, sentimentele cinstite ale poporului român au 
reușit să se exprime sincer, și să obțină încrederea Conducătorului 
german. 

La 22 Iunie, anul 1941, când Imperiul german a pornit uriaşa 
ofensivă împotriva Republicilor sovietice ruse, în scopul de a elibera 

Europa, de sub ameninițarea păgânismului bolșevic, și de a asi- 
gura Germaniei un hotar sigur din spre Răsărit, armata română 
se găsea alături de armatele puternicului Imperiu german, iar 
Mareșalul Ion Antonescu avea cinstea, ca în sectorul care interesa 
recucerirea Basarabiei, să aibă comanda supremă. România primea 
astfel, din partea Conducătorului german, asigurarea încrederii 
sub forma frăției de arme, care pentru popoarele cu tradiţii răz- 
boinice, aşa cum sunt Germanii și Românii, este forma cea mai 
solemnă. 

Mareşalul Ion Antonescu este astăzi pe front, şi mulțumită 
energiei şi a competinţii lui, România a fost reîntregită în hota- 
rele sale, dinspre Răsărit. In Basarabia şi Bucovina organele 
Statului român au fost reintegrate, şi acum ele funcționează în 
mod regulat, 

Cu această reîntregire de hotare, rolul istoric al Mareșalului 
Ion Antonescu nu este însă sfârșit. Reîntregirea de hotare trebue 
să fie urmată de consolidarea lor pe viitor, și aceasta nu se poate 
avea decât prin o sănătoasă reorganizare a Statului român însăși. 
Vremea fericitei organizații a Romei antice, când un comandant 
victorios în război se înapoia după sfârșitul războiului, la coarnele 
plugului, așa cum 4 făcut vestitul dictator Fabius Maximus Rul- 
lianus, asemenea vreme a trecut şi ea nu se mai repetă. Mareșalul 
Ion Antonescu va trebui să-și ducă mai departe misiunea, pe 
planul pacific, cum a dus-o pe planul războinic. 


Dar Mareșalul Ion Antonescu este şi un simbol. Este sim- 
bolul unei noi orientări în înţelegerea destinului românesc, 

El simbolizează intrarea naţiunii române într'o comunitate 
de destin cu națiunea germană. 

Până acum câţiva ani în urmă, destinul românesc era înţeles 
ca un vlăstar ieșit din destinul gintei latine. Pe temeiul limbii 
sale, în care se oglindește spiritul latin, poporul român se con- 
sidera ca legat pe veci de popoarele neolatine. El avea pe lume 
rostul unei sentinele îndepărtate, dar veșnic credincioasă gintei 
latine. 

Exemplul poporului italian care, deşi de origină latină, şi-a 
legat destinul de destinul poporului german, noi nu l-am urmat 
mai de vreme, lăsând să treacă ocaziuni favorabile; îl urmăm 

de abia de un an. Gestul decisiv l-am făcut, rămâne ca 
de aici înainte să-i fim consecvenţi; întru cât întârzierea am 
plătit-o destul de scump. In primul rând să ne revizuim 
conștiința în ceea ce privește rostul existenţei noastre în 
structura geografică şi politică a Europei. In structura antro- 
pologică ne ştim rostul, sau mai bine zis credem că ni-l știm, 
căci în vederea acestui rost ne-am orientat până acum, Suntem, 
prin rasă, înrudiți popoarelor geto-dacice, autohtone între largile 
hotare ale Daciei vechi, iar prin limbă suntem înrudiţi cu popoarele 
ce aparţin latinităţii. Genealogia ne-o cunoaştem. Dar genealogia 
nu hotărăște ea singură destinul. Ea dă numai o parte din posibi- 
lităţile acestuia. Destinul unui popor se hotărăște de întreaga 
rețea a posibilităților. El depinde de structura geografică şi de 
structura politică a popoarelor vecine, tot aşa de mult, dacă nu 
chiar mai mult, decât de structura rasială sau spirituală. Popoarele 
de aceeaşi rasă şi de aceeaşi limbă nu merg totdeauna împreună. 
Precum şi contrar: popoare de rasă deosebită şi de spiritualitate 
diferită nu sunt totdeauna în vrășmăşie. Căile destinului sunt așa 
de complicate, că ele nu pot fi recunoscute după datele genealogiei. 


Intre interesele vitale ale naţiunii române şi interesele Sta- 
tului german, încă de multă vreme, au fost găsite puncte comune, 
pe diferite terenuri de activitate. Inţeleptul Rege Carol I le-a 
folosit, cu mult tact, pentru a realiza o apreciere între vechiul 
regat român și Imperiul german. Aproprierea a fost și realizată 
în parte; ea a luat chiar forma unei alianțe cu caracter politic, 
fiindcă utilitatea ei era evidentă, Germania oferea României o 
şcoală de cultură; un debușeu pentru producția sa agricolă, şi în 
sfârșit o garanţie împotriva unui eventual atac din partea Imperiului 
rusesc. Statul român urmărea unitatea națională. Motivul era legitim; 
el va rămânea legitim şi de aici înainte, cât va dura neamul româ- 
nesc, Legitimitatea motivului nu scutește însă de datoria de a 
cumpăni mijloacele pentru realizarea lui și mai ales mijloacele 
pentru menţinerea realizării lui. Căci, în politica unui bărbat de 
Stat, cumințenia consistă în a realiza cu șanse de durată perpetuă, 
iar nu în a realiza cu orice preț. 

Unitatea naţională a Românilor, în urma războiului mondial 
dintre anii 1914—1918, a fost formal, nu însă definitiv realizată, 

fiindcă ea n'a fost cu prevedere consolidată pe structura geografică 
și politică a Europei centrale şi răsăritene. Singura ei şansă de 
durată se sprijinea pe durata « Societăţii Naţiunilor », creată de 
tratatul din Versailles, dar care s'a dovedit a fi mai mult o insti- 
tuție născută-moartă. 

Durata «Societății Națiunilor» cine o putea prevede? Este 
adevărat că această durată nu se putea prevede. Au vină aceia 
care, după ce s'a dovedit că «Societatea Naţiunilor» nu are 
durată, au continuat să creadă în ea și au neglijat să ia măsurile 
necesare pentru a asigura viitorul unității naționale, obținută 
cu atâtea sacrificii. 

Curând după războiul mondial dintre anii 1914—1918, Europa 
continuând să aibă aceeași constituţie antropologică, și-a schimbat 
complet raporturile de interdependență dintre națiunile care o 
locuiau. Ea nu mai era continentul, în care respectul pentru suve- 
ranitatea Statelor reprezinta o realitate. Aceasta a fost și cauza 
pentru care «Societatea Naţiunilor» a fost sortită să moară. 
Această instituție, fundată principial pe suveranitatea naţiunilor, 
de fapt, lucra pentru stabilirea dominaţiei câtorva naţiuni asupra 
altor naţiuni. Cu mult înainte de începerea noului război din 1939, 
Europa era împărțită în trei Europe: una de apus, a plutocraţiei 
engleze; una de răsărit, a partidului revoluţionar bolșevic; și alta 
de mijloc, a popoarelor sărace, care urmau să fie, sau exploatate 
de plutocrația engleză, stăpâna aurului și a navigaţiei mondială, 
sau să servească drept câmpuri de experiență pentru revoluția 
bolşevică. Germania și Italia, ţările cele mai importante din 
Europa de mijloc, au simţit numaidecât primejdia ce se pregătea. 
Naţional-socialismul și fascismul au fost mobilizări preventive, 
comandate în scopul, nu de a intimida, ci de a trezi conștiința 
poporului german și poporului italian, în primul rând; şi a celor- 
lalte popoare, expuse la aceeaşi primejdie, în al doilea rând. 

Bărbaţii politici care au avut un rol hotăritor în conducerea 
Statului nostru au avut naivitatea să creadă, că aceea ce pentru 
Germania şi Italia era o primejdie, în vederea căreia trebuiau 
luate eroice măsuri de apărare militară şi economică, pentru Ro- 
mânia ar fi fost numai o sperietoare, ce se putea îndepărta la 
nesfârșit prin combinaţii diplomatice. Ei mau reflectat asupra 
comunităţii de destin, care din cauza situației geografice și a 

propagandei revoluţionare bolșevice, leagă România de Europa 
de mijloc, şi în special de Germania. Această miopie este marea 
lor vină; căci ei îi datorăm dezastrele din cursul anului 1940. 
Bărbaţii noștri politici au socotit că prin abilități se poate schimba 
cursul istoriei. Abilităţile lor însă mau făcut decât să ne aducă 
nepregătiţi în faţa unor evenimente, de care putea să atârne exi- 
stența noastră națională însăși. 


Pentru comunitatea de destin cu poporul german, ce este 
în interesul Țării să ne-o făurim de aici înainte, —nu este 
de ajuns proclamaţii solemne verbale, ci ea trebue de pe acum 
pregătită prin reforme morale executate în fapt. Frăția de arme 
să fie doară un început, căruia să-i urmeze practicarea tuturor 
celorlalte virtuți, impuse de condiţiile geo-politice popoarelor 
din Europa de mijloc, şi pe care poporul german le practică de 
multă vreme. Căci: fără selectarea materialului uman în împlinirea 
funcţiunilor Statului şi a profesiunilor particulare; fără organi- 
zarea muncii naționale, pe principii raționale, iar nu pe improvi- 
zaţii;: şi fără cultivarea simțului de răspundere față de bunul 
public, — nu există, pentru popoare sorți de a-şi păstra indepen- 
denţa pe viitor. Avem convingerea că acestea toate sunt prevăzute 
de Mareșalul Ion Antonescu. 

C. RĂDULESCU-MOTRU 


FRUNTARIA ROMÂNIEI 
SPRE RĂSĂRIT 


Marginea răsăriteană a Moldovei este 
hotarul de răsărit al Europei, 


Vrând-nevrând, geografii măsoară evenimentele omenirii după 
timpul şi spaţiul planetar. A le privi « hologeic», cum zicea Fr. 
Ratzel, întemeietorul geografiei politice, e pentru dânşii o metodă, 

Să începem cu fapte cunoscute de orice om de cultură. Acum 
vre-o 2500 de ani, când cel mai mare monarh al epocei, Dariu 
Histaspe, plănuise o expediţie de pedepsire contra Sciților, armata 
sa, venind la Dunăre, s'a oprit la vadul de lângă Isaccea, până ce 
au sosit pontoanele aduse de flota greacă pe la gurile fluviului. 
(Se ştie ce însemnătate a avut acel pod de vase la sfârșitul cam- 
paniei, când armata persană era bucuroasă să scape cu fuga de 
urmărirea nomazilor). 

Peste 200 de ani, când Alexandru cel Mare şi-a încercat şi el 
norocul în părțile noastre, cuceritorul macedonean a găsit în lunca 
Dunării atâtea monoxile (luntre scobite dintr'un singur lemn), 
încât a putut trece numai într'o noapte şi falanga, şi cavaleria 
de pe un mal pe celălalt. E drept că n'a făcut nici o ispravă, 
cum nu făcuse nici Dariu, însă chiar trecerea peste o apă, mai 
mare decât toate râurile Macedoniei și ale Greciei la un loc, 
fusese o acţiune vrednică de ambiția tânărului plecat să cuce- 
rească lumea. 

Peste alți 400 de ani, Dunărea ajunge pentru întâia oară frun- 
tarie, — până atunci fusese a Dacilor toată valea carpato-balcanică. 
In secolul întâi al erei creştine, după cucerirea Galiei, trei pătrimi 

din legiunile Romei se așează pe malul drept al Dunării de Jos, 
în fața Daciei, iar o flotă romană patrulează fluviul dela mare 
până la Porțile de Fier. 

La începutul secolului al doilea, se ivi în sfârşit și minunea 
epocei: podul lui Traian, o operă tehnică, fără samăn pe lume, 
ca și drumul dela Cazane, tăiat de legionari în piatră. Prin 
cucerirea Daciei, Dunărea intrase acum toată între granițele im- 
periului. Pax romana. 

Ce-a mai urmat se ştie. Când loviturile barbarilor s'au întețit, 
pacostea a căzut întâi asupra orașelor. Spre ele s'a îndreptat lă- 
comia năvălitorilor. Au fost prădate, arse și ruinate. (In loc să 
tot vorbească de retragerea legiunilor sub Aurelian, istoricii ar 
aminti mai bine alt fapt, cu mult mai semnificativ: împăratul a 
trebuit să ridice atunci un zid chiar pentru apărarea Romei, — 
atât de mare era primejdia, nu numai la graniţă, ci în tot imperiul). 
Cât priveşte Dacia, țăranii, după plecarea armatei, vor fi cules şi 
ei ce mai rămăsese printre ruinile orașelor dărâmate, dar de fugit— 
nici vorbă. Goţii năvălitori cereau numai o treime din ogoare, 
un fel de expropriere parțială, ceea ce era foarte puțin față de 
numărul lor mic. Pentru atâta lucru, cine putea fi așa de nechib- 
zuit să pornească spre Dunăre, ca să fie prădat și să rămână mu- 
ritor de foame după cea dintâi zi de bejenie! Câte luni i-ar fi 
trebuit să ajungă din Maramureș şi dela Nistru până în Balcani? 
Povestea cu părăsirea Daciei de elementul autohton, romanizat 
de atâtea generații 1), este una dintre cele mai nesănătoase închi- 
puiri dintre câte au trecut prin imaginația cărturarilor lipsiți de 
intuiție istorică și geografică. (Scuza celor vechi era lipsa hărților 
exacte. Povesteau numai din auzite. Pentru cei noi, credința în go- 
lirea unui spațiu de aproape 300.000 km? și îngrămădirea po- 
pulației daco-romane întrun colț al peninsulei balcanice, de 
mărimea câtorva județe, nu are altă explicare decât ignorarea 
hărții și deprinderea de a pune fetișismul vorbelor în locul fap- 
telor reale). 

Adevărul e cu mult mai simplu: Nu numai în timpul Goţilor 
(aliați ai imperiului — foederati), dar şi mai târziu, sub Huni, 


1) Incă din timpul lui August, legiunile se aşezaseră până la gurile Du- 
nării, iar limba latină era răspândită în toată Panonia (în omnibus Pannoniis). 

situația n'a fost mai rea. Attila, voind să întemeieze la Dunăre 
un Stat puternic, ocrotea pe localnici; luase chiar măsuri ca lumea 
să treacă nesupărată de pe un mal al fluviului pe celălalt. Flota 
romană pierise de mult, dar pescarii cu ciobacele (monoxile) 
şi plugarii din lunca şi câmpia Dunării își vedeau înainte de tre- 
burile lor. 

Mai târziu, cu barbarii veniți după Huni, lucrul a urmat la 
fel. Gepizii (cu care Daco-Romanii se deprinseseră încă din timpul 
lui Attila) erau oameni blânzi. Slavii, veniți la noi ca robi ai 
Avarilor (li se zicea: «cânii Avarilor ») formau elemente pasive, 
cum îi arată și numele lor Slavi — Sclavi ori Sclavini. Şi 
nici cu Pacinaţii sau Pecenegii n'am dus'o prea rău, cum arată 
numele Peceneaga, la Dunăre, şi Pecenegu, la munte, semn că am 
trăit împreună cu ei pe mari întinderi de pământ, fără prea multă 
supărare. Cumanii în Teleorman, Uzii la Uz şi Oituz, Tătarii în 
Bugeac și alți hoinari ai stepelor n'au speriat nici ei din cale afară, 
poporul autohton. (Tătarii strângeau dările cu ajutorul knezilor 
noștri). Au făcut deci Daco-Romanii ceea ce făceau în timpurile 
acelea și locuitorii țărilor apusene, copleșite și ele de barbari. 

Gândiţi-vă: când Goţii se îmbulzeau la Dunăre, Francii loveau 
pe la Rin. Legiunile părăsiseră Dacia spre sfârșitul secolului al II-lea, 
iar la începutul secolului al IV-lea au părăsit și podișul Elveţiei. 
Deosebirea în timp n'a fost prea mare și, peste tot, starea Europei 
era cam aceeași: scădere de populație, comunicații desorganizate, 
dreptul public în agonie, administrația ca şi anulată... Abia 
după vre-o mie de ani a prins a se înfiripa o rânduială nouă, când 
oraşele reînviate au dat Europei coeziunea pe care nici Papa, nici 
Impăratul nu putuseră să i-o dea, cu toate opintirile lui Carol 
cel Mare de a restaura vechea ordine din epoca Romanilor. Tot 
atunci, când apusul era pe cale de întremare (în secolul XIII și 
XIV), a început a se simți oarecare înviorare și în basinul Du- 
nării-de-]Jos. Unele orașe italiene, cu titlul semeț de «republici », 
ajunseseră prin comerț la o reală înflorire. In fruntea tuturor sta 
Veneţia şi Genova. In Crimea erau dogi, ca în orașul lagunelor, 
iar în Chilia și Cetatea Albă (Moncastro), mărfurile genoveze pri- 
soseau. Ce minunată perspectivă se deschisese poporului român ! 
S'ar fi putut împărtăşi din plin de binefacerile Renaşterii, legând 
iarăși firul cu civilizația și cultura latină, de care îl despărțise 

invazia barbarilor și în deosebi gloata slavă ce ajunsese până la 
Adriatica, Alpi şi chiar la unii afluenţi de pe dreapta ai Rinului. 

Din nenorocire, lumina n'a ţinut mult. Italienii dispar din 
porturile Mării Negre, după cum dispăruseră coloniile greceşti din 
antichitate, iar marea aceasta închisă din toate părțile ca un lac, 
ajunge timp de câteva secole un adevărat lac turco-tătar, aproape 
pustiu tot anul. Cine ar crede că chiar în secolul al XVIII 
corăbiile nu cutezau să iasă din Bosfor decât vre-o trei luni pe vară, 
ba încă şi atunci numai cu anume piloţi, — parcă ar fi fost vorba 
de « Capul Furtunilor ». 

Așa dar, pe când în apusul continentului, oraşele înfloreau 
și satele se consolidau, poporul legat de Carpaţi și Dunărea de 
Jos trebuia să suporte presiunea concentrică a trei neamuri mon- 
golice: Maghiari la apus, Tătari la răsărit și Turci la miazăzi. 
In loc de «renaștere », a trebuit să-și risipească puterile, rezistând 
acestei încercuiri asiatice. Putem spune că chiar după sfârşitul 
epocei barbarilor, poporul român a trăit asediat până în secolul 
al XIX-lea. Ultima invazie a 'Tătarilor s'a petrecut la 1757 şi 
abia către sfârşitul secolului al XIX-lea, Turcii au fost izgo- 
niţi dela malul Dunării. (E de mirare că în starea aceasta de 
asediu cronic poporul român a izbutit totuşi să reconstitue 
măcar pentru scurt timp sub Mihai Viteazul vechea unitate a 
Daciei lui Traian). 

In sfârşit, a venit o nouă înviere — cea din secolul al XIX-lea. 
După alungarea 'Turcilor, în urma unui război victorios, în locul 
schelelor de lemn, se ivesc la Dunărea de Jos porturi fluviale 
cu malul zidit în piatră; un braţ al deltei, cel dela Sulina, este 
canalizat, iar la țărmul mării, satul Kiustendge cu 60 de cocioabe 
ajunge portul Constanţa, apărat de diguri înalte, înzestrat cu 
silozuri şi mai înalte, ce se zăresc din largul mării, și cu imense 
rezervorii în care o pipe-line aduce petrolul tocmai din Carpaţi. 
Paralel cu valurile romane, linia ferată transportă acum pe călător 
dela mare la Cernavoda, unde găsește un pod mai mare și decât 
al lui Traian. 

Drept încheiere, la 1918, se ivi iarăși pe hartă o Românie ro- 
tundă ca Dacia antică. 

Ca într'un film istoric, lumina şi umbra lunecă repede peste 
veacuri, însă câteva linii rămân neclintite; Carpaţii şi Dunărea 

nu şi-au schimbat nici locul, nici dimensiunile. Prin legătura cu 
Rinul, fluviul cel mai mare al Continentului a căpătat acum titlul 
de a «opta mare a Europei» și, în curând, prin canale de legă- 
tură, el va primi ca afluenți (economici) toate râurile mari dintre 
Rin și Vistula-Prut, scurtând cu mii de kilometri calea mărfu- 
rilor europene spre India şi Extremul Orient. Astfel, Cetatea 
Carpatică, stăpână pe deltă și amândouă malurile « Dunării ma- 
ritime », priveghind gurile fluviului, înlesnește circulația pe dia- 
gonala Rin—Dunăre—Bosfor—Suez, un fel de carotidă a comer- 
ului mondial. 

Așa dar, nu e o semeţie, dacă vom considera marginea de răsărit 
a României, cuprinsă între patrulaterul Cernăuţi, Hotin, Reni şi 
Cetatea- Albă, ca o regiune interesantă nu numai pentru statul român, 
ci şi din punct de vedere geopolitic. Vede orișicine că dela Dariu 
Histaspe până la Traian, dela Goţii care au trecut tot pe la Isaccea, 
până la Genovezii așezați în Chilia și Cetatea Albă; și la cruciații 
veniți din fundul Europei la Nicopole şi Varna; în sfârșit, 
până la înființarea «(Comisiei europene» pentru porțiunea 
maritimă a fluviului şi... până la pretenţia recentă a Rusiei 
Sovietice de a elimina puterile apusene din această Comisie, firul 
istoriei universale s'a legat iarăși şi iarăşi de acest colț de 
pământ, unde se încrucișează interese în adevăr planetare. E 
cazul să amintim vorba veche sunt fata locorum; au şi locurile 
soarta lor. 


e” 

Atâta ar fi de ajuns. Dar privind lucrurile chiar mai aproape, 
vom vedea că nu ne depărtăm de adevăr, numind Nistrul 
« simbol geopolitic ». 

Mai întâi constatăm un fapt: Fruntaria din lungul Nistrului 
este vecină cu istmul ponto-baltic, hotarul dintre Asia și Europa. 
Am arătat aiurea temeiurile geografice ale acestei afirmări, prin 
urmare nu mai e nevoie să stăruim asupra lor). Amintim doar 
atât: Nistrul este în răsăritul Europei râul care curge printr'un 


1) Die geopolitische Lage Rumäniens, Sonderdruck aus + Zeitschrift für Geo- 
politik >, Heft 8, August 1938, XV. Jahrgang. 

ţinut locuit în majoritate de Români, adică este un râu 
românesc 1). 

Al doilea fapt caracteristic: Când a venit Dariu, Sciții 
reprezentau pentru el nomadismul asiatic, în opoziție cu țările 
agricole din imperiul său care se întindea din Egeea până la Indus. 
Ca să înfrâneze năvălirile nomazilor, monarhul persan socotise 
că chipul cel mai nimerit era să-i lovească din marginea apu- 
seană a stepei, să-i curețe de pe fața pământului, aruncându-i 
spre miazănoapte, în zona pădurilor, ori strivindu-i de munții 
din Centrul Asiei. Așa se face că strămoșii noştri s'au trezit cu 
armatele lui Dariu la gurile Dunării 2). 

Ce s'a întâmplat? Herodot ne spune că Sciţii au cercat mai 
întâi să se razeme pe alianța noastră. Dar poporul carpatic, lipit 
de pământul său prin agricultură, a respins îmbierea nomazilor, 
amenințându-i cu armele, dacă nu-şi văd de stepa lor. Aceasta 
a fost cea dintâi ocazie, în care locuitorii din Carpaţi și regiunile 
vecine au simțit mai lămurit individualitatea teritorială a țării lor. 
Pentru plugarii Daciei, dinspre răsărit venea Crivăţul aducător de 
ger, şi tot dintr'acolo veneau şi năvălirile de pradă ale nomazilor. 
Nomadism, hoție și război au fost strâns unite de când lumea). 

E vădit astfel pentru oricine de ce marginea de la răsărit a 
Daciei a fost încă din anticitate hotarul Europei faţă de Asia. 

Aceeași impresie au avut-o şi Grecii. Când au început a veni 
în Pont (prin secolul al VII-lea a. Hr.) ceea ce i-a mirat mai mult 


1) Odinioară, Nistrul se varsă în mare prin albia Bugului, cum dovedesc 
pietrișurile cărate din Carpaţi (C. Brătescu, Hotare răsăritene, Valea Nistrului, 
Craiova 1941), Sedimentele răspândite de Vechiul Nistru spre răsărit de albia 
de azi arătau parcă drumul pe care aveau să-l urmeze așezările etnice pornite 
din munţii Daciei. 

2) Expediția lui Dariu nu este fantezia unui autocrat asiatic, doritor de 
faimă, ci urmarea unei situaţii geopolitice. Monarhia lui se întindea dela Indus 
până la Sahara şi Marea Egee, cuprinzând nu numai Iranul, dar și 'Turanul, 
unde Sciţii roiau mereu şi prădau marginea imperiului, Perșii au trebuit să 
ridice un şir întreg de burguri în faţa stepei, ca să-i ţină în frâu pe nomazi, 
Alexandru Makedon le va găsi în fiinţă, Incă de pe atunci, erau în regiunea unde 
curg Oxus şi laxarte cetăţi întărite şi stări sociale pe care Europa le va realiza 
abia în evul mediu. 

Așa dar, planul lui Dariu de a-și apăra imperiul, lovind pe Sciţi tocmai la 
hotarul lor apusean, spre a-i strânge în cleşte, era întemeiat pe o largă privire 
asupra spaţiului Lumii vechi, 

pe navigatorii deprinși cu munții dimprejurul Egeii, plină de insule 
muntoase, a fost lipsa totală a insulelor și netezimea țărmului. 
După ce treceau de capătul Balcanului, vedeau numai o vastă 
câmpie « Sciţia Mare », iar peninsula Crimeea li se părea o « Sciţie 
Mică », aninată de cea dintâi printr'un istm îngust, ca și Pelopo- 
nesul de Grecia. Aceşti corăbieri sunt de vină că numele Sciţiei 
s'a întins și spre gurile Dunării, pe când în realitate plugarii 
daci (Geţii, cum le ziceau Grecii) se întindeau până la țărmul 
Mării Negre, iar regii Dacilor, timp de secole, au fost protectorii 
fireşti ai porturilor greceşti, respingând cu armele pe străinii 
care cercau să se amestece în zona dacică a țărmului (dela li- 
manul Nistrului până la miazăzi de capătul Balcanilor). 

Concluzie: la sfârșitul evului antic, nu numai gurile Dunăru, 
ci tot basinul Nistrului era ţinut european. 'Tyra-Geţii, adică « Geţii 
nistrieni » sau Dacii (cum le ziceau Romanii), cu davele lor în- 
şirate pe harta lui Ptolemeu în lungul râului, erau cei din urmă 
locuitori statornici ai Europei în fața forfotei nomazilor asiatici. 
Așa că istmul ponto-baltic își arăta încă de pe atunci rolul său 
de hotar: spre apus, stau Dacii plugari, iar la răsărit se vindereau 
nomazii în stepă, având ca vecini la Nord pe Slavi (niște sălbateci 
unși cu funingină, în loc de îmbrăcăminte) și spre tundre seminții 
fino-ugrice, despre care Tacitus scria doar din auzite. Zona 
pădurilor — continuare a celei din Siberia (taiga) şi a tundrei — 
nu era cuprinsă încă în orizontul istoriei. 

Așa dar, după ce Dacia a fost cucerită, Romanii puteau so- 
coti că au ajuns la marginea răsăriteană a Europei, — mai ales că 
pe hărțile slute de atunci, istmul dintre Portul Euxin și Baltica era 
foarte îngust; fantezia cartografilor dăruise Mării Azovului (Palus 
Maeotis) un golf atât de lung, că se isprăvea abia unde e azi Mos- 
cova! Traian, urmașul politicei lui Caesar în ce privea ocuparea 
Daciei, era sigur că, împânzind cetatea carpatică cu legiuni, a 
cuprins tot pământul european, până în fața stepelor Asiei. 

Pe scurt: hotarul răsăritean al Daciei, ultima provincie 
cucerită de Romani, era la începutul erei creştine o fruntarie 
de interes european — și chiar mondial — în cel mai deplin 
înţeles al cuvântului. 

Urmează epoca turbure a evului mediu. Fruntaria politică se 
retrage pe linia Dunării, dar cea etnică, a Daciei, rămâne cum 
fusese. După cinci secole de infiltrare romană, nu numai penin- 
sula balcanică (fără Grecia), dar şi Iliria, Panonia și Dacia fu- 
seseră cucerite de limba și civilizația latină. Ba încă Dacia ajun- 
sese provincia cea mai de laudă a imperiului {Dacia felix). Goţii, 
cu mica expropriere de care am pomenit, nu puteau fi o cauză 
de mutare a populaţiei, — mai ales că o parte din ei trecuseră 
la creştinism şi poposiseră pe malul Dunării cu evanghelia în 
mână (Ulfila). După secolul gotic, situația rămâne grosso modo 
aceeași. Faptul fundamental era contrastul dintre plugari şi no- 
mazi. « Porţile continentului », zice Fr. Ratzel, au fost câmpiile 
din Sud-Estul Europei. «In acest şes, de când ţine minte 
istoria, mereu un popor a împins alt popor şi toate s'au 
îmbulzit spre apus şi spre miazăzi». lar rezultatul acestei 
necurmate ciocniri privea continentul întreg, nu numai pe 
locuitorii Daciei. După un secol gotic, a urmat unul hunic, 
apoi două avarice (cu infiltrație slavă), până au venit la 


rând Maghiarii şi tot roiul Pacinaţilor, Cumanilor şi al 'Tăta- 
rilor. 


Astfel, timp de vre-o mie de ani, populația daco-romană a 
trebuit să sufere vecinătatea atâtor neamuri parazitare. Fără adă- 
postul cetății carpatice, mongolimea sar fi întins până în Alpi. 
Noroc de culcușurile dintre munţi, pe care geografii le numesc 
depresiuni « intracarpatice » şi « subcarpatice », precum și de codrii 
uriași, nu numai la munte, dar şi în unele părți ale câmpiei, cum 
dovedesc numele de spaimă: Deliorman și Teleorman (adică pă- 
duri « nebune »). Se înțelege, locuitorii din Carpaţi au rămas mai 
feriți. Un ţinut ca Munţii Apuseni, ca Maramureşul, "Țara Oa- 
şului, Vrancea, Loviștea și Haţegul mau suferit prea mult. Plu- 
găria 1) în văi (ba şi pe coastele însorite până la 1200—1300 m) 
şi păstoria pe plaiuri (vechile peneplene) era destul temei de 
viață. 

Primejdia a crescut numai atunci, când la loviturile nomazilor 
răsăriteni, s'au adăogat şi ale Maghiarilor, aşezaţi în stepa dela 


1) Laurian Someşan, Alter und Entwicklung der rumänischen Landwirtschaft 
în Siebenbiirgen, Bukarest 1941. 

apus de Carpaţi 1). După ce au prădat cruciş și curmeziș, până 
ce au fost frânți de Germani în Bavaria, Ungurii, așezându-se 
între Tisa și Dunăre, au început să apese spre răsărit. Cei dintâi care 
au reacționat mai hotărît față de silnicia crescândă a năvălitorilor, 
au fost locuitorii cu străveche autonomie, din basinul superior 
al Tisei, unde nici legiunile romane nu pătrunseseră. Urmarea 
a fost plecarea unei părți din populația Maramureşului spre ră- 
sărit, pentru a se așeza în valea Moldovei, sub conducerea câ- 
torva principi. Acesta e fenomenul cunoscut de cronicile țării 
sub numele caracteristic « Descălicare ». Iar rezultatul politic fu 
întemeierea unui principat moldovean la Baia, alături de alte 
așezări românești mai vechi, unele răspândite până în Podolia 
şi Volhinia (Bolochoveni). Când apoi dinastia Mușatinilor 2) iz- 
buteşte să unească ținutul din stânga Prutului (Țara Şipeniţului) 
cu cele din dreapta Prutului, cum unise cu puţin mai înainte di- 
nastia Basarabilor voivodatele din dreapta cu cele din stânga Ol- 
tului, Moldova împreună cu Muntenia reprezintă cele dintâi for- 
mafii politice europene, în frontul stepei, adică luau împreună rolul 
Daciei antice față de istmul ponto-baltic. In adevăr, Moldova se 
întinde repede până la mare, sub Roman; Alexandru cel Bun 
cuprinde și Cetatea Albă, adică tot limanul Nistrului, iar unul 
din urmașii acestei epice mişcări (Ștefan cel Mare) întărește 
linia Nistrului, adăogându-i încă două cetăţi: Soroca și Orheiul. 
Șirul acesta de întărituri reprezentă cea mai înaintată linie de 
« burguri » europene în fața nomazilor Asiei. 


1) Maghiarii au pricinuit cea dintâi vană grea în trupul Daciei. Contra nă- 
vălitorilor mai vechi din pustă (Iazigii), cetatea carpatică se apărase prin valuri 
paralele cu Tisa. In evul mediu, dela Huni până la Avari, loviturile au fost 
fără mare însemnătate. Nu Attila, ci Arpad a adus cea dintâi ştirbire poporului 
din Carpaţi. După Maghiari care se înfig şi în Transilvania, făcând o scorbură 
în trunchiul românesc, am avut apoi parte în evul modern și de vecinătatea 
“Turcilor în pustă, timp de două secole (XVI și XVII). Asediul asiatic n’a în- 
cetat deci o clipă. E drept să recunoaştem însă că preşiunea concentrică a mongo- 
lismului reprezentat prin Maghiari, Tătari şi Turci n'a fost peste tot egal pă- 
gubitoare, ci mai ales în partea de apus, unde veneticii s'au însoţit cu unele 
interese creştine... Maghiarismul catolic, iar mai târziu calvin, a fost pentru 
Români mai păgubitor decât islamisul turco-tatar. Cu drept cuvânt, putem 
spune că pusta Panoniei a fost «buba cea rea» de care a suferit poporul 
legat de Carpaţi. 

2) Urmașii lui Petru, fiul Mușatei. 

Așa dar, începând din Pocuția (colțul dintre Prut și Ceremuș) 
şi până la gura Nistrului, marginea de răsărit a Moldovei a fost 
hotarul răsăritean al Europei (cum fusese şi în anticitate). Mol- 
dovenii țin strajă neadormită la vadurile fluviului, contra Tä- 
tarilor, iar Muntenii împlinesc și ei această sarcină, luând în 


Cea mai înaintată linie de cetăți europene în faţa stepei. 


stăpânire «părţile tătărești » sau Bugeacul, de unde a şi eşit nu- 
mele de Basarabia pentru fășia de pământ din stânga Dunării 
maritime. Cât privește țărmul însuși al mării, sarcina a fost îm- 
părțită pe din două: Mușatinii stăpânesc sectorul dintre deltă 
şi limanul Nistrului, iar Basarabii pe cel din deltă până în golful 
Balcicului (adică aproape tot țărmul dacic din anticitate). 

Nu numai atât. S'a mai petrecut aici un fapt în adevăr semni- 
ficativ: o expansiurie etnică de mari proporţii. Prin firea lucru- 

rilor, țările agricole sunt conservatoare, defensive şi cu lungă 
durată. Din contra, statele formate de nomazi sunt de obicei 
dinamice, ofensive și efemere. Puterea lor are o strălucire me- 
teorică: repede se lățeşte, apoi tot atât de repede scade şi piere. 
Ce s'a întâmplat la Nistru? După ce au respins pe 'Tătari spre 
răsărit, Românii au trecut şi pe malul celălalt al râului. Mean- 
drele lui întortochiate şi curgerea foarte lină ademeneau atât pe 
plugari, cât şi pe podgoreni să ia malul stâng în stăpânire, — 
mai ales că refluxul 'Tătarilor lăsase stepa aproape goală 1) pe mari 
întinderi (secolul XIII şi XIV). 

Astfel, pe nesimţite s'a născut o Moldovă «nouă » dincolo de 
Nistru, cu sate din ce în ce mai numeroase, așezate în deosebi pe 
lângă râuri şi în zona dintre stepă şi pădurea ce se prelungeşte 
din «taiga » Siberiei spre Nordul Europei. In felul acesta, mar- 
ginea de răsărit a Moldovei a devenit și în evul mediu nu numai 
hotarul Europei spre Asia, dar elementul european, reprezentat 
aici prin Români, a luat chiar ofensiva contra celui asiatic, atât pe 
calea armelor (Ștefan cel Mare), cât şi pe calea muncii de toate 
zilele, prin colonizare agricolă dincolo de Nistru. Mai mult: 
Moldovenii îşi aruncaseră ochii şi spre largul mării. Ademeniţi 
de mișcarea din șleaul comercial dintre Baltica şi Marea Neagră, 
peste Lemberg spre Cetatea Albă şi de pilda Italienilor din Crimeea, 
ei ajung ca negustori până la Caffa și fac din apele vecine cu li- 
manul Nistrului un fel de «lac moldovenesc». Din punct de 
vedere antropogeografic, era acesta un mare pas înainte, deoarece 
vechii Daci nu se avântaseră pe mare, lăsând-o pe seama Grecilor 
din coloniile pontice. 

Din nenorocire tocmai când Europa începuse a se întrema 
după invaziile barbare, și se ivise peste tot un «spirit de autonomie p 
națională, ne-am trezit cu o năvală nouă, cea turcească. Ea ră- 
pune atât pe Italieni, cât și pe Românii ce abia intraseră în şcoala 
vieții maritime. La pacostea invaziei turceşti se mai adăogase 
schisma și o sumă de rivalități, aşa că «puterile europene abia 
constituite erau atât de slabe, că nici una 2) nu se afla în stare să se 


1) P. Milioucov, Essai sur la civilisation russe, Paris, 1501 p. 7o. 
3) Ranke, Die Epochen der neueren Geschichte, in « Geschichte und Politik », 


Leipzig, 1940, p. 245. 


LECENDA 
| ZZA | —2 3 34 


1, Răspândirea păstorilor români până la răsărit de Lacul Aral. 
2. Drumul turmelor din Carpaţi spre pustă şi spre stepa dela Nordul Mării Negre. 
3: Calea oilor din Moldova până în Crimea, 

4. Drumul lânei între Caucaz şi interiorul Rusiei. 


ogz 

apere, şi astfel lăsară pe Turci să pună mâna pe Constantinopole ». 
Frontul răsăritean al continentului a rămas deci să fie apărat la 
Dunăre de Români, irosindu-și puterile timp de secole, într'o 
rezistenţă istovitoare. 

Dar pe când la Dunăre, patru mari personalități (Mircea, 
Corvin, Ștefan și Mihai) purtau nenumărate lupte între 1400 și 
1600, spre a stavili înaintarea Otomanilor, la Nistru, perspectiva 
a fost ceva mai favorabilă. După scăderea puterii 'Tătarilor, stepa 
devenise mărul de ceartă între 'Turci, ca patroni ai hanului 'Tăta- 
rilor, și Poloni, cărora li s'a adăogat în curând și concurența mos- 
covită. Insă nici Moldovenii nu dormeau. După cum Rușii orga- 
nizaseră cete de Cazaci, ca o avantgardă pentru cucerirea stepei, 
tot așa Moldovenii plecați «în vitejie » organizaseră și ei regi- 
mente de cavalerie în felul Cazacilor. Mai puternică și mai 
sigură decât sabia, era totuși sapa și plugul. Cu ogoarele de 
cereale și cu plantațiile de vii, țăranii din valea Nistrului înaintară 
spre răsărit, ocupând locurile cele mai prielnice pentru astfel de 
ocupațiuni. 'Totdeodată, în sprijinul acestei ofensive pașnice, mai 
venea încă ceva: păstoria cu o pendulare a turmelor de o ampli- 
tudine necunoscută aiurea în Europa. Din Carpaţi, turmele co- 
borau până la Marea Neagră în Dobrogea, până în Crimea şi chiar 
mai departe de Marea Azovului, spre Caucaz, Caspica și stepele 
transcaspiene. După cum nomadismul superlativ este un fenomen 
asiatic, tot aşa, transhumanţa în stil mare este un fenomen european 
şi anume românesc. El n'a căpătat însă dintr'odată desvoltare în 
tot spațiul mai sus amintit; am relevat doar dimensiunile sale 
excepționale, spre a se vedea cum colonizarea agricolă dincolo 
de Nistru a fost sprijinită şi de o mișcare pastorală în aceiași 
direcție 1). 

Astfel, s'a creat acolo un soi de «marcă» moldoveană. Ea 
a dobândit în timpurile mai nouă chiar un fel de consacrare istorică. 
« Republica moldovenească» creată de Soviete între Nistru şi 
Bug (1924) este cea mai categorică mărturie a întinderii elemen- 
tului românesc în acel ținut de tranziție, între agricultură şi stepa 
acoperită până mai îer. numai de ierburi sălbatece. Insă nici nu 


1) Comunicare la Academia Română, cu o hartă a nomadismului, după 
înţelesul antropogeografic şi etnografic al cuvântului « nomadism », 

era nevoie de recunoașterea Sovietelor, deoarece încă din secolul 
al XVII-lea, Duca, Domnul Moldovei, stăpânea acea regiune 1). 
Vadurile ori podurile umblătoare peste Nistru erau păzite de 
ostași moldoveni. Din satele și orașele transnistriene, pârcălabii 
şi zapciii privegheau adunarea dărilor pentru vistieria din Iaşi; 
judecăţile se făceau la divanul din Iași, ba încă Domnul își clădise 
şi un palat aproape de Bug. Dacă procesul demografic, etnografic 
şi politic s'ar fi desfășurat tot așa mai departe, ţara Moldovei 
ar fi ajuns de două ori mai mare decât în timpul apogeului său 
militar, sub Ştefan cel Mare. In adevăr, Tătarii, ca nomazi învăscuţi, 
hoinăreau cu hergheliile lor, prădând ici şi colo, la întâmplare. 
Cazacii de asemenea nu erau nici ei vre-o piedică serioasă, mai 
ales că şi Moldovenii organizaseră regimente căzăcești, iar uneori 
însuși hatmanul căzăcimii întregi era ales dintre Moldoveni (Ion 
Potcoavă). Prin urmare, şi 'Tătarii, și Cazacii de neam moscovit 
erau oală de lut față de oala de fier a agricultorilor moldoveni, 
așezați în târguri şi sate de plugari, de podgoreni şi crescători de vite, 
având pe deasupra și prestigiul culturii și al unei organizări sociale 
superioare (Domn, Divan, Biserică cu vechi întocmiri etc.). 
Dar lucrurile au luat cu timpul altă întorsătură. « Intr'o viață 
plină de mari încercări, se ivesc și mari nenorociri », spune undeva 
înțeleptul istoric Ranke. Cea dintâi mare nenorocire pentru po- 
porul din Carpaţi fusese năvălirea barbarilor, care a ţinut aici 
mai mult decât oriunde în Europa. Pacostea asta cufundase 
tot răsăritul continentului «în cea mai deplină barbarie». Un 
judecător așa de cumpătat ca Ranke mărturiseşte că Gengiskhan 
a fost «idealul barbariei » (das Ideal der Barbarei). Sa ivit însă, 
tot aici, un alt barbar ideal (ein vollkommener Barbar) care va 
pregăti lumii apusene o nenorocire și mai mare. Acesta a fost 
"Ţarul Petru I. Până la el, nu se ştia dacă Rusia se va lipi de Eu- 
ropa, ori va rămânea stat asiatic. De altfel, colosul acela sta încă 
ascuns într'un fel de negură nepătrunsă de nimeni. Abia pe la jumă- 
tatea secolului XVI, Herberstain a ridicat vălul, explorând vastul 
şes dintre Urali, Baltica și Oceanul Inghețat. Opera sa Moscovia 
cuprinde cea dintâi hartă, din care lipsesc curiozitățile geografilor 


' 1) Chiar cu un secol mai înainte, Ion Vodă Armeanul face o danie (1574) 
în « Țara noastră, a Moldovei de dincolo de Nistru». 

din vechime. Dar nici el, şi nimeni dintre contemporanii acestui 
ambasador cu dragoste pentru ştiinţă, n'ar fi bănuit că din acel 
ţinut sălbatec și slab populat (abia sub Petru I Rusia va ajunge la 
14 mil. de locuitori) va ieși o primejdie pentru Europa cu mult 
mai gravă decât a hoardelor nomade. Lucrul a început a se simţi 
chiar după frângerea lui Carol al XII-lea la Pultava. De atunci, 
moscovitismul s'a îndreptat cu pași de uriaş spre apus. Sub Petru 
(numit cel Mare) hotarul Rusiei nu cuprindea încă Niprul; pe 
la 1772, atinge Bugul; după 20 de ani sare la Nistru (1792), iar 
după alți 20 de ani se oprește tocmai la gurile Dunării și 
la Prut (1812). Nu se împlinise un secol dela moartea ţarului 
«reformator» şi armatele moscovite apar la Rin, în Elveţia apoi 
la Paris. 

Urmarea acestei colosale ofensive a fost nu numai copleșirea 
Moldovei dintre Nistru şi Bug, dar şi cotropirea unei jumătăți 
din vechea Moldovă rezemată pe Carpaţi, iar idealul panslaviştilor 
era să ajungă cât mai repede până la Bosfor, Adriatica şi Alpi. 
Ameţiţi de idei eterogene : misticism de rasă, ortodoxie, imperialism 
autocrat şi alte alotrii, panslaviștii de felul lui Danilewsky nu se 
sfiau să considere Europa apuseană ca un focar de putreziciune. 
După mintea lor, regenerarea lumii nu se mai putea aștepta decât 
dela « Sfânta Rusie » ! Țarul, stăpânitor dela Baltica până în Oceanul 
Pacific, trebuia să reînvie imperiul bizantin şi să-și mute capitala 
în Constantinopole (Țarigrad, «orașul 'Țarilor »). Ce mai în- 
semna, nu Moldova dintre Prut, Dunăre și Nistru, dar toată 
Europa, față de imperiul ce se pregătea să-şi întindă hotarul 
nu numai până la Bosfor, dar până la Oceanul Indian !. 

Ceea ce nu putuse bănui însă nimeni (nici cei mai halucinați 
panslavişti) a fost altceva: că în pragul secolului al XX-lea, visuri 
imperialiste ca ale lui Gengiskhan și «testamentul lui Petru » cu 
privire la Byzanț vor ajunge programul unei dictaturi proletare, 
numită bolşevism ! Revelația aceasta s'a ivit abia la sfârşitul răz- 
boiului mondial. Pe când Wilson și alții de felul său se gândeau 
să întemeieze o pace veșnică pe temeiul tribunalului internațional 
dela Haga şi a unor reguli de arbitraj stabilite la Geneva, Lenin a 
răspuns cu o formulă inedită: «război permanent» tuturor 
popoarelor care nu vor adopta regimul comunist. Fanatismul 
partizanilor Coranului fusese astfel depășit, 

Putem afirma că acesta e momentul cel mai grav în toată 
desfășurarea vieții moderne. Dacă o astfel de lozincă ar fi devenit 
programul politicei unui stat de o mărime obișnuită, pretenția 
acestui imperialism planetar putea trece în rândul utopiilor 
care mau lipsit din istoria omenirii. Statul teocratic al jesuiţilor 
din Paraguay, republica Mormonilor pribegiți în Marele Deșert 
din apusul St.-Unite, ca să realizeze viața patriarhală a Vechiului 
Testament, cu poligamie și alte întocmiri biblice... este destulă 
dovadă că imaginația omenească nu obosește cu una, cu două. 
Dar, de data asta, lucrul a căpătat o înfățișare extrem de gravă: 

Mai întâi, Rusia este cel mai mare stat continental al planetei — 
un bloc unitar, nu un imperiu compus din bucăţi și bucățele ri- 
sipite pe toată fața globului ca imperiul britanic. 

Al doilea, acest imens stat, de vre-o patru ori mai mare decât 
toată Europa așezată la apus de istmul ponto-baltic, stă chiar în 
mijlocul Lumii Vechi. Păzit la spate de Oceanul Ingheţat și rezemat 
cu picioarele pe podișurile și munţii ce se întind din Asia Mică 
până în Marea Japoniei, uriașul Sovietic stăpânește tot sâmburele 
Eurasiei, — ceea ce mai rămâne pe de lături, din Corea până în 
India şi Spania, sunt doar o periferie a Rusiei. Iar dacă ținem seama 
că blocul de populaţie supus Sovietelor se apropie de 200 mil. și 
are perspective de mare creştere (ajunsese la un spor de 12 mil. pe 
deceniu) ne putem lesne închipui că statul moscovit se simțea în 
largul lui spunând acel veto fanatic: «război permanent » tuturor 
adversarilor comunismului ! Era vorba aici nu de un desiderat 
teoretic, ci repede a fost urmat de organizarea efectivă a revoluției, 
prin ațâțarea comunismului în Germania, Italia, Franța, Anglia, 
St.-Unite etc. Iar asta era numai prologul. La congresul interna- 
ţionalei roșii, adunat la Moscova în 1928, cel dintâi care a luat 
cuvântul, dictatorul Stalin a mărturisit că războiul a devenit 
pentru republica Sovietică o « necesitate absolută », iar mareșalul 
Voroșilov l-a şi anunțat ca ceva «apropiat». « Trupele chemate, 
zicea el, la manevrele din regiunea Kievului, vor avea efectivul 
de 700.000 de oameni, cel mai mare efectiv care a fost atins până 
acum, în toată lumea, la manevrele armatelor... După câteva 
ore dela începerea războiului nostru, marile orașe ale ţărilor 
inamice nu vor mai exista decât cu numele, în amintirea celor ce 
vor mai supraviețui în ruinele lor ». A precizat chiar că cea dintâi 

lovitură va fi dată României: în 15 zile, armatele sovietice vor 
fi la Galați, apoi vor pune mâna pe trecătorile Carpaților, înaintând 
spre Apus și spre Sud, unde totul era gata pentru o revoluție 
comunistă 1). 

Rezultatele acelor manifestări s'au şi văzut îndată. Din Spania 
până în China, propaganda Sovietică a dat roade în adevăr uimi- 
toare: Madridul răscolit de tranșee în timpul războiului civil care 
a durat trei ani (ajutat efectiv cu muniții și chiar trupe sovietice); 
măcelurile din Budapesta, când Bela Kun transformase Ungaria 
în republică proletară 2); bombardarea cu tunul a cuiburilor 
comuniste din mijlocul Vienei; haosul din China și o mulțime 
de greve puse la cale mai în toate ţările, sunt dovezi pipăite că 
"Țarul roşu a întrecut ca inițiativă pe toți țarii de altădată. 

Tocmai acum a eşit deplin la iveală însemnătatea geopolitică 
a istmului ponto-baltic. Linia întărită « Stalin » se întinde de la 
limanul Nistrului până în Golful Finic. Vede oricine că la apus 
de acel istm stă lumea germană și romanică, abia scăpată de 
rivalități monarhice, de războaie confesionale 2), de graniţe artificiale 
impuse de moșşteniri dinastice etc.; se vede că această Europă 
nouă caută să apropie cât mai mult granițele politice de cele 
etnice, prin autodeterminare și schimb de populație, iar la răsărit 
de istm stă pieptiș un stat retrograd, care silește (ca și regimul 
țarist) să trăiască sub knut popoare eterogene ca rasă, limbă, 
confesiune și ideal social sau politic. Rusia comunistă a ajuns o 
vastă panmixie, un haos etnic și prin urmare un adevărat regres 
chiar din punct de vedere biologic. Informatorul unui mare ziar 
spaniol, cercetând compoziţia trupelor sovietice, afirmă că sub 
regimul comunist s'a născut un soi de rasă amestecată, «infe- 
rioară Boșimanilor și Botocuzilor ». 


Dar scăderea se simte nu numai în sens biologic, ci şi sufletesc. 
Progresul pe care îl realizase omenirea europeană, sub imboldul 
ideii germanice de a preţui nu numai autoritatea Statului, ci și 


1) Les Bolschéviks préparent la guerre, « Revue de Paris », 1928, 

2) Abia înfrângerea armatei lui Bela Kun şi intrarea Românilor în Buda- 
pesta a scăpat Ungaria de catastrofă. 

3) Ultima bătălie în care s'au mai simţit încă unele preocupări confesio- 
nale a fost cea dela Leuthen (1757). 

personalitatea naţiunii şi a individului (prin legătura liber consim- 

Linia Stalin pe istmul ponto-baltic. 


țită față de un «conducător » — Gefolgschaftswesen) a fost anulat 

de statul-carceră, sprijinit pe Ceka și mitraliere. Desvoltarea per- 
sonalității pe temeiul unei limbi, a unei tradiții naționale și cul- 
turale a devenit cu neputinţă în Rusia Sovietică. Tot tineretul, 
fără deosebire de origină etnică (şi chiar de sex) a fost îndrumat 
spre un fel de janicerism internațional. După cum Sultanii de 
odinioară luau copiii creștinilor spre a face din ei soldaţi fanatici 
ai Islamului, tot astfel bolșevicii cresc tineretul cu o singură țintă: 
să ducă «război permanent» pentru Coranul proletar, predicat 
odinioară de K. Marx și realizat azi de Soviete. Recunoaştem că, 
alături de regimul politic al "Țarilor—o mare şcoală de absolutism — 
poporul rus a mai fost pregătit să ajungă o turmă fără voință 
şi prin regimul proprietății. Mirul, izvorit din obligația muncii 
colective a iobagilor, a contribuit și el nu numai la slăbirea 
iniţiativelor individului, dar și la deprinderea lui cu o viață 
quasi-comunistă. 

Insă, oricare ar fi fost numărul cauzelor care au adus starea de 
azi, rezultatul netăgăduit e acesta: la apus de istmul ponto-baltic, 
lumea europeană pune tot mai mult preț pe ideea de naţiune, ca 
urmare a progresului rasial şi social, pe când la răsărit este un 
adevărat Vâlkerchaos sau un mișmaş (Mischmasch) cum zicea 
odinioară Nietzsche. S'a împlinit deci proorocia lui Ranke: dela 
aplicarea fanatică a ideii de stat «e numai un pas până la repu- 
blică, apoi până la comunism » (1854). Cuvintele acestea ne par azi 
profetice. In adevăr, haosul sovietic amenință toată Europa. Dacă 
lecuirea nu va veni la timp, întregul continent va cădea sub 
talpa cazacilor. 


* 
* * 


Cum şi dela cine să vină mântuirea? 

Două căi sunt deschise: ori Rusia sovietică este toată înlocuită 
prin state naţionale; ori va fi nevoie de un «cordon sanitar». 

In antichitate, cum am văzut, stavila contra nomadismului 
asiatic a fost cetatea carpatică — Dacia 

In evul mediu, alături de nomazii de neam mongolic, se adăoga- 
seră mai spre Nord și alți barbari, Slavii, sprijinind şi ei asaltul 
asupra Europei. Reacţiunea a fost reprezentată atunci de poporul 
german care a respins puhoiul slav spre răsărit, iar la miazăzi 
a împlinit rolul de strajă poporul român, înfruntând pe 'Tătari 

la Nistru şi pe Turci la Dunărea de Jos. Intre 1400—1600 Ro- 
mânii au stat pază neclintită la «poarta invaziilor ». 

In evul modern, după ce Turcii cuprind în hotarele lor și 
basinul mijlociu al Dunării, supunând Ungaria, Românii con- 
tinuă încă rezistența la Dunărea de Jos. Chiar când statul ungar 
este desființat la Mohaci (1526), rămânând pașalâc turcesc timp 
de două secole, poporul român are încă destulă putere nu numai 
să lupte contra 'Turcilor, dar să realizeze chiar întregirea politică 
a Daciei vechi (1600) sub Mihai Viteazul. 

Ce ascunse sunt tainele viitorului ! Cine ar fi bănuit pe atunci, 
când lupta se da contra Islamismului tot mai amenințător, că în 
vasta câmpie dela răsăritul Europei se va ivi un stat uriaş, mai 
primejdios pentru continentul nostru decât toate invaziile no- 
mazilor de odinioară și chiar decât împărăţia Sultanilor? Și cine 
şi-ar fi putut închipui că acel stat creștin (ba încă și pravoslavnic) 
după trei secole de regim țarist, încăpând pe mâna bolșevicilor, 
va fi în ce privește religia, întruparea lui Antichrist pe pământ, 
iar în latura politică va pregăti nu numai Europei, ci lumii întregi, 
un regim faraonic, neasemănat mai apăsător decât al vechilor 
faraoni egipteni... 

Dar și ce exactă este uneori simetria acțiunilor şi reacțiunilor 
istorice ! Tot pe la 1700, când se înălța amenințător colosul dela 
răsărit, sub conducerea acelui «barbar deplin», Ţarul Petru, în 
câmpia dintre Elba și Oder, bogată în nisip și lacuri, un om tare 
s'a hotărît să facă din Electoratul său un regat. Altul, și mai tare, : 
și-a cheltuit toată energia, numai să poată crea o armată puter- 
nică, Al treilea, mai tare decât toți, după vre-o patru decenii de 
lupte pe toate fronturile, având câteodată împotriva lui toate puterile 
mari, a izbutit să creeze prin genul său militar și politic, încă o 
putere mare în Europa, trecând el însuși în paginile istoriei cu 
titlul de « Mare ». Din acel stat, înfiripat în mijlocul atâtor greu- 
tăți, va ieși în secolul al XIX-lea, al doilea imperiu, iar în secolul 
de față «al treilea imperiu german », destinat să țină piept colo- 
sului moscovit. 'Teză și antiteză, cum obișnuia să zică Hegel. 

Azi, situația e limpede: față de misticismul sovietic, o nouă 
încarnație a vechiului misticism panslavist, organizarea unei re- 
zistențe generale contra comunismului este inevitabilă; iar în 
această ordine nouă a lucrurilor, situația geografică impune Ro- 

mâniei o sarcină deosebit de însemnată. După cum Europa de 
ieri simţise nevoia sa creeze o «Comisie europeană», pentru a 
stavili înaintarea Rusiei spre gurile Dunării, tot aşa e necesară 
acum stabilirea cât mai grabică a unui «cordon » sub forma unui 
front de state naționale din Finlanda până la Marea Neagră. In 
același timp, este indispensabil ca marea aceasta să fie înconjurată 
numai de state cu regim modern (Ucraina, România, Bulgaria, 
Turcia, Georgia, etc,), spre a deveni un « lac european », nu moscovit, 
cum visau panslaviștii, potrivit cu testamentul lui Petru cel Mare, 
sau «cel mai mare port de război, cum plănuiseră comuniștii, 

Cine poate aduce la împlinire această grea sarcină? Incă din 
Februarie 1915, Marea Britanie cedase în chip public strâmtorile 
şi Constantinopolul Rusiei; acum, în 1941, până și arhiepiscopul 
de Canterbury, «primatul Regatului Unit», se simte îndemnat 
să binecuvinteze «sfânta » cauză a Sovietelor, și ca să nu mai 
fie nici o îndoială, marele organ Times, « conștiința Angliei », ne 
vestește că în țările din Sud-Estul Europei, Rusia (adică dictatorul 
Stalin) va trebui să facă rânduială. Pietatea față de trecut ne 
îndeamnă să ne întrebăm: Ce-ar zice Macaulay, Stuart Mill, 
Carlyle și Herbert Spencer, părintele evoluționismului și apostol 
al progresului, când ar vedea în ce direcție «evoluează » idealul 
Marei Britanii ! 

Dar oricât de neașteptată ar fi această metamorfoză, și oricât 
de paradoxal se pare să-și taie cineva creanga de sub picioare, 
un lucru e sigur: pentru a împiedeca prăbușirea întregului con- 
tinent în prăpastia comunistă, e numaidecât nevoie de un ex- 
cepțional om de stat, care să întemeieze o nouă ordine între națiuni. 
Dacă sarcina aceasta ar întârzia cât de puţin, s'ar împlini Chiar 
sub ochii noștri penibila proorocie a lui Spengler: apusul lumii 
europene (der Untergang des Abendlandes). Panmixia proletară 
întronată de dictatura bolșevică va fi începutul sfârșitului, 


Concluzie. Pe temeiul faptelor mai sus înșirate, credem 
că putem afirma următoarele: 

Marginea răsăriteană a pământului dacic a fost din anticitate 
până azi hotarul de răsărit al Europei şi continuă încă să fie. Inainte 
de a izbucni războiul mondial (1914—1918), un vestit geograf 
german, căutând o împărţire cât mai naturală a feţei pământului 

în regiuni geografice, găsise că Rusia nu face parte din Europa, 
ci merită mai de grabă numele de « Marea Siberie » (Gross-Si- 
birien). Prin urmare, întemeiați şi pe aceasta constatare obiectivă, 
socotim justificată afirmarea că cetatea carpatică și împrejurimile 
ei formează bastionul cel mai înaintat al Europei spre răsărit; 
că poporul carpatic a fost timp de trei mii de ani, ca popor mår- 
ginaș (Randvolk), o strajă de continuă veghe, şi prin urmare 
nu e o semeţie verbală, ci un adevăr pipăit, dacă acordăm Ni- 
strului, însușirea de «simbol geopolitic » 1), 


* 


Incheind această scurtă privire geopolitică, să ne fie permisă 
o ultimă observare. Concluzia pe care ne-o impun azi evenimen- 
tele nu e cu totul nouă, ci fusese pregătită mai de mult, Alături 
de principiul naționalităților, marea idee a secolului al XIX-lea, 
pe temeiul căreia s'a făcut unitatea politică a Italiei, a Germaniei 
şi altor trei țări, acelaşi secol a întrevăzut și posibilitatea unei 
integrări continentale, sub forma unor 4 State-Unite ale Europei », 
Piedica cea mai serioasă părea rivalitatea dintre Francezi și Ger- 
mani, dar fuseseră și spirite destul de obiective care au căutat 
să lămurească științific diferendul dintre cei doi vecini. Rând pe 
rând, Gobineau, Lagarde și Darre, tustrei de neam francez au 
contribuit să recunoască și Germanilor partea ce li se cuvine. 
Ceea ce seninul Ranke numea pe la 1854 spiritul romano-germanic 
(der romano-germanische Geist) ca factor capital pentru viața 
şi cultura Europei, pare că începe să se manifeste şi în latura poli- 
ticei practice. E un caz unic în istoria războaielor ca, înainte de 
încheierea păcii, învingătorul să dăruiască fostului adversar peste 
o jumătate de milion de prizonieri (514.000), cum a făcut Adolf 
Hitler cu Franţa. Duşmănia ereditară e uitată. (Ceea ce era să 
se facă, dar nu s'a făcut în pragul secolului, când Franţa a fost 
înjosită de Englezi la Fachoda, se face acum după Oran şi Dakar, 
când flota franceză a fost brăcuită de fostul ei aliat), 


1) Chiar streinii au această impresie. Geograful C, Uhlig a intitulat 
lucrarea sa «Die bessarabische Frage eine geopolitisckhe Betrachtung, Bre- 
slau, 1926. 

La răsărit, vedem un fapt — dacă se poate —și mai semni- 
ficativ: alături de armata germană, luptă contra bolşevicilor trupe 
din tot apusul Europei, inclusiv franceze. "Termenul de « cruciadă » 
a venit firesc pe buzele tuturor. E vădit, aşa dar, că realista con- 
cepție «continentală» a conducătorului Germaniei actuale este 
mai aproape de adevărurile geopoliticei decât a oricărui om de 
stat din trecut. Pe temeiul unei organizări științifice a producției, 
potrivit cu regiunile geografice, şi respectând principiul auto- 
determinării şi al schimbului de populație, urmaşul sobru al Ho- 
henzollernilor e chemat să dăruiască lumii europene ceea ce nu 
i-a putut da nici papalitatea, cu pretenția ei de universalitate, 
nici Sfântul Imperiu roman, nici Napoleon, ca urmaş al lui 
Carol cel Mare, nici concepția mercantilă-oceanică a imperiului 
britanic, nici Wilson, ca mandatar al Americei la Versailles, nici 
toată Societatea Națiunilor la Geneva. 

Ne aflăm deci în fața celei mai vaste şi mai complicate pro- 
bleme dintre câte s'au pus până acuma minții vre-unui om de 
stat. După « Marea Revoluție »1) — nu cea franceză, o împreju- 
rare locală și secundară, ci — aceea a mașinismului care a împins 
lumea în haos, prin producţie nelimitată, prețuri nelimitate, gloate 
nelimitate de uvrieri şi concurență nelimitată pentru materii prime 
şi pieţe de desfacere peste mări şi oceane, se face acuma cea 
dintâi încercare pentru limpezirea haosului care ne-a procurat unul 
după altul două războaie de proporții necunoscute în tot trecutul 
omenirii. Cel dintâi a fost mondial ca formă, concentrându-se 
de fapt în lungul unei singure tranșei între Alpi şi Canalul Må- 
necei. Cel de azi e neasemănat mai cuprinzător, întinzându-se din 
Scandinavia până la Sahara, din Oceanul Atlantic până în Caspica, 
Marea Roşie și Indochina, cu perspective de lățire şi mai departe. 

De aceea, omul de stat care va deslega problema militară, 
economică şi politică a acestui conflict de dimensiuni cu ade- 
vărat planetare, va fi deschizătorul unei ere noi în viața omenirii 
şi va arunca în umbră pe toți oamenii de stat dela Alexandru și 
Caesar până azi. Războaiele, alianțele şi tratatele de pace din trecut 
vor rămâne mici fapte, de caracter mai mult sau mai puțin local 


1) Vezi Omul de stat şi Fazele geografice ale istoriei, în «Revista geogra- 
fică română», 1939, 2940. 

şi personal. E întâia oară că omul de stat trebue să aibă înaintea 
ochilor nu harta unei ţări, ci întregul glob pământesc2). 

O eră nouă începe, așa dar, pentru Europa 2) și e bine să amintim 
că, la pregătirea ei, poporul român a împlinit un rol esenţial ca 
vecin de secole al istmului ponto-baltic, unde se desfășoară acum 
actul capital al războiului. Ca încheiere, să ne fie îngăduit a 
mai releva un singur fapt: 

După 1870, când «cancelarul de fer», stăpânit de unele tra- 
diții, cultiva încă acordul cu Rusia ţaristă; când Slavii — nu nu- 
mai cei din Peninsula Balcanică (Bulgari, Sârbi și Muntenegreni), 
dar și cei de sub steagurile Kaiserului dela Viena (Croaţi, Slo- 
veni, Moravi, Cehi, Ruteni şi chiar unii Poloni) — își îndreptau 
speranțele lor către «'Țarul tuturor Rusiilor »; când și Ungurii, 
prin politica lor de magharizare cu de-a-sila slăbeau zi cu zi coe- 
ziunea monarhiei şi deci situaţia politică și militară a Triplei 
Alianțe, este vrednic de subliniat faptul că Români au fost cel 
dintâi popor din răsăritul Europei, care au manifestat în chip 
categoric repulsiunea lor față de politica țaristă şi de panslavism. 

Cel mai obiectiv scriitor al istoriei contemporane a Românilor, 
Titu Maiorescu, începătorul direcţiei critice în cultura româ- 
nească, a arătat încă din 1881, în Deutsche Revue, că singura orien- 
tare logică pentru statul dela gurile Dunării era alianța cu Ger- 
mania, ca asigurare contra încălcărilor repetate ale Rusiei. Con- 
cepţia aceasta a fost împărtășită și de regele Carol I care, înţelep- 
ţeşte, a întârziat realizarea ei, până ce şi Italia, altă țară romanică, 
s'a alăturat statelor din mijlocul Europei, formând Tripla Alianţă. 
Astfel, timp de 35 de ani, orientarea noastră a rămas neclintită. 


1) Cei deprinşi a urmări faptele hologeic, adică în tot spaţiul planetar, 
nu se pot împiedeca să obse.ve că, după ce trecuse faza continentală a 
istoriei, s'a ferminat acum și faza oceanică. Marea Britanie se înălţase prin 
navigaţie, iar ca vatră a mașinismului s'a bucurat de toate înlesnirile pe 
care le oferă circulația pe Ocean și deci superioritarea oceanslor față de 
Uscat, Azi însă, după ivirea aviaţiei ca mijloc de transport şi de luptă, era 
firesc ca faza oceanică să fie depăşită de cea atmosferică, iar primatul să 
treacă la acea putere care va stăpâni mai deplin aerul. 

2) In ce privește poporul român, aşezat «în calea răutăților », situaţia 
sa este deosebit de grea. Ținând seamă şi de ceea ce Burckhardt numeşte 
« Noroc şi Nenoroc în Istorie», viitorul României se va putea desluşi nu la 
sfârşitul războiului, ci abia la începutul păcii. 


FRUNTARIA ROMÂNIEI SPRE RĂSĂRIT 273 


Azi nu mai e nimeni care să nu recunoască deplin cât de în- 
temeiată a fost orientarea preconizată de Maiorescu. Inainte de 
a fi scris Fr. Rats-l «Politische Geographie » şi înainte de a fi 
existat măcar cuvântul « Geopolitik » un Român indicase clar 
drumul pe care evenimentele de azi îl justifică. Am putea spune 
că Maiorescu, întocmai ca şi Ranke, a cugetat nu numai pentru 
contemporani, dar şi pentru urmași. 

Atâta e de adevărat că viitorul poate fi în oarecare măsură 
întrevăzut, de câte ori cugetul omului de stat este deplin închinat 
adevărului. 

S. MEHEDINŢI 


LIMBA ROMÂNĂ ÎN BASARABIA 


Preocupaţi de istoria fie narativă, fie genetică a faptelor, care 
însă nu se sfârşesc niciodată, ne lipseşte o filosofie a istoriei nea- 
mului întemeiată şi pe caracterologia provinciilor, aşa încât din 
cutele locale să descifrăm semnificația şi menirea fiecăreia în 
ansamblul românesc. Prea rar ne-am gândit să dăm un sens 
istoriei noastre. Câteva pagini ale lui Hasdeu şi ale lui Iorga, 
apoi ale lui Pârvan, în sfârșit unele vederi ale lui Ibrăileanu în- 
clinat să judece asupra felului moldovean şi ale d-lui C. Rădulescu- 
Motru, — iată ce ar fi mai relevant. Unele vederi împrăștiate întâm- 
plător prin periodice şi broşuri spun prea puţin. Şi pentrucă nu 
pătrundem îndeajuns ființa fiecărei provincii, am făcut adesea 
greșeli în acțiunea pe teren. 

In ce priveşte limba, avem preţioase adunări şi rubricări de 
material din fiecare ţinut. Monumentalul Atlasul Limbii Române 
îngădue să urmărim isoglose de rostiri și împerecheri de cuvinte 
şi să ne dăm seama de unitatea limbii române, ca un tot autonom, 
în varietatea ei. Rămâne să precizăm configuraţiile şi, dincolo de 
ele, să descifrăm semnificaţiile, atât ale întregului cât şi ale fie- 
cărui ţinut. 

In ce priveşte literatura, avem compendii şi contribuții asupra 
literaturilor locale, care se cer adâncite, nu numai pentru ceea ce 
Germanii numesc Heimatkunst, dar şi mai ales pentru ca din 
patrimoniul moral al marilor provincii şi chiar al ținuturilor să 
iscăm acorduri și valori noi. 

Cât priveşte configurația folclorului nostru literar considerat 
pe regiuni, deși materialul cules este în chip firesc localizat, ne 
lipsește cu totul o geografie a motivelor, întru cât ele sunt con- 
diționate şi înfrăţite cu anumite aspecte ale spațiului românesc. 

In literatura cultă, nu este o întâmplare că forma gospodă- 
rească a lui Slavici a crescut dintr'o tulpină de țărani din părțile 
Şiriei arădene, după cum nu este o întâmplare că, la extremitatea 
cealaltă, cea mai bogată și multilaterală personalitate din cultura 
românească, Hasdeu, a trăit cu privirile deschise asupra nemărgi- 
nitului rusesc şi opera lui, atât de tumultoasă, în cele mai însem- 
nate aspecte ale ei, e bogată şi neterminată, ca și meleagurile în 
care s'a născut deși ideologic este de proveniență apuseană. 

Toate acestea și multe altele se cer lămurite printr'o privire 
asupra configurației graiurilor, a plăsmuirilor noastre folclorice 
şi creaţiunilor culte alese. Dar pentrucă datoria zilei de astăzi 
ne cere mai întâi vederi practice, voi începe prin a indica în ce 
fel se cuvine să fie călăuziți primii paşi ai învățământului ele- 
mentar basarabean şi apoi voi da câteva întrezăriri asupra aspec- 
telor şi destinului limbii noastre înfrățită cu soarta Basarabiei. 
A pune problema limbii române în Basarabia însemnează a privi 
semnificația întregii culturi românești față de Răsăritul slav. 

Dar mai înainte de a prezenta problemele, să-mi fie îngăduit 
să amintesc unele momente trăite pentru a arăta în ce chip, în 
durere, vedem mai viu realități care, altminteri, ne apar secun- 
dare. 

Imprejurările din vara cumplită 1940, când am fost nevoit să 
supraveghez evacuarea și încadrarea corpului didactic băjenar din 
provinciile alipite, mi-au dat prilej să verific ce vânjoase sunt 
tulpinile provinciale ale graiului românesc şi să meditez asupra 
raporturilor multiple dintre ele și limba comună. În deosebi în 
astfel de împrejurări grele, puterea de rezistenţă a resurselor locale 
iese la iveală cu energie elementară. 

Sunt gesturi care mi-au rămas neuitate. Dintre ele, unul: 
învățătorul basarabean care a depus pe cristalul biroului mini- 
sterial tricolorul de borangic al şcolii lui şi n'a putut rosti decât 
cuvintele : « e steagul școlii, atât am putut scăpa », îmi va rămânea 
pururi ca icoana anunțătoare răscumpărărilor. 

Alături de el, stă învățătorul cernăuţean care, în învălmăşeala 
băjeniei, n'a putut salva decât matricola școlii unde se păstra cea 
dintâi preţuire a elevului Eminescu. Când a depus-o pe același 
birou, era pe figura lui aceeași durere ca şi a colegului basarabean 
prevestitoare și ea de viitor. 

Pentru cinstirea unor astfel de cazuri, mai numeroase decât 
s'ar bănui, hotărîsem înființarea unei distincţii speciale, menite 
să rămână amintire şi chezăşie în patrimoniul moral al învăță- 
mântului generaţiilor viitoare. 

Faptele acestea gândeam să le înfățişez într'o ultimă lecție la 
Universitatea din Cluj, o lecţie de vremelnică închidere, ca sfârşitul 
unui act penultim dintr'o dramă cu perspective spre izbăvirea 
definitivă. Cuvântul din urmă era gândit imn de preamărire 
acestui soldat necunoscut: limba noastră, care nu poate fi dată 
unui popor inferior. 

In împrejurările acelea, ceea ce altora li se părea păgubitor: 
spiritul local, cu accentul graiului regiunilor, mi se releva pârghia 
de rezistență. Sub furtună, simțeam nevoia de încleștare în stră- 
vechile rădăcini, dela hulita școală confesională, care acum se 
releva liman, până la salvarea umilelor mărturii și creațiuni ori- 
ginare. 

Timbrul graiului local, care izbucnea în convorbirile emoțio- 
nate ale refugiaților, nu mai suna supărător, Avea acum ceva 
atât de autentic, încât ne grăia mult mai adânc decât vorba co- 
rectă a limbii comune. 

Legând gânduri vechi de preocupări noi, faptele simbolic 
amintite arată în ce spirit actualizez problema raportului dintre 
dialect și limba comună în şcolile basarabene. Le dau întâietatea, 
pentrucă nicăieri ca în Basarabia nu se hotărăște destinul româ- 
nesc, 


I 


S'ar părea că, în ce priveşte limba națională în primii ani ai 
învățământului, nu mai poate încăpea nici o îndoială. Avem o 
limbă literară înțeleasă curent în Basarabia; de ce să nu facem 
din ea, chiar dela început, temelia învățământului popular de 
acolo? Astfel, în ziarele din București din Iunie 1918, se putea 
citi următoarea înştiinţare: «directorul instrucţiunii publice din 
Chișinău face cunoscut că toți învățătorii, care doresc să ocupe 
posturi în Basarabia, să-și adreseze petițiile direct zemstvelor ţinu- 
turilor sau upravelor orășăneşti, unde doresc a ocupa posturile ». 
In chipul acesta, cărțile primului an de învățământ ale vechiului 

regat au împânzit Basarabia. In împrejurările de atunci, nu era 
răgazul de a alcătui cărți proprii pentru uzul copiilor basarabeni 
din primii ani de învățământ. Metoda franceză de a impune pre- 
tutindeni, dela început, limba literară, fără să se ţină seamă de 
graiul local, cârmuia mentalitatea aceasta. 

Nu încape nici o îndoială: un învățător din Muntenia va fi 
înțeles de copii moldoveni de pe malul Răutului sau al Nistrului. 
Dar pentru cine a observat chipul cum s'a realizat pe teren acti- 
vitatea unui astfel de învățător, se nasc multe îndoieli. Ele sporesc, 
atunci când consultăm părerea unor scriitori basarabeni din trecut, 
bunăoară când ne gândim la însemnările lui Dimitrie Moruzi. 
Această minte aleasă, unul dintre puţinii care au prevăzut ceea ce 
avea să se desfășoare în răsărit, ne informa că, unii dintre țăranii 
Basarabiei, credeau sub ţarism că cei din România sunt un fel 
de Moldoveni, care însă vorbesc o limbă stricată. Primul beletrist 
basarabean, Costachi Stamati, deplora neologismele limbii noastre 
literare. Fireşte, literatura basarabeană a ultimelor decenii a fost 
recepționată în păturile largi ale provinciei. Și totuşi, când li se 
citea din Creangă al nostru, în fonetismul moldovenesc, sătenii 
se simțeau de o ființă cu scriitorul reprezentativ al Moldovei. 

Astfel se naşte întrebarea: să fie oare deosebirile dialectale, 
de bază de articulație și de ritm, atât de imponderabile, încât 
să le putem nesocoti, când e vorba să câştigăm dela început 
pentru cultura românească sufletul copiilor moldoveni din 
Basarabia? 

Am făcut în trecutul nostru o greșală în stil mare, în felul 
cum am lucrat să dăm o școală Aromânilor. Dela «apelul » din 
1864 al lui Bolintineanu, V. A. Urechea, C. A. Rosetti etc. până 
în timpul din urmă, am trimis Aromânilor cărți în graiul nostru, 
fără să ne preocupăm de condiţiile locale, fără să dăm în şcoală 
cuvenita atenție dialectului. In greul luptei cu Grecii, puţini 
dascăli s'au gândit să întrebuințeze întâmplător, la serbări școlare, 
dialectul şi au întrevăzut astfel ce putere de a cuceri sufletele 
stă în limba vie de acolo. Și e înduioşător să citeşti, în însemnările 
învățătorului din Moloviţe, Gușu Papacostea, via impresie ce 
produceau cântece și scenete în dialect, cu ce uimire încântată 
întrebau părinții dacă «sunt din carte, ori le zic copiii din mintea 
lor ». De fapt, în şcoala Aromânilor, limba literară a stat ca ceva 

opus dialectului. O cauză de căpetenie pentru care școala noastră 
n'a avut acolo tot răsunetul dorit. 

Nu mai e nevoie să arăt că deosebirea dintre graiul aromân şi 
cel moldovean, față de limba comună, este aceea dintre un dialect, 
profund diferențiat în toată structura lui, şi o variantă regională. 
Graiul basarabean e de o ființă cu cel moldovean. Deosebirea 
dintre țăranul basarabean şi restul țăranilor moldoveni stă în faptul 
că aceştia au un secol de contact cu limba literară. De aceea nu 
trebue să facem greşala să nesocotim cu totul latura locală ba- 
sarabeană în primii ani de învățământ primar. Graiul basarabean 
este graiul moldovean de acum un secol, netrecut prin prefacerile 
datorite limbii comune la temperatura secolului al XIX-lea. Și 
e cunoscut că ariile laterale păstrează mai stăruitor unele cute 
vechi, întru cât mau fost părtaşe la procesul firesc al graiului comun, 
De aici însemnătatea graiului transnistrian. Există în tot domeniul 
românesc două aspecte ale graiului comun: limba cântecului 
popular şi, în genere, a patrimoniului oral, apoi limba bisericească. 
Dacă prima a circulat larg și în Basarabia, limba bisericească a fost 
stânjenită, așa încât n'a putut să-și continue rolul unificator ca 
în Ardeal, Cât privește funcțiunea administrativă a limbii, ea a 
rămas cu totul străină de elementele noastre moderne, ca şi de 
întreaga alcătuire politică. 

Problema pusă aici poate să pară unora stranie: de vreme ce 
un ţăran basarabean se înţelege, în limba zilnică, cu oricare altul 
din masa domeniului românesc, de ce să mai vorbim de drepturile 
graiului local în școala primară? Cine vrea să adâncească latura 
teoretică a problemei, găseşte lămuriri în vestita carte a lui R., 
Hildebrand, Vom deutschen Sprachunterricht in der Schule, o carte 
care ar trebui tradusă și, întregită cu material românesc, să stea 
pe masa oricărui profesor român, dela treapta elementară, până 
la cea mai înaltă. O întreagă mişcare a pornit de aici, desfășurată 
mai ales în jurul unei reviste închinată limbii materne şi conti- 
nuată astăzi de revista Zeitschrift für Deutschkunde. 

Argumentele hotărîtoare sunt atât de simple, încât parcă te 
sfieşti să le mai înșiri, atât de mult au întipărirea evidenţei. Deși 
deosebirile dintre limba comună şi dialect sunt tot atât de mari 
şi în Italia și în Franţa, totuşi este semnificativ că nu din aceste 
țări a pornit mișcarea de folosire a graiului regional în în- 

vățământ, ca treaptă de înălțare la limba literară. Se observă şi 
aici cum vederile germane sunt mai prielnice culturii populare, 
concepute organic şi ţinând seamă de toate cerinţele ei. 

Dacă suntem de acord că, în orice ramură a învățământului, 
trebue să pornim dela ce aduce copilul viu săpat în sufletul lui, 
de ce tocmai în regiunea răsăriteană să rupem dela început cu 
fonetica, cu sintaxa, cu ritmul frazei, aşa cum și le-a însuşit co- 
pilul dela mama lui? 

Se va răspunde că aceasta se face în vederea unui scop: însu- 
şirea mai repede a limbii literare. Un mare ţel. El însă nu trebue 
să ne facă să pierdem din vedere alte cerinţi, tot atât de impor- 
tante ale învățământului limbii materne. Dacă această ramură a 
învățământului a căpătat, cel puțin teoretic, o însemnătate de bază, 
aceasta se explică nu numai prin limpezimea pe care o aduce în 
suflete, dar şi prin altceva: larga colaborare a inimii. Insemnă- 
tatea cerinței acesteia crește când e vorba să câștigi pentru cultura 
națională o populație ţinută tocmai în secolul renașterii cu totul 
departe de această cultură. Trăsătura firească de 
unire între sufletul copilului basarabean 
şi cultura aceasta nu poate fi decât cuvân- 
tul sub forma în care el dăinueşte în ţinutul 
respectiv, așa cum l-a auzit și l-a trăit co- 
pilul acasă. Aceasta este forma vie de care copilul leagă 
întreaga lui viață de sentiment. Greșala cea mai mare ce s'ar putea 
face în învățământul elementar în Basarabia, este să trezeşti la 
copil, prin procedări nedibace, simțul confuz, în ce priveşte limba, 
că învățământul este ceva străin de viață trăită, ceva care vine 
și se impune din afară într'o haină neobişnuită. De aceea, dacă 
învățătorul venit dela noi va începe să introducă în primele clase 
cărţile noastre obișnuite de școală, cu neologismele care n'aveau 
cum să pătrundă în Basarabia, dacă va grăi dela început în limba 
literară, fără să caute un sprijin în graiul moldovenesc, atunci, 
chiar dacă el va fi înţeles perfect, de bună seamă, — că va lipsi 
acea căldură care singură contopește sufletele. 

In ce priveşte limba, în Basarabia învăţământul 
poporului trebue să aibă o îndoită chemare: 
să-l lumineze pe copil, apropiindu-l de 
limba literară şi totodată să-l rădăcineze 

legându-l în chip conştient de felul local, 
ca de cel mai preţios bun românesc ce există 
acolo. 

Odată ce recunoaștem ca temeinic felul acesta de a vedea, calea 
de urmat e limpede. Mai întâi, pentru primii doi ani de studii, 
să alcătuim abecedare şi manuale scrise 
în graiul local, cu vocabularul şi pronunția 
de acolo. 

Invăţătorul va pleca dela ce este acolo, dela propozițiunile cu 
sunetele și formele dialectale, va deprinde pe copii să le observe, 
să le scoată la iveală, să le asocieze în felurite chipuri. Apoi treptat 
va lega de ele sunetele şi formele limbii comune, așa încât să se 
vadă limpede că sunt două fețe ale aceluiași lucru. Procedându-se 
cu tact, curând copilul va putea construi singur forma literară pe 
baza celei locale, apoi își va însuși neologismele romanice nece- 
sare. Astfel, după un an-doi cursul se va putea face numai în 
limba literară, rămânând să se recurgă la dialect de câte ori 
mișcarea vie a sentimentelor sau tălmăcirea anumitor expresii 
ar cere-o. 


Am așezat consideraţiunile acestea în fruntea problemelor 
limbii române în Basarabia, pentrucă o acţiune în aparență para- 
lelă întreprinsă de soviete în Transnistria s'ar părea că se inspiră 
din asemănătoare vederi moderne, pe când în realitate a urmărit 
scopul perfid de a încerca o spărtură între ramura răsăriteană şi 
grosul graiului românesc. 

Când în 1924 s'a conceput planul de a făuri din Republica 
Moldovenească ceva ca un cap de pod pentru a înlănțui spiritual 
Basarabia, s'a pus şi problema propagandei prin scris. 

In primii zece ani, s'a publicat o întreagă literatură beletristică, 
economică și didactică, între altele 66 de manuale şcolare. Nu mă 
opresc la literatura tendenţioasă a te miri cărui semit. (Un L- 
Kornfeld publică în «editura de stat a Moldovei» Cânteșe și 
poezii, 1939, vorbind sub rubrici ca Patria, Apăraria ţării, etc... ., 
în numele Moldovei. ..). Dintre manualele, nu cunosc abecedarul 
Cartea noastră — lumina noastră. Pentru spiritul care a prezidat 
la alcătuirea lui, stă însă mărturie acest Cuvântelnic orfografic (sic) 
moldovenesc, pentru şcoala înșepătoare, mijloşie necomplectă şi 

nijloşie sub condușerea şi redacția lui I. D. Cioban. In prefaţă, 
vorbeşte însuși «institutul științific de șerșetare moldovenesc ». 
Aflăm că «în lucru au luat parte nu mai puţin de 20 de «tovarăși », 
Indreptarul a fost făcut pentru școală, dar și pentru « lucrătorii 
redacţiilor, gazetelor și jurnalelor de obşte »... 'Țelul este precizat 
în următorul alineat: « colectivu de autori și-a pus ca ţel la munca 
sa să curețe limba moldovenească de cuvintele româneşti fran- 
țuzite neînțelese de norodul moldovenesc, introduse cândva de 
dușmanii norodului, și în rând cu aiasta s'a stăruit sa apușe căt 
mai multe cuvinte intrate în traiul norodului moldovenesc în le- 
gătură cu zidirea soţialistă, ca neologisme, din limbile noroadelor 
frăţești, rusască și ucrainiască ». Dar ceea ce se alungă pe fereastră, 
intră larg pe ușă. Termenii romanici, prin ocoluri rusești, sunt 
de fapt mai numeroși chiar decât cei din dicționarele noastre simi- 
lare, ca bunăoară acel al d-lui Pușcariu. 

Lăsând la o parte trăsăturile fonetice mai pregnante ale graiului 
moldovenesc, din care unele, în primul rând palatalizările labiale- 
lor, pot fi văzute şi din citatele redate, inovațiile sunt intrusiuni 
fonetice ruse, față de care, în chip firesc, reacţionează simţul po- 
pular. Astfel, a zice pentru fotărîre, hodorogit, gotărîre, godorogit, 
pentrucă rusa pronunță neologismele cu k inițial prin g inițial, 
este a sili limba să intre în tipare străine menite prăbușirii. 

Mai caracteristice și aș zice mai primejdioase sunt grafiile cu 
tendință fonologică în sens larg rusesc. In direcția aceasta, este 
semnificativă introducerea semnului vocalic moale și a semnului 
tare, ceea ce Ruşii numesc fviordâi znac și miachii znac. Aceasta 
tinde a introduce în limba noastră cu strict paralelism de conso- 
nante moi alături de cele tari, la fel ca în structura rusească. 

Sub pretextul apropierii de dialect, sistemul bolșevic, stând 
subt semnul bilingvismului, îndruma spre o modificare a bazei 
de articulaţie, împotriva chiar a spiritului dialectal. Pentru noi, 
în Basarabia problema este inversă: pornim în primul an de învă- 
țământ dela dialect, așa încât prin el să intrăm în însăși inima 
limbii literare, deșteptând în copil sentimentul că dialect și limba 
comună sunt două fețe ale aceleiași realități. 

II 


Dela această problemă practică a zilei de azi, trecând la 
priviri teoretice mai înalte, se pune chestiunea granițelor lingvistice. 
Fac o deosebire între granița limbii și graniţa lingvistică. Datorită 
mai ales cercetărilor făcute de lingviștii fenomenologi, anume de 
acei care pun accentul nu numai pe filiera limbilor, dar şi pe 
configuraţiuni, se cuvine să privim limbile nu numai sub raportul 
înrudirilor istorice, dar și sub raportul grupurilor numite de 
Germani Sprachbund. Sunt unele trăsături fonetice care trec 
departe de graniţele unei limbi și ale unei familii de limbi și ar 
putea fi interpretate ca indicând anumite afinități. 

Fonologic, limba rusă este caracterizată printr'o dualitate a 
sistemului consonantic: paralel cu șirul plin al consonantelor, există 
un alt şir, acela al consonantelor zise înmuiate, care apar cu ne- 
cesitate de câte ori consonantele de orice categorie sunt urmate 
de vocale moi. Un cunoscut cercetător al limbii ruse, Roman 
Ilakobson, a căutat un sistem de geografie fonologică menit, 
între altele, să delimiteze zona euroasiatică, deci Rusia. Astfel, 
punând problema isogloselor fonetice, privite independent de 
filiera genetică a limbilor, a ales fenomenul înmuierii consonantelor 
ca mijloc de caracterizare a zonelor geografice. Pentru acest lingvist 
fenomenul muierii consonantelor, în sens rus, ar cuprinde și 
graiul românesc al Basarabiei, spre deosebire de restul domeniului 
daco-român, care însă, tot după Iakobson, urmează soarta co- 
mună a întregului domeniu romanic. Din punctul acesta de ve- 
dere, Basarabia ar putea să apară ca un teritoriu care, cel puțin 
întrun amănunt fonologic, ar aparținea spaţiului răsăritean euro- 
asiatic. 

Dar în chestiunea aceasta se cere o mai amănunțită cunoaștere 
a însăși structurii limbii noastre. Chiar Iakobson, într'o lucrare 
rezumativă (Uber die phonologischen Sprăchbiinde, în Travaux de 
cercle linguistique de Prague, IV, p. 234) vorbește de vatra fun- 
damentală (Grundherd) a acestui fenomen. Aceasta arată că, 
înainte de a fixa astfel de isoglose, trebue să fie lămurită o în- 
doită problemă. Mai întâi, se cere ca însuși materialul descriptiv 
al limbii să fie autentic. In cazul nostru, trebue să facem o hotărită 
deosebire între graiul autentic basarabean, neinfluențat de pătura 

orășenească și pronunția bilingvilor din cercurile orășenești admi- 
nistrative. La aceștia întâlneşti un ton, o melodie și un ritm, 
care sunt reflexe rusești, pe câtă vreme, la sătean, există numai 
palatalizarea labialelor, fenomen care nu avea nevoie de vecină- 
tatea rusească, pentrucă este străvechi în aromână. De altă parte, 
cea mai originală trăsătură fonologică a limbii noastre este acel 
i scurt asilabic, creațiune proprie românească, pe care n'o mai 
întâlnim la nici o altă limbă a continentului. Pentru sentimentul 
românesc, el este o individualitate; pentru bilingvii care au alcă- 
tuit Cuvântelucul amintit, este caracteristică şovăirea între semnul 
i scurtat și « miachisnacul » rus. 

Sistemul fonologic al limbii române este un tot închis în 
sine, care își lămurește trăsăturile prin procese proprii. Uni- 
tatea geografiei fizice a pământului românesc face una cu unitatea 
geografiei lingvistice. Palatalizarea moldovenească este un fenomen 
propriu, nu este de o ființă cu ceea ce se întâmplă în Lituania, 
Letonia și în Estonia, unde muierea cuprinde întreg domeniul 
fonologic. Granița lingvistică a limbii române face, în toate pri- 
vințele, una cu granița geografiei fizice. 


III 


Pentru noi, Basarabia însemnează precizarea destinului ro- 
mânesc față de cultura slavă, privită sub toate aspectele ei. Che- 
zăşia menirii noastre stă în însăși ființa limbii. Iarăşi şi iarăși ne 
încleștăm în ea, privind-o în lupta dreaptă cu slava. Basarabia 
este teritoriul unde se poate urmări mai concludent ca oriunde, 
lupta care s'a dat între limba noastră și slavism. Ea este numai 
un capitol din marea luptă a expansiunii românești în răsărit, 
o luptă pașnică, dar care nu-și are pereche decât cu lupta expan- 
siunii germanice. Sub acest punct de vedere, destinul hotărîse 
de mult colaborarea celor două popoare. 

Priviţi harta teritoriului daco-român și observați numirile de 
localități. Intro mai mare măsură chiar decât la Germani, multe 
sunt de origină slavă. Prețuim Oltenia ca pe unul din cele mai 
românești teritorii. Dar ce însemnează ca toponimie atât de ro- 

mânescul județ al Gorjului, al Doljului, ce însemnează Vâlcea sau 
Romanați? Toate acestea și multe altele trimet la o etimologie 
slavă. Gorjul însemnează Jiul dela munte, (Fiul este jghiab, albie); 
Dolul, Jiul dela şes, Vâlcea, ţinutul lupilor, iar Romanați este 
şi el, ca moldovenescul Roman, de origină slavă. La Nordul Olte- 
niei, este vechiul ţinut al Loviștei care și el arată denumire slavă, 
«locul bogat în vânat». Treceţi în inima Ardealului şi urmăriți 
Târnavele, apoi, mai aproape, Braşovul, Zărneşti, etc. etc... toate 
purtând o vădită întipărire slavă. 

Ce e Prahova, ce e Doftana, ce e Ialomiţa, ce e Bărăganul, 
dacă nu tot atâtea mărturii ale unei infiltraţii slave în teritoriile 
noastre ? Sunt unele care arată o vădită viață slavă desvoltată aici. 
Doftana, ca să mă opresc la un exemplu caracteristic, nu poate fi 
explicat decât în legătură cu termenul slav Dohot, care şi astăzi 
e cuvântul întrebuințat de unii slavi pentru a denumi păcura. 
Dohot urmat de sufixul ana a dat Dohotana, de unde Doftana. 
Și pentrucă Românul n'a putut întrebuința niciodată în popor 
pe ct ca atare (şi azi schimbă neologismele prefăcând pe doctor 
în doftor), din Dohtana a ieșit Doftana. Că aceasta este etimologia 
cuvântului, nu încape nici o îndoială: râul Doftana se varsă în 
Prahova între Câmpina și Buştenari, locuri atât de bogate în 
petrol. Insăşi Câmpina este de origină slavă. 

Dacă trecem în Moldova, aceeași notă caracteristică. Vestitul 
ţinut al Vrancei, atât de misterios ca etimologie la Hasdeu și alții, 
este evident din slavul de sud Vran, care însemnează corb. Iar 
în partea de Nord a Moldovei, avem potrivit foneticei slave, din 
aceeași rădăcină: Voroneţ, Voronca, etc. 

Ce este Prutul, râul blestemat? S'a susținut o străveche ori- 
gină cu Piretos. Dar să deschidă cineva un dicționar rusesc şi 
se va încredința că, pentru cuvântul baltă, alături de bolota, există 
şi cuvântul prud, în care însă d final e pronunţat ca t: prut. De 
ce să mergem la Piretos, când explicarea din prud ne este atât de 
aproape? E suficient să te uiţi pe hartă, să vezi confluenţa râului 
care formează o vestită baltă la gura lui, pentru ca să înţelegi că 
numirea este o expansiune dela afluenţă la întreg cuprinsul râului, 
Am vizitat Orheiul şi am fost izbit de faptul că cultura nucilor 
este aici atât de prosperă. Astfel, etimologia e clară, din rusescul 
oreh, nucă. Și ținutul atât de românesc al :Sorocei, poartă şi e 

urmă slavă, pentrucă numele Soroca este de origină rusă și în- 
semnează coțofană. 

Toate faptele acestea și numeroase altele de acelaşi fel, ne arată 
deci următorul lucru: poporul român este, dintre toate popoarele 
învecinate cu slavii, acela care a absorbit mereu, în chip pașnic, 
datorită superiorității culturale a maselor lui, element slav stre- 
curat în tot teritoriul daco-român. Mai este un popor care sa 
dovedit excepțional capabil de absorbire a elementului slav: sunt 
Germanii. Astfel, axa Dunării ne unește şi sub raportul acesta. 
In însuşi centrul Vienei, găseşti cartierul Döbling, care, evident, 
vine din slavul Toplița, pe care noi îl avem în atâtea numiri de 
localități. Insuși Berlinul ne unește, pentrucă vine din aceeaşi 
denumire slavă din care vin şi localitățile denumite de noi Bârlea, 
cu ținuturi mlăștinoase şi cu aşezări pentru pescărit. 

Rezultă că și Germanii și noi am fost puși în aceeași situație: 
luptă cu răsăritul slav. Noi, într'o măsură mai mare chiar decât 
Germanii. 

Marele număr de numiri toponimice, care împânzesc teritoriul 
daco-român, ar putea ispiti pe cineva să pună problema unor 
priorități de aşezări slave, ceea ce ştiinţific nu se poate susține. 
Am asistat la o discuţie între specialiști, în urma unei prelegeri, 
în care slavistul Vasmer prezenta rezultatele lucrării lui asupra 
răspândirii toponimiei slave în Grecia. Nu numai în părțile nor- 
dice, dar și în Peloponez, și în insulele depărtate, găsești denumiri 
slave, bunăoară, Bistriţa, Cozia, Tismana, etc. etc. Această putere 
de denumire toponimică a elementului slav s'a săvârşit pretutindeni 
prin invazie. Dar este absurd să afirme cineva că, în Grecia, Slavii 
sunt anteriori Grecilor, sau că la noi ar fi dat denumirile pentrucă 
ar fi reprezentat prime aşezări. Invaziile acestea, care au pătruns 
până în insulele greceşti, evident că au vrut cu înverșunare să 
se înrădăcineze la noi, unde au fost mult mai crâncene, mai vechi 
și mereu alimentate. 

La lumina acestor fapte, numirile de localități slave din tot 
domeniul daco-român sunt tot atâtea trofee ale luptelor trecute. 
Cum se explică această expansiune a elementului românesc în 
ținuturile nord-dunărene ? Prin politică? Dar poporul român este 
cel din urmă care a ajuns la unitatea lui națională. Cuvântul silă 
este, el însuși, cuvânt slav. Nu prin silă, ci printr'o putere care a 

stat în însăși firea limbii noastre, ne putem noi explica această 
pașnică înaintare victorioasă a elementului românesc. 

Cucerirea aceasta implică deci în sine un factor de valoare 
spirituală. In fața criticei, nu poate rezista părerea că limba ro- 
mână ar fi o adaptare la forma internă și externă a slavei. Dim- 
potrivă, marea cucerire a limbii române şi marea ei semnificație 
istorică este că elementele slave s'au adaptat formei interne și 
externe a romanităţii noastre. Datorim deci expansiunea limbii 
române nu unui simplu joc mecanic de superioritate numerică 
şi nici organizărilor politice, ci cuceririle noastre sunt opera pașnică 
a creativității limbii române. 

Ceea ce caracterizează limba noastră este tocmai faptul că, 
primind elemente sud-est europene din mediul în care s'au des- 
voltat, le-a stăpânit totuși, le-a potrivit geniului ei romanic, ceea 
ce însemnează: limpezire, măsură, arhitectură luminoasă. 

Priviţi morfologia pur romanică a limbii noastre şi apro- 
piați-o de cea slavă. Pentru slavi, aceeași noțiune verbală cere 
adeseori rădăcini diferite, pentru ca să arate dacă acțiunea este 
încheiată sau dacă durează, ceea ce numesc ei (soverșeno» şi 
« nesoverşeno ». Aceasta implică un balast de forme și compuneri 
care îngreunează gândirea. 

Ca şi conjugarea, declinarea slavă este depărtată de felul de a 
gândi modern. Cele șapte cazuri cu terminaţiuni felurite, şi ele 
un balast inutil, față de noi, care avem formal numai două cazuri 
şi putem exprima prin prepoziţii orice relaţii dintre substantive. 

Cu toate împrejurările politice atât de neprielnice, rusa n'a 
putut deveni în afara statului o limbă internaţională, deși dispune 
de o literatură atât de bogată şi atât de apreciată. 

Când am străbătut părți din Basarabia, căutam anume să intru 
în vagoane cu oameni din popor și să observ în localitățile de- 
parte de circulația intensă. Am constatat cum, în chip firesc, limba 
noastră câştiga teren. La fel în familiile în care copiii aud cele 
două limbi, slavă și română și pot alege, nesilit, una din ele. Ca 
şi în Ardeal, în Basarabia şi Bucovina, limba română este o limbă 
de circulaţie între neamuri de felurită origine. Observaţia ne arată 
că graiul românesc, datorită simplităţii şi clarității lui, e mai re- 
pede însuşit de copii bilingvi. Lucrul e firesc, pentrucă oricine 
recurge la un instrument mai ales. 

De mult am formulat părerea că expansiunea limbii române 
vine dintr'un factor de valoare; în timpul din urmă, am stăruit 
asupra creativității estetice. Sunt satisfăcut să constat că vederile 
acestea, chiar când sunt tăgăduite, își fac drum. 

Toate faptele revelate ne arată că, oricât de grele sunt momen- 
tele prin care trecem, trebue să privim cu neclintită încredere 
destinele viitoare ale literaturii și culturii româneşti. Creativitatea 
românească a făurit acest minunat instrument care este limba 
noastră maternă. Destinele literaturii noastre sunt înscrise, în 
primul rând, în caracterul acestei limbi. Și dacă vecinii noștri 
ne opun câteodată literatura lor care, datorită împrejurărilor priel- 
nice ale trecutului, poate să pară într'unele aspecte superioară 
literaturii noastre, noi ne cimentăm credința din ce anunță limba 
şi literatura noastră populară. Și nu este o întâmplare că cel mai 
ales imn închinat limbii române, acela al lui Mateevici, s'a născut 
în Basarabia. De altminteri, expresia literară a acestui ţinut se 
găsește în literatura noastră, nu în cea rusă. 


IV 


Paralel cu granițele lingvistice şi semnificația lor, stau granițele 
folclorice și cele literare. După cum am arătat cu alt prilej, sunt 
trăsături folclorice care au păstrat în aria aceasta răsăriteană un 
caracter mai aproape de cel românesc străvechi. Și întregul folclor 
basarabean capătă semnificaţie, ca şi sistemul lingvistic, în con- 
figurația românească, în chip contrastant cu trăsăturile slave rä- 
săritene. Atât tipul formal al epicei poporane ruse cât și idealul 
uman preamărit şi felul de a înfățișa munca și vitejia —sunt 
deosebite. Timp de o sută de ani, nici o infiltrație din epica și, 
în genere, din folclorul versificat rus, ma pătruns în patrimoniul 
oral basarabean. Ceea ce s'a întâmplat în acest răspas de timp, 
când circulația umană a fost mai largă decât în trecut, este o ex- 
periență prețioasă, pentru a măsura întrepătrunderile trecutului, 
când circulația era mai firavă, neavând la dispoziție nici admi- 
nistrația, nici şcoala, nici economia modernă, nici milităria cu 
lungii ani de înstrăinare. 

In literatura poporană rusă, ca și în cea cultă, creativitatea este 
dominată de materialul conținutului, care adesea stăpânește, în 

loc să fie stăpânit. De aici un tip formal bogat în asociaţii și peripeții, 
cu străluciri ca de Kremlin, dar de o arhitectonică la fel. In ge- 
nerc, predomină amorful sau nesfârșitele prelungiri, ca şi nemăr- 
ginitul pustei. Când dela Tighina priveşti nemărginita zare ru- 
sească, ai impresia că ondulările ultime ale Basarabiei sunt ca un 
ochi mediteranian deschis asupra pustiului, Simţi toată mireasma 
specifică din cuvântul acesta tipic, prostranstvo, nemărginirea. 
Pentru ca în acest spațiu expresia să dobândească tot sensul, 
trebue să aibă o subliniere specială, ca largile gesturi deschise 
extatic ale închinătorilor din bisericile, cu care păreau că fac una, 
dar a căror năruire au îngăduit-o. Există o geografie a gesturilor, 
ca a oricărui fenomen de expresie. 

Nu nesocotesc expresia rusească, dimpotrivă, am intuit în 
limba aceasta frumuseți și cuvinte fără pereche, în deosebi pe 
linia aceasta a nemărginirii, bunăoară cuvinte ca intraductibilele 
mirosozrenie, mirosozertanie, în care te uimește atmosfera largă. 
Și a fost una din durerile vieții mele că n'am avut răgazul să mă 
adâncesc în ele... Dar în toată expresia rusească (cu prea puţine 
excepţii, Turgheniev, de pildă, socotit ca un înstrăinat) este ceva 
din felul exagerat al corului din Perșiz lui Eshil, când se prosternă 
înaintea stăpânitorului, în chip asiatic. 

Stăruesc asupra acestor contraste şi opoziții, pentrucă prin ele 
se diferențiază ceva esenţial din ființa noastră, mai măsurată, mai 
cu simţ critic. Filosofia istoriei noastre și destinul românesc se 
luminează intens în ceasul de față, cel mai însemnat al istoriei 
noastre. 


Ceva asupra granițelor ideologice. 

S'a vorbit uneori de influențe ruse asupra literaturii noastre 
moderne, sub raport ideologic. Dar să urmărească cineva temei- 
nica lucrare a d-lui Corneliu Crăciun pe care începem s'o publicăm 
în numărul de față, asupra izvoarelor ideologiei lui B. P. Hasdeu 
ca istoriograf, și se va încredința că nimic din bogata elaborare a 
acestui basarabean de geniu nu vine direct din literatura rusă. 
Literatura rusă este un receptacol al curentelor europene, așa încât 
poziţiile ruseşti sunt un reflex al acestora. Opoziția dintre s/avofili 
şi apuseni, care a frământat conştiinţa rusă? Primii îşi au izvoarele 
în ideologia romantică germană, care sublinia etnicul, cei de al 

doilea în ideologia general-europeznă și în deosebi germană a 
generaţiei de după 1830, când romantica germană de fapt înce- 
tează, pentru a face loc literaturii de luptă politică şi socială. 
Când crezi că ai în față un Rus autentic, dai de un Hegel, 
de un Feuerbach, de un A. Comte sau în domeniul pur 
literar de un J. J. Rousseav, Byron, Georges Sand. 
Intre alţii, a arătat-o însuși Th. Massaryk, în Russland und 
Europa. Să mergem deci la izvoarele apusene, nu la deformarea 
rusă, 

Moscova privită ca «a treia Romă»? Aceasta este o traducere 
rusă a concepţiei teocratice a Bizanțului. Dar oriunde o idee 
s'a împământenit în Rusia, aceasta s'a săvârșit printr'o lipsă de 
măsură care conținea în sine prăbușirea. 

Sub raport estetic, priviți două momente caracteristice din 
literatura rusească, în contrast cu tipul formal către care tinde, 
potrivit spiritului limbii, literatura noastră. 

Unul din cele mai alese bocete, din câte a creat poezia noastră 
orală, este acel Criobânaș dela Miori, care împânzește plaiurile 
muntene și oltene și pătrunde departe. Este bocetul unui cioban 
lovit de trăsnet. El este în deobşte cunoscut pentru a-l mai cita. 
Și pentrucă mijlocul cel mai potrivit spre a diferenţia o literatură 
este acela de a pune în contrast plăsmuiri caracteristice, mă opresc 
la un caz tipic rusesc. În bocetul român amintit și în genere în cele 
române nu întâlnim acea tendință spre biografie prin care bocetul 
slav ajunge la desfășurări epice, care ating lungimi de 1200 de 
versuri, Iată, de pildă, un bocet rusesc iscat de moartea năprasnică 
prin trăsnet. Pe când la noi cel trăsnit e păstor, la Ruși, este 
plugar 1). Lucrul firesc pentru slavi. 

In loc de concentrata formă românească, Rusul are nevoie 
de o laborioasă introducere, cu o întreagă cosmogonie menită să 
lămurească de ce tânărul a căzut lovit de fulger. E sărbătoare. 
Sfântul Ilie aleargă la tronul lui Dumnezeu să-i îngădue să stră- 
pungă cu fulgerul pieptul alb al unui țăran care nu merge la bi- 
serică şi nu se spovedește,,, Dumnezeu îngădue, În umeda pri- 
măvară, plugarul nostru iese la « câmpul curat » și începe să are. 


1) F. Buslaev, Russcaia Hrestomatia, Pamiatniki drevnei russkii litera- 
turâ inarodni slovesnosti. Moscova, 1914 pg. 454 urm. 

Soarele de dimineaţă arde. Este liniște. Dar deodată cerul se 
întunecă. 'Tună şi fulgeră. După cum este evocată nemărginirea 
câmpului tot astfel şi a cerului. Norul hălăduește în depărtări. 
O ia spre munţi și munţii se despică; sub șuvoi, pădurile se rosto- 
golesc; norul acoperind pădurile, fiarele se spăimântă. Indrep- 
tându-se asupra mării, marea este rostogolită în adâncuri, întin- 
zându-se asupra satelor, «pământul — maică — se cutremură»; 
țăranii fug de pe câmpul întins, se ascund în casă, aprind lumânări 
şi se roagă de Dumnezeu să alunge urgia. 

Țăranul nostru, gândind că norul va trece, se adăpostește sub 
un copac răcoros, dar săgeata cerului nu cade nici în ape, nici în 
pământ, nici pe fiare, ci străpunge pieptul ţăranului. O vecină 
ieșind la câmp zăreşte un cal ce stă cu capul plecat; privind pe 
câmp vede copacul cu ramurile rupte, aleargă acolo și găseşte 
pe ţăran zăcând pe pământul umed, având inima sfâșiată, ochii 
stinși, limba împietrită. Femeia dă de veste sătenilor pravoslav- 
nici, aceștia pun strajă și trimet ștafetă la «stanovomu » — la 
zapciu... 

Astfel în acest tipic, bocet rusesc, faptele covârşesc senti- 
mentul, pe când în plăsmuirile românești apare o caracteristică 
măsură. Amploarea epică anunță parcă eflorescenţa şi stilul ro- 
manului rus. l 

In alte domenii ale creațiunii populare să observe cineva, în 
bâlinele ruse, tipul bogtârului grandios, care este tot plugar, în 
opoziție cu tipul ciobanului fecior de domn din baladele noastre, 
apoi cu Pluguşorul ; se va vedea contrastant aceeași caracteristică 
formă închisă și aceeași măsură românească. 

Dacă s'ar alcătui o antologie din paginile de literatură slavă 
în legătură cu oamenii şi pământul Basarabiei şi acestora le-am 
opune paginile închinate de scriitorii români acestui teritoriu şi 
sufletului său, comparaţia ar fi concludentă: sufletul Basarabiei 
sa exprimat în literatura noastră, nu în limbi slave, Scriitorii 
români sunt cei rădăcinaţi aici. Pe când rusul Pușchin sau polonul 
Mickivievici (acesta când cântă ţinutul Cetatea Albă) sunt atrași 
de aspectul exotic, vorbesc ca străini, scriitorii noștri, un Hasdeu 
bunoăară, când cântă Nistrul, dau glas însuşi sufletului provinciei. 

Pentru caracteriologia rusă nu cunosc o creațiune mai repre- 
zentativă decât genialul roman al lui Tolstoi «.Râzboi și pace». 


LIMBA ROMÂNĂ IN BASARABIA 291 


Toate păturile sociale sunt zugrăvite magistral și figurile rămân 
neuitat întipărite. Nu este numai icoana expediției napoleoniane, 
dar însăși esența poporului rus, dela şeful militar Kutuzov până 
la ultimul mujic. Evenimentele istorice şi faptele noastre apar 
aici nu ca rezultanta unui plan şi al unei voințe conștiente, ci ca 
produsul forțelor cosmice față de care rațiunea şi planurile noastre 
nu contează. Astfel deasupra tuturora planează această putere ira- 
ţională: hazardul. In concordanță cu aceasta, stă nesfârşita dia- 
gonală în care se pierde romanul ca într'o nebuloasă a filosofiei 
istoriei și a războaielor, în concordanță cu întreaga viziune. 

Se vorbește adesea de superioritatea socială a literaturii ruse. 
Fireşte, amploarea ei epică şi nevoia ei mistică de a se nimici 
prin jertfă sunt aspecte impunătoare. Dar privind lucrurile în 
esenţă, toată revolta oropsiţilor n'a găsit în literatura rusă o ex- 
presie mai puternică decât în accentele proletarului eminescian. 
Și totuşi prin acea deprindere sădită în ființa noastră de a con- 
templa opozițiile, Împărat şi proletar al lui Eminescu înfățișează 
o mai adâncă privire în esența lucrurilor: fericirea şi nefericirea 
nu stau în formele sociale, ci în însăși structura sufletului omenesc. 
De aceea schimbarea formelor este amăgitoare, câtă vreme su- 
fletul rămâne același. 

Pe când literatura rusă este o necontenită vibrație mistică 
adesea în fața patologicului, pârghia literaturii noastre este lupta 
dintre valoare şi nevaloare. Pentru Tolstoi, experiența tipică este 
îngenunchiarea în fața ţăranului privit ca izbăvitorul de toate 
contrazicerile interne, iar pentru Dostojevski izbăvirea vine din 
îngenunchiarea în fața mizeriei celui umilit și păcătuit, Cu toate 
deosebirile, există o unitate în aceste două extreme. Pentru Tolstoi, 
conturul extern al faptelor, pentru Dostojevski, viziunea internă 
duc la o înrudită atitudine. Dimpotrivă, la noi tipic este concepţia 
Luceafărului, nu ca simbol contemplativ, dar ca icoană creatoare, 
O răspicată afirmare aristocratică, în sensul primitiv de ales şi 
creator, —iată pârghia literaturii noastre. Cei care stau pe linia 
aceasta, sunt integrați în cultura noastră, ceilalți sunt priviţi ca 
figuri interesante, — nu intră în substanța noastră. 

Aceasta este departe de a însemna tăgăduirea durerii omenești 
şi înstrăinarea de frământări. Dimpotrivă, suntem neamul ne- 
sfârşitei suferințe. Și fiecare dintre noi ne sbatem în durere. Ne 

este istoria o neîntreruptă mucenicie. Iar individual, cei mai aleși 
dintre noi cunoaștem zilnic dintele nevoii, al nedreptăţii, al tru- 
fiei triumfătoare. Nu mai vorbesc de intriga din răsbunare, după 
curentele tipare. Dar individual și ca neam, privirile noastre cată 
pururea în sus. Deasupra prăpăstiilor de suferință, lucește cerul 
valorilor. Ne încleştăm tragic în conștiința valorii mai presus de 
contingente. Și suprema valoare este limba creată din și pentru 
experiența noastră de tragică afirmare. 

Dacă stăvilarele nesfârşite câte ni s'au prăvălit în cale n'au 
îngăduit expresiei românești să-și dea toată măsura, popoarele 
tinere privesc valorile în devenire. Aceasta este filosofia creati- 
vității. In literatura universală, n'am dat valori care să circule 
alături de cele amintite? Am creat însă această limbă a noastră, 
am dat o literatură poporană la înălțimea celor mai de seamă gi 
am creat valori literare care înfățișează un tip formal şi o sem- 
nificație nouă, de o ființă cu însăşi limba noastră: o sinteză între 
moştenirea noastră apuseană şi posibilitățile largi ale răsăritului, 
disciplinat și plecat acestei moşteniri. Această menire creatoare, 
— iată ce dă sens istoriei noastre. Pentru ea trăim — pentru ea 
sângerăm acum. 

Dacă vecinii noştri ne opun câteodată literatura lor, care, 
datorită împrejurărilor prielnice s'a putut desvolta uneori larg, 
noi ne hrănim încrederea mai ales din ce anunță această limbă și 
literatură și din ceea ce se vede desăvârșit în creațiunea noastră 
poporană. Cum am arătat în Expresivitatea limbii române, destinele 
literaturii noastre sunt înscrise, în primul rând, în caracterul 
acestei limbi. 

După cum nu putem primi o filosofie a istoriei și a menirii 
literare numai de reflex apusean, cu atât mai mult respingem 
orice interpretare în sensul unei modelări după străine tipare 
răsăritene, slave sau de orice proveniență ar fi ele. 

Adevăratul arbitru al destinelor noastre este însăși limba ro- 
mânească. Dacă îmi este îngăduit să-mi precizez gândirea printr'o 
apropiere, aleg cuvintele celui mai echilibrat scriitor rus, Tur- 
gheniev, cu privire la limba lui maternă: «în zilele de îndoială, 
în zilele gândurilor apăsătoare despre soarta neamului meu, tu ai 
fost singurul meu sprijin, o, mare, puternică şi liberă limbă rusă ! 
Nu pot crede că o astfel de limbă n'a fost dată unui mare popor >. 

Tot astfel și Basarabeanul, devenit conștient de trecuta luptă 
pașnică între valul slav și limba noastră care rămâne, își pune 
întrebarea: ce chemare istorică poate fi mai de preţ şi mai vred- 
nică de entuziasm, aceea de a fi, cum a fost întrun secol de sil- 
nicie, mahalaua unei haotice culturi răsăritene, sau străjerul lumii 
apusene sub forma creativității românești? 

Sub paza acestei întrebări noi putem privi viitorul cu deplină 
încredere în ce privește soarta expresiei românești condiționată 
de însăşi firea limbii. Și după cum Turgheniev mărturisea că 
ceea ce l-a izbăvit de îndoială a fost limba lui, tot astfel noi, după 
ce am văzut ce puternic mijloc de expansiune stă în acest instru- 
ment care este limba noastră, suntem îndreptăţiți să încheiem: 
In zilele de încercare, când orizontul se încruntă, ceea ce ne susține 
încrederea în destinele neamului, eşti tu, limpede ca cerul Italiei, 
bogată şi diversă ca pământul pe care trăim, în stare ca nici o alta 
să înfrățești nemărginitul cu desenul conturului, sobră, adâncă, 
sfântă limbă românească. 


D. CARACOSTEA 


CONTRIBUŢIA BASARABIEI LA 
DESVOLTAREA LITERATURII 
NAȚIONALE 


Manolache Drăghici, istoricul nostru de acum aproape o sută 
de ani, scria cu ocazia răpirii Basarabiei în anul 1812: 

« Ceasurile acelea au fost de plângeri un timp de neuitat, pentrucă 
poporul cu cârdul, ca turmele de oi, încinsese toată marginea Pru- 
tului, mergând și venind de prin sate și de prin târguri, cu luare de 
ziua bună... »2). 

Și într'adevăr, Prutul, timp de un secol, ca și ultimul an, a fost 
râul plângerii noastre, căci acest râu care constitue inima Moldovei, 
a sângerat, rupând în două trupul fostului principat. Pentru Ro- 
mânii din Moldova de răsărit, crescuţi într'un alt mediu cultural, 
economic şi social, perspectiva de a trăi sub un regim străin 
de spiritul și de tradiţia lui culturală, a fost o adevărată tragedie, 
Românii din Basarabia niciodată nu s'au putut adapta la formele 
şi la spiritul culturii ruseşti, cu toate sforțările Ruşilor de a-i 
întroduce în ritmul vieţii lor culturale. Cu o stoică îndârjire, Ro- 
mânii basarabeni se opun la orice încercare de a-i desnaționaliza 
şi stăruesc în a trăi în formele culturii lor naţionale. 

Ei însă se rup dela sursa regeneratoare a culturii majore a 
întregului neam românesc. Guvernul rus a făcut tot ce a fost cu 
putință pentru a-i izola pe Românii basarabeni de fraţii lor de 
dincoace de Prut, unde viața culturală ia un avânt viguros de 
desvoltare. Și viaţa culturală din Basarabia se statorniceşte în 


1) Manolache Drăghici, Istoria Moldovei de timp de 500 de ani. Iaşi, 1857, 
vol. II, p. 96. , 

formele ei vechi, aşa cum ea a fost la 1812, rămânând la nivelul 
naiv al unei culturi rustice. 

Această cultură până la 1812 n'a fost o cultură a unei provincii, 
cu specificul ei local, cu particularitățile ei; ea s'a desvoltat în 
complexul întregei culturi româneşti. 

Provincia românească dintre Prut şi Nistru, din vremile stră- 
vechi a făcut parte din teritoriul vechei colonii Dacia, locuită de un 
popor de origine romană, cu tradiţia lui culturală și istorică, popor 
care a dat naştere la cele două principate române și la Ardeal. 

Documentele vechi cu privire la Moldova cuprind o lungă serie 
de așezări românești în partea Moldovei de Răsărit, cu o populație 
densă, cu târguri și cu vămi la hotarul de răsărit al Moldovei, 
cu cetăți și formațiuni semi-militare pentru apărarea marginei. 
In a doua jumătate a secolului al XIV-lea, Nistrul devine hotarul 
păzit şi organizat al Moldovei. Epoca lui Alexandru cel Bun a 
găsit numeroase mărturii, ca acte de danii şi de vânzări, zidiri 
de mânăstiri, privilegii acordate trecătorilor prin vămile de pe 
Nistru. Epocile următoare sunt caracterizate prin luptele domni- 
torilor noștri pentru apărarea Moldovei răsăritene, printr'o muncă 
colectivă a întregei Moldove pentru crearea unei culturi proprii. 

Rezultatul acestor sforțări ale întregului neam românesc a fost 
formarea unei culturi specifice românești dintr'un substrat latin 
şi din asimilarea unor elemente din cultura popoarelor vecine. 
Moldova răsăriteană ia parte activă la formarea acestei culturi, 
ca și la apărarea hotarelor de răsărit. Provincia dintre Prut şi 
Nistru l-a dat pe Alexandru Lăpușneanu, iar lui Dimitrie Can- 
temir îi plăcea să-și tragă originea din mârzacii Cantemir din 
Bugeacul Basarabiei. Marele cărturar al vechimei, Miron Costin, 
a fost pârcălab al Hotinului, iar V. Alecsandri a avut un înaintaș, 
care ar fi fost vameş la Tighina. Originea familiei scriitorilor Vă- 
cărești din Muntenia este în ţinutul Sorocei, Din Basarabia se 
trage şi familia marelui Mihail Kogălniceanu. 

Basarabia ia parte activă şi la viața politico-socială a Moldovei. 
De acolo pornește răscoala împotriva ciocoilor greci, care în a 
doua jumătate a secolului al XVII-lea invadează Moldova : boierii 
și răzășii Lăpuşneni, Orheieni și Soroceni, în frunte cu Serdarul 
Mihalcea Hâncul, se ridică împotriva domnitorului, pentrucă 
acesta acorda prea multe drepturi străinilor. 

Școlile mânăstireşti și domnești din provincia dintre Prut şi 
Nistru, ca şi în restul Moldovei, formau cărturarii moldoveni şi 
clerul necesar pentru biserici. Miile de documente vechi, păstrate 
pe la răzeșii din Basarabia dovedesc că numărul cărturarilor de 
meserie, — gramatici, dascăli, diaci, pisari, copiști, — era foarte 
mare, Din toate resturile de cultură materială, spirituală şi socială, 
ce s'au păstrat în Basarabia, se vede că în Moldova dintre Prut 
și Nistru pulsează o viață culturală națională foarte puternică. 
E suficient să amintim numele episcopului de Hotin Amfilohie, 
unul din cei mai erudiți oameni de pe la sfârșitul secolului al 
XVIII-lea, autorul primei geografii moldovenești, a primei teo- 
logii dogmatice, a unei aritmetici şi a unei cărți de fizică, un 
bun cunoscător al limbii italiene, ca să ne dăm seama de nivelul 
cultural al Basarabiei înainte de anexarea ei de Ruşi. 

Aşa dar, provincia românească, cunoscută sub denumirea de 
Basarabia, legată dela închegarea neamului românesc de destinele 
acestui neam, locuită de același popor, ca și întreg teritoriul ro- 
mânesc, împărtășind soarta istorică a Moldovei, ia parte activă 
la formarea culturii românismului. Toată cultura neamului nostru, 
izvorîtă din eforturile și munca de veacuri ale întregei națiuni, 
este şi a Românilor din partea răsăriteană a Moldovei. 

Răpită din trupul Moldovei, în anul 1812, Basarabia în virtutea 
tradiției continuă să trăiască întreaga complexitate a vieţii ei 
de altădată. Atmosfera culturală din provincia dintre Prut şi 
Nistru, dela data răpirii ei, oglindește două lumi: acea rusească, 
care pătrunde în centrele oraşelor cu funcționarii veniţi din afară, 
cu școli ruseşti, lume care încearcă, dar nu totdeauna reuşeşte 
să impună unele forme ale culturii materiale și spirituale rusești, 
anumite forme de viață socială, de legislaţie, de administrație, etc. 
Dincolo de sfera acestei culturi, care se introduce cu greu şi care 
are o zonă de răspândire foarte mărginită, este lumea românească, 
covârșitoare cantitativ şi dârză şi constantă prin puterea tradiției 
ei, Această din urmă lume stă într'o retragere, într'o izolare com- 
pletă de acei ce au venit peste capul ei; lumea românească în 
aparenţă pare cufundată într'o apatie, într'un indiferentism. 

In realitate, după primii ani de stupefacție şi de groază, când 
Moldovenii din Basarabia își manifestă fățiș ura împotriva regi- 
mului rus prin emigrări masive peste Prut și prin proteste 

energice la Petersburg ale boierilor şi țăranilor, viaţa intră în 
făgașul ei mai mult sau mai puţin normal. 

Lipsiţi de dreptul de a avea şcoală în limba maternă, izolați 
printr'o pânză de baionete de grosul poporului românesc, unde 
în secolul al XIX-lea se petrec schimbări fundamentale în viața 
politică și spirituală, Românii din Basarabia trăiesc prin bunurile 
spirituale moștenite dela strămoși. Abia în ultimele decenii ale 
dominaţiei ruseşti cultura rusească începe să prindă în păturile 
boiereşti şi ale clerului, care au dat câteva nume strălucite științei 
rusești, cum au fost slaviștii P. Sârcu și A. Iaţimirschi, sociologul 
Gredescul, clasicul Buzescul, istoricul literaturii Cheltuială, L. 
Casso, etc, 

Viața culturală românească se manifestă în tipărirea unui 
număr mare de cărți bisericești, în apariția a peste 20 de ma- 
nuale didactice în limba română, începând cu valoroasa gramatică 
a nomofilaxului Ștefan Margelă, în încercări de a scoate ziare 
românești și de a da reprezentații teatrale în limba românească. 

Din toate manifestările, sub raportul cultural cea mai carac- 
teristică pentru un popor, este literatura, care materializează gân- 
direa, sentimentele și imaginația poporului. Individualitatea unui 
popor se cunoaşte prin literatura lui, în sensul larg al cuvântului. 
Poesia populară a Românului dintre Prut şi Nistru oglindește 
toate trăsăturile poeziei populare româneşti, concepția lui de 
viață și destin, poate într'o măsură mai mare decât în altă 
parte, unde creațiunea populară putea fi influențată de literatura 
noastră cultă. Analfabetismul îngrozitor, sădit de guvernele ruseşti 
(cunoscători de carte printre Moldoveni în anul 1910 erau: 
printre bărbați 9%, printre femei 1,5%), contribue la conser- 
varea formelor virgine ale poeziei noastre populare și la men- 
ținerea spiritului de creație. In satele românești din Basarabia, 
găsim aceleași doine sfâşietoare, aceleaşi hore pline de viață şi 
aceeași baladă. Legenda și basmul au aceeași țesătură, ca în alte 
părți. 

Insă regimul de împilare rusească a dat o nuanțare acestei 
poezii populare. Nota pesimistă este mai adâncă în doina din 
Basarabia, iar subiectele acestei poezii în bună parte oglindesc 
drama sufletească a poporului, rupt dela tulpina lui. In snoavele 
și basmele lui adeseaori întâlnim tipul Rusului, aşa cum îl zu- 

grăveşte Ion Creangă pe Ivan Turbincă, cu trăsături însă ceva 
mai aspre, Creațiunea populară a Românilor basarabeni își așteaptă 
cercetătorii ei. 

Mediul cultural al Basarabiei, creat după anexarea ei de către 
Ruși, cu atmosferă culturală rustică, a dat naștere la un număr 
destul de însemnat de scriitori. Unii din aceștia s'au ma- 
nifestat pe câmpul larg al literaturii românești, aducând o con- 
tribuţie reală la desvoltarea scrisului nostru. O parte din scriitorii 
basarabeni rămân izolați în mediul basarabean și nu sunt cunoscuți 
publicului. 

Această literatură prin aspectul său aduce o notă nouă în lite- 
ratura românească, o trăsătură care o face să se deosebească de 
restul literaturii. Scriitorii pe care i-a dat pământul Basarabiei, 
hrăniți din izvorul culturii naționale primitive ale acestei pro- 
vincii în majoritatea cazurilor, cunosc ceva și din literatura rusă. 
Ei sunt ispitiți de a reda în limba lor națională unele scrieri din 
autorii ruși, care li se păreau lor mai atrăgători. Alți din ei, cu o 
cultură literară ceva mai pronunțată, în operele lor rămân influen- 
ați de curentele literare rusești. Nivelul cunoștințelor şi a 
gustului literar ale majorității scriitorilor basarabeni era destul 
de redus, ca ei să poată avea înțelegere pentru literatura rusă, ce 
în prima jumătate a secolului al XIX-lea luase o mare desvoltare. 
Iată de ce o bună parte din aceşti scriitori cultivă în limba româ- 
nească fabula, cu toate că acest gen literar primitiv era în declin 
în literatura rusă din secolul al XIX-lea. Ultimul şi cel mai bun 
fabulist rus I. Crâlov moare la adânci bătrânețe în anul 1844, 
iar gloria lui atinge punctul culminant pe la sfârşitul secolului al 
XVIII-lea şi la începutul celui al XIX-lea. 

Fabula, deși are cea mai mare vechime în literatura omenirii, 
şi deși a fost cultivată la toate popoarele lumii, n'a avut o prea 
fericită desvoltare în literatura românească. In linii generale se 
poate spune că desvoltarea acestui gen perimat de literatură se 
datorește scriitorilor basarabeni. Dacă nu luăm în seamă cele 
câteva fabule originale, cele mai bune în literatura românească, 
a lui Heliade Rădulescu și Gr. Alexandrescu, scrise sub influența 
literaturii franceze, și dacă trecem cu vederea traducerile lui 
"Țichindeal din Dositei Obradovici şi încercările lui Gheorghe 
Asachi, restul fabulelor se datoresc influenței literaturii ruseşti. 

Doi dintre fabuliştii basarabeni sunt cunoscuți mai bine în lite- 
ratura românească: este cavalerul C. Stamati şi A. Donici. 

Personalitatea literară a lu: Costache Stamati este bine cu- 
noscută în istoria literaturii românești. « Deșteptător neadornut », 
«bard mare», «atlet ager pentru cauza sfântă », «poet excelent », 
« lebăda Basarabiei », — iată epitetele pe care le atribue contem- 
poranii scriitorului basarabean, pe care-l considerau ca păstrător 
a tradiției vii a neamului românesc din Basarabia, a simțirii şi 
cugetării strămoșilor noştri dintre Prut şi Nistru. Numeroasele 
lucrări asupra acestui scriitor, începând cu B. P. Hasdeu şi ter- 
minând cu Ch. Drouhet, au stabilit oarecum valoarea lui în istoria 
literaturii româneşti. Ultimele cercetări de asemenea au delimitat 
până la oarecare măsură creaţiunea lui originală, de traduceri sau 
imitațiuni. Ca şi în restul operei lui, s'a dovedit că fabulele lui nu 
sunt originale, aşa cum s'a crezut la început, ci sunt simple tra- 
duceri din autorii ruşi. Din cele 40 de fabule, care au rămas dela 
cavalerul Stamati, 37 sunt identificate în literatura rusă, şi anume: 
30 din fabule sunt luate din Crâlov şi 7 din Hemniţer, scriitor 
din secolul al XVIII-lea (1745—1784). Este de bănuit că și cele 
3 fabule neidentificate nu sunt originale, ci sunt traduceri din 
numeroșii fabuliști ruși din secolul al XVIII-lea. Este de notat 
că, şi în cazul de față, C. Stamati nu se orientează în literatura rusă, 
luând ca model pentru traduceri alături de popularul şi oarecum 
talentatul fabulist rus Crâlov, pe Hemniţer, scriitor fără origi- 
nalitate, considerat ca învechit chiar pentru literatura rusă de 
atunci. Se ştie că fabuliștii ruși au ca modele de prelucrări cu 
preferinţe opere din literatura franceză, în deosebi din La Fon- 
taine, ceea ce i-a făcut pe unii din cercetătorii români (Ch. Drouhet) 
să creadă că Stamati a fost influențat de literatura franceză. 

Cavalerul C. Stamati traduce, parafrazând de mai multe ori, 
textul originalului rusesc, încercând câteodată să-i dea coloare 
locală. Ici-colo interpolează câte un proverb popular românesc, 
sau amplifică morala şi învățăturile, aspirând să adapteze fabula 
la mediul vieţii românești. Forma traducerilor însă este rudi- 
mentară, iar încercările lui de adaptare a fabulei la viața românească 
nu sunt reuşite, Ele însă rămân în istoria literaturii ca un document 
preţios pentru epoca în care ele au fost scrise și pentru năzuinţele 
poporului românesc din Basarabia. 

A. Donici reușește mai mult decât ceilalţi fabuliști, să imprime 
operelor lui un caracter românesc. S'a crezut multă vreme, că 
cele vre-o 87 de fabule a lui Donici sunt sau originale, sau prelu- 
crări din limba franceză. Abia mai târziu s'a identificat că majori- 
tatea fabulelor lui (50) sunt traduceri sau prelucrări din Crâlov, 
o parte din fabuliştii ruşi Ismailov și Dimitriev. A. Donici este 
un bun cunoscător al limbii ruse şi, de sigur,ca unul care își 
petrecuse o parte din viață în Moldova și era în legătură cu cercurile 
literare din Principate, cunoştea mai bine limba literară românească. 

De aceea, Donici nu este un rob al originalelor. El are o atitu- 
dine liberă față de motivele din fabulele rusești, modificându-le 
şi localizându-le în așa fel, încât ele dau impresia unor plăzmuiri 
originale. Cadrul vieţii rusești în care se intercalează osătura 
alegoriei la fabuliştii ruși este înlocuit cu mediul românesc. Autorul 
traducerilor schimbă uneori morala fabulei. Din fabuliştii ruși 
sunt alese fabulele al căror conținut se potrivește cu nevoile vieții 
românești. In general, în fabulele lui Donici, care nu pot avea 
mare valoare estetică și literară, se simte personalitatea tradu- 
cătorului. 

Impreună cu V. Negruzzi, A. Donici mai traduce 6 satire cu 
conţinut politico-social din Antioh Cantemir. 

Ion Sârbu (1808—1883), un scriitor puţin cunoscut, în anul 
1851 tipărește la Chișinău un volumaș de fabule. Dacă C. Stamati 
şi A. Donici aveau contact cu viața culturală din Principate şi 
erau la curent mai mult sau mai puţin cu mișcarea literară din 
Moldova, Ion Sârbu este produsul pur al mediului românesc din 
Basarabia. In prefața cărții sale, Ion Sârbu mărturisește că fa- 
bulele lui sunt traduse din rusește, punându-l pe Crâlov printre 
acei ce prin fabulele lui « și-au câștigat nemuritori nume ». Din cele 
50 de fabule pe care le publică el, 36 sunt traduceri din Crâlov 
şi restul din alți fabulişti ruși mai vechi. Opera acestui boier 
basarabean, care-și petrece vremea mai mult la ţară, este o încercare 
puțin reușită de a transpune în româneşte un număr de fabule 
rusești. Autorul însă nu dispune de mari mijloace estetice și nici 
nu are cunoştinţe necesare, nici în literatura rusă, cu toate că 
urmase liceul regional din Chișinău, nici în cea românească de 
atunci. El traduce fabulele în limba lui rustică cuvânt cu cuvânt, 
fără a reuşi să le aclimatizeze pe terenul românesc, 

Ceva mai fericit în această privință, a fost cunoscutul istoric 
al Basarabiei Alexis Naco (1832—1915), dela care au rămas câteva 
caiete de scrieri nepublicate. Dela el ni s'au păstrat un manuscris 
cu vre-o 15 fabule traduse din Crâlov. El posedă o cultură literară 
mai temeinică decât ceilalți fabulişti basarabeni, și traducerile 
lui se apropie mai mult de prelucrările lui A. Donici. El știe să 
interpreteze în limba românească opera lui Crâlov cu mai mult 
succes, întrebuințând pentru opera sa același procedeu, ca și 
Donici, adică făcând o traducere liberă din autorul rus. Și limba 
acestui scriitor necunoscut din Basarabia este mai pitorească şi 
mai plină de sevă, decât a predecesorilor lui. 

Epoca de glorie a literaturii ruseşti din prima jumătate a se- 
colului al XIX-lea, cu curentele apusene care se perindează cu 
întârziere, cu afirmarea poeților romantici Pușchin și Lermontov» 
nu putea să nu-i atragă și pe scriitorii de origine basarabeană. 

Din curentele literare care pătrund în literatura română, prin 
intermediul scriitorilor basarabeni, cel mai pronunțat este roman- 
tismul. Basarabenii însă nu-l pot revendica în această privință 
pe cel mai autentic reprezentant al criticismului romantic în li- 
teratura românească, pe Alecu Rusu, originar din Basarabia. 
Acest mare entuziast și cântăreț neîntrecut al țării și al neamului 
românesc, admirator al poeziei noastre populare, este produsul 
şcoalei franceze și aparține generației patruzecioptiștilor. Cuge- 
tarea lui este străbătută de ideile romanticilor francezi; cultul lui 
pentru trecutul țării, teoriile lui cu privire la poezia populară, 
critica lui socială, admiraţia lui față de natură, sunt produsul 
şcoalei romantice; iar cel mai înflăcărat imn al românismului, 
« Cântarea României », prin frumusețea lui depășește modelele 
din care s'a inspirat Alecu Rusu. Ideile însă și simţirea lui mau 
trecut prin mediul cultural al Basarabiei, și deci romantismul lui 
wa trecut prin filiera mediului cultural basarabean. Și totuş 
contribuţia acestui scriitor la mișcarea literară a Românilor este 
o contribuție adusă de Basarabia. 

Cu totul altceva reprezintă romantismul lui C. Stamati. S'a 
crezut de unii că acest scriitor ar fi fost un romantic autentic, 
care adăpându-se la izvoarele literaturii franceze, a introdus o notă 
puternică de romantism în literatura noastră. Dar s'a văzut mai 
târziu că C. Stamati, care cunoștea și literatura franceză și care 

a şi tradus ceva din această literatură, nu se inspiră din literatura 
franceză, ci din cea rusă, care în prima jumătate a secolului al 
XIX-lea este stăpânită de influența franceză. C. Stamati însă 
manifestă aceeași lipsă de simț de orientare în literatura rusă, ca 
și în fabulă, și aceeași lipsă de gust artistic. Pe deasupra, C. 
Stamati nu respectă totdeauna creațiunea personală a poeţilor 
de care se foloseşte și traduce sau prelucrează opere din alți 
autori, fără să indice izvoarele de inspiraţie. De altfel, aceasta 
era în spiritul epocei. 

Poezia erotică a lui C. Stamati se apropie de cea a Văcăreștilor 
şi a lui Conachi. Ea însă în majoritatea cazurilor este tradusă din 
literatura rusă, deși autorul afirmă că în parte a fost culeasă 
din «autorii Evropei ». E greu de identificat izvorul traducerilor 
tuturor poeziilor lui; ele însă oglindesc lirica rusă din vremurile 
de tranziţie, când scriitorii ruși imitau şi traduceau din poezia 
lirică franceză. Astfel prin Stamati vin în literatura noastră opere 
din Lamartine, din Victor Hugo, din A. de Vigny, etc. În poemul 
lui C. Stamati « Roman din Vrancea», se simte nota puternică 
a lui Chateaubriand. Ea însă nu vine direct. Ea repetă motivele 
din «'Țiganii » şi din «Prizonierul din Caucaz » a lui Pușchin, 
unde se face apologia primitivismului și a naturii şi se disprețuesc 
bunurile civilizației. Desorientat, scriitorul C. Stamati traduce 
fără mult discernământ din scriitorii ruși din diferite epoce și de 
curente adeseori opuse. Astfel, în rând cu opere din scriitorii 
ruși Pușchin și Lermontov, la el găsim și traduceri din învechitul 
Derjavin şi din reacționarul Sencovschii, scriitor fără talent și 
opus ideilor înaintate a scriitorilor din epoca lui Pușchin. De 
asemenea C. Stamati traduce din scriitorul rus Jucovschii, care 
este considerat ca un reprezentant puternic al preromantismului 
rusesc. În poemul original al lui Stamati « Ciubăr Vodă», găsim 
motive din «Ruslan și Ludmila » a lui Pușchin. Intreaga operă a 
lui C. Stamati, cât traducerile și localizările, atât și scrierile ori- 
ginale, reflectează, de o parte nivelul culturii românești din 
Basarabia, iar de altă parte, influenţa literaturii ruse asupra 
intelectualității din această provincie. Scrierile lui C. Stamati au 
de sigur o mare valoare istorico-literară. 

Fabulistul basarabean I, Sârbu tipăreşte şi un volum de «poezii», 
cum le numește el, « Alcătuiri » (Chişinău, 1852), Deşi în mare 

parte originale, poeziile lui Sârbu sunt scrise în spiritul poeziei 
așa zise pseudoclasice rusești. El nu pricepe poezia frivolă a ro- 
manticilor ruși; pentru concepția lui poetică, mai bine se potrivește 
poezia didactică, moralizatoare a poeţilor demodaţi ruși, cu ima- 
gini clasice, cu formule abstracte. Modelul lui pentru imitații 
este Derjavin, deși la el se găsesc și traduceri din Pușchin. 

Alecu Naco este ispitit, printre alte opere din Pușchin şi Ler- 
montov, să traducă poemul acestui din urmă «Demonul ». Tra- 
ducerea nu este lipsită de talent. Acelaşi scriitor a lăsat în manuscris 
şi două poeme originale. In aceste două opere el se lasă influenţat, 
în ce privește maniera de descriere, de același Lermontov; ca 
formă însă el rămâne sub influența lui V. Alecsandri. Conţi- 
nutul lor este din mediul basarabean. 

Nu putem trece cu vederea poeziile lui Matei Donici, devenit 
general în armata rusă. In tinereţe el a scris câteva poezii. Ele 
sunt pătrunse de un adânc protest împotriva regimului rus. Cu 
multă căldură este zugrăvită viaţa patriarhală a unui sat moldo- 
“venesc de pe apa Răutului. Note puternice de protest se găsesc 
împotriva regimului rusesc și în poeziile nefericitului poet 'Tudose 
Roman, care scrie poezii destul de reușite pe timpul revoluţiei 
din anul 1917—1918. 

O notă puternică romantică străbate opera lui Constantin 
Stamati-Ciurea, fiul cavalerului Stamati, care publică în anul 
1898 un volum sub titlul: « Răsunete din Basarabia », scriere în 
proză, pătrunsă însă de un adânc lirism și de iubire față de neamul 
românesc. 

Cea mai uriaşă figură, care a dominat viața culturală a româ- 
nismului, timp de câteva decenii, a fost Bogdan P. Hasdeu. Fiu 
al Basarabiei, această minte ageră și multilaterală, această inimă 
caldă şi acest caracter integru, B. P. Hasdeu este expresiunea 
vitalităţii poporului românesc din provincia dintre Prut și Nistru, 
este produsul geniului lui. Mediul cultural al Basarabiei i-a dat sen- 
timentul adânc de iubire către neam și țară, ura împotriva asupri- 
torilor de veacuri, imaginația Moldoveanului nostru și mistica 
sufletului lui. Istoric, filolog, filozof, literat, ziarist, poet, om 
politic, reprezintă în egală măsură aceste ramuri ale spiri- 
tualității omeneşti. Intreaga operă ale acestui suflet mare poartă 
pecetea mediului cultural din Basarabia, creat din substratul cul- 

turii naţionale, amestecat cu elemente împrumutate din cultura 
rusă, la care se adăpa pătura intelectuală. Intreaga operă a lui 
B. P. Hasdeu, grandioasă ca plan şi concepție, are un fond ro- 
mantic. Sub influența marelui filolog și folklorist I. Grimm, se 
creează o şcoală a filologului rus F. Buslaev, din care face part: 
N. 'Tihonravov, A. N. Veselovschii şi Potebnea, contemporani a 
lui Hasdeu, cu care el întreține legături prin corespondență. 
Nu numai drama lui « Răzvan şi Vidra» și romanul « Ursita », 
ci și opera lui filologică, teoria lui cu privire la circulaţia cuvin- 
telor, concepția lui istorică, dicționarul lui, vădesc legătura lui 
Hasdeu cu această şcoală, care îşi are izvoarele ei în apusul Eu- 
ropei. Pasiunea lui pentru textele vechi românești, excursiunile 
lui în domeniul filologiei și literaturii comparate, cercetările lui 
istorice sunt învăluite de romantica trecutului, unde fantezia bo- 
gată și sentimentul cald își au și ele locul lor alături de criticism 
şi de judecata rece a savantului. Aici este valoarea lui Hasdeu, 
aici sunt şi greşelile lui. 

Prin intermediul câtorva scriitori basarabeni, în literatura ro- 
mânească pătrunde și romanul, uneori cu conținut din viața 
Basarabiei. Din aceşti scriitori se remarcă Victor Crăsescu 
(1850—1920), emigrant din Basarabia, care a lăsat 4 volume de 
nuvele şi un roman (4 Ovreiul »). In opera lui găsim și motive 
din provincia părăsită; ele însă se remarcă printr'o notă revolu- 
ționară caracteristică pentru emigranții basarabeni, influenţaţi de 
spiritul de nemulțumire creat de Ruși în provincia robită. Un 
realism robust (Crăsescu a fost medic de profesie) pătrunde opera 
acestui scriitor, realism ce se apropie de realismul revoluţionar al 
scriitorului rus Gleb Ușpenschi. 

Un mare patriot, care niciun moment nu-și uită originea sa 
basarabeană, a fost Dimitrie Moruzi (1860—1914). Acest scriitor 
a fost nedreptăţit de istoria literaturii noastre. In cele trei romane 
(« Instrăinaţii », « Pribegi în țara răpită» şi « Moartea lui Cain»), 
ca și în alte lucrări, el este preocupat de problema Basarabiei. 
La nici un scriitor basarabean atmosfera culturală a Basarabiei 
nu este redată mai bine, ca la D. Moruzi. Sunt splendide descrie- 
rile Chișinăului vechi, cu viaţa lui tihnită, cu petrecerile boierilor 
moldoveni, cu mercantilismul străinilor. Iar viața patriarhală a co- 
nacurilor boierești, conflictele boierilor cu demnitarii ruși, sunt 

de un pitoresc neîntrecut. Personajele pe care le descrie sunt 
vii, instantanee, luate la fața locului. O notă puternică de 
iubire față de provincia înstrăinată, față de locurile și oamenii ei, 
precum și spiritul de nemulțumire împ-triva Rușilor, pătrunde 
întreaga lui operă. Coloarea locală este redată cu multă duioșie. 
Unele lipsuri în tehnica scrierilor lui nu scad din valoarea 
acestor romane. În aceste romane se vede țesătura romanelor 
mari ruseşti. Pentru noi romanele lui Moruzi sunt romane de 
documentare. 

Dacă trecem peste scrierile altui emigrant basarabean, a re- 
voluționarului Zamfir Arbore, care ne-a lăsat mai multe studii 
cu privire la Basarabia, în domeniul literaturii s'a manifestat şi 
profesorul C. Stere. Romanul lui «In preajma revoluției », de 
proporţia romanului englezesc, apărut în 8 volume înainte de 
moartea autorului, este un roman social, în care se descrie o în- 
treagă epocă începând cu anii 1870 şi ceva și până în anii din 
urmă; dela descrierea satului din Basarabia, a Chişinăului, la 
arestarea lui Vanea Răutul, viața în Siberia, Iașii dela sfârşitul 
secolului al XIX-lea cu oamenii lui, Bucureștii cu personalitățile 
culturale și politice etc. ...Aici găsim diferite clase sociale, di- 
ferite personaje. 

' In romanul lui Stere apare până la evidență revoluționarismul 
lui evolutiv și poporanismul, moștenit din literatura rusă; aici 
găsim şi conflictul dintre generaţii, dar nu în stare acută, ca în 
« Părinţii și copii » lui 'Turghenev, ci mai mult în formă latentă, 
ca în romanul lui Dickens « Dombey and Son ». In literatura rusă, 
în afară de romanul lui 'Tolstoi, « Rdzboi şi pace», nu există ro- 
mane de dimensiuni atât de mari. Ca formă, acest roman este 
scris sub influența romanului englezesc, cu diversiuni multiple, 
cu descrieri amănunțite şi cu răceala caracteristică romanului 
englezesc. 

Epoca imediat premergătoare unirii a dat și ea câţiva scriitori 
basarabeni. Dintre aceşti scriitori se remarcă în deosebi talen- 
tatul poet A. Mateevici care, din încrucișarea influențelor lui 
Eminescu și a poeţilor mistici ruși, ne-a lăsat câteva perle de poezie, 
în care se simte substratul mănos al conștiinței naționale din 
Basarabia, energia şi puterea de rezistență a sufletului poporului, 
mistica și frumusețea limbii lui. 

De un talent real este și poetul Ion Buzdugan. In nota tradi- 
ţionalistă a lui, care se apropie de «sămănătorism », vedem puri- 
tatea simțirii și a cugetării poporului nostru românesc dintre Prut 
și Nistru. 

Din această scurtă ochire asupra scriitorilor basarabeni, rezultă 
că Basarabia totdeauna a fost prezentă în viaţa românismului, 
că ea are o pagină frumoasă şi în istoria literaturii noastre. 


ŞTEFAN CIOBANU 


VECHIMEA AȘEZĂRILOR 
ROMÂNEȘTI DINTRE PRUT 
ȘI NISTRU 


Drepturile noastre asupra pământului dintre Prut și Nistru 
sunt atât de evidente şi de bine întemeiate, în toate privinţele, 
încât a trebuit din partea Rușilor o totală lipsă de simţ etic și 
juridic, unită cu o totală rea credință pentru ca să poată for- 
mula pretențiuni asupra acestui pământ. Nu s'au bizuit decât 
pe un singur element: forța. Astfel, oricum ar fi privit lucrurile, 
etnic, istoric, geopolitic, dreptatea românească era incontestabilă. 

Cel mai puternic temei al acestei dreptăți îl formează faptul 
că am locuit necontenit pământul dintre Prut și Nistru, începând 
din epoca preistorică și până azi. Civilizația ceramicei pictate 
se întâlneşte deopotrivă la Cucuteni, în județul Iași, cât şi la Pe- 
treni, în județul Soroca, și la Ariușd, în județul Trei Scaune 2). 
Izvoarele antice amintesc în regiunea Nistrului pe Tyrageţi, adică 
pe Geţii dela Tyras (vechiul nume al Nistrului) °). Intocmai 
după cum strămoșii noştri erau băștinași pe malurile Dunării, 
atât în dreapta cât şi în stânga ei, tot aşa erau băștinași pe ma- 
lurile Nistrului, deopotrivă pe cel drept şi pe cel stâng. Im- 
periul lui Buerebista, în secolul I înainte de Christos, avea ca 
hotar răsăritean Bugul 2). In partea de miazăzi a Moldovei dintre 
Prut şi Nistru, aşa dar în regiunea, care, mai târziu, a purtat, dela 


1) Const. C, Giurescu, Istoria Românilor, I, ed. 3-a, Bucureşti, 1939, PP. 
20—26, 

2) V. Pârvan, Getica, Bucureşti, 1927, p. 67. 

3) V. Pârvan, o. c., p. 80; Const. C. Giurescu, o. c., I, p. 63. 

cuceritorii munteni, numirea de « Basarabia », s'a întins dominația 
romană ; ea apăra drumul de comerț care lega Cetatea Albă cu 
Transilvania, trecând pe la gura Siretului, pe la gura Trotușului 
şi străbătând Carpaţii pe la Oituz 1). Amestecul populației bă- 
ştinaşe, getice, cu coloniştii romani, a avut loc aşa dar și în această 
regiune, după cum ea s'a făcut și în câmpia munteană și olteană 
şi în munții Apuseni. 

In timpul evului mediu, procesul de asimilare al Slavilor nå- 
vâlitori de către Dacoromani — cea mai mare biruință a noastră 
în mileniul care desparte părăsirea Daciei de apariția primelor 
formaţiuni politice româneşti 2) — s'a produs și în « Basarabia ». 
A urmat apoi o adevărată expansiune a elementului românesc — 
acum, după biruinţa asupra Slavilor, mai numeros — în spre miază- 
noapte și răsărit. O mărturie veche germanică — inscripţia cu 
rune găsită la Sjonhem, în Gotland, și datând dela sfârșitul seco- 
lului al XI-lea - secolul al XII-lea — amintește de un tânăr vareg 
care a fost ucis de « Blakumen » adică de Valahi, pe când mergea 
dela Vistula-Bug spre Bizanț 2). 

Iar cronicarul bizantin Nicetas Choniates povestește că în 
anul 1164, nepotul împăratului Manuil Comnenul, anume An- 
dronic, scăpând din închisoare și fugind spre Galiţia, a fost prins 
la hotarele acestei țări de către Valahi 4). Pe de altă parte, izvoa- 
rele rusești vorbesc, în secolul al XIII-lea, de o populație Bo- 
lohoveni, la nord de Nistru, în care mulţi istorici, pornind dela 
nume și dela diferite împrejurări ale istoriei lor politice şi mi- 
litare, văd pe Valahi adică pe Români 5). 

Fapt cert este că în veacurile XIV—XV se constată un pu- 
ternic curent de colonizare românească în Galiţia unde numărul 
satelor cu «drept valah » sau numai locuite de Români apropie 
cifra de cinci sute 6). 


1) V. Pârvan, Dacia, Bucureşti, 1937, p. 181. 

2) Const. C. Giurescu, o. c., I, pp. 262—270. 

3) V. Bogrea, Blakumen, în Anuarul Institutului de Istorie Națională din 
Cluj, III (1924—1925), p. 526. 

4) Const. C. Giurescu, o. c., I, p. 326. 

3) Const. C, Giurescu, o. c., I, pp. 330—331; Al. Boldur, Istoria Basarabiei, 
vol. I, Chişinău, 1937, pp. 120—132. 

*) Th. Holban, Românii pe teritoriul polonez, până la secolul XVI, în Arhiva 
dn Iaşi, XXXVII (1930), pp. 238—243; cf. A. V. Boldur, o. c., p. 127. 

Toate acestea la un loc arată o puternică expansiune a ele- 
mentului românesc spre miazănoapte și răsărit de Nistru. Ceea 
ce înseamnă însă că teritoriul până la Nistru era plin de 
populaţie românească; din acest teritoriu au roit 4 Valahii», 
ocupând pământuri noi. 

Intemeierea Moldovei și mai ales repedea expansiune a sta- 
tului nou creat, care, în trei decenii numai, atinge țărmul Mării 
Negre, nu se pot explica de altfel în chip satisfăcător decât prin această 
prezență a populației românești între Carpaţi şi Nistru. Descăle- 
cătorii lui Bogdan, în 1359 mau fost în număr însemnat — maxi- 
mum câteva mii — deoarece, mai întâi nici nu era atât de multă 
lume în Maramureș, apoi o seamă au rămas pe loc. Voevodul 
întemeietor a găsit însă, la răsărit de Carpaţi, pe plugarii și pă- 
storii băștinași, locuind sate cu hotare străvechi; cu ajutorul 
unora dintre aceşti băştinaşi a putut el respinge, în lupte repe- 
„tate şi victorioase, armata ungară; tot cu ajutorul lor, urmașii 
săi s'au putut întinde spre miazăzi și răsărit, astfel încât Roman I 
să poarte, în hrisovul din 30 Martie 1932, titlul, impresionant, 
de «Marele singur stăpânitorul Domn lo Roman Voevod al 
"Țării Moldovei dela munţi până la ţărmul Mării » 1). Tot în timpul 
lui Roman, ruda sa Episcopul Iosif își are reședința la Cetatea 
Albă 2). 

Pentru cine priveşte harta, această înaintare a statului mol- 
dovean apare ca un fenomen necesar, inevitabil. Stăpânitorii 
cursului superior al râurilor Siret, Prut şi Nistru trebuiau în chip 
fatal să coboare pe aceste ape, să tindă să le ocupe în întregimea 
lor, până la guri. Este ceea ce au făcut Mușatinii, sprijinindu-se 
însă, încă odată, pe elementul românesc băștinaș pe care l-au 
găsit de-a-lungul acestor mari râuri și a numeroşilor lor afluenți. 
Incepând dinspre miazănoapte, din regiunea Nepolocăuţilor şi a 
Hotinului și până spre miază zi, la Tigheci şi Botna, văile afluen- 
ţilor basarabeni, atât ai Prutului cât și ai Nistrului, sunt pline 
de așezări românești. 

Valea Racovăţului, a Ciuhurului, a Camencăi, a Nârnovei, a 
Lăpușnei, a Săratei, spre Prut, valea Răutului, cu numeroasele 


1) Const. C. Giurescu, o. c., I, pp. 386—388 şi 445. 
2) Hurmuzaki, Documente, XIV, pp. 31—35; cf. Const. C. Giurescu, o. c., 
I, pp. 445—446. 

iezere și cu subafluenţii săi Cubolta, Căinarii, Ciulucu și Cula, 
valea Ichelului și a Bâcului, cu Bâcovăţul şi Vâşnovăţul, a Botnei, 
spre Nistru, care adăpostiseră, în cursul evului mediu, pe plu- 
garii, păstorii, prisăcarii şi pescarii români, apar, la 1400, bine 
populate, cu sate având hotare străvechi. 

Examinarea primelor documente moldovenești dovedește cu 
prisosință această afirmare. Și trebue să se ție seamă de faptul că, 
în genere, numai o mică parte din satele unei regiuni sau ale unui 
ținut apar în documente ; e vorba numai de acelea pentru care se 
face un transfer de proprietate sau o tranzacție. Restul — și ace- 
stea formează majoritatea — își continuă viața lor seculară, fără 
ca oficialitatea să le consemneze numele în hrisoave. Așa se ex- 
plică de ce foarte multe sate din regiuni ca Vrancea, Câmpulungul 
Moldovenesc, 'Tigheciul, Vlașca, Ilfovul, etc., n'au documente 
vechi. 

Am cercetat hrisoavele lui Alexandru cel Bun şi pe acelea 
ale fiilor săi: ele ne arată așezări străvechi, de dinainte de întemeierea 
statului moldovean, și purtând nume specific româneşti, aidoma celor 
din restul pământului locuit de neamul nostru. 

Nu pot face, în cadrul articolului de față, o expunere amă- 
nunțită asupra întregei regiuni dintre Prut şi Nistru; mă voi 
mărgini numai la un judeţ și anume la județul Lăpușnei, ca unul 
ce este situat chiar în mijlocul acestei regiuni. 

Voi avea în vedere însă nu suprafața — mai redusă —a ve- 
chiului ţinut al Lăpuşnei, ci pe aceea, mai mare, a actualei îm- 
părțiri administrative 1). 

Acest județ e udat de o sumă de ape dintre care mai însemnate 
sunt: Bâcul, cu afluenții săi, Bâcovățul şi Ișnovăţul, apoi Botna, 
Kogâlnicul, Nârnova, Sărata şi Lăpușna, aceasta din urmă dând 
numele ei județului. Păduri întinse acopereau altădată o bună 
parte a locului; locuitorii aveau la îndemână deci elementele ne- 
cesare, atât pentru traiul de toate zilele cât şi pentru apărare, 
în caz de război. 

Primul document care se referă la ţinutul Lăpușnei este din 
1420, Aprilie 25. Alexandru cel Bun, « dăruiește » — noi credem 


1) Vezi Aurel Sava, Documente privitoare la târgul şi ținutul Lăpușnei, Bu- 
cureşti, 1937, pp. XII—XIV. 

că, mai curând, întăreşte — vornicului Oană (gena), pentru 
slujba sa dreaptă şi credincioasă, «satele Corneşti, Miclăuşeșşti, 
Loznova, Săcăreni, Vorniceni, Dumești, Țigănești, Lavreşti, Sa- 
dova și Homiceșşti » de pe BâcovățI). 

Intinderea de loc pe care se află aceste zece sate se mărgi- 
neşte între altele, cu «mănăstirea lui Vărzar» și cu «seliştea 
lui Tigomir » 2) (cf. Tihomir, Tochomerius, tatăl lui Basarab In- 
temeietorul). La urmă, Domnul adaogă: «Și îi întărim vechile 
hotare, pe unde au umblat din veac» 8). 

Prima observație pe care ne-o impune analiza documentului 
de mai sus este desimea satelor pe acest afluent, de mică lungime, 
a Bâcului (vezi harta). 

In primele vremuri ale vieţii noastre de stat, satele — în ge- 
nere —nu erau mari, întinse, cum sunt, multe din ele, astăzi. 
Erau în schimb numeroase. Câteva zeci de case erau de ajuns 
pentru a alcătui un sat4). Locuinţele fiind făcute din mate- 
rialul dela fața locului, bârne, nuele lipite, ciamur — bordeele 
de asemenea nu lipseau — satul se putea face, dar şi părăsi re- 
pede, când nevoia o cerea. De aceea, marele număr de selişti 
pe care le întâlnim în secolele XV—XVII, precum şi de- 
sele schimbări de nume. Din cele zece sate ale documentului 
din 1420, și-au păstrat până astăzi numele trei (Corneşti, Vor- 
niceni, Sadova); două din ele și l-au schimbat întru câtva: din 
Miclăuşeşti în Miclăuşeni şi din Loznova în Lozova, celelalte 
nu mai există, fie că s'au pustiit în decursul timpului, fie că și-au 
pierdut numele vechi, prin contopire cu alte așezări sau prin 
luare de nume noi. 

A doua observaţie este caracterul pur românesc al numelor 
lor, cu terminațiunile specifice -eștz, -eni. Chiar și cele două sate 


2) Geaa na nak Kopmapin n AMAnkanoywapa H Aoanoca H GaxapkhH A Aopunuanu 
H Aymupun n Inranapin n Aanpepin n Gaaosa n Xomnunuin (M. Costăchescu, Do- 
cumentele moldoveneşti înainte de Ștefan cel Mare, |, lași, 1931, pp. 135—173). 

2) M, Costăchescu, o. c., p. 135—137. 

3) Grapun yoTaph Kkoyaa H3 ekku wxaeaah (Ibidem), 

4) Vezi de exemplu, hrisovul din 11 Martie 1502, dela Ştefan cel Mare, 
prin care întăreşte lui Duma Hurduescu şi fraților acestuia un loc «de pustii », 
la Spiroasa (Spinoasa, afluent al Ișnovăţului şi suburbie a Chişinăului) « ca 
să așăză acolo un sat care să fii cât vor pute cuprinde pentru lăcuinţa aceluiaș 
sat pâră la 20 casă», (A, Sava, o, €., p. 1). 

care n'au atari terminațiuni prezintă totuși forma românizată, în 
-ova, față de slavicul -ov, -ovo. 'Terminaţiunile -ești, -eni arată 
că s'au scurs câteva generațiuni de când bătrânii sau proprietarii 
respectivi au întemeiat aşezările. Nu exagerăm afirmând că, după 
toate probabilitățile, aceste sate de pe valea Bâcovăţului — cu 
excepția poate a Vornicenilor — sunt anterioare întemeierii sta- 
tului moldovean. Adăogăm că satul Corneşti este acela unde s'au 
dat, acum câteva săptămâni, luptele hotărîtoare pentru desro- 
birea Basarabiei. 

Foarte importantă, formula documentului privind « vechile ho- 
tare » ale satelor, «pe unde au umblat din veac». Ea ne arată, 
confirmând concluzia scoasă din numele satelor — că e vorba de 
străvechi așezări, cu hotare bine determinate. O așezare vecină, 
aceea a lui Tigomir, avusese și timpul, până la 1420, să se pu- 
stiiască, fiind, la această dată, selște, adică loc unde a fost odi- 
nioară un selo, un sat. 

Al doilea document referitor la ţinutul Lăpuşnei e din 1426. 
Alexandru cel Bun întărește fiilor lui Ștefan Stravici, Toader 
şi Petru, mai multe proprietăți între care «patru sate pe Nâr- 
nova, anume unde a fost Laco, altul unde este Mihul şi Panici, 
al treilea unde este Stancuţ, al patrulea unde este Stanciul. Iar 
hotarul acestor sate — adaogă documentul — cu toate vechile ho- 
tare, pe unde au umblat din veac» 1). 

Nirnova — azi Nârnova —e o apă în partea de apus a 
judeţului, cam în dreptul târgului Lăpușnei; ea se varsă în Prut. 
Satele sunt desemnate prin numele juzilor sau vatamanilor, adică 
a administratorilor; aceste nume sunt româneşti. S'ar putea ca 
Pânceștii şi Lăâţcanii, întâlniți în această regiune, pe vremea lui 
Vasile Lupu şi care azi şi-au schimbat numele sau nu mai există, 
să fie satele «unde a fost Laţco » şi « unde este Mihul și Panici » 2). 
Tot pe Nirnova, un act dela Petru Schiopul («circa 1589») 
aminteşte existenţa, pe vremea lui Alexandru cel Bun, a satului 
Tâbâneşti, unde era proprietar Juga Pârjoltă 2). In sfârşit, un alt 


1) Ha Hhpuoak eruph cena na nmk rae emah Aauke, ApSroe rae eT MÂHySAt H 
Flanna, TETTE rac er GrankSun, ueraparor rae ter GranuSaa (M, Costăchescu, 
o, c., I, p. 182—3). 

2) Ibidem, pp. 185—186. 

3) A. Sava, 0. c., PP. 23—24. 

act, dela Petru Rareș, ne arată, pe aceeași vale, pe vremea fe- 
ciorilor lui Alexandru, Iliaș și Ștefan, satul Vâscoaza; se pare 
că în prima jumătate a veacului al XV-lea, sub Iliaș și Ștefan, 
se numea altfel; aşa rezultă cel puţin din expresia documentului 
dela Petru Rareș în care se spune: «jumătate de sat pe Nârnova, 
la gura Socilor, care acum se numeşte Văscoaia » 1). «Din jos» 
de Văscoaia mai era «un loc de sat, la Fântâna Husului » 2) (cf. 
Hușii: descendenţii Husului). 

Al treilea document în ordine cronologică privește valea Viș- 
nevățului — azi Ișnovățul — afluentul Bâcului, și valea Botnei. La 
10 Februarie 1429, Alexandru cel Bun dăruiește soției sale Ma- 
rina «mănăstirea de pe Vișnevăţ, unde este egumen Chiprian », 
precum și o serie de sate: «satul lui Crâstea Calinouţii, unde 
este Golovca şi prisaca în Botne, dela obârșia Cunilei Brăneștii 
uidessa Șendreștii (?) și Prijoltenii..... Glăvăşani » 2). 
Hotarul mânăstirii numită apoi, după egumenul ei, Căpriana, 
este descris astfel în document: «începând din jos, unde cade 
Mulovatețul în Vişnevăț, apoi în sus pe Vişnevăț până la obârşie 
şi poenile dela obârşia Vişnevățului toate, până în hotarul Doamnei, 
şi dela mănăstire drept la 'Târnanca, apoi peste Târnanca, drept 
la Cârlani, înapoi la hotarul Doamnei ». Unele din sate sunt şi 
astăzi: astfel Cârlamii, foarte aproape de mănăstire, Pârjoltenii 
şi Şendreştii care și-au schimbat numele în Șândreni ; pe când 
celelalte trei: Calinouţii, Brăneştii și Glăvășanii sau nu mai există, 
sau și-au schimbat numele $). Documentul ni s'a păstrat dete- 
riorat în acest pasaj privind proprietățile Doamnei Marina; poate 
că mai cuprindea și alte nume de sate. Ca și acelea de pe valea 
Bâcovățului, și aceste așezări de pe valea Vișnevățului se do- 
vedesc, după forma numelui, cu terminaţiunile -ești, -eni, la care 
adăogăm acum -ouți, -ăuți (cf. Rădăuți, Mirăuţi, Pătrăuți) — 
a fi vechi, foarte probabil, anterioare descălecatului. Interesantă, 
în hotarnică, e denumirea de «hotarul Doamnei» ceea ce în- 
seamnă că Doamna Marina sau vre-o predecesoare a ei avea, și 


1) Idem, pp. 6—10. 

2) Ibidem. 

3) M. Costăchescu, o. c., I, pp. 248—251. 
4 Idem, pp. 251—253. 


, 

mai înainte de această danie a lui Alexandru cel Bun, o proprie- 
tate în regiune. 

Tot pe Vişnevăț se mai constată, în vremea lui Iliaş şi Ștefan, 
două sate și anume unul «pi din gios di capul Cheilor » şi altul 
« pi din sus di capul Cheilor ». Actul din care luăm această ştire — 
un suret românesc al unui hrisov din 30 Martie 1528, dela Petru 
Rareş — nu dă numele celor două sate, se pare însă că e vorba 
de satele Băzdâgenii şi Ialoveni 1). 

Un al treilea sat e arătat, neprecis, «pe din sus de Salce »; 
bănuim că se află tot pe Vişnevăţ sau în preajma lui 2). 

Apa Lăpușnei, dela care şi-au luat numele ţinutul, apare în- 
trun document din ro Aprilie păstrat sub formă de suret româ- 
nesc, fără an, dar databil, după celelalte elemente, din ultima 
vreme a domniei lui Alexandru cel Bun (1429—1432). Voevodul 
întărește boierului Vlad Adiș mai multe sate între care «și pe 
Lăpușna lurcenii și la o Petră Cruce (sic !) și Săcărenii şi Lepoveşna 
şi Fântâna Epurelui tij) pe Lăpușna și la Fântâna lui Ilieş pe 
Lăpușna, pe din gios de Iurceni, și unde au fost Hârste giude și pe 
din gios unde au fost Stănilă giude și unde au fost Jula giude și împo- 
triva..... peste deal dinspre Voloca, la Fântâna lui Gherman » $). 

Jurcenii există şi astăzi, la obârşia Lăpuşnei, Sdcâărenii — care 
nu trebue confundați cu cei de pe Bâcovăţ, amintiţi în docu- 
mentul din 1420 — se află ceva mai jos, spre Sud; între ele se 
găsesc Cristești, satul «unde au fost Hrâste giude » 5). Lepoveșna 
sar putea să fie o transcriere greșită pentru Lăpușna — viitorul 
târg — și în cazul acesta, ar fi prima menţiune documentară despre 
această așezare ; s'ar putea însă să fie şi un sat, cu numele Le- 
poveșna, azi inexistent. Nici celelalte așezări: La o Petră Cruce, 
Fântâna Epurelui, Fântâna lui Ilieș, unde au fost Stănilă giude, 
unde au fost Jula giude, Voloca, Fântâna lui Gherman nu se 
mai găsesc azi în județul Lăpușna, fie că au dispărut, fie că şi-au 
schimbat numele €). 


1) A. Sava, o. c., p. 4. 

2) Ibidem, 

3) Tij înseamnă, în slavă, de asemenea. 

1) M. Costăchescu, o. c., I, pp. 253—254. 
5) Idem, pp. 255—258. 

*) Ibidem. 

S'a păstrat în schimb până în zilele noastre un alt sat Perenii, 
constatat documentar pe timpul lui Alexandru cel Bun; suretul 
unui ispisoc dela Ștefăniță Vodă ne arată cum descendenții fostului 
proprietar își împart, la 14 Iunie 1521, «dreaptă ocina lor din 
drept uricul lor și den ispisocul ce l-au avut moșul lor Petre <dela> 
Alicsandru Vodă un sat pi Lăpușna, la Păr, anume Perenii... » 1). 

O deosebită însemnătate prezintă actul următor, din 17 Iulie 
1436. Iliaș și Ştefan, fiii lui Alexandru cel Bun, întăresc logofă- 
tului Vancea «satele dela Răut, anume Procopinţi, unde a fost 
Procop și Vasile vataman, și cu moara și Macicăuţii și cu prisaca 
şi Cozarouţii și Fântâna Albă și la gura Volcinţii, unde se unesc 
cu Cotouţii, și la Itchil, între Crotolci, mai jos unde este Peatra, 
mai sus de locul lui Oțel, și lângă Bâc, de cealaltă parte, pe valea 
ce cade împotriva Cheșenăului lui Albaş (ngoTuR aABaulegă 
KeuieHeBa), la fântâna unde este Seliștea 'Tătărească, împotriva pă- 
duricii..... Iar hotarul acestor sate să fie după vechiul hotar, 
pe unde trăiesc din veac» 2). 

Documentul cuprinde prima menţiune despre Chişinău: orașul 
de mai târziu apare așa dar la 1436 sub formă de sat: « Cheșenăul 
lui Albaş» numele de persoană Albaş designând fie pe vre-un 
vechi proprietar, fie un jude sau un vătăman al acestei aşezări. 

Etimologia Chişinăului a fost explicată în mai multe feluri: 
unii l-au derivat din ucrainiană (chiseni = buzunar), alții din 
tătară (kesen€ = capelă de mormânt, keșen = schit, mânăstire), 
alții, în sfârșit din ungară (Kisjend = Jenö cel mic) 3). Cred că 
nici una din aceste etimologii nu-i exactă. Pentru a o afla pe cea 
reală, trebue să se ție seamă mai întâi de faptul că mai există 
și alți Chișinăi, în afată de cel de pe Bâc, şi anume Chișindul 
Roșu dela gura Botnei, pomenit în hrisovul din 1455 Iunie 6 4) 
și Chișinăul Criș, în județul Arad 5), apoi de împrejurarea că 
tustrele aceste numiri topice sunt în legătură cu un curs de apă. 


1) A. Sava, o. c., pp. 1—3. 

2) M. Costăchescu, o. c., I, 459. 

3) Vezi M. Costăchescu, o. c., I, 465; Zamfir Arbore, Basarabia în secolul 
XIX, București, 1898, pp. 249—250. 

+) M. Costăchescu, o. c., pp. 531—533: WT YEPBAINOTO KEWINEBA. 

5) Indicatorul statistic al satelor şi unităților administrative din Románia, 
Bucureşti, 1932, p. 505. 

Dacă ne gândim acum la termenul popular românesc pentru 
cascadă sau cădere de apă, atunci înţelesul cuvântului Chișinău 
apare limpede: el înseamnă tocmai acest lucru. De fapt, la Chi- 
şinăul de pe Bâc se constată o asemenea cădere, este vorba de 
izvorul bogat, azi captat, care iese din dealul bisericii Mazaraki 
şi care altădată forma o cădere de apă în acest loc 1). Nu este exclus 
ca și Bâcul însuși să fi avut aci o cădere 2): chestiunea ar trebui 
lămurită printr'o cercetare la faţa locului pe care n'o pot face, 
în împrejurările actuale. 

Astfel de căderi de apă trebue să se găsească sau să se fi găsit 
şi în celelalte locuri care poartă numele de Chișinău. 

« Seliștea tătărească » amintită în documentul analizat mai sus 
este o urmă a fostei dominații tătărești asupra pământului dintre 
Prut şi Nistru; așezarea a fost distrusă sau s'a pustiit în timpul 
expansiunii statului moldovean, în veacul al XIV-lea. 

In apropiere de Bâc mai constatăm documentar încă trei sate 
pe vremea lui Alexandru cel Bun și a fiilor săi, Unul este Tuto- 
vineştii, azi dispărut, care se găsea, pare-se, între Gălești şi Tä- 
tăreşti. Un hrisov din 1 Martie 1528, dela Petru Rareș, arată 
cum a venit Ana, nepoata lui Martin, «şi au vândut a sa dreaptă 
ocină şi uric a moșului ei Martin și din ispisoc ci l-au avut el 
dela cel mai dinainte de noi Ilieş și Ştefan Voevod, o bucată de 
pământ din hotarul satului ei, din Tutovinești..... drept 120 
zloți tătăreşti » 3). 

Al doilea și al treilea sat sunt « Pitușca Seacă la fântâna Var- 
cina » și «un sat pe Bâc, la fântâna din malul Bâcului » stăpânite 
de Stan Vărzaru, cu «privilegii» dela Iliaș și Ștefan, privilegii 
pierdute «când au prădat 'Tătarii ţara noastră... ». Aceste date 
le aflăm dintr'un document posterior, dela Petru Rareș purtând 
data de 28 Martie 1533 $). 


1) Comunicare orală a d-lui G. Bezviconi, la întrebarea pusă de mine; cf. 
Zamfir Arbore, o. c., p. 251. 

3) Intr'un document din 15 Decemvrie 1517, descriindu-se hotarnica 
unei jumătăți din satul Lazna, se spune: «să fie hotarul începând din opustul 
iezerului Chişinăului » (M. Costăchescu, o. c., I, p. 464). La acest opust, putea 
să fie de asemenea o cădere de apă. 

3) A, Sava, o. c., pp. 7—10. 

t) Ibidem. 

Sate vechi românești şi nume de persoane caracteristice apar 
şi în hrisovul din 1443, Martie 6. Ştefan voevod, feciorul lui 
Alexandru cel Bun, întăreşte lui pan Mihul pisar cun sat pe 
Cotovţea anume Săseani (emctkun), unde trăește Laur, ce i l-a 
vândut sluga noastră pan Ivan Boldor (Boldur)..... şi un alt 
sat sub Botna, lângă Vâlcan, mai jos de Lucani (acykanu), anume 
unde a fost Juga Negrul. Și asemenea i-am dat o prisacă, lângă 
Săseani, anume prisaca lui Vrabie şi asemenea oriunde va putea 
să-și așeze mori pe Cotovţea, el să-și aşeze oriunde » 1). Numi- 
rile Săseani și Lucani azi nu se mai găsesc în judeţul Lăpușna; 
pan Ivan Boldur este rudă, se pare, cu Sima Boldur, vistiernicul 
şi apoi vornicul lui Ștefan cel Mare 2). 

Un alt sat vechi românesc din ţinutul Lăpușnei apare în hri- 
sovul din 27 Iulie 1448 prin care Petru Voevod întăreşte boje- 
rului Ivan Porcu mai multe proprietăţi; între ele se află și «la 
Bâc, în Botne, Voloseanii » (gonockun) 2). 

Intre Bâc și Ichel era un sat vechi stăpânit sub Iliaș şi Ștefan, 
de ascendenţii lui Șandru Onescu; acest sat și-a schimbat apoi 
numele după proprietarul Mihul Măgdiciu, din vremea lui Ștefan 
cel Mare, în Mâgdicești 4). E unul din cazurile care arată lămurit 
că satele sunt adesea mat vechi decât proprietarul sau administra- 
torul (vatamanul, judele) dela care-şi iau numele. Una și aceeași 
aşezare îşi poate schimba deci numele, în decursul vremii, chiar 
dacă nu devine selişte, numai prin schimbarea proprietarului respectiv. 

"Ținutul cu pădurile și poenile sale iar, în partea de miazăzi, 
cu începutul său de stepă, e din cele mai potrivite şi pentru prisăci. 
Chiar dela primele documente, acestea sunt amintite. In hrisovul 
din 25 Aprilie 1420, Domnul întărind vornicului Oană zece sate, 
adaogă: «şi în acest hotar..... să-și întemeieze prisăci câte va 
putea să-și întemeieze » 5). La 31 Iulie 1431, Alexandru cel Bun 
dăruieşte mănăstirii Bistriţa două prisăci «una la Lăpușna, alta 
la Itchil»€). Fiul său, Ștefan Voevod, întărind lui pan Mihul 


1) M, Costăchescu, o. c., II, pp. 119—122. 
2) Idem, pp. 123—125. 

3) Idem, pp. 342—344. 

4) A, Sava, o. c., pp. 5—6. 

6) M. Costăchescu, o. c., I, pp. 135—137. 
*) Idem, pp. 325—326. 

pisar, la 6 Martie 1443, mai multe proprietăţi, adaogă și el: «ase- 
menea, i-am dat o prisacă, lângă Săseani, anume prisaca lui, 
Vrabie » 1). Mulțimea prisăcilor, nu numai în Lăpușna, dar, în 
genere, pe întreg pământul românesc, a constituit o caracteristică 
a acestui pământ din antichitate și până în veacul al XIX-lea. 
Herodot pomeneşte de mulțimea albinelor de pe malul stâng al 
Dunării, iar străinii care cercetează țările noastre în veacurile 
XVI—XVIII semnalează şi ei bogăția în miere și ceară. 


Cele dintâi documente moldoveneşti, până la Ștefan cel Mare, 
arată așa dar —analiza de mai sus ne-o dovedește — mulțimea 
așezărilor româneşti din Lăpușna şi vechimea lor. La fel e în ți- 
nutul Hotinului, Sorocăi, Orheiului, Tighinei, la fel şi mai spre 
miazăzi, de-a-lungul Prutului, Nistrului, Dunării şi a țărmului 
Mării. De sigur, alături de aceste aşezări, erau și întinderi de 
pământ fără sate, aşa zisele «pustii ». Dar tot aceste documente 
precizează că adeseori «pustiile» nu sunt, în realitate, decât 
«seliști » adică locuri unde au fost, altădată, sate și că ele au chiar, 
în unele cazuri, hotare determinate. Astfel, hrisovul din 12 Mai 
1425 prin care Alexandru cel Bun dăruieşte lui pan Strovici 
«două sate anume Levoșăuţi cu toate cuturile sale și Nepolocăuţi 
şi două pustii una Derenăuţi și la Cerlen, împotriva Movilii celei 
mari », cuprinde precizarea caracteristică: « Jar hotarul acestor două 
pustii, după vechiul hotar, pe unde a trăit Zubră » ?). Se vede lim- 
pede așa dar că e vorba de locuri cu hotare determinate, şi locuite 
altădată, deci cu alte cuvinte, de selişti. Termenul însuși apare 
întrun hrisov din 22 Aprilie 1428, prin care Alexandru cel Bun 
întăreşte lui pan Dragomir «satele Cornii şi Strâmbii, la Cracău, 
şi în același hotar, un loc din pustie, asemenea la Cracău, să-și 
aşeze sat». Dând, după aceea, delimitarea acestor proprietăți, 
hrisovul specifică: «iar hotarul acestor sate..... şi a seliștei 
pustii... să fie începând din Soci........ etc. 3). Se vede 
deci lămurit că e vorba de un sat pustiit, de o selişte. 

Dacă frecvența acestor «pustii» e mai mare între Prut şi 
Nistru decât între Prut şi Carpaţi, faptul se explică uşor. Mol- 


1) Idem, Il, 119—121. 
2) M. Costăchescu, o. c., I, 173-—4. 
3) Idem, I, 209—210. 

NOTĂ : Această hartă cuprinde numai o parte din localităţile 
și prisăcile menţionate în documentele lui Alexandru 
cel Bun și ale fiilor acestuia, în cuprinsul actualului judet, 
al Lăpuşnei. Restul localitățilar și prisăcilor menţianate 
ra putut fi identificat. i i 

dova dela răsărit de Prut era cea dintâi expusă năvălirilor; aci 
loveau întâi 'Tătarii, de aci trebuiau să fugă întâi oamenii. 
Ceea ce s'a întâmplat în zilele noastre cu distrugerea satelor 
şi a orașelor din Basarabia și din Bucovina de miazănoapte nu 
e decât repetarea prăpădului care, în veacurile XIV—XVII, avea 
loc mult mai des. Aceasta, în genere, a fost soarta noastră 
a Românilor, ca păzitori ai marginei europene, având de primit 
cei dintâi lovitura hoardelor din stepele asiatice. Iar dintre noi, 
cei care au suferit mai mult, au fost Moldovenii dintre Prut şi 
Nistru. Nu e de mirare deci că în veacul al XV-lea găsim sate 
şi chiar târguri dispărute 2), că atâtea dintre aşezările românești 
şi-au schimbat în decursul vremii vatra şi adesea, odată cu aceasta, 
şi numele. Sa schimbat locul așezărilor şi numele, poporul însă 
a rămas, poporul de baștină, acela al plugarilor, păstorilor, pri- 
săcarilor şi pescarilor români. Acesta e temeiul cel mai puternic, 
de nezguduit, al drepturilor noastre milenare asupra Moldovei 
dintre Prut şi Nistru. 

CONSTANTIN C. GIURESCU 


1) Ştefan cel Mare confirmă lui Lupe armaşul, la 13 Martie 1489 co seliște 
la Prut, unde a fost târgul Săratii » (rac sma Toara capaTh): I. Bogdan, Docu- 
mentele lui Ștefan cel Mare, I, Bucureşti, 1913, pp. 372—3. 


DUPĂ DESROBIREA 
MOLDOVEI COTROPITE 


S'a înlăturat o nedreptate și ne-am spălat de-o ruşine: Basa- 
rabia și Nordul Bucovinei au fost reocupate de armata şi autori- 
tățile Statului român, iar populaţiile băștinașe ale acestor provincii 
au reintrat în matca destinului lor național. 

Nu este vorba aici de o cucerire, pe care s'o trâmbițăm cu acea 
bucurie nesățioasă, cu care anul trecut ministrul de externe al 
Rusiei, d, Molotov, anunţa, umflându-se besmetic, miile de 
kilometri pătraţi şi milioane de robi, pe care politica brutală a 
Sovietelor — nestăvilită de nimeni — îi anexa la intervale regulate 
de-a-lungul unor granițe colosale. 

Nu poate fi vorba, de partea noastră, nici măcar de o rea- 
nexiune, ci, pur și simplu, de curățirea de dușmanul prădalnic 
a unor ţinuturi, care mau încetat « de jure » să ne aparție, De fapt, 
conflictul nostru cu vecinul dela răsărit — nenorocirea noastră 
geografică, după expresia lui Octavian Goga — a început în formă 
acută din vara anului trecut, când, sub presiunea unor împrejurări 
necruțătoare, am fost siliți să executăm o retragere strategică, 
care lăsa în afară de paza sentinelelor noastre o largă fășie din 
patrimoniul strămoșesc, dar fără a se rezolvi bine înţeles problema 
din punctul de vedere al dreptului internațional. 

In nici o formă, nu s'a dat asentimentul nostru juridic la actul 
de violență din anul precedent, — chiar dacă acei care erau in- 
terpreţii sentimentului nostru naţional mau știut, în panica 
momentului, să găsească cuvintele cele mai demne, — așa după 
cum le găseau străbunii noștri, oameni mai simpli, în momentele 


- 

de cumpănă și rășluire și nu s'au priceput, de data aceasta, în 
momentul plecării capului să rostească rezervele lor formale față 
de teza sfruntată a vrăjmașului. 

Este ceea ce am voit să relev, și eventual să fac să se îndrepte, 
atunci când am cerut cuvântul în memorabila ședință a Camerei 
consternate, şi când mi s'a pus călușul în gură, sub pretextul 
armoniei naționale care, după părerea celor dela cârmă, trebuia 
să ia haina solidarităţii... în tăcere. 

Atât numai că un protest în minus nu schimbă o situație 
istorică, cu temelii seculare şi în afară de orice controversă rezo- 
nabilă, așa că în definitiv evacuarea de anul trecut n'a fost nimic 
altceva decât o retragere strategică în faţa unor forțe superioare, 
producându-se doar o vremelnică stare de fapt. Adică numai 
până în ziua contraofensivei, care n'a zăbovit prea mult în noua 
conjunctură europeană, când am avut putinţa plecării la atac. 
Dacă ne-am retras fără luptă, în schimb am intrat acum în crân- 
cenele încleştări eroice, în care a curs sânge mult, sânge preţios 
de viteaz, din munţii Bucovinei, până jos la mare, unindu-se 
prin reţele de canaluri roșii apa despărțită a vechilor noastre râuri. 
Jertfele ostașilor noștri mau creat drepturi noi, dar au pus 
peceții proaspete pe filele îngălbenite ale hrisoavelor noastre 
imprescriptibile. 


Bucovina şi Basarabia sunt astăzi eliberate, și oricine va recu- 
noaşte că alungarea armatelor bolșevice n'a fost o încălcare de 
drepturi străine, ci o recuperare de drepturi proprii, pentru care 
ni se oferise dăunăzi o garanție chiar de unul din aliații de azi ai 
bolşevismului, garanție care nu știu cum se va împăca logicește cu 
dojana că n'am rămas umiliți acasă, ci am plecat, pe drumul 
bărbătesc al sacrificiului, pentru a ne lua pământul înapoi. 

In ceea ce ne priveşte, orice critică de felul acesta nu ne poate 
ştirbi nici cu o țandără satisfacția datoriei îndeplinite, bucuria de 
a fi readus sub steagul țării nu numai pământuri naţionale cotro- 
pite, dar mai ales milioane de suflete de Români, rămase pradă 
înstrăinării, prigoanelor și suferinței. Căci la noi nu e nimic să se 
asemene cu lăcomia de fiară a ministrului sovietic, care-şi măsura 
desfătarea cu numărul kilometrilor înghiţiţi, indiferent din avutul 
cui fusese smulse și de ce populaţii erau locuite. 

Noi am eliberat Bucovina și Basarabia, provincii ale patrimo- 
niului istoric, şi dacă acțiunea noastră militară continuă şi peste 
Nistru, e că ea face parte dintr'un bloc care nu se poate diviza 
în felii. 

Dar țelul nostru a fost să ne întoarcem în ţinuturile noastre 
scumpe care, deși pustiite sălbatec de năvălitorii astăzi izgoniți 
şi cotropite de iadul pe care l-au cunoscut un an de zile, se vor ` 
înviora ca prin farmec şi vor răsuna iarăși de cântece voioase. 
Și fiindcă am vorbit de cântec, voi însera aci o amintire. Nicăeri 
şi niciodată n'am ascultat mai minunate concerte de privighetori, 
ca în aceste două provincii: la Soroca într'o seară de Mai şi în 
Codrul Cosminului, pe o înserare de Iunie. Gândindu-mă adesea, 
în decursul anului teribil, la momentele acelea neuitate, eram 
pornit să-mi închipui, fireşte împotriva verosimilităţii, că sub 
cumplita ocupaţie sovietică au amuţit și acei cântăreţi ai grădi- 
nilor şi dumbrăvilor, au tăcut şi ei, cum au tăcut şi oamenii, supuși 
batjocurii. Firește, îmi spuneam îndată: închipuiri amăgitoare! 
Ce ştiu privighetorile de mutări de hotare şi de schimbarea stă- 
pânirii ? Şi totuși, îmi tot spun cu îndărătnicie: dacă va fi fost aşa? 

Poate într'un loc mai adânc decât acel al cunoaşterii noastre 
despre lucruri, se găsesc corelaţii şi solidarități ascunse... poate 
că nevinovatele păsărele ale cerului nu percep numai frigul sau 
căldura, ci şi imponderabile de-o altă gingășie. 


* 
+ + 


Să trecem la altă ordine de idei. 

Hiatul de un an al administraţiei noastre în Basarabia și Buco- 
vina, dacă n'a avut valoare juridică, a lăsat, totuşi, urme care 
ne crează probleme și sarcini serioase. De sigur, fără anul acela 
de groază ele n'ar fi existat, — şi cine susține că n’ar fi fost cu mult 
mai bine? Dar, în unele privinţe, s'ar putea ca răul să și folosească, 
obligându-ne la unele măsuri eroice, pe care altfel, — dacă am fi 
continuat domolul ritm de mai înainte, — probabil că nu le-am 
fi luat. 

Restabilirea stăpânirii noastre trebue să însemne o eră nouă, 
nu numai față de regimul alungat, prin puterea armelor germano- 
române, astăzi așa de strâns înfrăţite, — dar, într'o măsură oare- 
care, față chiar de propriul nostru regim. Vor trebui să se execute 
fără întârziere o seamă de lucruri, care altă dată se făceau prea 

încet, contându-se probabil pe infinitatea timpului, menit să 
înlocuiască, la nevoie, sforțarea iniţiativelor. Dar pentru ca să 
încep cu ceea ce trebue, socotesc că pe lângă tot ce va fi, să se 
adaoge la ceea ce a fost, să nu se scadă absolut nimic din ceea 
ce era mai înainte, 

Convingerea mea, este, bunăoară, că ori cât ar fi momentan 
de săcătuită vlaga acestor două ţinuturi încercate, instituţiile cu 
care au fost împodobite trebuesc repuse la loc. 

Nu dintr'un amor propriu de ctitor, luat ca un pai de valul 
evenimentelor uriașe, care s'au rostogolit într'una, voi pomeni 
bunăoară de Facultatea de 'Teologie, întemeiată la Chişinău de 
mine, ca ministru al învățământului, în 1926. Voi semnala, din 
totalitatea motivelor care m'au determinat la această înființare, 
pe acelea mai însemnate: speciala înclinare religioasă a provin- 
ciei, dorința naturală a Basarabenilor de a avea și în capitala lor 
o şcoală de grad superior; în sfârşit necontestata nevoie a unui 
avantpost cultural, întrun ţinut de margine al țării, unde micile 
luminiţe risipite trebuiau completate cu un far mai puternic. 
Toate aceste motive au rămas valabile şi astăzi, adăogându-se 
în plus acela că şcoala a existat, şi poate încă unul: dacă e vorba 
să deosebim, între marginile unei ţări, o fațadă și un spate, e bine 
să așezăm pe viitor fațada de partea cea mai expusă, și evident 
nu aici vom sta fără lumini. 

Dar pe lângă restabilirea celor ce au fost, pustiite de revărsarea 
nenorocirilor, urmează să se facă de acum înainte și multe lucruri 
noi, în concordanță cu dreptul nostru istoric și cu hotărîrea 
dârză de a rămânea aici în vecii vecilor. Vor fi înnoiri, de altfel, 
prilejuite chiar de restabilirea oraşelor distruse, Ne-a venit un svon 
simpatic din sferele conducătoare, când s'a vestit că oraşul Chi- 
şinău, astăzi morman de pietre explodate, va fi reconstruit în stil 
românesc. Acum va sosi, în sfârșit, momentul ca arhitecţii noștri 
să-şi arate inspiraţia şi destoinicia, contopind într'o unitate spe- 
cifică cerinţele moderne cu vechi motive tradiționaliste, — ceea ce 
mau făcut, din păcate, nici la modernizarea Bucureştilor şi nici 
în alte centre românești. 

S'a vestit, de asemeni, şi altă naționalizare, care nu va sta 
în modelarea pietrii, ci în pecetea sufletului: e vorba de o colo- 
nizare masivă pe proprietățile elementelor infiltrate, care au 


6* 

corcit încetul cu încetul vechea omogenitate a ținuturilor noastre 
strămoşeşti şi care acum trebue să se ducă unde-or ști și unde-or 
vrea. Trebue să se sfârșească pentru totdeauna cu prezenţa unor 
grupe centrifugale, prilej de disonanță lăuntrică şi pretext pentru 
hărțile vecinilor de a strecura veşnic în cuprinsul țării noastre 
pete de coloare străină, pe care le umflă după trebuinţă pentru 
a-și susține drepturi închipuite. O ordine nouă, pentru a fi cu 
adevărat epocală, trebuește să corecteze într'o măsură distribuţia 
popoarelor, desființând infiltraţiile reciproce şi întocmind com- 
pacte grupuri omogene, capabile de a determina mai lesne — odată 
rănile lecuite — o convieţuire pașnică a popoarelor. 

Așa dar colonizări masive în locul celor plecaţi. Mai ales în 
locurile expuse, e bine să se strângă Români de pretutindeni, — 
din acei care au avut mai puţin de-a-face cu vecinii. 

Dar câte nu mai trebuesc create în această Basarabie, unde 
stăpânirea țaristă de o sută de ani nu croise decât o singură şosea 
(Orhei-Chişinău), şi unde stăpânirea românească, revenită în 
1918, a mai făcut și ea una, dela Huși la Chişinău, pe care 
eu însumi am inaugurat-o, ca ministru al Lucrărilor Publice, 
la vre-o trei ani dela Unire, dată dela care nu s'au mai adăogat 
pe ici pe colo decât vre-o câteva crâmpee răslețe! 

O întreagă rețea de drumuri și de căi ferate se impun 
fără zăbavă, curățirea marilor râuri care ar putea ajunge uşor 
navigabile, amenajarea litoralului mării, unele așezări care astăzi 
vegetează ar putea să ajungă locuri cercetate şi de curiozitatea 
oamenilor şi de încărcarea mărfurilor. Și câte altele încă... 

Dar cea mai mare primejdie ar fi zăbava, pentrucă marile 
investiții presupune un moment psihologic care nu se repetă 
întruna, un moment de îndrăzneală entusiastă, facilitată de psi- 
hoza războiului, pe când se potrivesc mai greu cu vremea așa 
zisei « cuminţenii » când orice cheltuială se cântărește cu cum- 
pătate şi economia devine virtutea cardinală, 

Firește, opera aceasta are în drumu-i greutăţi inimaginabile, 
mai ales că barbarii retrăgându-se au lăsat pământurile eliberate 
într'o stare de nedescris. (In ce fel îngrozitor, compatrioţii filo- 
sofului Berdiaeff au confirmat convingerea acestuia că intrăm 
întrun nou Ev-Mediu!). Opera va reclama sforțări uriașe, 
dar voinicia popoarelor se măsoară cu depărtarea la care fixează 
hotarul celor imposibile. Avem norocul să ne putem folosi 

de experienţa unui mare aliat, care a dovedit lumii uluite că nu 
cunoaște noţiunea de imposibil, după cum am avut şansa provi- 
denţială de a avea la conducerea țării pe Mareșalul Ion Antonescu, 
omul omni-prezent şi care multe din cele imposibile le-a şi arătat 
posibile. 

In orice caz, trăinicia stăpânirii unui pământ nu se face numai 
cu valoarea zapiselor vechi, ci şi cu felul în care ne vom îndeplini 
datoriile cele noi, și de sigur că datoria noastră elementară, 
după ce am izgonit barbaria asiatică de pe teritoriul nostru, este 
să nu lăsăm în alte forme— fie şi mai benigne — să continue 
aici mai departe Asia. Mai ales un teritoriu dela marginea Eu- 
ropei apusene trebue să fie model de organizare şi de prosperitate, 
căci, încă odată, misiunea noastră istorică poate fi mai mare decât 
aceea de a ne agăța ca o anexă spre Occident. Noi putem fi şi 
trebue să fim o avangardă în fața Răsăritului, 


1. PETROVICI 


CĂLUGĂRI MOLDOVENI 


Mulţămesc domnului profesor G. Giuglea pentru că a dat la lu- 
mină « Călătoriile călugărului Chiriac dela mănăstirea Secul», pe 
care le-am cetit la Sibiu pe o vreme de ploaie și război. Desfătân- 
du-mă cu acele însemnări vechi, aşteptam înseninările cerului, In- 
tradevăr, înseninările au venit după porunca lui Dumnezeu; și 
ne-am putut bucura iarăși de vreme bună pentru Moldova de cătră 
Nistru; oștile noastre binecredincioase au avut izbândă împotriva 
hulitorilor legii și au izgonit pe străin din pământul părintesc. 

Această carte a cuviosului Chiriac mi-a priit și într'o altă pri- 
cină, Căci mi-a amintit de o călătorie a mea de acum douăzeci și mai 
bine de ani la mănăstirile basarabene, după ce acel ţinut vechi s'a 
fost întors întăia oară la neamul și la dreptul său. Am înțeles taina 
pentru care chiar în acest timp urmăream însemnările și gândurile 
ieromonahului dela Secu, deoarece ele mi l-au scos din uitare pe 
părintele Simion Stratu dela mănăstirea Frumoasa. Și regăseam la 
cuviosul Chiriac de acum optezci de ani ceea ce am observat şi la 
părintele Simion. 

Cuviosul monah dela Secu a avut dor mare să călătorească la 
locurile sfinte şi în împărăţia pravoslavnică a Rosiei. Și așa i-au 
plăcut toate câte a văzut, încât cu drept cuvânt s'a socotit că a 
fost la rai. După ce a văzut toate cu de-a-mănuntul la Ierusalim 
şi a sărutat «buricul pământului » în biserica cea mare de acolo, 
sa învrednicit să umble lungă cale în împărăţia pravoslavnică, 
la Kiev, Moscova, Petersburg și în alte părți. Fericitu-s'a de ve- 
derea împăratului Neculai Pavlovici. A cercetat fabrica de arme 
dela Tula, decât care alta mai mare şi mai minunată nu s'a aflat 
pe lumea asta. S'a mirat de «arsanalele » dela Kiev şi Kremlea. A 

sărutat cu de-a-mănuntul toate moaștele prea-fericiților sfinți 
pravoslavnici. Și-a pus buzele și pe lemn din crucea pe care a pă- 
timit Răscumpărătorul lumii. Socotea că nicăiri pe lume nu se 
află, peste ape ca Nipru şi Volga, asemenea iscusite poduri de piatră 
şi ceaun — adică fontă — cum se află în acea împărăție. Și era 
fericit că poate ocări pe Franțuji pentru blăstămăţiile pe care 
le-au făcut ei cu Bună-Parte al lor în acele locuri. Iar credința 
cuvioșiei sale era așa de tare, încât, în drumul său dela Kiev la Mos- 
cova, întâlnind troițe, sta și băga de seamă dacă picioarele lui Hristos 
sunt bătute într'un singur cui după rânduiala papistașilor, ori 
în două cuie, după rânduiala răsăriteană. Dacă vedea că sfintele 
picioare sunt puse unul peste altul şi prinse numai într'un piron, 
apoi trecea mai departe şi nu se închina, Iar dacă vedea că fiecare 
sfânt picior îşi are pironul său, numaidecât se oprea închinându-se 
cu smerenie. 

Tot asemenea creștin fără scădere mi s'a dovedit a fi și 'părin- 
tele Simion Stratu de la sfânta mănăstire Frumoasa. Călătorise 
şi el la Ierusalim. Se minunase și el de toate ale împărăției, când 
umblase la Kiev şi la Moscva și mai cu seamă băga de samă pe cale 
să nu cumva să greșască, închinându-se unei troițe așezată de 
ereticii papistaşi. 

Iar după ce am observat toate acestea, am înțeles că părintele 
Simion Stratu are mai cu samă și o rânduială a sa moldovenească. 
Socot că aceeași rânduială a avut-o şi părintele Chiriac. 

Mă aflam, deci, cu prietenul Grigore Cazacliu, pe drumurile 
basarabene; şi după ce poposisem la Hârjanca, Hârbovăţ și 
Răciula, în încântate ascunzători din Codru, ieşisem, printre 
dumbrăvi şi livezi, la Frumoasa. 

Pe costişe line, în soarele fierbinte de Iulie, unduiau lanuri 
de grâu. Secerători își începuseră munca. Era tăcere sub cerul 
înalt, în întinderi. 

Am urmat un drumușor curat cu căruța noastră, până ce am 
găsit chinovia, în linişte și singurătate. Am coborit în cercul alb al 
chiliilor. Am așteptat să se arate un obraz omenesc; arhondaricul 
sta cu ferestrele oarbe perdeluite; fântânile dormeau sub umbra 
merilor. 

Am umblat căutând frate pământean. N'am găsit nici monab, 
nici slugă. Numai trecând din lumina lumii aceștia în întunecimea 

răcoroasă a bisericii, am auzit îngânare de glas mâhnit și ni s'a des- 
luşit, întrun colț la o strană, un călugăr bătrân. Părea acolo din 
veacuri. Nu ne-a văzut, nu ne-a auzit, până ce n'am fost lângă 
el. Atunci a tresărit și s'a înfricoșat. Apoi ni s'a închinat, cu- 
noscând că suntem oameni. 

In sfântul lăcaş nu-i nimeni, ne lămureşte bătrânul. Toată 
suflarea e ieşită la muncile câmpului și mai ales la seceriş. 

— Fiind şi aceasta o slujbă bună, Domnul Dumnezeu iartă că 
nu a rămas aici în priveghere decât un monah nevolnic. 

După ce ne închinăm cuviincios, căutăm iar soarele. Cum ieşim 
în cercul alb al chiliilor, ne întâmpină deodată om grăbit, cu 
obraz îmbujorat de soare și graba drumului. E cuvioşia sa părin- 
tele Simion. A văzut de departe, de pe lan, că sosesc oaspeți sfintei 
mănăstiri. Ceilalți cuvioşi lucrători l-au îndemnat să lepede se- 
cerea și să vie să steie cum va putea înaintea călătorilor. 

— Domniavoastră să ne iertaţi, zice el zâmbind; n'am părăsit 
sfântul nostru lăcaș, nici spre a huli, nici spre a lenevi. Binevoiţi 
a intra şi să ne iertați dacă nu vă stăm înainte aşa cum s'ar cuveni. 
Totuşi, pentru nişte oaspeți dragi, s'a găsi câte cevai și în pustia 
noastră. 


Ii mulțămim părintelui Simion. 

Asezându-ne la umbră tihnită în scaune, aflăm că părintele 
Simion e moldovan drept dela 'Țânțăreni de pe apa Răutului. 
Din ochii lui mari şi ageri, vedem că sfinția-sa nu-i dintr'un 
neam de rând. Inţelegem că-i și cărturar, cercetător al hârțoa- 
gelor iezite prin podurile mănăstirii. A avut dragoste să vadă mi- 
nunile și frumusețile lumii; drept aceea s'a ostenit până la Sfân- 
tul-Munte şi până la Ierusalim. A umblat la Kiev și la Moșc, 
Fericit între fericiţii veacurilor i s'a părut a fi când a sărutat bu- 
ricu-pământului. Și mai mare mirare decât el n'a avut nimeni 
în veac, decât când a văzut cu ce meșteșug se fac puștile la Tula 
şi când a priceput că nu este împărat mai mare şi mai tare pe 
lume decât împăratul rosienesc. 

— lar acuma mă mir de toate câte s'au întâmplat, urmează 
cuvioşia sa; niciodată n'aş fi crezut să se ridice becisnicii îm- 
potriva împărăției. Insă așa fiind voia lui Dumnezeu, mă închin 
şi o primesc și pe asta, până ce va fi să se întoarcă iar rându- 

ielile. Stau şi cuget că poate unde s'au fălit peste măsură împă- 
raţii şi boierii Rușilor, de aceea le-a dat Dumnezeu asemenea 
pedeapsă. 

— Se poate, părinte Simioane. 

— Apoi să vedeți domniile-voastre, reia cuvioşia-sa; în vre- 
mea împărăției, mânăstirea aceasta a noastră, măcar că-i slăvit 
lăcaș și-i spune şi Frumoasa, era socotită ca o aşezare de mâna 
a doua. Nu se afla vrednică a primi vizite de cinovnici ori de 
episcopi ruşi. Slujind aici numai monahi moldoveni, apoi stăpâ- 
nirea o privea fără dragoste. Adevărat este că din pricina asta 
noi nu ne-am întristat; ci am trăit noi în de noi fără năcaz, ca 
într'o casă a noastră, moştenită dela părinți. Am rămas mai să- 
raci; însă am făcut cum am putut. 

— Insă, părinte Simioane, zic eu, sar fi cuvenit să aibă altă 
purtare stăpânirea împărăției, fiindcă şi la Frumoasa slujeau lui 
Dumnezeu şi împăratului monahi pravoslavnici. 

— Aşa este, s'ar fi cuvenit. Dar pe semne au băgat ei de samă 
că Moldovenii au şi-un fel de lege a lor. Fiind noi răi şi îndă- 
rătnici, nu putem ieşi din datina noastră, și nu ne putem părăsi 
limba. Apoi unii ne mai aflăm răzeși şi ne ținem cu trufie că sân- 
tem neam mai bun decât Haholii și Ruşii. Mai este alta, că la- 
vrele lor sunt pline de sfinți și moaşte. Pe când noi Moldovenii 
nu ne-am învrednicit a avea sfinți. Va alege Dumnezeu la sfâr- 
şitul veacurilor pe cei drepți. Ba cugetăm a zugrăvi, în mână- 
stirile noastre de mâna doua, gura iadului şi foalele iadului împă- 
nate de vlădici și de stareți. Și-am îndrăznit a spune de Ruşi cum 
că fac crucea mare pentrucă-i dracu bătrân. Și-am mai cutezat a 
spune că Rusu se'nchină şi când se duce să fure ori să ucidă. 
Dumnezeu să mă ierte, dar acum, după ce a ieșit «svoboda» 
asta, cred că pravoslavia lor se va duce ca un fum. Am auzit că 
pe unde am fost eu, la Moscva, au pus tractir în sfintele biserici. 
Apoi asta noi n'am face-o niciodată. l 

Vorbind şi povestind acestea toate, părintele Simion Stratu 
ne cinsteşte c'un pahar de vin rece la umbră de cerdac şi ne pune 
pe masă pită albă şi brânză dela oile mănăstirii. 

— Am avut şi noi năcaz când cu răspublica, urmează monahul; 
s'au ridicat asupra noastră satele de Haholi, pe care i-au aşezat 
în vremea veche stareții noștri pe moșia mânăstirii. Atunci i-au 

încălzit la sân; acum au ridicat capetele să ne muşte. Pentru 
asta, unii dintre noi osândim pe cei dedemult c'au adus limbă 
străină în țară moldovenească. 

Eram ciudat şi plăcut surprins de vorba curată şi colorată a 
acestui pământean de pe apa Răutului, şi mai ales de acea jude- 
cată cumpănită și conservatoare, caracteristică Moldovenilor. Cu 
toate călătoriile, sfinţirile şi admiraţiile lui, cu toată domnia stră- 
ină sub care a vieţuit, acest băştinaș coboară direct din oamenii 
dinainte de 1812. 

Suntem curioşi să aflăm povestea mănăstirii. 

— Apoi altă poveste nu-i, zice părintele Simion, decât că un 
Moldovan de-ai noştri, cu numele Efrem Iurcu, și-a dăruit ră- 
zeşia sa lui Dumnezeu. Cu el s'au aşezat aici, acum o sută douăzeci 
de ani, doi singuratici. Urînd deșertăciunile lumii, sau pustiit 
acolea și-au clădit pe deal bordei, unde se închinau. Au prins 
a umbla printre creştini cu milostenia. Cu ce-au dobândit, au 
durat o bisericuță de lemn. Iar Efrem, primind dar, și nume 
de monah Eftimie, s'a străduit toată viața ca să sporească sara- 
iurile și rugăciunile. 

Aici, la noi la Frumoasa şi-a făcut ucenicia şi a slujit răpo- 
satul între drepți părintele Iosif Naniescu, carele a fost mitro- 
polit la Iași. Pentru milostenia lui a fost vestit și între păcătoşii 
Jidovi. A fost sfânt înaintea lui Dumnezeu, fără decât n'a fost 
Rus, ca să fie sfințit. Aşa de drag i-a fost înalt-prea-sfinției-sale 
întru acest loc al nostru dela Frumoasa, încât nu l-a uitat nici 
când a fost arhipăstor al Moldovei. A venit aici să mai vadă chilia 
întru care a învăţat și livezile în care a lucrat. Și a adus în dar 
toate cărțile moldoveneşti tipărite în mănăstirea Neamţu. Pe 
aceste cărți ale fericitului Iosif cetim şi cântăm noi și în ziua 
de azi. 

Asupra acestui sfat al nostru, au sosit dela câmp doi călugări 
voinici, bărboși, arşi de soare, cu comanace roşcate peste ple- 
tele cărunte și cu poalele rantiilor prinse în brâu. Când au auzit 
de oaspeți de peste Prut și ne-au ascultat grăind, foarte s'au bu- 
curat și ne-au îmbrățișat frățeşte. Nu sau sfiit să ciocnească cu 
noi un pocal de vin și numaidecât au poftit să afle cum merg 
treburile pe lume şi în ce chip au de gând să tocmească pacea 
domnii și împărații. 

— Bine s'o tocmescă, a suspinat unul; s'o tocmească cum or 
pofti, numai pe noi să ne lase fără supărare în limanul acesta, 
ca să bem vinul nostru și să gustăm din rodurile pe care le-am 
ostenit, în toate zilele pe care binevoieşte Domnul-Dumnezeu a 
ni le da, neuitând în toate aceste zile să-i dăm laudă și închinare 
ce unui bun părinte al oamenilor şi mai ales al Moldovenilor. 

— Amin... am zis eu. Și când am gustat iar același vin, mi 
sa părut cu mult mai bun. O rouă de blândeță îmi pătrundea 
sufletul privind la acești buni slujitori şi ascultându-i cum gră- 
iesc. Ca şi în alte părți, și mai mult decât în alte părţi ale Daciei, 
găseam la Frumoasa expresia tare a legii noastre particulare. Cine 
e al acestei rânduieli e ca un arbore care suge seva pământului 
şi se pătrunde de puterea soarelui; înflorește și rodeşte pentru 
a plini un destin; moare şi renaşte din propria esență, guver- 
nându-şi timpul cu un instinct care e mai valabil decât înțelepciunea. 


MIHAIL SADOVEANU 


BASARABIA DE IERI 
ȘI DE MAINE 


Imbrăţișată iarăși în granițele "Țării, Basarabia impune con- 
ştiinţei românești o serie de revizuiri și rectificări față de felul 
cum am tratat-o în primul sfert de veac de stăpânire asupra ei. 

Basarabia reintrase la 1917 în viața naţională sub semnul 
debandadei democratice. După experiența trăită, mentalitatea 
democratică s'a dovedit și acolo ca pretutindeni protivnică intere- 
selor naționale, In loc ca, printr'o acţiune metodică de stat, să fi 
purces la adâncirea românismului sub toate înfățişările vieţii pro- 
vinciale, — cum ar fi trebuit să facem într'o lume ce gemuse 
o sută de ani sub ţarism, — regimul nostru democratic a luat 
raportul de forțe culturale, economice şi sociale, așa cum l-a găsit, 
şi a construit pe temeiul lui o viață pseudo-românească în paguba 
intereselor superioare ale acestui neam. 

Plaga cea mai dureroasă a Basarabiei noastre a fost iudaismul 
şi iudeofilismul democratic. Bărbaţii noștri politici de pe atunci 
au refuzat să înțeleagă că, pentru Internaționala evreiască, provincia 
dela Nistru era destinată colonizării israelite, cârmuită dela Londra 
şi dela New-York. Mai mult decât atât: s'au găsit între anii 1923 
şi 1925 miniştri români care, cu clară ştiinţă, s'au făcut instru- 
mentele acestei colonizări. Să ne amintim de epoca faimoasei 
afaceri a pașapoartelor, care a constat din pustiirea satelor de 
țărani români, care erau expediați tocmai în Brazilia, şi popularea 
aceloraşi sate cu evrei. Numai imensul scandal public, ce s'a 
deslănțuit atunci, a pus oarecum capăt acestei opere criminale. 

Partidele democratice aveau însă alte mijloace la îndemână, 
de acţiune împotriva românismului. Și anume: colaborarea poli- 
tică, economică și culturală cu evreii. Am cunoscut în acest sfert 

de veac absolut pe toți fruntașii politici ai Basarabiei. N'a existat 
unul singur să nu fie filosemit. Basarabenii aceștia veneau dela 
școala social-democrată a Rusiei «subterane» şi nu posedau 
conștiința limitelor etnice. Amintiţi-vă că reprezentanţii cei mai 
înverşunaţi ai partidelor basarabene în parlament erau evreii care, 
după catastrofa din 1940, au rămas în rândurile bolşevicilor, — 
cu o serie de tovarăși români din şcoala ateistă. Insuși răposatul 
Ion Inculeț a strigat de nenumărate ori după banca ministerială că nu 
există o problemă evreiască, nici în România și nici în Basarabia. 

Această tovărăşie politică a favorizat în măsură foarte largă 
dominaţia exclusivă a iudaismului în economia provinciei. Industria 
şi comerţul, aproape în întregime, și agricultura în bună parte, 
au intrat în mâinile evreilor. "Țăranul basarabean, ale cărui scoarțe 
măiestre le vedeți şi astăzi exploatate de evrei pe malurile Dâm- 
boviţei, n'a găsit înțelegere și cu atât mai puțin ocrotire la Bucu- 
reşti. O generaţie nouă de industriași, de negustori și de meseriași 
români nu s'a putut ridica în aceste condiţii prin oraşele de peste 
Prut, cu leproasă fizionomie palestiniană. O parte din foştii depu- 
taţi în Sfatul Țării, care fuseseră împroprietăriți cu loturi dintre 
cele mai fertile, și-le-au vândut pentru a trăi ca... oameni politici 
la București. 

Pe planul cultural e destul să reamintesc că, timp de douăzeci 
de ani, patronii români în dulce colaborare cu scribii evrei au 
întreținut o numeroasă presă, redactată în limba rusească, până 
când generalul Ciupercă, comandantul Chişinăului, a avut curajul 
s'o suprime în anul 1037. Această presă, care nu era scrisă de ruși, 
ci de evrei, şi patronată de oameni ca Ion Inculeț sau doctorul 
Ciugureanu, întreținea permanent amintirea Rusiei și un spirit 
cu totul centrifugal faţă de Statul Român. In asemenea condiţii, 
nimeni dela centru nu s'a gândit să întemeieze la Chișinău o presă 
cu adevărat românească. Singură Biserica, la intervenţia noastră, 
a spirijinit inimosul săptămânal Raza, scris de tinerii intelectuali 
formaţi la școala noastră maximalistă, — săptămânal pe care l-am 
susținut în anul de refugiu, cu mijloacele Ministerului Propagandei, 
în pofida neplăcerilor diplomatice, pe care le avem. Revista d-lui 
Pan Halippa, Viața Basarabiei, am sprijinit-o de asemenea în refu- 
giu, când a mai renunțat la vechiul spirit iudeo-democratic, dând 
expresie mișcătoarei nostalgii după provincia pierdută. 

Evreul era în Basarabia liberal, țărănist, socialist și comunist. 
Evreul era industriaș, comerciant și cerealist, având în mână 
întreaga viață economică a satului românesc. Evreul era chiar 
reformator religios. Peste Prut, sectele distrugătoare ale unității 
sufleteşti, şi ocrotite ca și în restul țării de favorurile din Londra, 
erau conduse de evrei așa zicând încreștinați, cum era vestitul 
Averbuch, șeful baptiștilor. 

In ordinea spirituală, țăranul basarabean e profund religios, 
sentimental şi tradiționalist. Cultivarea acestui fond ortodox, 
mai ales acolo la marginea românismului, în vecinătatea imediată 
a bolșevismului ateist, ar fi fost nu numai o chestiune de conștiință 
creștină, dar şi o necesitate de stat. Cu entusiasm fără margini 
a primit poporul basarabean întemeierea Facultăţii de Teologie 
din Chișinău în anul 1926, după ce o ceruse până atunci cu stă- 
ruință rară. Această facultate a jucat rolul principal în români- 
zarea spiritului dintre Prut și Nistru. Numeroși preoți, care învă- 
țaseră carte rusească, au trecut în serii pe băncile ei, însuşindu-şi 
limba intelectuală și cultura națională, pentru a le împrăștia în 
satele depărtate. Afară de preoţi, studenții tineri, care o populau 
din belșug, alcătuiesc prima generaţie de basarabeni naționaliști 
în deplină consonanță cu naționalismul regățean. Adevărata con- 
ştiinţă românească s'a cristalizat în jurul acestei înalte şcoli de 
ortodoxie națională. 

Cu toate acestea, nici pe terenul religios românismul n'a fost 
mai norocos. Două elemente au adus un zdruncin adânc şi o amară 
turburare sufletului basarabean: schimbarea calendarului în anul 
1925 şi exploatarea fără scrupul a chestiunii acesteia de către 
demagogia politică. Reforma calendaristică, efectuată în chip cu 
totul nepregătit, a sfâşiat în două sufletul țărănimii basarabene: 
credincioși de stil nou și credincioși de stil vechi sau «stiliști », 
aceștia din urmă în număr majoritar. Impotriva lor au durat 
ani de zile prigoanele fără sens ale guvernelor, în timp ce elementele 
rusești și ucrainiene își descoperiseră în stilism masca sub care 
să opună rezistență Bisericii românești. Aceasta n'a fost însă 
de ajuns. In perioadele electorale, canalia politică îmbrățişa cu 
ipocrită ardoare cauza vechiului stil ca să câştige voturile, — 
ceea ce nu împiedeca pe nimeni ca a doua zi să reînnoiască prigoana 
împotriva stiliștilor. În viaţa religioasă a Basarabiei, s'a creat 

astfel un adevărat haos, în loc ca ortodoxia să fi slujit, atât ridicării 
morale a poporului cât şi consolidării românismului. Pe ori unde 
a trecut, politica ma făcut decât să devasteze. 

Cititorul nu trebue să se grăbească însă și să tragă concluzii 
pesimiste din aceste rememorări ale greșelilor din trecut, puţine 
foarte din multele câte au fost. Scopul cu care sunt scrise e dim- 
potrivă: să se vadă ceea ce nu trebue să mai repetăm în căutarea 
drumurilor constructive către o Basarabie cu adevărat româ- 
nească, 

Sunt doi factori, pe care trebuie să ne bizuim în munca titanică 
pentru a ridică Basarabia din ruina în care am smuls-o dela bestiile 
lui Stalin: generaţia tânără de intelectuali și țărănimea. 

Prin generaţia tânără înțeleg pe cei crescuţi la școala naționa- 
lismului. Între ei și generaţia social-democrată, pe care o moște- 
nisem dela ruși, e o prăpastie. Tinerii basarabeni cugetă și simt 
ca cei mai buni dintre noi. Naționalismul lor, ori de ce nuanță 
de partid, se deosebește considerabil chiar de naționalismul cama- 
razilor lor regățeni, prin faptul că nu are nevoie de violenţe anarhice 
pentru a fi ferm. Din acest punct de vedere, şi nu numai din acesta, 
toți tinerii naționaliști basarabeni trebuesc angajaţi fără rezervă 
la greaua trudă de refacere a devastatei provincii. 

'Țărănimea basarabeană, năucită în cei dintâi ani ai stăpânirii 
românești de falsa mistică naţional-țărănistă, s'a dovedit, după ce 
curentele naționaliste au pătruns în Basarabia, de o înţelegere 
imensă pentru ideea integral românească. Numai între ţăranii 
din Bucovina am mai găsit o asemenea înţelegere. Sensibilitatea 
aceasta e temelia pe care se va reclădi România Nouă. Un mic 
cusur persistă încă, ce trebue să ne absoarbă atenţia: diferența 
pe care o imaginează ei între moldovan şi român. Diferenţa aceasta 
au cultivat-o în chip infam bolșevicii. Pe când noi făcusem gazete 
ruseşti în Basarabia, bolșevicii întemeiaseră gazete « moldoveneşti », 
redactate într'o limbă afectat ţărănească, înjumătățită de termino- 
logia comunistă, în tendința perfidă de a demonstra poporului 
basarabean că graiul lui e altceva decât cel românesc și s'ar trage 
din cel rusesc. Din acest punct de vedere mai ales, orice acţiune 
de luminare populară trebuie să aibe ca scop dispariția concep- 
tului de moldovean în acela de român. 

NICHIFOR CRAINIC 


CREDINȚĂ (1) 
— LA PÂNGĂRIREA HOTARELOR — 


Nu vreau să plângi pământul ce în luptă 
N'ai ştiut să-l ţii cu moartea, nici părtaş 
Să chemi din Putna legendar arcaș 

La bocet muieresc cu faţa suptă. 


Ci te înalţ, privind moşia ruptă, 
Păstor proptit pe armă de ostaș, 
Vezi sat cu sat, oraş după oraș, 
Din turma ta dușmanul cum se'nfruptă. 


Nu rob plecat sub jug și sub cătușe 
Prea bucuros că zile i-au rămas, 
Nici funerară urnă cu cenuşe, 


Plugarule, ce ieși după furtună, 
Te vreau tăcut și dârz, cu sigur pas 
Trăgând sub cer o brazdă ce adună. 


3 Iulie 1940 


CREDINŢĂ (II) 
— DUPĂ UN AN — 


Prin glia suferinţii de-a arat 

In veac plugar tăcut cu braţul tare, 
Din brazda răsturnată dârz răsare 
Curatul spic al lanului bogat. 


Și crugul anului de-aduse'n zare 
Aceleaşi stele ce l-au sugrumat, 

Destinul crunt prin jertfă împăcat 
Rechiamă'n zări deplinele hotare. 


In spadă ţi-ai schimbat, voinice, plugul — 
Și umbra ta, răzbunător îndemn, 
De trece Nistrul şi atinge Bugul, 


Se'ntinde dacic cu măreţu-i semn 
— In faţă soare sfânt de-o să răsară — 
S'ajungă peste munţi la Tisa iară. 


20 August 1941 
ION PILLAT 


CÂNTAREA BUCOVINEI 


Adu-ţi aminte... Basmul noi l-am trăit. 

Un veac de om a trecut și nu am băgat de seamă. 

Lucrurile scad și cresc, vremurile s'au mutat, aleargă umbra 
după umbră și suspinul după suspin. Noi am rămas neschimbaţi, 
ca Dragomirna. 

Doar cel ce caută 'napoi se uimește mereu de aceeași mirare, 
că fuge iute timpul oamenilor care se iubesc, 

Prinși de mâni, de-o viață mergem alături și dragostea pare 
la început. 


* 
* * 


Cine mi-a spus că omului i se urăște? 

Am fost singuratec și nemângâliat că nu știam din ce cuib să te iau, 
După ce te-am aflat, am străbătut zodiile nedespărțiți. Din munții 
tăi parc'am plecat aseară. 

Codrii veneau cu noi, ne însoțeau apele culcate, țara ta întreagă 
cu turmele-i de holde şi ca nişte cirezi cu creștetele la cer. 

De jur împrejur, cârjile cu steaguri, cu beteală și panglici ale 
pământului vostru jucau din foile lungi. 


* 
* * 


Logodna s'a petrecut la scăpătat. Când vreau să mai văd stelele 
de atunci le găsesc păstrate "n ochii tăi. Curată și neturburată ține 
logodna, neîntrerupt. Tinerețea gândului en toate zilele nouă și 
gingășia mai proaspătă, pe cât întârziază. 

Zilele noastre adună Duminicile din zece mii de ani încă neștirbiţi, 
pe care lumea de-abia le va trăi în timpul ce va să vie, și în toată 
dimineața şi seara basmul începe iarăși. 

Câteodată, o lacrimă ascunsă cădea ca un mărgăritar pe împun- 
sătura acului tău. Știam ce vis te întristează. Durerea ta era din acelea 
ce nu pot să fie vindecate cu leacuri și descântece obișnuite. Ii tre- 
buiau oaste şi săbii, ca suferințelor din veac al Ziditorului de altare 
și hotare. Intr'o sută de ani din lacrimile tale ai cusut, ac lângă ac, 

„stiharul întreg de mărgăritare, cu care trebuia să te înfăţișezi la judecată. 


* 
%* * 


Adu-ţi aminte ce nu poate să fie uitat, fărâmă a Bucovinii, din 
care te-am furat şi te-am dus departe. Pe sub ștejari și brazi, te-am 
ascuns de ochiul ager al șoimilor puși să te păzească și ţi-am mințit 
cu cântece auzul, ca să n'ajungă până la sufletul său mugetul buciu- 
melor, care ne da de urmă, înfricoșat că poate te-a răpit întunericul 
din marginile pădurii. 

Te-am purtat până la plute şi cu plutele de vale. Caii ne-au scos 
în şesul mare, pe Siret. Și nu ne-am mai temut că ne dovedesc ciorile 
Stăpânirii şi rânduiala împărătească înfrântă. 

“e 


Adu-ţi aminte... Acolo, dedesubtul salciei despletite și arțarului, 
ca un pom de fluturi, ne-am făcut unul altuia spovedania de odihnă, 
ascultând veșnicia tăcerii dintre râuri. Caii păşteau cu căpăstrul 
pe coamă, lângă urechile noastre. 

Ne-am închipuit, în pădurile, în care se strânge noaptea din lume, 
ale Moldovii, că eram cei doi singuri oameni dintâi. Mai simțeam încă 
pipăitul de zămislire îndrăzneață al Celui ce ne-a făcut în zorii zilei 
şi mă supăra plăcut, sub inimă, o coastă. El ne-a lăsat de capul 
nostru să ne croim drum deosebit. 

Adu-ţi aminte. Pasărea care s'a scoborit din creangă ’n creangă, 
până deasupra capului nostru, era o vrabie din streașina casei tale. 
"Ţi-a spus ceva şi i-ai răspuns. Și s'a întors acasă. 


* 
4k * 


Cutreerasem peste seminții şi tărâmuri, ca soarele după lună, 
färă să-mi pot potrivi oglindirea înfläcărată în argintia ei oglindire. 
Am ajuns în piscurile voastre. Luna căutată mă aştepta într’un gorun. 
Că eram și soare şi om, şi os și văpaie, în zilele acelea, şi ca un copi- 
landru muncit, născut din cremene și nevinovăție. 


* 
* + 

Am poposit în Bucovina ta, între marile cucoane în odăjdii arhie- 
reşti, ale ținutului vostru, cucoanele spicului de grâu, şi ale cârţilor 
de păpușoi. Auzindu-vă graiul, parcă scris cu slovă veche, l-am 
ascultat, ca niște șoapte săpate pe piatră. Netede ca luceafărul vă 
erau bărbăția şi hotărîrea. 

V'am văzut înălbind inul, depănând cânepa, doborînd movila 
fânului cu furca, adunându-vă turmele cu vorbe de cărturari, stăpâ- 
nind taurii, strănepoți de zimbru, cu căutătura; femei întregi, ca tul- 
pina subțire şi cu sprinceana dreaptă, fecioare tefere, mume neşo- 
văite. Voinicii, puternici și mari, ca lespedea crucilor, înalte, mun- 
ceau neîncovoiaţi, răbdând apăsarea și jugul, care nu li s'a putut 
niciodată ridica până la grumaz. 

O sută de ani nu s'a clintit un fir de păr din locul lui și s'au simțit 
mai străini străinii, în țara înstrăinată. Satele, bâlciurile, horele, 
forfota voastră albă de straie şi bondițe domneşti i-au învăluit și 
înnecat, Râvnind la fete şi soţii, ei s'au ales cu junghiul împlântat 
din aruncătură, unde trebuiește, și au priceput că Bucovina e a voastră 
fără tovărăşie şi că nu vă temeţi de nici o mânie. 

Iar clopotele voastre vioaie i-au făcut să nu dea biruinţele uitării. 


+ 
* * 


Îţi aduci aminte? Mi s'a prins sufletul de zulufii tăi, ca o ceață. 
Fata cu ochii vineţi, sprintenă și căprioară, cu şoldurile drepte în 
catrință și suman, cu umerii lungi în iie, de flăcău fără mustață, 
cu glezna de cocor, mi-a ieşit nainte. 

Ochii au întrebat-o: «Tu ești aceea, care mă așteptai, făgăduită 
din neştiut? » și ochii au răspuns: «Eu sunt aceea». 

Mâna ta slabă, de Domniţă, cu furca subsuoară, nu se lăsase să fie 
niciodată apucată și ţi-ai uitat-o, dusă la buzele mele. Mirosul ţi-era, 
ca şi azi, de foi de nuc și de livadă, şi am știut că erai tu. 

Uitându-se în mine adânc, privirea ta mi-a spus că-mi ești logo- 
dită pe viaţă, și, răspicat, şi pe moarte, Strângerea mânii a fost un 
jurământ. La voi jurământul e aspru şi este ținut, 

Și fusul nu contenise a se învârti. Numai încetinise... 


* 
* * 


Nu mai întrebat cine sunt, nici de unde viu. Ai știut în datina 
sufletului, ceea ce nu se cercetează şi nu se învață. O proorocire 

îți spusese, că o să vie, odată, un călător și că ai să pleci cu el din 
împărăţia blestemată. 

Iţi aduci aminte. Cum să nu-ţi aduci aminte? De treizeci de ani 
vorbim, ca de o taină mare a noastră, numai de asta, în toate zilele 
întrun chip. Nu surăzi tu, ca atunci, și acum, când treci de-a fuga, 
prin ogradă, pe lângă mine, depărtând cu mâinile în coarne, țapul, 
dela lăstari? 

”* x 

"Ți-aduci aminte. .. Intr’o pășune de-acasă, dela tine. Din cusătura 
în care înțepai cu firul de mătase ruginie, ţi s'au mutat degetele dela 
sine și, dusă cu mintea la zarea rostogolită pe stânci, degetele tale 
mi-au căutat în păr, aproape adormite, Venea fără voie desmier- 
darea maicii tale, cu care aţipeai. Am cunoscut atunci că te legaseși 
în mine şi ţi-am sărutat călcâiul din iarbă. Se trezea la lumină, alături 
de el, bumbul galben, în cheotoarea lui de gulere albe, al unei flori 
de mușeţel. 

Și din codru, preoții vântului citeau pentru noi molitvele mur- 
murate ale binecuvântării. 

Mi-ai povestit, îți aduci aminte, sălbatecă, blajină și cinstită, 
războiul tău cu Împărăţia. 

Satul tău, despicat de granița diavolului împărătesc, despărțea 
surorile, frații şi bunicii, unii de alții. Dela Ileana la Domnica, la 
gospodăria de peste drum, legea cotropitorului făcuse două țări. 
Neamul ţi se străduia neputincios, sugrumat pe mijloc de veriga 
de fier, bătută de-a-dreptul pe şale și ferecată cu lanţuri de ocară, 
în steiul graniței negre. Și chinuitul tău sat de răzeși avea poruncă 
să nu se miște, să se întoarcă sau să se întindă. Nu era voie să i se 
audă lanţul. 

Pomii tăi rodeau într'altă ţară și 'n mijlocul bătăturii curmate, 
sta omul cu pușcă al împărăției, ca să-i plăteşti coșul cu prune culese 
din livadă. 

Aveai șase ani și erai de-o şchioapă. 'Treceai cântând peste pârâu, 
cu o ulcică de smântână. Doi oameni au strigat să stai şi te-au pus 
între puști şi te-au dus de vamă. Și era în ajunul Invierii, 

Ai stat închisă până ce dreptul Impăratului a fost plătit, de o sută 
de ori preţul smântânii. 

Maică-ta, văduvită de curând, a trebuit să facă repede bani, 
pe ce putea să prindă. A vândut patru oi şi, fiindcă nu s'a ajuns, a 

vândut şi bondița ta de Paști. Și pe când plătea ispravnicului cu 
pasărea de pradă a semnului dela chipiu răscumpărarea copilei, 
sunau clopotele ducerii pe giulgiu a Mântuitorului în pământ, 
"Ţi-aduci aminte, , . Te-ai sculat din iarbă, povestind și cu pumnul 
strâns te-ai întors către Vamă și ai jurat-o să se prăbușească. 
Zimbrul vostru care păzeşte Putna, ascuns între mânăstiri, e 
fugărit de câte doi, trei împărați, ca să-l prindă viu şi să-l înțepe- 
nească. Tu l-ai văzut. Cu coarnele lui de fier clătina granița pe dede- 


subt, să o răstoarne, 


* 
* * 


Ți-aduci aminte... Fugisem din ţinuturile lui și întemeiam 
amândoi dincoace de munte, departe, în matca de baștină a ţării, 
căsnicie. ţi aduci bine aminte, Nerăbdător de vestea, pe care ţi-o 
aduceam din oştire, te-am strigat de afară, de sub zarzărul din 
fereastră: « Nevastă, Vama s'a prăbușit! », 


+ 
* * 


Şi-ți mai aduci aminte, după ce toate granițele de robie s'au pră- 
„välit? 

Ne-am dus în țara ta cu daruri pentru surori şi nepoate, și am 
intrat prin miază-zi. Nu mai era vamă. Dar şi satul pierise, de șase 
ori secerat cu focul și fierul, din două părți. 

Șoseaua Sucevii, arată cu plugul, se pierduse în semănături. 
Primăria şi clădirile Impăratului intraseră în țărână, ca o îngrășăminte, 
Intraseră în ea, ca să-i îngrașe cartofii, și Impăratul, și Impărăția, 
şi pajura cu două pliscuri întoarse, unul în răsărit şi altul în apus. 
Zarea întreagă se mișcase din loc și încheieturile nu i se mai cunoșteau. 

Am umblat ca niște fugari aiuriți. Nu ne-a venit să ne spunem 
unul altuia adevărul şi ne furișam îndenoi. De unde era gospodăria 
Burzilor și Macaveilor voştri pornea către pădure un cimitir care 
nu mai fusese. Am pășit printre morminte. Am căutat pe maică-ta 
Ileana, care cânta frumos, pe Axinia, pe Maranda. Am căutat pe 
Tecla, pe Minodora, pe Varvara. Ne gândeam fiecare, în sinea lui, 
să prindem şiragurile de mărgele, aduse de noi, măcar la gâtul 
crucilor de lemn. 

Și nu era nici una la crucile șterse. 

Ți-aduci aminte de unchiașul cu pletele albe? Odihnea la mărul 
pădureț, în umbra carului, cu un câine, 

— Ia spune, tată, unde-i satul nostru? l-ai întrebat. 

El a făcut un semn cu mâna, care-va, undeva, în cotro, în lumea 
cealaltă. 

— Satul nostru nu mai este... Dar cine eşti Dumneata? te-a 
întrebat. 

I-ai spus şi nu te-a mai cunoscut. Nu-şi aducea aminte, îți aduci 
aminte? i 


% 
* * 


"Ți-aduci aminte? Ai plâns şi mai sărutat. Eu eram și satul tău 
şi neamul tău şi morții tăi... 

Dar satul se înfiripa din nou, într'altă parte, din sămânţa satului 
pierit. La noi acasă, dincoace, acum; copiii tăi, caprele, oile, vitele, 
câinii... Venise Bucovina pe Siret şi Prut şi Mormântul din Putna, 
pe care călcase ciubota Împărăției, a sălășluit în ţara mare. Numai 
satul vostru ma mai venit cu ele. 

Am scoborât iarăși câmpiile, posomoriţi. 


* 
* * 


Dar nu trecuse o viață de fecior și iar a vânat Zimbrul o împărăție 
şi iar au cotropit mormintele veneticii. 

Luminile cerului s'au cernit cu zăbranic de sânge. 

Au fugit păsările, au gemut pădurile, râurile s'au uscat. 

Și iar au plâns ochii tăi de acum treizeci de ani şi acum au 
plâns pe umerii copiiilor noștri. 

**x 

Luna Iulie, anul o mie nouă sute patruzeci şi unu... Bucură-te 

Marie! S'a mai prăbușit Vama, încă odată. 


T. ARGHEZI 


ÎNSEMNĂRI RUSEȘTI 


DINTR'UN CAIET DIN STRĂINĂTATE 


La Fribourg, canton catolic, republică de mănăstiri și congregaţii, 
nu e picior de Rus. Terenul neprielnic e sugrumat între zidurile 
seculare, Se mai cunoaște, mânjit pe piatra turnurilor de peste porţile 
cetății, fumul de pușcă al vechilor războaie. 

Oamenii cantonului masivi și acerbi au ceafa dreaptă din tablou- 
rile lui Hodler, verticală din vârful capului până la sacru. Ei se adună 
seara, după lucru, la Pisica Neagră, un mic local dosnic și curat, cu 
perdele verzi. Patronul serveşte bere, e poet și improvizează pe 
mandolină pentru zece, cincisprezece prieteni și clienți. Nu e anormal 
în Elveţia, să fie chemat cu bătăi în masă chelnerul, « Mon Colonel ». 
Și-a lepădat șorțul şi tava și Domnul Colonel e ofițer adevărat pentru 
caz de război. Uniforma, armele şi muniţia și le păstrează acasă 
în dulap, alături de fracul de serviciu. Acum, că în uniformă, con- 
vocaţi din când în când la cazarmă că să nu uite mânuirea carabinei, 
mândria verificată a fiecărui Helvet, gradaţii și soldaţii improvizează 
pe străzile oraşelor o armată a lui Papuc, asta e altceva. Pantalonii 
le cam vin pe vine, mânecile și spinarea tuncii se umflă cocoloşite, 
chivăra cu fundul boltit stă pe o ureche. Dela o epocă de instrucție 
la alta, personalul militar s'a îngrăşat. E cald. Gulerul uniformei 
descheiat până la piept permite intercalarea sugătoare a unei batiste. 
« Bună ziua Durand » a strigat după ei, din ușa lăptăriei, un camarad 
de comerț. Detașamentul întreg întoarce capul şi face cu mâna: 
«La revedere Fritz, pe curând». Oştenii şi fără să fie așa întrerupți 
merg telelei, în rânduri strâmbe, un rând de trei, altul de șapte, 
în zigzag, cu dreptul sau cu stângul și cu amândoi bocancii deodată 
şi amestecat, 

Cuiva îi e sete și unitatea îl aşteaptă din berărie să se întoarcă, 
ştergându-şi mustăţile de spumă. 

— A fost rece? întreabă ofițerul. 

— Foarte bună! răspunde soldatul, lăsându-și pușca jos, între 
picioare, ca să scoată dintrun buzunar, pe care nu-l mai găseşte 
la locul lui în uniformă, o ţigare. 

— Staţi puţin, zice locotenentul, că mă duc și eu să iau o bere. 

Ideea făcându-și drum, se duce tot detașamentul. 


, 


* 
* * 


La Berna, se putea citi pe biletele de închiriat odăi mobilate 
în trei limbi federale că «Nu pentru Ruși». Ruşii erau excluşi din 
inima Europei încă de pe la 1906 și ceva. Se prezinta Raskolnicoff, 
îi plăcea odaia, da un acont și noaptea mai dormeau cu el în pat, pe 
scaune şi pe jos, încă douăzeci de compatrioți cu chică, șapcă şi barbă. 
Cămașa cu gura într'o parte, cu nasturele sub maxilar îi deosebește 
numaidecât. 

Dormitorul adună de-a-valma fete și băieți. Fata fiind, și după 
Bakunin şi după Kropotkin, un camarad, sexul e o chestiune secun- 
dară şi sfielile delicate sunt dominate de «idee ». In Rusia europeană 
sunt nu mai puţin de 366 secte religioase, multe din ele învecinate 
cu o atitudine politică revoluţionară și pravoslavnicii, în promiscuitate 
cu nihiliștii şi anarhiștii, nu se înţeleg într'o singură privință, dacă 
trebue să fie Statul totul sau individul. Discuţiile încep, la toată ora 
din zi şi din noapte, cu problemele, pe care Europa sau le-a rezolvat 
cu câteva sute de ani mai nainte sau le-a lăsat să aştepte o conjunctură 
nouă. Una din ele este fundamentală: dacă există sau nu Dumnezeu. 
Zece argumentatori îl afirmi, zece tăgăduindu-l, dar în fiecare Rus 
un fel de Dumnezeu există oricum, Chiar în negațiune totală; râvna 
de închinător, absorbit într'o iluzie halucinată, Sau se discută dacă 
Moliere e mai mare decât Gogol, o noapte întreagă. Gogol rămâne 
uneori mai mare, motivat cu lucrătorii tipografi din Moscova care 
râdeau în hohote când îi culegeau în manuscris zaţul ediției întâia. 
Dar unul îşi aduce aminte spre ziuă, căscând pe parchet, pricina 
pentru care totuși e mai mare Molière și discuţia este reluată de-a capo. 

Rascolnicoff are numai două pahare pe masa lui de spălat, unul 
de băut și altul de dinți. Nu face nimic! 'Tovarăşii sorb ceaiul la rând 
din două pahare. 

De sigur că somnul apartamentului trebue amânat. Din când 
în când familia Dandin vine cu urechea la ușe. Soţia se scuză că 
a închiriat numai la unul. Soţul spune că nici dormind, nici aiurând, 
unul nu vorbeşte ca mai mulți. Soţia afirmă că n'a mai văzut pe nimeni 
intrând afară de Rascolnicoff în odaie şi soțul s'a resemnat să creadă 
că are un chiriaș pluri-ventriloc. 

A doua zi pe la 10, câte unul, câte doi, Rușii, Rusoaicele, pleacă 
la Universitate. 

Proprietăreasa consternată l-a întrebat pe Rascolnicoff: « Ai avut 
lume multă azi noapte la Dumneata ». — « Natural » a răspuns chiriaşul, 
«am discutat lucruri importante ». — « Dar nu ne-aţi lăsat să ne odih- 
nim », insistă proprietăreasa. Chiriașul răspunde uimit: « De ce n'aţi 
venit şi Dvs? Până la 3 am vorbit despre Rousseau». 

Rusul e sincer şi proprietăreasa intimidată. Ştie atât, că bronzul 
compatriotului ei stă în insulă, între lebezi şi porumbeii de apă. 
O problemă totuşi a intrigat-o violent: 

— N'am văzut venind la d-ta pe nimeni. Pe unde au intrat atâţia? 

Rusul a rămas mirat de nepriceperea proprietăresei. Naiv și total 
ca un bulldog cu nasul pe buze, s'a precipitat cu cea mai onestă 
simplicitate: 

— Pe fereastră l... Ca să nu vă deranjez. 

In toată Elveţia s'a adoptat la parter, refuzul de închiriere pentru 
Ruși, dela toate etajele din Berna. 

Rusul e colectiv. 

+*+ 

Cu toată lupta și terorismul reciproc dintre clase, între aristo- 
crație şi popor e mai mult decât o afinitate, Pobiedonoțev, procu- 
ratorul Sinodului, Popa Gapon și Țarul Niculaie, care l-a primit 
ca un tătuc, la 'Țarskoie Selo, însoţit de cinci mii de mujici, în 1905, 
sunt în fond de acord și acordul se lichidează săptămânal cu Siberia 
şi nagaica. Nimic nu supără susceptibilitatea unui aristocrat rus 
care face represiunea revoltelor populare ca o îndoială asupra legiti- 
mității războiului subteran dus de populaţie împotriva declaraţilor 
lui asupritori. 

Civilizaţia sau înapoierea fiecărui ţinut fac din el o altă lume. 
In vasta împărăție teritorii cât România, izolate între pustietăți, 
nu au contacte cu alte regiuni. Se succed câte doi, trei împărați, fără 

să se afle, și multe popoare din imperiu se cred stăpânite și azi de Petru 
sau de Ivan, care ca locţiitori ai lui Christos se bucură de privilegiul 
că nu au mai murit. Rusia e un tărâm al cerului, vine din cer și dă 
în cer. Nu s'ar fi putut să nu aibă alipit și un Iad particular, cu tem- 
peraturi uneori de Paradis, pentru deportarea convoaielor de răs- 
vrătiți. 

Infernul Siberiei are, într'adevăr, modalităţile lui de Purgatoriu. 
Mai toți deportații, cărora nu le vine lenea îndulcirilor locale, se 
întorc de unde au fost alungaţi, cu toleranța agentului care-i cunoaște 
şi în secret îi aprobă. Până la o răscoală nouă, din miile de răsmerițe 
permanente în împărăție sau până la o indispoziţie a Procuratorului, 
care ştie tot și mai închide ochii, jignit din când în când de câte un 
refuz la Curtea din Petrograd. Se prezintă un polițist şi-i spune 
evadatului, la o căzăcească: «Ai stat destul. Mai dă o raită pe la 
Irkutzk și peste vre-o doi ani te întorci». 

Procuratorul Sinodului e un personaj cu puteri de ţar. Conceptul 
ţar e universal şi reprodus în toate câmpurile vieții rusești, în toate 
guberniile și localitățile, țari mai mari și mai mici. Marii Duci, 
Guvernatorii, Comandanții de armată sunt țari. E loc pentru mii 
de țari, care nu se exclud decât dacă se izbesc unii de alţii violent 
şi atunci hotărăște dibăcia unui cuţit ori otrava. 


Un domn bălan, cu o superbă cravată gâtuită de un inel de aur 
sub gulerul cu lustru. Nobil Polon, el își iubește Rusia ca un descre- 
erat. Prezintându-ne pe canapeaua dela fereastră a cafenelei, mi-a 
dat în palmă o mână ca o labă de lup. Mă uit la mâna lui, redusă la 
jumătate de-a-lungul indexului, rămas întreg lângă degetul mare. 
Imi povesteşte că fiind pe vremuri terorist, fusese de trei ori în Siberia 
şi că refuzând să mai intre a patra oară într'un convoi, a vrut să fugă 
cu calul fugărit de un cazac călare, care l-a ajuns cu plumburile din 
nagaikă și i-a sfărâmat mâna dintr'o lovitură. Falangele i-au rămas 
îngropate în grumazul calului, sub coamă. Polonezul râde. 

— Aşa e la noi, mi-a mărturisit admirativ, ca de o caracteristică 
frumusețe, 


Polonezele, fine libelule blonde cu ochii albaștri, ca safirul răs- 
colit de un fum interior, vorbesc şi în intimitate numai rusește. 
Rusia le aparține. Odraslele străinilor cuibăriți în imperiu vin la 

şcoală rusificaţi fanatic și mărturisesc și fiii Helveţilor alpini oroarea 
de patria veche. Un patriotism teluric, fără principii şi embleme, 
urzește zeci de neamuri streine. Zic « Rosia», şi tinerii şi bătrânii, 
învechiţi în studii, sunt podidiți de lacrima stepei, Rușii mari, Ruşii 
albi, Circazienii, Mongolii, "Tătarii, Calmucii și toate mlădiţele dintre 
Oceane reprezintând cu toate acestea fiecare o ficțiune de revoluţie. 

Sonia, o latifundiară, călăreață şi armată nervos în podul mânușii 
de o cravașă nedeslipită de eleganța ei, are o pasiune : să fure obiectele 
de vitrină din colecțiile mari. Face călătorii costisitoare la British 
Museum, preferând să fure de-acolo, fiind muzeul cel mai bine 
păzit şi mai primejdios, atrasă, probabil, de kard-labour. O ceașcă de 
o minunată frumuseţe o poartă în geantă și manşon, sorbind subțire 
dintr'însa coniacul d'Armagnac, adus de garson într'un pahar de cristal. 
După arheologia Rusoaicei, ceaşca, de forma unui filigean, construit 
din pământ ars, învelit cu smalţ negru, e milenară. Aproape de gura 
groasă, pe care îşi pune hoaţa buzele elastice, cu desenul trandafiriu 
de floare de leandru, și dinții de mâţă, ceașca e înconjurată de peruzele 
incrustate'n lut. Dar Sonia e un androgin aspru, rece la imbolduri. 

Nataşa visează să-i scoată ochii iubitului ei, care fiind Rus o 
înțelege și o gândește, cu acul din pălărie. In pălăria cu marginile 
mari, molcome şi legănate, are două ace lungi, de so de centimetri, 
străpungându-i odată cu fundul, conciul învârtit în calotă. Intr'o 
noapte obsedată de visul ei frumos, îi va scoate iubitului ochii în somn, 
fără nici o îndoială. Altfel Natașa nu poate să fie fericită. 


M'am certat cu misticii Siberiei dacă Dostoiewski s'ar fi putut 
naşte într'alt popor decât rusesc. Eram laolaltă, de aceeași părere, 
că numai Rusia a dat un asemenea monstruos și genial exemplar de 
contraste, dar cetitorii din patrie au pus pe scriitorul lor un mo- 
nopol agresiv, interzicând străinilor și dreptul de a-i rosti numele, 
necum de a-l interpreta. Adevărul este că între Europeni și Ruși 
e o diferenţă ca dela iad la hipopotam. E o lume de stupefacții și 
gigantisme. 

Dacă mintea noastră merge la dreapta, mintea rusesască oia 
de-a'ndaratele și săgeata ei de manometru tremură și sare peste inter- 
vale. Au alte filosofii, chiar alte matematici. Ruseşte, una cu trei 
face între şapte și nouă și minusul e cubat. De două ori patru e uns- 
prezece sau treizeci şi cinci. Conflictul de caracter ia la Ruși proporţii 

elefantiazis fantastice și se târăsc între Adam, Iov şi Apocalips. Ca- 
priciile Rusoaicei au extravaganța religioasă a unui asasinat, calm 
ca o binecuvântare. Neamul ăsta, pe care îl cunosc în străinătate, 
în exemplarele lui princeps, poate să fie internaţional și naţionalist 
și șovin în același timp, pravoslavnic bigot și ateu, de-a-valma. La el, 
contradicția se armonizează. Lucrurile ce se bat cap în cap își împletesc 
coarnele într'o logică înspăimântătoare. Diametralzlc opuse duc la 
unicul oblic şi la sinteza neagră. 

Țarul te poate pofti la masă cu dragoste creștină și respectuos 
de rangul și de individualitatea omului poftit. La friptură, i se pare 
ceva și te aruncă pe fereastră, Apoi, trage fum din lulea și cugetă. 
Râde la snoavele unui gâdilici de Curte. Face o metanie mare, cu 
închinăciunea dusă la frunte, din pământ. 


* 
* * 


La masa de prânz a Temperanței Crucii Albe, mâncăm ieftin 
cu vin și bere fără alcool, băieți din câteva continente. Într'un colț, 
între ei, Niponii strâmbi și zbanghii, morfolesc pâinea și felurile de 
bucate, ca gândacii negri, tăbărîți în farfurie, Unanimitatea e rusească. 
Ne anunţă un inginer care studiază o rachetă de ajuns în lună, că 
Tatiana Leontiev sosește după prânz. 

Tatiana Leontiev, fiica unui general dela Curte, e revoluționară. 
Primea bani mulţi de acasă, pentru o viață de lux, și învăța la Școala 
" de Chimie. Vorbind, răscolea cu degetele agitate un șir de mătănii 
ce-i ocolesc grațiosul grumaz. Cu câteva zile mai nainte i se comu- 
nicase de poliția imperială, care servește și împărăţia și revoluţia 
în părți egale, că Țarul va trece incognito prin Bâle spre Paris. Fata 
dete fuga la Bâle, așteptând câteva trenuri. Supărată și flămândă 
se duce la cea mai scumpă ospătărie din oraș. O elită cosmopolită 
din marea finanță, industrie și intelectualitate adaogă la strălucirea 
localului propria ei reverberaţie. Işi face apariția "Țarul, urmat de 
doi lachei ! Tatiana se scoală dela masă și-l fulgeră pe Țar dela distanță 
cu patru gloanţe de revolver, în panica de briliante și mătăsuri a 
selectului public trezit la realități neprevăzute. 

Asasinatul dăduse greș. Țarul era un industriaș care semăna leit 
cu Nicolae al II-lea, un oarecare Müller. Domnișoara a fost arestată 
şi condusă de Poliţie la Geneva, locul ei de reședință, ca să fie jude- 
cată, Am văzut intrarea ei în oraș prin gara Cornavin, Patru jandarmi 

eleganţi, cu bicorn și pelerina neagră, care ascunde carabina, o înso- 
teau, ca niște ciocli și Hamleţi, și Tatiana cânta imnuri revoluţionare. 
Am pus să mi se traducă vorbele acestor imnuri care desechilibrează 
prudenţa neofiţilor şi exasperă fanatismul. Nu cunosc nimic mai 
prost. 

Pe amândouă trotuarele străzilor străbătute pe jos, mii de Ruși. 
cântau în cor cu Tatiana. Mi-a fost cu neputinţă să rămân nesimţitor 
la atâta gravă şi tumultoasă desfășurare de temperamente ațâțate. 
Venise din toate părțile Elveţiei, din Franţa și din Germania, o Rusie 
întreagă, ca să primească pe prizonieră. Și cântau pe trotuar şi preotul 
capelei rusești și un general rentier retras din Petersburg și stabilit 
în cartierul cel mai ales, unde-şi cumpărase o casă... 


* 
# + 


Pe general l-am recunoscut la Cafe Lirique. E un portret al țarului 
Alexandru al II-lea, cu favoritele despicate, albe; un bătrân voinic 
şi care vorbeşte franțuzeşte cu un accent comic original. Am intrat 
în vorbă. M'a răbdat să-l întreb de mai multe ori câteva zile: «Domnule 
general, se petrece ceva în Rusia... Sunt semne ciudate și Europa 
nu știe nimic. Revoluţionarii ăştia dela Geneva așteaptă ceva, dar 
ascund ce aşteaptă». 

Scos din fire, odată, de stăruințele mele, generalul a sărit de pe 
scaun și s'a pus să vocifereze în toată cafeneaua, parcă o procla- 
mație din ordin împărătesc: 

— Domnule, află că Rusia e un cazan uriaş. Află că în cazan 
fierbe c... Află că noi cu toții, Majestatea Sa Țarul, Marii Duci, 
Generalii și toată Curtea stăm pe capac şi apăsăm pe el, ca să nu 
sară. Află că dacă sare capacul, ia seama la ce-ţi spun jeune homme, 
s'a isprăvit! Cazanul dă pe din afară, face explozie și umple Europa 
toată de c... Eşti mulțumit, tinere? Ai înțeles? 

— Mulţumesc Domnule General, am răspuns și cafeneaua l-a 
bătut din palme, atât pentru dicțiune cât şi pentru imaginea fericită. 

A plătit, a plecat și n'a mai dat pe la cafenea. 


* 
* + 


Suntem o grămadă de muscali și muscăloaice la masa noastră, 
între care fete cu spetele masculine și cu pâlpâirea ochiului neagră, 
din Caucaz, Zic masa noastră, pentrucă ne găsim totdeauna la ea un 

număr fix de scaune, un Român, un German și Rușii. Eram singurul 
din neamul meu în circulație la Geneva, interesat să mă vâr şi să ascult. 
Spiritiști, confesiuni, schisme, biserici, predici, vindecători mira- 
culoşi, magi, demenţi, colonii exotice și Ruși, Indieni, sunt în Elveţia 
cu sutele. Rușii, mase şi majorități compacte, veniți din toate pier- 
dutele ţinuturi ale împărăției celei necuprinse, sunt la îndemână 
neîntrerupt, la birt, la berărie, în biblioteci, pe stradă, în grădinile 
publice care înconjoară lacul cu etaje de parcuri. Ii găseşti la Ouchy, 
la Lausanne, la Vevey, la Aix-les-Bains, la Chillon şi pretutindeni, 
de-a-lungul coastelor elveţiene și franceze. Numai pe munţi nu 
se arată nici unul. Occidentul are dreptul să fie speriat de valurile 
continui de năvălitori şi de limba nouă care domină graiul oraşelor 
pretutindeni. 

Români mai suntem trei. Un surd cuadragenar exercită o meserie 
necunoscută, un tânăr din Galaţi e înscris la cursurile unei şcoli 
de comerţ și un chimist, căsătorit cu o profesoară franceză, conduce 
laboratorul farmaciilor populare, unde medicamentele curente sunt 
supuse unui tarif de ieftenire, Confundaţi când cu Bulgarii, când cu 
Sârbii sau Maghiarii, când cu Rușii înșiși, Românii suferă de toate 
ienoranțele de geografie ale bravilor moştenitori ai lui Wilhelm Tell. 
Dela 2000 de kilometri graniţele dispar ca niște garduri și țările strânse 
în spaţii învecinate se confundă. E o miopie de care suferă mai ales 
Francezii, 


%* 
* %* 


O cultură fiind suma unghiurilor şi a laturilor adunate întrun 
poligon, care-i un cerc (închis), individualitatea rusă are o putere 
de reducere la tip a tuturor raselor de care colcăie împărăţia. 

Alexei nu e Rus şi totuși nu cunosc Ruși mai Ruși decât Alexei. 
E numai născut și crescut în Rusia. Latin și Dac în părinți, el a 
căpătat ca mărăcinii drumurilor, şi coloarea prafului care le scaldă 
ghimpii şi floarea săracă ieșită de soare. Ochii lui s'au depărtat de nas 
şi au albastrul îngălbenit. I-au ieșit și umerii zbârciți ai obrajilor 
până dincolo de rasă, configurând în portretul lui un trib din Tibet 
până şi la mustață, căzută din născare pe la colțurile gurii. Părul 
pare indicativ în direcţia firului, ca frunzele unui copac și ca o iarbă. 

Sus, în vechea cetate, e și un Chinez, negustor de mărunţișuri 
bizare, primite din ţara lui. Il găsesc uneori pe Alexei în prăvălia lui, 

cu mâna scufundată în ovăz şi scoțând la lumină câte o figurină 
cât un chibrit. E cel mai sigur ambalaj de călătorie, din Peking încoace, 
al unui personaj d2 teracotă clătinat pe Ocean şi vândut în Europa 
cu zece centime, 

Ştie tot ce vrei, Alexei, şi ştie adânc. Enciclopedia lui uriaşe 
merge până la amănunte, ținute la zi. Spune cu preciziune câți locuitori 
are un oraș, dar şi ce garnizoană militară are și ce întindere în hectare, 
Curiozitatea lui statistică pare suspectă. De altfel toate informaţiile 
lui răspund la întrebările: câţi, câte, de câte ori, unde anume? Spiritul 
lui Alexei nu cunoaște pe rezumativul et caetera. A căpătat la o expe- 
riență, pe care nu știi cum şi-a făcut nevoia să o parcurgă şi de ce, 
o dibăcie de a ghici și de câte ori se repetă într'o încăpere un motiv 
zugrăvit, câți pași duc dela Plainpalais la Carouge şi timpul de umblat 
în raport cu deschiderea succesivă a picioarelor fiecăruia, până la 
Treize Arbres, o măzură de 1200 de metri. 

Stie câte pagin de manuscris numără o compoziție de Beethoven, 
dimpreună cu conținutul muzical, Neavând instrument, nici voce 
ca să ţi-l cânte, Alexis fluieră fraza caracteristică din pagina 72 ter 
a unei simfonii. Memoria lui de fenomen se slujeşte de o voință cu 
aceleași fantastice dimensiuni. A învățat limba engleză în trei luni, 
fără pronunție, la perfecțiune: scrie englezește curent și pusese de 
gând să devie colaboratorul genial, plătit cu cuvântul, al marilor peri- 
odice americane. Voinţ lui crâncenă s'a împiedecat la amănuntul de 
nimic, pe care inteligența lui desvoltată refuză să-l accepte, la talent. 
Alexei e sterp. E revoltat că nu știe ce-i și cum se capătă talentul. 
Dar ţine mai mult la invenţiunile lui inutile. Are un aparat portativ 
cu care te poți urca pe cal fără casnă şi un sistem de cărți de joc 
cu care cel care pierde câştigă. 

Cu atâtea daruri nule, salvând aparențele, Alexei moare de foame. 
E contra Țarului, contra militarismului, contra proletariatului, 
contra revoluţiei, contra războiului... Intre atâți contra-contra, 
un Rus găseşte loc pentru o nuanță și dacă nu înființează o sectă 
sau un balet nou, face un nucleu politic în mahalaua lui. O idee 
nouă începe la Alexiei cu Nu, se continuă cu Dacă și Așa dar și con- 
cluzia ei logică e o mașină infernală. 

Alexei are știri minuţioase despre fulmicoton și dinamită — şi 
Rus complet are satisfacția când își poate cumpăra cornul şi tableta 
de ciocolată ronțăită pe o bancă, la Eaux-Vives, că totul îi aparține, 

Cu o candoare gravă, el îţi cere imperativ o pereche de încălțăminte 
când bănuieşte că ai avea două, o cravată, un pantalon, ca un drept 
al lui, însoțit de un comentariu bogat, argumentat cu Biblia şi cu o 
teorie socială. In patru ochi cu el, îți explică până la victorie de ce 
bretelele dumitale sunt ale lui şi te face de ruşine că ţi-ai permis 
să ai întrun buzunar roo de franci. Dacă instinctul de conservare, 
pe când te-ai zbătut să afli de ce obiect te-ai fi putut lipsi mai repede 
în folosul lui Alexei, nu-ți şoptea la ureche: « Nu vezi că e nebun? », 
ieşeai bătut şi rămâneai fără nădragi. Numai binefăcătoarea reacție 
a cinstitului egoism te scapă de dialectică și de primejdie. 

Răspunsul trebue dat în rusește: îl apuci pe Alexei de reversul 
gulerului dela haină, îl târăști până la ușe și-l dai afară cu violență. 
"Ţi-ai recăpătat echilibrul. Şi-i zici: Paşol! El găsește și acest răspuns 
normal şi dregându-şi ținuta zice: « Când te mai văd? » sau « Miercuri 
iau un ceai cu Dumneata». 

Studenţii se feresc de Alexei, ca de un fost agent al Ohranei, 
trădată în beneficiul unei organizații teroriste, chiar sau mai ales 
şi acei studenți care fac în mod curent aceste două contraservicii 
paralel. Dar nici trădările nu sunt la intelectuali opera sensului 
obișnuit al actului de lăcomie. Desinteresul, pasiunea, ura și vocaţia 
fac pe Rus şi polițist şi revoluționar, rând pe rând şi concomitent. 

Intr'o seară, pe la ro, Alexei a venit la mine cu un pachet subsoară. 
«Ce ai acolo?» l-am întrebat. « Cămașa de noapte» mi-a răspuns. 
« Dumneata umbli cu cămașa de noapte prin oraş?» l-am întrebat, 
«Am venit să mă culc la tine, frate» mi-a răspuns ca un creștin 
primitiv pe un prag de isbă Alexei, care de obicei îmi zice Dumneata. 
Incepea să-și desfacă şireturile dela ghete. « Poate că ai şi ceva de 
mâncare ». 

Cultura rusească e o realitate Alexei, 


* 
% * 


Am pe poliţă un obiect de nici un folos. O lele de lemn scobit, 
fără picioare, o siluetă rotundă, vopsită viu cu roşu mac, albastru, 
verde şi galben muşețel. Colorile, de o claritate elastică, deosebesc 
unele de altele fusta, cămașa, mânecile şi şorțul, semănat cu flori de 
birlic de treflă. Figura, de lăptăreasă tânără, plină de obraji, e tran- 
dafirie; un trandafiriu roz și palid omogen, pe care tubul nu-l dă 
picturii de-a-dreptul. Toate colorile țaţei de lemn au aceeași frăge- 

zime şi lacul aşternut peste ele, ca o glazură de cofetărie, nu se lipeşte 
şi nu se ia. 

Lăptăreasa se desparte în două ca o râşniță de cafea, desfăcută 
cu o învârtire contrarie. In interiorul lelei deschise e o a doua leliță, 
identică celei dintâi și din a doua leliță iese o treia, dintr'a treia iese 
a patra și tot așa până la opt. A opta figură, cât buricul degetului, 
nu se mai separă în două bucăți: e masivă. Acolo e concentrat mis- 
terul insolubil. Puse la rând şi descrescând, din mamă'n fiică mereu, 
femeia desfăcută în opt femeiuști aduce aminte ctitoria zugrăvită 
în biserici, la intrare, Domnița cu Domnișoarele şi Domnitorul cu 
Domnișorii, ridicând un chivot, sprijinit de toți. 

Silueta de lemn, în care se ascund alte şapte siluete, este rusească. 
Proporția ansamblului e vastă, dar fiecare figură împarte cu cealaltă 
în goluri individuale un gol general, haosul personal, când este adu- 
nată, al figurii întregi. Din cine ştie ce tărîmuri străbătute cu troica, 
vine. Pe un preţ derizoriu de propagandă, se vinde în toată Europa 
dimpreună cu alte obiecte, mai concrete, dintrun lemn împietrit și 
plastic, găvane, ciorbalicuri, linguri, străchini, colorate cu brunul 
cărăbușului cornut şi tărcate cu pensula de aur. 

La poarta legaţiei ruse din Bucureşti, de pe calea Victoriei, vinde 
ceai în pachete un Muscal șiret și obiecte de lemn, ca și cele din Geneva. 
Negustoria lui meticuloasă trage cu ochiul și pipăie vorba ca un ban 
cu zimţi. 


La Zürich, unde am stat patru zile, trăieşte într'o cameră la un 
etaj înalt, un oarecare Ulianov. Mi l-a arătat cu spaimă un Rus, 
într'o băcănie de cartier. 

—«E cel mai ursuz şi cel mai primejdios, spune Rusul. Are 
câţiva aderenți și fiecare din ei e un terorist de un superlativ neatins 
la noi. Il vezi câtu-i de gălbejit, cu pometele lui văroase. De ani 
de zile stă singur cuc şi scrie zi şi noapte. Ce scrie? dracul să-l 
ştie, că nu publică nimic. E un maniac din specia comunistă. Dacă 
Sar întâmpla, prin imposibil, să izbutească ăștia, se duce Rusia! 

«Ce mă înfricoșează la ei e inaptitudinea lor la dragostea de oa- 
meni, pe care îi disprețuiesc, facultatea lor rece de nimicire şi devastare, 
uscăciunea de suflet. Le lipseşte un organ pe undeva, care definește 
omul, și această absenţă a unui esenţial enigmatic le dă o tenacitate 
fioroasă. Râvna lui Ulianov e să stăpânească poate că mai puţin 

Impărăţia decât fracțiunile celelalte revoluționare, ca să le anihileze. 
Voi nu știți ce-i comunismul rusesc, Regimul de abuzuri de azi, 
de abundență, desordine și risipă e, comparativ, blajin. Azi Rusul 
cântă, se îmbată, iubește, joacă şi face revoluţie... Apostolii ăștia, 
cu virtuţi schelatice de nebuni, visează mizeria și robia universală... 
Intelectualitatea lor nu reunește, nu amplifică: eliminează ! fabricată 
din mediocritate și cruzime. O falsă intelectualitate suplinește gene- 
rozitatea văzului omenesc, cu ferocitatea fanatică a belferului mărginit. 
Azi suntem proprietatea ţarului, mâine putem deveni proprietatea 
unor arendași de Stat». 

De altfel, prezenţa singuraticilor politici în orașele Occidentului 
nu sunt rare, Toate cartierele au măcar amintirea marilor reforma- 
tori în aparență, bărbaţi politici de hotel și care aveau să revolu- 
luţioneze ţările de pe undeva, de unde au fugit cu o valiză în mână, 
expulzați din Stat în Stat și din canton în canton. Luccheni, asasinul 
Impăratesei Austriei, e aici, într'al șaptelea etaj subteran al temniţei 
din oraș. Cuserio, asasinul președintelui Carnot, a provocat conflictul 
încă nelichidat, dintre Francezii republicani și Italieni. Dinamita 
lui Ravachol sugera ideea internaţională că anarhiști, intelectuali și 
manuali, să fie strânși într'o insulă și lăsaţi de capul lo~, să-și con- 
struiască societatea fericită visată, 

« Proiectul nu mi se pare prost », argumentează Rusul dela Zürich, 
partizan al unui buddhism rusificat. « S'au înmulțit peste măsură 
ideile și oamenii se bat și se măcelăresc de o bucată de vreme pentru 
idei». Rusul studia medicina, «Aceşti viermi ai tipografiei sunt 
recenți în omenire și aduc numai nefericire. Epoca de cultură învață 
oamenii să risipească și nu mai știu să păstreze». 

La o lăptărie din Paris, văzusem într'adevăr, și eu, un client 
în papuci, care cumpăra zilnic o sticlă cu lapte și o turtă de unt. 
Clientul era un asemenea om, de idei, și lăptăreasa, frumoasă ca o 
Ducesă îl întreba: «Ça va bien, monsieur Maurras? Quand aurons- 
nous enfin le Roi? Faut-il encore attendre? ». Clientul visa o revoluţie 
răsturnată. 


In visul de o perfecţiune ideală, Rușii au dat civilizației o formă 
de fericire cu totul personală: scapetismul. Ca să nu le mai placă viaţa 
şi să nu aibă ce face cu ea, suprimând în același timp și omul după 
planetă, ei se castrează și Rusoaicele își stârpesc sânii pubertăţii, 


8* 

Ce mai poate limita o individualitate națională care trece peste viață 
şi moarte cu atâta încredințare şi ce o poate împiedica să mâne ab- 
surdul dincolo de orice închipuire şi să-l epuizeze? 

Scârbit de glorie şi belșug, Contele Leon Tolstoi, a fugit într'o 
seară de pe moşiile sale cu traista în spinare, pribegind descult. 
Moartea săracilor a dat peste bătrânețele lui într'o stație mică de 
cale ferată. Nu înnebunise. Voia să moară desprețuit. Fusese idealul 
lui, încă de pe când, între orgii şi ospeţe, ofițer de curte temut, își 
scria, pe jumătate adormit, opera literară. 

Pe un părete vast al Cancelariei imperiale se întinde harta de- 
taliată a uriașei Rusii. Împăratul vrea să aibă evidența permanentă 
a marilor lui puteri armate, grupate pe teritorii. Bugete enorme sunt 
prevăzute pentru fiece garnizoană în parte. Armatele sunt inexistente 
şi bugetele sunt la Paris, atârnate în perle şi briliante la braţele, 
la genunchii și la gâtul frumoaselor dansatoare. 

Un chef rusesc. Marele Duce Wladimir are două sute de invitați 
din nobilime la un banchet. I s'a pus la dispoziţie sala cea mai încăpă- 
toare a luxosului restaurant. In mijlocul sălii masa aşteaptă încărcată. 
Sute de sticle, din şampaniile cele mai scumpe, Veuve Cliquot și 
Moët et Chandon sunt aşezate pe rânduri, cupele de Baccarat sunt, 
şi ele, mai multe sute, porcelanul farfuriilor vine dela Limoges, 
alternate cu vase de Sèvres. Işi face intrarea amfitrionul cu o prăjină 
în mâini. Elita îl urmează emoționată și Marele Duce doboară, 
dărâmă, sfărâmă și face praf cu prăjina tot, în ovaţii şi urale. 


Păpușa de lemn, unică și numeroasă, rostește, dela marele la micul 
infinit, crescând şi descrescând, un simbol de multiplicare prin 
partenogeneză şi de integrare prin înghiţire. Impărăţie, ortodoxie, 
revoluţie, teroare, mistică bigotă, mistică atee, ies unele dintr'altele 
şi se definesc reciproc, ca obiectul meu inutil, de pe raftul cu cărți. 


* 
* E 


La masa rotundă, un loc e câteodată gol. « Nu așteptăm pe Va- 
siliev? » întreb politicos. O rusoaică de lângă scaunul lui, logodnica 
lui Vasiliev, răspunde: « Azi mo să vie la masă». Intreb: «Prepară 
un examen? ». Domnișoara Tecla răspunde: «A plecat la Varşovia ». 
Mă mir: «Aşa brusc, fără să spuie nimic?». Domnișoara râde: 
« Duce manifeste ». 

După câteva zile D-ra Tecla vine la masă, cernită la braț. La 
Varșovia, Vasiliev a fost spânzurat. Asta e într'o Miercuri. Vineri 
pleacă la Varșovia Domnișoara. Până Marţi e spânzurată și ea, Masa 
continuă, băieții și fetele se primenesc în locurile goale continuu, 
continuu spânzurați și câteodată nu mai e cine să facă prezintările 
noilor veniți. Cei rămași în viață râd, glumesc, învaţă, până la spânzu- 
rătoare. Mă uit din locul meu la acești Ruși, care primesc viața şi 
moartea ca o cartă poștală şi caut să văd în ei cu ochii strânși, ca 
într'o zare goală. Arde ceva şi scoate fum des. Sunt în nestare să 
deslușesc. Intelectualitatea acestor fete svelte şi băieți ieșiți din 
papură şi pustietate te posomorăște. In loc de viață mai multă, ei 
aduc în cap și în ghiozdan moarte mai multă. Geamantane cu sânge. 
Stai dinaintea lor ca în prăvălia chinezului din cetatea veche, prostit 
de un dragon de porțelan și confundat de un Brahman de cărămidă 
minuscul, a zece bani bucata. 


* 
* * 


Domnișoara Kusneţev s'a întors din Nijni-Novgorod, de acasă, 
fată de mare proprietar de câmpii. Ea nu face nici un fel de revoluție 
şi studiază mecanica. De ce mecanica? e o întrebare. Dar între- 
bările rusești sunt fără nici un răspuns. Aș vrea să-i văd ochii frumoși 
depărtaţi de matematici și mâinile moi și delicate la menghină, pilă 
şi ciocan. Idealul ei e mecanica. A lucrat la Politechnica din Ziirich 
și acum face un studiu de perfecționare. Ne-a adus din Nijni-Nov- 
gorod, fiecăruia dela masă, câte un cadou. Din vre-o douăzeci de 
clienți ruși au dispărut în timpul vacanţelor ei opt. Ştie că toți au fost 
spânzurați, dar acest fapt divers nu pare că o emoționează, Imi dă 
un inel de argint. 

Mă sfiesc să-l iau din degetele ei ca niște migdale. Neputând să-i 
fac un dar echivalent, mă codesc. Ea râde cu hohot: 

— Nu-ţi face Domnule, o problemă dintr'un nimic. Costă două 
copeici! 

Deschide geanta, plină cu bijuterii de argint. Are pentru toată 
lumea, le dă cui vrea, ca nişte sâmburi de roşcovă. Giuvaere de două 
kopeici. 

Inelul meu e neîncheiat și spiral, se poate lărgi și strânge după 
deget, 

— E argint Curat, fără o picătură de aramă, explică tehnic Dom- 
nişoara. 

Pe creştet, inelul are o broască verde în relief, acoperită cu o pată 
groasă de zmalț. E o frumusețe de sălbătecie și broasca seamănă cu 
imaginea barbară a lui Dumnezeu. 

— E chinezesc, zice Domnișoara. La Nijni-Novgorod, la târgul 
nostru anual, sunt mii de movili de asemenea argintării, aduse cu 
căruța şi deşertate pe o bucată de covor așternut pe jos. Chinezul 
care le vinde stă pe brânci lângă ele. 

Văzusem într'o librărie o carte despre târgul din Nijni-Novgorod 
şi am alergat să o cumpăr. Am citit în ea un basm neînchipuit. Cara- 
vane fără sfârșit străbat până la târg Indiile și China, luni de zile, 
cămile, dromadere, animale ciudate cu mersul bivolului leneș, trag 
carele încărcate cu belșuguri extravagante. Unele pun doi ani de 
drum, unul de dus și altul de întors, și târgul ţine o lună de zile. 
O cifră poate dă o idee despre imensitatea haotică a universului 
aziatic strâns întrun bâlci: sunt la Nijni-Novgorod, înregistrate 
regulat cu carte galbenă, afară de aventurierele ilicite, 250.000 de 
prostituate. 


* 
* * 


Chişinău. Pe Bulevardul Alexandru cel Bun dau o umbră în evan- 
taliu niște pomi ciudați. Ramificația lor de zeci de metri în sus, 
fără trunchi, începe numaidecât, dela pământ, ca la legume. 

— Te rog, poți să-mi spui Dumneata, pun scoțând pălăria, unui 
trecător, întrebarea, ce fel dep omi sunt aceștia? 'Trecătorul e un 
IVloldovean, cu graiul nespus de dulce. Stă un moment, visând în 
fundul continentului şi răspunde cu o liniște care mă face să tresar: 

— Ce să fie? Plopi de "Turkestan... 


T. ARGHEZI 


ORTODOXISMUL BASARABEAN 


In mintea românului cărturar, din alte provincii decât Basarabia 
şi profan în ale Bisericii și ale 'Teologiei, «ortodoxismul basarabean » 
înseamnă ceva exterior și pitoresc, Ne-am întâlnit adeseori cu 
clerici basarabeni. Am intrat de câteva ori prin bisericile dintre Prut 
şi Nistru și am asistat, în catedralele din Chişinău, din Bolgrad sau 
din Ismail, la o liturghie solemnă, sau la un polihronian de zile 
mari... 

Este adevărat că, din punct de vedere al prezintării, clerul şi bi- 
sericile basarabene au pecetea lor deosebită şi interesantă, Fraţii 
preoți se cunosc de departe că sunt basarabeni, prin îmbrăcămintea 
lor, croită ceva mai altfel decât la Bucureşti, prin cizmele lor pra- 
voslavnice, dar mai cu seamă — cel puţin în majoritate — prin pă- 
strarea tradițională a pletelor bogate și a bărbii orientale. O sută de 
ani de viață despărțită de vatra românească, sub stăpânire moscovită 
şi în tovărășşie bisericească cu fosta biserică ţaristă, trebuia, în chip 
firesc, să lase urme, de tot felul, în fiinţa clerului românesc din 
Basarabia, 

Cercetătorul celor o sută de ani de viață bisericească petrecută 
de frații noștri sub ocârmuirea moscovită își va da seama, cu mirare 
şi cu admiraţie, că preoții basarabeni au avut şi au dovedit o încăpă- 
ţânată şi mută putere de împotrivire la îmbierile şi la momelile chiriar- 
hiei rusificatoare. Preotul moldovean, care învăța bine limba rusească 
şi ştia să săvârșească pe slavoneșşte sfintele slujbe, era sigur de bună- 
voinţa vlădicului rus și de cinstea și de răsplăţile stăpânirii bisericeşti. 
Dar pentru aceasta, trebuia să uite puţin că este moldovean și că 
poporul nu vrea să auză, în biserică, slujbă slavonească. . . 

Prea puţini frați preoți moldoveni s'au lăsat ispitiți de favoarea 
şi de dărnicia episcopală, cu preţul ocolirii limbii moldovenești. Dar 


360 REVISTA FUNDAŢIILOR REGALE 


orice rezistență are şi latura ei de abdicări. Clerul moldovenesc a 
trebuit să primească, pe ştiute şi pe neșştiute, şi certe elemente de 
influență rusească, mai ales când, în sine, erau progresiste şi bine 
făcătoare. 

Infăţişarea arhitectonică a bisericilor basarabene, ridicate în se- 
colul de dominație rusească, ritmul şi nuanțele ritualului, cum şi 
cântarea bisericească, au primit o pecetie și mai adâncă de diferen- 
ţiere, față de caracterele vechi moldovenești. 

Chipul proporţionatei, zveltei și floralei biserici a lui Ștefan cel 
Mare a pierit. In Ismail, în Bolgrad, în Chişinău, chiar şi în Comrat 
s'a ivit biserica patrată, cu tălpi grele cât lumea, cu spaţii interioare 
imense, și cu o pictură cărnoasă și revoluţionară, la antipozii vechei 
noastre picturi bizantine... 

Sfintele slujbe preoțești şi arhiereşti au început a avea o podoabă 
şi o gravitate, pe care noi românii, ucenicii eclesiarhilor greci, nu le 
cultivăm totdeauna. 'Trebue să recunoaştem că ritmul serviciului 
bisericesc basarabean, în special când este prezidat de un arhiereu, 
are o amploare şi o măreție indiscutabile. Şi, fireşte, trebue să recu- 
noaştem că înrâurirea bisericii rusești și-a avut, aici, partea ei cea 
bună. 

Cântarea din biserică a ajuns vaporoasă, ciudată, cu melancolii 
de stepă, polifonică, foarte surprinzătoare, pentru urechea noastră 
obișnuită cu psaltichia grecească... O lume nouă, cu nordic misti- 
cism, înaintează către noi, prin ceața acestei cântări bisericeşti, ca 
un imens convoi de pelerini slavi, porniţi spre Ierusalim, şi cântând, 
cu jale slavonă, psalmii lui David... 

După trecere de vreme şi după dreaptă cântărire a impresiilor 
noastre, trebue să ajungem la judecata că aceste aspecte exterioare 
ale ortodoxismului basarabean — întru nimic supărătoare — sunt, în 
fond, o zestre interesantă a Bisericii Românești și că unele laturi și 
amănunte ar merita chiar să fie imitate şi răspândite şi prin regi- 
unile celelalte bisericeşti, cu ortodoxie mai anemiată. 


* 
* * 


Ortodoxismul basarabean are superioară importanță, dacă pri- 
veşti în profunzimile lui sufletești şi dogmatice. Aici competența pri- 
vitorului român — fie el oricât de cărturar — dacă nu este și teolog 
nu este suficientă. 

Ortodoxismul basarabean este mult mai mult decât ceea ce putem 
prinde şi nota din portul preoţesc, din profilul sfintelor locașuri şi 
din atmosfera ceasurilor liturgice. Acest ortodoxism coboară în adân- 
cime şi nu oricine poate să-l urmărească și nu oricine poate să pre- 
cizeze caracterele lui intime. 

Ortodoxism însemnează un imperiu sufletesc, în care soarele 
dătător de viață și de mântuire este Domnul și Mântuitorul nostru 
lisus Christos și în care toate legile, toată puterea și toată bucuria 
decurg deapururi din Biserica Sfintelor Șapte Taine. Invățătura 
Bisericii, istoricul ei și documentele Revelaţiei Divine (sufletul 
imperiului nostru) le avem în Sfintele Scripturi ale Vechiului și ale 
Noului "Testament. Ortodoxismul basarabean înseamnă părtășia 
românismului nostru dintre Prut și Nistru, cât mai curată, cât mai 
devotată, cât mai bucuroasă de jertfă, la dumnezeiasca învăţătură, la 
Sfintele Şapte Taine şi la venerabila tradiție a Bisericii «una, sfântă 
sobornicească și apostolească ». 

Comparând pe fraţii basarabeni, din punct de vedere bisericesc 
şi ortodox, cu noi ceilalți din celelalte provincii, trebue să recunoa- 
ştem că basarabenii se cuvine să aibă întâetate. Intâetatea aceasta 
este condiţională. .. Ca să le-o acorzi, sau trebue să fii un om simplu 
şi de treabă, un om fără multă carte, dar cu creștere creştină și cu frica 
lui Dumnezeu, sau trebue să fii... din adevărată familie teologală. 

Basarabenii (într'un fel ca şi Bucovinenii) mau cunoscut lunga 
noastră secetă bisericească din anii veacului al XIX-lea. Ei n'au 
apucat epoca de libertinism intelectual şi de voltaire-ianism pe care 
am trăit-o noi de pe la 1848 până mai deunăzi. Basarabia, de altă 
parte, provincia dela granița împărăției 'Ţarilor, a simțit prea puţin 
marile frământări lăuntrice şi acțiunea tragicilor apostoli ai ateismului 
revoluţionar din speluncile nihiliste... O poruncă minunată și mi- 
lostivă a păstrat-o, neatinsă și nevinovată între Prut și Nistru, în 
mijlocul unor uriașe viraje de idei fără Dumnezeu și de acţiuni pu- 
stiitoare. 

Acum zece şi douăzeci de ani, când ne dădeam toată osteneala, 
noi să înţelegem pe Basarabeni şi Basarabenii să ne înțeleagă pe noi, 
poate că mar fi fost potrivit să mărturisim că acești frați se găsesc, 
în scara purității creștine, pe o treaptă superioară nouă. Azi, însă, 
când peste ortodoxismul lor a trecut şi un an de mucenicie, se cu- 
vine să vorbim deschis. 

Este un noroc al nostru al tuturor şi este o rezervă de bogăție 
sufletească națională această comoară a ortodoxismului basarabean. 
Vijeliile care ne culcă la pământ de câţiva ani au făcut încă odată evi- 
dent adevărul că secretul tuturor rezistențelor stă în convingerea 
religioasă. Nu vom muri, atâta vreme cât Dumnezeu trăeşte în noi. 
Și în noi, Românii, Dumnezeul nostru trăeşte în adevărul și în slava 
Sfintei 'Treimi, în credința Invierii Mântuitorului şi în devotamentul 
plin față de Biserica strămoșească. 

Basarabenii sunt cei dintâi, din neamul nostru, în credința, în 
avântul, în nevinovăția şi în tradiționalismul lor față de aceste sfinte 
izvoare ale Adevărului și ale Vieţii. 

Vine ceasul — şi acum este — când va trebui să coborim în ini- 
mile noastre, să adâncim și să săpăm, până când vom da de visteriile 
sufletești ale slăviților noștri voevozi și doamne, ctitori de mănăstiri, 
şi ale cinstiților lor sfetnici și cărturari, traducătorii Sfintelor Scrip- 
turi și alcătuitorii Mărturisiri Ortodoxe. 

GALA GALACTION 


MÂNĂSTIRI BASARABENE 


Pământul românesc înfăţişează privitorului de azi mai multe 
mânăstiri la răsărit decât la apus. Banatul, Oltenia, Ardealul... nici 
altă dată, nici în zilele de faţă mau avut și nu au atâtea mânăstiri câte 
numără Bucovina și Moldova dintre Carpaţi şi Nistru. 

'Trebue să credem că împrejurări puternice au îndemnat pe pä- 
rinții noștri — la fel de pravoslavnici şi la apus și la răsărit — să se 
deosebească totuși între ei în râvna zidirii de mânăstiri... Poate că 
una din aceste împrejurări a fost vitregia vieţii noastre politice, mare 
peste tot, dar mai mare în părțile răsăritene. Multă tihnă mau avut 
niciodată nici Muntenii, nici Moldovenii. Dar pe malurile Oltului 
şi ale Ialomiţei n'au trecut atâtea hoarde pustiitoare ca pe malurile 
Prutului şi ale Nistrului. După cum în viaţa ființelor luate în parte, 
sunt legi care înzestrează organismul cu anume armuri și periferii 
dure, tot așa și în traiul colectivităţilor omenești. Pe plaiurile noastre 
răsăritene, deschise Crivățului și năvălirilor seculare, neamul româ- 
nesc a ridicat mai multe cetăți propriu zise şi mai multe fortărețe 
duhovnicești, care, de multe ori, aveau îndoită funcţiune, să apere 
adică şi duhul şi trupul, 

Mânăstirea creştină s'a ivit în istoria creştinității odinioară, în 
vârsta, de aur, în preajma Nilului şi pe coastele și pe sub cedrii Liba- 
nului. Erau niște cetăți ale cucerniciei, ridicate împotriva păcatelor 
acestei lumi. Pustia 'Tebaidei ajungea zonă fortificată împotriva 
vieţii molatice a veacului, împotriva strălucirii deșarte şi pierzătoare 
a marilor orașe, împotriva orgoliului, a luxului, a robiilor aurite, ca 
şi împotriva cugetării inimice și tăgăduitoare de Christos. Imperiul 
roman era încă viguros și vitejeşte apărat de legiunile lui, ca să fie 
vorba, în vremea aceea, de mânăstirea cu îndoită funcțiune. 

Mai târziu, după veacuri și veacuri, după ce în vatra imperiului 
roman, risipit, se ridică vlăstărișul noilor popoare și grandioasa 
epopee a creştinismului, mânăstirile încep să se reverse din Orient 
spre Occident şi Europa întreagă — ca o luncă, în soarele de pri- 
măvară — se acoperă de duhovnicești viorele. 

Neamul nostru românesc a avut și el bogata lui recoltă. Mână- 
stirile dintre Prut și Nistru sunt surorile mezine ale mânăstirilor 
dintre Capaţi și Prut. La 1812, în anul hrăpirii Basarabiei, în cuprin- 
sul ei erau vre-o patruzeci de mânăstiri şi de schituri—unele năpustite 
— cele mai multe de călugări, mai puţine de maici. Unele erau foarte 
vechi. Cele mai multe dintre ele fuseseră înființate de credincioși 
din popor. Mânăstirile Hâncu și Suruceni sunt ctitorii boerești. Må- 
năstirile Vărzărești, Căpriana și Chițcani au fost întemeiate de domni 
români. Patru din mânăstirile basarabene erau închinate mânăstiri- 
lor străine, din Ierusalim și din Muntele Athos. 

Mânăstiri de călugări (Hârjauca, Curchi, Jabca, Călărășauca, 
Frumoasa, Căpriana Gârbovăţ, Dobruşa, Chiţcani-Noul Neamţ, 
Condrița) sau schituri de călugărițe (Coșelăuca, Tabăra, Vărzărești, 
Răciula, Hirova...), aceste monumente ale evlaviei strămoşeşti și 
în același timp aceste adăposturi ale apărării naționale stau risipite între 
Prut şi Nistru, printre codri, lângă heleștaie şi lângă iezere adânci, 
în fund de văi și la subțioară de coline, în faldurii atât de numeroși 
şi de drag îmbrățișați de soare ai moşiei moldoveneşti. Căpriana pare 
a fi un bazin roșu sub cascada de stejari și de frasini de deasupră-i. . . 
Surucenii stă între dealuri fericite şi pline de viță... Gârbovăţul se 
întinde, cu vasta lui gospodărie, din deal în vale... Curchi pare un 
cuib de salangană, la sânul unor coline cu heleștaie la picioare... 
Noul-Neamţ străjueşte ca o adevărată cetate, deasupra Nistrului cel 
pierdut în zăvoaie și în fața enigmelor stepei răsăritene. Alte mână- 
stiri se ascund în codri și în grădini, lăsând, peste vârfuri, călătorului 
care se apropie, numai semnul crucilor răzbătătoare. 

Fiindcă inima omului, ca și apa mării, ca şi oștirea norilor, este 
supusă unui neastâmpăr veșnic şi este ursită să se zbată deapururi 
între adevăr şi eroare, ne aducem aminte cu remușcări de epoca 
foarte apropiată, dacă nu încă dăinuitoare, când înțelesul și valoarea 
închinării călugărești se păreau lucruri din altă lume... Ce ne mai 
trebue această formă religioasă din vremuri ce au fost şi nu vor mai 
veni! La ce ne mai sunt bune aceste mânăstiri, decât doar ca să facem 


MÂNĂSTIRI BASARABENE 365 


din ele școli de agricultură sau locuri de întremare, pe timpul ve- 
rei!,.. Dar (zice Sf. Scriptură)... Inţelepciunea a fost găsită dreaptă 
de către toți fiii ei (Luca, 7,35). 

Credem azi — din nou, cu puteri crescute, cu convingere ne- 
biruită! — că mânăstirile toate, în deobște, și cele basarabene în 
deosebi, ni sunt mai de folos azi ca oricând. 

Avem de vindecat atâtea și atâtea cugete bolnave! Avem de re- 
clădit un continent nou sufletesc! Avem, în fața noastră, un seceriș 
imens, pe care, ca și odinioară, numai secerile Sfintei Evanghelii și 
numai apostolatul creştin și monabhicesc vor fi în stare să-l biruiască! 

Dar așteptând cu neclintită încredere în Dumnezeu destăinuirile 
zilei de mâine, vom recunoaște, sprijiniți pe cercetări destoinice, pe 
lucrări de precisă informaţie, importantul rol al mânăstirilor basa- 
rabene, din punct de vedere al conservării naționale. 

Unul dintre cercetătorii Istoriei Bisericii din Basarabia, într'o 
operă de meritoasă sârguință 1), constată că tendințele de rusificare 
din veacul al XIX-lea au întâlnit, în calea lor, zăgazul monahismului 
basarabean. Pe când în celelalte laturi ale vieţii bisericeşti, limba rusă, 
duhul moscovit și centralismul imperial pătrundeau stăruitor și 
treptat, în mânăstirile basarabene nu se simțea mai nimic. 

Cercetătorul nostru scrie: « .. stăpânirea eparbială nu era mul- 
țumită cu spiritul românesc ce predomina în mânăstirile basara- 
bene... După constatările făcute chiar de arhipăstori, mânăstirile 
erau pline de călugări moldoveni. Mulţi dintre ei erau înălțați până 
la rangul de preot, cu toate că nu cunoșteau limba rusă, nici cea sla- 
vonă. Din această pricină și slujba în aceste mânăstiri, afară de mâ- 
năstirea Hârjanca, se făcea laolaltă în amândouă limbile. De aseme- 
nea şi în mânăstirile de călugărițe se citea şi se cânta mai mult în 
moldovenește, de oarece maicile și surorile erau moldovence » 2). 

Aceste împrejurări — continuă autorul — favorizau 4... vechiul 
contact al mânăstirilor cu populația moldovenească și tocmai prin 
acest contact se înfăptuia menirea istorică a mânăstirilor locale, adică 
introducerea în viața poporului băștinaș a înrâuririi bisericești-cul- 
turale, ce pătrundea cu atât mai adânc în sufletul sătenilor moldoveni 
cu cât se exercită în cele mai potrivite condițiuni, în limba moldo- 


1) Nicolae Popovschi. Istoria Bisericii din Basarabia, în veacul al XIX-lea, 
sub Ruși, Chișinău, 1931. 
3) Pagina 329. 

venească, prin vechi melodii naționale bisericești. Astfel că spiritul 
bisericesc, cultivat în populația basarabeană cu atâta energie de 
factorii principali ai regimului țarist ducea în chip fatal la înrădăci- 
narea în sufletul acestui popor, a cerinţelor vii religioase şi a simțului 
național. .. » 1). 

In alt loc, autorul accentuează: 

« Mânăstirile. .. pentru populaţia băștinașă, cu toate neajunsurile 
lor, cu tot primitivismul credinței și al traiului călugăresc, erau adă- 
posturi de cele mai curate suflete, de cele mai înalte aspirații. Și în 
împrejurări mai grele, fie de boală, fie de cumpănă în viață, moldo- 
venii basarabeni... alergau la călugării din mănăstiri, după rugă- 
ciuni şi mângâere... ». 

Constatăm, deci, că... «viaţa în aceste locaşuri, cu toate dispozi- 
tiile luate de stăpânire în cursul întregului veac al XIX-lea se schimba 
foarte puţin... Călugării basarabeni cedau cu multă greutate sfor- 
țărilor ocârmuirii de a-i face să-și însușească limba rusă și de a-i de- 
prinde cu slujba bisericească slavonă. Tot astfel de dârji erau ei și 
în obiceiurile lor vechi... Cu toate curentele nouă, a rămas neștirbit 
contactul călugărilor cu populația băștinașă, care, la rândul ei... a 
păstrat neschimbată vechea legătură sufletească cu mânăstirile lo- 
cale... » 2). 

Aceste constatări şi aceste situații zugrăvesc chipul unui trecut 
de care ne desparte un fericit capitol de istorie cu totul nouă: 1918— 
1940... Aşa a fost viața mânăstirilor basarabene în veacul al XIX-lea 
și în primii 18 ani ai celui de față... De douăzeci și doi de ani, dru- 
murile Basarabiei moldovenești ne fuseseră deschise; hotarele ne- 
dreptăţii şi ale silniciei fuseseră desființate; sfintele locașuri dintre 
Prut şi Nistru şi frumoasele mânăstiri basarabene primiseră şi ridi- 
caseră în ceruri de evlavie sute de mii de suflete românești de pre- 
tutindeni!... Am priveghiat, am ascultat și am îngenunchiat la 
Sfânta Liturghie — slujită numai în limba românească —timp de 
douăzeci și doi de ani... Am făcut cale de închinători spre aceste 
mânăstiri, atât de creştinește şi de româneşte ospitaliere, în multe 
zile cu cer albastru, cu dumbrăvi prăvălatice și cu aglici şi cu răsuri 
de-a-lungul drumului. Ne-am odihnit inima de atâtea ori, în aceste 


1) Pag. 330. 
2) Pag. 433. 

cetăți de două ori sfinte şi am meditat dogmele credinţei noastre și 
dovezile vârtoşiei noastre naţionale, aici la umbra zidurilor cu mor- 
minte de strămoși la temelie... Ne-am închinat Sfintei Icoane a 
Pururei Fecioare, cea din Mânăstirea Gârbovăţ, și am înțeles, din 
clocotitoarele pelerinaje la mânăstire, din purtarea triumfală a cin- 
stitului odor prin toate satele Basarabiei, că o sfântă și tainică putere 
de ocrotire ca şi de unificare sufletească se revarsă din dărnicia Prea 
Curatei, Prea Bine cuvântatei, Slăvitei Stăpânei noastre, de Dum- 
nezeu Născătoarei şi Pururea Fecioarei Maria! 

Dela 27 Iunie 1940 încoace un oblon de plumb și de teroare că- 
zuse de-a-lungul Prutului, dela Cernăuţi până la Reni. De un an de 
zile încoace, rostul nostru românesc se frânsese în două; căile noastre 
spre mânăstirile basarabene se surpaseră, străvechea nedreptate so- 
cotise că-și poate tăia un secol nou din inima, din glia şi din înjosirea 
noastră... De un an de zile încoace, aşteptam în dureroasă aţintire. . . 
Se mai aud clopotele bisericilor de peste Prut? Mai stau, oare, la 
locul lor sfintele icoane pe care le-am iubit?. . .Stăruesc, în zidurile 
lor, locaşurile care umbresc morminte de ctitori moldoveni?... 

Şi am plecat ochii, plini de lacrămi, asupra paginelor Cărţii cu 
veșnică înțelepciune și am citit: 

«... Te preamăresc pe tine, Doamne, căci tu m'ai scos deasupra 
şi pe dușmanii mei nu i-ai lăsat să se bucure de restriștea mea. 
Doamne, Dumnezeul meu, strigat-am către tine și tu m'ai vindecat. . . 
Cântaţi Domnului cei cuvioși ai lui şi numele lui prea sfânt lăuda- 
ţi-l!.... Căci mânia lui ţine o clipă, iar îndurarea lui o viaţă întreagă. 
Seara, vine să mâie în casă plânsetul, iar dimineaţa intră oaspete: 
bucuria...» (Psalmul 30). 

Și pe când noi număram boabele de diamant ale Scripturilor 
eterne şi pe când în inima noastră adunam suspine, nădejdii şi psalm 
după psalm, sus, sub bolțile istoriei neamului românesc, a răsunat 
comanda: 


«Soldați ! Treceţi Prutul]... ». 


NOTE ȘI INTREGIRI 


Un subiect pe care-l scrii ca să-l citeşti la Radio îţi impune ati- 
tudini sufletești și o drămăluire de material, anume potrivite pentru 
Radio. Acelaşi subiect, meditat şi lucrat ca studiu menit tiparului ar 

avea altă înfățișare. Și altă înfățișare ar avea dacă ar fi să-l 
pregătești pentru o conferință, rostită de pe tribună sau de pe 
catedră. . . 

Intrun fel scrii pentru tipar, altfel pentru o sală cu ascultători și 
cu totul altfel pentru această bizară cămăruță, cu misterioasă insta- 
laţie, care este cămăruța de lectură dela microfon. Cine simte acest 
lucru are în sine primul element indispensabil unui conferențiar pen- 
tru Radio, Dar trebue să credem că aceste nuanţe scapă multora. De 
aceea, o producție originală, la microfon, este totdeauna o problemă 
grea și adevărații radio-conferenţiari sunt prea puţini. 

« Mânăstiri basarabene »... a fost cugetată şi scrisă pentru mi- 
crofon. Această bucată tipărită și citită, mi se pare acum mie însumi 
un fel de lebădă care se cumpeneşte pe uscat... 

Ideile din ea trebuesc reluate, întregite și sprijinite mai mult de- 
cât cu autoritatea unui singur cercetător, pentru ca să suporte lumina 
şi severitatea criticei.,. Cui i-ar fi aminte să trateze, altfel decât la 
Radio, capitolul mânăstirilor basarabene i se impun în primul loc 
operele scriitorilor ruși, între care mult pomenitul Zașciuc, pare-se 
cunoscătorul cel mai informat în această materie. Neuitatul patriarh 
basarabean Zamfir Arbore nu trebue lăsat la o parte. Iar printre spe- 
cialiştii azi în viață, colegii și amicii: profesori Ștefan Ciobanu, Ştefan 
Berechet, Dr. Cazacu... nu numai prin ceea ce au scris, dar prin 
erudiția lor, amabilă și accesibilă oricui, sunt consilieri neapărat 
trebuincioşi. In monografia Basarabia (Chișinău, 1926), apărută sub 
îngrijirea d-lui profesor Ştefan Ciobanu, cititorii care ar dori să mă 
corecteze vor găsi (și anume în contribuţia colegului Ștefan Berechet), 
foarte prețioase amănunte. 

Prima corectură o fac chiar eu: Colegul Berechet scrie: «După 
1818, Basarabia avea 20 de mănăstiri și 5 schituri, multe dispărând 
înainte de această dată... ». Eu am spus, în lectura de mai sus, că 
erau vre-o 40 de mănăstiri și schituri, cum am citit în cartea d-lui 
N. Popovschi. Deslegarea o aflu tot în contribuţia colegului Bere- 
chet: « Cunoaștem. .. vre-o 21 de schituri, care parte au fost desfiin- 
tate, până la răpirea Basarabiei, parte după aceasta... ». Așa dar, 
20 +21... 

Lăsând doritorilor această latură informativă (foarte săracă în 
lectura mea) găsesc de cuviință să subliniez câteva idei, care n'au 
putut fi subliniate la microfon. 

Din lunga şi tăcuta opoziție a călugărilor basarabeni împotriva 
năzuințelor stăpânirii bisericești şi politiceşti, care voia să-i rusifice, 
a purces, la începutul veacului de faţă, o ciudată mișcare separatistă, 
care a fost Mișcarea dela Baltă. Un călugăr moldovean, tătucul 
Inochentie, a răscolit sufletele moldovenilor, i-a adunat într'o fa- 
milie mistică și tainică și a târît după el, când a venit ziua surghiunului, 
mii de frați români, dela Marea Neagră până la Marea Albă. 

Mișcarea aceasta, dușmănită și lovită aprig de autoritatea 
episcopală rusească, s'a prăbuşit în colbul şi în discreditul ereziei. 
Cât am stat între feţele bisericești oficiale basarabene, am auzit, mai 
totdeauna, informaţii și deslușiri care trebuia să-mi facă despre miş- 
carea inochentistă o convingere osânditoare,. .. Inochentie și toți ai 
lui fuseseră nişte nebuni religioși care își meritaseră soarta lor și nimi- 
cirea lor, După trecere de vreme și după mai bună învățătură, soco- 
tesc că procesul acestei mișcări ar trebui tevizuit. 

Nu mai putem să rămânem nepăsători, când revedem, în trecut, 
miile de țărani moldoveni, care îşi vindeau ogorul, casa și văcuța, 
ca să se ducă, spre miază noapte, la mănăstirea de surghiun a tătucului 
Inochentie... Și nu ne mai rămâne inima nesimţitoare când citim 
că asprul și iluminatul călugăr Inochentie se întoarce din înghețatul 
lui exil — rebegit și bolnav — ca să moară între moldovenii lui, la 
marginea bugeacului strămoșesc. .. 

Poate că, într'o zi, mişcarea inochentistă, cu începătorul ei, călu- 
gărul Inochentie şi cu toți martirii secței vor fi trecuți, cu mai multă 
înțelegere și cu mai multă duioşie, pe tabloul de onoare al răsculați- 
lor și al luptătorilor pentru păstrarea şi sporirea comorilor sufletului 
românesc, 

„n 

Cei care au rămas în vechiul făgaş şi care au continuat linia răb- 
dării călugărești şi împotrivirea mută la năzuințele de rusificare stau 
azi, în fața noastră, la poarta de intrare a unor mari întrebări și mari 
probleme, pentru viitor. 

Mânăstirile din Basarabia aduc în desbatere actuala problemă 
atât de prea și de nerăbdătoare a monahismului românesc. 

Suntem mai toți de părere că această funcţiune a bisericii şi a 
neamului nostru n'ar trebui desființată, ci ajutată, sprintenită şi larg 
amplificată. Devotamentul călugăresc ne trebue azi tot atât de mult 

ca pe vremea năvălirilor tătăreşti. Inţelepciunea, autoritatea și sfin- 
tenia lui Daniil Sihastru am pofti să le avem și azi, în inima și în 
persoana măcar a unora dintre călugării noștri. 

Ba, astăzi, și mai mult decât altă dată, călugării români ar avea 
imense ogoare sufleteşti, la dispoziția destoiniciei lor. 

Ştiu prea bine că întreaga problemă este, acum când scriem aceste 
gânduri, problemă zilnică pentru meditarea și străduința câtorva 
fețe din clerul nostru superior. 

In curând, stările cele noi din Bucovina și din Basarabia ne vor 
grăbi să dăm la iveală ce-am gândit și ce-am pus la cale. 

In așteptarea celor ce vor fi, o prevedere, o presimţire poate că 
ne este îngăduită: 

Este iertat să credem, azi când privim, transportați de admi- 
raţie, atâtea jertfe pe care le face neamul nostru, că şi pe bătrânul și 
sfântul ogor bisericesc şi călugăresc, nu vor lipsi cei ce, prin jertfă 
personală, vor aduce mai bune recolte viitoare. 


GALA GALACTION 


RUGACIUNE 


PENTRU IZBÂNDA ARMATELOR ROMÂNE 


Doamne — dă dreptate țării româneşti, 


Luminat Stăpâne — care ocrotești, 

Holda sfințită de trudnici secerători, 

Pajiştea cădelniţând mir din flori, 

Bolta codrilor, clopotniţele munţilor, 

Satele albe în fruntea caselor cu semnul crucilor, 
Tu care pretutindeni plutești, 

Şi în fiece suflare sau fapt te vădești, 

Așa cum învingând bezna — înalți soarele 
Doamne — dă-ne Doamne iar hotarele. 


Până în naltul înstelat al cetelor îngereşti, 

Până ’n adâncul de morminte creștineşti 

Această țară, mult încercată, batjocorită şi sfâşiată, 
E numai a ta Puternice și Veșnice Tată. 


Doamne îndură-te de țara Ta dragă ce se roagă. 
Induratele nedreptăţi îi îndreptățesc năzuirea întreagă, 
Intru învierea din hotare înjunghiate și căsăpite. 

Dă reînălțare dreptății deasupra chinurilor răstignite. 
Doamne realipeşte în nedespărțită trăinicie, 

Bucăţile smulse acestui pământ de românie. 

Tu, care prin minuni toate rănile tămăduești, 

Dă fireasca întregire trupului țării românești, 

In toate răspântiile de drum troițe în priveghiat 
Arată al credinței cuprins nestrămutat. 

Doamne ştiu că pre Tine te regăsesc 

Atunci când pe aproapele meu îl iubesc, 

In tot ce a fost umilit şi asuprit 

In tot ce pentru credinţă e prigonit, 
Inchinându-se la veşnica 'Tărie, 

Purtând în suflet bunătatea de omenie, 
Infrângând împilarea vrășmașului varvar 

Bun ostaş spre a rămâne bun plugar. 


Doamne nu nevrednicia noastră răsplăteşti 
Când dărâmând asupriri, hotarele creşti, 

Ci pe ctitorii câți cu plăeșii și răzeşii lor, 
Luptând pentru tine au dat suflet acestui ogor, 
Mucenicii apărători ai sfintei cruci — 

Pe care ai milostivit spre biruinţi să-i duci, 

De câte ori năvăliri cu urgii înzecite 

Râvneau colibe sărace, dar înflorite, 


Din jertfa părinţilor leagăn urmașilor orândueşti 

Clopote voevodale au vestit nesfârșit — că Tu ești 
Singurul într'al cărui semn, veacuri din veşnicie tresaltă, 
Iar țărâna se plămădeşte în voia de menire înaltă. 


Doamne voia Ta, prin cei aleși se împlineşte — 
Ingenunchiați simțim cum în răsărit ţara crește 
Tinzând să recapete vadul neamului hărăzit 
Spre a rodi în sortirea, pentru care s'a ivit, 
Acest grai, acest suflet, și acest ţinut al Tău, 
Pe care de-acum să-L fereşti de cel rău. 


Doamne — care stai vremii pururi pază 
Tu pe ostaşii Tăi îi binecuvintează 
Făcându-i pe acest pământ atât de frumos 
Vrednici apărători ai milostivului Christos. 


Iar cuprinsul ce a păstrat prin restrişti doar graiul hotar 


Fă-l ţară liberă — întreagă un altar. 
ADRIAN MANIU 

Când şi-a isprăvit de scris cronica lui, Ion Neculce, biv vel vor- 
nicul Țării de sus, o parte mai veche după alte scrieri, sau din auzite, 
iar cea mai nouă, la care fusese martor și părtaş, dintru a lui știință, 
a văzut că-i mai rămăseseră niște însemnări. Le culesese din alți cro- 
nicari, dar Miron Costin care le întâlnise și el la ei, nu le luase în 
cronica lui, ca nevrednice de crezare. Cel puțin una însă o făcuse 
chiar Neculce, cu veşti parte din Moldova şi parte din Rusia, când 
plecase acolo cu Dumitrașcu Cantemir şi întârziase întrei acei străini 
doi ani. Ea ne păstrează în două-trei pagini, viața minunată a lui 
Niculae Milescu. "Țara care l-a născut i-a zugrăvit și întâiul portret, 
cu cel mai iscusit și mai colorat condei al istoriografiei noastre 
vechi. 

Acele însemnări, Neculce le-a pus număr dela r la 42, le-a dat 
un nume ajuns apoi vestit: « O seamă de cuvinte ce sunt auzite din 
om în om, de oameni vechi şi bătrâni, și în letopiseţe nu sunt scrise » 
şi le-a aşezat în fruntea cronicii lui, dar fără să facă parte din ea. Jar 
în Precuvântare a spus: « Ce cine va vrea să le creadă bine va fi, iar 
cine nu le va crede iarăși bine va fi: cine cum îi va fi voia, așa va 
face ». Era poate în pridvorul casei lui dela Prigoreni, cu vederea spre 
iazul cel mare dintre dealuri. A așezat pana obosită pe manuscrisul 
cu cerdace şi a zâmbit. Astăzi numai o bulbucătură a locului mai 
arată unde au fost casele şi un inel de aur cu numele lui scos din pă- 
mânt vorbește de mâna care a dus acea pană. Pusese, ca să împace 
pe Moldovenii lui prepuielnici, pe Milescu și faptele acestuia între 
basme! Mai citeşte odată începutul cuvântului 41. E un început de 
basm: «Era un boer anume Nicolae Milescu Spatar, dela Vaslui de 
moșia lui, prea învățat şi cărturar şi ştia multe limbi: elineşte, sla- 
voneşte, grecește şi turcește ». 

Nicolae Milescu a avut două vieți: una de pregătire, la moşia pä- 
rintească, la marea școală dela Constantinopol, grămătic al Domnului 
Gheorghe Ștefan, care a urmat pe Vasile Lupu, Spătar al lui Gheorghe 
Ghica şi Capuchehaie al fiului lui Grigore, călător la Berlin, la curtea 
lui Friederich Wilhelm, marele elector, şi la Stettin, şi apoi sol la 
Stockholm pe lângă Carol al XI-lea, şi la Paris pe lângă Ludovic al 
XIV-lea. Din ea a ieşit un învăţat în multe ramuri, așa cum Românii 
au dat în acel secol pe Constantin Stolnicul Cantacuzino, pe Miron 
Costin, pe Dimitrie Cantemir, un scriitor îndemânatic în mai multe 
limbi, cu o frăgezime pe care o împrumutase şi modelelor clasice, 
dar și sufletului său, și un diplomat isteț şi norocos. În tot acest timp, 
în cei dintâi 35 de ani, a fost al nostru, lucrând deopotrivă în Mol- 
dova lui și în Țara Românească și abătându-se și în Transilvania, 
unul din întâii Români și nu numai Moldovean sau Muntean, acest 
om care a putut să treacă şi a lăsat și el să treacă drept grec în a doua 
parte a vieții. Ca o întrupare a unui asemenea adevăr aproape de ne- 
crezut, stă faptul că Niculae Milescu a fost întâiul traducător în ro- 
mânește al Sfintei Scripturi. Cartea, care avea să intre în mâinile 
tuturor Românilor, a scris-o el. Dumnezeu a vorbit în limba noastră 
cu vorbele lui. Biblia lui Șerban Cantacuzino dela 1688, tipărită la 
Bucureşti sub doi Domni, la care au ciocănit mai mulţi învățați în cele 
sfinte, aducând pe ici-colo îndreptări, are la temelie traducerea lui 
Niculae Milescu. O făcuse cu douăzeci de ani înainte sau în cei patru 
ani de Capuchehaie la Constantinopol, unde trăia între profesorii şi marii 
clerici ai vârstei de şcoală, împrospătându-și cunoștințele şi ținând 
sufleteşte legătura cu țara prin această lucrare de fiecare zi ticluită 
pentru ea, sau în surghiunul de bună voie dela Stettin, ca să aibă 
ce ceti seara fostul lui Domn, Gheorghe Ștefan, trăitor acolo, pe pă- 
mânt suedez, dintr'o subvenție a Regelui. 

Contemporanii au uitat că, pentru această osteneală, toate păcatele 
sunt iertate, pe pământ și în cer, și când l-au prins că vrea să se facă 
Domn, i-au tăiat nasul. Neculce îi şi zice Niculae Cârnul. Tot el ne 
spune că atunci «a fugit în "Țara Nemţească și au găsit acolo un dof- 
tor de-i tot slobozea sângele din obraz și-l boţea la nas și așa din zi 
în zi sângele se închega, de i-au crescut nasul la locu, de s'au tămă- 
duit, Jar când a venit aice în Țară la domnia lui Ilieş Vodă, numai 
de abia s'au fost cunoscând nasul că-i tăiat ». Omul de știință din el 
nu se împăcase cu această schilodire şi alergase tot la știință ca să i-o 

înlăture. Poate a fost întâia crestare la nas, de când o întrebuințau 
Bizantinii, care, deşi bine făcută și chiar cu hangerul Domnului, ră- 
mânea fără urmări. Milescu, aproape glumeţ sub ruşinea pe care o 
suferise, o trata cu mijloace moderne. 

Cam în același timp, numele lui, care-și avea vâlva de cărturar, dar 
numai între câțiva semeni și în ţările din Răsărit, pătrundea în lumea 
cercetătorilor din Apus. In anul 1669 se tipărea la Paris în colecția 
scoasă la Port-Royal de fruntașii lui, Arnauld şi Nicole, « Veşnicia 
credinţei bisericii catolice » La perpétuité de la foy de l'Eglise catho- 
lique, contribuţia în latineşte a lui Milescu, «Scurtă privire sau 
Steaua răsăriteană care luminează pe cea apuseană», Enchiridion 
sive Stella Orientalis Occidentali splendens. Era întâia scriere a unui 
Român, care apărea în acele părți de lume, şi întâia scriere tipărită 
a Spătarului. Ieşise din vorba la gura sobei în Octomvrie şi Noemvrie 
1666, cu Ambasadorul Franţei la Stockholm, Arnauld de Pomponne, 
care se mira într'o scrisoare către domnii dela Port-Royal, rudele lui, 
că a găsit aici la granițele 'Tartariei, un om atât de priceput în cunoa- 
şterea limbilor şi a tot felul de lucruri. Românii, oameni ai Renaşte- 
rei și umaniști, au trebuit să aștepte un secol şi jumătate după ceilalți, 
ca să se ivească, Soarele filosofic, al cugetării libere, răsărise în apus 
şi avea nevoe de vreme până să ajungă pe plaiurile unde se ridica 
soarele astronomic, 

Acesta era Niculae Milescu în anul 1671, în puterea bărbăţiei, la 
35 de ani, trecut prin cele mai înalte școli ale Răsăritului, prin cele 
mai mari preocupări ale unui secol, care strălucea încă odată înainte 
să se destrame, şi prin cele mai mari vâltori politice ale unei Europe 
în stare de reclădire, un poliglot și polihistor, un scriitor încercat şi 
un aproape Domn de ţară. Viaţa lui de pregătire se încheiase. Incepea 
viața de împlinire. Acest vântură cărți, vântură domnii și vântură 
țară a plecat atunci pe neașteptate în Rusia și a servit cu credință, 
timp de alți 37 de ani, până la 1708, anul morții, trei țari ai Moscovei, 
dintre cari cel din urmă a fost Petru cel Mare. Stăm și astăzi în faţa 
acestui fapt şi nu-l înțelegem. Ce a gândit la această răspântie a 
vieții lui marele Spătar? Era prea chibzuit ca să se lase ispitit de în- 
tâia chemare. Fapte, dela Neculce încoace, au îngrămădit din belșug 
biografii lui, atât Ruși cât şi Români, dar lumina care să ne apropie 
chiar de firea aceasta, zvăpăiată și stranie, n'a scăpărat din materialul 
lor. Milescu stă tot aşa de gânditor și de închis înaintea noastră. 

Servea într'adevăr pe aceşti Țari ai Rusiilor, ai celor trei, mare, mică 
şi albă, sau își servea până la capăt, prin ei, idealurile proprii și ale 
lumii din care ieșea? 

La 23 Mai 1671 Voevodul și comandantul cetății Smolensk dă- 
dea de veste mai departe precum că Grecul Niculae Spatarius, boer 
din Moldova, trecuse hotarul Rusiei și cerea să fie primit la Moscova, 
fiind purtător de scrisori de taină pentru "Țar. Niculae Milescu a 
murit. Incepe să trăiască Niculae Spătar. Cel dintâi a fost al nostru, 
cestălalt, al lumii. O ramură a familiei lui în Rusia s'a numit Spafa- 
rief, din citirea lui Spatar cu th grecesc, auzit de slavi ca f. Incă din 
titlul manualului lui, Enchiridon, apare numele pentru străinătate, 
care i-a rămas. E ciudat că, fiind dat chiar de el, are atâtea înţelesuri, 
de nepriceput pentru ceilalți. Se vede de acolo că a fost boier şi cap 
de oști în Valahia, dar își zice Moldo-valah, ca la 1848, când se pre- 
gătea Unirea: « Despre trecerea în pâine și vin a domnului nostru 
lisus Christos și despre alte pricini, de Nicolaus Spadarius moldo- 
valah, boer mare și fost general în Valahia», De transsubstantione 
domini aliisque controversiis a Nicolao Spadario Moldo-valaccone, 
barone ac olim generali Wallachiae. 

Trăia pe acea vreme, când la Constantinopol și când la Bucureşti 
şi Iaşi, o mare față bisericească, Patriarhul Dosoftei al Ierusalimului. 
Era un om învăţat în cele bisericești și evlavios, cu toate că pornit 
şi în stare să nu-şi ierte dușmanul nici înaintea altarului, cum l-a 
zugrăvit Milescu, și o minte politică, în care trăia planul desființării 
împărăției turceşti și al așezării în Bizanțul cel nou a "Țarului orto- 
dox. Era prețuit la Moscova, unde nu se ieşea din cuvântul lui, și a 
fost așa până târziu, când Petru cel Mare poruncea ambasadorului 
rus din capitala Turciei să nu facă nimic până nu ia mai întâi înțele- 
gere cu Patriarhul. Intre scrisorile de taină pentru "Țarul Alexei Mi- 
hailovici, al doilea Romanov, pe care le aducea cu el Nicolae Spă- 
tarul, se găsea şi aceasta a lui Dosoftei: « Aflăm că îţi trebue un om 
de credință pravoslavnică știind felurite limbi. Iţi trimitem de aceea 
pe purtătorul acestei scrisori Niculae, fiul lui Gavril, om foarte în- 
văţat în latinească, în slavonească și mai ales în elinească; el are să 
deprindă foarte curând şi ruseasca și să facă tot felul de tălmăciri. 
Are o scriitură frumoasă și e un fiu foarte credincios al bisericii răsă- 
ritene, supus poruncilor mai marilor lui și păstrător de taină; a stră- 
bătut multe țări şi împărății ca să se lumineze şi este ca un cronograf 


NICULAE MILESCU 377 


în care sunt adunate toate lucrurile din lume: i-ai căuta zadarnic pere- 
chea. Dumnezeu ti-l trimite. S'a născut în Moldova şi e grec după 
tată, care era din Peloponez, şi va fi de mare folos la Curtea Măriei 
Tale. Rugăm, de aceea, pe Măria 'Ta să-l întâmpine cu toată cinstea 
cuvenită unor asemenea oameni. Degetele dela mână nu sunt deopo- 
trivă de lungi şi Dumnezeu a făcut stelele de pe cer de mărimi deose- 
bite, și astfel fiecare are dreptul să fie prețuit după înzestrările pe 
care Domnul i le-a dat. Te rugăm, așa dar, să-l cinstești ca pe un om 
sârguincios, învățat şi chibzuit: poți să-l socoteşti ca robul Măriei 
Tale și să-i porunceşti să tălmăcească și să scrie lucrări de istorie din 
orice limbă îţi e dorinţa ». E cea mai bună caracterizare a lui Niculae 
Milescu, făcută de cineva care-l cunoştea foarte bine și-l îndrepta 
spre Rusia ca să urmărească împlinirea unor gânduri înalte, care 
erau și ale lui. 'Țarii Rusiei erau o unealtă a Domnului, pentru zidi- 
rea noii biserici şi nu trebuiau decât mâini pricepute ca să n'o lase 
să se lenevească sau să se abată. Spătarul era trimis de prietenii lui 
la Moscova cu asemenea menire. A fost aceasta și a fost mai mult. 
Ambasador al bisericii grecești, adică al întregei creştinătăţi răsări- 
tene, cu împuternicire necunoscută de stăpânii lui, în Capitala Rusiei, 
el și-a desvoltat totodată în voe toate însușirile care-l împodobeau. 
La 14 Decemvrie 1671 Niculae Spătar a fost numit pentru totdeauna 
tălmaci de elineasca veche și nouă, latinească şi moldovenească, în 
Ministerul de Externe, şi cap al celorlalți tălmaci, cu o sută de ruble 
pe an. 
Trei pricini de frământări a cunoscut Rusia în a doua jumătate 
a secolului al XVII-lea, una culturală, una religioasă şi alta politică. 
In toate trei noul cap al tălmacilor împărăteşti s'a găsit dela început 
amestecat și a pus toată priceperea și râvna pe care le adunase din 
înțelepciunea altora și din propriile întâmplări și chibzuieli. Ca un 
mare păţit s'a scos însă mai puțin pe el în vază și a lucrat numai 
pentru izbânda gândului. Poate că scrisoarea lui Dosoftei fusese scrisă 
împreună, adică după o lungă stare la sfat, în care marele Arhiereu 
îi trecuse pe dinainte viața cum o dusese până atunci şi cum îi ră- 
mânea să o ducă de acum înainte. Destul că s'a silit să nu iasă din 
cuvintele acelei scrisori și să fie mai cu seamă un bun tăinuitor, al 
faptelor altora, dar și al faptelor lui. Niculae Milescu a izbutit să se 
şteargă într'atât încât și un istoric, la care orice amănunt se luminează, 
cum e Kliușevski, povestește lucruri făcute de el, amintește înnoiri 

datorite lui și nu-l numeşte. A fost ca un zugrav de biserici, care, 
după ce pune pe zid soboare întregi de sfinţi și de popor, se face şi 
pe sine într'un colț, dar ascuns după ceilalți, de nu se poate descoperi 
acolo decât singur, o carte ici, o carte dincolo, vre-o mărturisire a 
vre-unui călător pe la Moscova, și încolo tăcere. Câţi s'au ostenit, 
din toate ţările, după vestita lui călătorie în China, să aibă o copie 
sau o privire în jurnalul lui! El îl scrisese pentru Țar, nu l-a arătat 
la nimeni și manuscrisul a aşteptat în arhivele rusești vremea noastră 
ca să fie publicat. 

Rusia, aflată în durerile creşterii, încerca să se apropie de Apus. 
Imprumutase întâi soldaţi, arme și ordine de bătae, descoperise, ca 
să-și toarne tunuri şi gloanţe acasă, minereul dela Tula, ajunsă trep- 
tat cel mai mare centru industrial al țării, dar trecuse la serbările de 
Curte, la înlesnirile vieţii, la cunoștințe și la cărți. Străini, cari se 
pricepeau în vre-o ramură de tehnică sau de știință, erau chemaţi la 
Moscova şi întrebuințaţi. Petru cel Mare a dus numai la capăt prin 
reformele lui o mișcare începută mai de mult. Alexei Mihailovici, tatăl 
lui, învățase ca Ion Creangă, azbuche și psaltichie, şi avea la 12 ani în 
bibliotecă 13 cărți, dintre care cele mai multe tot religioase, știa slujba 
în biserică la rând cu călugării, îi îndrepta și-i certa cu vorbe grele 
când greșeau, stingea lumânările în sfeşnice, ţinea toate posturile cu 
fasole fără untdelemn și făcea câte o mie și mai bine de mătănii, iz- 
bindu-se cu fruntea de lespezi, dar iubea teatrul, era scriitor și a luat 
a doua nevastă din casa unui credincios al europenizării, Natalia 
Narașkin, mama lui Petru cel Mare. Acest credincios al europeni- 
zării era Ministrul de Externe, Artemon Matveiev, ocrotitorul și prie- 
tenul lui Niculae Milescu, care dădea lecţii copiilor lui și-i dedea și 
lui și era nelipsit dela adunările din casă, cu bărbaţi și femei de-a-valma, 
așa cum obiceiurile vechi rusești nu îngăduiau, Numai că nevasta lui 
Matveiev era irlandeză și înțelegea să se poarte ca în țara de departe. 
La piesele de teatru, pe care le jucau sub acelaşi acoperiș, pofteau și 
pe Țar. Multe cărți, traduceri, compilaţii, totdeauna cu adaose pro- 
prii, Arithmologhioane, Cresmologhioane, Povestiri despre Sibile, 
Vasiliologhioane, Cărţi de hieroglife, Introduceri la istoria Rusiei, 
au ieșit rând pe rând din condeiul lui Niculae Milescu, pentru lumi- 
narea 'Ţarilor și a vremurilor. 

In mijlocul acestor prefaceri, biserica rusă fusese zguduită din 
temelie. Ea se desvoltase aparte, fiind mai mult o biserică națională 

decât una ecumenică. Mici abateri de texte şi de tipic începeau s'o 
deosebească de celelalte biserici ortodoxe. Era o fiică a Bizanțului, 
dar nu mai avea încredere în Greci, de când făcuseră unirea cu Roma, 
în Conciliul dela Florența, și curând după aceea, ca o pedeapsă dum- 
nezeiască, fuseseră robiți de Turci. Un călugăr, trimis după cărţi 
vechi la mănăstirile dela Athos și dela Constantinopol, Arsenie Su- 
chanov, nu se sfia să spue: «Papa nu e pentru noi cap de biserică și 
Grecii nu mai sunt un izvor, sau dacă au fost odinioară astăzi, el a 
secat». Faţă de Academia Teologică dela Kiev, a lui Petre Movilă, 
n'avea nici o încredere, Tot ce venea de acolo mirosea a erezie. La 
Kiev se învăța latinește și se avuseseră ca model Colegiile de iezuiți 
ale Poloniei, din care făcea parte atunci Ucraina. Biserica rusă era 
singură păstrătoare a vechei credințe, iar Moscova, a treia Romă și 
cea din urmă. Atunci Patriarhul Nicon s'a gândit să îndrepte acele 
mici abateri de texte şi de tipic şi a dat. naștere la niște turburări, care 
n'au mai părăsit biserica rusă. De pe urma lor s'a făcut desbinarea, 
rascolul, şi Rusia s'a umplut de rascolnici, de eretici. Ei priveau 
această suferinţă a bisericii ca o urmare a blestematei înrâuriri apusene 
şi a papistașilor, strecurați în tot felul de vestminte. Niculae Milescu 
a scris pe acea vreme, pe la 1683, « Scurtă dovadă că știința și limba 
eleno-grecești sunt mai trebuincioase decât știința și limba latine şi care 
le sunt foloasele pentru poporul slavon ». A vrut să rămână anonim. 
Tot pe atunci prietenii dela Constantinopol s'au gândit să-l pună în 
fruntea Academiei teologice greco-slavone dela Moscova, dar n'a primit. 

Rusia începea să cuprindă pământuri și popoare spre toate zările, 
cu îndreptățirea primejdioasă, cel puţin pentru ceilalți, că e vorba 
de ce a fost odată al ei şi că trebue să meargă până la un hotar natural. 
Din secolul al XVII-lea nu mai era o ţară, ci un fel de State unite, 
care năzuiau să se întindă dela un Ocean la altul, lucru recunoscut 
abia astăzi, când numele Rusiei a dispărut din titulatura acestor State 
unite. Rusia era, odată, un stat așezat, cu granițele şi cu legile ei, de 
bine de rău respectate, şi, în acelaș timp, un stat călător. În timpul 
marilor turburări, dela stingerea dinastiei lui Ivan cel Groaznic până 
la venirea Romanovilor, adică între 1598 şi 1613, se dăduse lupta 
tocmai între aceste două state. Al doilea era înfățișat de Cazaci. El a 
fost învins, dar nu desființat, și a dus şi mai departe foloase celui din- 
tâi, Ucraina și Siberia. Cazacii însemnau în secolul al XI-lea argaţi 
fără locuinţă, veniți la muncă. Mai târziu se duceau să ę căzăcească», 

adică să crească albine, să vâneze, vânat sau tătari, în stepă, scăpați 
de frâul legilor, Ruși de margine. Așa au luat naştere Cazacii zapo- 
rojeni, dela cari am avut de suferit atâtea, și Cazacii dela Don, cari 
au ars în multe rânduri Rusia și au plecat apoi de capul lor spre marile 
fluvii ale Siberiei, dându-i pe negândite țării un adevărat continent. 
Cazacii de pe vremuri au fost înlocuiți astăzi de propagandiştii unei 
noi alcătuiri sociale, cari, după ce se cuibăresc în vecini, își chiamă 
stăpânii. Rusia s'a întors la statul neașezat din anii marilor turburări 
şi vrea să căzăcească, de rândul acesta, în toate cele cinci continente. 
Intr'acolo spre Siberia şi China a căutat noi drumuri Nicolae Mi- 
lescu în vestita lui călătorie între 1675 și 1677, şi a fost ca un Marco 
Polo pentru părțile acestea necunoscute de miază-noapte, Ambasador 
măreț la Impăratul Chitailor, om de ştiinţă și căpitan de expediţie, un 
fel de culme a unei vieţi și cartea scrisă, putând să stea în cumpănă nu- 
mai cu tălmăcirea în românește a Sfintei Scripturi, Din loc în loc prive- 
liștile îi aduc aminte de Moldova. Primea la Moscova orice solie de acasă 
şi o ajuta. Sufletul, în cămăruțele lui ascunse, îi rămăsese românesc. 

O singură dată paza pe care o punea în purtarea lui a dat greș, 
tocmai când avea dreptul să se creadă mai sus. Pe când era pe drumul 
întoarcerii din China, Impăratul Alexei Mihailovici a murit şi prie- 
tenul lui, Matveiev, Ministru de Externe, a fost surghiunit. Pentru 
un timp și-a pierdut şi el rosturile şi a fost închis. Fusese învinuit că 
făcuse magie neagră. Il văzuse cineva cu Matveiev într'o odaie, sco- 
ţând draci, care le spuneau taine și între altele și unde era el, spionul, 
ascuns după sobă și asvârlit apoi afară. Erau cel mult dracii pe 
cari amândoi, şi Matveiev și Niculae Milescu, se osteneau să-i alunge 
din Rusia și nu izbuteau, Curând Milescu și-a luat locul de om de 
încredere al 'Țarilor, a fost unul din învățătorii lui Petru cel Mare, şi 
ras, cum spune legenda, atunci când au căzut bărbile, de mâna lui. 

Povestește Niculae Spătarul în călătoria lui în China, cum a cum- 
părat în acele părți de lume un rubin uriaș, ca să-l facă dar coroanei 
ruseşti. Il vedem venind cu el din Răsărit, ca Harap Alb în basm, cu 
piatra din fruntea cerbului năsdrăvan, spre Curțile Impăratului 
Roșu. Multe asemenea pietre au pus Românii prin vremuri în co- 
roana Rusiei. Cei ce le au nu mărturisesc, dar de câte ori un ţăran dela 
Dunăre se apropie, ca în zilele acestea, ele se aprind între celelalte 
şi vorbesc de neamul care le-a așezat acolo. 

EMANOIL BUCUȚA. 


A X-a CRUCIADĂ 


Pornit-am într'o zi de sărbătoare 
Spre româneșştile cetăţi Voevodale, 
Din care 'ntâiele priviri de soare 

Se varsă 'n Basarabia "n cascadă, 

Şi ’n care noaptea-şi urcă resemnarea 
Unei funebre cucuvea de pradă 
Ce-şi pregăteşte ’n taină răzbunarea 
Ciuntitelor ei ghiare 'nsângerate. 


Superbi ca cei ce "'nveștmântați în zale 
Porneau pe drumul Sfântului Mormânt, 
Pornit-am într'o zi de sărbătoare 

Spre româneştile cetăți Voevodale 

Căci drumurile noastre duc spre soare — 
Spre-acelaşi strămoșesc şi sfânt pământ, 
Unde ne-așteaptă morile de vânt 

Cu tot belșugul noilor grânare... 


Pornit-am deci, cu 'ntreaga majestate 
A celor ce, pornind de nouă ori, 
Purtară prin orașe şi prin sate, 

In numele lui Christ — învingători — 
Apocalipticele lor armate 

De cai şi călăreţi halucinaţi, 

Cu flori de crin pe mantii presărate 
Și vulturi albi, pe scuturi încrustați. . . 

Spre soare darl... Spre soarele de vară — 
Să fie 'ntr'un ceas bun şi cu noroc — 

Căci noul sfânt — Ion — spadă de foc, 

Din fruntea oastei noastre oțelite, 

Ne 'ndreaptă tot mai mult spre răsărit 

Să-i dăm pe toți necredincioșii-afar” din țară 
Cu spada lui de foc, ce va 'ncresta 

Pe Nistru, o Golgotă prăbușită, 

lar Magilor, pe cer, o nouă Stea!... 


ION MINULESCU 


ZECE ANI DE ACTIVITATE 
UNIVERSITARĂ LA CERNAUŢI 


Prin reîncadrarea Cernăuţilor în viața românească, așezămin- 
tele culturale din capitala Bucovinei urmează să-și reia vechea 
și rodnica lor activitate. Intre acestea, Universitatea cernăuțeană 
ocupă, fără îndoială, locul de frunte. După o întrerupere de un 
an, activitatea universitară poate fi reluată fără nici o greutate. 
Sălile de cursuri, laboratoarele, seminarele şi bibliotecile de spe- 
cialitate așteaptă cu nerăbdare pe vechii cercetători. În ajunul 
marilor hotărîri, ce vor statornici soarta acestui așezământ de mare 
cultură, socotim că este de folos a arăta, măcar în mod cât de 
sumar, care a fost activitatea didactică și ştiinţifică a acestei Uni- 
versități, pentru ca hotărîrile să fie luate pe o cunoștință mai 
temeinică. Fiind călăuziți de acest gând, vom căuta să punem 
în evidență chipul în care au înțeles profesorii și studenţii acestei 
Universități să-și încadreze, an de an, munca şi activitatea lor 
în ritmul vieţii și activității universitare românești. 

In ultimii zece ani, viața universitară din Cernăuţi s'a des- 
fășurat pe urmele unor vechi tradiții academice, fără de care nu 
există nici temelie solidă, nici propășire statornică. Credincioși 
acestor tradițiuni, profesorii nu s'au mulțumit numai cu îndepli- 
nirea îndatoririlor didactice, ci s'au străduit să desvolte o vie 
şi adesea migăloasă activitate în biblioteci, arhive și laboratoare, 
ei având nu numai să împărtășească adevărurile științifice, dar 
şi să le adâncească şi îmbogăţească. Dascălul academic trebue, 
de asemenea, să contribue la răspândirea și popularizarea acestor 
adevăruri ştiinţifice, în Universitate, ca și în afara ei, angajându-și 
în acest scop întreaga sa personalitate. Ca institut de înaltă în- 

vățătură, Universitatea trebue să aducă lumină în toate direcţiile 
şi în toate tărâmurile de activitate omenească. 

"Ținând seama de aceste comandamente înalte, profesorii dela 
Cernăuţi, pe lângă cursuri, seminarii, laboratorii și pe lângă acele 
cursuri de specialitate, au adus contribuțiuni prețioase la patri- 
moniul comun de știință și cultură. Prin așa numite cursuri de 
popularizare, ei au știut să țină treaz interesul publicului cernău- 
tean pentru progresele ştiinţei şi pentru descoperirile făcute în 
diferite domenii ale gândirii omenești. În cele ce urmează, vom 
încerca să înfățișăm cu cifre şi date, principalele realizări şi acti- 
vități dela Universitatea din Cernăuţi. 

In deceniul 1930—1940, au profesat acolo 66 de profesori, 
16 conferenţiari și 37 de membri ai personalului științific aju- 
tător. Corpul didactic şi-a desfășurat activitatea în 1431 cursuri 
de specialitate și 1049 ședințe de seminar și laborator. La Fa- 
cultatea de Teologie au activat 13 membri ai corpului didactic, 
în 330 cursuri și 212 şedinţe de seminar. La Facultatea de Drept 
19 membri, în 352 cursuri și 270 şedinţe de seminar. La Facul- 
tatea de Filosofie și Litere au activat 27 membri ai corpului di- 
dactic, în 363 cursuri şi 228 ședințe de seminar. Iar la Facultatea 
de Științe 23 membri, în 386 cursuri și 339 ședințe de seminar 
şi laborator. 

In același timp, Sau ținut de 74 membri ai corpului 
didactic, 378 cursuri de popularizare, care au fost frecventate de 
16.817 audienţi, proveniți din toate păturile sociale. 

Au fost de asemenea invitați o seamă de savanți și specia- 
liști dela Universitățile din ţară și străinătate, care, împreună 
cu profesorii localnici, au însuflețit activitatea științifică a insti- 
tuţiei. În ultima decadă, au conferenţiat la Universitatea cernău- 
țeană 14 învățați români și 45 învățați străini (8 din Germania, 
8 din Italia, 16 din Franţa, 4 din Anglia, 1 din Statele-Uhnite, 
1 din Danemarca, 1 din Elveţia, 3 din Polonia, 1 din Belgia, 1 din 
Bulgaria, 1 din Cehoslovacia). In același timp, profesorii cernău- 
teni au conferențiat la Universitățile din țară şi străinătate sau 
au participat la diferite Congrese Științifice Internaţionale, unde 
au făcut comunicări. La universități din străinătate au conferen- 
țiat 9 profesori dela Cernăuţi, iar la Congrese au făcut comu- 
nicări 36. 

Tot în aceşti zece ani, personalul didactic al Universităţii a 
editat 7 publicațiuni periodice și anume: Codrul Cosminului, Bu- 
letinul Institutului de Istorie și Limbă (6 volume), Candela (revistă 
teologică, 9 vol.), Buletinul Facultăţii de Științe (9 vol.), Revista 
de Pedagogie (10 vol.), Junimea Literară (10 vol.), Făt-Frumos 
(10 vol.), Mihai Eminescu (10 vol), Fond şi Formă (3 vol). 

Un număr de 28 profesori cernăuțeni au colaborat la publi- 
cațiuni periodice străine de valoare mondială. Nu putem înșira 
întreaga listă a acestor publicațiuni numeroase, dar menționăm 
între altele: Südostdeutsche Forschungen, Zeitschrift für verglei- 
chende Rechtswissenschaft, Revue Internationale de I’ Administration, 
Byzantion, Revue Internationale de Sociologie, Bulletin de la So- 
ciété Mathématique de France, Zeitschrift für technische Physik, 
şi multe alte reviste din domeniul ştiinţelor pozitive. 

Nu este lipsit de interes a menționa că, în acest timp, profesorii, 
conferențiarii şi asistenții au publicat 1796 cărti și broşuri. Printre 
faptele mai însemnate ale profesorilor cernăuțeni, amintim pu- 
blicarea Corespondenţei diplomatice și a Rapoartelor consulare au- 
striace din Principate (1782—1822) în colecția de Documente pri- 
vitoare la Istoria Românilor Hurmuzaki, volumul XIX, 1 și 2 şi 
volumul XX, tipărite sub auspiciile Academiei Române de pro- 
fesorul Ion I. Nistor. De același autor a apărut și Corespondența 
lui Coronini din Principate (1854—1857), într'un volum de 1080 
pagini. Profesorul onorar Dr. Vasile Gheorghiu a pregătit pentru 
tipar o ediție din Novum Testamentum graece cum apparatu critico, 
prima lucrare de acest fel a unui savant român. 

Pe lângă Universitatea din Cernăuţi au funcționat următoarele 
Institute: Institutul pentru Istorie și Limbă, înfiinţat la 4 Decem- 
vrie 1922, director: Prof. I. I. Nistor, cu 22 membri activi şi 19 
corespondenţi. Institutul publică buletinul Codrul Cosminului ; In- 
stitutul de Literatură, înființat la 8 Octomvrie 1938, director: 
Prof. Alexandru Leca Morariu; Institutul Pedagogic, director: 
Prof. C, Narly; publicație: Revista de Pedagogie. 

Universitatea a proclamat câteva mari personalități doctori 
honoris causa. La 5 Noemvrie 1937 a fost proclamat A. S. R. 
Principele Gustav Adolf al Suediei, care, apoi, în amintirea pro- 
moției sale festive, a trimis Universităţii un exemplar facsimilat 
din vestitul Codex Argenteus Upsaliensis, precum şi o colecție 

de pietre arhaice, de minereuri tipice şi fosile cambro-silurice, 
din Suedia, colecția încorporată Institutelor de Mineralogie şi 
Geologie. Au mai fost proclamați doctori honoris causa regre- 
tatul Guglielmo Marconi (1933), R. Bonnard (1933), J. Bonne- 
case (1933); Paul Montel (1935), Aimé Cotton (1938), Giulio 
Bertoni (1935), José Leite de Vasconcellos Pareira de Melo (1938). 
Dintre Români, s'au învrednicit de aceeași cinste folkloristul 
Artur Gorovei (1933) şi regretatul entomologist și biogeograf 
Constantin Hurmuzaki (1931). 

La rândul lui, corpul profesoral a fost distins prin alegerea 
ca membru onorar al Academiei Române a D-rului Vasile Gheor- 
ghiu (1938) şi ca membri corespondenţi a profesorilor Dr. Vasile 
Grecu, Dr. Mihai Gușuleac și Dr. Simeon Stoilov. 

Profesorul Ion I. Nistor, rectorul Universităţii, a fost ales 
în 1935 membru al Academiei de Științe şi Arte din Praga, iar 
în 1936 membru al Institutului Slav din Praga. 

Membrii colegiului nostru profesoral s'au bucurat totdeauna 
de o largă apreciere în lumea literelor și ştiinţei românești. Nu 
mai puțin de 11 profesori cernăuțeni au primit chemări la Uni- 
versitățile surori din Bucureşti, Iași şi Cluj, ca fizicianul Eugen 
Bădărău, mineralogul Dobre Ionescu-Bujor, matematicienii Si- 
meon Stoilov și Gheorghe Vrânceanu, bizantinologul Vasile Grecu, 
geograful C. Brătescu, botanistul M. Gușuleac, romanistul Alexie 

„Procopovici, paleontologul Oto Protescu, juriștii C. C. Angelescu 
şi regretatul Ion Rădulescu. 

Atingând limita de vârstă, au trecut în cadrul profesorilor 
onorari șase profesori şi anume: geologul Carol Alfons Peneke, 
teologii Vasile 'Tarnavschi, Dionisie leremiev și Vasile Gheor- 
ghiu, titularul catedrei de Istoria Artelor, Alexandru Tzigara-Sa- 
murcaș, și zooloogul Eugen Botezat. 

Au decedat ro profesori: Nicolae Stelianu (1933), Dimitrie 
Busuiocescu (1934), Alexandru Popovici (1935), Nicolai Cotlar- 
ciuc, regretatul Mitropolit Nectarie (1936), Domițian Spinu (1936), 
Constantin Hurmuzaki (1937), Constantin Rădulescu (1938), Con- 
stantin Isopescu-Grecul (1938), Nicolae Florescu (1939) şi Vale- 
rian Şesan (1940). 

Rectori în cursul celor zece ani au fost: C. Isopescu-Grecul 
(1930—1933) și I. I. Nistor (1933—1940). 

Promulgându-se prin Inaltul Decret Regal Nr. 3.173 din 9 
Decemvrie 1933 Regulamentul general de aplicare 'a Legii pentru 
Organizarea Învățământului Universitar, Universitatea cernăuțeană 
a intrat, ca de altfel și celelate universităţi, sub regimul noii legi 
de autonomie universitară. Trecerea dela vechiul la noul regim 
de autonomie universitară a reclamat timp, chibzuinţă și mult 
spirit de organizare. Lucrările începute au fost continuate cu 
toată energia. Oficiul universitar, prevăzut de noua lege, a şi fost 
organizat provizoriu în ședința Senatului universitar din 19 Fe- 
bruarie 1934, el fiind alcătuit din secțiunea asistenței sociale, din 
secțiunea asistenței medicale, secțiunea sporturilor (studenţii cer- 
năuţeni s'au mai organizat câtăva vreme și în Asociaţia Sbură- 
torilor Tineretului Universitar Român, iar mai târziu au prestat 
serviciul premilitar) şi secțiunea de plasare și de îndrumare pro- 
fesională. 

Prin legea pentru modificarea și completarea legilor privitoare 
la învățământul superior şi special în vederea raționalizării, din 
4 Noemvrie 1938, s'a fixat cadrul didactic al Universităților, 
stabilindu-se și pentru Universitatea din Cernăuţi numărul 
catedrelor, cât şi posturile de personal ajutător. La Facultatea de 
Teologie sunt 8 catedre, la Facultatea de Drept 14 catedre și 2 
conferințe, la Facultatea de Filosofie și Litere 17 catedre și 3 
conferinţe, iar la Facultatea de Științe 14 catedre și 7 conferințe. 
Din motive de ordin bugetar, nu au putut fi create până în pre- 
zent posturile de personal ajutător, conform prevederilor acestei 
legi. 

Unele din catedrele vacante (pe cale de deces, treceri la pen- 
sie și chemări la alte Universități) au fost ocupate prin concurs, 
iar altele continuă a fi suplinite, potrivit legii, până la ocuparea 
lor. Prin concurs au fost ocupate următoarele catedre: Teologia 
Morală de dr. Orest Bucevschi, Teologia Practică de Dr. Petru 
Procopovici, Exegeza Vechiului 'Testament de Dr. Vladimir Pre- 
lipceanu, Istoria Bisericii Universale de Dr. Milan Pavel Şesan, 
Liturgica şi Pastorala de Dr. loan Zugrav, Dreptul Administra- 
tiv de Dr. Erast Tarangul, Dreptul Internaţional de Dr. Ion 
Turcan, Zoologia de Dr. Orest Marcu, Limba română şi dia- 
lectele ei de Dr. Sever Pop și Filosofia și Logica de Dr. Mircea 
Florian. Au rămas încă vacante următoarele catedre: Exegeza Nou- 

lui Testament și Ermineutica biblică, precum și Dreptul bise- 
ricesc, la Facultatea de 'Teologie; Drept Roman II, Drept Civil 
II, Procedura Civilă, Drept penal și procedură, precum și con- 
ferința de Drept Internaţional la Facultatea de Drept; Limba 
şi literatura franceză la Facultatea de Filosofie și Litere. In fine, 
la Facultatea de Ştiinţe au rămas vacante catedrele Algebra Su- 
perioară, Calcul diferențial și integral, Mineralogie generală, Fi- 
ziologie animală, Botanică, Geografie și conferințele de Fizică Ge- 
nerală, Chimie Generală, Chimie alimentară și Zoologie. 


In timpul celor zece ani de studii (1930—1940), Universi- 
tatea din Cernăuţi a fost frecventată de 25.569 studenţi și stu- 
dente, proveniţi din toate ţinuturile țării, dar mai ales din 
regiunea Sucevei şi cele învecinate. La Facultatea de Teologie au 
urmat în ultima decadă 9.goo studenți și 93 studente, La Drept 
6.851 studenți și 792 studente, La Filosofie și Litere 1.743 stu- 
denți și 2.565 studente, iar la Științe 2.225 studenți și 1.400 stu- 
dente. Au fost 3.902 licențiați şi 141 doctori. 

Asistenţa studențimii s'a făcut prin adăpostirea în căminurile 
Universităţii (2 pentru studenți şi 1 pentru studente), unde au 
primit gratuit locuință, încălzit și luminat, cât şi prin burse. Pen- 
tru asistența sanitară s'a inaugurat la 3 Februarie 1936, în noua 
clădire a Universităţii, Dispensarul academic, condus de Dr. Ves- 
pasian Pavliucu-Burlă, unde studenţii şi studentele primeau gra- 
tuit consultații şi medicamente. Numărul consultațiilor, medica- 
mentelor și tratamentelor medicale în cursul celor cinci ani, de 
când a început să funcționeze dispensarul, este impunător. Stu- 
denții suferinzi au fost găzduiți la Casa de recreație dela Cer- 
nâuca şi în Preventoriul din Gura Humorului. 

Curând după deschiderea dispensarului academic, s'a inaugu- 
rat şi Muzeul de Antropologie Ortogenetică. 

Universitatea a intrat în proprietatea unui teren de 17 ha din 
moșia Hurmuzăcheștilor dela Cernauca, județul Cernăuţi, cedat 
ei de Ministerul Agriculturii și Domeniilor, din rezervele rămase 
dela expropriere, prevăzându-se ca aceste teren, o coastă plină 
de soare, în fața faimosului lac dela Cernauca, să rămână pu- 
ruri destinat ca lac de recreație și educaţie fizică pentru tine- 
retul universitar, Locul a fost prefăcut întrun adevărat parc, s'au 

construit acolo două case în stil moldovenesc, una cu dormitoare 
şi camere de studii, iar alta cu bucătărie şi sală mare. În casele 
de recreație dela Cernauca se organizează anual tradiționalul maial 
sau arminden al Universităţii, iar Duminicile şi sărbătorile stu- 
denții însoțiți de profesori fac excursii. In cursul vacanțelor mari, 
urmează să se găzduiască acolo trei serii de studenți şi studente. 
In preajma caselor de recreație se îngrămădesc păduri şi crînguri 
ce-au rămas din faimoasele bucovine sau făgete de odinioară. 

Preventoriul Universitar dela Gura Humorului, pentru studen- 
ţii debili sau reconvalescenţi, are şo paturi cu solarii. Clădirea 
a fost construită în 1937 într'o pitorească regiune de munte, pe 
malurile Moldovei, înconjurată de brazi şi molizi. La 15 Iunie 
1939, Măria Sa Regele Mihai a descălecat, ca vlăstarii domneşti 
de altă dată, la Gura Humorului, admirând această operă de ocro- 
tire universitară. 

In vacanţele mari din 1938 şi 1939 au fost adăpostiţi în Pre- 
ventoriu, în serii, 157 profesori, studenți şi studente. 

Universitatea din Cernăuţi a avut încă de mult o viață stu- 
dențească foarte desvoltată. Studenţimea era constituită în nume- 
roase societăţi, dintre care cele mai vechi erau: Academia Orto- 
doxă, Junimea, Bucovina, Moldova, Dacia și Arboroasa. 

Printre alte activități în curs de desvoltare menţionăm Labo- 
ratorul de Psihotehnică, sub conducerea Profesorului Dr. Ale- 
xandru leșan, al cărui scop este studiul aptitudinilor psihofizice 
pentru o justă îndrumare profesională şi o bună cunoaştere a 
categoriilor de muncă. Inaugurat în 1936, laboratorul a fost în- 
zestrat cu aparatele necesare şi cu un început de bibliotecă de 
specialitate. În 1938, s'a organizat, în legătură cu acest laborator, 
şi un Serviciu de orientare profesională și asistenţă psihotehnică 
academică, Aceasta pentru examenul antropologic şi medical al 
studenţilor care se înscriu în Universitate, întocmindu-se pentru 
fiecare fişe antropologice şi medicale. 

Marele avânt pe care îl luase Universitatea cernăuțeană după 
Unire făcu să se resimtă din zi în zi tot mai mult lipsa încăperilor 
necesare pentru sălile de cursuri, institute, seminarii, laboratoare 
și biblioteci. Când a luat ființă, la 1875, Universitatea nu a fost 
aşezată într'un local propriu, ci a fost adăpostită provizoriu într'o clă- 
dire menită unei școale normale, După Unire, chestiunea ridicării 

unui nou edificiu s'a pus cu toată stăruința. Sa achiziționat terenul 
şi se cerea chiar completarea Universității, prin crearea unei Fa- 
cultăți de Medicină și prin construirea unor clinici universitare. 
Criza economică a zădărnicit pentru un timp înfăptuirea planu- 
rilor. Abia în 1928 s'a putut obține un credit de 15.000.000 lei 
pentru ridicarea unui edificiu. Construcţia a şi început pe un teren 
cedat de Primăria Municipiului, în apropierea vechilor clădiri 
universitare. Clădirea s'a putut termina în 1934, când s'au făcut 
instalațiile interne și s'a comandat mobilierul. La începutul anului 
de studii 1935—1936, noua clădire s'a inaugurat. Pe lângă noua 
aulă sunt acolo mai multe săli de cursuri de care era nevoe. Nu- 
meroase institute și seminarii, biblioteca Facultăţii de Drept, Mu- 
zeul Antropologic şi Dispensarul Academic funcționează în noua 
clădire. Institutul de Botanică este adăpostit în localul propriu 
din Grădina Botanică, clădire care în 1935 a fost mărită prin ridi- 
carea unui etaj. Vechile clădiri au fost restaurate în 1935. 
Biblioteca Universităţii, care numără peste jumătate de milion 
de volume, este aşezată dela crearea ei în vechiul edificiu univer- 
sitar. Mutându-se Muzeul Zoologic în noua clădire, Biblioteca 
a căpătat spațiul necesar pentru o funcționare mai bună. Dar 
problema Palatului Bibliotecii nu-și găsise încă soluția dorită. De- 
pozitele Bibliotecii rămăseseră mai departe în parterul vechiului 
edificiu, expuse stricăciunii din cauza umezelii şi a lipsei de aer 
şi lumină. Se impunea ridicarea unui edificiu propriu pentru Bi- 
bliotecă. In 1935 s'a pregătit terenul pentru noua clădire. Cu 
largul concurs al Primăriei Municipiului Cernăuţi, în fruntea că- 
reia se găsea Profesorul Dr. D. Marmeliuc, s'a izbutit a se decapa 
maidanul din raza Cetăţii Universitare, transportând de acolo peste 
20.000 metri cubi de pământ și aliniind terenul pentru noua con- 
strucție. La 24 Octomvrie 1936 s'a pus piatra de temelie pentru 
noul palat al Bibliotecii, planul fiind elaborat de arhitectul Leon 
Silion. Noua clădire va cuprinde o sală de lectură cu 150 locuri, 
o sală festivă, depozite pentru aproape un milion de volume, cu 
toate accesoriile necesare. La 24 Octomvrie 1938, Palatul Biblio- 
tecii a ajuns sub acoperiș şi a fost terminat din roșu. Recepţia 
provizorie a construcției a fost făcută în 1939. In noul palat se 
va instala şi o legătorie de cărți, începută în 1939, cât şi o tipo- 
grafie universitară, care este mult așteptată. Pentru a arăta cât 

de frecventată a fost biblioteca Universității, amintim că dela xo 
Octomvrie 1938 şi până la 30 Septemvrie 1939 s'au consultat un 
total de 42.856 volume de 17.542 cetitori. 


Activitatea universitară, așa de rodnică şi bine organizată, a 
fost însă întreruptă pe neaşteptate în ziua de 28 Iunie 1040, când 
trupele sovietice ocupară Cernăuţii și cuprinseră Universitatea, 
pe care au prefăcut-o într'o instituție de propagandă sovietică. 
Starea aceasta a durat până la 5 Iulie 1941, când trupele române 
recuceriră Cernăuţii şi redară Universitatea vechii ei meniri de 
bastion de înaltă cultură românească. 

Din fericire autorităţile sovietice n'au avut timpul necesar 
pentru a risipi acest vechi aşezământ românesc, precum aveau 
probabil de gând. Clădirile Universităţii au rămas în bună stare. 
Mobilierul din birouri, din sălile de cursuri, din laboratorii și 
seminare, precum și din căminurile studenţeşti au rămas în bună 
stare. Colecţiunile şi aparatele ştiinţifice au rămas aproape ne- 
atinse. Din Biblioteca Universității au fost ridicate 28.079 volume 
din secția dreptului şi transportate la Universitatea din Lemberg, 
de unde vor putea fi revendicate la rândul său. In schimb, te- 
zaurul de cărți al Bibliotecii a primit un spor de go.ooo cărți 
rusești din diferite domenii ale științei, din care unele vor putea 
fi încorporate cu folos Bibliotecii universitare. De asemenea s'au 
păstrat în bună parte şi arhivele Rectoratului și ale Decanatelor. 
Astfel putem fi fericiți că aproape toate tezaurele neprețuite ale 
acestui așezământ universitar a putut să reintre aproape neatins 
în patrimoniul cultural al neamului românesc. 

Având în vedere activitatea rodnică din trecut, precum şi con- 
dițiunile de bună şi normală funcționare şi în viitor, credem că 
Universitatea din Cernăuţi, scăpând teafără din greaua încer- 
care prin care a trecut, se va bucura din nou de grija şi solici- 
tudinea guvernului român, pentru a-și putea continua cu dragoste 
şi râvnă marea ei misiune ştiinţifică și culturală la granița cea 
mai avansată spre Nord-Est a scumpei noastre patrii România, 

ION I. NISTOR 


MÂNĂSTIRILE BUCOVINEI 


Un suflet mare şi jertfe româneşti din cele mai grele au îm- 
plinit trupul Moldovei, la miază-noapte, cu minunatul capăt de 
ţară căruia ne-am învăţat, de mai bine de un veac, să-i zicem Buco- 
vina. Cine nu cunoaște istoria Moldovei, și cine ma străbătut 
drumul de ţară, care de sub cetatea Sucevei se îndreaptă către 
inima Bucovinei și, de acolo prin codrii Cozminului, la Cernăuţi 
şi spre granița României către Poloni, acela greu va înţelege lumea 
de amintiri, farmecul și importanța Bucovinei, trup din trupul 
Moldovei. 

Drumul cel mare de ţară înfăţişează călătorului, care vine 
dela miază-zi, întâi, priveliștea neuitată a Sucevei. Dintre case 
albe şi verdeață bogată se înalță cupola şi clopotniţa mănăstirii 
Sf. Gheorghe, locaș de închinare, vechi de mai bine de patru 
veacuri, a românimei ortodoxe. Ca din cuiburi, de pe culmi, 
alături, mai departe, apare cupola Sf. Ioan Botezătorul, cupola 
Sf. Dumitru, cupolele bisericilor armenești și, la miază-noapte, 
de oraş, Zamca, strajă la prora unei corăbii care spintecă spaţiul, 
amintind, cui vrea să călătorească cu gândul, de o altă strajă de 
corabie, Victoria dela Samotrache, nu la Luvru, ci la locul unde 
a fost pusă de sculptorul antic să străjuiască şi să domine vânturile 
şi valurile vrăjmaşe. 

Spre apus, dincolo de oraș, sub dealuri și în păduri, se ascund 
Hagigadarul pelerinajelor armenești și vechea mănăstire Sf. Ilie, 
ctitoria lui Ștefan Voevod. Mai departe, pe drumul Dornei, 
stăruie Părhăuţii, biserica Logofătului 'Trotușan, cu zidurile ei de 
piatră și cărămidă netencuită. Dela Iţcani, după ce ai trecut pe 
lângă biserica mănăstirei de maici a lui Donovac, şoseaua largă 

te îmbie întins la drum cu urcușuri care te apropie de zarea albastră 
şi cu copaci bătrâni care-ţi făgăduiesc sprijin și umbră. Drumul 
cel mare așteaptă la fiecare răscruce, pe creasta unui urcuş sau 
în fundul unei văi, chipul ştiut al bogățiilor pe care le ascund 
drumuri lăturalnice, păduri de fagi și de brazi mândri. Iată, pe 
dreapta, şoseaua puţin umblată care te duce la altă străveche 
mănăstire de maici, Pătrăuții lui Ștefan cel Mare și, pe urmă, 
la Dragomirna lui Anastasie Crimca. Arbora cu pereţii de smalţ 
ilustrând viața unui sfânt Nichita, în privinţa căruia nu suntem 
lămuriţi încă, se află în preajma Rădăuţilor. La Rădăuţi e biserica 
episcopală, adevărat Saint-Denis al României și, în sus spre munți 
și între munţi, Putna, cu mormântul lui Stefan cel Mare, și 
Suceviţa, Humorul, Voroneţul și Vatra Moldoviței. Intre Cernăuţi 
și granița de miază-noapte a țării stau pustii de amintire Lujenii 
cu picturi murale din prima jumătate a veacului al XV-lea și cu 
răspunsuri limpezi la multe probleme de istoria artei religioase 
moldoveneşti. 

'Tezaurele de artă, păstrate cu evlavie şi prezentate, din nefe- 
ricire în condiţii nepotrivite la Putna, Suceviţa, Dragomirna și 
Vatra-Moldoviţei, sunt şi singure în stare să îndreptățească admi- 
rația și înțelegerea cercetătorilor. Icoanele, manuscrisele împodo- 
bite cu miniaturi, obiectele sculptate în lemn ori cizelate şi, cu 
deosebire, minunatele broderii din veacurile XV și XVI, epitafe, 
aere, acopereminte de sfinte vase, etc., conving pe arheolog şi pe 
fiecare călător cu luare aminte că se află în fața dovezilor vorbi- 
toare a unui trecut artistic glorios și a unei adevărate școale de 
origini fericite, cu evoluţie unitară şi înfloritoare și cu monumente 
care mărturisesc un suflet şi un stil original. Cea dintâi obser- 
vare merită să fie pusă în lumină, iar cea de a doua trebue lămurită 
cu precizie. 

Semnul sigur al unei înfloriri artistice este format de unitatea 
de stil și de cugetare vădită de monumentele și de obiectele de 
artă ale unei țări şi ale unei epoci. In tezaurele bucovinene, obser- 
vatorul va descoperi ușor în icoane și în broderii, în cele ce ţin 
de veacul al XV-lea, ori de primii ani ai veacului al XVI-lea, 
făpturile de sfinți, arhitecturile şi, în genere, compoziția şi stilul 
figurilor dela Sf. Nicolaie Domnesc din Dorohoi, Popouţi şi 
Dobrovăț. Corespondenţa este și mai strânsă și mai vădită între 


394 REVISTA FUNDAȚIILOR REGALE 


broderiile, icoanele şi miniaturile veacului al XVI-lea, de o parte, 
şi picturile murale ale Probotei, Humorului, Vetrei Moldoviței 
ori Părhăuților, de altă parte. Constatările acestea ne duc la desco- 
perirea unor ateliere artistice cu mare înrudire între ele, cu o 
tradiţie, o concepție şi o tehnică comună. Anume date istorice, 
semne lapidare de maeştri, și un număr redus de semnături ne 
descoperă meşteri veniți din Transilvania, din lumea Bizanțului și 
de aiurea, alături de meșteri sau ucenici români. Monumentele 
religioase bucovinene şi moldoveneşti au însă izvoare comune, 
o iconografie și un stil caracteristice. Şi toate acestea ne conduc 
la stilul roman medieval și la monumentele Transilvaniei, la orientul 
creştin sau constantinopolitan și la înrâuriri sârbeşti ale veacului 
al XV-lea, care sunt evidente. Arta religioasă a Bucovinei este 
artă moldovenească şi se leagă deci de o evoluţie artistică unitară 
şi bogată, însemnată cu note caracteristice care se deslușesc lim- 
pede şi-i dau o fizionomie proprie. 

Cea de a doua observare stă în strânsă legătură cu cele spuse 
mai sus, Ea are însă un caracter mai gingaș și trebue formulată 
şi înțeleasă cu multe precauții, fiindcă se leagă de problema foarte 
complexă a originalității în arta religioasă. Pentru a preciza bine 
lucrurile, amintim numai picturile murale, care sunt, în întreg 
domeniul artei creștine medievale și cu deosebire în arta bizantină 
şi orientală, ilustraţii de texte şi rituri, adică transcripții, idei 
transformate în imagini. Este vorba aici de dogme şi de tradiție, 
de rituri liturgice și de înţelesul lor. Libertatea artistului este 
extrem de mărginită. El are în faţă o practică, un sistem de trans- 
punere în imagini, linii și colori, cu alte cuvinte o tradiție artistică 
hotărîtă, pe care el e chemat să o respecte întru totul și în lăuntrul 
căreia accentele personale și libertatea de inovare sunt extrem 
de limitate. Această mărginire devine şi mai riguroasă într'o ţară 
tânără cum era Moldova veacurilor XIV, XV și XVI, care primea 
un depozit sfinţit de tradiția Bisericii și de vreme, şi care înfățișa 
înţelesul şi garanția dreptei credințe. Problema originalității dobân- 
dește în aceste condiţii un aspect cu totul nou. Sau, pentru a vorbi 
mai limpede, cercetarea însușirilor de originalitate şi descoperirea 
unor note sufletetești moldoveneşti, românești, este de natură 
delicată şi cere luarea aminte deosebită şi tact științific. Aceasta 
nu înseamnă că problema nu se poate pune şi că răspunsuri pozi- 

tive dintre cele mai importante nu sunt posibile. O cercetare 
a monumentelor principale se impune, fireşte, în limitele unui 
articol de informaţie, care va avea în vedere mai ales decorurile 
picturale ale monumentelor moldoveneşti din Bucovina. 

Se împlinesc douăzeci de ani de când am început să studiem 
biserica din Lujeni. Așezată în mijlocul şi într'un fel la marginea 
unui sat mare de ucrainieni, desfigurată de prefaceri și de o tindă 
urîtă de scânduri, biserica aceasta a atras atenția părintelui Dan, 
care a pomenit-o înaintea noastră și i-a citit inscripţia ctitorească. 
Pe încetul și în condiţii grele, am dat jos o parte din tencuiala 
care i-a acoperit acum vre-o jumătate de veac decorul original. 
Pe acesta astăzi îl înțelegem destul de bine. Bolţile naosului, cea 
dintâi pagină în această adevărată carte pe care o constituie decorul 
pictural al unei biserici, nu ne mai arată nimic. In absida principală, 
se văd episcopii doctori liturghisind. Ca de obicei, în arta bizan- 
tină şi orientală, doi sfinţi diaconi împodobesc emiciclul, la miază- 
zi şi miază-noapte, şi încadrează episcopii. Sfântul diacon dela 
miază-zi apare aproape întreg. In hlamida albă, cu orarul îngust 
de mătasă albastră, pe care se citesc cuvintele « Agios » « Agios» 
« Agios », întreaga figură este o eleganță clasică și aminteşte sfinţii 
îngeri din liturghia dumnezeiască dela Mistra. Chipul propriu zis 
şi părul stilizat antic îi dau însă o distincție superioară. La miază- 
noapte, în zona deasupra episcopilor, se distinge mai greu spă- 
larea picioarelor apostolilor de către Iisus. In naos, arcul cel mare 
deschis în veacul al XVIII-lea, în peretele dela apus, a făcut să 
dispară patimile Domnului și Adormirea Maicei Domnului. In 
ungherul de Sud-Vest, în ultimul registru, am luminat binișor 
trei chipuri de sfinți militari. Varul, care i-a acoperit până mai ieri, 
a slăbit albastrul închis al platoşelor, dându-le o nuanţă de albastru 
spălăcit. În pronaos, la miază-zi, în zona mediană a peretelui, 
se vede pocăinţa lui David, ilustrație a psalmului 50. Scena e rară 
în iconografia ţărilor româneşti. Este interesant de observat însă 
că o întâlnim în pronaosul bisericei din Stănești, în Oltenia, și 
anume în același loc şi aproape în aceeaşi termeni ca și la Lujeni. 
Amândouă bisericile sunt de altfel zugrăvite în prima jumătate 
a veacului al XV-lea. In zona inferioară a peretelui de miază- 
noapte, apar portrete de sfinţi făcând parte din ilustrațiunea sina- 
xarului. Se văd busturile sfinţilor Probus, Andronic, Taracos, etc., 

şi câteva chipuri de sfinte. La miază-zi, se distinge greu o scenă 
din acatistul Sfântului Nicolae și, foarte bine, portretul ctitorului, 
seniorul lituan Vitold, rudă a lui Alexandru cel Bun, înfățișat cu 
scutul în dreapta pe un cal alb de bătaie, cu frâie roșii. O inscripţie 
slavonă destul de citeață dă numele ctitorului şi data picturii. 

Viaţa Sfântului Nicolae, mai exact ilustrația unuia din acatistele 
lui, se vede a fi fost pictată pe peretele pronaosului. Acesta se leagă 
de faptul că biserica a fost închinată Sfântului Nicolae. In veacul 
al XV-lea, tot Sfântului Nicolae i-au fost închinate bisericele 
Sf. Nicolae-Domnesc din Iaşi, și cele din Popăuţi, Dorohoi şi 
Bălinești. In veacul al XIV-lea, biserica domnească din Argeş are 
același hram. In toate aceste exemple, acatistul sfântului este ilustrat 
pe pereții pronaosului. Este vorba deci de o tradiție moldovenească, 
care se leagă prin exemple muntene de tradiţia bizantină a Constan- 
tinopolului. 

Pictura Lujenilor este executată din punct de vedere tehnic 
în tempera bizantină, căreia mai toți cercetătorii îi zic astăzi 
frescă, și în bune condiţii de soliditate, Figura sfântului diacon 
din absida principală şi portretele de sfinţi din pronaos sunt de 
bună seamă cele mai frumoase lucrări de artă din toată pictura 
Moldovei. 

Dela Lujeni ar trebui să meargă cineva la Pătrăuți, tocmai în 
Sudul Bucovinei. Pe un deluleț, în mijlocul unei pajiști, stăruie 
voinică și bine păstrată, una din cele mai vechi ctitorii a lui Ştefan 
cel Mare. Pictura pereţilor interiori pune multe probleme, fiindcă 
se observă cel puţin trei straturi de picturi suprapuse. Execuţia 
amintește din punct de vedere al solidității, al tencuielii și colo- 
rilor, picturile din Lujeni. Pe peretele de miază-noapte, în naos, 
se vede Coborîrea la iad a Mântuitorului, adică forma canonică 
a Invierii în iconografia bizantină. Figura lui lisus în mandorla 
de lumină are un caracter monumental de cea mai bună tradiţie. 
Deasupra uşii de intrare se deosebeşte o foarte interesantă friză, 
care figurează o cavalerie de sfinţi îngeri. In fruntea lor stă Cons- 
tantin cel Mare. In ungherul dela Nord-Vest se ivesc călugări, 
care apar de după deal şi vin în întâmpinarea lui Constantin și a 
armatei lui. Pictura e restaurată, coloare pe coloare. Compoziţia 
originală a rămas deci în întregime. Este un fel de icoană a hra- 
mului, deoarece biserica este închinată Sfinţei Cruci. Friza ilu- 

strează războiul lui Constantin cel Mare purtat sub semnul Crucii 
şi aminteşte şi Aflarea Sfintei Cruci a Mântuitorului, căutată cu 
înfrigurare și descoperită în chip minunat de Impărăteasa Elena. 
Friza aceasta prezintă însă un interes deosebit și dintr'alt punct 
de vedere. Ea face parte într'adevăr din pictura istorică, care a 
înflorit la Bizanț începând din al XII-lea veac, şi care împodobea 
palatele împăraţilor bizantini şi acelea ale principilor de tradiție 
şi înrâurire bizantină. Din aceeași ramură face parte şi decorul 
bolței dela intrare a clopotniței monastirei Neamţu, unde s'a 
ilustrat romanul Varlaam şi Iosaf cu elemente istorice bizantine 
și moldoveneşti. Mai e de considerat şi o altă lature a chestiunii. 
Voim să vorbim de aluzia discretă şi de legătura cu prezentul sau 
mai bine zis cu actualitatea vremii, pe care o surprindem în friza 
dela Pătrăuți. Constantin cel Mare luptă împotriva necredincioșilor 
cu puterea sfintei Cruci. La distanță de unsprezece veacuri, 
Ștefan cel Mare luptă şi el împotriva necredincioşilor, apără Mol- 
dova şi credința creştină tot sub semnul Sfintei Cruci. O ase- 
menea transpunere și o aluzie mai subliniată, întâlnim la sfârşitul 
veacului al XVII-lea, la mănăstirea Hurezi, în Oltenia. Acolo 
meşterii lui Brâncoveanu au înfățișat visul lui Constantin cel Mare 
şi victoria asupra lui Maxenţie, în legătură directă cu portretul 
domnitorului şi cu năzuinţele lui creştinești şi românești de înlă- 
turare a influenţei şi pretențiilor turcești. 

Sufletul şi înfățișarea picturii moldovenești dintr'al cincispre- 
zecelea veac sunt greu de întregit cu ajutorul monumentelor care 
au rămas. Sfântul Ilie, ctitoria lui Ștefan cel Mare, a fost restaurată 
în cel de al XVI-lea şi în al XVII-lea veac. Pe peretele din miază-zi 
al naosului dănțuieşte Isaiia. Figura prezintă însuşiri de viață 
foarte pronunţate. Stilizarea aparține unui meșter dăruit cu real 
talent şi cu multă experiență, Isaiia execută vechiul dans ritual 
ebraic în Faţa Fecioarei Maria și amintește în chip foarte curios 
una din statuele-comune dela Souillac din Franța și miniaturi 
bizantine. Subiectul ilustrează vorbele înscrise pe pergamentul 
desfăşurat în mâna lui stângă şi cunoscutul tropar liturgic: « Isaiie 
dănțuieşte: Fecioara a avut în pântece şi a născut fiu pre Emanuil, 
pre Dumnezeu și omul; Răsărit este numele lui pe care mărindu-L 
pre Fecioara o fericim ». Figura se leagă, se pare, de decorul original 
şi a fost puţin restaurată. In pronaos, peretele de răsărit păstrează 

scene din cartea Regilor privitoare la viaţa proorocului Ilie. Socotim 
că aceasta e în tradiția veacului al XV-lea, de care am pomenit 
mai sus, fiindcă se ilustrează în amănunte viaţa sfântului al cărui 
hram îl poartă monumentul. La Voroneţ, celebra ctitorie a lui 
Ștefan cel Mare, lucrările sunt confuze. Decorul pereților exte- 
riori şi acela al pridvorului sunt executate în cea de a doua jumă- 
tate a veacului al XVI-lea şi sunt opera meșterilor metropolitului 
Grigore Roşca. In absida principală şi în naos, pictura nu vădeşte 
nici concepţia, nici stilizarea veacului al XV-lea, deşi întâlnim 
elemente iconografice care par a fi mai vechi decât a doua jumă- 
tate a veacului al XVI-lea. 

Notele caracteristice ale picturii lui Ștefan cel Mare se regă- 
sesc însă mai toate la Putna. Nu-i vorba de biserica care adăpos- 
teşte mormântul glorios al marelui domnitor. Din punct de vedere 
arhitectonic, aceasta a fost restaurată de Vasile Lupu, şi alte înnoiri 
mai târzii i-au dat o înfățișare în care a rămas puţin din făptura 
originală. Picturile murale au dispărut toate. Ce se vede în exo- 
nartex, adică în pridvorul dela intrare, o serie de portrete de sfinți 
călugări, datează din vremea metropolitului Iacob Stamate și nu 
prezentă nici un interes artistic. La Putna trebue cercetat însă 
cu cea mai mare luare aminte muzeul mânăstirii. Vremurile n'au 
îngăduit să se ridice o clădire potrivită în care să se aşeze, la locul, 
în cadrul și lumina potrivită lucrările de artă pe care le păstrează 
acest tezaur de importanță europeană. De aceea studiul monu- 
mentelor de aici este foarte anevoios și cercetarea lor devine grea 
chiar pentru un călător atent și priceput. Răposatul profesor 
Tafrali a descris lucrurile şi a citit inscripțiile. Este însă interesant 
să atragem atenția valorii artistice a lucrurilor de aici și mai ales 
să punem în lumină, așa cum am pomenit chiar dela începutul 
acestui articol, legătura dintre ele și dintre pictura monumentală 
a veacului al XV-lea. 

Un epitaf zis al reginelor Eutimia și Eupraxia vine din Serbia, 
şi datează din veacul al XIV-lea. Nu ştim când a fost adus în mă- 
năstirea Putna. Foarte probabil, alte lucrări asemenea venite din 
Serbia, prin călugări sau dela Constantinopole, au fost izvorul 
artei broderiei în Moldova, Broderiile erau de mare nevoie în bi- 
serica rasăriteană a veacurilor XIV, XV şi al XVI-lea, Ele ilustrau 
teme liturgice sau evanghelice și portrete de sfinți părinţi şi de 

ctitori şi impodobeau sfântă masă, unde erau atârnate de cele patru 
părţi ale ciboriului. 'Tâmplele existau sub forma unor balustrade 
scunde care încadrau ușile împărătești și se sprijineau de pereţii 
de miază-noapte și miază-zi și absidei principale. Broderii înfă- 
țişând portretele Mântuitorului şi Maicei Domnului, praznicele 
împărătești și icoana hramului erau atârnate deasupra balustradei 
şi în dosul ușilor împărătești. Alte broderii cu teme liturgice slu- 
jeau drept acopereminte a sfintelor vase, iar altele se scoteau în 
procesiunile de Vinerea Mare, Bobotează, la sfinţirile de biserici, 
etc.. Aceasta explică numărul relativ important de broderii reli- 
pioase care se mai păstrează, după atâta vreme și atâtea restriști, 
mai ales în mânăstirile Moldovei. Cele mai preţioase au fost exe- 
cutate în ateliere mânăstirești pe vremea lui Ștefan cel Mare. Un 
splendid aer cu figurile brodate pe fond de broderie se găsește la 
Vatra-Moldoviţei. El poartă numele Popii Anastasie (Popa este 
un termen vechi care înseamnă stareţ şi uneori comportă și unele 
atribute arhiereşti), şi datează din ultimul pătrar al veacului al 
XV-lea. Figura Mântuitorului prezintă însușiri superioare de 
expresivitate. Broderiile veacului al XV-lea se disting printr'un 
«punct » îngrijit și prin colorile lor. Roșul mai ales, un roșu de 
garanță luminat de vreme e plin de farmec. Chipurile tind spre 
expresii personale, şi portretele de principi sunt remarcabile prin 
expresia lor. Ele au întemeiat de altfel o tradiție, care a înflorit 
în veacul al XVI-lea, şi care ne-a dat în prima jumătate a veacului 
al XVII-lea portretele de o necontestabilă valoare ale lui Ieremia 
şi Simeon Movilă dela Suceviţa, şi ale Doamnei și fiului lui Va- 
sile Lupu din palatul metropolitan dela Iași. 

Figurile veacului al XV-lea din pictura monumentală, cu pro- 
porţiile și expresia lor caracteristică, se regăsesc mai ales în brode- 
riile înfățişând praznicele împărăteşti, 

Anii de domnie ai lui Bogdan, fiul lui Ștefan cel Mare, inau- 
gurează un stil nou caracterizat prin figuri înalte, stilizate în legă- 
tură cu moda femenină a vremii și cu necesităţile decorului arhi- 
tectural. Capetele sunt mici în raport cu trupurile, gâtul lung, 
cingătoarea dusă aproape sub sânuri. Se întroduce apoi mai mult 
lux în execuţie, mai mult aur și o variaţie de colori neobișnuită 
în lucrurile lui Ștefan cel Mare. La Putna trebue să cerceteze 
cineva cu luare aminte broderia de mari dimensiuni care înfăţi- 

șează Adormirea Maicei Domnului și poartă portretele lui Bogdan 
şi al soţiei sale. Subiectul central este încadrat de medalioane 
brodate care prezintă arhitecturi complicate de orașe mari încon- 
jurate cu ziduri crenelate. Punctul este fin şi lucrul foarte solid, 
deși broderia are drept fond o bucată mare de mătasă. Pictura 
monumentală din veacul al XVI-lea, cea mai apropiată de această 
prea frumoasă broderie, este de sigur cea dela Probota, în Moldova, 
executată în anul 1529: S'a păstrat foarte bine, până acum câţiva 
ani, în bolta pridvorului, unde a fost ilustrat imnul serafimilor. 
In Bucovina se păstrează picturi monumentale, din prima jumă- 
tate a veacului al XVI-lea, la Părhăuţi, Humor, Vatra Moldoviței 
şi Arbora. 

Biserica din Părhăuţi a rămas singuratecă, în margine de 
codru și în vecinătatea Sucevei. Din pridvor până în absida prin- 
cipală, pictura vădește meritele unui decorator cu multă expe- 
rienţă, care lucra pe dinafară, dar știa să transforme « scrisul » lui 
într'un adevărat veșmânt colorat în albastru-cenușiu. Acesta pune în 
valoare toate elementele arhitectonice și oferă privitorului, ori unde 
ar întoarce ochii, pricini de interes și subiecte care vorbesc sufletului. 

Humorul stă pe un deal în marginea unui sat frumos de Ro- 
mâni înstăriți. Zidurile incintei şi chiliilor de altă dată au căzut. 
Călătorul e uimit din depărtare de înfățișarea ei de adevărat chivot. 
De aproape, încântarea crește. De sub streașină până la un metru 
dela pământ, biserica este înveșmântată întrun albastru în care 
plutește un verde de smalţ vechi. Scenele se citesc ușor și figurile 
se văd limpede, toate zugrăvite în tehnica temperei moldovenești 
cu colori de lânuri sau de smalțuri, cum se făceau acum șapte 
sute de ani în apus. Pictura peretelui de miază-zi pare că nici n'a 
văzut cele patru veacuri ce au trecut peste ea. Inlăuntru, fumul 
lumânărilor, umezeala și vremea au întunecat zugrăveala și au 
ruinat-o. 'Tâmpla, înălțată cu cele patru rânduri de icoane supra- 
puse după o modă care nu e mai veche decât începutul veacului 
al XVII-lea, a distrus o parte din picturi, la miază-noapte și 
miază-zi. Ea întunecă apoi biserica mai mult decât poate suferi 
ochiul și ascunde credincioșilor picturile absidei principale. 

Decorurile religioase ilustrează idei, dogme, rituri, interpre- 
tări ale evangheliarului și cuprinsului sinaxarului. Valoarea pic- 
turilor stă în primul rând în prezentarea limpede şi înțeleasă a 

ideilor și riturilor. Imaginile ca atare și pictura propriu zisă vin în 
al doilea rând şi ceea ce se numește frumusețea lor este în strânsă 
legătură cu fondul de idei pe care le exprimă şi cu chipul de pre- 
zentare al acestora. Privitorul, la rândul lui, este pus şi el în fața 
aceloraşi probleme, care constituesc știința iconografiei, rezemată 
pe erudiție teologică și pe o serie de principii care trebuesc cuno- 
scute de cercetătorul monumentelor vechi. 

In biserica mănăstirei Humorului, potrivit unui sistem icono- 
grafic de tradiție bizantino-sârbească, emiciclul absidei principale 
ilustrează elementele principale ale canonului liturgic: anamneza, 
adică formula în care se concentrează aducerea aminte a patimilor 
şi jertfei Mântuitorului, instituirea euharistiei şi epicleza, adică 
chemarea Sfântului Duh și prefacerea pâinei şi vinului de jertfă 
în trupul și sângele Mântuitorului. Iconografia înfățișează cano- 
nul prin mijlocirea a mai multor teme picturale: spălarea picioa- 
relor apostolilor de către Mântuitorul, Cina cea de taină, răstigni- 
rea Mântuitorului şi punerea lui în mormânt, apoi Învierea, sub 
chipul coborîrei Mântuitorului la iad, subiect luat din evanghelia 
zisă «apocrifă » a lui Nicodim. Canonul liturgic are un sfârșit 
care constă într'o rugăciune şi o aclamaţie a Sfintei Fecioare: 
« Mai ales pentru prea Sfânta, prea Curata, prea Binecuvântata, 
Slăvita, Stăpâna noastră, de Dumnezeu Născătoarea şi pururea 
Fecioara Maria ». Ecfoneza aceasta liturgică, acesta îi este numele, 
se vede ilustrată în bolta absidei, deasupra Sfintei Mese, 
unde vedem pe Fecioara Maria stând pe un tron de aur şi 
purtând pe genunchi pe lisus copil, care  binecuvintează. 
Doi arhangheli, așezați la dreapta și la stânga scenei, se închină 
Mântuitorului. 

Scenele care ilustrează evangheliarul, în naos, și cele din nartex, 
care ilustrează sinaxarul, dând portrete de sfinţi și scene din viața 
şi patimile lor, trebuesc privite cu multă luare aminte. Le vom 
găsi şi aiurea în monumentele veacului al XVI-lea şi mai târziu. 
La Humor, nu trebue trecută cu vederea bolta nartexului. Calota 
de aici înfățișează pe prooroci și sfinţii apostoli mișcându-se cu 
avânt, în pasul vechilor dansuri liturgice ebraice și creştine, în 
jurul Fecioarei Maria, pictată numai până la mijlocul trupului, 
cu Iisus copil întrun medalion pe pieptul ei. Ilustraţia, plină de 
interes şi de viață, traduce troparul cel mai şi mai bucuros din 

câte se cântă în liturghiile noastre: « Născătoare de Dumnezeu 
Fecioară bucură-te, ceea ce ești plină de dar, Marie Domnul este 
cu tine; Binecuvântată ești tu între femei și binecuvântat este ro- 
dul pântecelui tău, că ai născut pe Mântuitorul sufletelor noastre ». 
Două alte icoane murale prezintă un interes deosebit. Cea dintâi 
se găsește pe peretele de miază-noapte a camerei mormintelor în 
ultimul registru. Jupânița Anastasia stă acolo îngenunchiată în faţa 
Fecioarei Maria, care poartă pe Iisus copil în braţe. Jupâniţa este 
soția logofătului Teodor, ctitorul bisericei. Ea poartă o lungă haină 
de mătasă, încheiată la gât, care ajunge până la pământ, iar pe de- 
asupra acesteia o mantie de brocard cu mâneci scurte, şi blănită. 
Pe părul ei strâns frumos în creștetul capului, Anastasia poartă 
un văl de borangic și pe deasupra acestuia o pălărie luxoasă, scundă 
şi cu marginile răsfrânte. Atitudinea ei este cea de mărturisire și de 
rugăciune. Ochii Fecioarei Maria privesc cu bunătate şi îngăduință 
la jupânița, ale cărei cuvinte şoptite parcă se şi aud. In pridvor, e 
portretul Logofătului Teodor, soțul ei. Mai aspru şi mai şters, 
însă nu lipsit de farmec. 

La exterior, pe zidul de miază-zi, zugravii au ilustrat acatistul 
Maicei Domnului. Acatistul se mai chiamă și al Bunei-Vestiri și 
este foarte popular în biserica răsăriteană, începând mai ales din 
veacul al XIV-lea. Este un imn atribuit Patriarhului Serghie al 
Bizanțului şi datează din veacul al VII-lea. A fost cântat în pro- 
cesiile solemne organizate în bisericile şi pe ulițele Bizanțului, cu 
prilejul zilelor de groază când Perşii lui Chosroes asediau Con- 
stantinopolul și amenințau să-l cucerească. Imnul are o parte isto- 
rică în care se povestește vestirea venirii lui lisus și naşterea lui 
fără prihană. O a doua parte preamăreşte pe Fecioara Maria și-i 
cere ajutorul. Este vorba anume de mijlocirea ei către Iisus Mân- 
tuitorul și Dumnezeul nostru. Cea mai veche redacție iconogra- 
fică a imnului pare a nu fi mai veche decât veacul al XIV-lea și se 
păstrează copiată într'un manuscris rusesc din veacul al XVII-lea. 
La Humor, Acatistul a intrat în dragostea și conștiința mai tutu- 
ror localnicilor. Am urmărit deseori ţărani şi țărănci care-l « ci- 
teau » cum se citește o carte; cu atenție mare, încetișor, scenă 
după scenă, cu ochii bucuroşi şi cu ochii umezi, cu mâinile îm- 
preunate spre rugăciune şi cu nădejdea în suflet. O scenă între 
toate este tratată ca un tablou mare, cu rama lui. Fecioara Maria 

poartă pe Iisus copil și tronează ca o regină în mijlocul unei gră- 
dini. La spatele ei se văd cupole de biserici. Lângă ea, pe lăturile 
icoanei, și la picioarele ei, în primul plan, stau, ierarhi sfinți și 
cuvioși în admiraţie și rugăciune. Pictorul a ilustrat una din stro- 
fele cele mai frumoase ale imnului, care se cântă, după canon, în 
faţa icoanei Fecioarei Maria, în liturghia sfântului și Marelui 
Vasilie: « De tine se bucură ceea ce eşti plină de dar toată făp- 
tura...). 

Două teme împodobesc peretele, în zona inferioară: asediul 
Constantinopolului şi parabola fiului risipitor. Asediul arată tu- 
nuri şi turci: Este vorba de fapt de asediul lui Chosroes din veacul 
al VII-lea. Tema este deci în legătură cu imnul acatistului. Hu- 
strația parabolei fiului risipitor prezintă şi ea o interpretare plină 
de interes, de care nu putem vorbi aici, şi amănunte pitoreşti, cum 
sunt ospățul de bucurie și muzica de acolo. 

Voroneţul nu-i departe de Humor, și trebue neapărat cercetat. 
Ctitoria aceasta, a lui Ştefan cel Mare, a devenit celebră în lumea 
românească şi a intrat în legendă. Drumul se scoboară din mănă- 
stirea Humorului în gura Humorului, orășel înstrăinat și lipsit de 
caracter. Din gura Humorului sunt cinci chilometri de drum 
rău şi de potecă până în Voroneț. Osteneala ţi-e plătită însă întâi 
de câmpul verde pe care-l străbaţi și de apa Moldovei, mai tot- 
deauna împlinind din mal în mal albia ei lată. In față ai munții cu 
păduri de brad şi pe stânga, până în mănăstire, râul Voroneţului. 
Exploatările sălbatece au rărit şi pe aici codrii mândri și nepă- 
trunşi, care erau pe vremuri pavăza Voroneţului. Satul sărac a 
năvălit până în poartă. Zidul incintei a început să se surpe. In 
ograda largă, a mai rămas clopotnița doar, în fund la răsărit, izo- 
lată după obiceiul veacului al XV-lea. Clădirile mănăstireşti au 
dispărut fără urmă. Biserica e în bătaia vânturilor, ploii și zăpe- 
zilor. La origine şi în tot cuprinsul veacului al XVI-lea, chiliile 
călugărilor, stăreţia, trapeza şi odăile de provizii formau un trup, 
jur împrejurul bisericii şi apărau zugrăvelile exterioare. Au venit 
întâmplările vremii şi de multe ori gândul de modernizare în sens 
apusean. Pentru a « degaja » vederea bisericii, sau înlăturat toate 
clădirile de mai sus. Intemperiile vor face de aici înainte mai multă 
treabă în douăzeci de ani decât au putut face în cei patru sute de 
ani care s'au scurs, 

Mitropolitul Grigorie Roşca a adăogat bisericei lui Ștefan un 
pridvor la apus şi a înălțat de sigur zidurile. Acoperişul a fost mo- 
dificat în veacul al XVII-lea și reparat de mai multe ori de atunci. 
Infăţișarea monumentului a pierdut mult şi fizionomia originală 
e departe. Picturile care înveșmântează clădirea pe fond albastru 
sunt de pe la mijlocul veacului al XVI-lea. In interior, am cercetat 
cu multă luare aminte şi am ezitat lungă vreme. Din punct de ve- 
dere iconografic, socotim că unele compoziţii se leagă de decorul 
original. Așa spre pildă decorul cupolei. Picturile care se văd au 
fost executate însă în veacul al XVI-lea și prezintă pe alocuri 
semne de restaurări, 'Tâmpla şi stranele merită o atenţie deosebită. 
Zidul exterior dela apus ilustrează judecata din urmă. Pe cel de 
miază-zi, în unghiul Sud-Vest, se văd scene din patimile Sfântului 
Ioan dela Suceava şi portretul Mitropolitului Grigorie Roșca. 
Alături de el este portretul sfântului cuvios Daniil, de sigur în le- 
gătură cu amintirea lui Daniil Sihastru, pe care îl pomeneşte le- 
genda ca sfătuitor al lui Ștefan cel Mare. 

In Rădăuţi, se înalță vechea biserică episcopală. La exterior 
păstrează contraforturile și înfăţişarea pe care i-au dat-o restaura- 
rea lui Alexandru Lăpușneanu și alte prefaceri mai târzii. Interio- 
rul oferă priveliștea interesantă a unei bazilici cu trei năvi de stil 
romantic. Aceasta a fost biserica primitivă, ctitorie a veacului al 
XIV-lea. Absida și pridvorul sunt juxtapuse în veacul al XVI-lea. 
Ștefan cel mare, care a găsit acolo morminte vechi de principi ai 
Moldovei, a pus pietre mormântale săpate frumos cu inscripţii şi 
date acolo unde erau altele mai vechi ruinate sau unde nu era 
nimic. Adevărat « Saint Denis » al Moldovei, biserica din Rădăuţi 
păstrează moaşte și evoacă trei sute de ani de istorie românească. 
Pictura pereţilor datează numai dela Alexandru Lăpușneanu și se 
păstrează rău. Restaurări și repictări succesive i-au schimbat carac- 
terul. Iconografia veacului al XVI-lea mai mult se ghiceşte, iar 
arta nu mai amintește decât de pictorul Bucevschi, unul din ultimii 
restauratori. 

Dela Rădăuţi trebue să meargă cineva însă neapărat la Arbora, 
ctitoria Logofătului Luca Arbore, din prima jumătate a veacului 
al XVI-lea. Biserica păstrează mormântul logofătului și al familiei 
sale. O friză pictată de portretele ctitorilor, vii, chemătoare de vremi 
şi interesante din punct de vedere al concepției şi execuţiei. Ar- 

bora este puţin cunoscută. Pereţii exteriori sunt îmbrăcaţi întrun 
albastru aproape de verde, care aminteşte smalțurile. Figurile, 
în mare parte pe jumătate șterse, chiar la miază-zi, sunt elegante 
şi frumos proporţionate, însă nu sunt acordate cu monumentul. 
Intregul decor pare copiat dintr'altă parte și transpus aici. Nu e 
un decor gândit şi compus pentru pereții Arborei și pentru supra- 
fețele de aci. La apus, se ilustrează în amănunte, între altele, viața 
unui sfânt Nichita pe care nu-l cunoaștem. Părinţii Bollandiști 
dela Bruxelles n'au recunoscut în pictura de aici, mai exact în foto- 
grafiile pe care li le-am prezentat, pe nici unul din sfinţii Nichita 
cunoscuți ai sinaxarului. Ne-a rămas, de altfel, de completat cer- 
cetările pe temeiul unei documentări mai bogate. Execuţia scene- 
lor este caracteristică. Arhitecturile sunt desenate cu precizie și 
draperiile modelate cu linii. Sunt cu adevărat «scrise ». Kondakov 
s'a gândit, când le-a văzut, la modele rusești, și anume la smalțuri. 
Cele mai curioase sunt însă capetele, extrem de vii, adevărate por- 
trete, mai ales femeile. Amintesc de aproape figurile de donatori 
şi portretele de contemporani care apar în compoziţiile maieştrilor 
italieni ale Renașterii. Fireşte, nu e vorba de tehnică, fiindcă 
aceasta vădeşte însușirile zugravilor răsăriteni și pe alocuri prac- 
tica miniaturiștilor. 

Un monument bucovinean a cucerit admirația și dragostea 
tuturor călătorilor, care au avut norocul să-l poată cerceta. Este 
vorba de mânăstirea Vatra-Moldoviţei, înălțată în prima jumătate 
a veacului al XVI-lea, de meșterii lui Petru Rareș, în mijlocul 
unor codri altă dată nepătrunși și într'o poziţie fermecătoare. Bi- 
serica se înalță azi, după patru sute de ani dela zidirea ei, bine pă- 
strată, în mijlocul incintei păzită de ziduri vechi de piatră. In un- 
ghiul de Nord-Vest al acesteia, se ridică, ușor de înțeles şi de re- 
constituit, palatul din veacul al XVII-lea al episcopului Isaiia dela 
Rădăuţi. Așezarea mai la o parte a mânăstirei, mai la o parte din 
drumul năvălirilor, și norocul de a fi fost mai bine îngrijită au lăsat 
acestui frumos monument înfățișarea cea veche. Vor fi îngrijit 
de ea călugări cu inimă. Noi am văzut acolo, ani de-a-rândul, pe 
părintele Ilie Păsăilă, îndrăgostit de biserică, mândru de încredin- 
tarea pe care o avea, înfrigurat să priceapă și să explice minunata 
carte, care e pictura Moldoviței, și pe care ajunseşe șă o citească 
cu limpezime și cu suflet, 

Am pomenit mai sus de clădirile mânăstirești lipite de zidul 
de incintă, jur împrejur, şi care umpleau ograda liberă, în veacul 
al XV-lea ca într'al XVI-lea, la Sfântul Ioan din Piatra, Popăuţi, 
Neamţu, Humor, Voroneţ, Arbora, Moldaviţa şi aiurea. In mij- 
locul lor şi străjuită de ele, se ridica biserica înveşmântată în co- 
voare de cărămizi smălțuite și de piatră sură, cum a fost la cele 
clădite în veacul al XV-lea, ori în glorioasa foaie de pergament, 
muiată în albastru și scrisă de sus până jos cu figuri și scene, cum 
se vede la cele din veacul al XVI-lea. Ea apărea astfel cu adevărat 
ca o carte împodobită cu miniaturi. Colorile rămâneau multă 
vreme cele originale, mai vii deci şi mai impresionante. Monumen- 
tul era privit de aproape, privit şi citit ca o adevărată carte de oa- 
meni care posedau instrucția necesară pentru aceasta, Astăzi că- 
lătorul cuprinde cu ochiul, dela distanță întreaga biserică cu pic- 
turile ei. Colorile au pierdut din intensitate şi din strălucire, fiind 
mistuite de soare şi de intemperii. Scenele nu mai au înţeles pentru 
privitorii de astăzi şi pictura e socotită numai din punct de vedere 
pitoresc. Admiră cineva petele de coloare, echilibrul maselor de 
umbră şi de lumină și este atras cel mult de vre-o scenă mai curioasă, 
De lucrul acesta ne dăm seama mai bine ca oriunde la Vatra Mol- 
doviței, Ograda este liniștită, iarba odihnitoare, gândurile pot re- 
constitui multe din cele ce nu mai sunt, 

In interior, pictura prezintă semnele unei restaurări din vea- 
cul al XVII-lea. E vorba însă de o repictare, coloare peste coloare, 
care n'a schimbat compoziţiile și, în linii mari, nici stilul original. 
Decorul cupolei, cu Pantocratorul, proorocii, apostolii şi evan- 
gheliştii, ca şi picturile din abside şi pronoas, mărturisesc îndemâ- 
narea unor zugravi bisericeşti cu experienţă, care lucrau pe dina- 
afară, slujindu-se de cartoane, « Scrisul » este de obicei rece. Li- 
nia elegantă, însă prea precisă, Draperiile, de stil liniar, nu pă- 
strează nimic din materia și căldura veșmintelor, Atitudinile și 
gesturile sunt stereotipe. 'Tonurile, un galben de ocru cărămiziu, 
un verde șters, puţin roşu şi mai puţin albastru, sunt reci şi par 
uscate. Priviţi însă Cina cea de Taină, pe peretele absidei dela 
răsărit, şi judecata lui Pilat, pe zidul de apus al naosului, Intere- 
sul creşte pe măsură ce întârzii în fața acestor picturi. Simţi că e 
nevoie de o prietenie mai strânsă între tine şi lucrurile acestea. 
Incepi să distingi figurile înalte, stilizarea elegantă de care am 

pomenit când am vorbit de broderiile veacului al XVI-lea dela 
Putna. Cine se desparte de Moldoviţa, și fără a fi fost impresionat 
prea tare pe loc, vrea să se întoarcă. Ne urmăreşte pe toți un fel 
de vrajă. Din ce este țesută oare? De bună seamă întâlnim aici 
ştiinţa unui om învățat care ştie să povestească. Vorbește uşor și 
convins de lucruri în care crede. Se simte el însuși pictând, așa 
s'au simțit meșterii zugravi de aici, se simte luând parte la acţiunile 
pe care le povesteşte. Pilat se îndreaptă uimit și rugător către 
evreii care-L hulesc pe Mântuitor și-i cer răstignirea. Lucrurile 
acestea ni le povesteşte pictorul fiindcă a fost acolo, a luat parte 
la ele. Accentul lui e convingător și plin de sinceritate. El ne câ- 
ştigă și pe noi, ne desprinde din spaţiul și din vremea noastră și 
ne amestecă printre asistenții scenei evanghelice. Fiindcă vedem 
şi auzim, părăsim indiferența şi luăm partea lui lisus, Am vrea 
ca Pilat să aibă mai multă energie. lisus trebue liberat. Hulitorii 
trebuesc împrăștiați. De acum înainte suntem prinși. Ne luăm 
locul în cortegiul care urmează pe lisus spre Golgota. Ciocanul 
care pironeşte trupul Mântuitorului pe crucea răstignirii răsună 
în sufletul nostru și ne zdrobește inima. In arcul bolţii dela miază- 
noapte, deasupra ferestrei, s'a lăsat pacea: « lartă-le Doamne că 
nu ştiu ce fac». Se înnoptează în plin miez de zi. Privitorul se 
afundă într'o strană. Se aud limpede cântările prohodului și stri- 
gătul de jale al Mariei: « Primăvară dulce, Fiul meu cel dulce, 
frumuseţea unde ţi-a apus ». 

Iată din ce este făcut farmecul acestor picturi bisericești şi iată 
care este geniul meșterilor decoratori ai bisericilor bucovinene. 
Același ca al meșterilor din bisericile moldovenești, munteneşti şi 
transilvănene, geniu bizantin și oriental de povestitor și de in- 
terpret al ideilor și faptelor. Meşter şi stăpân pe linie şi pe coloare 
pe care le mânuiește cu virtuozitatea şi cu prestigiul oratorilor 
şi scriitorilor care au la îndemână cuvântul. 

Portretele lui Rareș și al Doamnei din colțul de Sud-Vest al 
naosului mau viață. Sunt figuri de «aparat», pictate din memorie. 
Portrete « oficiale », ele joacă rolul unor drapele, sunt și ele niște 
«idei», 

La exterior, scenele și figurile sunt judicios împărțite, din 
punct de vedere monumental. Toate se supun «legii peretelui ». 
Tonurile, slăbite cum sunt de lumină și de vreme, numai au sono- 

ritatea originală, însă au rămas « calde », Ochiul se simte atras şi 
purtat de sus până jos, jur împrejurul monumentului. Pictura 
împlineşte astfel însărcinarea ei arhitecturală. Pune în lumină şi 
face simţite formele bisericii, proporţiile ei fericite, înălțimea 
monumentului față de lungimea lui în axa Est-Vest, rotunjimile 
absidelor și îndrăzneala mândră a cupolei înălțată pe baza ei poli- 
gonală. Pictura poartă apoi ochiul dela pajiştea de iarbă din mij- 
locul căreia se ridică biserica prin treceri potrivite, care face bine 
spiritului, până la crucea cupolei profilată pe cer. Ea împacă astfel 
monumentul cu cadrul lui, peisajul înconjurător, lumina și spaţiul. 
La Vatra Moldoviței simţi că biserica a crescut în locul pe care se 
găseşte și-ți vine să crezi că a fost totdeauna acolo. 

Acatistul Maicei Domnului cu anexa lui, asediul Constantino- 
polului, împodobește laturea de miază-zi a pronaosului. Arborele 
lui Ieșai cu strămoșii lui lisus Christos ilustrează peretele cores- 
punzător camerei mormintelor. Absidele ne arată biserica cerească 
şi biserica pământească, ceea ce se numeşte în iconografie, cu un 
termen slavon « Cinul ». Ilustraţia are drept centru absida princi- 
pală dela răsărit şi se desfășoară pe cele două aripi ale ei, zidurile 
absidelor laterale de miază-zi și miază-noapte, In registrul supe- 
rior, sub strașină, se vede Cel Vechi de Zile încadrat de heruvimi 
şi de serafimi. Registrele inferioare arată pe lisus Pantocrator şi pe 
Iisus copil în braţele Mariei între prooroci şi apostoli. Mai jos, 
apare Iisus copil în Sfântul Disc, acoperit de Sfântul Aer cu steaua, 
încadrat de episcopii doctori şi de episcopi liturghisitori, părinţi 
ai bisericii. Vin apoi şirurile mucenicilor cu cruci mici în mâini 
şi acelea ale cuvioșilor. Intreaga ilustrație e de o măreție impre- 
sionantă. Pe zidul de miază-noapte, picturile s'au şters tare, La 
partea superioară a zidului se disting totuși binişor două registre 
de scene care arată activitatea sfinţilor apostoli şi traduc în ima- 
gini «faptele apostolilor ». Peretele de apus, deasupra uşii de in- 
trare, e ocupat de Judecata din urmă. Pe zidul de miază-zi al exo- 
nartexului sunt zugrăviți sfinții Gheorghe, Dimitrie şi Mercurie 
călări, în uniforme ostășeşti. 

Pe înserate, când nu mai puteam studia, părintele Păsăilă mă 
ducea pe un deal din vecinătatea mănăstirei, la ruinele bisericii 
lui Alexandru cel Bun. Sfinţia Sa şi părintele Ghervasie Hulu- 
baru, care mă însoțea de obicei, porneau să cânte stihiri din anti- 

foane ori vre-un tropar. După ce sfârşeau ei, aceleași cântări erau 
reluate de glasuri multe călugărești, păreau sute, care înconjurau 
biserica mânăstirească din vale. Ecoul înviia călugării de altă dată. 
Rânduiţi în procesiune, stăpâni acum în pragul nopții pe incinta 
lor în care nu a mai rămas nici un străin, ei își făceau privigherea 
lor legiuită. Ne coboram spre casă, furișşându-se pe lângă zidurile 
exterioare ale incintei, vorbind încet ori în tăcere, pentru a nu 
turbura slujba care începuse, slujba umbrelor. 


% 
* * 


Dela Rădăuţi la Suceviţa sunt două ceasuri de trăsură. Poarta 
mânăstirei pare în stare s'o apere cu tăria de altă dată, în cadrul 
ei de contraforturi puternice. Abia deschizi portiţa și ochii îţi 
sunt chemaţi de cea mai uimitoare priveliște. Dintre pomi și iarba 
verde se înalță cea din urmă ctitorie strălucitoare de artă a Moldo- 
vei. Un cercetător a numit Suceviţa «testamentul artei moldove- 
nești ». Intr'adevăr, Anastasie Crimca va înălța, câţiva ani mai 
târziu, mânăstirea Dragomirna, cu proporții monumentale şi cu 
cupola ei «surguci înflorat de piatră », cum i s'a zis, Biserica este 
însă prea înaltă şi cupola prea mică. Inlăuntru, nu mai apar zidu- 
rile despărţitoare care transformă bisericile veacului al XVI-lea 
în mai multe camere, fiecare cu menirea și cu sufletul ei. Pictura 
nu împodobește decât pereţii dinlăuntru și, în afară de scena 
Inălțării, care împodobește bolta absidei principale, nimic nu pre- 
zintă un interes deosebit. Scenele și figurile par mai de grabă mi- 
niaturi desfăcute dint.'o carte și lipite pe pereţii monumentului. 
Biserica mânăstirii Secu este un monument athonit, fără pretenţii 
de originalitate, și ce a rămas din pictură nu iese din comun. Trei 
Ierarhii nu mai sunt cum au fost, fiindcă nu-i mai avem decât 
sub forma restaurării searbăde a veacului al XIX-lea. Și la origine 
însă, celebra mânăstire a Iașilor a strălucit mai mult prin bogăţia 
şi curiozitatea arabescurilor complicate pe care le-au săpat meșteri 
orientali pe zidurile ei exterioare. Decorul interiorului era opera 
unor meșteri ruși moscoviți și icoana sfinţilor Trei Ierarhi pă- 
strată în palatul metropolitan ne lămureşte în destul însușirile 
de mozaişti şi iconari ale acestor meşteri. 

La Suceviţa s'au străduit cugete mari cum a fost acela al lui 
Petru Movilă şi suflete mândre: Doamna Elisabeta (Ilisafta), 

ambiţioasa soție a lui Ieremia Movilă, Simeon Movilă, Mitropo- 
litul Gheorghe Movilă și mama lor Doamna Maria. In aproape 
treizeci de ani, dela 1585 până la 1623, ei au ridicat biserica cea 
frumoasă care se vede astăzi, chiliile mănăstirești care o înconjoară 
și puternicul zid de incintă care o apără. Nu numai atât. Gene- 
roșii şi prea evlavioşii ctitori au înzestrat mănăstirea cu toate cele 
de cuviință, cărți manuscrise de ritual împodobite cu miniaturi, 
broderii şi veșminte de slujbă, vase de aur și de argint cizelate, 
cruci şi icoane. Câteva din aceste obiecte au fost aduse de aiurea: 
am găsit și fragmente de vitralii provenind din Transilvania sau 
din Polonia, cele mai multe au fost lucrate însă pe loc, în atelierele 
întemeiate de ei. Tezaurul mănăstirii a rămas astăzi al doilea, 
în rând, ca importanță, după acela al Putnei. Este format din 
icoane pe lemn, iconiţe sculptate în fildeș, argintărie bogată, 
broderii și superbe evangheliare cu miniaturi. 

Biserica păstrează în bune condiţii veşmântul pictural al 
zidurilor, pe dinafară. Acesta se vede, ca nicăieri, și la miază- 
noapte. Clădirile din incintă au apărat bine picturile executate de 
altfel într'o tehnică şi în condiţii inferioare celorlalte decoruri 
bucovinene. Meşterii par a fi fost puţin pricepuţi și nu prea stă- 
pâni pe procedeele temperei moldovenești. Stilizarea figurilor 
arată şi ea slăbiciuni. Draperiile există numai ca pete de coloare: 
desenul lor nu are nimic monumental. Figurile sunt lipite pe 
pereţi în disprețul suprafețelor. « Legea zidului » este ignorată. 
In interior defectele acestea se accentuează, pictura de aici nu e 
nici monumentală, nici decorativă. 'Tencuielile sunt executate 
în condiţii inferioare. Varul calitate mijlocie este amestecat cu prea 
mult nisip şi « Zemurile » au fost amestecate cu un clei care s'a 
uscat iute. 'Tonurile au pătruns puţin în adâncime tencuiala, şi în 
multe locuri pictura se scorojeşte, şi stratul zugrăvit se desprinde 
de pe perete. Lucrul acesta se observă mai ales în bolțile absidelor. 
Meşterii Suceviţei au fost «freschişti» de ocazie: de felul lor, 
trebue să fi practicat mai mult arta icoanelor pe lemn şi aceea 
a miniaturilor. Inlăuntru, şi mai ales, afară, două lucruri sunt 
însă admirabile. Întâi, coloarea: fondul verde în care pare că a 
fost amestecată pulbere de aur, roşul de sânge, care se vede ici 
şi colo, albastrul intens şi albastrul imaculat de o strălucire de 
coajă de ou. Prospeţimea apoi a scenelor, prospețime de' inspirație 

amestecată cu spontaneitate şi cu acel farmec greu de definit 
pe care-l au lucrurile povestite cu sinceritate. Zidurile exterioare 
ale Suceviţei oferă privitorului prilejul rar de ordine picturală 
şi de ordine spirituală de a se lăsa prins de vraja colorilor şi de 
vraja povestirii, amândouă asemenea celei ce însuflețește arta 
iconarilor populari şi basmele. 

Din punct de vedere iconografic, picturile Suceviţei prezintă 
un interes excepțional, In interior, baza cupolei înfățișează Dum- 
nezeiasca Liturghie, temă liturgică de o adâncă semnificație 
teologică şi foarte «picturală »: Iisus Christos episcop, slujește în 
ceruri cu îngeri, preoți și diaconi, organizează şi porneşte din 
absida principală cortegiul văhodului celui mare, care se desfă- 
şoară solemn, sub ochii noştri. Mântuitorul îl întâmpină apoi, 
la întoarcerea lui în absidă. 'Tema apare la Suceviţa, şi în același 
vreme aproape la Dragomirna. Este foarte rară în Moldova. Pe 
bolta absidei principale, înălțarea Domnului formează un frumos 
tablou, care amintește exemple dela Mistra, în Grecia, și din 
Asia Mică. Tema ocupă locul rezervat de obicei portretului Maicei 
Domnului. Bolta cilindrică înfățișează la rândul ei o serie de teme 
curioase și care se întâlnesc rar, în absida principală: Iisus înger 
al Marelui Sfat, Iisus Emanoil și Iisus episcop, încadrat de Fecioara 
Maria şi loan Botezătorul, Inţelepciunea lui Solomon (înţelep- 
ciunea şi-a zidit sieşi casă...), vedenia lui Hermas (cetatea care 
se zidește pe apă. ..), etc. Toate aceste teme par a oferi elementele 
așa zisei «leturghii a Ințelepciunii », leturghie puţin cunoscută 
şi numită, în apus, leturghia Sfântului Duh. In naos întâlnim teme 
care ilustrează psalmi și imnuri leturgice. Cităm, spre pildă, 
ilustrația bolței absidei dela răsărit, foarte curioasă, unde se traduce 
în imagini imnul Unule născut şi psalmi leturgici, Bolta absidei 
dela miază-noapte şi timpanul cel mare al peretelui de apus, 
în: naos, ilustrează, la rândul lor, alte imnuri și stihiri. Asemenea 
ilustraţii întâlnim şi în bolțile ușilor de intrare în naos și pronaos, 
precum şi aiurea. 

Din punct de vedere artistic, trebue să relevăm portretele. 
Acestea formează o friză întinsă în naos. In unghiul de Sud-Vest 
se văd principi şi principese din familia Movilă, în frunte cu Iere- 
mia Movilă, Ilisafta, soţia lui, și Doamna Maria prezentați Mân- 
tuitorului de Fecioara. Maria. Chipurile lui Ieremia, al Ilisaftei 

şi al Doamnei Maria sunt remarcabile. Pictate cu simplitate, în 
genul portretelor murale bizantine, ele sunt dăruite cu viață și cu 
expresivitate. Anume însușiri le fac de neuitat: fiecăruia i se pare 
că a cunoscut de aproape personajele acestea care-și trăesc mai 
departe viaţa, acolo pe perete, în văzul nostru. In fața Sfintei 
Treimi stau îngenunchiați și în rugăciune, Mitropolitul Gheorghe 
Movilă înveșmântat în ornate arhierești și marele Petru Movilă 
în mantie călugărească. 

In zilele mari de sărbătoare țărani frumoși, îmbrăcaţi în straele 
lor bucovinene atât de pitoreşti, umplu biserica. In naos, până 
acum câţiva ani stăteau călugării; acum, sunt călugărițele, care 
i-au înlocuit. "Țăranii iau loc sfioşi în odaia mormintelor pe lângă 
locurile de odihnă luxos împodobite ale principilor Movilă: din 
boltă priveşte Fecioara Maria pictată într'un medalion, încadrat 
de scene din Exod. Alţii iau loc în pronaosul spațios și luminat 
bogat de ferestre de stil apusean. Liniştea n'o turbură nimeni. 
Principii ctitori şi marele Metroplit al Ortodoxiei sunt de față. 
Și toţi laolaltă ascultă slujba, se închină lui Dumnezeu. Acum 
vre-o zece ani, a cântat aici, ca niciodată, părintele Ghervasie Hulu- 
baru. Mi-am amintit o clipă de arhiereul Evghenie Humulescu, 
cel mai artist şi mai impresionant slujitor al Bisericii românești 
din ultima vreme. Am ascultat apoi predica arhimandritului 
Ortizie Popescu, cugetată cu adâncime și expusă în cea mai lim- 
pede și mai frumoasă limbă moldovenească. Slujbă domnească. 
Și era undeva și Petru Movilă. La sfârşitul ei, țăranii au lăsat 
o cărare largă prin mijlocul bisericei și, mai mult timp, nu s'au 
clintit din loc. Au așteptat cuviincioşi să iasă vlădica, Domnul 
şi Domniţele. 

Acum vre-o douăzeci de ani a poposit în preajma mânăstirii 
o brigadă de grăniceri. Ofițerii au intrat în ogradă să «viziteze » 
mânăstirea, S'au pomenit ţintuiți de uimire, în faţa peretelui de 
miază-zi, Arhimandritul stareț îi primise și le explica câte ceva 
din ceea ce se vede, Pe încetul, au venit și soldaţii, și din ce în ce 
mai mulți: s'a umplut ograda. Venise și muzica. Arhimandritul 
Ortizie şi-a terminat vorbirea. Inima privitorilor s'a umplut de 
un simțimânt rar de mulțămire, de bucurie amestecată cu mândrie. 
Vrea să vorbească generalul. Soldaţii se rânduiesc, ofiţerii îi ali- 
niază, Generalul deschide gura și deodată, fără pregătire, trage 

sabia: « Drepţi! Pentru rugăciune, descoperiți». Muzica cântă 
rugăciunea şi, apoi, tot la ordin « Deşteaptă-te Române». Arhi- 
mandritul Ortizie, înalt, frumos, impunător, cu barba lui albă 
şi cei optzeci de ani de atunci ai lui, lăcrămează. Generalul își 
pune sabia în teacă. Și-a terminat « discursul ». Discurs de orator 
mare și de sigur cel mai spontan, mai cald și mai înțeles omagiu 
din câte s'au adus vre-odată meșterilor dela Suceviţa, Bisericii și 
neamului românesc. 


Bucureşti, August 1941. I. D. ȘTEFĂNESCU 


TARA SCAUNELOR DE DOMNIE 


Cineva care n'a fost prea darnic în calificativele proslăvirii, 
austerul Dimitrie Onciul, zicea 1) despre Țara scaunelor de domnie, 
despre Bucovina zilelor noastre deci: « Nicăiri pe tot pământul 
Românesc, nu se află, pe un spațiu atât de mic, atâta bogăţie 
de istorie românească, atâta bogăţie de amintiri scumpe ale tre- 
cutului nostru... Dacă Ardealul, cu resturile sale arheologice 
din epoca romană, este ţara clasică a trecutului roman în Dacia, 
Bucovina este țara clasică a trecutului românesc propriu zis». 

In adevăr, ai spune că însăși pronia cerească a avut grija Mol- 
dovei — împlântând în hotarul ei, cel mai cu primejdie, atâta 
moldovenească vlagă şi temeinicie. Fiindcă Moldova din cam 
aceste olaturi s'a obârşit; fiindcă leagănul și pivotul Moldovei 
aice fu menit să fie! Când «cu descălecatul lui Bogdan Vodă 
şi cu întinderea stăpânirii acestuia mai spre răsărit 92) — stră- 
vechiul scaun domnesc al Moldovei se mută dela Baia la Siret, 
atunci Siretul Bucovinei de astăzi ajunge «inimă a Moldovei » 2). 
De altfel, până astăzi, cronologicește, Siretul e cel dintâi (deci 
cel mai vechi) « oraş al Moldovei » pomenit în hrisoavele noastre 4). 
Și mai ales sub Laţcu Vodă (1365—1373), Siretul hălădueşte 
în adevărată mărire şi pohvală domnească 5). 

Dar — evident — nevoia de a sprijini scaunul voevodal de-un 
mai puternic razim decât putea fi la Siret strâmta Cetăţuie a lui 


1) D. Onciul, Din trecutul Bucovinei, 1915, 32—33. 
3) Alex. Lăpedatu, Cetatea Sucevii, 1913, pag. XXI. 
3) Nicodim Iţcuș, Siretul de ieri şi de azi, 1939, 16. 
4) D. Onciul, op. citat, 13. 

5) N. Iţcuș, op. cit., 16. 

Sas-Vodă 1), îl determină pe plinul de mușătească vrednicie 
Petru I Muşat (1375—1391) să-şi mute reşedinţa dela Siret la 
Suceava. 

E răspântia dela care înainte, —ca și numele ei de sonor, 
de grav și solemn-senin, se deschide zarea vulturescului cuib 
de Suceavă. Cetate de scaun — aproape 200 de ani în șir —și 
a unor Voevozi între Voevozi, ca Alexandru cel Bun, Ștefan cel 
Mare și Petru Rareș, vatră a Moldovei deci, Suceava adună în 
jurul ocinelor sale atâta floare de voevodale și eclesiastice și mi- 
rene ctitorii. 

Ba generoasa strădanie de-a înflori țara cu minunate ctitorii 
e atât de puternică, încât stăruie și dincolo de marea hotărîre 
(și înfăptuire, a lui Alexandru Lăpușneanu de a-și muta scaunul 
dela Suceava la Iași (pe la 1564—1565). Astfel Dragomirna Mi- 
tropolitului Anastasie Crimca purcede a răsări în 1602 — acea 
Dragomirnă pe care un mare îndrăgit de străbune monumente 
istorice, Episcopul Melhisedec Ștefănescu 2) o socotea (după Curtea- 
de- Argeș şi Tre-lerarhii Iaşilor) al treilea monument arhitectonic 
românesc, — Dragomirna, al cărei nume pare că stă el însuşi 
să te vrăjească, fiind aproape anagramic de simbolic: Drago şi 
mirna. .., — Dragomirna, pentru a cărei feciorelnică, sveltă, su- 
legetă apariţie, cu horbota turnulețului ei de nesfârșită înfloritură, 
a trebuit să vină intuiţia măestrului George Enescu, ca s'o carac- 
terizeze în două-trei cuvinte 3): « Minune! Atâta supleță! Pare 
că-i o naie făcută să plutească în seninul albastru al cerului !... ». 
Această Dragomirnă deci vine dintr'un veleat în care Suceava 
nu mai era Capitală a Moldovei. Precum, iarăși, de după mutarea 
scaunului domnesc la Iași au răsărit pe arborosenele plaiuri ale 
Bucovinei slăvite ctitorii ca: Unicul giuvaer al Suceviţei Movi- 
leștene (din 1578), acest chilim moldovenesc și aproape basara- 
bean, cu alesătură mai ales în verde, așternut pe pajiştea din vă- 
găuna perdelelor de brădet de pe apa Suceviţei; armonic-pro- 
porţionatul Sf. Nicolai dela Suceava, înnoit (între 1610—1611) 
de Marele Visternic Nicoară Prăjescul; arătoasa mânăstire Solca 


1) Pentru care vezi cit. N. lţcuş, 9—10. 

2) D, Onciul, op. citat, 31. 

3) Cu ocazia turneului său bucovinean din Aprilie 1929 — vezi revista 
« Făt-frumos », An. IV, 1929, 92—93. 

(din 1630) a lui Ștefan Tomșa; Mănăstioara, adevărată mână- 
stioară, zisă Sânt-Onofrei (din 1673) a lui Ştefan Petriceicu- Vodă, — 
sau, mai măruntele, dar nu mai puţin pitoreștile ctitorii, ca: 
blânda chinovie a Adormirii Maicii Domnului (din 1639), dela 
poalele Sucevii, datorită aproape-anonimelor fețe monahale Na- 
stasia şi Anghelina; sprinţarul avânt arhitectonic al lui Sf. Ioan 
Botezătorul dela Suceava (din... anul Cazamiei lui Varlaam: 1643), 
datorit lui însuşi Vasile Vodă Lupu; gospodăreasca mânăstire 
Ilișești (din 1714) a Marelui Medelnicer Ionașcu Isăcescul 1); 
şoimanul cuib de pe Nistru care-i schitul Crișceatec (din cam 
1766), ctitorit de jupânul-negustor Teodor Preda; sau solida, ar- 
haizanta zidărie (din 1772) dela Comăneştii Vornicului Simeon 
Tăutu; — ca și masivul turn-clopotniță dela mânăstirea « Sf. Ioan » 
din Suceava, înălțat în 1589 de Petru Șchiopul, sau Stâlpul lui 
Vodă Mihai Racoviţă dela Vama. 

Iată așa dar semne că îndeletnicirea ctitoririlor ajunsese în 
Țara scaunelor domneşti tradiţie și dincolo de marile răsturnări 
vremelnice. 

In zilele ei de mărire însă, când (mai două veacuri) s'a în- 
vrednicit a fi reședință domnească, înțelegem ce-a fost Suceava. 
Dimitrie Cantemir ne spune lămurit?) că: «osebit de curtea 
domnească și de alte case mari, să număra(u) întru acest oraș» 
40 de biserici de piatră 2) şi mai multe de lemn, şi 16.000 de case 
ale norodului. Suceavă de cam 100.000 locuitori —și cam de 
opt ori mai mare ca Suceava de astăzi. Suceavă pe care și mai 
aievea însă o putem ghici din stihurile trubadurului bucovinean 
T. Robeanu (= Dr. Gheorghe Popovici), care, adânc-vrăjit de 
trecutul nostru strămoșesc, mai oriunde prezent pe cele buco- 
vinene meleaguri, cu profundă pasiune se închină acelor vremuri 
de altădată, retrăindu-ni-le în cântări ca acestea (ce-i drept, nu 
fără înghirlandarea câte unui colț de intimă idilă). 


1) Iar aceste patronimice articulate (în -ul), atestate chiar așa în vechile 
pisanii, arată că nume ca Pumnul, Isopescul, Onciul nu derivă abia din şcoala 
ui Arune Pumnul... 

3) Scrisoarea Moldovei, Mânăstirea Neamţ 1826, 64 (v. Leca Morariu, 
Un cântăreț al Sucevii: T. Robeanu, 1926, 13—14). 

3) Astăzi, inclusive ruinele celor două cetăți ale ei, Suceava a rămas numai 
cu 416 mari monumente istorice + (Leca Morariu, Un cântăreț al Sucevii. .., 4). 

Pentru glorioasa Suceavă voievodală — evocarea: 


Suceava e avută 'n turnuri 
Ca muntele bogat în stânci, 
Ea are strade glorioase 
Și are pivnițe adânci — 
Şi, umbrirea în tonul minor al poeziei intime: 


In bolta dela Crasul-Negru 
Acolo-i vinul minunat, 
Acolo trei voinici aseară 
Intr'un ungher s'au așezat... 
(In Bolta dela Craiul-Negru ). 


Și chiar Cetatea Sucevii, în ceas târziu de miazănoapte, sub 
tainica vrajă a lumii: 
La Suceava în cetate 
Ceas de miazănoapte bate, 
Păzitorii cântă 'n uliți 
Răzimaţi în albe suliți — 


— albe fiind sulițele paznicilor nocturni de poleiul lunii... 
Și: 
La Suceava în cetate 
Ceas de miazănoapte bate, 
Zidul vechi adânc răsună: 
Noapte bună, noapte bună!... 
(Cântec vechi). 


Sau, intrând şi mai în Cetatea Sucevii, cu același T, Robeanu 
( Novelă de castel): 


Pe podele de-alabastru 
Joacă razele de-apus. .. 
Şi gândirile sau dus 
Ca un stol de rândunele 
In departele albastru... 
4... gândirile Domniței, care-și aşteaptă doritul mire). 
Incât: 
N'are preț acum ca pleava 
Tot castelul din Suceava... 


13 

{... mare preț, pentru cine, că această Domniţă, şi-a trimis vi~ 
surile și dorurile stol, departe...) — 
Până ce: 
De pe turn răspunde-un tun 
Buciumele toate sun’... 


— vestind sosirea doritului mire. ., | 

In jurul acestei Suceve așa dar, a trebuit — foarte firește — 
să descalece atâta temei al Moldovei. Și în așa bogăţie, încât 
foarte râvnitorul de adevăr Dimitrie Onciul va glăsui răzvedit: 
« Nicăiri pe tot pământul românesc, nu se află pe un spaţiu ztât 
de mic, atâta bogăţie de istorie românească, atâta bogăţie de 
amintiri scumpe ale trecutului nostru ». Și urma a ne mai în- 
credința același D. Onciul 1): « Fără exagerare putem chiar zice 
că, în ce priveşte arta veche religioasă, Bucovina ocupă un loc 
din cele dintâi în toată lumea ortodoxă». 

Așa dar: Dela hotarul ei de miazănoapte, unde, din vârf de 
stâncă, şoimanul schit al Crişceatecului își îngândurează oglin- 
direa în apa Nistrului, peste posomorenia de biserică Toporău- 
ţeană a lui Miron-Vodă dela Bârnova (posomorenie, ai zice adur- 
mecătoare a mohoritelor răstrişti ce stăteau să se-abată asupra 
acelor locuri) — și peste culmea bântuită de vremuire a Cetăţii 
"Țeţinului de deasupra Cernăuţilor, — până 'n celalt capăt de 
Cordun bucovinean, deci până 'n Răusenii lui Ștefan cel Mare, 
o singură pânză de slăvite ctitorii, un întreg « sobor de clopotniţe » 
cum i sa zis! Şi una mai slăvită decât alta! 

Intre ele și «cea mai veche fundaţiune domnească », nu nu- 
mai din Bucovina, dar și din «toată Moldova » ?): Biserica dela 
Rădăuţi, zidită de însuşi Bogdan I Descălecătorul (ł 1365), care 
aice-și are și gropnița. Dar «biserica» Rădăuţeană e mai mult 
decât numai biserică! E însuși Panteonul 2) dinastiei noastre bă- 
ştinașe până la Alexandru cel Bun. Și dacă Alexandru cel Bun 
nu-şi avea propria sa ctitorie, — somptuoasa mânăstire a Bistriţei 
de lângă Piatra-Neamţ, atunci probabil că tot la Rădăuţi sar fi 
astrucat. La Rădăuţi sunt deci, între altele, lăcașurile de sfântă 


1) Op. citat, 32—33. 
2) D. Onciul, op. cit., 19. 
3) D. Onciul, Op. citat., '22. 

veșnică odihnă ale primilor domni Moldoveni: Bogdan Descă- 
lecătorul; Lațcu, fiul lui Bogdan; Roman I, tatăl lui Alexandru 
cel Bun; Ștefan I cel Bătrân; și Bogdan, fratele şi coregentul 
lui Alexandru cel Bun 1). 

... Și aproape toate tagmele sociale se întrec în această no- 
bilă osârdie de a vârsta țara cu cât mai multe lăcașuri de veşnică 
pomenire: Domnii "Țării cu Doamnele lor, fruntașii "Țării din 
preajma scaunului domnesc (oşteni și dregători), cucernice fețe 
bisericești, dela înalții chiriarhi până la umilele purtătoare de 
rasă monahală, boierime mare şi măruntă, precum și obișnuiți 
reprezentanți ai norodului de toate zilele... "Toţi de-a-valma și 
pe "'ntrecutele ! 

Așa dar, fețe domnești ca: Sas-Vodă, fiul lui Dragoș, — cu 
Biserica Sf. Treimi dela Siret (care, însă s'ar putea să fie şi cti- 
torie a lui Petru Mușat); Bogdan Descălecătorul — cu marea grop- 
niță domnească dela Rădăuţi; Măârgărita Mușata (mama vigu- 
rosului Petru Mușat şi a lui Roman-Vodă) —cu Sf. Ioan Bo- 
tezătorul dela Siret (ce-i drept zidită din nou de Ștefan Petri- 
ceicu-Vodă); același întru-tot-vrednic străbun al lui Ștefan cel 
Mare, Petru Mușat — cu biserica Mirăuţilor dela Suceava şi chiar 
și cu cetatea cetăților moldovenești: Cetatea Sucevii; Alexandru 
cel Bun — cu fosta veche mânăstire dela Vatra-Moldoviţei, azi 
jalnice resturi de ruine, de când (foarte de mult) șuvoaiele unei 
năpraznice ploi au prăbușit o parte a muntelui peste ctitoria 
marelui și atât de creștinului Domn; Ștefan cel Mare, mare şi 
aici, cu cele şapte ctitorii bucovinene ale sale — adică, azi, nu- 
mai șase, una, acea care «între toate surorile ei din Bucovina, 
ne păstra cea mai frumoasă străveche înfățișare, nestricată de câr- 
pelile de mai târziu » 2), — cea dela Bădeuți, fiind făcută ase- 
menea cu pământul în 1917 de urgia războiului. .. semimondial, — 
deci următoarele șase ctitorii ale lui Ștefan: mânăstirea între mâ- 
năstiri Putna (zidită între 1466—1470), Bădeuții (din 1481) dă- 
râmaţi în 1917 3), mânăstirea de călugărițe dela Pătrăuți pe Su- 


5) D. Onciul, Op. citat, 20. 

2) Leca Morariu, Ce-a fost odată — Din trecutul Bucovinei, Ed. Il-a, 1926, 
45—46. 

3) «probabil în August 19175 — v. Leca Morariu în «Junimea literară », 
An. XII, 1923, 113. — De altfel, cum biserica dela Bădeuți fusese ridicată de 


t 

ceava (din 1487), Sânt-llie din aripa Sucevii, foarte aducător 
aminte de Bădeuți și venind din acelaşi an 1488 ca și faimosul 
Voroneţ (care, alături de mânăstirea Humorului, Vatra Moldo- 
viței și Suceviţa, constitue, mai ales, acele superbe revelații de 
veche artă religioasă), sumbrul Volovăț (din 1502) și Răusenii 
(început de Ştefan la 1503 şi isprăvit de Bogdan la 1504), amin- 
titori de sumbrul omor al tatălui lui Ștefan cel Mare (Bogdan II, 
decapitat de fratele său Petru Aron), —alți ctitori domneşti: 
Bogdan III, fiul lui Ştefan, împreună cu Ștefăniță IV cel Tânăr 
(«Viforul » lui Delavrancea), ctitori ai catedralei (de excepționale 
dimensiuni) Sf. Gheorghe (azi «Sf. Ioan ») dela Suceava, zidită 
între 1514—1522; Petru Rareş — cu cele două adevărat-domnești 
ctitorii ale sale: actuala Vatră a Moldoviței (din 1532) şi Sf. Du- 
mitru dela Suceava (din 1534—1535)... 

Oacheșa Vatră a Moldoviței, în care coloritul roșu, galben, 
albastru e la fel de îmbietor, de atotstăpânitor, precum în zu- 
grăveala Suceviţei e verdele pajiştelor; insinuanta, eleganta Vatră 
a Moldoviței, la poarta căreia a bătut, se pare !) și copilandrul 
Eminescu; Vatra Moldoviței cea atât de luminos profilată pe li- 
niile măgurilor din fundul ei, încât te învață definitiv că așa, 
cu toată ambianța plaiurilor sale, trebue văzut în Bucovina acel 
«sobor de clopotnițe », nu (cum îl arată uneori pictorii noștri) 
ca o cu totul izolată spaimă de informă zidărie. Viziunea cea 
adevărată tot Eminescu a avut-o — în candida-i mărturisire: 


N'oi uita vreodată, dulce Bucovină, 
Geniu-ți romantic, munţii în lumină 
Văile în flori... 


Deci ! « Geniu », caracter, romantic — desgrădit, desmărginit; 
munții — în lumina zărilor lor: uriaşe talazuri de lumină; — văile, 
nesfârșite prelungiri de pajiști înflorite... Aveau, adică, acești 


Stefan în amintirea înfrângerii lui « Basarab Voevod cel Tânăr, zis 'Ţepeluş», 
încheierea noastră (în «Jun. lit.») era: 4 Un întreg şi trist capitol de istorie 
românească ! Şi te gândești: O soartă răsbunătoare a voit pare-că să șteargă 
aceste nume ce pomeneau lupta fraților de-un sânge, — dărâmând până 'n 
temelie chiar şi-un lăcaş închinat lui Dumnezeu şi aruncând în praful drumului 
această piatră mărturie a războiului fratricid !... v. 

1) Cf. Buletinul « Mihai Eminescu», An, XII, 1941, 34 

meșşteri-ctitori strămoși şi agerul ochi care să ştie să aleagă cu- 
venitei chinovii și cuvenitul cadru al peisajului... 

Dar continuăm: Elena, Doamna lui Petru Rareş — cu biserica 
Invierii Domnului dela Suceava (din 1550), înviată nouă abia 
în 1926, după ce mult timp ne fusese înstrăinată 1); Alexandru 
Lăpuşneanu, care înainte de ce se mută la Iași, își înfige în muchea 
podișului dela Suceava goliaticul turn-memento dela Sf. Dumitru 
(din 1561); Petru Șchiopul — cu... mai șchiopul 2), dar temei- 
nicul său turn dela 4 Sf. Ioan » Suceava (din 1589); Ieremie Mo- 
ghilă cu protagonista Suceviţă, cuprinzând mormintele neîntrecut 
de măestrit-înflorite ale Domnilor leremie și Simeon Moghilă; 
Ștefan Tomșa cu acea Mânăstire a Solcăi care, cel puţin după 
tradiția populară, ar fi dorit să concureze chiar și cu unica Dra- 
gomimă; Miron-Vodă, cu scunda sa mohorenie dela Toporăuți; 
Vasile Lupu cu sprințarul Sf. Ioan Botezătorul dela Suceava, 
care cilibie jucărioară arhitectonică sar cere parcă închinată mai 
curând unei Sfinte...; Ștefan Petriceicu Vodă cu Mânăstioara 
de lângă Siret; și Mihai Racoviţă, ostaş pripit, cu pripitul și nă- 
ruielnicul său Stâlp al lui Vodă dela Vama. 

Sau, perindăm acum ctitoriile moșnenei noastre boierimi. Cro- 
nologic, seria e inaugurată de trei monumente care se întrec chiar 
cu cele domnești, ba uneori le și întrec: biserica dela Arbure 
(din 1502) a lui Luca Arbore, Pârcălab de Suceava; originala ci- 
tadelă de la Părhăuţi (a logofătului Gavril Totrușanu (din 1522); 
şi Marele Logofăt Teodor Bubuiog — cu una dintre acele odoare 
de veche artă religioasă, care şi astăzi uimește și înfioară: mâ- 
năstirea Humorului (din 1530). — Şi apoi: Pârcălabul de Hotin 
Nicoară Hâra cu biserica din Zahareştii lui Ion Grămadă (din 
1542); Marele Vistiernic Nicoară Prăjescul cu euritmicul Sf. Ni- 
colai dela Suceava; Marele Medelnicer Jonașcu Isăcescul — cu 
mânăstirea Ilişeştilor lui Simeon Florea Marian (din 1714); 
Vornicul Simeon Tăutu cu Comăneșteana sa ctitorie din 1772, etc. 

Alţi sârguitori întru ctitorire: Feţe bisericeşti ca Episcopul și 
apoi Mitropolitul Gheorghe Moghilă, ctitor, mai ales moral, al 


1) Vezi revista « Făt-frumos?, An. I, 1926, Nr. 3. 
2) Diformat, disproporționat prin suprapunerea unui etaj în zilele lui Franz 
Josef împăratul. 

Suceviţei; Mitropolitul Anastasie Crimca cu superba sa Drago- 
mirnă şi cu chivoțelul sau răclița de bisericuță din curtea «Sf. 
Ioan» dela Suceava (zidită între 1626—1629); şi blagocestivele 
rasofore Nastasia şi Anghelina — cu feminin de cocheta Ador- 
mire a Maicii Domnului (din 1639) şi mai feminină parcă în 
argintia tânguire a clopotelor ei care răsunau până 'n Burdujenii 
unui blestemat hotar de odinioară... 

Ctitor apoi şi-un neştiut jupân dintr'ale negustoriei: Hagiul 
Teodor Preda cu Crișceatecul împlântat ca o vedetă, o strajă- 
iscoadă, în țărmul Nistrului. 

Precum iarăși aminte trebue să ne fie de cetatea cetăților 
moldovene şi românești, marea Cetate a Sucevii, urzită și ea de 
același prea-vrednic Petru I Muşatul 1). Sunt «ruinele cele mai 
sfinte nouă, pe toată întinderea pământului românesc » — glăsuia 
același D. Onciul 2). Aici au sălășluit «cei mai mari Domni ai 
Moldovei » 3): Alexandru cel Bun și Ștefan cel Mare. Aici zvâcni 
cu primăvărateca furtună şi într'o primăvăratecă zi de Mai al 
leatului 1600, strălucind de biruinţe, «ca Domn al 'TŢării-Româ- 
nești, al Ardealului și al Moldovei» 4), Mihai Vodă Viteazul, 
pentru a «primi, ca Domn al ţărilor surori unite, jurământul gar- 
nizoanei de Cetate » 4). Cetate neînvinsă! Această «poartă a cre- 
știnătății », acest «zid de apărare al ei» — cum îi zăcea cu cre- 
ştinească credinţă și cu aprigă mândrie, apărătorul ei, Paloș al 
Iui Christos, Ştefan cel Mare 5). Cetate neînvinsă, care, biruitoare 
a înfruntat (la 1476) duiumul înfricoșatului Mahomed ÎI, cuce- 
ritorul Constantinopolului, — și cetate neînvinsă, care, nebiruită 
a înfruntat falnica armie a Craiului leşesc Olbrich (1497). Su- 
ceava — t neînvinsa cetate », care, atunci când totuşi, din nemer- 
nicia unor vremuri (ca d. p. anul de crâncenă pomenire 1940...), 
a fost silită să se predea, —«s'a predat», dar «fără să fi fost 
cuprinsă în lupte» 6). Cetate-simbol a Tragediei moldovene din 
Iunie 1940... 


>) Al. Lăpedata, Cetatea Sucevii, 1913, pag. XXIII. 
2) D. Onciul, op. citat, 24. 
3) D, Onciul, op. citat, 25. 
t) D. Onciul, op. citat, 27. 
5) D, Onciul, op. citat, 23. 
€) D. Onciul, op. citat, 26. 

Precum iarăși vom lua aminte că în "Țara scaunelor de domnie 
şi a mormintelor voevodale, — la Putna, în Putna aleanului său 
creștinesc, și-a ales și ne-a ales Ștefan Vodă Mușatinul, Scaun 
de veșnică veghe asupra Moldovei, Scaun de veșnică domnie. .. 

lată-le deci, câteva, câteva numai din cele ce se cer cu ose- 
bire ştiute despre "Ţara sfințită şi cu numele ei de mucenicie: 
Arboroasa şi Bucovina, 


Dar Bucovina nu e numai "Țară între "Țările Moldovei, ci 
prin acelaș trecut de slavă al ei, e loc de lumină largii lumi de 
pretutindeni. 

Să ne aducem d. p. aminte ce credea (la 1913) marele dascăl 
german dela Viena Josef Stryzgowski 1!) despre minunile ei de 
artă religioasă care răspund cu nume ca Voroneţul, mânăstirea- 
Humorului, Vatra-Moldoviţei, Suceviţa și... celelalte. Pictură ca 
aceasta — spunea Strzygowski «nu ne oferă altă ţară din lume». 
« Cine se osteneşte să pătrunză în aceste cicluri de icoane..., 
recunoaște neapărat greșeala de până acum a investigaţiei ştiin- 
vifice, care în aceste frescuri a văzut numai un răsad al artei atho- 
nite». Dimpotrivă: «nu atât Athosul asupra Moldovei, pe cât 
marea cultură care-o deţinem noi... în mănăstirile Bucovinei, 
a trebuit să se repercuteze 2) asupra Sfântului Munte ». 

Așa dar: Nu noi dela Muntele Athos, ci marea artă a Sfân- 
tului Munte dela noi a învățat — ne învăța (la 1913 !) profesorul 
de istoria artelor dela Universitatea Vieneză ! 

Precum această Bucovină, "Țară a scaunelor de domnie și a 
mormintelor voevodale, rămâne cu adevărat Sfânt- Munte sufletului 
românesc ! Munte-Sfânt — și de-atâtea ori Golgotă, — prin roșu 
sânge şi prăpăd Golgotă, Golgotă peste care însă izbăvitorul paloş 
de Arhanghel al marelui oștean Ion Antonescu ne-a dobândit 
astăzi arcuire de curcubeu românesc... 


13 Yulie 1941. 
LECA MORARIU 


1) Cf. Leca Mo.ariu, Războiul Troadei, 1924, 9. 

2) Cf. şi faptul că un Macarie din Galaţi zugrăvea la 1788 biserica Mănăstirii 
Dochiariu noi Muntele Athos (după același Dr. Josef Strzygowski, Die bildende 
Kunst des Ostens, 1916, 58). 


IMPORTANŢA GRAIULUI ROMÂNESC 
DIN BUCOVINA DE NORD BASARABIA 
ŞI REGIUNEA TRANSNISTRIANĂ 


Graiul vorbit de Românii de pretutindeni a reprezentat, în 
cursul secolelor trecute, cea mai importantă forță de coeziune. 
Prin acest grai, elementul românesc s'a deosebit de toate nea- 
murile străine conlocuitoare şi de cele care îl înconjoară ca un 
brâu ce strânge prea puternic în unele regiuni și care a dat naștere 
la importante zone de interpenetraţiune etnică. 

„Cu cât se aprofundează studiile dialectale asupra diferitelor 
graiuri româneşti, cu atât mai mult cercetătorul este convins 
de rolul primordial jucat de limba românească pentru păstrarea 
unității poporului român. 

Configuraţia geografică specifică a solului României n'a putut 
împiedeca stabilirea unei unități linguistice, nici chiar atunci când 
factorul geografic a fost completat cu o frontieră politică, fixată 
aproape pe crestele Carpaţilor. 

„Frontierele cunoscute ale provinciilor istorice ale României 
(Moldova, Muntenia, Oltenia, etc.) nu coincid niciodată cu fron- 
tierele diferitelor particularităţi fonetice, morfologice sau de altă. 
natură din domeniul limbii române. Aceste granițe au servit 
interese politice, ele nefiind convergente cu aspectul linguistic 
al României, 

Împrejurările politice, economice şi seciale au contribuit 
însă în largă măsură la unele schimbări din domeniul limbii române 
și continuă să aibă și astăzi un rol hotărîtor pentru viitorul aspect 
linguistic. Graiul din Muntenia de exemplu pătrunde tot mai 
intens în celelalte provincii româneşti, impunându-le forme 

noi linguistice, care, de multe ori, sunt datorite unei influențe 
străine, venită prin asimilarea indivizilor de altă limbă. Astfel 
cercetătorul va recunoaşte uşor că particularitatea de a schimba 
consonantele finale sonore (j> ș: Lugoj, Lugoș, etc.) în conso- 
pante surde, existând în graiurile slave (ruteneşti, de exemplu), 
este o influenţă străină, rezultată din forța de asimilare a limbii 
române. 

Din cercetările făcute în 301 de comune româneşti pentru Atlasul 
Linguistic Român şi din redactarea până acum a 350 de hărți 
linguistice mari și a şoo de hărți linguistice colorate şi bazat pe 
o recoltă de material linguistic de aproape 700.000 de răspunsuri 
cred că forța limbii noastre se manifestă în patru direcții impor- 
tante, 

a) În direcţia unei unitați linguistice remarcabile, care dă un 
aspect mai unitar limbii române, decât oricărei limbi romanice, 
Această unitate nu s'a stabilit pe bază culturală şi cărturărească, 
ci a ţâșnit ca o forță vie din internul limbii româneşti. Chiar 
atunci când o parte din elementul românesc era izolat (cazul 
Aromânilor), el a continuat să urmeze drumuri de evoluţie lin- 
guistică explicabile în interiorul limbii române. La Aromâni, de 
exemplu, pe lângă articularea specifică omu (din omulu), apar 
formele omul (la Fărșeroţi) sau omu, întocmai ca şi în domeniul 
dacoromân. 

b) În direcţia unei reacțiuni puternice împotriva limbilor 
înconjurătoare, care, prin interpenetraţie etnică, impun forme 
și cuvinte care nu sunt caracteristice limbii române. Această 
reacțiune este evidentă în toate zonele de contact cu neamuri 
străine, În regiunile de contact din Apus cu populația ungurească, 
prin această reacțiune graiurile românești au păstrat forme mai 
arhaice, decât în interiorul teritoriului românesc. Acelaşi proces 
îl constat și pentru regiunile a căror aspect linguistic îl prezint în. 
în cele ce urmează. 

c) În direcţia conservării patrimoniului linguistic transmis pe 
cale orală, din generaţie în generaţie. Împrumuturile şi schim- 
bările linguistice apar mai puțin numeroase în aceste regiuni.. 
Se pare că această conservare a fost determinată de faptul că 
elementul românesc, în aceste părți, în secolele trecute a fost 
supus mai puțin deplasărilor de pe teritoriul pe care-l ocupa și. 

mai lipsit de contact cu graiuri învecinate, care i-ar fi putut de- 
termina schimbări în structura internă linguistică. Acesta este 
cazul Transilvaniei, din care au plecat în toate direcţiile element 
românesc, suprapunându-se în mai multe regiuni (mai ales în 
depresiunile sud-carpatice), peste element românesc care vorbea 
un grai asemănător. Expansiunile elementului românesc din 
Transilvania spre Sud, răsărit, Nord și apus se pot recunoaște 
ușor din examinarea materialului de limbă din Atlasul Linguistic 
R >mân, 

În aspectul variat al graiului din Transilvania este posibil 
să surprindem chiar reflexele unor organizaţii politice vechi 
românești, despre care fac mențiune cronicele dela începutul 
mileniului al doilea al erei noastre. Aceste organizaţii au avut 
de sigur centre de acțiune politică şi poate culturală care s'ar putea 
stabili printr'o confruntare a aspectului linguistic al Transilvaniei, 
cu cel folcloric şi etnografic, care urmează să se realizeze de gene- 
rațiile viitoare, O coroborare a acestor trei factori ar putea determina 
mai ușor centrele conservatoare din domeniul limbii române, 
permițând să se arunce mai multă lumină în epoca despre care 
informaţiile istorice sunt atât de puţine și atât de lipsite de amă- 
nunte necesare cercetătorului din timpurile noastre. 

d) În direcţia asimilării elementelor străine din teritoriul 
locuit de Români. În cazul acestei asimilări, graiurile din ase- 
menea regiuni au păstrat stadii mai vechi de limbă, surprinse 
sau învățate în epoca asimilării. Păstrarea lui ¿ final la pluralele 
nearticulate ale substantivelor (frați, cărţi, etc), în regiunea Mun- 
teniei, față de formele rostite fără acest i şoptit în restul teritoriului 
românesc (frat, cărț, etc.) se datoresc, cred, acestui proces lin- 
guistic. Limba scrisului românesc, plecând în mare măsură din 
Muntenia, a imprimat numai în scris acest fonetism, căci în vor- 
birea de toate zilele acest  şoptit nu se mai pronunță. 

Pentru sprijinirea acestor forțe ale limbii noastre şi pentru 
desăvârșirea acţiunii lor, în ultimele două secole a intervenit pro- 
gresul cultural pe care l-a realizat poporul român prin munca 
mai multor generaţii de cărturari. 

În graiurile din Bucovina de Nord, Basarabia și în regiunea 
din stânga Nistrului se constată o acţiune importantă a acestor 
forţe ale limbii române, menţinând o unitate remarcabilă. 

Consideraţiunile generale pe care le fac se bazează pe cercetări 
dialectale făcute personal în 55 de comune din aceste regiuni 
românești 1). 

În Bucovina, graiul românesc a fost influenţat din trei direcții 
de graiurile românești învecinate. Influenţa Maramureşului se 
poate recunoaşte astăzi în regiunile apropiate de Cârlibaba (363), 
deci pe cursul superior al Bistriţei până la puternicul centru 
românesc dela Ciocănești. Acelaşi grai a pătruns, probabil prin 
intense mișcări de populaţie românească, întâmplate prin regiunea 
muntoasă a râului Moldova, evitând centrul Câmpulung, care era 
românesc, si ajungând până la Vatra Moldoviței. În această co- 
mună am constatat o rostire a sunetului č, identică cu cea din 
Maramureș. Probabil că această particularitate și altele asemănă- 
toare au fost aduse de Românii maramureşeni încă în secolul 
al XIV-lea, cu prilejul acţiunii de independenţă a voevozilor din 
Maramureş. Bazinul Dornei este influenţat de graiurile din Tran- 
silvania şi de cele din județul Neamţ, cu care se află într'o strânsă 
legătură economică. Elementul românesc transilvănean a pătruns, 
suprapunându-se peste o populație locală aproape de Piatra-Neamţ. 
Pe lângă această direcţie de expansiune, una tot atât de puternică 
am constatat-o spre Suceava şi spre Siret, depășind chiar acest 
orăşel, pâna la Tereblecea (392), comună în care numele de familie 
Nimigean (care amintesc comuna Nimigea din Sud de Năsăud) 


1) Inaintea fiecărei comune pun un număr, care trimite la Atlasu! « Lin- 
guistic Român», sub care e reprodus materialul de limbă. In Bucovina: 213 
Coșna, 214 Păltiniș, 363 Cârlibaba, 370 Pojorâta, 375 Vatra Moldoviței, 378 
Capul Codrului (jud. Câmpulung), 396 Jurcăuți, 397 Cernăuţi, suburb. 
Roșa (jud. Cernăuţi), 364 Șipotele Sucezii, 388 Straja. 385 Volovăt. 392 
Tereblecea (jud. Rădăuţi), 393 Vijnicioara, 395 Broscăuţii- Vechi (jud. S t o- 
rojineţ) şi 381 Scheia (jud. Suceava). In Basarabia: 428 Hâjdieni, 434 
Sângerei, 502 Cornești-Târg (jud. Bă 1 ţ i), 631 Cociulia, 632 Goteşti, 637 Cahul, 
645 Aluatul (jud. Ca hu 1), 658 Frumușica-Veche, 660 Gura Roşie, 665 Satul- 
Nou, 667 Borisauca, 669 Tașlâc (jud. Cetatea-Albă), 398 Colicâuti, 
400, Tărăsâuţi, 401 Larga, 403 Clocusna. 406 Gordinești (jud. Hotin), 672 
Ceamașşir, 680 Babele, 691 Giurgiulești (jud. Ismail), 467 Ialoveni, 491 Vor- 
niceni, 504 Costuleni, 506 Leuşeni (jud. Lă p u ş n a), 498 Leuşeni, 456 Cuizouca, 
461 Perisecina (jud. O r h e i), 436 Nădușita, 440 Plopi, 445 Cosăuţi, 451 Cuhu- 
veştii-de-Sus (jud. Soroca), 470 Chițcani, 480 Caşcalia, 486 Gura Galbenă, 
647 Valea-Perjii- Veche, 652 Sadaclia (jud. Tighina). In regiunea trans- 
mistriană: 454 Stroeşti, 458 Jura, 464 Butur şi 476 Nezavertailouca. 

este deosebit de răspândit. În comuna Șcheia de lângă Suceava 
(381) se mai păstrează și astăzi tradiţia venirii unui element româ-- 
nesc din Transilvania și din Maramureș. Informatorul meu din 
această comună mărturisea că localnicii sunt veniți «cam din 
Ardeal, de unde sunt cei cu cioareci albi și glugă». Forme de 
felul lui Zapce (pentru lapte) se întâlnesc în Transilvania, în părțile 
sudice ale Năsăudului, extinzându-se până în Valea Mureșului, 
pe un teritoriu destul de întins. Regiunea Siret din Bucovina este 
influenţată de mișcările de populație din Moldova de Nord, deter- 
minate de condițiuni economice deosebite. Cei din Moldova 
treceau în Bucovina dacă marii proprietari le impuneau condiţii 
prea grele pentru lucrarea pământului. 

Aceste suprapuneri de graiuri românești se pot recunoaște 
ușor dacă se examinează mai multe hărți din Atlasul Linguistic 
Român. În acest caz factorul linguistic este documentat de infor- 
mațiile istorice, care ne arată, după importantele studii istorice 
ale d-lui I. Nistor, că trecerile din Transilvania în Bucovina 
(şi mult mai puține din Bucovina în Transilvania) ale elementului 
românesc au fost numeroase în secolele trecute, pricinuite de per- 
secuții religioase și de precare condiții economice existente în 
Nordul Transilvaniei. În lipsa căilor de comunicaţie pe văi, pe 
unde duc actualele șosele naționale, ca artere de comunicație 
serveau plaiurile, ale căror urme se văd şi astăzi în catena Carpaţilor 
nordici, mai ales în regiunea superioară a coniferelor. 'Toponi- 
micele cu numele de plazu (< lat. plagium) sunt deosebit de nu- 
meroase, păstrându-se chiar astăzi în regiuni unde nu mai există 
populaţie românească (la izvoarele Tisei, ale Ceremuşului, etc.). 
Probabil că în aceste plaiuri trebuie să recunoaștem artere de 
comunicație din timpuri foarte vechi (poate preistorice). 

Împrejurarea că în acest caz fenomenele linguistice sunt 
verificate de cele istorice, îndreptățește pe cercetător să afirme 
veracitatea factorului linguistic, chiar şi atunci când el nu este 
atestat de vre-un document istoric. Limba pentru oricare popor 
reprezintă cel mai important document, în care, în cursul vremii 
sau imprimat diversele vicisitudini istorice. Cercetătorului lin- 
guist i se impune, în asemenea cazuri, o cunoaștere temeinică 
a împrejurărilor locale și a acelei modeste tradiţii, care păstrează, 
în formă simplă, mărturia unui trecut îndepărtat. 

Elementul românesc din Bucovina, rezultat din mai multe 
suprapuneri de graiuri românești, a trebuit să reacționeze împo- 
triva elementului rutean care cobora din părțile nordice. Rutenii 
au influențat, mai ales sub raport lexical, graiul românesc din Bu- 
xcovina şi chiar din Transilvania de Nord. Cuvântul latin șea de 
exemplu a fost înlocuit aproape până în Munţii Apuseni cu cu- 
vântul rutean tarniță, care s'a impus probabil prin faptul că 
tarnița avea caracteristice deosebite față de șeaua, întrebuințată 
la șes (mă gândesc la oblânc. şi la partea ridicată din spate, care 
permite mai uşor transportarea de greutăţi în regiunile de munte). 

Rutenii au desnaţionalizat de sigur elemente româneşti în partea 
de Nord a Bucovinei. Acest proces cred că s'ar putea recunoaște 
ușor dacă s'ar studia graiurile rutenești cu metoda geografiei 
linguistice. Observațiile personale mă îndreptățesc să afirm că 
și Românii au desnaţionalizat elemente rutene în unele regiuni 
şi că acest proces, nu atât prin școala românească, cât prin nevoi 
economice, a făcut importante progrese. Informatorii mei din 
comunele Șipotele Sucevii (364) şi Vijnicioara (393) au învăţat 
limba românească prin intensul contact pe care l-au avut cu Ro- 
mânii. În regiunea de munte dela Șipotele Sucevii vin în fiecare 
an oile Românilor din părțile Dornei și dela Pojorâta, stabilind 
un strâns contact cu populaţia ruteană. Rutenii dela Vijniţa și 
Vijnicioara coboară în regiunile românești de lângă Rădăuţi, 
pentru a-şi câştiga existenţa și pentru a transporta cereale și alte 
alimente. ; 

Influența românească la Ruteni se observă mai ales în termi- 
nologia pastorală. Adesea îmi declara informatorul rutean că nu 
ştie cum se numeşte un termen în românește, pentru ca atunci 
când îmi dădea răspunsul în « huțăneasca părintească » să recunosc 
prezența unor elemente românești de origine latină (mioară, 
vătuie, etc.). Din graiul Rutenilor semnalez numai câteva ele- 
mente românești, cu pronunțarea lor: brenga (brânză, în 364), 
bâlaur (364), doină (364), floiera (364), oia (364), urda (364), 
vurdă (393), fap (364 şi. 393), etc. Din punct de vedere linguistic 
este interesant faptul că elementele românești dela Ruteni (Hu- 
tuli) prezintă particularităţi fonetice caracteristice graiurilor 
româneşti din care au împrumutat cuvintele. Palatalizarea labia- 
Jelor apare în cuvinte de felul lui mńel (miel), mřilč (milă). Voca- 

Jele românești, îndeosebi e, î și u prezintă o semivocală înaintea lor.. 
Această semivocală, în cazul lui o sau 4 este un g (semivocalic) 
pe care Rutenii îl reproduc printr'un v, pronunțând: oaze (oaie), 
vurdă (urdă). Particularitatea de a înlocui pe z (semivocalic) prin v 
am întâlnit-o și la Săcui, fapt care mă face să cred că pentru ure- 
chea unui străin (Rutean, Săcui) acest sunet este identificat 
cu un v din graiul propriu. Prezența unei asemenea interpretări 
şi la Broscăuţii Vechi (395) ar putea fi o indicaţiune că în această 
comună elementul românesc a desnaţionalizat un element rutean 
anterior. 

Expansiunea elementului românesc în Bucovina peste o po- 
pulație ruteană ar putea fi demonstrată și printr'o adunare a 
tuturor toponimicelor din nordul Bucovinei locuit de aceşti 
străini de limba românească. Prin toponimie sa verificat 
prezenţa elementului românesc în catena nordică a Carpaţilor, 
începând din Moravia, până la izvoarele Tisei şi ale Ceremușului. 
Atlasul Linguistic al Poloniei subcarpatine de M. Matecki și K. 
Nitsch arată numeroase cuvinte româneşti, (v. Gr. Nandriș în 
Dacoromania, VIII, p. 138—148) în Carpaţii nordici și în depre- 
siunile subcarpatice din Galiţia, o nouă dovadă despre importanța 
factorului limbă (limbaj) în istoria unui popor. 

Bucovina din punct de vedere linguistic prezintă o însemnată 
suprapunere de graiuri româneşti din regiunile învecinate și mai 
ales din 'Transilvania, alături de o intensă acțiune de a face front 
şi a reacționa împotriva graiurilor străine, mai ales slave nordice. 
Determinarea procesului de reacțiune și de învingere a limbii 
noastre asupra graiurilor nu Sar putea ilustra în amănunte 
şi nu S'ar putea fixa geografic decât numai printr'un studiu care 
ar urmări graiurile românești și cele rutene în toate comunele: 
din acest colț nordic al Românismului. 

Unele particularități arhaice de limbă din Bucovina se înca- 
drează cu cele pe care le constat în Transilvania de Nord și Basa- 
rabia, datorite procesului de conservare linguistică pe care l-am 
accentuat la început. Forme cu articolul păstrat, ca în limba 
scrisului românesc, se întâlnesc în numele de familie Onciul, 
Grecul, Isopescul, etc. sau în cuvinte (omul, ciocanul, etc.), o dovadă 
evidentă că inovaţia dispariţiei lui 4 (final) cu valoare de articot 
n'a atins cele mai periferice graiuri românești. 

În Basarabia hărțile Atlasului arată de asemenea interesante 
procese linguistice. În judeţul Hotin, graiurile românești reacțio- 
nează împotriva celor rutene și ucrainiene. Comunele studiate 
în acest județ sunt deosebit de importante pentru fenomenele 
de limbă pe care le păstrează. Elementul românesc este prezent 
în imediata apropiere a Văii Prutului, având o expansiune mai 
accentuată spre Nistru, în partea răsăriteană a județului. 

Împrejurări istorice şi economice au făcut ca o parte din Ro- 
mânii de aici să coboare până în sudul Basarabiei, unde am întâlnit 
element românesc venit, după tradiția localnicilor, din 4 raiaua 
Hotinului ». În partea nordică a Basarabiei graiul românesc a fost 
influențat de cel din Bucovina şi mai ales de cel din Moldova, 
stabilindu-se o importantă comunitate linguistică, extinsă până 
în partea nordică a Transilvaniei. Identitatea aceasta se recunoaște 
în fonetism, în morfologie și în lexicul graiurilor. Frontiera politică 
dintre Transilvania și Moldova şi cea dintre Moldova şi Basarabia 
n'a avut nici o influentă asupra desvoltării graiurilor româneşti 
din aceste trei provincii româneşti. 

Începând cu județul Soroca, graiurile Basarabiei trec în stânga 
Nistrului, întinzându-se în comune româneşti izolate până la Bug 
şi chiar dincolo de acest râu. Din acest motiv, graiurile basarabene 
n'au avut de luptat cu cele ucrainiene, căci această luptă au dat-o 
graiurile transnistriene, foarte puțin studiate până în prezent 
şi puţin puse la contribuţie de linguistica românească. 

În interiorul Basarabiei, graiurile româneşti au dat și dau o 
luptă, mai ales în unele regiuni, cu mozaicul de graiuri străine, 
existente în comune cu aspect linguistic ucrainian (mai puțin 
rusesc oficial) și apoi cu cele bulgărești, în partea de Sud a Basa- 
rabiei. Cercetătorul recunoaște uşor că specificul basarabean 
al graiului românesc nu este păstrat de clasa orășenească şi bur- 
gheză, ci de țăranii satelor din Basarabia. Particularităţi de limbă 
care prezintă aspectul slav în pronunțare există numai în graiul 
orășenilor, pe când Românii dela țară se încadrează deplin în 
pasticularităţile generale ale limbii române. 

Pentru un cercetător grăbit, tendința de închidere a sunetului č 
şi de rostire între d şi f, precum și cea de rostire foarte redusă 
a acestei vocale ar putea apărea ca o influenţă străină. Faptul că 
reducerea vocalelor în poziţie finală se întâlnește și în alte părti 

din domeniul limbii române şi împrejurarea că această particu- 
ritate apare în regiunea Oradia — Satu-Mare exclude posibilitatea 
unei influențe străine. Basarabia nu participă la palatalizarea 
-dentalelor, fenomen care apare în Moldova pe drumurile de ex- 
pansiune ale elementului românesc venit din Transilvania (regiunea: 
văii Bistriței, cu prelungiri până în valea Siretului, în direcția 
Paşcani). 

În părțile județului Cahul, graiul basarabean este influențat 
de elemente transilvănene, venite în aceste regiuni prin intensul 
păstorit al Românilor din regiunea Breţcu (Săcuime) și din părțile 
Sibiului. Despre această regiune s'ar putea afirma că ea forma, 
după Bărăgan, al doilea popas în drumul făcut de ciobanii din 
“Transilvania spre regiunile sudice ale Transnistriei, din care ei 
au ajuns chiar până în Crimeia. 

Partea de Sud a Basarabiei prezintă infiltrații de element 
românesc transilvănean, venit din Dobrogea. În această regiune 
se încrucișează graiul muntean, unit cu cel dobrogean. Înmul- 
ţirea populaţiei româneşti s'a făcut acum câteva secole, când 
a plecat din Sudul Basarabiei populația tătărească, ale cărei urme 
se mai întâlnesc şi astăzi, În comuna Aluatul (645) se pot vedea 
urmele cimitirului tătăresc. Determinarea influenței tătăreşti 
asupra graiurilor românești nu se va putea face decât după ce 
dialectologia română va avea studii asupra unor sate cu grai 
tătăresc. 

Pentru Basarabia de Nord cred că trebuie considerată ca o 
influență a graiurilor slave locale particularitatea de rostire a lui Z 
final cu caracter velar (7), cum apare acest sunet în polonă. Feno- 
menul se întâlneşte şi în "Țara Oașului din Transilvania, unde 
el poate fi considerat ca o influență ruteană. 

Din suprapunere de graiuri, din interferenţe cu graiuri străine 
ar fi putut rezulta şi particularitatea de prefacere a lui  (semi- 
vocalic) în k, în exemple ca, crâpah-ai (crăpau-ai) din comuna 456, 
sau prăhâh (prăvăli) din 406. Particularitatea de rostire a difton- 
gului a ca av (Avgust, August din 498) este cunoscută și de alte 
dialecte românești, în care am putea vedea tot o influență străină. 

Faţă de graiul din Muntenia, graiul din Basarabia se deose- 
beşte printr'un tempo mai lento al vorbirii şi printr'o mai accen- 
tuată tendinţă de diftongare a vocalelor. Basarabenii îmi mărtu- 


IMPORTANȚA GRAIULUI ROMÂNESC DIN BUCOVINA ȘI BASARABIA 433 


riseau categoric că ei nu ştiu să vorbească «româneşte » adică 
în felul cum vorbesc Muntenii, ci numai «moldovenește)». 
Mărturisirea lor este identică cu a țăranilor din Transilvania, 
care știau să vorbească numai «ca pe la noi», nu cum vorbesc 
« domnii din Regat, în vârful limbii ». În această direcţie cercetă- 
rile noastre trebuesc adâncite, căci aceste afirmaţii reprezintă 
adevărate constatări linguistice. Nordul teritoriului dacoromân 
(în care intră şi regiunile pe care le prezint) au două tendințe deo- 
sebite față de Sudul românesc: a) o accentuată diftongare a voca- 
lelor (întocmai ca în latina vulgară); b) şi o rostire mult mai des- 
chisă a vocalei e (el vede). Diftongul ga în Nord s'a monoftongat 
(rostit 4), pe rând în Sud păstrează încă aspectul de diftong (oa, 
ua, etc.). Chiar vocala a primește un 4 semivocalic: pare (el are) 
în 403 și 406. 

În Transnistria am studiat, cu refugiaţi proaspeți, numai patru 
comune aşezate în imediata apropiere a Nistrului. Studii asupra 
unor comune situate mai adânc pe teritor rusesc aș fi putut face, 
însă le-am evitat, fiindcă împrejurările din 1934 nu mi-au permis 
să studiez chiar ultimele comune românești din regiunea Ucrainei, 
care ar fi fost deosebit de interesante prin arhaismele și prin 
reacţiunea lor împotriva graiurilor slave. 

Din punct de vedere linguistic, graiurile studiate în stânga 
Nistrului păstrează până astăzi importante fenomene de limbă 
vechi, dintre care unele nu se mai găsesc nici într'o parte a teri- 
toriului dacoromân. În comuna Nezavertailovca se conjugă astăzi: 
eu uilt, tu ujit, el uzită (< lat. oblito), cu accentul vechi păstrat. 
În Basarabia (401, 403, 436, 658, etc.), precum și în regiunea trans- 
nistriană, prezentul din îndicativ, persoana întâi din plural, este 
în -am (nu în -dm, ca în restul teritoriului dacoromân): noi dam, 
noi aram, mdsuram, ternâm, etc. Accentuez că frazele din care 
reproduc aceste verbe arată categoric că e vorba de prezent, nu 
de imperfectul din indicativ. Dacă încadrăm particularitatea în 
domeniul întregii limbi române, constatăm că acest arhaism se 
întâlnește numai la Românii din Istria (Italia), deci la două extreme 
ale Românismului, o nouă dovadă despre particularitățile arhaice 
pe care le păstrează graiul basarabean. 

Păstrează lui e după o labială, fenomen întâlnit în multe graiuri 
din Transilvania (Hunedoara) şi aproape general în aromână (şi în 

celelalte dialecte transdanubiene) l-am înregistrat și în Basarabia, 
sub formele: mer (măr), per (păr, arborele roditor) în comuna 669. 

Rotacismul, adică trecerea unui n intervocalic, în elemente 
latine, în r, fenomen caracteristic dialectului românesc din Istria 
şi regiunii Munţilor Apuseni, l-am înregistrat în Basarabia în ex- 
presia fri mâjl, cu care se sumuță cânele, precum şi în pâră, 
în loc de până. Aceste atestări, coroborate cu toponimice din Mol- 
dova care arată tot r (Geamăra pentru Geamăna, etc.), ne arată că 
fenomenul era mult mai întins în secolole trecute și că el cuprindea 
tot Nordul teritoriului dacoromân, dela frontiera Ungariei până 
în stânga Nistrului. Afirmația mea se bazează pe forma punoiu 
(în loc de puroiu), în care văd o falsă regresiune (adică înlocuirea 
lui 7 şi acolo unde nu trebue, prin analogie greșită), ilustrată în 
harta colorată nr. 183 pe care am publicat-o în Micul Atlas Lin- 
guistic Român, vol. I, precum şi pe formele luceafân (în loc de 
luceafăr), viezune (în loc de viezure), etc. 

Basarabeanul şi 'Transnistrianul se numără, adică se numește 
Ion, Gheorghe, etc. În această formă, spre deosebire de restul 
teritoriului dacoromân, ni s'a păstrat verbul latin nomino,-are, 
dispărut în alte părți ale limbii române. Tot forme arhaice, exi- 
stente și în Bucovina, sunt: să &bă (fibă, adică să fie) din comunele 
440, 445; 454 458, etc. şi sd știbă (să ştie) din 397 şi 400, alături 
de forma analogică eu să aib (437 şi 440). 

Articolul din plural, reprezentat în grafia oficială prin al doilea i 
(pus după caracteristica pluralului), în vorbirea de toate zilele 
s'a contras întrun singur i: părinți (în ortografia oficială părinții). 
În graiul basarabean am notat pentru acest articol un į (semivo- 
calic): muntii (434), părinții (445), etc., deci păstrarea unui stadiu 
mai vechi din evoluţia limbii noastre. 

Pentru evoluţia articolului nostru sunt deosebit de interesante 
formele bucovinene şi basarabene: mijlocu drumulu (375), din 
mânurile orbulu (381), ficiorii boierulu (1440,) la coasa fânulu, 
etc., care ne amintesc formele de genitiv proclitic dela nume 
proprii: lu Ion, lu Petre. Formele Sfântulu Petre şi Sfântulu 
Dumitru (din 428) trebuesc examinate împreună cu cele precedente. 

În satul 445 există forme cu s în loc de ș: le-as învăța, le sterg, 
întocmai ca în regiunea nordică din județul Severin, în apro- 
piere de Băile Herculane. 

Articularea substantivului după o prepoziţie, atunci când el 
mare un determinant, apare în Bucovina și în Basarabia: pentru 
casâle, pentru părintele (392, etc.), întocmai ca în graiuri din 
Transilvania, 

Pluralul cuvântului mână este mân, cu forma articulată mânule, 
întocmai ca în limba cărților mitropolitului Dosoftei. Tot graiul 
din Transilvania (din Sălaj) ni-l amintește construcţia de sub- 
jonctiv și treacă (454), în loc de să treacă, cu și în loc de să. 

Adăogarea unui a la pronume (ńija pentru mie, unija pentru 
unii) apropie graiul basarabean și transnistrian de cel din Mol- 
dova. În acelaşi proces linguistic intră și formele cu particula 
întăritoare (deictică) -şi: careși di vremi sî coc (400), careșt cum 
guate (486), careg cum vra (436) și sineș (cineși) o vinit fi oaspe 
(440), forme existente în scrisul cronicarilor și în textele noastre 
vechi. 

Caracteristice acestor regiuni sunt formele verbale : eu puu 
(pun) în 454 şi 458, eu spu (spun), sau (eu sar) din 454, 476, 
etc., precum și pluralele cu sens colectiv: fânețuri (fânațe, în 461) 
sau vinețuri (vinuri, în 672). 

De sigur că Basarabia şi Transilvania au numeroase cuvinte 
străine (ucrainiene sau ruseşti), ele însă privesc numai termino- 
logia strâns legată de administraţia care o impune stăpânitorul 
politic. Aceste cuvinte străine intră în toate limbile, atunci când 
conducerea politică întrebuințează altă limbă decât cea a popu- 
lației autohtone. Soartea acestor cuvinte este hotărită: ele dispar 
odată cu încetarea dominaţii străine. Din această categorie fac 
parte cuvinte ca: bobuț (spital, în 470), deseatcă (duzină, în 691), 
cartuz (şapcă, în 667), etc. Unele din aceste cuvinte prind rădăcini, 
cum e cazul lui hâzaică (645, 672) pentru «gazda casei », asemă- 
nător cuvântului gdzdoaie sau boreasă din Transilvania. Chiar 
dacă numărul acestor cuvinte este mare, răspândirea și mai ales 
valoarea lor de circulaţie este foarte restrânsă. 

În fața lor apare, prin reacțiune, tezaurul vechi al limbii, 
care cuprinde, cum e firesc şi cuvinte care au fost neologisme 
înainte vreme. 

Dintre cuvintele caracteristice Basarabiei și Transnistriei 
înregistrez câteva: brazdă (graniţă), în 680, bucate (la oi, la vite, 
în 647, pe când în Transilvania se numesc astfel cerealele), mai 

câtinos (mai încet, în 397, Bucovina și Basarabia), am mers un 
cârd de vreme (în 476), curte (casă frumoasă, mare, în 454), drept 
primare (ca primar, în 667, ca și în Transilvania), not am avut 
drepturi (hârtii, documente, în 397, Bucovina), îutrebăciune (între- 
bare, în 486), legumuri (fructe în general, în 680), te-oi învăța 
mulduvinește (când te superi pe cineva, în 370, Bucovina), lumină 
(luna de pe cer, în 428, 451, 498, dar și în comuna Sărbătoarea 
din jud. Dolj), munţâni (mulţumi, în 669) pânile cele albe (grâul, 
orzul, ovăzul și secara, în 400), pâne (grâu, în 458, etc.), bâtrâni 
de răsbătrâni de-ai noștri (strămoşi, în 406), din răzbunei (strămoși, 
în 637), l-am ridicat dealul (l-am urcat, în 645), ti-i jele de tine 
veri (sau) de poamă (de struguri, în 476), când bat (se ivesc) zorile 
de ziuă (403) etc. 

Graiurile regiunilor periferice ale Românismului reprezintă 
o comoară de mare preţ pentru istoria limbii noastre, prin arhais- 
mele pe care le păstrează și prin lupta dârză pe care o duc spre 
a stăvili influențele străine asupra patrimoniului nostru spiritual. 

Dramatismul acestei lupte aprige şi necontenite ne amintește 
pe bolnavul care depune toate eforturile fizice spre a scăpa orga- 
nismul din ghiarele boalei. Marginile unei păduri sunt mai aprig 
bătute de vânturi, decât inima pădurii. Dacă mijlocul pădurii 
poate scăpa vijeliei, acest fapt se datorește numai rezistenței 
excepționale a copacilor dinspre margini, care au înfruntat mai 
întâi furtuna. 

Trecerea graiurilor românești înăuntrul « brazdei » naţionale 
este cea mai sfântă datorie a fiecărui Român, căci prin alăturarea 
acestora se fortifică pentru veacurile viitoare panteonul spiritualităţii 
româneşti, martoră fidelă a celui mai zbuciumat și mai aprig război 
de apărare a mijlocului de transmitere a gândurilor și a simțămin- 
telor naționale, care au fost cea mai puternică legătură a unității 
etnice, îndrumătoare spre culmi politice şi culturale. 


SEVER POP 


ODĂ LA BUCOVINA 


Munţi glorioși, solemnă furtună, Bucovina 
Dragomirnei lumina pe frunte-și adună; 

spadă ștefană la șold răscoală plăieșii, 

iar fagii cu cerul pornesc și cu vifore mari; 
stelele duc spre septentrion dumbrăveanul chiot 
și flamura Putnei; germană lespede viperele 
sdrobește sub rozele-aurore-ale cerului nordic. 


Pas liberator; cadență generatoare; oștenii 
duc în suflet cântec și soare; Dumnezeu 
semn le-a ales steaua cea mai frumoasă: 

înainte! 


Mi-e inima în Bucovina, plaiul de albe mioriţe; 
iarăși limpede-i lumina turlelor de Suceviţe; 
pajerele regeşti apă vie poartă 'n pliscul de aur; 
freamătă bourul "naltelor steiuri; legende 
brumează pe nouri; istorie, drumul tău e mersul 
oștenilor; pace se-așterne; țăranul uneltele-și 
scoate, vrednice mâini se roagă de bună ispravă. 


Văd în zilele viitoare plugurile multe 

cum vor scrie 'n țărnă viața grâielor unduitoare, 
sterpele mirişti belşug vor naște și, toamna, 

în largile ogrăzi va crește văpaia bogatelor roade; 
Prutul va duce la vale pădurile Vijniţei 

pe verzile valuri; Dumnezeu va lua luceafărul, 
dăruindu-l ciobanilor vrednici de dalbii miori 

şi marea frăţie cu fagii pădurii și cerul. 

Tinerii cărturari vor strânge ’n sufletul lor 

sborul 'naltelor pajeri muntene, 

în cărți va sta semn lângă semn întreaga Bucovină, 
visul lângă faptă, sufletul la icoane. 


Bufnița înțelepciunii și mirtul poetului — 
heraldica sufletului nostru; nu râvnim cununa 
de lauri, dar ni-e dragă sulcina Cuciurului-Mare, 
poezia noastră să fie câmpie, pădure și slavă, 
biserică unde-a trecut Eminescu. 


Bucovină, pământ de țărani şi poeţi! 


MIRCEA STREINUL 


ASPECTE DIN VIAŢA 
CULTURALĂ A BUCOVINEI 


Plaiuri de paradis în partea de miazănoapte a românismului, 
cu întinse covoare de mănoase holde și înflorite fânețe, cu codri 
seculari, cu munți răcoroşi, din care țâșnesc atâtea zburdalnice 
izvoare, Bucovina s'a bucurat, încă înainte de rășluirea ei din 
trupul Moldovei, de o deosebită atențiune a Voevozilor şi boierilor 
moldoveni, care au împodobit-o cu atâtea lăcașuri de închinare 
şi de mulțumire Dumnezeului Destinului nostru, câte nu se gă- 
sesc îngrămădite nicăeri pe un teritoriu atât de restrâns al pă- 
mântului românesc. 

Popas de descălecare al Intemeietorului Principatului moldo- 
vean, leagăn şi pivot de lupte şi de biruințe al acestuia, Bucovina 
cuprinde, între amintirile gloriosului ei trecut, trei reședințe voe- 
vodale, Rădăuţul, Siretul şi Suceava, dintre care fiecare mărtu- 
riseşte, prin ctitoriile sale de veşnică dăinuire, înălțimea spirituală 
a ziditorilor lor şi dărnicia Doamnelor şi Domniţelor, care, peste 
veacuri, s'au luat la întreceri întru înzestrarea bisericilor și mână- 
stirilor cu atâtea neprețuite odoare. 

Frescele dela Suceviţa, Voroneţ şi Vatra Moldoviței sau turnul 
Mânăstirii Dragomirna vor vorbi totdeauna, în graiul lor, despre 
fineţea artistică a acelor timpuri de vijelioase încleștări cu păgânii 
şi de evlavioasă reculegere în preajma altarelor. Evanghelia dela 
Voroneț şi Codicele, găsit la aceeași mânăstire, dovedesc preocu- 
pările culturale ale aceloraşi vremuri, iar manuscrisele nume- 
roase, aflate în mânăstirile bucovinene după răpirea Bucovinei, 
ne vădesc cât de înrădăcinată a fost în pământul Moldovei, 
în secolul al XVIII-lea, tradiţia cărturărească şi cât de înflo- 

ritoare a trecut ea, deodată cu Bucovina, sub vitregia stăpânirii 
austriace. 

Brutal e întreruptă această viaţă culturală prin ocuparea "Țării 
de Sus a Moldovei de trupele austriace în Octomvrie 1774, 
când această provincie e silită să-și croiască drum nou în istoria 
culturală a românismului: drum spinos, cu grele urcușuri și dese 
poticniri. Se pune, imediat după acest furt de ţară, problema con- 
servării etnice în noua provincie austriacă, căci chiar dela început 
noua stăpânire e pornită să desnaţionalizeze populația autohtonă, 
care covârşeşte ca număr neînsemnatele infiltrațiuni străine. Des- 
ființând cele șase şcoli domnești, care existau în Bucovina la răpirea 
ei, tolerând sau sprijinind direct invazia Evreilor şi Rutenilor în 
oraşele și satele bucovinene; înglobând în anul 1786 Bucovina 
administraţiei galițiene; înființând numai școli fără limba de pre- 
dare românească, pe care o scot și din Institutul teologic, trans- 
format din Academia teologică dela Putna a lui Vartolomei Mă- 
zăreanul, — guvernul austriac e zorit să șteargă cât de repede 
urmele românismului de pe meleagurile, în care a fost mai în- 
dărătnic înfipt de-a-lungul istoriei. 

Două au fost căile urmate pentru atingerea acestui scop: 
anihilarea oricărei manifestări culturale autentice şi măgulirea 
boierimii prin acordarea de titluri și decoraţiuni. Aceste manevre, 
împreună cu sprijinirea invaziei şi colonizărilor străine, trebuiau 
să ducă, după intențiile guvernului vienez, la amuţirea oricărui 
glas de afirmare românească în Bucovina. 

Lucrurile nu sau petrecut însă după placul stăpânirii vitrege. 
Vigoarea etnică a unui popor nu se poate nimici prin măsuri de 
constrângere. In tainițele primitive ale etnicului sălășluesc im- 
ponderabile de energie şi virtuți, care, la momente de răscruce, 
izbucnesc și reușesc să conserve ființe poporului respectiv. 

In Bucovina s'au ivit, imediat după desființarea școlilor dom- 
neşti, călugări şi dascăli ambulanți, care, în schimbul unei mici 
remunerațiiuni, adunau, la oraşe și în sate, copiii de boieri, răzeși 
şi țărani înstăriți, pe care îi introduceau în tainele buchilor și ale 
cifrelor. Mânăstirile rămaseră şi mai departe slujitoare ale cărții. 
Iar instinctul de conservare al ţăranului român s'a dovedit şi 
aici, ca şi în Ardeal și în Sudul Dunării, atât de tenace, încât a 
cedat numai acolo, unde a fost cutropit cu desăvârşire sau scos 

de pe teren, cum s'a întâmplat aceasta în unele sate dintre Prut 
şi Nistru. 

In condițiunile acestea anul 1848 găseşte populația românească 
a Bucovinei nepregătită pentru o revoluție în înțelesul revoluției 
ardelene, dar suflet românesc găsește. In fruntea mișcării de re- 
vendicări ale românismului se avântă cei trei fii ai boierului 
Doxachi Hurmuzachi, Eudoxiu, Gheorghe şi Alecu, cărora pă- 
rintele lor le-a lăsat prin testament «trei mari datorii de împlinit: 
patria, limba şi biserica. Românească este țara aceasta (Bucovina), 
în care trăim, câștigată şi păstrată cu sângele străbunilor noştri 
şi înzestrată cu drepturi româneşti, care n'au putut să apună, 
pentrucă sunt o proprietate nepieritoare a ei. Limba română, 
sufletul naționalității noastre, pe care ne-au păstrat-o străbunii 
noștri în timpii barbariei chiar cu răpunerea vieții, a fost totdeauna 
şi este adevărata limbă a acestei țări; niciun drept nu s'a aflat 
în putere ca s'o desființeze. Biserica țării noastre este biserica 
ortodoxă, odorul cel mai scump al sufletelor noastre, care cu 
toate că are drepturile cele mai frumoase, se află totuşi în îm- 
prejurările de față amenințate de nişte jurstări 1) nefavoritoare 
şi cere ajutorul fiilor săi ca să o apere»3). 

Eudoxiu Hurmuzachi, care la Viena luase parte ca student 
la lupta pentru dobândirea Constituţiei, alcătueşte memoriul popu- 
laţiei româneşti din Bucovina, în care se formulează revendică- 
rile acesteia, ca autonomia Bucovinei, conservarea naționalității 
române prin crearea de școli primare şi a unei catedre de limba şi 
literatură română, introducerea limbii române în funcțiunile Sta- 
tului, autonomia bisericii bucovinene în ceea ce priveşte alegerea 
episcopului ș. a. Gheorghe şi Alecu Hurmuzachi organizează 
lupta, trezind prin scrisori şi întruniri conştiinţa adormită a popu- 
laţiei româneşti. 

Ei sunt ajutaţi sufletește de pribegii din Moldova și din Ardeal, 
care, refugiindu-se la Cernăuţi și Cernauca, aduc cu ei spiritul 
revoluționar și se înfrățesc în lupta pentru revendicările româneşti 
ale Bucovinei. Oglinda acestei înfrățiri este gazeta « Bucovina », 


1) Traducerea cuvântului german « Rechtsstand ». 
2) Ion I. Nistor, Un capitol din viaţa culturală a Românilor din Buco- 
vina, discurs de recepţie, Academia Română, București 1916, p. 64. 

în care, pe lângă articolele celor trei frați Hurmuzachi și contri- 
buţiile teologului Iraclie Golembiovschi (mai târziu Porumbescu) 
şi altor bucovineni, întâlnim numele lui Vasile Alecsandri, Alecu 
Russo, Gh. Sion şi ale Ardelenilor Gh. Bariț, A. Tr. Laurian 
şi A. Pumnul, acesta după ce trecuse cu greutăți mari frontiera 
şi ajunsese la curtea boierilor dela Cernauca. 

Această înfrățire în coloanele ziarului « Bucovina », care după 
desființarea presei românești din Ardeal și după introducerea unei 
severe cenzuri în Moldova, stăpânită de Mihai Sturza, ajunge 
în anul 1850 organ de luptă și pentru Moldova și pentru Ardeal, 
este cea dintâi manifestaţie de unitate culturală a tuturor Româ- 
nilor. Bucovinei îi revine meritul de a fi fost vatra, la care s'au 
încălzit patrioţi, autori ai acestei manifestațiuni. 

Graţie legăturilor pe care frații Hurmuzachi, şi în deosebi 
Eudoxiu, le aveau cu cercurile conducătoare vieneze, unele dintre 
revendicările Românilor bucovineni au fost satisfăcute, dar, tot 
ca de obicei, în spirit austriac. Bucovina a primit, prin Consti- 
tuţia din 1849, autonomie, guvernatorul polon dela Leov înlo- 
cuindu-se cu unul austriac, trimes dela Viena la Cernăuţi. Se 
acordă și un fel de autonomie bisericii bucovinene, dar congresul 
bisericesc nu se întruneşte niciodată, din cauza piedicilor puse în 
calea lucrărilor lui de guvernatorii, vrăjmași ai populației românești. 

Izbândirea cea mai rodnică pentru viaţa culturală a Românilor 
bucovineni a fost, fără îndoială, crearea catedrei de limba și li- 
teratura română pe lângă liceul de Stat din Cernăuţi, înființat 
în anul 1808 și care avea caracter pur german, şi numirea la această 
catedră a pribeagului ardelean A. Pumnul (28 Febr. 1849). Re- 
voluţionar şi vizionar, noul profesor nu se mulțumea să predea 
de pe această catedră numai lecțiile programatice, ci de multe 
ori, cu gândul la originea strălucită a « gintei » noastre şi la peri- 
peţiile prin care a trecut istoria poporului românesc, transforma 
lecţiile sale în adevărat catehism ale naționalismului. Din flacăra 
divină a sufletului său s'au nutrit, pe băncile liceului din Cernăuţi, 
atâtea suflete tinere, care puteau mărturisi cu Ion Gh. Sbiera 
că în orele de română ale lui A. Pumnul elevii români erau 4 hră- 
niți cu scumpul şi dulcele lapte al românismului» 1). « Leptu- 


1) Ion Gh. Sbiera, Aron Pumnul Cernăuţi 1889 p. 65. 

rarele » lui A. Pumnul erau privite ca un fel de evanghelie a istoriei 
şi literaturii românești, deoarece în ele se cuprindea întreaga istorie 
a Românilor și cele mai alese bucăți din scriitorii români, câți 
se manifestaseră până la apariţia lor, 

Sămânţa aruncată în sufletele Românilor bucovineni de fraţii 
Hurmuzachi și Aron Pumnul nu rămâne fără rod. Conștiinţa 
națională e menținută continuu în agitaţie. După anul 1850, 
școala secundară bucovineană trecând sub conducerea bisericii 
ortodoxe, se înființează un liceu clasic la Suceava (1860) și unul 
real la Cernăuţi (1862), ambele întreţinute din Fondul bisericesc 
al eparhiei bucovinene, dar ambele cu altă limbă de predare 
decât cea românească, aceasta admisă numai pentru catedrele de 
religie și de limba română. 

Liceul” din Suceava a devenit cu vremea cea mai puternică 
pepinieră de bărbați luptători pentru interesele naţionale buco- 
vinene. Infrângând greutăţile limbii de predare, un număr mare 
de fii de săteni, bursieri ai bisericii, au răzbătut prin toate clasele 
acestui liceu, căruia mai târziu i s'au adăogat clase paralele ro- 
mânești pentru cursul inferior și din anul 1904 și pentru cursul 
superior, clase, în care totuși nu se predau în românește decât 
religia, limba română, matematicele, istoria, geografia, latina și 
ştiinţele naturale în cursul inferior, numai cele două dintâi și 
latina în cursul superior. 

Cu toate acestea, sute de elevi români au biruit piedicele ce li 
punea în cale, în mod firesc, limba de predare străină, iar câțiva 
dintre ei, care se văzură în imposibilitate de a răzbi, trecură la 
liceele confesionale din Ardeal, pe care le absolviră, devenind mai 
târziu personalități culturale importante, ca poetul Vasile Bumbac, 
folcloristul S. FI. Marian, filologul V. M. Burlă și Ep. Bucevschi, 
cel mai mare pictor al Bucovinei. 

Pe când aceștia, prin contactul lor cu foștii tribuni ai revoluţiei 
lui Avram Iancu și cu intelectualitatea ardeleană, își îmbogățiră 
și avântară sufletele, întorcându-se acasă cu gândul de a-şi pune 
ființa în serviciul oropsitului popor românesc din Bucovina, elevii 
rămași la liceul din Suceava își făceau înşişi educaţia națională. 
Organizându-se în societăți culturale secrete, în care se citeau 
ziare și cărți aduse noaptea cu desaga dela Burdujeni, unde, trimise 
de profesori ca N, Iorga sau de corespondenţii elevilor suceveni 

dela liceele din Vechiul Regat, se concentrau la un funcționar 
de gară, discipolii unor profesori vrednici ca S. FI. Marian, Ieronim 
Muntean, Eusebiu Popovici, Severin Procopovici, fraţii Isopescul, 
Ion Nistor ș. a., îşi înflăcărau sentimentele la auzul versurilor și 
prozei românești, aduse prin contrabandă. Societăţile acestea au 
dăinuit, transmițându-se din generaţie în generaţie, până la iz- 
bucnirea războiului mondial, în preajma căruia ele propagau 
direct ideea unității politice a tuturor Românilor. 

Și celelalte licee bucovinene au dat personalități de seamă 
pentru lupta culturală a Bucovinei, ca M. Eminescu, fost elev al 
liceului din Cernăuţi, pe care l-au absolvit și Ion. Gh. Sbiera, 
D. Onciul și Gh. Popovici, sau Ion I. Nistor, ieșit din liceul din 
Rădăuţi. Dar Suceava a fost centrul de pregătire a luptei pentru 
izbânda finală a ideii de unitate culturală şi politică a neamului. 
Din această pepinieră au ieșit cercetători ca S. FI. Marian, lup- 
tători ca preotul Const. Morariu, profesorul Eusebie Popovici şi 
Gh. Tofan, poeţi ca G. Rotică și toată pleiada de tineri, care în 
preajma războiului de întregire au pregătit mai întâi acasă sufle- 
tele pentru izbânda națională, aşteptată de aproape un secol și 
jumătate, iar la izbucnirea războiului s'au înrolat voluntari în 
armata română, în frunte cu Ion Grămadă, Lascar Luţia, Toader 
Turtureanu, Justin Breabăn, frații Micuţariu ș. a. 

In seama bisericii ortodoxe căzu după anul 1850 și îndatorirea 
de a crea şcoli primare româneşti. Se înființară într'adevăr multe 
şcoli de această categorie, dar în foarte puţine din ele, unde se 
rătăcea vre-un dascăl român conştiincios, fiii de săteni erau in- 
struiți pentru viață sau pentru continuarea studiilor în liceu. In 
aceste școli, a căror limbă de predare se fixa după capriciile gu- 
vernatorului, nu se învăța nimic temeinic. Ele n'aveau «nici un 
spirit de viață», ci erau «un pur mecanism de cea mai primitivă 
simplitate » cum caracteriza (învățământul inferior, poporal » 
Alecu Hurmuzachi în adunarea generală a Soţietăţii pentru cul- 
tură și literatură » din Februarie 18681). 

Netemeinicia aceasta în toate cele emanate dela biserica buco- 
vineană este explicabilă prin însăşi firea conducătorului acestei 
biserici, episcopul și mai târziu mitropolitul Eugeniu Hacman, 


1) e Foaia Soţietăţii » IV (1868) nr. 3. 

suflet cosmopolit, egoist și mărginit, care, de dragul titlului de 
arhiepiscop, a zădărnicit realizarea unirii bisericii ortodoxe din 
Bucovina cu biserica lui Șaguna din Ardeal într'o puternică for- 
tăreață de luptă a elementului românesc din împărăţia habsbur- 
gică. Tot ce întreprindea sau era silit să întreprindă acest chiriarch 
ambițios și lipsit de inteligenţă, pornea din gândul de a fi pe placul 
stăpânirii vitrege, capriciilor căreia era în stare să jertfească chiar 
o parte din fiinţa bisericii noastre dreptmăritoare din Bucovina 1). 

După ce în anul 1862 se înființă, la iniţiativa lui Ion Gh. 
Sbiera, inimosul elev al lui A. Pumnul, care pe acele vremuri 
cutreerase ca student toate regiunile locuite de românii ardeleni 
şi bănăţeni şi se inspirase dela Asociaţia ardeleană, societatea 
« Reuniunea română de leptură din Cernăuţi», care trei ani 
mai târziu se transformă în « Soţietate pentru literatura şi cultura 
română în Bucovina », având ca preşedinte pe Gheorghe Hurmu- 
zachi, în jurul acestui centru cultural se adunară iarăși toate for- 
tele luptătoare ale Bucovinei şi se înfrăţiră în organul de publi- 
citate a societăţii, numit «Foaia Soțietății pentru literatura şi 
cultura română în Bucovina», cu fruntași ai literaturii din Mol- 
dova, între care V. Alecsandri îşi inaugurează colaborarea cu 
cunoscuta poezie « Dulce Bucovină », și e urmat de C. Negri, 
Alecu Russo, Constantin şi Iacob Negruzzi, G. Sion, S. G. Vâr- 
goliciu. Dintre Bucovineni apar numele lui Ion Gh. Sbiera, Vasile 
Bumbac, Dimitrie Petrino. Infrățirea aceasta încetează deodată 
cu dispariția « Foaiei » în anul 1870, din cauza neînțelegerilor ivite 
între colaboratorii moldoveni și curentul pumnulist, reprezentat 
în redacţie de Ion Gh. Sbiera, ajuns între timp succesorul lui 
Aron Pumnul la catedra de limba și literatura română a liceului 
de Stat din Cernăuţi. 

Pe teritoriul Bucovinei se petrecuse deci a doua manifestaţie 
de unitate culturală. Căci în « Foaia Soţietăţii » se publicau şi co- 
respondenţe din celelalte părți locuite de Români și o bogată 
cronică, îngrijită de Gh. Hurmuzachi, privind eforturile culturale 
ale Românilor de pretutindeni. 

Cea de a treia, covârșitoare prin importanța ei, avea să fie pre- 
gătită și să pornească dela tineretul din Viena. Aici se adunară, 


1) Ion I. Nistor, Istoria bisericii din Bucovina, Bucureşti 1916, p. 73 urm. 

după 1860, studenţi români din toate regiunile pământului româ- 
nesc. Din două societăţi, create de ei, se înfiripă prin contopire, 
societatea « România Jună », care, la îndemnul unui comitet, în 
care activau M. Eminescu, Ion Slavici, T. V. Stefanelii și Ciprian 
Porumbescu, aranjă întâiul congres al tuturor studenţilor români, 
care se întruni la Putna în 15/27 August 1871, luând aspectul 
unei grandioase manifestațiuni panromâneșşti. S'au rostit aici cu- 
vântări şi s'au făcut prognosticuri pentru viitorul cultural și chiar 
politic al poporului românesc, care au răscolit ungherele conștiinței 
naţionale de pretutindeni, iar Ciprian Porumbescu, conducând 
taraful de lăutari, a cântat « Hora Unirii» Daciei întregi. 

Avântul acesta de unitate culturală, pornit dela tineret, n'a 
mai putut fi zăgăzuit în viitor de nici o măsură a stăpânirii austriace. 
Nici înființarea Universităţii din Cernăuţi în 1875, cu vădite ten- 
dinte de desnaţionalizare a elementului autohton, nici prigoana 
întreprinsă de guvernatorul Bourgignon împotriva tricolorului şi 
limbii românești, nici înstrăinarea școalei primare în satele cât 
de puţin heteroglote, mau înregistrat nici un succes. Dimpotrivă. 
Când la Cernăuţi se inaugura Universitatea, și se serbau 100 de 
ani de stăpânire austriacă, iar la Iaşi se prăznuia prin serbare de 
doliu răpirea Bucovinei și aniversarea de o sută de ani dela de- 
capitarea lui Grigore Ghica Vodă, studenții români, grupați în 
societatea « Arboroasa », se abținură dela festivitățile cernăuțene 
şi trimiseră o telegramă primarului de Iași « din partea detrunchiată 
a vechei Moldove ». Membrii comitetului: Ciprian Porumbescu, 
Constantin Morariu, Zaharia Voronca, Orest Popescu și Eugen 
Siritean fură învinuiți de înaltă trădare și aruncați în temniță, 
din care sunt liberați după 11 săptămâni. Societatea 4 Arboroasa » 
este desființată, dar locul ei îl ia imediat societatea studențească 
« Junimea », având ca președinte al ei pe Dimitrie Onciul. 

In aceste vremuri de urcuș al naționalismului ajunge în fruntea 
eparhiei bucovinene (1880) Silvestru Morariu-Andreevici, fiu de 
plugar din Mitocul Dragomirnei, vrednic preot, harnic și devotat 
slujitor al neamului, energic apărător al bisericii, în care introduce 
duh românesc. Însuși scriitor, el înfiinţează revista teologică 
« Candela », care strălucește mai târziu prin contribuţiile savan- 
ţilor profesori ai reputatei Facultăţi de teologie din Cernăuţi și-și 
continuă fără întrerupere apariția până la invazia bolșevică din 

vara anului 1940. Activitatea acestui ilustru chiriarch al bisericii 
ortodoxe se întinde ca aripile unui vultur peste întreaga viață 
culturală a Bucovinei, îndemnând, dojenind, criticând, îndrep- 
tând, oriunde era nevoie de intervenția lui. 

Neuitată a rămas povața din fabula sa « Cucoșul curcănit», 
scrisă în anul 1846 și în care se înfățișează soarta unui cocoș, căruia 
nu-i plăcea podoaba penelor sale, pe care le smulse şi le înlocui 
cu pene de curcan. Când voi să se umfle, toate penele îi sburară 
la adierea unui vânt mic. Povaţa: 


Soiul tău păzeşte, nu te fă curcan, 
Limba ta cinsteşte, de eşti moldovan. 


Sforțările culturale ale Românilor bucovineni au fost încura- 
jate foarte mult de trupele de teatru, venite din Vechiul Regat, 
ca cea a d-nei Fany Tardini, a lui Pascaly și a lui Matei Millo. 
Ecoul influenţei lor asupra vieții culturale a Bucovinei îl găsim 
în «Amintirile» lui T. V. Stefanelli despre Eminescu şi într'un 
articol entuziast al lui Alecu Hurmuzachi 1), în care se apreciază 
covârșitoarea impresie, ce a făcut acest teatru asupra spectatorilor 
bucovineni. « Toată învățătura noastră în decursul celor opt ani 
de zile din liceu n'a avut atâta influență asupra desvoltării noastre 
naționale ca acest teatru », spune T., V. Stefanelli (p. 40), iar Al. 
Hurmuzachi susține că atât românii cât şi străinii trebue să re- 
cunoască «că teatrul nostru este bun şi demn și că, deși ar fi să 
admitem excepţiuni, el e fără asemuire mai bun decât cele mai 
multe care s'au văzut pe aici». Și la Cernăuţi veniseră, de sigur, 
multe trupe străine. Dar, după părerea lui Al. Hurmuzachi, străinii, 
care ne batjocoreau limba, au mai putut face o constatare, «o 
descoperire mare, pe care mulți dintre ei poate nu o așteptau, 
aceea adică, că limba noastră e destul de înaintată şi desvălită, 
ca să poată servi de mijloc pentru interpretarea și executarea 
artei dramatice », 

Urmarea acestor reprezentațiuni teatrale a fost deschiderea 
gustului pentru teatru la intelectualii români din Bucovina, care 
au şi înjghebat un teatru de diletanți, a cărui scurtă activitate a 
trecut apoi asupra societăţii corale « Armonia », ajutată mult, în 


1) Publicat în «Foaia Soţietăţiie I (1865) p. 6r. 

pregătirile ei pentru reprezentații de teatru și operetă, de compo- 
zitorii bucovineni Ciprian Porumbescu şi Tudor Flondor. Teatru 
pentru săteni au înjghebat apoi şi societăţile studențești în frunte 
cu «Junimea >. 

Societăţii « Junimea », care a jucat un rol covârşitor în evoluția 
culturală a Bucovinei, îi revine şi meritul înființării celei dintâi 
reviste literare a Bucovinei «Junimea Literară ». 

La începutul veacului nostru, viața politică a Bucovinei, care 
în ultimii 20 de ani ai veacului al XIX-lea avusese perioade de 
avânt prin intrarea în arena politică a luptătorilor naționaliști 
Iancu Flondor și Gh. Popovici şi prin activitatea ziaristică a Arde- 
lenilor Pompiliu Pipoș, Dr. Valeriu Branişte şi Gh. Bogdan-Duică, 
decăzu atât de mult, încât tineretul universitar și intelectualii 
tineri se scârbiră de desmăţul politicianist și se îndreptară spre 
sferele senine al naționalismului creator. 

Apăruse la Bucureşti în Decemvrie 1901 revista « Sămănătorul » 
sub conducerea lui Al. Vlahuță și Gh. Coșbuc. Trecând mai 
târziu sub direcțiunea lui N. Iorga, « Sămănătorul » frânge gra- 
nițele nefireşti, revărsându-şi propaganda mântuitoare în toate 
colțurile, locuite de Români. La Budapesta apare (1902) « Lucea- 
fărul », iar la Cernăuţi «Junimea Literară» (1904). 

Revista bucovineană, izvorită din energiile sufleteşti ale tine- 
retului, grupat în jurul societăţii « Junimea », şi condusă la în- 
ceput de Ion I. Nistor şi Gh. Tofan, a adunat în jurul crezului ei 
nu numai pe vechii scriitori şi luptători bucovineni, ca T. V. Ste- 
fanelli, preotul Const. Morariu, S. FI. Marian, Constantin Be- 
rariu, Em. Grigorovitza, preotul D. Dan, poeţii Nicu şi Taniu 
Dracinschi, folclorista Elena Niculiţă-Popovici, ci și întreaga ple- 
iadă de tineri scriitori în frunte cu Iorgu Toma, Ion Grămadă, 
G. Rotică, Liviu Marian, V. Huşan ș. a. Colaborează şi profe- 
sorii de mai târziu Radu Sbiera, Victor Morariu, D. Marmeliuc, 
Al. Procopovici, Leca Morariu, precum și publicistul I. G. 
'Torouţiu. 

Dintre tinerii scriitori ardeleni colaborează la revistă V. Loi- 
chiță și I. Broşu, iar dintre scriitorii din Vechiul Regat M. Sa- 
doveanu, Ion Dragoslav, bucovinean de origine, și Artur Gorovei. 
Numărul colaboratorilor avea să sporească tot mai mult după tot 
mai repetatele manifestațiuni de unitate culturală, care pornesc 

dela gruparea aceasta de energii tinerești. In anul 1006 ea pri- 
meşte un puternic sprijin prin venirea la Cernăuţi a profesorului 
Sextil Pușcariu ca succesor al lui Ion Gh. Sbiera la catedra de 
limba şi literatura română de pe lângă Universitatea Cernăuţeană. 
Intrând în rândurile luptătorilor pentru o nouă viață culturală 
şi naţională în Bucovina, Sextil Pușcariu formează de aici înainte 
împreună cu Ion I. Nistor şi cu Gh. Tofan trinitatea nedespărțită, 
care caută să inflitreze în toate manifestările sufleteşti ale Româ- 
nilor bucovineni noul crez naţionalist, care, închegând și mai 
puternic unitatea culturală a neamului, trebuia să conducă la 
unitatea lui politică. 

Crezul acesta a fost fixat astfel de întemeietorii revistei: 
«Noi nu reprezentăm numai arta, frumosul menit a innobila su- 
fletul omenesc şi a ne ridica în sferele luminoase, noi reprezentăm 
şi ideea naţională. Noi tindem ca fiecare român să fie conştient 
de bunurile ideale ale națiunii sale, să le stimeze — fără a dispreţui 
pe cele străine — căci, ca să nu dispărem în valurile popoarelor 
ce ne înconjoară, trebue să avem o cultură a noastră proprie, 
care să fie produsul firesc al nostru, trebue să fim însuflețiți de 
o dragoste nemărginită pentru tot ce e al nostru, care dragoste 
să ne servească drept zid de apărare contra mulțimii de influențe 
străine. 

Ca direcție literară credem a fi ţinuţi să o urmăm pe aceea, 
care e unica posibilă după cele schițate mai sus, pe aceea, care 
corespunde mai mult idealului nostru de înălțare naţională » 1). 

Credincioși acestui crez, conducătorii revistei și ai curentului 
naționalist, urzit de ea, pornesc la muncă și pe teren. Convinși 
că sentimentul național se alimentează cel mai puternic prin con- 
tactul viu între fiii aceluiași neam, despărțiți de granițe nefireşti, 
ei pornesc inițiativa unei mari serbări naţionale cu prilejul ani- 
versării a 400 ani dela moartea lui Ștefan cel Mare și Sfânt, care 
se ţine la Putna în vara anului 1904 şi care întrunește pe repre- 
zentanții Românilor de pretutindeni. 

In anul 1906 tineretul, aparținător aceluiași curent, conduce la 
Expoziţia generală română din Bucureşti peste 2000 de țărani bu- 
covineni, care se înapoiază la vetrele lor cu imaginea progresului 


1) Jun. Lit. II (1905), p. 18. 

şi viitorului românismului în suflete. Doi ani mai târziu, societatea 
studențească « Junimea » împlinind 30 de ani de existență, aran- 
jează mari serbări panromânești, la care participă proeminente 
personalități culturale din Vechiul Regat, învățați și scriitori, ca 
N. Iorga, D. Onciul, S. Mehedinţi, C. Stere, M. Sadoveanu, 
Z. Bârseanu, St. O. Iosif, D. Anghel, C. Sandu-Aldea ş. a. 

Tot în anul 1908, dela Gh. Tofan pornește iniţiativa înființării 
Universităţii populare dela Vălenii de Munte, menită să fie, peste 
decenii, un far de lumină pe drumul idealului unităţii naționale. 

In toamna anului 1gog se aranjează la Iași după inițiativa 
studentului D. Mameliuc, secretarul « României June » din Viena, 
congresul tuturor studenţilor români, la care studențimea din 
Cernăuţi participă în număr foarte mare. 

Un an mai târziu, la chemarea Societăţii pentru cultura şi 
literatura poporului român din Bucovina, pusă la cale de trini- 
tatea Nistor-Puşcariu-Tofan, vine la Cernăuţi trupa de teatru a 
lui P. Liciu, care în anul 1gr1 reprezintă pe scena teatrului cer- 
năuțean cu un succes de nedescris trilogia lui B. Delavrancea. 
In același an, o serie de scriitori români aranjează șezători literare, 
în amintirea lui I. Creangă, în aproape toate oraşele bucovinene, 
contribuind cu cuvântul lor cald la întărirea sufletească a Româ- 
nilor bucovineni în lupta lor pentru limbă și lege. 

Căci lupta se dădea tot maî dârză, întărită de nenumăratele 
manifestațiuni de unitate culturală a neamului, care, provocate 
de curentul din jurul « Junimii Literare », se succedau tot mai 
des pe pământul Bucovinei. Ele au culminat în vizita la Cernăuți 
a lui Aurel Vlaicu, care în 1912 a făcut câteva zboruri deasupra 
capitalei Bucovinei, aclamat frenetic de o asistență de peste 30.000 
Români, adunaţi din întreaga Bucovină. 

In vara anului 1914 avea să se ţină la Suceava Congresul ge- 
neral al învăţătorilor români de pretutindeni, dar atentatul dela 
Serajevo și izbucnirea războiului au împiedecat această nouă și 
puternică manifestaţie de unitate a neamului, care, prin sacrificii 
de sânge, avea să-şi cucerească, pe câmpiile de bătaie, unitatea 
politică. 

După război, în anul 1919, luptătorii din jurul «Junimii 
Literare » se reîntrunesc la Cernăuţi, reeditează «Junimea Lite- 
rară », grupând în jurul ei și pe tinerii scriitori, ieșiți din zbuciumul 

războiului, ca Gh, Voevidca, Tr. Chelaru, Mircea Streinul, Iulian 
Vesper, Gh. Drumur, şi alţii, intră însă și 'în arena politică, că- 
utând să contribue, fiecare dintre ei, cu tot avutul său spiritual, 
la consolidarea unirii. 

Organ de luptă al grupării devine « Glasul Bucovinei », înființat 
în preajma prăbușirii monarhiei habsburgice de o mână de 
români curajoși, în frunte cu Sextil Pușcariu, care, în timpul 
războiului rămăseseră la vetrele lor. Condus la început de fonda- 
torul lui, profesorul Sextil Puşcariu, iar mai târziu de un comitet 
redacțional, acest ziar, singurul cotidian românesc, care a putut 
să se mențină în Bucovina timp de 23 de ani, a fost nu numai 
o tribună politică, ci și un excelent răspânditor de literatură și 
cultură românească. In coloanele lui au apărut cele dintâi poezii 
şi lucrări literare ale lui Lucian Blaga, el a lansat atâtea tinere 
talente bucovinene, în el s'au discutat şi soluționat atâtea pro- 
bleme de viață ale Românilor bucovineni în cadrul României 
întregite. 

Viața culturală şi științifică a Bucovinei a luat un puternic 
avânt prin românizarea Universităţii cernăuțene în toamna anului 
1919 și prin înființarea Teatrului Naţional şi a Conservatorului 
de muzică şi artă dramatică, câţiva ani mai târziu. 

Profesorii Universităţii românești, în marea lor majoritate ti- 
neri, pregătiți la Universitățile străine, și-au dat seama, dela 
început, de răspunderea ce o au față de neamul lor și față de 
ştiinţă, şi s'au așezat la muncă, căutând să egaleze, dacă nu să 
întreacă, pe antecesorii lor. Din această trudă științifică au fost 
alimentate, în afară de scrierile fiecărui profesor în parte, o serie 
de publicaţiuni periodice de covârşitoare importanță ştiinţifică: 
« Candela », revista Facultăţii de teologie, « Codrul Cosminului », 
publicațiunea Institutului de istorie și limbă, Buletinul Facultății 
de științe, Revista pedagogică, Revista filologică, publicaţiunile 
Institutului limbii române, al cărui director, profesorul Leca Mo- 
rariu, mai edita revista Făt-Frumos și buletinul Mihai Eminescu. 

Teatrul Naţional și Conservatorul de muzică și artă dramatică 
au avut la început, timp de zece ani, o activitate din cele mai în- 
floritoare. Conduse de oameni de pricepere şi energie, aceste 
instituţii au contribuit mult la consolidarea sufletului unitar pe 
pământul Bucovinei desrobite. După un deceniu însă, intrigării 

lăuntrice, ivite în sânul personalului lor, și o propagandă nedreaptă 
împotriva lor la București, au dus la desfiinţarea lor. Conservatorul 
sa putut menține cu mari greutăți, grație dârzeniei cu care a 
luptat pentru salvarea lui un mic grup de Români, în frunte cu 
profesorul D. Marmeliuc. 


* 
+ x 


Un neam progresează numai prin cuceririle lui pe teren spi- 
ritual. Numai pe cultură poate să se întemeieze progresul noului 
stat român, după sfârşitul războiului nostru de reîntregire a ho- 
tarelor. 

In cadrul înzestrărilor culturale, Bucovina are nădejdea să 
se bucure din partea marelui Ctitor al noului stat, d. Mareșal 
Antonescu, de aceeași atenţie, de care s'a bucurat înainte vreme 
din partea Voevozilor moldoveni și, după unire, din partea Regelui 
Ferdinand Intregitorul. 

Leagăn al Moldovei și tezaur al atâtor sfinte amintiri voie- 
vodale; pământ în care își are obârșia și unde și-a primit învă- 
țătura primilor ani cel mai mare poet al neamului; patrie restrânsă 
a unor purtători de făclii culturale, ca D. Onciul și Ciprian Po- 
rumbescu, sau unor luptători ca preotul C. Morariu, lon Gră- 
madă şi Gh. 'Tofan, Bucovina își îndreaptă cu recunoștință și 
cu încredere sufletu-i desrobit pentru a doua oară de eroismul 
ostașului român, către viteazul ei liberator, Mareșalul Ion Anto- 
nescu, rugându-l să chibzuiască, cum s'ar putea înălța mai mult 
fosta 'Ţară-de-Sus a lui Ştefan cel Mare, astăzi, țară de hotar 
spre întinsele câmpii ale slavismului. 

La această graniță a romanităţii trebue creată o vatră de 
lumină românească, din care grai de flăcări să vorbească despre 
geniul latin al culturii noastre, din care să radieze fășii de lumină 
şi spre vecinii noştrii dela miazănoapte şi răsărit, care să prindă 
şi să topească în amalgamul culturii naţionale toate influențele 
culturale, ce vin din această parte a omenirii. 

Universitatea cernăuțeană, a cărei cetate a rămas cruțată de 
barbaria bolșevică, se cere redeschisă cât de curând. Ocupându-se 
catedrele vacante cu cei mai aleși tineri pe care-i avem, încura- 
jându-se munca intelectuală mai mult decât s'a făcut în trecut, 
răsplătindu-se truda spirituală și meritul cultural la fel ca în țările 

cu civilizaţie înaintată, creându-se în Bucovina și celelalte insti- 
tuții, necesare progresului cultural al neamului, se va așeza 
acolo, în Cernăuţiul românesc, cea mai solidă piatră de hotar. 

Pe lângă vechii luptători pentru conservarea ființei etnice și 
pentru înălțarea Bucovinei la nivelul cultural al celorlalte regiuni 
ale românismului creator, la dispoziția Mareșalului stă acolo o 
generație tânără de învățați, poeți şi scriitori, care, amestecându-și 
rândurile cu premergătorii lor în acea armonie de muncă, care 
23 de ani după unire a fost mândria Bucovinei, pot contribui 
la acel reviriment cultural şi ştiinţific, pe care Ctitorul de ţară 
nouă şi-l doreşte pentru România, reîntregită de sufletul lui 
eroic şi de brațele celor viteji. 

D. MARMELIUC 


CE SCRIE XAVIER HOMMAIRE 
DE HELL DESPRE BASARABIA 


In curând va apărea traducerea românească a unui capitol din 
cartea lui Xavier Hommaire de Hell « Les steppes de la Mer Cas- 
pienne, le Caucase, la Crimée et la Russie meridionale » (vol. II, Paris 
1845), capitol dedicat Basarabiei noastre şi intitulat « Notice histo- 
rique sur la Bessarabie ». 

Notiţa aceasta istorică prezintă pentru noi Românii, mai ales în 
momentele de față, când s'a varsat atâta sânge pentru redobândirea 
Basarabiei, un deosebit interes. 

Inainte de a schița o scurtă dare de seamă privitor la « Notiţa 
istorică asupra Basarabiei» a lui de Hell, ţinem să mărturisim un 
păcat al nostru românesc. 

Trecutul moldovenesc al Basarabiei, mai ales cel de sub stăpâ- 
nirea ruso-ţaristă, a fost foarte puțin studiat. 

Arhivele Statului din Basarabia sunt aproape neatinse, iar cele 
particulare zac aproape toate nesistematizate și nelegate, aruncate 
prin poduri, acoperite cu straturi groase de praf şi lăsate la discreţia 
şoarecilor, 

Este adevărat că, sub ocârmuirea Rușilor, care timp de 106 ani 
au urmărit cu îndărătnicie desnaţionalizarea şi rusificarea moldove- 
nilor și care au căutat să șteargă din minţile lor orice amintire despre 
trecutul moldovenesc al Basarabiei, aceste arhive cu greu puteau 
fi cercetate. 

Dar constatăm, cu adâncă mâhnire, că nici sub regimul românesc 
de 22 de ani (1918—1940), de aceste arhive nu s'a interesat aproape 
nimeni și că profesorii de istorie, atât cei universitari cât şi cei secun- 
dari, n'au știut să inspire studenţilor şi elevilor lor, pentru trecutul 

moldovenimei basarabene, nici dragoste, nici interes, nici măcar 
curiozitate. 

Ori, fără cercetarea acestor arhive, nu se poate cunoaște adevărata 
istorie a Basarabiei de sub stăpânirea moscovită. 

De aceea sunt extrem de puţine monografiile bisericilor și satelor 
noastre moldoveneşti basarabene. 

Nu mai vorbim de monografii ale judeţelor. Literatura privitoare 
la trecutul nostru moldovenesc din Basarabia este foarte săracă. 

De altă parte, nici scrierile străinilor despre acest trecut nu ne 
sunt cunoscute, pentrucă foarte puţine din ele au fost traduse în 
românește, 

In limba rusă, de pildă, există multe scrieri privitoare la acest 
trecut, unele chiar destul de favorabile cauzei noastre naţionale, dar, 
nefiind traduse în româneşte, rămân inaccesibile publicului nostru 
cetitor. 

De aceea, credem că traducerea capitolului XXI din Xavier 
Hommaire de Hell, intitulat « Notiţă istorică asupra Basarabiei », 
vine să umple un gol în literatura noastră privitoare la istoria Ba- 
sarabiei, 

Pai 

Xavier Hommaire de Hell a stat mai mult timp în Basarabia. 
El s'a interesat de situația ei istorică, politică, socială, etnografică 
şi economică. Din cele spuse de autor, se vede că a venit în contact 
direct atât cu boierii, cât şi cu țăranii. 

Deși a fost decorat de ţar cu ordinul Sf. Vladimir, el nu pregetă 
a mărturisi multe lucruri neplăcute guvernului rus, precum și a 
critica destul de aspru măsurile lui, luate în scopul de a rusifica 
Basarabia în mod forțat. 

In notița lui Xavier Hommaire de Hell asupra Basarabiei, găsim 
multe lucruri cunoscute celor ce se interesează de istoria Basarabiei 
sub regimul muscălesc, dar găsim şi lucruri foarte puţin cunoscute, 

De pildă, până acum se știa că Constituţia din 1818, hărăzită 
de "Țarul Alexandru I Basarabiei, a fost opera lui Krinitzky, şeful 
cancelariei guvernatorului general și namestnicului plenipotent Bah- 
metiev (1816—1820). Acest lucru îl afirmă scriitorul rus F. F. Vieghl 
fost vice-guvernator al Basarabiei și după el unii istoriografi români. 

Or, Xavier Hommaire de Hell ne mărturiseşte, că această Consti- 
tuţie a fost alcățuită de o comisiune de 28 membri și că «unul din 

principalii redactori a ei a fost d. Pruncul 1) care «făcu să se primească 
articole dintre cele mai liberale, cu o abilitate foarte lăudabilă şi fără 
îndoială foarie curagioasă ». 

Apoi suprimarea Constituţiei din 1818, scriitorii ruși o atribuiau 
exclusiv lenei, pasivităţii şi nepregătirii sfetnicilor moldoveni din 
Consiliul Suprem (Vieghel și a.). 

Compatriotul nostru basarabean și marele savant L. A. Casso, 
spune că după o sută de ani dela anexarea Basarabiei de către 
Ruși, Consiliul Suprem, care deținea toată puterea în Basarabia 
autonomă în mâinile sale, «a fost mutat pentrucă el nimica ma 
făcut pentru provincie » 2). 

Or, Xavier Hommaire de Hell afirmă categoric că suprimarea 
acestei Constituţii se datoreşte exclusiv şovinismului guvernului rus, 
care nu putea tolera «ca la granița Rusiei cu Turcia, să dăinuiască 
o provincie cucerită, care să se ocârmuiască prin propriile ei legi 
şi să aibă o administraţie cu totul opusă acelei ce ocârmuia celelalte 
gubernii ale Imperiului!!» 

Xavier Hommaire de Hell mai afirmă, că «guvernul imperial 
obosit de aceste discuţii 2), nu mai şovăi de a lua toate măsurile, 
pentru a-i reduce pe moldoveni la completa lor nulitate politică 
şi administrativă ». 

Acest din urmă pasaj, ca şi altele, vine să reabiliteze pe boierii 
moldoveni şi să dovedească că ei, cu toate vicisitudinile vremurilor, 
şi-au făcut datoria față de neamul lor, au reacționat şi au protestat 
împotriva rusificării Basarabiei. 

Intre măsurile luate de guvern, pentru a zdrobi rezistenţa poli- 
tică a boierilor şi pentru a asimila Basarabia cu celelalte gubernii, 
Xavier Hommaire de Hell arată: 

a) Suprimarea în 1822 a scutirii de taxe comerciale, care fusese 
la început acordată Basarabiei şi care era «temelia principală a pros- 
perităţii agricole». Prin această măsură guvernul dădea o mare 
lovitură situaţiei economice și comerciale a Basarabiei; 

b) Desființarea în 1828 a autonomiei, hărăzită Basarabiei în 
1818. «Astfel, zice autorul, « Basarabia, desmoștenită de toate privi- 


1) Iancu C. Pruncul, fost membru în Consiliul suprem al Basarabiei au- 
tonome. N.R. 

2) Rusia la Dunăre, Moscova, 1913, p. 226. 

3) Privitoare la autonomia Basarabiei. N.R. 

legiile ei și chiar de limba sa, fu asimilată, prin toate formele admini- 
strative, celorlalte gubernii din Imperiu»; Şi 

c) Promulgarea Ucazului Imperial, pe baza căruia «toți şerbii 1) 
fură declaraţi slobozi » (1834). 

Influenţați de intrigile funcționarilor ruși, țăranii emancipaţi, în 
căutarea unei soarte mai bune, părăseau moșiile vechilor lor pro- 
prietari şi fugeau pe moşiile noilor proprietari ruși. Satele rămâneau 
pustii, pământurile nelucrate, iar proprietarii vechi — fără braţe 
necesare gospodăriilor lor. 

Bine înţeles, urmările acestor măsuri drastice au fost dezas- 
truoase pentru toți basarabenii, chiar și pentru țăranii eman- 
cipaţi, căci fiind eliberaţi, ei nu au fost împroprietăriți cu pă- 
mânt. 

Xavier Hommaire de Hell, care descrie soarta țăranilor atât 
înainte cât și după emanciparea lor, constată că, sub noul regim, 
«ţăranii, neavând nici o palmă de pământ, ni s'au părut în realitate 
cu mult mai robiţi şi readuși la o stare materială incomparabil mai 
puţin satisfăcătoare ». 

Emanciparea clăcașilor basarabeni apare cu atât mai perfidă și 
lipsită de sinceritate, cu cât în Rusia pe atunci țărănimea zăcea în cea 
mai groaznică robie, țăranii fiind obiect de vindere-cumpărare şi 
vânzându-se la iarmaroace ca vitele, adeseori bărbații separat de 
nevestele şi copiii lor. 

Măsurile de mai sus ale guvernului rus, Xavier Hommaire de Hull 
le consideră nu numai pripite, ci și nejustificate. 

« In situația morală și materială a basarabenilor, zice el, nimic nu 
putea motiva o distrugere așa de radicală a tot ce ţinea de vechiul 
regim ». 

Contra acestor măsuri, boierimea basarabeană a protestat cu toată 
energia. 

«In 1827, zice Xavier Hommaire de Hell, în timpul călătoriei 
împăratului Nicolae I, aceste proteste fură așa de energice, că Ma- 
jestatea Sa se hotărî să instituiască o comisiune, care să fie însăr- 
cinată să-i aducă la St. Petersburg plângerile provinciei ». 

Dar toate comisiunile alese au fost anulate de guvern și nici una 
nu a putut pleca la St. Petersburg. 


1) Şerbii, adică clăcaşii. N.R. 

Numai după emanciparea clăcașilor și după ce situația materială 
a boierilor a fost distrusă, aceștia s'au văzut învinși şi reduși la tăcere 
ŞI supunere. 

** 

In descrierea amănunțită a cetăților basarabene, Xavier Hommaire 
de Hell arată însemnătatea lor militară şi istorică. 

Când autorul se găsea în Basarabia (1840), numai în cetățile 
Ismail şi Bender se mai întrețineau garnizoane ruse. Celelalte erau 
părăsite. 

La Hotin autorul remarcă pe zidurile fortăreții « numeroase 
inscripții genoveze », iar «deasupra porţii principale un leu şi un 
leopard încătușaţi, alături de un elefant (în sculptură), purtând un 
turn». De asemeni, el observă «numeroase versete din Coran, care 
împodobesc poarta principală şi laturile ferestrelor ». 

"Toate aceste inscripţii și sculpturi astăzi nu se mai găsesc, au 
dispărut. 

Despre portul Ismailului autorul observă: «se spune că acest 
oraș a văzut ancorând anual în portul său până la 8oo corăbii de 
toate mărimile ». 

In descrierea populației basarabene şi a diferitelor ei categorii 
naționale și sociale, autorul afirmă: 

I. Că în 1831 populaţia totală a Basarabiei atingea cifra de 
469.785 de suflete, din care locuitori impozabili 431.911. 

2. Că «partea de Miază-noapte a provinciei... este ocupată 
aproape exclusiv de rasa moldovenească, ale cărei sate se întind chiar 
în lungul Nistrului până aproape de Ackerman». 

3. Că «mazâlii sunt descendenţii vechilor boieri, pe care războiul 
şi numeroasele revoluţii, care au pustiit țara, i-au redus la mizerie. .. 
Ei nu se desosebesc de aristocrație, decât prin aceea că nu iau parte 
la alegerea de judecători și de mareşali ai nobilimei ». 

4. Că «populația velcorusă (moscovită) se compune exclusiv 
din fugari (robi), cărora guvernul le acordase de mai mulți ani adăpost 
în Basarabia, în detrimentul proprietarilor din guberniile vecine 41). 


% 
* * 


1) Toate sublinierile sunt ale noastre. N.R. 

O deosebită atenţie e arătată colonizării Bugeacului, după 
părăsirea lui de triburile 'Tătarilor Nogai, Această colonizare s'a 
făcut cu imigranți Bulgari, Germani, Cazaci, Zaporojeni, fugari 
velicoruşi şi chiar cu triburi nomade de țigani. Aceştia din urmă 
trebuiau să fie forțați, «prin măsuri administrative militare», 
ca să-şi cultive pământurile. 

Restul «imenselor câmpii» din Bugeac, care odinioară fuseseră 
stăpânite de gospodarii Moldovei, a fost împărțit între marii demni- 
tari (seniori) ruși. 

Privitor la crescătoriile de cai, oi și vite cornute, autorul afirmă 
că ele au fost distruse prin măsurile nechibzuite ale guvernului rus. 
In 1839, au fost vândute în străinătate numai, 2365 cai din Basarabia, 
remonta cavaleriei sale. 

Notele sale asupra Basarabiei, Xavier Hommaire de Hell le ter- 
mină prin a lua apărarea țăranilor moldoveni de învinuirile neînte- 
meiate aduse de Ruși și prin a le aduce lor şi nevestelor lor laude 
pentru ospitalitatea, curăţenia și hărnicia lor. 

IOAN PELIVAN 


NE CHIAMĂ ȚARA 


Arcaşilor şi plăeşilor lui Ștefan cel Mare 
pioasă închinare. 


Din bucium azi ne chiamă Țara, 
Arcași, porniţi vârtej la luptă: 
Să smulgeţi brazda milenară, 
Din trupul ţării noastre ruptă! 


Plăieși, la luptă pentru Rege, 
Că Țara vă binecuvântă: 

La luptă pentru sfânta Lege 
Și pentru vatra noastră sfântă! 


Voi, oştilor basarabene, 
Răzeşi, mazili, cu Pârcălabii: 
Goniţi jivinele viclene 

Din holda mândrei Basarabii! 


Porniţi ca șoimii în furtună, 
Cu arma fulgerând în soare 
Să apăraţi glia străbună 

Și Crucea sfintelor Altare ! 


La voi — răzeşii din Soroca, 
Păstrând hrisovul sfânt al slovei, 
Priveşte Căpitanul Proca 

Și Ștefan Vodă al Moldovei! 

La voi, ce apărați moşia, 

Priveşte, de pe culmi, Hotinul, 
Cetatea Albă și Chilia, 

Cum îşi rosteşte-un Neam Destinul! 


Privesc la vitejasca faptă 

Vasile Lupu din Orhei 

Și Lăpuşneanu ’n lupta dreaptă, 
Cum îi sdrobiţi voi pe mișei! 


La lupta voastră în Tighina 
Privesc Codrenii din 'Tigheci, 
Cum seceraţi din lan neghina: 
Să piară, zarba rea, pe veci! 


Loviţi cu fulgere de bardă, 
Sdrobind balaurul sinistru: 
Goniţi însângerata hoardă, 
Hăt, peste Nistru, peste Nistru! 


Străfulgeraţi arma ’n lumină, 
Să-i desrobiţi pe frați din jug: 
Striviți sălbateca jivină, 
Goniţi-o dincolo de Bug! 


22 Iunie 1941, în zorii desrobirii 


'ȚĂRANCĂ BASARABEANĂ 


Te privesc, măicuță blândă, în apus, 
Cum te 'ntorci din câmp peste colină, 
Purtând pruncu "n braţe, iar de sus 
Secera îi pune cearcăn de lumină. 


Printre lan de grâu și de secară, 
In sărăcăcioasa prăfuita-ţi haină, 
Creşte umbra albă, de Fecioară, 
Pe cărări de seară și de taină. 


Și cum vii trudită, sârguind pe cale, 
Lepănându-ţi pruncul în lumină: 

Eu mă 'nchin în fața măreției tale, 
Sărutându-ți urma sfântă, pe țărână! 


FĂT FRUMOS 


Ostaşului român — smerită închinare. 


Pe coama dealului, 
Frumos ca Soarele, 
Dă pinteni calului 

Bătând hotarele. 


Prin Basarabia, 
Dând trap buistrului: 
Sclipeşte sabia 

De pază Nistrului! 


În razele de-aur e, 
Roș fulger — paloşea: 
Peste coclaure 
Goneşte calu 'n gea! 


Din arc de măgură 
Lucesc săgețile, 
Stârnind din negură 
Singurătățile. . . 


Voinicul calul şi-l 
Struneşte "n scară: 
Din goană paloșul 
L-aruncă ’n fiară... 


Lovind balaurul 

In zeaua testelor, 
Mugi ca taurul 

Din vârful crestelor. 

Zmeul se apără, 
Dar uite-l, zace: 

Și țeasta-i scapără 
In vârf de lance!,,. 


Pe zid Cetățile 

Infig stindarde: 
Pustietăţile, 
Umplând cu hoarde! 


Frumos ca Soarele, 
Goneşte calu ?n şea: 
Păzind hotarele, 
Rotește paloşea!. .. 


Dând pinteni murgului 
Se duce sprinten, 

In prafu-amurgului 
Sclipind din pinten. 


Prin Basarabia 
Dă trap buistrului, 
Sclipeşte sabia 


De-a lungul Nistrului!, , . 


SAT BASARABEAN 


Te privesc pierdut în ţară, 
Sat basarabean: 

Latră câinii trist, în seară, 
Latră peste han. 


Timpul bate din aripă 
Croncănind pe deal: 

Cine te-a proptit în râpă, 
Satul meu natal! 


Cine v'a închis în noapte, 
Albe colivii: 

Cine vă descântă ’n șoapte, 
Zilele pustii! 


Știu atâta că, din vremuri, 
Stai pitit în văi, 

Depănându-ți trist pe ghemuri, 
Veacuri-anii tăi. 


Te-ai trezit aici pe lume 
ȘI aici te 'ngropi: 
Lângă sânul negrei hume, 
Cu făclii de plopi. 


Te îmbraci de sărbătoare, 
La botez și nunți, 

Când se prind la horă "'n soare, 
Tineri și cărunți. 

Apoi, ani şi ani, vă 'ndeamnă, 
Plugul după munci, 

Scuturând ca frunza 'n toamnă, 
Zilele prin lunci, 


Sus bisericuţa ’naltă, 
Vă tot face semn: 

Și cresc, una după alta, 
Crucile de lemn. 


Astfel veacuri, făr' de nume, 
Se tot scurg mereu: 

Satul meu, uitat de lume, 
Și de Dumnezeu!... 


Dar, înfipt în brazde grele, 
Sat cu suflet teafăr: 

Tu pe cerul "Țării mele 
Vei sclipi luceafăr! 


CĂSUŢA DELA NISTRU 


Căsuţă părăsită, în satul dela Nistru, 

Cu ochii plânşi în lacrimi și rugăciuni în şoapte, 
Ce glas străin de buhă se tângue sinistru, 

Sub straşina ta veche, ca la priveghi, în noapte? 


Acolo, lângă vatră, în nopți cu clar de lună, 
Eu ţi-am gustat lumina, cu bunii și părinții, 
Dar au venit capcânii şi, pulbere ?n furtună, 
Ne-au risipit pe drumuri, în prada suferinţii!... 


La vatra ta săracă a fost lumină caldă 

Și-o maică ziua "'ntreagă zorea, ca o furnică: 
Azi vatra-ţi este rece și focul n'o mai scaldă 
Și n'auzi ciripitul în cuib de rândunică... 


Căsuţă părăsită în satul dela Nistru, 

Cu ochi scăldați în lacrimi și rugăciuni în șoapte: 
Ce glas străin de buhă se tânguie sinistru, 

Sub straşina ta veche, ca la priveghi, în noapte? 


Și tu, bisericuţă din deal, ce stai cu teamă 

Și clopotele tale, de ce nu sună °n turle 

Să-ţi cheme credincioşii? De ce, de ce nu-i chiamă? 
Și 'n nopţi, de peste Nistru, ce haite prind să urle?.. 


Căsuţă dela Nistru, de hoarde pângărită, 
Ne-om mai vedea vre-odată, la vatra în ruine: 
Să-ţi îngenunchi în față, icoană răstignită, 

Să plâng de fericire, căsuţa mea, cu tine?! 


20 Iunie 1941 


15* 


PIATRA DE TEMELIE 


S'au adunat poporul, boierii toți şi clerici, 

Și clopotele sună din turle de biserici, 

Și uite-l vine, vine, înşiruit pe cale, 

Alai Domnesc, cu steaguri, cu trâmbiţi şi urale, 
Jar Voevodul mândru, în purpură și aur, 

Din scară, de pe calu-i, înaripat balaur, 
Pogoară în mijlocul mulțimelor, din goană, 
Miăreţ ca un Arhanghel cu paloș, din icoană: 
Și, la porunci, stegarii clipind argint de zale, 
Inchină mii de steaguri cu oști voievodale... 


Apoi tăcere mare deodată se întinde, 
Și Domnul cu privirea-i mulțimile cuprinde 
Și glasu-i blând răsună: 


4 Oşteni, boeri şi clerici, 
Când clopotele sună din turle de biserici, 
Ne-am adunat aice, la sfânta sărbătoare, 
Pe câmpul ce "'nflorește, sub cerul plin de soare, 
Cu inima curată şi sufletul cucernic, 
Să preamărim pe Domnul — Stăpân Atotputernic: 
Că pre vrăjmașii 'Țerii hordiile barbare, 
Ce-au năvălit să-mi calce pământul, la hotare, 
I-am secerat în luptă, cu cetele-mi voinice, 
Cum seceri pe ogoare, mănunchile de spice, 
Cum se răstoarnă snopii, pe umede răzoare. 
Și pilduire fie, în veacuri viitoare. 


Noi, Mânăstirei sfinte, vom pune temelie, 
Din piatră şi din oase, ce-au putrezit sub glie», 

Privind apoi mulțimea, cu ochii de vultur, 
Inalță frunte-ai mândră, spre cerul de azur, 
Și în hrisov Domnescu, ce-o îngropat să fie, 
Dârz, Domnul poruncește monachului a scrie: 


— «lo, Ștefan Voevoda și Domn Zemlei Moldavă, 
Nălţând la Cer cuvinte, de mulțumiri şi slavă, 
Ziditu-am această sfințită Mănăstire, 

In semn de biruință şi-a Domnului mărire, 

Pe loc, unde vrăjmașul de Noi au fost răpus, 

Iar pre dușmane oase — grea lespede-o-am pus, 
Zidind pe ele 'n piatră — această temelie, 

Și rugi nălțai la Ceruri — păgânii toţi să ştie: 

Din Nord, din răsărit, din miazăzi şi apus, 

Că biruința mare-au fost, precum am spus!... 
Că-aice, râu de sânge au curs, în roșii unde, 

Și nimenea pe lume, de Domnul n'o v'ascunde, 
Că mulţi duşmani pieriră, striviţi de-a noastră oaste, 
Vrăjmaşi ai țerii meale, ce mi-au căzut năpaste, 
Ce nu crezură bieţii, că-aice o să piară, 

Și pururi se înveţe: hotarul nost de "Ţară, 
Nicicând să nu-l încalce! Iar cei ce dorm sub glie, 
Drept pildă să le fie, în veacuri de veciel... 

Ci pre vitejii ţerii, Io steagurile inchin, 

Şi fruntea, în țărână, îmi plec smerit. Amin! ». 


Se clatină sub steaguri, ostași, popor şi clerici, 
Și clopotele cântă din turle de biserici, 

Și freamătă de holde, coline şi răzoare, 

Pământ şi Cer iau parte la sfânta sărbătoare, 

Ci morţii dorm, deapururi, zidiţi în temelie: 
Duşmani, viteji, cu toții, îmbrățișaţi sub glie!... 
Iar Țara, la Eroii, din cripta mânăstirii, 

Pe frunţi le împletește Cununa Nemuririi!. . . 


NEGRU VODĂ 


Aici, pe-aceste plaiuri, din noaptea de eresuri, 
Ca muntele de piatră, am răsărit, de veacuri: 
Cu iarba şi scaeţii, pe creste şi bugeacuri, 
Doinind în glas de bucium, cu mii de înțelesuri. 


Ne-am păstorit poporul, la Dunărea, cu lacuri, 
Plimbând păstori și turme, sub zări, ce nu le 'mpresuri. 
Și 'n cântecul de fluer, ne-am tânguit pe şesuri, 

Și-am săgetat vulturii, în zborul lor, din arcuri!... 


Din noaptea de legendă, se deapănă, pe ghemuri, 
In torturi de lumină, a Neamului poveste... 
Și ’n fir de aur țese năframa ei, în vremuri... 


Vor trece în goană anii şi veacuri ce-o să vie! 
Iar, noi, vom sta, deapururi, pe plaiurile aceste, 
De strajă mândrei Dacii, în veacuri de vecie!... 


ION BUZDUGAN 


UN RĂZĂŞ NE SCRIE... 


Eu sunt răzășul Leonte Năvală, 

Mă trag din ctitorii mari de viteji; 
Trecutul arde 'n mine, ca 'n găteji, 

Iar numele mi-e tors dintr'o răscoală... 


Hrisoave vechi îmi pomenesc străbunul 
Și sub peceţi stă răzăşia mea; 
Strămoșul meu muri 'ntr'o luptă grea, 
Când biruit-a Alexandru Bunul... 


Un alt bătrân, sub Ștefan Voevodul, 
A fost la Nistru vajnic pârcălab; 
Era la cuget rumân, cum îi rodul, 
Și brațul lui de fier era, —nu slab. 


Precum arată în gromolnic slova, 
Cu sânge mult pământu-au "mpărtăşit 
Strămoșii şi părinţii ce-au murit, 
Ca să ne lase-aşa cum e, Moldova... 


Și eu răzăş la Nistru, de un veac 

Cu vrednicie străjuesc hotarul; 

Am fost, în vremi, bogat, am fost sărac, 

Dar cumpătul nu mi-am pierdut, nici harul.,. 


Urmașii mei care spălați ocara 
Ce-acoperise neamul românesc, 
Mă rog lui Dumnezeu: Să măriți Țara, 
S'o rotunjiţi, ca pe un măr domnesc... 

Am stat la Nistru de ajuns. De-acum 
Doresc de linişte ca să am parte: 
Mutaţi hotarul țării mai departe, 

Că eu-s sătul de margine de drum. 


13 Iulie 1941 


INSERARE LA NISTRU 


Apusul sapă ?n stânci uric de slăvi, 
Ca să rămâe 'n veac dojană veche. 
Cosinzeana strânge păru *n dumbrăvi 
Să-l facă scoică de-aur la ureche. 


A început un șipot cânt de fir 
Pentru "'nserarea parfumată, calmă; 
Aruncă Dumnezeu stele din palmă, 
Pe cerul desfăcut în patrafir. 


Pe zarea cenușie, ca de mâl, 

Liniştea condurii reci descalță; 

Din Nistru, fudul, Crai Nou se ’nalță, 
Ca o sprânceană groasă, de mazâl... 


PAȘTE TRIST 


Ce triste-s Paștele în acest an 
Când dorurile pleacă în colind 
In spre hotare prinse de duşmani 
Unde nădejdile candele-aprind. 


Ce triste-s Paştele!... Au amuţit 
Clopotniţele gureşe alt'dată 

Și tot norodul parcă a murit 
Sub apăsarea grea şi blestemată. 


Nu-i primăvar” acolo 'n depărtări, 
Livezile nu dau în promoroacă 

Și toporaşi, la margini de cărări, 
Dumbrăvile 'n albastru nu îmbracă. 


Stăpână-i moartea peste câmp şi sat 
Ș'un ţintirim pe suflet moldovan... 
Ce triste-s Paştele în acest an 


Când plânge 'n larg ogorul nost’ furat... 


Și când în trup de frate răstignit 

Pe "'ncrucișări de leat, ca și 'n trecut, 
Durerea lumii geme nădușit 

Și arde greu al Iudei nou sărut... 


Privind spre-acolo iar în viitor 

Și văd cum bucuriile s'adun 

Când pentru neamul nostru acesta bun 
Va învia Christos biruitor, 


D. IOV 


EMIGRANȚI DE PESTE PRUT 
ÎN ROMÂNIA 


După ocuparea la 1812 a Basarabiei de către Ruși, pe atunci 
ortodocși, populaţia basarabeană își caută refugiu dincoace de 
Prut. Cu privire la aceasta, Casso, fost ministru țarist, notează: 
«către sfârşitul anului 1812 a început emigrarea Basarabenilor 
în principatul Moldovei. Martorul ocular rus, protopopul Cu- 
nițky, ne-a lăsat o descriere a acelor mișcări a ţăranilor, din re- 
giunea nou formată şi, la distanţă de un secol întreg, rămâne o 
grea impresie a sentimentului de disperare, care cuprinsese mii 
de pașnici locuitori. Administraţia (rusească) a Basarabiei era 
în neputinţă de a lupta împotriva acestui rău. Işi lăsau așezările 
mai cu seamă țăranii: ei îşi așezau în grabă avutul în căruță şi se 
duceau spre Prut, ca să treacă pe malul drept, rămas sub suzera- 
nitate turcească ». Vedem dar dela început cum fârani, locui- 
tori pașnici, la vestea de a fi robiţi împărăției pravoslavnice ru- 
seşti, care în mod solemn le proclama «eliberarea de sub jug 
turcesc » au fost cuprinși de disperare şi au fugit. Se înțelege 
că s'au luat măsuri militare: « Moldova a fost declarată infectată 
de ciumă, trecerea Prutului a fost oprită, sub amenințarea pe- 
depsei cu moartea ». 

Aceeași reacție împotriva ocupaţiei ruseşti a venit şi din partea 
marilor proprietari, dintre care mulți au rămas în Moldova şi nu 
s'au mai întors în Basarabia decât ca fugari în timpul Eteriei. 

Emigrarea marilor proprietari și a intelectualilor a luat pro- 
porții mai însemnate după 1830, când instituţiile locale auto- 
nome moldovenești au început să fie rusificate mai intens. 

O nouă și mare emigrare din Basarabia s'a produs la 1878, 
când România a fost silită să retrocedeze județele Ismail, Cahul, 
Bolgrad, ce ne fuseseră restituite după pacea dela Paris, la 1856. 

Toate aceste emigrări masive de peste Prut în România arată 
că Românii autohtoni din Basarabia, cu toate condițiile de pace, 
de avantaje materiale, cu toate privilegiile, de care se bucurau 
marii proprietari, cu toată siguranţa proprietății și vieţii şi cu 
diplomaţie, justiție, etc., de care se puteau bucura cei ce se rusi- 
ficau, — n’au fost mulțumiți să rămâie supuşi străinului cotro- 
pitor şi veneticului, chiar atunci când el era mai mult sau mai 
puţin pravoslavnic. 

După statornicirea unei vieți normale în Basarabia, emigrările 
masive de acolo au încetat. Dar ca un simptom de constantă şi 
permanentă nemulțumire față de stăpânirea străină, de rusificarea 
continuă în toate ramurile, emigrările individuale și în mici gru- 
puri au continuat în tot cursul oblăduirii rusești în Basarabia, 
până la 1918. 

Nu există date statistice, nici studii asupra acestor emigrări 
în masă, în grupuri și individuale, dar sunt bine cunoscute unele 
figuri reprezentative de emigranţi, din care vom evoca câteva. 

Prima personalitate însemnată dintre emigranții Români Ba- 
sarabeni a fost Alecu Russo. Născut la 1818 dintr'o familie boie- 
rească (după mamă Donici), cu studii universitare din Elveţia, 
el se stabileşte în Moldova liberă.. Pentru o piesă reprezentată la 
teatrul naţional din Iaşi, la 1846 (« Jicnicerul Vadră » sau « Pro- 
vincialul la teatru național ») şi socotită ca subversivă, este sur- 
ghiunit la mânăstirea Soveja. După înfrângerea mișcării revolu- 
ţionare dela 1848, din Moldova (pornită și împotriva lui Mihai 
Sturdza, ce domnea în baza Regulamentului Organic), la care 
participase, Russo este silit să se expatrieze. Se duce în Ardeal, 
unde ia parte la adunarea națională din Câmpia Libertăţii şi 
este întemnițat de Unguri la Cluj. După ce scapă de acolo, pleacă 
la Paris, unde lucrează împreună cu Mihail Kogălniceanu, Vasile 
Alecsandri, Nicolae Bălcescu, Dimitrie Bolintineanu şi alți prieteni 
Moldoveni și Munteni exilați. Reîntors în Moldova, după ple- 
carea lui Mihai Sturdza, moare încă tânăr (1859), lăsându-ne cea 
mai frumoasă poemă în proză a limbii române: « Cântarea Ro- 

mâniei». Ar fi s'o recitim întreagă, atât e de frumoasă şi atât de 
bine se potrivește zilelor ce le trăim. 

Din «Amintiri», voi cita câteva rânduri: 4 A doua aducere 
aminte, ce iarăși, ca toate aducerile aminte, dulce luceşte între 
flori şi raze aurite, este un sat frumos, rășchirat între grădini 
şi copaci pe o vale a codrilor Bâcului, cu un păr mare la mijloc. 
De, sunt mulți ce nu știu poate de Codrii Bâcului (câci de lungă 
vreme nu se mai vorbește în Moldova de ei!) şi mai mulți vor fi, 
care nu știu ce însemnează părul din mijlocul satului. Codrii erau 
odată așezare de apărare ca plăieşia munţilor, salbă de smarald 
a Basarabiei, precum Basarabia era cuibul răscoalelor din "Țară, 
moșia celor Novaci, de răul cărora urdiile tătăreşti nu se puteau 
înturna în Bugeac cu pradă din ‘Țara leşească și cuibul voinicilor 
din cântecele vechi. Codrenii erau mândri şi nu purtau numele 
nănașilor lor. Cântecul zice: «s'a aflat la Mohilău de Codreanul 
cela rău». 

Russo, acest emigrant din Basarabia, ne apare astfel ca un om 
inteligent, cult, patriot înfocat, autor de piese subversive pentru 
teatrul din Iași, răsvrătit şi surghiunit în Moldova şi în 'Transil- 
vania, prieten şi colaborator în lupta pentru cauza națională, cu 
Kogălniceanu şi ceilalți contemporani, poet, scriitor de talent, 
publicist, apărător al neamului și tradiţiei. 

Altă figură şi mai proeminentă a emigranților români de peste 
Prut a fost Bogdan Patriceicu-Hasdeu. S'a coborit dintr'un neam 
de boieri vechi, cu tradiție intelectuală. Născut la Cristinești 
(Hotin), în 1836, a făcut studii universitare la Harcov, apoi a 
fost sublocotenent de cavalerie în armata ţarului, În 1856 s'a 
răzvrătit împotriva Rusiei şi a trecut în Moldova, unde sa sta- 
bilit, mai întâi ca magistrat la Cahul, apoi profesor la Iași, și în 
sfârşit la București, unde a condus și Arhivele Statului. 

Activitatea şi opera lui Hasdeu sunt imense. El a fost filolog, 
istoric, poet, dramaturg, prozator, critic, satiric, pamfletar. Nu 
este locul aici de a enumăra operele şi activitatea lui. De altfel 
până astăzi nu avem încă un studiu complet și unitar asupra 
tuturor laturilor de activitate a acestui gigant al culturii noastre. 
Ceea ce caracterizează și dă unitate operei și vieţii lui Hasdeu 
este inteligența lui vie, cultura vastă şi multilaterală, patriotismul 
adânc, ura împotriva împărăției rusești şi a veneticilor, spiritul 

ascuțit, pătrunzător şi sarcastic, temperamentul de luptător în- 
focat, răzvrătit şi pasionat al acestui profesor universitar și mem- 
bru al Academiei Române. 

Din vasta lui operă ne vom mărgini să cităm versul profetic 
pe care prin gura Vidrei îl adresează lui Răzvan: 


« Tu să legi într'o cunună toate țările române 
Incă dela Marea Neagră pân” la falnicul Carpat 
Să nu domnești ca un Vodă, ci ca Răzvan împărat». 


Contemporan cu Hasdeu şi bun prieten cu el a fost un alt 
emigrant din Basarabia, Zamfir C. Arbore (1848—1933). Din 
neam boieresc, din lurcenii Lăpușnei, după mamă din Buco- 
vina, Arbore şi-a făcut studiile liceale la Chișinău, apoi a ur- 
mat la Academia de Medicină din Petersburg. Răzvrătindu-se 
împotriva regimului tiraniei rusești, este închis în fortăreața Pe- 
tropavlovsc şi apoi emigrează în Elveţia, de unde după rătăciri 
bacuniniste, vine în ţară pe la 1874. Colaborează cu C. A. 
Rosetti la Românul, apoi la Telegraful Român și la alte gazete şi 
reviste de pe timpuri. Leit-motivul publicisticei lui era com- 
baterea tiraniei rusești și a răpirii Basarabiei. Dela el ne-au rămas 
mai multe volume, dintre care: Basarabia în secolul XIX, 
-premiat de Academia Română, și Dicţionarul geografic al Basa- 
rabiei, În temniță şi In exil. Este caracteristic motto, pe care 
l-a pus pe frontispiciul cărții sale asupra Basarabiei: «ad- 
versus hostem aeterna auctoritas esto ». Casa lui Arbore era un 
centru de întâlnire al tuturor tinerilor naționaliști emigrați din 
Basarabia, care erau stabiliți în țară sau erau în trecere prin Bu- 
curești. De aici plecau cărți, reviste, gazete, manifeste, pamflete 
pentru Basarabia. Dela Zamfir Arbore şi de la scriitorul acestor 
rânduri a plecat, între altele, gazeta subversivă « Basarabia », tipă- 
rită pe hârtie de scrisori şi care a fost distribuită şi autorităților 
rusești, în timpul revoluţiei din 1905, pentru a le determina să 
îngăduie apariția la Chișinău a gazetelor în limba română, cu 
scopul de a combate mișcările revoluționare printre Moldoveni. 
Dela Arbore și dela scriitorul acestor rânduri au plecat prin con- 
trabandă la Chișinău primele litere latine, cumpărate cu fonduri 
` date de Banca Naţională și cu care sau tipărit acolo primele 
gazete românești. 

Mulţi ani profesor de limba rusă la Școala Superioară de Răz- 
boi, având ca elev pe vremuri şi pe Principele Ferdinand, moş- 
tenitorul tronului, Arbore a propagat prin viu grai, la multe ge- 
neraţii de ofițeri ideea lui: adversus hostem aeterna auctoritas 
esto și că principalul hostis al neamului românesc este Rusia, 
indiferent dacă este pravoslavnică sau nu. 

Pe la 1892 apare la Iași un alt emigrant din Basarabia Constantin 
Stere. După romantice rătăciri prin dogmele marxiste şi revo- 
luţionare, pe care le-a plătit scump, cu exilul în Siberia, ajuns 
în ţară, acest om, dotat cu o inteligenţă vie și o cultură vastă și 
multilaterală, devine repede profesor de Drept constituțional la 
Universitatea din laşi. Cursurile lui sunt frecventate, studiate, 
comentate. 

Curajul și onestitatea convingerilor lui, temperamentul de cer- 
cetător şi luptător, originalitatea ideilor aduc în sălile lui, amor- 
tite și îmbâcsite de mediocrități, aer nou, mișcare, primenire, 
curente de idei, conflicte de idei, polemici. El intră în publi- 
cistică, debutează cu critica literară și socială, scrie povestiri. 
Trece la critica politică, intră în politica activă, ca membru în 
partidul liberal, cu grupul generoșilor, foști socialiști, grup de 
idei de luptă, de propagandă și realizări. In jurul programului 
de reforme radicale politice și sociale, care se impun, ca bază 
pentru o viață nouă națională, în jurul « Vieţii Românești» se 
adună o mare parte din elita intelectuală din toată ţara, din pro- 
vinciile românești subjugate atunci şi din toate ramurile de acti- 
vitate. Polemica lui Stere cu Gherea este un model de critică 
obiectivă a marxismului. «Cele trei zile în Ardeal» și «Poetul 
pătimirii noastre », scot chestiunea națională din stagnare, ridică 
şi popularizează pe poetul Goga, scot chestiunea reformelor din 
cadrul îngust al politicei interne și le ridică la rangul de probleme 
fundamentale pentru întregirea neamului și atragerea tuturor Ro- 
mânilor subjugați la « Piemontul românesc », în care urmează să 
dispară: « foamea periodică », « pelagra cronică » și celelalte rămă- 
şiţe ale iobăgiei şi nedreptăților istorice, acumulate prin războaiele, 
ocupațiile și rapturile celor trei împărăţii vecine. Când războiul 
ruso-japonez, înfrângerea Rusiei, revoluţia (prima revoluţie ru- 
sească), determină reînvierea mișcării naționale în Basarabia, Stere 
pleacă acolo, ajută, coordonează, îndrumează în formă de miş- 

care național-democratică mișcarea spre Piemontul românesc. 
Războiul balcanic, apoi primul război mondial ridică marea pro- 
blemă a atitudinii României. Neutralitatea, războiul alături de 
Germani, aşa cum se preconizase de toate forțele țării, în special 
după 1878, război alături de Ruși, erau cele trei soluţii posibile. 
La început s'a admis neutralitatea, care putea să fie oricând schim- 
bată. Ea a dat putinţa de discuţie, care repede a devenit extrem 
de pasionată. În dilema grea: pentru Ardeal sau pentru Basarabia, 
Stere, care cunoștea bine situația și avea legături cu amândouă 
provinciile (casa lui Stere dela Iaşi era centru de întâlnire a 
emigranților basarabeni, ardeleni și bucovineni), luase de mult 
o atitudine clară şi precisă. Era de mult pentru alianța cu Ger- 
mania şi scria: «prin Basarabia vom ajunge la Ardeal » susținând 
cu tărie: «nici într'un caz cu Rusia ». Dela început până la sfârșit, 
în mijlocul patimilor, a propagandei sincere şi celei interesate, 
a deslănțuirilor politice şi omeneşti, a stat neclintit, dârz şi 
curajos, a suportat toată izolarea, ruperea legăturilor politice și 
de prietenie, toate calomniile, toate insultele. Urmează războiul, 
dezastrul, refugiul, revoluția din Rusia, mișcarea de renaștere na- 
ţională din Basarabia. Stere este chemat acolo. Aduce aportul său 
de talent, convingere, muncă şi pasiune pentru votarea Unirii. 
Din nou este ridicat în slavă: preşedinte al Sfatului Țării, decorat 
de Regele Ferdinand. Dar sfârșitul războiului schimbă com- 
plet situația. Stere este trimis la parchetul militar şi închis la 
Văcărești pentru trădare. Părăsit, izolat, fostul Rector al Uni- 
versității din Iași, fostul leader politic liberal, temutul și respec- 
tatul publicist, suportă totul în linişte. Iese din această grea situaţie, 
mulţumită puternicului sprijin al răposatului Rege Ferdinand, care 
era convins de patriotismul sincer și de sacrificiile lui Stere pentru 
ideea Unirii. După scurt timp, Stere își reia activitatea politică şi 
publicistică. Se alege triumfător la Soroca, locul lui de obârşie. Luptă 
împotriva abuzurilor din administrația Basarabiei cu toată puterea 
lui încercată. Odată ajuns la putere, partidul țărănist, al cărui 
leader devenise Stere, îl elimină. Suportă şi această lovitură. 
Obosit, desgustat, dar neînvins, Stere scrie romanul vieții sale: 
«În preajma revoluţiei >, care arată încă o putere ascunsă a bă- 
trânului septuagenar, Natura miloasă aduce liniştea eternă su- 
fletului sbuciumat și chinuit al lui Stere, în 1936. 

Ceea ce constitue o caracteristică comună a acestor patru 
emigranți din Basarabia, în România, este: inteligența, cultura 
vastă, răzvrătire împotriva Rusiei tiranice, muncă neobosită, pre- 
ocupare de soarta Basarabiei, de soarta neamului românesc întreg. 
Ei menţin aprinsă făclia misiunii lor de a ține trează conștiința 
națională asupra drepturilor și datoriilor ei pentru Basarabia, 
Ardeal, Bucovina şi menţin legăturile cu aceste provincii sub- 
jugate. Toți au suflete răzvrătite şi sbuciumate, caractere tari ca 
diamantul, cu multe scânteeri, lumini și colori; toţi sunt luptători 
hotărîţi, cărturari, publicişti, polemiști, critici; toţi, în măsură 
mai mare sau mai mică, sunt talentați; toți şi-au adus contribuţia 
la viața publică și cultura naţională; toţi au avut avere moștenită 
şi toți au murit săraci. Toţi și-au făcut datoria, şi-au îndeplinit 
misiunea și au bine-meritat de la Patrie. Aş putea spune că au 
avut o deviză comună acești cavaleri romantici: « Lutter, souffrir, 
créer et puis dormir dans les bras de la terre», cum este scris 
pe mormântul unuia din ei. 


DR. P, CAZACU 


16 


UMBRELE COPILĂRIEI PESTE MĂNĂSTIREA-HORECEA 


Se prelungesc în umbrele copilăriei 
odăjdiile asfinţiturilor bucovinene — 
acolo unde au crescut, ca visurile, 
înalte, povârnișurile viclene. 


Acolo, unde inima a triumfat, iubind — 
acolo, unde zilele erau lungi ca anii, — 
acolo, unde sufletul creştea mai pur 
dintre colinzi, dintre câmpii, dintre jelanii, 


acolo gândul nu mai știe unde să se-abată 
şi nici unde să-şi aplece fruntea umilită — 
degetul de lemn nu sângeră, nu doare 
şi-unghia nu-i creşte, ca 'n noaptea potolită. 


Grădinile adânci se reazimă 'n baladă 
iar ceru-şi şterge tâmplele între pomete, 
se zbate, auind, în cețuri tot mai mari, 
un cântec, o legendă, ca ploaia în omete. 


BALADA PRIETENULUI BUCOVINEAN 


La poarta, unde gândul mamei înnopta, 
ca steaua în pădurile de lut — și se lupta 
să prindă dintre zări palida frunte 

gătită "n fecioria cețelor cărunte — 


la poarta unde gândul mamei înnopta 
şi "n rugi înalte ochi-mi căuta — 
m'a "'ntâmpinat, lătrându-mă pustiu, 
ca de sub lespezi, cânele — târziu. 


La poarta, unde gândul mamei înnopta, 
din anotimpuri câte-o stea cădea — 
celalt plecase după semnul mânii 

ca să-și regăsească în azur stăpânii. 


Crescură în ogradă bălăriile 

şi nu se mai vedeau copilăriile; — 

el singur dintre amintiri mă aştepta 
la poarta unde gândul mamei înnopta. 


16° 


STINGEREA LIVEZII 


Se stinge inima livezii, 

ca ?n patimă amarul dor, — 
de-aici aș vrea ca să cobor 
spre primăverile zăpezii, 


dar n'am putere să dobor 
din mine timpul — şi hurezii 
- pândesc la umbrele grămezii 
căderea tristului odor. 


De dincolo, copilăria 

nu mai răzbate pân’ la mine 

și nu mai știu de bucuria 
minunii; — timpu-i tot mai mare, 
cresc ierburile tot mai pline 

pe vârsta mea, ca pe hotare. 


INTRISTAREA FAGILOR 


Sunetul orelor încetează în inimi, 
fără spaimă și fără primejdii, 

ca un orizont creat sub frunte, 

unde nu mai cresc stâlparele nădejdii. 


Ochii sunt pustii, ca miriştele, 
miezul nici unei lumini nu-i pipăe — 
o *nserat sub gene pământene 

şi-atât de nefirească pripă e, 


că o stea nu poate să se-aplece 
lângă tâmplele culcate în răcoare, — 
ape obosite duc în ierburi 

ochii fratelui, ca pe licoare. 


Sângeră nervurele prin scoarță, 
ca sudalmele. Iar după mersul 
apusenei purpuri, trece steaua, 
care 'ncondeiază, rodnic, versul, 


GEORGE DRUMUR 


ROMÂNISMUL FRUNTASȘSILOR 
MOLDOVEI DINTRE PRUT ȘI NISTRU 
SUB STĂPÂNIREA STRĂINĂ 


Moldova dintre Prut și Nistru, care dela 1812 poartă numele 
de Basarabia, este un străvechi pământ românesc, unde orice 
piatră de mormânt, ctitorie de mănăstire sau biserică, vorbește 
despre Domnitorii, boierii și răzeşii români. Prezenţa exclusivă a 
Românilor, ca locuitori şi proprietari, o constată şi cel dintâi re- 
censământ al Rușilor, la 1816—1817 1). Românii sunt conduși de 
o veche clasă boierească, după legile, tradițiile şi obiceiurile țării. 

Basarabia are, deci, la 1812, o clasă conducătoare bine defi- 
nită, căreia îi aparțin în mare parte pământurile regiunii. Fa- 
miliile Balş și Sturdza au latifundii de peste o sută mii hectare 2). 
Boierii români, în cursul unui secol întreg, rămân factorul prin- 
cipal social şi economic al provinciei, colaborând într'un strâns 
contact cu țărănimea. De altfel, ca sânge şi spirit, aceşti boieri 
sunt înrudiți cu mazilii și răzeşii, urmașii unor Români de pe 
vremea lui Alexandru cel Bun, care alcătuesc cadrul țărănimii 
basarabene. 

« Nobilimea — afirmă la întrunirea ei din 1890, mareșalul 
nobilimii basarabene Ioan Catargi — este din vechime prietenul 
poporului şi străjerul cel mai apropiat al interesului său ». 

De aceea, această nobilime trece fără complicaţii prin diferite 
reforme sociale, — printre care desființarea şerbiei, la 1861 (în 
Basarabia numai 'Țiganii erau șerbi), şi împroprietărirea țărănimii 


1) Publicat de I. N. Halippa, 'Tpyaui Beccapa6cnoii TyGepuckoi Yueuuoă 
Apxusuoii Kommuccin, Chișinău, 1907, vol, III, pp. 1—230, 
3) Ibidem, 

la 1864, când țărănimea basarabeană obține de 8—16 ori mai 
mult pământ decât cea din Rusia Centrală. Urmează reforma 
agrară a ministrului Stolîpin, încât întreaga evoluţie a vieții ba- 
sarabene contribuie la stabilirea unor raporturi bune între moșieri 
şi țărani, ceea ce explică lipsa unor turburări agrare la începutul 
secolului XX-lea, când ele au loc chiar în Vechiul Regat, dar şi 
în timpul revoluţiei din anii 1917—1918, când distrugerile unor 
moșii se datoresc mai mult unor elemente suspecte din dosul 
frontului 1). 

Sunt boierii români, ale căror nume le întâlnim în întreaga 
viață socială, dar şi economică a provinciei. Gospodăriile model, 
cu turme de vite şi herghelii de cai de rasă, la Kalmuţki, Râșcanu, 
Leonard, Meleliu, Hasnaș, Teodosiu, Russo, Suruceanu, Kazimir, 
Vârnav... loan Keşco promovează agricultura pe o scară mai 
întinsă. Viile lui Kazimir (Milești), Leonard (Speia şi Boghiceni), 
Râşcanu (Călăraşi), Gonata (Zberoaia), Cristi (Teleșău), Teodosiu 
(Telenești), Casso (Ghidighiș), 'Tomuleț (Lăpușna), Zahariade 
(Ciomai), Caravasile (Frumoasa) şi altele. Grădini fructifere la 
Rosetti (Tătărești), Sturdza, Balş, Kazimir, Râşcanu, Leonard, 
Krupenski... Familii vechi românești, la care putem adăoga 
puține nume de ale veneticilor, dar și aceştia — asimilați 2). 

Urmașii rămân demni de ctitorii lăcaşurilor sfinte de odinioară: 
sunt ziditori de şcoli şi spitale — Leonard, Casso, Semigradov, 
Stroescu, Sturdza, Kazimir, Catargi, Kalmuţki... Muzeul din 
Chișinău, spitalul de copii, sanatoriul din Costiugeni, — sunt reali- 
zările familiilor Catargi, Cristi, Krupenski, Stuart, Cotruță... 
Muzeul arheologic din Vadu-lui-Vodă, al lui I. Suruceanu, muzeul 
din Lohănești al generalului Rupert, admirat de A. Humboldt 3), 
observatorul astronomic din Dubăsari al lui N. N. Donici, biblio- 
tecile și arhivele familiilor Sturdza, Balș, Hâjdeu, Cantacuzino, 


1) Lucrările Congresului marilor proprietari din Basarabia, din 17 Martie 
1918, Arhiva lui Pavel P, Kuzminski (Chişinău) şi ziarul BeccapaGcniii KOxnnrii 
Kpaii Nr. 1701, 20.111.1918. Comp. şi [lgopanckaa M NOM BIQHIDA OGLIeCTBEeH- 
HOCTb B NpOunOMr, de L. Siţinski, în ziarul Hama Pus, București, 1933. 

3) A. Zaşciuc, Beccapa6ckaa OGnacrs Petersburg, 1862; Z. Arbore, Basa- 
rabia în secolul XIX, Bucureşti, 1899; N. Laşcov, Beccapa6ia Chişinău, 1912. 

3) A. Zaşicuc, op. cit., p. 435. Despre toți aceşti fruntaşi şi cărturari basa- 
rabeni a se căuta material mai complet în revista « Din trecutul nostru», 

Catargi, Casso, Stamati, Moruzi, Leonard, Kazimir, Gonata, 
Donici, Dicescu, Lazo, Glavce, Namesnicu, Șciucă. .. 

De sigur, la 1812 boierimea e departe de a ajunge, în între- 
gime, la acest nivel, dar rămâne incontestabilă predominarea ei 
în viața regională. Acest factor este luat în considerație de Ruşi, 
şi boierimea se încadrează în nobilimea Rusiei, pentru a juca, în 
decursul secolului următor, rolul de conducătoare a destinelor țării. 

La 1812, Basarabia obține un regulament de administrație, 
alcătuit de Capodistria şi Alexandru Sturdza 1). Guvernul pro- 
vizoriu primeşte instrucția specială a Împăratului Alexandru I, 
«de a acorda populației regiunii Basarabiei legile ei»; guvernul 
mai avea datoria să prezinte proiectul de drepturi şi privilegii, 
care puteau fi confirmate populaţiei 2). In fruntea Basarabiei, ca 
guvernator, a fost numit fostul mare vornic al Moldovei, Scarlat 
Sturdza, tatăl lui Alexandru, la 1792 refugiat în Rusia 2), Biserica 
a rămas sub conducerea Românului Gavriil Bănulescu-Bodoni 
(t 1821), fostul Mitropolit al Kievului 4). Afacerile hotarnice au 
fost încredințate generalului Ilie Catargi (f 1822), fost mare 
hatman, pribegit și el la 1792 5). Octogenarul și bolnavul Sturdza 
a predat ocârmuirea soțului nepoatei sale de frate, generalul 
Hartingh, care în vara anului 1813 a fost confirmat guvernator 
al provinciei €); certat cu soția sa, dar și din motive administrative, 
generalul a intrat în conflict cu boierimea locală şi a fost destituit 
la 1816 7). Boierimea protestă, prin Mitropolit 8), invocând drep- 


1) I. Bezviconi, Din vremea lui A. Sturdza, «Din trecutul nostru, Nr. 36—39, 
1936, p. 58. 

2) A. Krupenski, Kparkiă oueprz o Beccapa6ckomz [lBopancrat, Pe- 
tersburg, 1912, p. 3. 

3) G. Bezviconi, Din vremea lui A. Sturdza, op. cit., pp. 33—36. 

4) A. Stadniţki. Tagpiunz Banynecky-Bononu 3kaapxt MonnoBnaxiăcKiii 
n Murpononurr KuimuneBckiii, Chişinău, 1894. 

5) G. Bezviconi, Boierii Catargi, « Din trecutul nostru », Nr. 36—39, 1936, 
pp. 112—113, 

6) G. Bezviconi, Din vremea lui A. Sturdza, op. cit. p. 15. 

7) Ibidem pp. 18—19. Pentru guvernatori comp. I. N. Halippa OcHOBHLIA 
ucropuueckia manubis o BeccapaGiu, Tpyan, Bec. [y6. Yu, Apx. Kommucciu, 
ob. cit., vol. II, 1902, p. 34 și urm. L. Casso, Poccia na [lynab u oGpaao- 
Banie Beccapa6ckoii OGnacru, Moscova, 1913, p. 199 şi urm. 

8) A. Stadniţki, op. cit., p. 287, şi Ştefan Ciobanu, Cultura românească 
în Basarabia sub stăpânirea rusă, Chişinău, 1923, p. 14 şi urm. 

turile vechi şi cerând un conducător băștinaș, pe generalul Ca- 
targi. Guvernul a numit însă un alt reprezentant «local», pe 
grecul Calagheorghe, care păstrându-și același post la Ecateri- 
noslav, la fel un grec «local», Constantin Katacazi, ginerele lui 
Ipsilanti-Vodă, a fost trimis la 1817 în postul de guvernator 1). 
Iar boierul moldovean Matei Krupenski a fost numit, la 1816, 
vice-guvernator 2). Astfel, la început, elementul local era pus la 
conducerea întregei administrații 2), rămânând în frunte până la 
moartea Mitropolitului Gavriil €) şi retragerea lui Katacazi (1825) 
şi Krupenski (1823), când ocârmuirea a trecut în mâinile unor 
reprezentanţi ai Rusiei Centrale, urmând principiului general din 
tot largul imperiului Rosienesc, ca în fruntea unor instituţii și 
a magistraturii, să nu stea oamenii locului, ca să nu dea naștere 
la abuzuri, 

Pentru organizarea cadrelor administrative, Rușii s'au grăbit 
să apeleze la constituirea clasei nobilimii basarabene. Din lista 
participanților la prima adunare a moşierilor la 18145), listele 
nobilimii propuse pentru confirmare la 1818—1821 ê) şi alegerile 
nobilimii din acei ani 7), putem constata numai prezența Româ- 
nilor, în Basarabia. Puţinii ofițeri şi funcționari străini, care vin 
să se așeze în regiune, sunt căsătoriți şi ei cu Românce ?). 

Dacă cercetăm din punctul de vedere etnic familiile nobile din 
Basarabia, observăm că un mare număr din cei înscriși, în cele 
din urmă, în cadrele oficiale ale nobilimii, sunt străini: ruşi, po- 


1) G. Bezviconi, Eteria, t Din trecutul nostru », Nr. 25 —27, 1935, pp. 6—7. 
L. Casso, op. cit., p. 212. 

23) G. Bezviconi, Familia Krupenski în Basarabia, « Din trecutul nostru», 
X, 1939, P. 15. 

3) A. Krupenski, op. cit., p. 3, cit. pe baronul B. Nolde, Ouepku pyc- 
ckaro rocygapcrsennaro npaBa, p. 436. 

4) Deşi succesorul său, Dimitrie Sulima, poate fi considerat, în totul, con- 
tinuatorul vechilor tradiţii. Arhiepiscopul Dimitrie Sulima, 3ambrku (1809— 
1843), Kuwmunescnia Enapxianbubia Bbnomocru 1884. 

5) A, Krupenski, op. cit., pp. 8—9. 

6) I. N. Haippa, TpyAbi, op. cit., vol. IIL, pp. 413—418, şi A. Krupenski, 
op. cit, p. 17—19. G. Bezviconi, Boierimea Moldovei dintre Prut şi Nistru, 
Bucureşti, 1940. 

7) A, Krupenski, op. cit., pp. 20 şi 27—28. 

8) G. Bezviconi, Boierimea Moldovei, op. cit., pp. 155, 163, 174. 

loni, germani etc. Impresia dispare însă, îndată ce vom studia 
această clasă din punctul de vedere al importanţei familiilor și 
al participării lor la conducerea provinciei. In afară de cei înrudiţi 
şi asimilați cu boierimea locală, nobilii trecători — înscrişi pentru 
îndeplinirea unor formalități sau participarea la furtunoasele cam- 
panii electorale — n'au avut nici o însemnătate pentru viața Ba- 
sarabiei și n'au lăsat urme. Cu atât mai puţin fruntașii neîncadrați 
în nobilime. 

Elita provincială, în secolul al XIX-lea, a avut un organ de 
conducere: Adunarea Deputaţilor Nobilimii, alcătuită din ma- 
reșalul provincial, mareșalii şi deputaţii judeţeni ai nobilimii. 
Printre organele de conducere din anii 1818—1828, epoca auto- 
nomiei Basarabiei, mai important era Sfatul suprem, adică cei 
cinci deputați aleși de nobilime, ca să completeze Sfatul, pe lângă 
membrii Coroanei, din oficiu: guvernatorul plenipotenţiar, gu- 
vernatorul, vice-guvernatorul, preşedinţii tribunalelor penal şi civil 
şi mareșalul provincial. Ocârmuirea autonomă a regiunii s'a stabilit 
pe baza Așezământului din 1816, inspirat de A. Sturdza, despre 
care F. Wiegel, vice-guvernatorul Basarabiei, un literat rus, scria: 

«El nu-și ascundea dorința de a vedea Moldo-Vlahia ca o 
împărăție deosebită, împreună cu Basarabia, Bucovina şi Tran- 
silvania. .. Umplut de ideile de pe atunci și cunoscând înclinarea 
ce domnea de a deslipi de Rusia cuceririle făcute de ea, el zămislea 
dintr'o părticică a patriei sale (Basarabia) să facă un mic stat 
model cu guvern reprezentativ... ». 

Dacă nu s'a format un subsecretariat de stat special, ca al 
Poloniei și al Finlandei, pentru conducerea Basarabiei, totuşi gu- 
vernatorul plenipotenţiar Bahmetev şi Sfatul suprem erau depen- 
denți direct de Impărat, iar Capodistria, conducătorul diplomaţiei 
ruse, s'a angajat să raporteze personal Suveranului problemele 
locale, orânduite de Sturdza. După demisia lor, sarcina a revenit 
lui Kociubei și Bludov2). 

Un organ de auto-cârmuire al Basarabiei, dela 1869 încoace, 
au fost zemstvele, iar în secolul XX-lea, de patru ori, s'au făcut 


1) G. Bezviconi, Din vremea lui A. Sturdza, op. cit., pp. 72—73, comp. 
Bocnomunanis lui F. Wiegel, Moscova, 1865, vol. VI, p. 102 și urm., și Fa- 
milia Krupenskhi în Basarabia, op. cit., p. 18 şi urm. 

alegeri de deputați în parlament — Duma Statului. Situația po- 
litică din secolul XX-lea era însă de altă natură; de aceea ne vom 
opri numai la cercetarea reprezentanței de conducere în nobilime 
și zemstve, organe elegibile, încât structura lor devine şi mai 
semnificativă, 


Mareşalii provinciali: 

1816—1822, banul Dimitrie Râșcanu; 

1822—1825 şi 1841—1850, spătarul Iancu Sturdza; 

1825—1827 (formal până la 1831), spătarul Ioniţă Bașotă, în 
cele din urmă retras şi decedat la Pomârla (Dorohoi); 

1827—1830, locţiitor, Alecu Leonard 1), dela 1825 mareşal al 
ținutului Iaşi (Bălți şi Soroca); 

1831—1841, Iordache Mardare-Dimitriu; 

1850—1857, Iorgu Balş, fost vel-agă de Iași (1827—1828); 

1857—1866 şi 1869—1872, prințul Mihail Cantacuzino, fiul 
eteristului Alexandru; 

1866—1869, Nicolae Krupenski, fiul vice-guvernatorului Matei 
Krupenski; 

1872—1875, Gheorghe Râşcanu-Derojinski, fiu şi soţ de ro- 
mânce, adoptat de unchiul său, spătarul Iordache Râșcanu; 

1875—1881, Pavel Leonard, conducătorul grupării moldove- 
neşti; 

1881—1896, loan Catargi, care, ca şi soţia sa Olga, întreținea 
legături cu Vechiul Regat, fiind apreciat de Carmen-Sylva; 

1897—1905, Mihail Krupenski, urmaşul boierilor moldoveni 
din secolul XVII; 

1905—1908, Mihăiţă "Teodosiu, reprezentantul grupării mol- 
doveneșşti; 

1908—1918 (cu întreruperi de lupte electorale), Alexandru 
Krupenski. 


Dăm loc acestei liste 2), ca și celor ce urmează, pentru a ex- 
clude orice comentar. 


1) G. Bezviconi, Alecu Leonard, revista «Viața Basarabiei >, 1940, pp. 
646—647. $ 

3) A. Krupenski, op. cit., anexe. Amănunte despie toți aceşti basarabeni, 
în revista «Din trecutul nostru ». 

Deputaţii Sfatului Suprem: 


1818—1828, căminarul Iancu Pruncul; 

1818—1821, căminarul Zamfirache Ralli; 

1818—1821, medelnicerul Vasile Rosetti-Bălănescu; 

1818—1821, comisul Ștefănache Râșcanu; 

1818—1821, medelnicerul Sandu 'Teodosiev; 

1822—1828, Iordache Donici, fiu de spătar; 

1822—1825, paharnicul Petrache Catargi; 

1822—1825, Dinu Russo, fiu de paharnic şi unchiual scrii- 
torului român Alecu Russo; 

1822—1825, spătarul Panait Kazimir; 

1825—1828, clucerul Nicolae Cerkez; 

1825—1828 (reales), Ieremia Ianov, fiu de Român emigrat 
în Transnistria; 

1825—1828 (reales), Apostolache Stamo, fiu de sulger şi gi- 
nere al căminarului Ralli; 

1828, Costache Stamati, fiu de paharnic, scriitor român; 

1828, loan Canano, din boieri moldoveni; 

1828, Costache Botezatu, fiu de pitar 1). 


Lista e și ea foarte elocventă: majoritatea deputaţilor Sfatului 
poartă chiar ei ranguri boierești. E de notat că și printre membrii 
din partea Coroanei, găsim câțiva localnici, cel puțin pe vice- 
guvernatorul M. Krupenski şi pe mareșalul provincial, încât ma- 
joritatea Sfatului aparține Românilor. Corespondenţa se duce în 
două limbi: ruseşte și românește. Se provoacă însă fricțiuni, între 
boierime şi guvernanţi, ca Hartingh, Bahmetev şi alții. Suferă 
administraţia şi locuitorii. La 1820, votul preşedintelui, în afară 
de chestiuni judecătorești, obține puterea de «veto». La 1823, 
limba română e scoasă din uzul oficial şi se desființează eligibili- 
tatea ispravnicilor, care purtau nume vechi de «pârcălabi» de 
Hotin şi «sărdari » de Orhei. La 1825, Sfatul pierde funcţiile ju- 


1) Despre deputaţii Sfatului, comp. G. Bezviconi, Boierimea Moldovei dintre 
Prut şi Nistru, op. cit. Despre ei şi ceilalţi contemporani sunt caracteristice 
cuvintele lui F. Wiegel, op. cit. « Nici unul din ei nu ştia ruseşte şi nu a avut 
curiozitatea să vadă Moscova sau Petersburgul; din cuvintele lor se putea ob- 
serva că ei consideră Nordul nostru ca o ţară sălbaţecă, În schimb, mulţi din ei 
călătoreau la Viena», 

decătorești, noul Regulament, din 29 Februarie 1828, desființând 
această instituţie şi orice autonomie regională 1). 

Aceeași prezență dominătoare a Românilor o putem constata 
din enumărarea președinților Biroului de hotărnicie (1818—1890), 
ai preşedinţilor Tribunalului civil (1834—1856), ai mareşalilor 
și deputaților judeţeni ai nobilimii, ai tuturor fruntașilor, dar și 
micilor funcționari, eligibili de moşierii basarabeni 2). Trecem 
însă întrun alt domeniu, al culturii, menționând pe eforii onorari 
ai liceului Regional din Chișinău: 

1831—1834, Alexandru Sturdza; 

1834—1844, Matei Krupenski, vice-guvernatorul; 

1844—1847, Alexandru Semaşko, doctor în medicină, pro- 
babil căsătorit cu Botezatu; 

1847—1853, loan Ralli, fiul căminarului; 

1853—1860, Teodor Kazimir, care a înzestrat liceul cu o 
bibliotecă românească 3); 

1860—1863, Gheorghe Krupenski, fiul vice-guvernatorului. 

Putem să adăogăm că, până la 1866, la acest liceu a funcționat 
o catedră de limbă română, titularul ei fiind Ioan Doncev 4), iar 
un predecesor al său, Iacob Hâncu 5) — ambii fiind autori de 
gramatici româno-ruse — a ajuns lector de limba română la Uni- 
versitatea din Petersburg. 


1) L. Casso, op. cit., p. 207 şi urm. Șt. Ciobanu, Cultura românească, op. 
cit., p. 17 şi urm. G, Bezveconi, Familia Krupenski în Basarabia, op. cit., p. 
18 şi urm. 

3) A. Krupenski, op, cit., anexe. O funcţie ocupată de străini, între anii 
1818—1840, era secretariatul nobilimii, deoarece nu numai poporul simplu, 
dar și boierimea nu cunoștea bine limba Statului. Despre unul din aceşti se- 
cretari, un Polon, la 1834 Grigore Kazimir scrie: € Nici o greșeală n'ar fi dacă 
aţi alege altul, căci crede că vă e în râs. Au venit aice câteva hârtii făcute de 
dânsul şi iscălite de deputaţi și însuși mareşalul, care au pricinuit numai râs, 
Dar aceia credeţi că n'au curs, că el n'ar fi ştiut, că nu se cuvine, ci dimpo-, 
trivă numai ca să mânjască pe Moldoveni, făcându-i că nu-şi ştiu nici istorie, 
nici privilegiile lor, care au şi câştigat-o >. Din aceeaşi scrisoare se vede dorința 
boierimii basarabene de a restabili drepturile pierdute, din epoca autonomiei. 
G. Bezviconi, Corespondenţă românească din « Petreburh » în anii 1833 și 1834, 
Arhiva Românească, tom. V, Bucureşti, 1940, pp. 238—239. 

3) Şt. Ciobanu, Cultura românească, op. cit., p. 174. 

4) Ibidem, p. 121 şi urm. 

5) Ibidem, p. 109 şi urm. 

In ce privește zemstvele, ele se introduc în Basarabia la 18691). 
Numele «zemstvo » provine dela cuvântul slav «zemlea » — pă- 
mânt — care în semnificația socială se identifică cu: poporul unui 
pământ, sau conducerea pământului — a gospodăriei locale — de 
poporul însuși. Comitetul provincial și cele judeţene sunt eligibile, 
şi iată cine se află în fruntea provinciei: 

1869—1873, Constantin Pisarjevski (nepot de fiică al cluce- 
rului Teodor Buhăescu), reprezentant al grupării moldoveneşti; 

1873—1875, Pavel Dicescu, representant al grupării moldo- 
veneşti; 

1875—1888, Alexandru Cotruţă, reprezentant al grupării mol- 
dovenești; 

1888—1900, Ioan Cristi, reprezentant al grupării moldovenești ; 

1900—1901, Gheorghe Krupenski; 

I901—1907, baronul A. Stuart (soț al unei Catargi și fiu al 
unei Moruzi); 

1907—1910, Dimitrie Semigradov, moșier moldovean; 

IQI0—1913, Alexandru Aleinicov (mama lui era Gafencu), 
reprezentant al Partidului Basarabean 2). 

1913—1918, Constantin Mimi (albanez înrudit cu Românii), 
reprezentant al Partidului Basarabean. 

Deci, chiar în domeniul acesta, mult mai pestriț în ce privește 
compunerea elementului electoral, reprezentanța băștinașă, ro- 
mânească, în tot timpul rămânea aproape neștirbită. 

Să aruncăm însă o scurtă privire asupra vieţii Basarabiei în 
secolul trecut. Câte pagini de trai patriarhal-românesc vom găsi 
în vechea Moldovă dintre Prut și Nistru. 

Pe lângă toți Românii basarabeni, evenimentele Eteriei din 
1821 aduc aici un șir lung de confraţi refugiați. Nu vorbim numai 
de Domnitorul Mihail Sutzo şi numeroasa lui familie, de boierii 
Balș, Mavrocordat, Rosetti, Bogdan, Plaino, Mavroieni, Ghica, 
Rizo, Schina, Caragea și mulți alții 2). Aflăm în Basarabia pe 


1) G, Bezviconi, Instituţiile din trecut: Zemstvele, rev, 4 Viaţa Basarabiei », 
IX, 1934, pp. 565—568. 

2) Partidul grupării moldoveneşti, fondat la 1912: Partid Basarabean al 
zemstvei, 

3) G. Bezviconi, Eteria, op. cit., p. 19 şi urm. comp. I. Liprandi, Ha 
[nesnuta (Pyccriii ApxuBz, 1866, 1870, Jleronuce Toc. Jlur. Myaea, Mos- 

fruntașii bisericii și pe cărturarii români, pe Mitropolitul Veniamin 
Costache, pe legislatorul Andronache Donici, G. Asachi, A. Bel- 
diman, C. Conachi, P. Negri, familia Hrisoverghi, Negruzzi și 
altele 1). Mai cu seamă pentru opera lui Costache Negruzzi această 
şedere, în părţile basarabene, a fost punctul de pornire și un izvor 
nesecat de inspirație creatoare 2). E caracteristică corespondenţa 2), 
dar în deosebi scrisoarea adresată la 30 Septemvrie 1821, de vice- 
guvernatorul Matei Krupenski lui Mitropolitul Veniamin: 

«Cu cât osândirile din nenorocita Moldavie sunt înfricoșate, 
cu atâta mărime de suflet a patrioților ei trebue a fi mai presus; 
tânguirile și lacrămile ce varsă adevărații fii ai acestei Patrii nu 
numai că nu o izbăvesc pe dânsa de nenorociri, dar scurtează 
viața lor, slăbesc puterile firești și moraliceşti, care sunt trebui- 
toare spre a o sluji la vreme cuviincioasă, adică atunci când după 
osândire va avea trebuință de slujbă și agiutoriu. La izbăvirea 
osândelor se vede prelungire, însă aceasta precum eu gândesc 
este neapărată. Nu vă desnădăjduiți, ci credeți fără de îndoire 
cât de puțină, căci după furtună vine vreme bună». 

Corespondenţa strămoșilor basarabeni nu e nici prea bogată, 
nici prea variată. Ea priveşte mai mult interminabilele procese 
ale moșierilor. Este însă o corespondenţă românească. Scrisori 
mai interesante sunt cele adresate la 1833—1834 de Grigore 
Kazimir căminarului Iordache Catargi 6), corespondența fra- 
ţilor Russo, din 18355), sau epistolele lui Alecu Kazimir din 
Janăuţi către Maria Gorovei, scrise într'o frumoasă românească, 
până la 1877 °). 


cova, 1936); P. Bartenev, A. C. Ilywmkun» B» KOnoii Pocciii u rnaBHbiMb 
oGpasomr B» BeccapaGiu, Pycckiii ApxuBs, 1866; A. Weltmann, Bocnomu- 
HaHi, în cartea lui L. Maicov, [lymrkuuv, Petersburg, 1899; T. Lughinin, în 
Jinreparypnoe nacneacTBo, Moscova, Nr. 16—18, 1934, P. 666 şi urm. 

1) P. V. Haneş, Scriitorii basarabeni, Bucureşti, 1936, p. 35. 

2) G. Bezviconi, Contribuţii la viața lui C. Negruzzi, € Viaţa Românească », 
XII, 1937, P. 795 şi urm. 

3) C. Erbiceanu, Istoria Mitropoliei Moldovei şi Sucevei, București, 1888, 
p. 95 şi 158. 

4) G. Bezviconi, Corespondenţă românească, op. cit., pp. 225—240. 

5) L. Boga, Documente basarabene, Scrisori, Chişinău, 1928, pp. 130—134. 

€) Artur Gorovei, Scrisori din Basarabia, « Din trecutul nostru, I—IV, 
1939, pp. 30—38. 

Mărturisiri ca acestea, particulare, sunt de mare importanță. 
La fel şi inscripțiile româneşti de pe cărțile bisericești și de pe 
morminte, fie la 1824, la Chişinău, pe mormântul sulgerului 
Iordache Gafencu, fie cu multe decade mai târziu, pe mormintele 
familiei Donici, la cimitirul Râșcani din Chișinău. O lespede de 
marmoră spartă, la Văscăuţi (Hotin), reproduce o poezie întreagă, 
pe mormântul lui loan Kazimir, decedat la 1827: 


Supt această piatră vârtoasă 
Sânt ascunsă multe oasă 
La doi fraţi şi trii surori 
Aceste-s numele lor: 
Lascar, Iancu, Profiria, 
Anastasia şi Maria. 
Dumnezeu să-i pominească 
Intru împărăția cerească, 
Lângă dânşii nu demult 
S'au îngropat în mormânt 
A lor părinte iubit, 

Care așa au poruncit: 

Să-l punem lângă ai săi fii 
Ca să şază în vecii... 


O poezie și mai lungă acoperă piatra funerară a tatălui fabu- 
listului Ioan Sîrbu, decedat la 1868, la Maşcăuţi (Orhei): 


Veselie şi frumoase ale lumii fericiri 

Cu încredințare, credem, că sânt vis și năluciri, 

Numai binele rămâne şi, o! de l-am putea face, 
S'avem milă dela Domnul, când de trup de vom desface 1). . . 


Boierimea basarabeană este cunoscută, prin manifestările ei 
culturale, și dincolo de Prut, în Principatele Române. Astfel, la 
7 Ianuarie 1830, Eliade-Rădulescu publică în Curierul Românesc 
o corespondență a căminarului D. Pastiescul din Iași: 

« In Basarabia din Români este d. titularnii sovetnic Constantin 
Stamati, bărbat literat, cinstitor de oameni învățat, sârguitor spre 


1) Aceste două poezii-inscripţii au fost reproduse şi de d. profesor Ștefan 
Ciobanu. 

luminarea neamului său; are tălmăcite și nu conteneşte de a tăl- 
măci alese istorii pentru întocmirea năravurilor celor bune, fabule, 
romanțuri, versuri. Români care aduc cinste neamului nostru cu 
învățătura și haracterul lor cel cinstit sunt încă și d. mareşal Alecu 
Leonard, d. Vasile Catâche şi d. Costache Tufescu, mădularul 
judecătoriei jud. Iași » 1). 

Costache Stamati e căsătorit cu fata căminarului T. Ciurea 
din Moldova, apoi cu fata unui Gafencu, din Bucovina 2). 

«E ciudată această întâmplare — scrie C. Gane 3) —care a 
făcut ca doi frați, un cumnat și un văr primar : Costache şi Enacache 
Gane, Stamati şi Buznea, să fi crestat împreună podoaba leagă- 
nului literaturii române ». 

Mai putem aminti pe al treilea ginere al căminarului Ciurea, 
Iordache Vârnav, şi el un iubitor de slove scrise 4). La fel, în- 
rudirile familiei Stamati cu Bucovina: fratele lui Costache s'a 
căsătorit cu sora lui Petrache Petrino, cumnatul cărturarilor Hur- 
muzachi și tatăl poetului Dimitrie Petrino (1846—1879), născut 
la Rujniţa (Hotin). Aceste legături l-au adus pe Stamati în So- 
cietatea literară din Cernăuţi. 

Alecu Leonard (1792—1830), amintit în Curierul Românesc, 
a fost un eterist de rară cultură și distincție sufletească 5). Costache 
Tufescu (1794—1846) a scris între anii 1830—1842 mai multe 
spiţe de neam ale boierimii moldovene. Avea o bibliotecă fru- 
moasă ê), iar ca genealogist își dădea seamă de documente, pe 
care «se sprijinesc adevăratele temeiuri de cursul neamurilor 
cuprinse ». Vasile Caţâche și C. Filatov, despre care se vorbește 
mai Jos, i-au fost veri, înrudiți cu familiile ieșene: Kogălniceanu, 
Sion, Bran și altele 7). 


1) Aşa se numea totdeauna judeţul Bălţi. 

2) Materialul despre Stamati îl publicăm după arhivele d-nei Maria P, 
Economu (Craiova) şi d-lui magistrat T, Stamati-Ciurea (Hotin). A se vedea 
lucrarea noastră: Boierii Stamati, « Din trecutul nostru >, Nr. 15—16, 1935. 

3) Pe aripa vremei, Bucureşti, 1923. 

4) G. Bezviconi, Boierimea Moldovei dintre Prut şi Nistru, op. cit., P. 147. 

5) G. Bezviconi, Cârturari basarabani, Chişinău, 1940, pp. 16—17. 

€) Şt. Ciobanu, Arhiva unei familii boiereşti din Basarabia din prima jumă- 
tate a secolului XIX, « Universul », Nr. 97, 10.1V.1933. 

1) G. Bezviconi, C. Tufescu și opera lui, « Din trecutul nostru », Nr. 17—20, 
1935, p. 6 şi urm. Comp, arhiva d-lui profesor Șt. Ciobanu. 

La seminarul teologic din Chişinău, găsim în acea vreme 
mulți cărturari 1), printre care pe savantul slavist Guţă Venelin 
(1802—1839). Începutul decadei a patra se caracterizează prin 
fondarea, la Chișinău, a unui liceu 2), a unei biblioteci, al cărei 
creator e Petre Manega, învățatul codificator al legislației româ- 
nești 3), a tipăririi la tipografia Senatului din Petersburg a legilor 
locale culese de Armenopol şi Donici. 

La 1834, G. Asachi comunică lui C. Stamati că Societatea 
medico-istorico-naturală din Moldova l-a ales membru onorar €). 
El se găseşte — dela 1841 — și printre primii membri corespon- 
denţi ai Societăţii de istorie şi antichități din Odessa, fondată la 
1839. Vice-președinte e Alexandru Sturdza, căruia — « patriotului 
Sturdza » — Stamati i-a dedicat Tângurrea unui orb, o traducere a 
poeziei lui Sturdza, Hymne d'un aveugle au soleil. Spicuitorul lui 
Asachi a publicat de asemenea traducerea unei poezii a surorii 
lui Sturdza, Elena Severin 5). In Societatea de istorie și antichi- 
tăți din Odessa găsim printre membri pe M. Kogălniceanu 6), 
Al. şi M. Ghica, M. Sturdza, G. Papadopol şi alţii. Stamati men- 
ţinea contactul mai ales prin Sturdza, căruia i-a trimis, la 1842, 
o lucrare: O privire asupra ambelor Dacii, a lui Traian și Aurelian, 
şi o monetă bizantină. Abia la 1850, a apărut schița lui «C. Sta- 
mati », aparținând — credem — mai mult fiului său, Constantin: 
Despre Basarabia și cetățile ei vechi ?). 

Prin tot secolul al XIX-lea trece opera românească a moşierului 
basarabean Stamati : 


1834, în Nr. 29, din 18 Martie, al suplimentului Albinei Ro- 
mânești, apare Străzerul taberei ; 


1) G. Bezviconi, Cărturarii basarabeni, op. cit., pp. 9—12. 

2) N. Laşcov, Cemunecarnnarunbrie Kumuneackoii 1 TumuHasin, Chi- 
șinău, 1908. 

3) L. Casso, Ilerpr» Manera, Petersburg, 1914. 

4) G. Bezviconi, Boierii Stamati, op. cit., comp. şi E. Dvoicenco, Viața 
şi opera lui C. Stamati, Bucureşti. 

5) G. Bezviconi, Din vremea lui A. Sturdza, op. cit., p. 65. 

6) N. Cartojan, M. Kogalniceanu şi Societatea de Arheologie şi Istorie veche 
a Nordului, în « Drum drept», 1915, Nr. 3, p. 35. 

7) O BeccapaGin n ea mpenuxe kpbnocraxb, Bannera Ogecce, OG, 
Her. n pesn. 1850, p. 805 şi urm. 

1840, în Dacia Literară din Iaşi, apare poezia Gafiţa blestemată 
de părinţi ; : 

1843, la Iaşi se tipărește Povestea povestelor ; 

1853, în Almanachul pentru Români al lui T. Codrescu, la 
Iași, apare Fiica lui Decebal și Armin Cântărețul ; 

1855, în Nr. 5, din 20 Februarie, al Foiletonului Zimbrului 
se tipăreşte Dorinţă sau Videnie, reprodusă în Ateneul Român, din 
1866 (p. 175); 

1868, la Iași, se tipărește Musa românească (tom. I), o anto- 
logie a operei lui Stamati, ediţia fiind repetată de librarul Șaraga, 
la Iaşi, la 1894 (două tomuri). 

Influența atmosferei locale asupra scriitorilor ruşi, chiar a 
poetului Pușkin, nu intră în preocupările acestui studiu, ca și 
relațiile întinse ale scriitorilor străini, cu boierimea română. Ofi- 
ţerul Weltmann, sau N. Gherbanovski, împrumută şi ei subiecte 
locale; de pildă cel din urmă păşeşte la 1833, în literatură, cu nu- 
vela Capul lui Baiazid, urmând Valea-Albă (titlu românesc), la 
1838, și legenda românească Hagi-Be, la 1840, etc. Alt funcționar, 
Vasile Pobâvaneţ, scrie un poem Fatima, inspirat de poezia lui 
Puşkin, acţiunea petrecându-se la Hotin 1). 

In ţinutul Hotin locueşte vechea familie de cârturari, Hâjdeu, 
Fiul poetului Tadeu Hâjdeu, Alexandru (1811—1872), este cel 
dintâi care vorbeşte despre folklorul românesc 2), In revista 
Telescopul, din 1835 (pag. 608—614), la Moscova, el scrie despre 
Literații basarabeni, amintind câţiva teologi, precum şi pe: Stamati, 
Margeală, Anghel Valli, pe fabulistul Donici, Sturdza, G. Bei- 
diman, Ieremia Ianov şi C. Filatov (a cărui mamă era fata cămă- 
rașului C, Benescu). La 25 Iunie 1837, Al. Hâjdeu, în calitate de 
efor al şcolilor din Hotin, pronunţă un discurs de mare avânt 
patriotic, tradus de Stamati şi publicat, la 1838, în Foaia pentru 
minte, inimă și literatură (Nr. 21, p. 161), apoi la 1839 în Curierul 
Românesc (Nr. 10, p. 37). Eliade Rădulescu are cuvinte elogioase 
pentru Hâjdeu, în Curierul Românesc (21 Ianuarie 1839), iar 
M. Kogălniceanu, în Dacia Literară (1840, P. 479, şi 1859, p. 348) 2). 


1) Manuscris la d. N. N. 'Tolmacevski (Chișinău). 

) G. Bezviconi, Cărturarii basarabeni, op. cit., PP. 23—28. 

3) Legătura Basarabiei cu revistele vechi româneşti, comp. P. V. Haneş, 
op. cit., pp. 41—44. 

In același an, 1837, un alt moșier basarabean, Pavel Pruncu, 
traduce Pustnicul de Vicontele d'Arleicourt. In legătură cu aceasta, 
Alduta Românească, suplimentul Albinei, publică poezia lui C. 
Negruzzi: Reveri:, apoi altă poezie: D-lui P. Pruncu, după care 
redacția tipăreşte: Răspunsul d-sale D. Pruncu, D-lui Negruzzi. 

Un capitol întreg, în istoria literaturii române, prezintă opera 
basarabenilor Alexandru Donici (1806—1866) şi Alecu Russo 
(t 1859). 

La 15 Ianuarie 1841, Stamati recomandă lui Filaret Scriban, 
care studia la Academia 'Teologică a lui Movilă, din Kiev, pe 
«prea învățatul arheolog român, basarabeanu nostru d-l A. F. 
Hâjdeu, eforul școlilor din Hotin,... care nu numai are desă- 
vârşita erudiție în cele patrioticeşti ştiinţe şi obștești învățături, 
carele ca un alt Cantemir ne face cinste română, dar apoi biblio- 
teca sa este plină de cele mai rare cărți vechi a istoriografilor Daco- 
României » Pe atunci, în anii 1841 şi 1843, Stamati vizitează 
pentru ultima oară Moldova 2). Acelaşi Scriban îi scrie la 1842, 
din Kiev: 

« Nu ştiu, îndeletnicește-se oare cineva cu adunarea vechimelor 
în Basarabia? Nu au uitat oare iubiții noștri basarabeni, că 
sânt Români?... Eu însă nu mă desnădejduesc, până voi auzi 
că acei doi de mare cuviință stâlpi ai naționalității: Sturdza și 
Stamati, încă trăesc, Eu cred, zic, şi iară cred că naționalismul va 
afla în ei pe Moiseii și Danilii săi. O! cât de mult doream ca să 
văd Basarabia și pe d-voastră » 2). 

La 1843, pentru ultima oară a venit în Moldova și Al. Sturdza 
(1791—1854) 2), invitat de vărul său, Mihail-Vodă Sturdza, care 
l-a rugat să se ocupe de reorganizarea seminarului din Socola; 
Alexandru Sturdza a fost proclamat efor onorar al acestui se- 
minar ieșan. El a îndrumat și mai târziu pe Scriban, renumitul 
teolog român, pe care-l ocrotea ca și seminarul însuși. Opera 
apologetică a lui Sturdza a apărut la Iași fiind tradusă în româneşte, 
la 1832, de arhimandritul Eufrosin Poteca, urmat de Filaret și 
Neofit Scriban (1843—1851). Pentru îndrumarea la Berlin, în 


1) E. Dvoicenco, Op. cit., p. 35, şi G. Bezviconi, despre Stamati. 
3) Scrisoare publicată de I. Pelivan, Arhivele Basarabiei, 1934, III. 
3} G. Bezviconi, Din vremea lui A. Sturdza, op. cit. p. 69—73. 

1837, a feciorilor lui Mihail-Vodă şi a tânărului M. Kogălniceanu, 
Sturdza a scris: Invdţăturile religioase, morale și istorice, lucrare 
publicată la Iași, la 1842, de logofătul C. Sturdza 1). In prefață, 
Kogălniceanu scria: 

« Dar pana și talentul D-lui Sturdza, fiind cunoscute și apre- 
ciate în Europa de tot ceea ce este mai distins în litere şi științe, 
elogiile mele cu această ocaziune nu ar fi decât de prisos». 

M. Kogălniceanu a revenit asupra lui Sturdza în discursul 
său autobiografic, pronunţat la 1891, la Academia Română. Despre 
Sturdza scriitor, apologet şi diplomat, ca şi despre sora sa, 
contesa Roxandra Edling (1786—1844), s'a scris mult de contem- 
poranii cei mai renumiți; este interesantă însă o mărturisire a 
lui Sturdza însuși, exprimată în fața unei priveliști a împrejuri- 
milor Chișinăului 2): 

« Acest colțişor al pământului meu natal este numai un mic 
exemplu de frumuseţile și bogăţiile Moldovei; spre a le cunoaște 
şi a le putea admira mai bine, trebue să vizitezi mănăstirile de pe 
valea Orheiului, sau și mai bine să treci Prutul și Siretul, ca să 
vezi munții Neamţului și ai Pietrei, împreunarea Bistriţei și a 
Siretului, într'un cuvânt, să vizitezi locurile slăvite prin faptele 
glorioase ale lui Ștefan cel Mare ». 

Revoluţia din 1848 face să se manifeste în Moldova mai mulți 
fii ai Basarabiei. Cel dintâi e prințul C. Moruzi (f 1886), expulzat 
din țară a doua oară la 1854, care a fost sufletul încercării din 
3 Aprilie 1866, de a întrona la Iași pe cumnatul său, Nunuţă 
Rosetti-Roznovanu 3), Iau parte la revoluţia din 1848 și trei 
Kazimirești: Panait ( 1887), membru în Divanul Unirii, fruntaş 
de Dorohoi, Vasile şi Petre (1822—1850), doctor în drept al 
Universității din Berlin și director al Cultelor, La moartea tim- 
purie a lui Petre, prietenul său, Vasile Alecsandri, i-a dedicat, 
în ziarul Zimbru (Nr. 24, 21 Septemvrie 1850), o poezie: 


Din ramura plăpândă a tinerimii tale, 
O, ţeară mea duioasă ! 


1) Traducere românească, de F. Scriban, laşi, 1844. 

2) BanncHa KHWKKA NYTEWMECTBEHHAKA NpPOTHB'E BOJIH, Odessa, 1847, P. 4- 

3) G. Bezviconi, Prinţul C. Moruzi, « Revista Istoricăs, IV—VI, 1940, 
Pp. 154—170. 

Au mai căzut o floare, te-au părăsit în jale, 
In jale dureroasă... 


Despre acest Kazimir scrie și G. Sion, în Suvenire contem- 
porane. Nicolae Kazimir (1843—1867), și el doctor în drept, a 
fost membru al Societăţii literare «Junimea » din lași!). Trei 
colonei din familia Kazimir au fost aghiotanți: Teodor (ft 1878) 
a fost aghiotantul lui Mihail-Vodă Sturdza, alt Teodor ( 1869) 
al lui Cuza-Vodă, iar Emil (f 1018) al Regelui Carol 12). 

Decada a şasea e caracterizată prin războiul Crimeei. Dela 
1853, găsim la Chişinău, pe lângă boierimea băștinașă, pe Ro- 
mânii din Muntenia: Lenş-Slătineanu, Filipescu, Bălăceanu, Da- 
bija, Racoviţă, Cafengiu, iar din Moldova: Cantacuzino dela 
Hangu, Moruzi Pecheanu și Izvoreșteanu, Sturdza, Balş, Rosetti 
şi alții. Chiar cei patru aghiotanţi ai comandantului rus, Gor- 
ciacov, sunt Români; doi basarabeni: Dimitrie Krupenski şi 
Petre Keşco, tatăl Reginei Natalia Obrenovici a Serbiei, şi doi 
regăţeni: Dadu Filipescu şi Costache Sturdza. In societate, în 
afară de ofiţeri ruși, nu aflăm decât boieri români: Iorgu Balş 
şi Mihail Cantacuzino, poreclit «floarea Basarabiei», Catargi, 
Teodor Krupenski, Ioan Keșco, Andronache Donici, Moruzi, Kazi- 
mir din Mileşti, D. Russo, văduva Rosetti, Lazo, Razu, Cotruţă, 
mocanu Șapte-Sate, care şi-a tălmăcit numele în șapte-oraşe 
(Semigradov) şi alţii 3). Guvernator e numit Fanthon de Ver- 
rayon, care în epoca Regulamentului Organic a stat în Țara Ro- 
mânească, s'a căsătorit cu fata marelui vistier Constantin Filipescu 
şi a fost iniţiatorul arhivelor istorice române ê). Poporul îi spunea: 
« fântâna-lui-văru-lon », iar generalul însuşi recitea adesea pro- 
pria-i poezioară moldovenească: 


Spune, spune Moldovani, 
Unde drumul la Focşani, 


1) Corespondenţa lui I. Negruzzi cu A. Gregoriady-Bonachi, în vol, IHI 
al Studiilor şi documentelor literare, de I. 'Torouţiu, 

3) G, Bezviconi, Boierii Kazimir, « Din trecutul nostru s, Nr, 17—20, 1935, 
p. 24 şi urm. 

3) D. Moruzzi, Pribegi în țara răpită, laşi, 1912. 

4) G. Nicolaiasa, Cercetări de izvoare istorice în trecut, « Revista Arhivelor », 
București, Nr, 1, 1924. 

La căsuţa mititică 
Și nevestica frumuşică. 


La plecarea din Chişinău, guvernatorul a pus să se joace la 
balul oficial, hora românească; niciodată n'a domnit atâta entu- 
ziasm în saloanele palatului boierului Varfolomeu, ca la acea 
horă 1). 

Trei evenimente au schimbat mentalitatea monarhică-orto- 
doxă, cu orientarea spre Rusia, a boierimii române de felul lui 
A. Sturdza, A. Hâjdeu sau C. Stamati 2). Retrocedarea Moldovei, 
la 1856, a judeţelor sudice: Ismail, Bolgrad şi Cahul, a făcut să 
se prevadă posibilitatea unei reîntoarceri a Basarabiei întregi în 
hotarele vechei Moldove °). Unirea Principatelor Române, la 1859, 
a consolidat ideea naţională românească. Iar epoca reformelor 
liberale ale Impăratului Alexandru II a inaugurat parcă o viață 
nouă socială, în deosebi după desființarea șerbiei, la 1861. Răscoala 
Polonilor a fost destul de pilduitoare. De altfel, studiul istoriei 
naționale, dar și a trecutului Basarabiei, deschidea tot mai larg 
orizontul românesc al fruntașilor localnici, instruiți foarte îngrijit 
la Universitățile ruse şi din străinătate. Apariţia la Petersburg, 
la 1862, a excelentului studiu: Regiunea Basarabiei, scris de ofi- 
țerul Alexandru Zașciuc 4), a avut şi ea efect. Obiceiurile, fol- 
klorul românesc, dar mai cu seamă tradiția istorică românească 
începeau să se cristalizeze din paginile acestei opere. 

Cercurile tineretului basarabean, în deosebi grupul fraților 
Leonard 5), desbătea cu multă libertate, în ajunul desființării 
şerbiei, problemele sociale. Cenaclul românesc a suferit, la 1862, 


1) G. Bezviconi, Semi-mileniul Chișinăului, « Din trecutul nostru», Nr. 
31—34, 1936, p. 63 şi urm. 

2) Mentalitate explicabilă, prin jugul turcesc, chiar la cărturarii din Mol- 
dova, de ex. G. Asachi (Istoria Rosiei, Iași, 1832); C. Sturdza (Condica țivilă, 
Iaşi, 1833); M. Kogălniceanu (Histoire de la Valachie, Berlin, 1837), etc. 

3) Acest fapt a bucurat la fel pe toți Românii din dreapta şi stânga Prutului. 
e Alecsandri se întâlneşte cu Gheorghe Sion în glorificarea zilei care ni dădea 
iarăși pământul care l-am avut s (N. Iorga, Basarabia noastră, Vălenii de Munte, 
19I2, P. 174). 

4) General decedat la 1905. « Din trecutul nostru, Nr. 31—34, 1936 
pp. 67—70. 

5 N. Krilov, Ouepru nemaneraro npomnaro, Bbcruuke EBponui, 
III, 1900. 

o pierdere: în vârstă de 25 ani a murit Constantin Casso, doctor 
în drept, fiul căminarului Ștefan Casso din Ciutulești (Soroca) 2). 
Frații săi, mai ales Nicu, și verii lor, Leonard, au continuat acti- 
vitatea. 

'Turburările din Polonia au fost un prilej de manifestare anti- 
guvernamentală. La 28 Mai 1863, generalul P. Kotzebue, generalul 
guvernatoral Novorosiei și al Basarabiei, scria din Odessa, guver- 
natorului din Chișinău: 

«Am primit informaţia că nobilimea Basarabeană pregătin- 
du-se a redacta o adresă Impăratului, cu prilejul evenimen- 
telor din Polonia, este împiedecată de opoziţia partidului 
boierilor, care visează la restabilirea în drepturile sale a 
naționalității Moldovenilor din Basarabia, împrejurările devenind 
prielnice pentru o unire cu Moldova. In fruntea acestui partid 
stau : secretarul adunării deputaţilor nobilimii, Alexandru Cotruţă, 
fratele său, judecătorul ținuturilor Chişinău şi Orhei, Carol 
Cotruţă, doi frați Casso (fiii lui Ștefan Casso), doi fraţi: 
Ioan şi Constantin Cristi, Constantin Kazimir şi fiul său stu- 
dent » 2). 

Incă la 1841, nobilimea basarabeană continua să stăruiască în 
menținerea limbii române în şcolile județene 2). La 1848, boierii 
doreau să editeze la Chișinău un ziar: Românul. Autorizaţia cerută, 
nu i s'a eliberat însă tipografului Akim Popov ¢). Acest tipograf 
a tipărit la 1846 Contractul normal, editat de Leonida Demi, la 
1850, — o ediție populară a legislației lui Armenopol şi Donici; 
la 1851—1852, el a publicat două volume ale lui Ioan Sîrbu, 
iar în decada următoare — gramatica şi abecedarul lui Doncev. 
Erau tipărituri româneşti, apărute la Chişinău, mai cu seamă 
Fabulele (1851) şi Alcătuirile (1852) lui Sîrbu, care scria (înainte 
cuvântare): «pătruns fiind de scânteia dragostei, carele s'au 


1) G, Bezviconi, Arhondologia Basarabiei, « Din trecutul nostru », Nr. 28—30, 
1936, p. 50. 

3) L. Boga, Lupta pentru limba românească şi ideea unirii la Românii din 
Basarabia după 1812, Chişinău, 1532, p. 31. 

3) L. Siţinski,  flBopanckaa m NOMBIIHUBA  OGIIIECTBEHHOCTE Bb 
npomnomb, Hama PE op. cit., comp. A. Krupenski, op. cit., p. 54. 

î) Articole despre presa românească în Basarabia, de A. Boldur şi P. Ha- 
lippa, în « Gazeta Basarabiei », 25.X11.1937, comp. L. Boga, op. cit., p. 29. 

ațiţat în sufletul meu, către fiii Românești, mai vârtos»... La 
1858, se desbătea scoaterea unei reviste româno-ruse t), 

La 1863, loan Cristi (1823—1902)2) cerea aprobarea pentru 
deschiderea unei tipografii române la Chișinău. I s'a refuzat, 
deoarece el aparținea unui cerc de Moldoveni, care visau o singură 
Românie unită, încât nu se putea garanta că din tipografie, printre 
ediţiile folositoare, nu vor apărea şi unele publicaţii necorespunză- 
toare vederilor guvernului °). Nobilimea propunea predarea, la 
liceu, a studiilor naţionale 4), Gheorghe Gore (1839—1909), un 
popularizator al literaturii române în Basarabia 5), cerea la 1863 
aprobarea pentru publicarea unui ziar românesc. Abia între anii 
1867—1871, a apărut Buletinul Eparhial româno-rus, iar la 1884, 
se vorbește de tipărirea ziarului românesc Mesagerul Basarabiei, 
scos de Riabcic şi Drumaşcu 8). 

Se svonea și despre o încercare de a intra în contact cu guvernul 
lui Cuza-Vodă, pentru a porni o răscoală și a ajunge la unirea 
cu Moldova. Ar fi participat Nicu Casso?), solia diplomatică 
revenind lui Matei Donici, la 1863 un băiat de 16 ani 8). Acest 
Donici, ajuns mai apoi general ( 1921), a scris pe la 1869 multe 
versuri românești, menționate pentru nota lor caracteristică de 
protest naţionalist, de ex.: 


Căci poporul creștinesc 
Poartă nume românesc 

Și-i în ţara Bessarabă 

Ce de Ruși făcută roabă °)... 


1) Ibidem. 

2) G. Bezviconi, Din alte vremi, Bucureşti, 1940, pp. 28—31. 

2) L. Boga, Lupta pentru limba românească, op. cit., pp. 30—31. 

14) C. Stamati, Studii filologice şi istorice, 1863. 

5) Şt. Ciobanu, Cultura românească, op. cit., p.p 320—322, comp., Bec- 
capa6cria OGnacrubia B'Epomocru, 1867. 

6) A. Boldur, Gazeta Basarabiei, op, cit. Pentru Buletinul Eparhial, comp. 
St. Ciobanu, Cultura românească, op. cit. p. 286. 

7) N. N. Gafencu, H. C. Kacco, Chişinău, 1926. 

8) Nu trebue să uităm, totuși, că reluarea Basarabiei preocupă încă pe 
Grigore-Vodă Ghica (1849—1856). Vladimir Ghica, Spicuiri istorice, laşi, 
1936. 

2) Șt. Ciobanu, Cultura românească, op. cit., pp. 252—263. 

Versuri româneşti a scris şi viitorul istoric al Basarabiei, Alexsi 
Nacu 1). Pe un alt poet contemporan l-a descoperit venerabilul 
folklorist Artur Gorovei, care — prim mamă — se trage și el din 
Basarabia. Este Dimitrie Donea, autorul poeziei Tunețea 2). Artur 
Gorovei a şi publicat 2) scrierea unui alt basarabean, Teodor 
Vârnav, intitulată Istoria vieții mele şi scrisă la 1845. Este o lu- 
crare unică în felul ei — spune în prefață A. Gorovei — o icoană 
vie a gândirii și a graiului unui moldovean cuminte de pe vremuri $), 
o zugrăvire de un rar realism a vieții românești a Basarabiei din 
prima jumătate a secolului XIX-lea. Putem semnala faptul, că 
şi în părţile lui, Vârnav nu era unicul mânuitor de condei al vremii, 
căci s'a găsit un adversar al său, care i-a dedicat un pamflet ve- 
hement 5). 

La 17 Septemvrie 1865, Iacob Negruzzi scrie lui Al. Grego- 
riady-Bonachi, că Nicu Casso donează Societăţii literare « Junimea » 
din laşi, o tipografie, la a cărei instalare la Chişinău s'a opus 
guvernul rus 6). Casso era înrudit cu membrii şi corespondențţii 
« Junimii »: Pogor, Bantâş, Donici... Despre această tipografie, 
Iacob Negruzzi vorbeşte şi în Amintirile dela « Junimea » 7). Intr'o 
ciornă a veniturilor « Junimii », din anii 1865—1866, aflăm înscrisă 
cu mâna lui Titu Maiorescu, donația de 108 ruble a lui N, Casso 8). 
Era una din multiplele donaţii, făcute de acest moșier român, 
poreclit «filosoful dela Chișcăreni». La moșia sa, el căuta să 
întemeieze o şcoală românească. Și-a ridicat un deal întreg, ca 
să vadă apusul de soare, în Moldova lui. Subvenționa pe intelec- 
tualii tineri, doritori să învețe româneşte. A murit la Paris, la 
1904 °). 

Revista junimistă Convorbiri Literare, care se tipărea în tipo- 
grafia donată de Casso, avea mulți cititori în Basarabia. Aceasta 


1) Ibidem, p. 216 şi urm, 

2) « Revista Română », XII. « Viaţa Basarabiei +, VI—VII, 1941, PP. 473-477. 

2) Râmnicul Sărat, 1893; ed. II, Bucureşti, 1908. 

4) Şt. Ciobanu, Cultura românească, op. cit., p. 199. 

5) Favorul diplomat al Norocului, publicat de I. Pelivan, « Viaţa Basarabiei », 
VII—VIII, 1940, pp. 429—438. 

6) I. Torouţiu, Studii şi documente literare, vol. III. 

7) Bucureşti, p. 76. 

8) « Convorbiri literare », I—V, 1938, p. 10. 

2) G. Bezviconi, Nicu Casso, t Neamul Românesc», 1938, Nr. 50. 

ne lămureşte şi scrisoarea lui I. Negruzzi către Dimitrie Crăciu- 
nescu, dela 1 Ianuarie 1872 1). Alături de Caravasile, Alexandru 
Ecsarhu și alții, Crăciunescu făcea parte din cenaclul românesc 
din Cahul. Ei erau parlamentari și prefecți români până la 1878, lui 
Crăciunescu revenindu-i meritul de a fi intervenit cu succes pentru 
păstrarea aşezământului și a legislației românești, în Basarabia 
de Sud, după 1878. Nici mai târziu, aceşti moșieri români n'au 
rupt legătura cu România: unii s'au și retras acolo, alții conti- 
nuându-şi corespondența cu M. Kogălniceanu şi confrații săi 2). 

Intru câtva nu suntem de acord cu G. Missail, care scria 
într'un articol din 18662): 

« Nobilul Al. Hâjdeu și cavalerul C. Stamati sânt singurii 
literați români de peste Prut. Precum doi arbori verzi şi stufoși, 
părăsiți sau uitaţi de Dumnezeu și de oameni pe întinderea cea 
nemărginită a unui deşert arinos, reprezintă singura vegetațiune 
din partea locului, de asemenea aceşti doi Români reprezintă 
viața intelectuală între basarabeni. Vai! dureros lucru este de a 
mărturisi aceasta, dar adevărul așa e, şi nimeni nu-l poate tăgădui ». 

Faptul adevărat este că aceștia doi au fost Românii mai repre- 
zentativi ai vremii. Fiul lui Hâjdeu, Bogdan Petriceicu-Hasdeu 
(1838—1907), ilustrul savant român, s'a retras în Vechiul Regat, 
precum — ceva mai târziu — romancierul Dimitrie Moruzi (1850— 
1914), fiul rebelului prinț Constantin, Zamfir Ralli-Arbure 
(1848 —1933) și mulţi alții. Hasdeu semnala €) că Stamati venea 
adesea la tatăl său, « petrecând împreună serile, în duioase amin- 
tiri despre fost-au-fost al Românilor ». 

Netemeinicia afirmației lui Missail se poate constata și din- 
trun alt eveniment cultural: la 22 Aprilie 1866, când se formează 
Societatea literară română, viitoarea Academie Română, C. Sta- 
mati, A. Hâjdeu și Ioan Străjescu (f 1873) sunt numiţi printre 
membrii activi. La 2 Iunie 1867, locul lui Stamati, câre s'a retras, 


1) € Din trecutul nostru», VIII—IX, 1939, pp. 35—36. 

3) Amintirile lui Gavriil Bezviconi, « Din trecutul nostru», VIII—IX, 
1939, p. 26 şi urm., pp. 34—36. 

3) Idei despre cultura românească din Basarabia, « Buletinul Instrucțiunii 
Publice » 1866, p. 453. 

t) « Columna lui Traian +, 1870, Nr. 57, 6o şi 61, şi « Revista Nouă », 1888, 
p. 210. 

îl ocupă Ștefan Gonata (1838—1896), moşierul din Zberoaia şi 
eruditul informator în domeniul științei, — al fruntașilor români 
şi ruși, —asupra Basarabiei 1). La 1870, Hâjdeu, Străjescu și 
Gonata sunt proclamați membri onorari ai Societăţii 2). Stamati 
nu mai trăiește. 

La fel, între anii 1866—1877, publică versuri şi e cunoscut 
în cercurile de cultură din Iaşi și Chişinău, basarabeanul Mihail 
Rossetti ?). 

In același timp se răspândește vestea morții lui Stamati. La 
Societatea de lectură din Oradia-Mare a vorbit N. Oncu ô): 

«Un deșteptor neadormit, un bard mare, un atlet ager pentru 
cauza sfântă, un poet excelent şi un patriot adevărat, cu merite 
distinse, pierdu Basarabia şi pierdu românismul prin moartea 
cavalerului Stamati ». 

I s'a zis «lebăda Basarabiei » şi G. Hurmuzachi, prietenul său, 
anunţă că: 

« Lebăda Basarabiei nu au cântat ultimul său vers!» 5). 

Cu acest nume Stamati a trecut în literatură; aşa-l numește 
Rudow, în schiţa sa germană asupra scriitorilor români €). Stamati 
a murit la moşia sa, Ocniţa (Hotin), la 1869. 

Curentul naţional avea rădăcini adânci. Pretutindeni se agita 
tineretul. Cenaclul fraților Pavel și Petre Leonard, cumnaţii lui 
Gonata și verii lui Casso, strângea elita românească din Basa- 
rabia, pe toți aceşti? Donici, Kazimir, Cotruţă, Cristi, Străjescu, 
Hasnaș, Inglezi, Dicescu, Teodosiu, Suruceanu, Razu, I. Ohanov, 
Botezatu, Pisarjevski, Gore, Glavce, Chiriac, Lazo, Russo, Sîrbu, 
Stroescu, Bogdan, Anghel și alții. Cercul din 'Telenești (Orhei), al 
familiei 'Teodosiu, a ajuns în decadele a șaptea şi a opta un centru 
important al creării viitoarei grupări moldovenești. Din aceste 
așezăminte româneşti trebuiau să apară un Bogdan Hasdeu, Ioan 


1) G. Bezviconi, Academicianul Gonata, & Din trecutul nostru +, Nr. 2, 1933, 
pp. 8—11. 

2) Anuarul Academiei Române. 

3) R. Rosetti, Familia Rosetti, vol. II, Bucureşti, 1940, p. 52. 

1) « Foaia Societăţii pentru literatura şi cultura Românilor din Bucovina , 
Cernăuţi, 1867, p. 165. 

5) Ibidem, p. 200. 

*) Geschichte des rumänischen Schriftums, 1892, PP. 56—57. 

Suruceanu (1851—1897), arheolog și membru onorar al Acade- 
miei Române, numeroși Stamati, un Pavel Dicescu (1837—1909), 
doctor în filosofie și magistru în arte libere din Heidelberg, un 
baron Alexandru Stuart, doctor în filosofie din Göttingen şi 
magistru în științe naturale din Dorpat, un jurist de seama marelui 
Leon Casso, ministru al instrucției publice în Rusia, un G. Go- 
ronovici, doctor în zoologie și anatomie comparată, un Mihail 
Catargi, doctor în filosofie din Heidelberg 1), un Pavel Gore 
(1875—1927), membru onorar al Academiei Române, G. Pere- 
tiatcovici, profesor universitar de istorie la Odessa, N. Koţovski 
(Cuţoiani), director al Institutului minier din Petersburg, și fratele 
său, profesorul Anatole Koţovski, un Alexandru Donici, antropolog 
la Geneva, și mulți alți profesori universitari ca: G. Durdufi, 
N. Grosu, slaviștii Polihrone Sîrcu și Al. Iaţimirski, Ioan Ciorbă, 
Vlad Sava, N. Străjescu, Leon Pisarjevski, A. Hâncu, Paul Za- 
hariade, Constantin Stere, Ștefan Ciobanu, Alexandru Boldur, 
Eugen Bădărău, Nicolae Florov și câţi alții. Să nu uităm nici 
elita diplomaților, familiile Sturdza, Cantacuzino, Krupenski, 
Nelidov, Moruzi, Balș, Catargi, Bazili, Balas, Katacazi, Negri 
şi altele 2). 

O viaţă patriarhală românească se desfăşura la conacul boierului 
basarabean, care asculta, cu lacrimi în ochi, pe lăutarul Lemeș, 
venit de dincolo de Prut, sau colinda în faimoasa « ghirlanda ba- 
lurilor hotiniene » prin Nordul Basarabiei. Nunţile lui Petre 
Keșco, cu Profirița Sturdza, sau a lui N. Ghica cu Tereza Russo, 
strângeau întreaga Moldovă, de pe amândouă maluri ale Prutului. 
Fraţii Români se întrevedeau și la bine şi la rău. Iașii aproape 
un secol întreg s'au menținut ca centru al țării despărțite. Pro- 
prietățile de pământ, legăturile de sânge, corespondenţa, pro- 
cesele, chiar și molimele determinau emigrări și relații, precum 
holera din 1848, povestită de Iacob Negruzzi, care colinda pe 
atunci casele rudeniei basarabene — Străjescu şi Manolache Ne- 
gruzzi, din Târnava (Soroca) 5). Abia la 1860, firul telegrafic, 


1) N. Iorga, Omul cu biblioteca periculoasă, & Neamul Românesc », Nr. 166, 
31.VIl.1940, şi Al. Lucaciu, Mihail Catargi, « Din trecutul nostru >, V—VII, 
1939, p. 32. 

3) Despre toţi aceștia, comp. € Din trecutul nostru », 

3) Amintirile dela « Junimea », op. cit., p. 344. 

iar la 1871, calea ferată, a unit Chișinăul cu Odessa. Iar județul 
Ismail, desvoltându-se sub oblăduirea românească până la 1878, 
avea un aşezământ administrativ şi o situația şcolară superioară 
chiar restului provinciei 1), Cei care vizitau, în acea vreme, 
casele fruntașilor basarabeni, găseau pe bătrâni vorbind românește 2) 
iar slugile rămâneau păstrătoarele şi mai sincere ale românismului, 
fiind opuse — în case mari — guvernantelor şi preceptorilor 
străini. 

Ar fi lung să înșirăm toate înfăptuirile românești ale basara- 
benilor, căci întreaga lor viață era românească. Un Vasile Kal- 
mutki, testând la 1885 averea sa zemstvei, pentru a înființa o 
academie agricolă, subvenţionând cu una mie lei anual și pe 
orfanii din şcolile din Vechiul Regat 2). Mihail și Nicolae Stamati, 
fiii cavalerului, întreținând un contact permanent cu scriitorii 
din România, iar fratele lor, Constantin Stamati-Ciurea (1828-— 
1898) 4), publicând la Cernăuţi, în ajunul morții sale, patru vo- 
lume românești de opere dramatice — jucate pe scena societăţii 
locale « Armonia » — nuvele și schițe 5). Scriind de patruzeci de 
ani, Stamati-Ciurea mărturisește la 1898, în prefață la Resunete 
din Basarabia: 

«Ce s'atinge de scrierile mele în limba română, îmi era im- 
posibil a le scoate la lumină. În toată Rusia nu există o tipografie 
română şi eu, fiind lipsit de orice relațiuni cu regatul vechiu, nu 
le puteam aşa lesne publica în România. Abia după încuscrirea 
mea cu decedatul Arhiepiscop și Mitropolit al Bucovinei şi Dal- 
maţiei, Dr. Silvestru Morariu-Andrievici, îmi puse ilustrul prelat 
tipografia sa la dispoziție, oferindu-mi astfel posibilitatea a tipări 
o parte din manuscriptele mele în limba mea maternă. Inalta 
distincțiune ce-mi făcu M. S. Regele României, conferindu-mi 
în anul 1895, pentru scrierile mele literare, medalia « Bene merenti », 
m'a încurajat să iau o deciziune, ca pe viitor, cât mă vor sluji 


1) M. Zozulin, Amintiri din Basarabia, « Convorbiri Literare », VI, 1940, 
PP. 537 şi 556. 

2) Artur Gorovei, t Din trecutul nostru», Nr. 17—20, 1935, p. 40. 

3) Kopeyukie onexyubi, Petersburg, 1911, punctul VII al testamentului. 

4) G. Bezviconi, Boierii Stamati, op. cit., pp. 20—23—35. 

5) Opuri dramatice, Caleidoscop literare (1895) şi Resunete din Basarabia 
(1898). 

încă puterile mele intelectuale, să mă consacru exclusiv literaturii 
române ». 

Despre opera lui C. Stamati-Ciurea au vorbit Convorbirile 
Literare (1 Septemvrie 1897), volumele sale meritând toată atenţia 
istoricului literar 2). Iar Mitropolitul Silvestru semnala că scrisul 
cuscrului său, «nu numai că convinge lumea de acum, ci el va 
sta întru mărturie pentru tot viitorul, că în Basarabia nu s'au 
stins luminile românismului, ci flacăra acestor lumine literare 
străluceşte și spre mângâierea Românilor de prin celelalte ţări ale 
lumii noastre române », îndemnând să scrie şi «fiii vrednici ai 
preavrednicului lor părinte; și așa familia Stamati va fi și în viitor 
un reprezentant al românismului basarabean » 2). 

Scrierile lui Dimitrie Moruzi 2) şi ale lui Zamfir Ralli-Arbure €), 
cenaclul basarabenilor din jurul lui Hasdeu, la Bucureşti 5), acti- 
vitatea unor Victor Crăsescu-Basarabeanu, Filip Codreanu, Vasile 
Spoială, Sergiu Cujbă, Petre Cazacu, Gheorghe Madan și a altora, 
corespund unei pregătiri de tărâm pentru ideea Basarabiei Româ- 
neşti, în Vechiul Regat. La Iași, la 1907, apare ziarul Basarabia 
Reînnoită a lui Leonida Stamati-Ciurea, fiul lui C. C. Stamati- 
Ciurea $). Mihăiţă (1836—1889) şi Eliza Stroescu fac donaţii 
meseriașilor români din Brașov şi şcolilor din Nordul Moldovei ?). 
Darnicul mecena Vasile Stroescu (1845—1926) închină întreaga 
lui viață şi avere ocrotirii culturii române din Transilvania. La 
1906, cu ocazia a patruzeci de ani de domnie a Regelui Carol I, 
Stroescu donează 200.000 lei pentru zidirea unei Catedrale la 
București. El sacrifică fonduri pentru ridicarea şi repararea a 
216 biserici, 96 școli, pentru înzestrarea cooperației din Mara- 
mureș, pentru Internatul Diecezan din Arad, pentru burse, sub- 


2) C. Gane, Pe aripa vremei, op. cit. 

2) G. Bezviconi, Boierii Stamati, op. cit., p. 33. 

3) G. Bezviconi, Pribegi în țara răpită, « Din trecutul nostru », Nr, 17—20, 
pp. 117—118. N. Iorga scrie despre D. Moruzi, în Neamul Românesc în Ba- 
sarabia, Bucureşti, 1905, şi Basarabia noastră, op. cit., p. 176. 

4) G. Bezviconi, Ralli-Arbore, « Din trecutul nostru », Nr. 17—20. 

5) G. Madan, Amintiri, « Viaţa Basarabiei >, VIII, 1932. 

) Şt. Ciobanu, Cultura românească, op. cit., p. 296. 

7) G. Bezviconi, Frații Stroescu, + Din trecutul nostru», Nr. 17—20, 


„p. 103. 

venții, etc. 1). Academia Română şi Liga Culturală îl proclamă, 
la 1910, membru de onoare, iar N. Iorga îl numește: « mare bine- 
făcător al culturii românești » 2). 

In Basarabia, dela 1905 încoace, mișcarea naţională ia un avânt 
și mai mare. Intre fruntașii acestei provincii, curentul se resimte 
la fel de puternic, ca şi în mijlocul tineretului revoluţionar. La 
1905, ia fiinţă Societatea pentru ajutorarea învățământului popo- 
rului și studierea obiceiurilor ţării. Pavel Dicescu, Mihăiţă Teo- 
dosiu, Pavel Gore, M. Glavce, iar mai târziu Vladimir de Herţa, 
N. Alecsandri şi alţii, sunt acei care, la alegerile provinciale ale 
zemstvei şi ale nobilimii 2), la alegerile în Consiliul Statului 4), 
în judeţul Orhei mai ales 5), înregistrează multe biruinţe. O acţiune 
pornește pentru introducerea limbii române în școală €). Anastasia 
Glavce pune bazele unei biblioteci românești la Ciopleni (Lăpușna). 
Un Partid Basarabean al Zemstvei — grupare moldovenească — 
se formează la 1912 ?). Sunt predecesorii Societăţii și ai Partidului 
Moldovenesc din 1917, când Vasile Stroescu e aclamat de ma- 
nifestanţi români, la Odessa, iar Pavel Gore ridică steagul român 
deasupra casei sale din Chișinău, adresându-se Congresului în- 
văţătorilor: «Frați Români!» 8). La 3 Martie 1918, zemstvoul 
jud. Bălți proclamă Unirea cu România; la 4 Martie, A. M. Kru- 


1) G. Bezviconi, Din alte vremi, op. cit., p. 23, comp. A. Ciulcu, Din viața 
și activitatea lui V. Stroescu, « Viaţa Basarabiei », I, 1940, p. 7 şi urm. 

2) e Neamul Românesc», 13 IV.1910. Comp. € Albina » (Sibiu), e Unirea », 
«Lupta » (1910, etc.). 

3) Alegerea lui M. Teodosiu ca mareșal provincial (1905—1908). 

1) Alegerea lui P. Dicescu, care trezea unora teama unei noi autonomii 
a Basarabiei (P. Cazacu, Basarabia, p. 168). La moartea lui Dicescu, la 
1909, Societatea moldovenească a depus o coroană cu inscripţia: « Te plânge 
teara ». 

5) Dela 1869, P. Dicescu era președinte de zemstvă în jud. Orhei. Dela 
1908—1918, mareșal de judeţ a fost M. Teodosiu, iar zemstvoul era condus 
de V. Anghel (1907—1918). 

6) P. Cazacu, op. cit. L. Boga, Lupta pentru limba românească, op. cit., p. 29. 
G. Bezviconi, Teodosiu şi Dicescu, ziarul 4 Izbânda », Chişinău, Nr. 124, 1932, 
şi € Din trecutul nostru, Nr. 28—30, 1936, p. 54. 

1) Participă: M. Teodosiu, M. Katakazi, A. Aleinicov, P. Gore, V. Ca- 
targi, C. Mimi, M, Razu şi I. Levinski. 

a) G. Bezviconi, Pavel Gore, « Din trecutul nostru», XI, 1937. 

penski trimite o telegramă Regelui Ferdinand 1). La 13 Martie 
acelaşi lucru se petrece la Soroca, la 14 Martie la Orhei, aceeaşi 
atitudine manifestându-se din partea conducerii județelor din 
Bugeac şi a Congresului marilor proprietari din Basarabia, dela 
17 Martie 1918 2). 

Facem această încheiere sumară, deoarece viața Moldovei 
dintre Prut și Nistru, în secolul trecut, este o pildă de românism, 
de manifestare sinceră şi continuă a unui popor, care nici o clipă 
măcar n’a pierdut legătura cu vechea lui patrie. Multe s'ar fi 
putut adăoga la aceasta. Le vom expune cândva într'un studiu 
amănunțit. Iar aici putem conchide : nimeni n'a contestat românismul 
țărănimii Basarabiei, deci a marei majorităţi a populaţiei. Sau 
ridicat însă câteva voci, care în puțină cunoștință a cauzei și prin 
exemple izolate, au căutat să dovedească înstrăinarea elitei inte- 
lectuale a Basarabiei. Cred că din cele expuse, reiese limpede 
că, şi în ce priveşte această elită, se constată aceeași atitudine 


românească. 
G. BEZVICONI 


1) G, Bezviconi, Familia Krupenski în Basarabia, op. cit., p. 49. Era ne- 
potul de frate al lui A. N. Krupenski, care a dus, pe propria-i socoteală, o activitate 
potrivnică. 

2) Lucrările Congresului, Arhiva lui Pavel P. Kuzmiaski (Chișinău). 

MOȘIA 


Satul meu, leacul meu cu miros de ocoale, 
“Țara mea cu norodu-i blajin, aţipit, 

Vei vedea doi boieri duși de un gând cuminţit 
Spre hotarul brăzdat la răspântie 'n vale. 


Unde se vor mulţi copacii roditori, 
Porumbu "n săsăiac şi vinu °n poloboace, 
Şi turmele ce pasc pe deal în sfânta pace, 
Și tamazlâcurile ce pornesc în zori. 


Moșia lor se va lungi spre asfinţit, 
Răutul va uda mănoasa lor grădină; 
La capătul cu sălci al roții scârțiit 
Va aduna ’n coboc baboiul fără vină. 


In pragul primăverelor cu vântul cald, 
Când vițele doresc sărutul altoirei, 

Se vor urca pe stânca veche salt cu salt 
Descoperind brânduşi și iarba adormirei. 


Iar vara vor visa pe fânul în căpiți 

Sub cerul ameţit de stele căzătoare, 
Lângă cerdacul lung cu stâlpii văruiţi 

Și gavanoși de lut cu flori înghimpătoare. 


După. vânjosul joc a toamnelor slăvite 

Se vor grăbi din nou prin şesul de Orhei 
De-a-lungul schelelor spre dulcele ispite: 
"Palmierii de smaragd şi marea cu scântei! 


SIS 


Dar va veni o zi măreaţă şi ograda 
Bisericei de chip moldovenesc 

Se va împodobi cu slovele grămadă 

Pe un nou mormânt: a Aicea odihnesc... ». 

ACASĂ 


Voi muşca în plimbarea spre stuful tăios 
Toate merele coapte căzute pe jos, 

Voi intra și desculță în iarba roșcată 
Incălzită de soare, de ploaie muiată, 


Coborî-voi spre glodul din Răut cu flori 
De buruiene pe mal; și scăldatu-mi sub nori 
M'a uni cu cireada "'nsetată d'amiaz. 


Arendași lipoveni vor pândi cu necaz 
Fuga mea spre arbujii ce sună a copt, 
Spre zămoşii gălbui în amurgul de opt... 


Duhul veşted ce aduce a perjă uscată 
Mă va găsi cresând în vară nesecată, 
Impotriva mătăsei de fire ce vrea 

Să "'nvăluească ușor Basarabia mea. 


Când va veni și vremea mustului călcat, 
Mă va pătrunde iar natala adiere, 
Invechitul belșug și gustoasa tăcere... 
Din prima tinereţe tot ei m'au legănat. 


OLGA CRUŞEVAN 


PANSLAVISMUL, 
BOLȘEVISMUL 
SI ROMÂNIA 


Expansiunea poporului rus, care cuprinde în secolele al 
XV-lea şi al XVI-lea întregul Nord-Est al imensului șes dintre 
Urali, Baltica şi Marea Neagră, iar mai târziu, sub Petru cei Mare 
şi urmașii săi, întreprinde o ofensivă în părțile baltice și în stepa 
sudică a Rusiei de azi, și-a găsit de-a-lungul timpului diverse 
motivări ideologice. 

La început, în secolele XV-lea și al XVI-lea, a apărut concepția 
naivă a Moscovei — a treia Romă, concepţie cu caracter religios, 
afirmând puritatea poporului rus şi a credinţei sale creștine față 
de impuritatea « latinilor », a « nemților », de o parte, şi a « busur- 
manilor » (musulmanilor), tătari şi turci, de altă parte. 

Mai târziu, în secolele al XVII-lea şi al XVIII-lea, a predo- 
“minat în Rusia o concepție cu caracter politic ofensiv, concepţia 
eliberării creştinilor aflați sub jugul « polecilor latini » (în secolul 
al XVI-lea, mai ales) sau a «turcilor păgâni» (în secolul al 
XVIII-lea). 

Ecaterina II a conceput «proiectul grec», planul restabilirii 
Imperiului grec «cu un guvern rusesc » 1), mai târziu transformat 
în planul creării unui stat dac 2) în frunte cu Potenchin. 


2) S. Platonov, Lectii po russcoi, istorii, St. Petersburg, 1913, pag. 143. 

3) N. Iorga, Histoire des relations russo-roumains, lassy, 1917, pag. 208—213. 
De asemeni, P. Batiuscov, Bessarabia, Istoricescoie o0pis.ni2, St. Petersburg, 
1892, pag. 128. 

După moartea Ecaterinei II s'a revenit, sub inspiraţia lui 
Kapodistria, sub Alexandru I, la visul restabilirii imperiului grec, 
iar mişcarea eteristă dela noi a fost proiectată ca începutul luptei 
pentru împlinirea acestui vis. 

Intre timp, politicieni mai realiști, ca Principele Adam Czar- 
toryski, propun «formarea în hotarele 'Turciei, de noi state cre- 
ştine, sub protectoratul rus, însă numai la Sud de Dunăre, fluviu 
care în proiectul Principelui trebuia să servească de graniţă a 
Rusiei » 1). Războiul din 1806—1812 şi ruperea Basarabiei din 
trupul Moldovei este o consecință directă a acestui plan. 

Sub inspirația acestor obiective mai limitate, ideologiile 
rusești îşi modifică justificările și motivările expansiunii impe- 
rialismului rusesc către Sud. 

Schimbarea concepţiilor se săvârşeşte prin mişcarea slavofilă, 
care, apoi, se transformă în panslavism rusesc. 

Curentul slavofil, ca și curentul vestofil, erau manifestările 
începătoare ale gândirii filosofice ruseşti, centrate asupra desti- 
nului Rusiei. Ambele curente erau profund influențate de filosofia 
hegeliană. 

Dar în timp ce, pentru vestofili, în filosofia lui Hegel accentul 
se punea pe ideea Statului şi pe evoluţia formelor lui, ei înțelegând 
ideea libertăţii spiritului mai mult ca un ansamblu de condiţii ex- 
terioare, politice, pentru manifestărea acestei libertăţi, slavofilii 
erau apolitici și, după expresia lui Ceaadaev, voiau să «unească 
filosofia lui Hegel cu ortodoxia » 2). 

Pentru slavofili ca fraţii Kirejevski, frații Samarin, frații Acsa- 
cov, Homiacov şi alţii, ortodoxia a păstrat spiritul integral al po- 
porului rus, a creat condiţiile libertății spirituale și a integrali- 
tăţii persoanei, a dat posibilitate societății ruseşti de a poseda 
adevărul suprem, care e un produs al vieţii colective, specificul 
rusesc fiind afirmarea accentuată a formelor de colectivism prin 
mirul rusesc, iar în ceea ce priveşte conducerea întregii colectivi- 
tății, ea este încredinţată de bună voe, după Kirejevski, unei sin- 
gure persoane — monarhului autocrat, Astfel că ortodoxia, spe- 


1) L. Casso, Rusia și bazinul dundrean, trad, de St. Berechet, Iaşi, 1940. 
2) V. Zenjcovski, Gânditorii ruși şi Europa. Critica culturii europene la gân- 
ditorii ruşi, pag. 13. 

cificul rusesc şi monarhia autocrată constituesc cei trei stâlpi pe 
care se sprijină concepția slavofilă. 

Această concepție, care se referea mai mult la idealizarea 
vieţii sociale rusești, față de idealizarea apusului și imitaţia lui de 
până atunci, a fost transformată de Dostoiewski, Danilevski, Leon- 
tiev şi alţii, într'o concepție de mesianism rusesc, afirmând că Ru- 
sia are de spus lumii un cuvânt nou, are de oferit noi norme de 
viață față de formele învechite ale Europei « putrede ». 

Rusia nu poate și nu trebue, după slavofili, să se mărginească 
numai la asimilarea civilizației europene, cu atât mai mult că, în 
viaţa politică şi culturală a Europei, slavofilii întrevedeau cu în- 
grijorare semnele unei decadenţe. 

De aceea, Rusia tânără, sănătoasă, cu principii morale și reli- 
gioase solide și viguroase, trebue să dea o nouă îndrumare lumii, 
ca o forță în posesia unui adevăr nou pentru Europa, să-i impună 
adevărul etern, Rușii sunt un « popor theofor », după expresia lui 
Dostoiewski 1); «un nou popor ales de Dumnezeu », după expre- 
sia ironică a aceluiaşi Ceaadaev ?). 

Dar Rusia poate îndruma lumea numai dacă va fi o forță poli- 
tică puternică, ceea ce ea poate să ajungă înglobând sub suvera- 
nitatea sa toate popoarele slave. 

Astfel slavofilismul, fie inspirat de însăşi denumirea sa, fie 
sub influența ideii lui Scaffaric, slavistul din Praga, care concepe 
o federație culturală a popoarelor slave, se transformă în pansla- 
vism. Ideologul politic al acestui curent la ruşi este naturalistul 
N. I. Danilevski. Cartea lui Rusia și Europa poate fi considerată 
atât ca biblia slavofilismului, căci concentrează în ea doctrina 
slavofilă privitor la specificul poporului rusesc, cât şi a panslavis- 
mului, căci prima dată, pe la 1869—1871, utilizând o metodă, în 
aparenţă științifică, pune problema unirii tuturor slavilor întrun 
singur organism politic, într'o federație a statelor slave, sub con- 
ducerea Rusiei. 

După Danilevski, mișcarea istorică a omenirii nu reprezintă 
un progres continuu, ci o succesiune de tipuri istorico-culturale. 


1) V. Dostoievski, Jurnalul unui scriitor. 
2) N, Strahov, Lupta împotriva Apusului în literatura noastră, St. Petersburg, 
1882—1883, p. 62. 

Europa de azi constitue tipul germano-romanic, ca urmaşă a tipu- 
lui istorico-cultural roman, înainte de: care s'au perindat pe scena 
vieţii istorice tipurile grec, egiptean, persan, asiro-babilonian, 
indian, chinez, etc, 

Fiecare tip istorico-cultural își are momentul nașterii, o pe- 
rioadă de desvoltare maximă și apoi o perioadă de decadență, 
după care vine alt tip istorico-cultural ca să-i ocupe locul. 

Europa germano-romanică se află în declin și locul ei, în 
conducerea politică şi spirituală a lumii, îl va lua tipul slav, 
înăuntrul căruia nota predominantă o constitue Rusia, cu carac- 
terul poporului ei: lipsa de silnicie, toleranță, oroarea de 
pedeapsă capitală, mila creștină, lipsa partidelor politice şi 
legătura directă a poporului cu conducătorul unic, monarh sau 
persoană impusă de momentul istoric, cum au fost Gostomisl 
sau Miuin. 

Europa îşi presimte catastrofala ei cădere şi ridicarea Rusiei 
şi a slavismului. De aceea, urăște lumea slavă şi ar vrea să-i 
distrugă forţa. 

Dar o asemenea întreprindere nu poate reuși, fiindcă i se opun 
anumite legi ale evoluţiei istorice. 

După Danilevschi: ĮI. Orice grup de popoare care vorbesc 
limbi apropiate formează un tip istorico-cultural. Popoarele slave 
îndeplinesc această condițiune. II. Pentru ca civilizația proprie 
a unui tip istorico-cultural să se poată desvolta nestingherită, 
popoarele acestui tip istoric trebue.să se bucure de independență 
politică. Dintre popoarele slave, Rusia are această independență 
şi ea trebue să asigure și celorlalte popoare slave, federali- 
zându-le. III. Principiile civilizaţiilor, aparținând tipurilor istorico- 
culturale diferite, nu se transmit dela un tip la altul, IV. Civilizaţia 
fiecărui tip istorico-cultural ajunge la o desvoltare completă, la 
diversitate şi bogăţie, atunci când elementele etnografice ce-l 
compun, având o independență politică, constituesc o organizaţie 
federativă. V. Evoluţia fiecărui tip istorico-cultural se aseamănă cu 
acele plante plurianuale producătoare ale unui singur fruct, la care 
perioada creşterii este infinit de lungă, dar perioada înfloririi și 
fructificării este foarte scurtă şi le istovește, odată pentru tot- 
deauna, forţa lor vitală. Iată de ce un tip istorico-cultural, odată 
pornit spre declin, nu se mai reface. 

De aceea, Europa germano-romanică este neputincioasă în 
fața lumii slave, care reprezintă noul tip istorico-cultural în plină 
ascensiune, 

Pentru Danilevski, proiectul restabilirii imperiului grec ar fi 
fost o nenorocire, fiindcă tipul grec este în completă decădere şi 
n'ar fi fost în stare să stăpânească popoarele slave şi poporul ro- 
mân. Ar fi trebuit un stat dualist greco-român, după modelul 
Austro-Ungariei şi cu toate defectele acestuia. 

Dar şi o asemenea creaţie hibridă ar fi fost condamnată dela 
început 1). Cu atât mai mult că nu e vorba numai de slavii bal- 
-canici sau slavii apuseni, ci de ideea Panslavismului 2). 

In Federaţia Panslavă sub egida Rusiei vor trebui, spune 
Danilevski, « vrând, nevrând », să intre şi «acele popoare neslave 
(Grecii, Românii, Ungurii) pe care destinul istoric i-a legat indi- 
solubil de noi, din nefericire sau fericire, așezându-i în trupul 
slav » 3). 

Mai concret, componenţa federației panslave i se înfățișează 
astfel lui Danilewski: 

1) Imperiul Rusesc, inclusiv Galiţia şi Rusia Subcarpatică; 
2) Regatul Ceho-Moravo-Slovac; 3) Regatul Serbo-Croato-Slo- 
ven; 4) Regatul Bulgar; 5) Regatul Român cu Valachia, Moldova 
-o parte din Bucovina, jumătate din Transilvania până la Mureș, 
cu Basarabia apuseană, locuită în majoritate de Moldoveni, dar 
fără Basarabia sudică, luată dela Rusia în 1856, fără Delta Dunării, 
Dobrogea, care vor fi ruseşti; 6) Regatul Elen cu Thessalia, Epirul, 
partea de Sud-Vest a Macedoniei, Arhipelagul, Rodos, Creta, 
Ciprul şi părțile din Asia Mică dinspre Marea Egee; 7) Regatul 
Ungar; 8) Regiunea Constantinopolului, cu Rumelia și Asia Mică 
învecinată Metropolei, cu Bosforul, Marea Marmara și Dardanelele, 
cu peninsula Galipoli și insula "Thenedos. 

In această federație, Danilevski, învită cu multă curtuoazie, 
“şi pe Polonia! 

In concepția lui Danilevski, deci, România, ciuntită fără plă- 
mâni ca să respire aerul mării, fără jumătate din Basarabia, Tran- 


1) N. Danilevski, Rusia și Europa, St. Petersburg, 1895, p. 351. 
2) Ibid., p. 395. 
3) Ibidem. 

silvania și Bucovina, trebuia să fie inclusă în federația panslavă, 
mai ales că Românii «numai sprijinindu-se pe slavismul mai în- 
rudit cu ei vor putea lupta cu gallomania disolvantă şi cu imitația 
păturii intelectuale mizerabile » 1). 

Ca o manifestare a concepției panslaviste trebue să considerăm 
şi apariţia lucrării lui P. Batiuşcov 2), Bessarabia, Istoricescoie 
opisanie, S. Petersburg, 1892. Numai că în timp ce Danilevski 
afirmă prea hazardat înrudirea poporului român cu poporul rus, 
socotind probabil poporul nostru ca o ramură slavă latinizată, P. 
Batiuşcov, sau, mai curând, istoricul N. Petrov, care scrie partea 
istorică din lucrarea amintită, își dă seama de caracterul etnic şi 
rasial cu totul diferit al Românilor. 

De aceea, argumentarea lor e alta: pământul Moldovei a con- 
stituit altă dată părți din statele slave întemeiate de Varegi 
la Chiev, iar apoi de Slavii din Galiţia, iar Românii, potrivit 
teoriei Râssler, au venit mai târziu de pe malul drept al Dunării 3). 
Dar subsistă aici și teoria că Românii ar fi un popor slav romanizat 
căci Dacii și Geţii mar fi decât niște strămoşi slavi ai slavilor ruși 4) !... 
Iar Moldovenii ar fi chiar nişte slavi românizaţi. Oricum, pămân- 
tul ocupat de Moldoveni e locuit și de mulți Ruși, iar în Basarabia 
Rușii ca număr aproape că se concurează cu Românii, şi aceasta 
din timpurile cele mai vechi, elementul rusesc întărindu-se și prin 
afluxul continuu de fugari din Rusia și prin colonizările după ane- 
xiunea Basarabiei de către Rusia. 

Atâtea titluri de posesiune pentru Ruși, care le-ar justifica 
drepturile, nu numai asupra Basarabiei, ci asupra întregei Mol- 
dove până la Carpaţi, Siret şi Dunăre, iată ce vrea să insinueze 
autorul prin întreaga sa carte. 

Concepţia panslavistă a lui Danilevski a fost amendată de C. 
Leontiev, care, deși mare patriot rus și convins panslavist, dar mai 
pesimist şi mai realist, nu împărtășea optimismul concepţiei fede- 


1) Ibid., p. 442. 

2) Unul din aprigii rusificatori ai Poloniei și Lituaniei. L. Casso îl consi- 
deră + slavofil », dar, în momentul când a activat P. Batiușcov, slavofilismul tre- 
cuse în domeniul istoriei şi se transformase în panslavism. V. L. Casso, Rusia 
și basinul dunărean, trad. de St. Berechet, Iași, 1940. 

3) Op. cit., p. 11. 

*) Ibidem, pp. 11-12. 

ralizării tuturor slavilor, căci slavii apuseni sunt germanizaţi sau 
latinizaţi, iar slavii din Sud tind către viață statală proprie, cu regim 
politic democratic. Leontiev recomanda Rusiei întoarcerea la prin- 
cipiile politice bizantine, îndrumarea către o politică de expan- 
siune în spre Constantinopole, Rușii urmând să reprezinte ideea 
bizantină şi să formeze un sistem politic mai suplu, prin care sta- 
tele slave să fie atrase în sfera de influență a Rusiei, în sfere « de 
atracție dependentă v, ceea ce ar fi un fel de «alianță de State » 1). 

Concepţia panslavistă a fost supusă unei aspre critici de 
A, Gradowsky, care neagă ideea poporului teophor, a poporului 
ales, posesor al adevărului absolut 2) şi de Vladimir Soloviev, 
care previne pe ruşi ca, sub masca luptei pentru emanciparea sla- 
vilor, să nu se ascundă egoismul naţional, totdeauna steril, atât în 
politica internă cât și în acea externă, căci politica trebue supusă 
eticei şi în special eticei creștine 3). Vorbind despre interesul gru- 
pului de popoare slave de a se federaliza, cuprinzând pe Români, 
Unguri şi Greci, Soloviev pronunţă o sentință profund morală: 
«este imoral să se sacrifice intereselor inventate ale acestui grup 
de popoare, naţiuni vii, conştiente de ele însele » 4). 

Cu toate acestea, cercurile largi ale păturii intelectuale rusești 
au adoptat în politica externă punctul de vedere panslavist, ceea 
ce s'a manifestat prin aprobarea războiului din 1877—1878 şi 
succesul răsunător pe care l-a avut predica lui Dostoiewski pentru 
eliberarea slavilor de sub jugul turc și pentru ocuparea Constan- 
tinopolului şi a trecătorilor de către Ruși. 

Iar faţă de popoarele amintite, Românii, Ungurii, Grecii, care 
trebue să fie «fericiți» şi ei prin federația panslavă, s'a ivit 
în opinia publică rusească un sentiment de superioritate și chiar 
de desconsiderare, In special, față de poporul român — cel mai 
greu încercat, prin însăși ocupațiile ruseşti din timpul războiului 
cu 'Turcii — desconsiderarea mergea până la un dispreţ total, ceea ce 


3) C, Leontiev, Vostoc, Rossia i Slaujane (Orientul, Rusia şi Slavii), Moscova, 
1886, p. 226. 

2) V. A, Boldur, La Bessarabie et les relations russo-roumains, Paris, 1927, 
p. 226. 

3) VI. Soloviev. Polnoie Sobranje Sorinenii Nationalinaia probleme i Rossi, 
St. Petersburg, 1905, vol. V, pp. 10-11, 

t) Ibidem, pp. 273—274. 

l-a făcut pe 'Tolstoi, după ce a renunţat la această părere profund 
greșită, să numească «idioţi» pe aceia care i-au înculcat-o !). 

Ideile panslaviste erau foarte mult apreciate de cercurile ru- 
sești din jurul tronului țarilor şi mai ales de acele cercuri care con- 
duceau politica externă a Rusiei. Publicistul Catcov care exprima 
părerile acestor cercuri era de acord cu Danilevski și Dostoiewski, 
iar politica externă a țarilor Alexandru II, Alexandru III și Ni- 
colae ÎI nici un moment nu scăpa din vedere obiectivul principal 
al panslavismului: anexiunea Constantinopolului și a Strâmtorilor, 
cât și crearea unui sistem politic slav, gravitând în jurul Rusiei. 
Această politică a avut punctul ei culminant în activitatea lui Sa- 
zonov, ministru de externe din timpul primului război mondial, 
care a știut să stoarcă aliaţilor apuseni recunoașterea drepturilor 
Rusiei asupra 'Ţarigradului și a Bosforului. 

După detronarea țarului Nicolae al II-lea, conducerea Rusiei, 
care a trecut printr'o perioadă de frământări revoluţionare ce au 
sguduit-o din temelii, a revenit partidului bolşevic creeat de 
Lenin, care i-a fondat și ideologia. 

Marxist fanatic, Lenin, cercetând evoluţia economică mai nouă, 
ajunge la următoarele constatări: Desvoltarea uriașă a producţiei 
duce în sistemul economic capitalist la o concentrare extraordi- 
nară a întreprinderilor economice prin trusturi, carteluri și sin- 
dicate, care, dornice să-şi lărgească producţia pentru mărirea câşti- 
gurilor, luptă între ele pentru acapararea materiilor prime şi 
stăpânirea piețelor de desfacere, De altă parte, producţia este 
de fapt reglementată de bănci, care, din instituții mijlocitoare în 
circulația bunurilor și, în special, a capitalurilor, se transformă în 
stăpânele producției pe care o finanţează. 

Astfel ia naștere oligarhia financiară, hrăpăreață, acaparatoare, 
cu tendinţă de a lărgi mereu dominaţia și exploatarea pieţelor şi 
națiunilor, încât se ajunge, la un moment dat, să nu se mai găsească 
noi debuşee, Atunci începe lupta între diversele grupuri financiare 
în care sunt atrase şi guvernele. "Fendinţele de dominație financiară 
se transformă în imperialism economic, ceea ce se observă cel 
mai bine în lupta pentru colonii. « Monopolurile, oligarhia, ten- 
dința către dominație, în loc de tendinţă către libertate; exploa- 


2) V. L. Tolstoi, Journal Intime. Notă din 11 Iulie 1854. Paris, 1926. 

tarea unui număr tot mai mare de națiuni mici și slabe de către 
un mănunchi mic de națiuni bogate şi puternice, — toate acestea 
dau naștere acelor trăsături specifice ale imperialismului, care fac 
să fie caracterizat drept capitalism parazitar şi putred » 1). 

De aici urmează două lucruri: 1. Luptele economice între 
state, războaiele imperialiste şi tendința de emancipare din partea 
statelor și națiunilor slabe, cărora însuși capitalismul le dă arme. 
2. Contradicţiile economice ajungând la paroxism, sărăcirea ma- 
selor mari prin exploatare nemiloasă devenind insuportabilă, ten- 
dințele revoluționare se trezesc, se intensifică şi se acumulează, 
într'o energie imensă. Astfel că în faţa imperialismului mondial 
se ridică spiritul revoluționar mondial, care va realiza revoluţia 
mondială. Căci orice război imperialist se transformă în război 
mondial; orice revoluţie însemnată devine revoluție mondială ?), 
iar între ele, după Stalin, este o legătură indisolubilă, căci față 
de fatalitatea războaielor imperialiste și mizeria, pe care o pro- 
voacă, se unesc, pentru a lupta în comun, cele două forțe revolu- 
ţionare: proletariatul și coloniile °). Pentru consolidarea revolu- 
ției şi trecerea la noul regim comunist care este indicat de dialectica 
însăși a evoluţiei economice, ca regim planificat și opus regimului 
capitalist anarhic, este nevoie de instituirea dictaturii proleta- 
riatului, reprezentată de partidul comunist internaţional. In Rusia, 
acest partid a pus stăpânire pe putere din 1917. Puterea sovietică 
e forma statală a dictaturii proletariatului. 

Se naşte însă problema: este oare Rusia indicată să devină 
cea dintâi citadelă a puterii proletariene, când evoluţia economică 
a acestei țări e departe de a atinge nivelul celorlalte țări capitaliste, 
ca Anglia, Franţa, Germania, Statele-Unite şi deci contradicţiile 
economice în țara amintită nu sunt atât de acute, iar proletariatul 
nu este un factor atât de puternic ca în celelalte țări? 


1) N. Lenin, Imperializm kak nouejsii etap kapitalisme, Petrograd, 1919, pp. 
120. Din acest pasaj se vede clar că bolşevismul, considerând Europa ca un 
sistem de imperialisme aflate în luptă permanentă, o declară, ca şi panslavismut 
de altă dată, € putredă o, 

3) N. Buckharin, Dictatura proletariata v Rosii i mirovaja revoljucia, Odessa, 
1920, pp. 12-13. 

5) I. Staline, Doctrine de PU.R.S.S., Paris. Ed. Flammarion, 1938,. 
p. 22. 

La aceasta Stalin răspunde: « Frontul capitalului a fost stră- 
puns acolo unde lanțul imperialismului era mai slab » 1). În 1917 
acest front era mai slab în Rusia, a doua etapă a revoluţiei mon- 
diale putând fi India sau poate Germania... 2). 

Acesta e răspunsul georgianului Stalin. Explicația mai plau- 
zibilă însă este aceea că fondatorul bolșevismului, N. Lenin, 
rus sută la sută, descendent dintr'o familie de nobili, era stăpânit 
de acelaşi mesianism rusesc, prezentat sub forma unei evanghelii 
de origină marxistă, de care înainte vreme erau stăpâniţi slavofilii 
şi panslaviştii ruși. 

Acest caracter mesianic al bolșevismului l-a făcut pe N. Ber- 
deaev, — un neokantian marxist, în tinereţe convertit apoi la filo- 
sofia creştinismului ortodox, —să afirme că bolşevismul, atât 
prin nihilismul său metodic şi total față de trecut, cât și prin carac- 
terul mesianic al doctrinei revoluției mondiale, este un fenomen 
specific rusesc 2). Karsavin, alt cugetător rus reacționar, susține 
că toți Ruşii sunt bolşevici, bolşevismul fiind o trăsătură a psiho- 
logiei etnice rusești, căci totdeauna idealurile, scopurile şi planu- 
rile Ruşilor au tins către Absolut, ei urînd și disprețuind ceea 
ce e mijlociu, ceea ce reprezintă compromisul. 

Acest caracter mesianic al doctrinei leniniste trebue să ne facă 
foarte prudenţi atunci când cercetăm atitudinea bolşevismului 
față de problema națională. 

In adevăr, din expunerea succintă a doctrinei leniniste, s'ar 
părea că bolşevismul se revoltă împotriva oprimării națiunilor mici 
de către țările imperialiste şi priveşte cu simpatie tendința lor de 
emancipare, deoarece și ele se ridică astfel împotriva imperialis- 
mului și ajută revoluția mondială. In epoca imperialistă de azi, 
după Lenin, devine deosebit de acută tendința puterilor impe- 
rialiste de a anexa pe cele mai mici, tendinţa de subjugare a națiu- 
nilor mici, căci 4anexiunea nu este altceva decât călcarea auto- 
determinării naţiunilor » 4). Şi, adaogă Lenin, nu numai în colonii, 
ci şi în ţările de cultură și civilizație veche, imperialismul duce la 
aceleași anexiuni și la întărirea subjugării naţionale, iar ca exemplu 


1) Ibidem, p. 24. 

3) Ibidem. 

3) N. Berdeaev, Filosofia neravenstya (Filosofia inegalității), Berlin, 1923. 
€ N. Lenin, Op. cit., p. 117. 

serveşte Alsacia-Lorena pentru Europa apuseană !), «Finlanda, 
Polonia, Letonia, Ucraina, Hiva, Bukhara, Estonia și toate cele- 
lalte provincii locuite de nevelicoruși pentru Rusia » 2). 

De aceea, încă din Aprilie 1917, în timp ce guvernul provizoriu 
rus păşea timid pe calea concesiunilor parţiale față de cererile 
naționalităților din Rusia, de a li se acorda autonomie naţională, 
Lenin lansează formula categorică a completei « autodeterminări 
naționale » până la separațiune de Rusia, formulă care a devenit, 
ca şi «pacea fără anexiuni şi contribuţiuni », ca şi «întreg pă- 
mântul este al celor ce-l muncesc cu braţele », unul din principiile 
dominante ale revoluţiei ruseşti. 

Mai târziu, însă, Lenin limitează principiul autodeterminării 
naționale, socotindu-l valabil numai în funcţie de sprijinul pe 
care acesta îl dă, în fiecare caz concret, revoluţiei mondiale, astfel 
încât se pot întâmpla cazuri când acest principiu trebue respins. 
e Diferite revendicări... cuprinzând şi dreptul naţiunilor de a 
dispune de ele însele, afirmă Lenin, nu au un caracter absolut, 
ci sunt paralele unui ansamblu al mișcării democratice (azi socia- 
liste) mondiale. E posibil ca în anumite cazuri concrete parcela 
să contrazică totul și atunci trebue să fie respinsă » 5). 

E aici o considerare a problemei naţionale ca o chestiune de 
ordin tactic pentru bolşevism. Mişcările naţionale de desrobire 
sunt aprobate atât timp cât ele sunt numai instrumente ale revo- 
luţiei mondiale. 

Evident, însă, că naţiunile din Rusia revoluţionară, conștiente 
de personalitatea lor etică autonomă, nu puteau să se considere 
ca simple mijloace pentru realizarea ideii revoluţiei mondiale, 
atât de scumpe lui Lenin şi partizanilor săi bolşevici. 

In cursul anilor 1919—1920, când bolșevismul a dus grele 
lupte cu contrarevoluţia albă, națiunile emancipate din Rusia 
mau arătat prea mari simpatii nici contrarevoluționarilor însuflețiți 
de vechile idei imperialiste ruseşti, nici bolşevicilor care combăteau 
pentru un nou mesianism şi imperialism proletarian. Aceste na- 
țiuni căutau să lupte, uneori pe două fronturi deodată, ca să-şi 


1) Ibid., p. 118. 

3) Ibid., p. 4 

3) Lenin, Opere Complete, vol. XIX, pp. 257—258, ed. rusă, citat de I. Stalin, 
în $ Doctrine de LU,R.S.S.», p. 55. 

organizeze o viață naţională proprie în formă de stat naţional 
independent. Așa a fost cazul Finlandei, Estoniei, Letoniei, 
Lituaniei, Poloniei şi chiar al Ucrainei şi al patriei lui Stalin — 
Georgia. 

Iată de ce în practică bolşevicii şi-au schimbat foarte curând 
atitudinea față de problema națională. Ei au recunoscut indepen- 
dența noilor state naționale, create în părțile de margine ale fostei. 
Rusii, numai sub presiunea greutăților ce le aveau în timpul 
războiului civil. 

Mai târziu, însă, în 1929, Stalin afirmă necesitatea de a combate 
tendinţa unora de a se mărgini în cadrul strict național ca și parti- 
cularismul național al unor socialiști, care nu vor să vadă nimic 
dincolo de colțul lor național și nu înţeleg legătura ce atașează 
mișcarea de eliberare a țării lor de mișcarea proletariană a ţării 
dominante 1). De aceea socialiștii ţării asupritoare trebue să facă 
propaganda pentru separaţia țării asuprite, iar socialiștii țării mici 
să facă propaganda unirii liber consimţite a naţiunilor 2). 

Cu alte cuvinte, primii pot arunca lozinca separaţiei, în scop 
demagogic, dar ceilalți trebue să-și dea seama de sensul adevărat 
al acestei propagande și să se supună imperialismului revolu- 
ţionar al proletariatului internaţional! 

Această atitudine au avut-o bolșevicii în mod consecvent și 
față de România. Deși Basarabia s'a unit cu Regatul Român în 
baza principiului « autodeterminării popoarelor » formulat de 
Lenin, actul unirii n'a fost recunoscut de bolşevici ca act de 
autodeterminare. La conferința din Viena în 1924 ei au cerut 
plebiscitul (deși această formă democratică și burgheză de auto- 
determinare nu era de loc implicată în formula revoluționară a 
lui Lenin din 1917!), știind bine că cu această propunere nu se 
puteau împăca nici demnitatea Regatului României, nici principiul 
intangibilității tratatelor de după războiul mondial, principiu 
ce era pe atunci pivotul întregii politici externe a statelor euro- 
pene învingătoare. 

Nu numai atât. C. Rakovski contesta chiar dreptul Basarabiei 
de a se autodetermina, pentru motivul că ea a fost cucerită de 


3) I. Staline, Op. cit., p. 58. 
2) Ibid., p. 59. 

ruşi de mai multe ori în timpul războaielor ruso-turce! Pe 
drept cuvânt, A. Boldur întreabă pe comunistul Racovski: 
« Ce e asta? Apologia cuceririlor de fapt? Justificarea războaielor 
şi imperialismului? Și cine scrie aceasta? E oare un politician 
rus al secolului al XIX-lea sedus de visul panslavismului sau 
ambasadorul unui stat comunist al secolului al XX?»1). 

Inființarea republicii moldovenești de peste Nistru, în gra- 
nițele căruia hărțile rusești oficiale cuprindeau punctat și Basa- 
rabia, era de asemenea un semn vădit că bolşevismul rusesc nu va 
accepta separația Basarabiei și Unirea ei cu țara-mamă. 

Cu atât mai mult, nu putea Uniunea Sovietică să facă o politică 
de amiciţie față de România, cu cât ea ştia că țara noastră prezintă 
o piedică de netrecut față de expansiunea comunismului spre 
Sud-Estul Europei. România a lichidat bandele comuniste din 
Moldova şi Basarabia în 1917—1918. Tot ea a zădărnicit spăr- 
tura în frontul european anti-comunist, spărtură produsă de 
comunism întrun «punct slab » — Ungaria — în 1919. Spiritul 
profund antibolșevic al poporului român exaspera pe conducătorii 
sovietici, care nu puteau găsi cuvinte suficient de tari pentru a 
huli acest popor în orele de propagandă, la posturile lor de 
radio. 

De aceea, a fost greșită politica externă de apropiere față de 
Rusia și speranța că, în cadrul unui sistem de tratate tinzând 
către stabilizarea păcii europene, Rusia în cele din urmă își va pune 
semnătura pe actul internațional din 1920, prin care Franța Anglia, 
Italia și Japonia au recunoscut înglobarea Basarabiei în graniţele 
Statului Român. Această speranță s'a dovedit o iluzie deşartă și, 
cu toate că la baza acestei politici față de Rusia erau motive de 
sincer pacifism, Ruşii o considerau ca un joc ipocrit și laş al unui 
popor mic și slab, 

Căci Rusia bolșevică nu dorea pacea. Ea visa război, războiul 
imperialist între ţările capitaliste, război care să provoace revo- 
luţia mondială. Toată purtarea ei a fost de a încuraja Franța, 
printr'o alianță de mai mulți ani, în rivalitatea ei cu Germania, 
în plină refacere sub regimul național-socialist, pentru ca atunci, 
când a văzut o apropiere între Franța şi Anglia, să închee un tratat 


1) A, Boldur, La Bessarabie et les relations russo-roumains, Paris, 1927, p. 209. 

de amiciție cu Germania şi să-i dea acesteia siguranţa că în cazul 
unui război nu va fi atacată pe la spate. 

Rusia bolșevică a avut războiul dorit. A început să profite 
de pe urma eforturilor războinice ale Germaniei, ocupând partea 
răsăriteană a Poloniei, sub pretextul că e vorba de populaţie ucrai- 
neană și bielo-rusă, dar cuprinzând și spaţii însemnate locuite de 
Polonezi, care totdeauna s'au «autodeterminat > în defavoarea 
Rușilor şi ca dușmani ai Rusiei. A venit apoi rândul naţiunilor 
estonă, letonă, lituaniană, care, de asemeni, în 1917—1918 s'au 
«autodeterminat » şi pe care Ruşii l-au ocupat fără nici o motivare. 
Apoi s'a produs războiul ruso-finlandez din 1939—1940, prin care 
bolșevicii nici nu puneau măcar problema € autodeterminării », 
ci au stors prin violenţă un teritoriu locuit de un popor cu totul 
străin. 

In sfârşit, la 26 Iunie 1940, Uniunea Sovietică trimite şi Ro- 
mâniei cunoscuta notă ultimativă, care, prin graba și inconherența 
redactării ei, prezintă un document unic în analele diplomaţiei 
moderne !). 

Ceea ce este de relevat în această notă, e acceptarea punctului 
de vedere panslavist a lui Danielevschi prin afirmarea că Basarabia 
e «populată în principal cu Ucrainieni ». Reamintim că Danie- 
levschi credea că numai partea apuseană, dinspre Prut, a Basara- 
biei e populată «în majoritate » de Români, și acolo fiind aşezaţi 
însă Ruși. Iar partea de răsărit a provinciei, ar fi fost după el, 
în întregime rusească!. . . 

Iar prin teoria creată în «Republica moldovenească » de peste 
Nistru, apoi propagată cu un fanatism isteric, de Ruși timp de 
un an de zile şi în Basarabia cotropită, teoria după care Moldo- 
venii nu sunt Români, ci Slavi românizaţi, ca şi prin încercarea 


1) Iată exemple: «acum când slăbiciunea militară a U.R.S.S. a trecut în 
domeniu! trecutului. . .». Nota cere partea de Nord a Bucovinei pentru raţiunea 
că 1) e locuită de ucrainieni; 2) are comunitatea soartei istorice (!?); 3) dar și 
ca & mijloc de despăgubire » a « Rusiei pentru dominaţiunea de 22 ani a Româ- 
niei în Basarabia ». Chestiuni teritoriale tratate ca simple chestiuni comerciale | 
din acest punct de vedere nu există nici o deosebire între imperialismul capi- 
talist al Statelor-Unite, care cumpără dela Anglia insule și baze maritime şi 
aeriene, şi imperialismul proletarian al Rusiei care se « despăgubeşte > cu teritorii 
pentru pagube economice imaginare, uitând cu totul chestiunea + plebiscitului + 
atât de mult agitată altădată! 

de a modela o limbă stâlcită în acest scop, bolşevicii s'au plasat 
pe terenul pregătit de alt panslavist, menționat de noi, P. Ba- 
tiuşcov. 

Astfel, cu toată deosebirea de scopuri fundamentale între poli- 
tica externă țaristă, inspirată din teoriile panslaviste, şi politica 
externă bolșevică, inspirată de concepţia revoluției mondiale, 
ele s'au întâlnit şi au fost de acord într'un punct cardinal pentru 
succesul sau insuccesul acestei politici: atitudinea de dușmănie 
ireconciliabilă față de România. 

Căci, pentru panslavism, poporul român așezat «pe fermecă- 
toarele povârnișuri ale munţilor Carpaţi, formând parcă o săgeată 
înfiptă între naţiunile slave «a împiedecat unirea acestor popoare 
spre teribila « dosadă» a diplomatului rus E. Fonton !) care a 
scris rândurile citate. Iar pentru bolşevism, România a fost o for- 
tăreață înaintată, care a rezistat ofensivei comuniste timp de 22 ani 
şi, deși lovită și rășluită în 1940, a continuat să reziste pentru 
ca peste un an să constituie, azi, un punct de plecare important 
în ofensiva Europei civilizate împotriva barbariei sovietice. 

Trebue să ne dăm seama, însă, că atât timp cât poporul veli- 
corus, expansionist şi imperialist, va juca un rol de conducere 
în statul format din velicoruşi, ucraineni, bieloruşi şi alte popoare 
cucerite, şi atât timp cât o asemenea Rusie va juca un rol de primul 
rang în Orientul Europei, cea dintâi expusă loviturilor din partea 
ei va fi România. 

Iată de ce ni se va impune totdeauna o organizare militară, 
temeinică, o bună înzestrare tehnică a armatei și o pregătire per- 
manentă a spiritului războinic și ofensiv, părăsind educaţia paci- 
fistă şi ideologia defensivă din ultimii ani. 

V. HAREA 


1) L, Casso, Rusia și Bazinul dundre-n, trad. de St. Bereche*. Iaşi, 1930, 
p. 338. 

IDEOLOGIA NATURALISTĂ 
IN CONCEPŢIA ISTORIEI 
LA B. P. HASDEU 


Rezultatele strălucite dobândite de ştiinţele naturii în explo- 
rarea realităţii, tendinţele practice ale epocii moderne de a simpli- 
fica şi determina principiile ultime ale vieții sociale 1) şi pătrunde- 
rea ideii de lege în cercetările asupra unor manifestări sociale, ca: 
filosofie, psihologie, economie, lingvistică 2), etc., considerate dela 
Voltaire încoace drept componente ale obiectului istoriei: toate 
acestea fac să apară printre istorici o idee nouă. Ideea aceasta, care 
încetul cu încetul produce un nou curent în istoriografie, constă 
în afirmarea, din ce în ce mai accentuată, a necesităţii constituirii 
istoriei ca ştiinţă de legi, după modelul științelor naturii. 

Pentru istoricii care împărtășeau această părere, faptele trecutului 
nu sunt decât o părticică din cadrul cel mare al fenomenelor naturii 
şi, ca atare, ele nu se pot sustrage principiilor de subordonare imua- 
bile şi universale, caracteristice fenomenelor naturii. De aceea, ştiin- 
ţifizarea istoriei nu întâmpina, pentru ei, nici un fel de dificultate, 
problema reducându-se la o simplă chestiune de metodă, capabilă 
a înlesni descoperirea legilor specifice faptelor istorice. 

Curentul acesta, deşi vechi în istoriografie, sub anume forme 
latente, datând încă dela Bodin, Montesquieu, sau Condorcet 3), 


1) Pentru problema aceasta, cf. Fränkel F., Buckle und seine Geschichtsphi- 
losophie, Bern, 1906, pp. 1—14. 

3) Cf. Eucken R., Les grands courants dela pensée contemporaine, trad. p. 
Buriot et Luquet. Paris, 1911, pp. 199—218, 328—366. 

3) Cf. despre ei: capitolele respective din Flint R., Philosophie de Uhistoire 
en France, trad. p, L. Carrau. Paris, 1878 şi Bernheim E., Lehrbuch der histo- 
rischen Methode und der Geschichtsphilosophie, E. 5 şi 6. Leipzig, 1908, pp. 649-650, 

nu-şi găsește o deplină înfăptuire decât în veacul al XIX-lea, în 
cadrul pragmatismului istoricilor romantico-liberalişti și filosofiei 
pozitiviste a lui A. Comte. 

Modul în care romanticii realizează această idee, le este pro- 
priu. Considerând diferitele aspecte sub care se prezintă viața 
socială a unui popor: politică, literatură, artă, drept, economie, re- 
ligie, etc., ca manifestări ale aceluiași spirit naţional, care se des- 
voltă, de-a-lungul veacurilor, încorporându-se în diverse forme, 
specifice acestor înfățișări, romanticii introduc în istoriografie 
ideea de evoluţie organică și caută să descopere legile sau prin- 
cipiile generale care subsistă la baza acestei evoluţii 1). 

Mai multe șanse decât romanticii aveau însă, în această pri- 
vință, pozitiviştii descinși din sistemul lui A. Comte. Unul dintre 
aceştia, H. Th. Bukle, autorul unui vast proiect al « Istoriei civi- 
lizaţiei engleze », — dar din care n'a putut realiza decât o parte 
a introducerii, apărută în două volume, la 1857 și 1861, — este ade- 
văratul întemeietor al istoriografiei naturaliste. 

Opera lui Buckle a fost tradusă, fie parţial, fie în întregime, 
aproape în toate limbile de cultură ale Europei. La 1860 apare tra- 
ducerea germană 2), între 1862—1863 cea rusească 2), la 1864 cea 
italiană €) şi la 1865 cea franceză 5). 'Traducerile acestea au circulat 
în mai multe ediții ê), răspândind ideile învățatului englez peste 
toată Europa. Dar cu toată faima de care s'a bucurat la început, 


1) Cf. Fueter E., Geschichte der neueren Historiographie, München u. Berlin, 
1911, p. 416; Croce B., Teoria e storia della storiografia, ed. II, Bari, 1920, 
p. 253; Guilland A., L'Allemagne nouvelle et ses historiens (Niebuhr, Ranke, 
Mommsen, Sybel, 'Treitschke), Paris, 1900, p. 29. 

2) Prima traducere se datoreşte lui A. Ruge şi d, T., iar a doua, în două 
volume, apărută la 1900, lui Ritter. 

3) In ruseşte poartă titlul: BokľIstoria civilizacii va Anglii, tom. I, cast’ 
I—II, tom. II, tradusă de Bujnicka și O. Nenarokomova, Sanktpeterburg, 
1862—1863. La 1865 pare să fi apărut o nouă traducere. Un exemplar din prima 
şi vol. II din cea de a doua traducere se găsesc la Academie sub cota: 6076. 

1) G. Strafforello a tradus primele cinci capitole sub titlul: L’Incivilimento, 
Milano, 1864. 

5) Traducerea franceză se datoreşte lui Baillot; a apărut în cinci volume 
la 1865, iar la 1881 a fost reeditată, 

*) In engleză, ediția a VII-a a apărut în 1902; în germană, traducerea lui A. 
Ruge a cunoscut la 1901, a VII-a ediție. 

concepţia pozitivistă n'a prins rădăcini decât în Anglia, America, 
Franţa, Polonia și Rusia, fiind aspru combătută în Germania de 
istoricii idealişti t). Elevii lui Buckle sunt, în Anglia şi Ame- 
rica, Lecky, Stephen (un punct de vedere asemănător avea și 
Draper). In Franţa, Taine, Brunetitre şi Albert Sorel descind din 
Comte 2). In Polonia concepţia naturalistă prinde rădăcini mai 
ales în şcoala pozitivistă dela Varșovia şi-şi găsește însemnați re- 
prezentanți în Smolenski și Korzon 5). In Rusia, unde Comte şi 
Buckle erau foarte cunoscuţi 4), influenţa filosofului englez se 
resimte mai ales la Cernyăvskij, Lavrov şi Michajlovskij 5). Mai 
târziu punctul de vedere naturalist se introduce, prin inte: mediul 
lui Taine, şi în Germania, datorită şcoalei istorice a lui Wilhelm 
Scherer €). 

In a doua jumătate a veacului al XIX-lea, spiritul naturalist 
pătrunde şi la noi. Pe la 1870, la «Junimea erau foarte cunoscuţi, 
Spencer, Darwin, Draper şi Buckle, iar unii junimişti mai cuno- 
şteau și pe Comte 7). Cât privește pe Buckle, acesta era «un autor 
la modă în Iaşi » 8), încă dinainte de 1868. Xenopol spune că si- 
stemul lui Buckle a fost introdus la noi, chiar la « puţin timp după 
apariţia lui » şi că ar fi avut o mare influență °). După Panu, gustul 


Aa 


pentru Buckle îl răspândise în Iaşi, Titu Maiorescu, care, în 


1) Cf. Fueter, op. cit., pp. 577—578. 

*) Idem, pp. 575—592. 

3) Cf. Handelsman M., La methodologie de l’histoire dans la science polanasse, 
în Revue de synthèse historique, 1922, p. 93, cf. şi nota 2, precum și articolul 
aceluiași: Les études d'histoire polonaise et les tendences actuelles de la pensée 
kistorique en Pologne, în aceeaşi revistă, anul 1925, p. 66. 

4) Despre Comte cf., Sakulin-Moskau Dr., Die russische Literatur. Postdara, 
1927, p. 91. 

5) Cf. Masaryk G. Th., Zur russischen Geschichte-und Religionsphilosophie 
Soziologische Skizzen. Jena, 1913, vol. I, p. 185 și vol. II, pp. 36—196. 

*) Despre influenţa lui Taine asupra lui Scherer cf. Ion Sân-Giorgiu, As- 
pecte literare. Sibiu, 1938, p. 15. 

?) Panu Gh., Amintiri dela « Junimea » din Iaşi. Buc., 1920, I, p. 114. 

8) Bodin D., A. D. Xenopol şi 4 Junimea ». Buc. 1937 (extr. «Convorbiri 
Literare), p. 13; cf. şi Negruzzi I., Amintiri din «Junimea». Buc., « Viaţa 
Românească + [fără an], p. 186. 

*) Xenopol A. D., Istoriile civilizațiunii, « Convorbiri Literare», 1869, 
P. 124, col. II-a. 

1868 1), a ţinut mai multe prelegeri populare despre ideile istori- 
cului englez, și odată chiar un curs la Universitate. Cel dintâi 
care a scris în « Convorbiri » despre Buckle, a fost V. Pogor, la 
1867 2), căruia i-a urmat peste doi ani Xenopol $), cu o critică a 
ideilor lui Buckle, care, tradusă în limba germană, se pare a-i fi 
servit ca teză de doctorat în filosofie 4). 

Ideea aceasta de a transforma istoria într'o știință de legi n'a 
putut rămâne străină lui Hasdeu, mai ales că ea găsea în sufletul 
istoricului nostru o predispoziţie înnăscută. Căci se pare că B.P. 
Hasdeu a moștenit dela tatăl său înclinația spre științele pozitive. 
Intr'un caiet al său se găsesc consemnate mai multe scrieri compuse 
între 1852—1854, adică la o vârstă de 14—15 ani, între care şi 
unele subiecte din domeniul ştiinţelor exacte 5). De altă parte, 
în revistele sale dintre 1859-1870 termenul de știință se alătură 
adesea, în subtitlu, pe lângă cel de literatură, de istorie, etc. 9). 

Dar deși Hasdeu manifestă unele aderențe naturaliste chiar 
dela începutul activităţii sale, spiritul naturalist nu-și găsește de- 
plină expresie în opera sa, decât ceva mai târziu, în monumen- 
tala Istorie critică a Românilor, apărută parțial la 1873 şi 1875. 

Istoricul nostru cunoștea la 1870, majoritatea încercărilor na- 
turaliste despre care am vorbit. Bodin, Montesquieu, Herder, 
Condorcet, etc. apar des citați în scrierile sale din această vreme; 
în plus, Hasdeu citise atât pe Comte, cât şi pe Buckle, și s'a lăsat 


1) Panu, op. cit., vol. Il, p. 147; pentru datare v. Torouţiu, Studii şi do- 
cumente literare, 1], Buc., 1932, P. 119. 

2) « Convorbiri Literare », 1867, pp. 80—87. 

3) Cf. idem, pp. 105—109, 121—125, 145—150, 164—170, 203—208, 217— 
224, 235—240, 251—265, 281—186, 293—301, 309—321. 

4) Bodin, op. cit., p. 14. Despre Buckle mai scrie la noi, dar în urma lui 
Hasdeu, Angel Demetriescu, Determinmismul în istorie, Teoria lui H. T. Buckle. 
< Revista Contemporană t, 1873, pp. 851—871. Mai târziu, ideile lui Buckle îl 
influenţează şi pe Eminescu (cf. 'Torouţiu, op. cit., p. 120, unde se dă şi bi- 
bliografia pentru Eminescu). 

$) Dintre acestea cităm: Infini, ébauche d'un diagnostic de Pastronomie, 
par le prince Dieu-donn€ Petriceiko-Hasdeu, Loi de Pinfini, problème d'astro- 
nomie; George Cuvier, De Pesprit de la paleontologie, Etude philosophique par 
le Prince; cf. Dragomirescu, 1., Ideile şi faptele lui B. P. Hasdeu, Buc., 1913, p. 25. 

*) Din Moldova, laşi, 1862. Precuvântare. Hasdeu spune aci că orice ar- 
ticol, fără deosebire, + până şi o cercetare matematică sau medicală se va primi 
în coloanele acestei foi». 

pătruns de ideile lor. Astfel, el se declară categoric, «adept al po- 
zitivismului » lui Auguste Comte 1), iar cât priveşte pe Buckle, la 
1869 el replică lui Xenopol, care criticase pe filosoful englez, că 
«n’a înțeles nimic», din tot articolul său 2), amintește de câteva 
ori, în Istoria critică 2), numele savantului englez, îi citează opera 
la 1873, în traducerea lui Baillot dela 1865 4), și mărturisește că 
adoptă concepţia sa asupra istoriei. « Ne place anticul Erodot când 
cuprinde istoria lumii în narațiunea unei scurte expediţiuni a per- 
sului Darie împotriva Sciţilor şi ne place și mai mult modernul 
Buckle, când încearcă a stabili legile evoluției universale în cadrul 
civilizațiunii engleze », spune Hasdeu 5). 

Pentru a putea înțelege pe Hasdeu, să urmărim, mai întâi, 
ideile lui Comte și Buckle. 

Comte arăta că, trecând prin faza religioasă și metafizică, ome- 
nirea se găsește în vremea sa în stadiul pozitivist al cunoaşterii 
fenomenelor, în care inteligența umană renunţă la explicări supra- 
naturale și metafizice, şi, menţinându-se în cadrul faptelor reale, 
își propune, ca singură temă acceptabilă, a găsi legile faptelor °). 
Şi, ca şi toate ştiinţele, sociologia trebuia să fie, pentru el, o știință 
de legi. Legea supremă pe care o descoperise Comte e legea celor 
trei stadii de evoluţie socială. 

Buckle a împrumutat dela Comte ideea de a transforma isto- 
ria într'o ştiinţă de legi. El se ridică împotriva istoricilor care nu 
fac decât să povestească faptele trecutului și să extragă din ele sfa- 
turi morale sau politice utile 7), constatând cu mâhnire că există 
în istoria umană «o particularitate nenorocită », care face ca isto- 
ricii să nu întrebuințeze metoda generalizării, pentru a ieși din 
particularitatea faptelor şi a se ridica până la legile acestor fapte, 


1) Ist. crit., 1874, p. 109. Mai vorbeşte despre Comte la p. 192. La 14 Oct. 
1874, deschizându-se cursul de filologie comparată la Universitate, face un 
istoric al evoluţiei ştiinţelor după Comte; cf. Columna lui Traian, 1874, P. 26. 

2) Traian, 8 Iunie 1869, p. 76; v. şi 16 Iulie, p. 136. 

2) Ed. 1874, p. VIII şi 178. 

4) Materia, spiritu şi divinitatea, Pozitivismul istoric, Columna, 1873, P. 144. 

5) Ist, crit., 1874, p. VIII. 

6€) Comte A., Cours de philosophie positive, tom. I, Paris, 1892, P. 4- 

7) Buckle, Histoire de la civilisation en Angleterre, trad. Baillot, Paris 1865, 
I, p. 8. 

deşi generalizarea e admisă în toate celelalte ştiinţe 1). De aceea 
Buckle crede că «istoria este pe de-a'ntregul defectoasă» și își 
propune a o ridica «la același nivel cu celelalte ştiinţe 2), sperând 
a «săvârşi pentru istoria umană, ceva echivalent sau cel puţin 
analog cu ceea ce a fost săvârșit de alţi cercetători pentru diferitele 
branşe ale științelor naturale » 8). 

Deşi nu este exprimată chiar prin termenii lui Comte sau 
Buckle, ideea aceasta de a transforma istoria într'o știință de legi 
a prins și în concepţia lui Hasdeu. Voind să arate « filosofia » care 
stă la baza scrierii sale, Hasdeu citează un fragment dintr'o poezie 
a lui Creţianu, în care ideea de lege și determinismul absolut sunt 
evidente: « Viitorul este săpat în trecut. Ale omenirii legi sunt ne- 
schimbate » €). Altă dată Hasdeu spune că «istoria ar fi o ciudată 
știință, de a povesti toate acestea [faptele istorice] ca un simplu 
joc al hasardului, fără a înlânțui cauzele cu efectele » 5)..., sau re- 
cunoaște că « Migraţiunile popoarelor au legi ale lor proprii, ca și 
toate celelalte fenomene istorice » °). 

Opera lui Hasdeu intenționa să se constitue, aşa dar, ca o 
ştiinţă de legi. 

Dar naturalismul nu putea fi aplicat decât unui domeniu vast 
de fapte. Câtă vreme istoriografia se reducea la povestirea faptelor 
regale sau ale anumitor personalități politice și eclesiastice proe- 
minente, ea nu putea deveni ştiinţă de legi, căci faptele unui om, 
considerate individual, oricât de însemnate ar fi, par prea fluctua- 
bile şi prea întâmplătoare, pentru a fi socotite ca stăpânite de legi 
eterne şi absolute, ca valabilitate în timp şi spațiu. De aceea intro- 
ducerea ideii de lege în istoriografie impune lărgirea obiectului 
istoriei, dela zstorza poltică-biografică, la istoria civilizației și cul- 
turii. Şi întradevăr, toate încercările naturaliste se bazează pe 
conceptul de istorie a civilizaţiei. Pentru Comte, obiectul sociolo- 
giei, în care se cuprindea, după el, și istoria, este « societatea vii- 


1) Ibidem. 

2) Ibidem. 

5) Ibidem, p. II. 

t) Ist, crit., IL, 1875, p. Il. 
5) Columna, 1871, p. 144. 
€) Ist. crit., 1873, p. 78. 

toare cuprinzând și unind toată omenirea » 1), sau, după cum ob- 
servă Paul Barth, « feluritele societăți care apar în istorie» 2). 
Buckle constată că s'a dat destulă importanță «istoriei legisla- 
ţiunii, religiei, științei, literaturii, artelor frumoase, invenţiunilor, 
moravurilor, stării popoarelor » 3), etc., încât avem o imensă co- 
lecţiune de fapte, «cu ajutorul cărora trebue studiat progresul 
omenirii » €). Şi, istoricul englez scrie un judicios capitol despre 
mișcarea care a «lărgit » obiectul istoriei, dela istoria politică şi 
religioasă, la istoria culturală modernă 5), 

Fără a-şi avea izvoarele în Comte sau Bukle, concepția istoriei 
culturale apare şi la Hasdeu. « Orice fracțiune a neamului româ- 
nesc va fi aprofundată sub toate aspectele : teritorial, etnografic, 
dinastic, nobilitar, ostâșesc, religios, juridic, economic, literar și 
artistic », scrie istoricul nostru 9). Ceea ce a făcut Comte sau Buckle 
în această privință se reduce numai la a determina pe Hasdeu, prin 
ideile lor naturaliste, să-şi schimbe concepția despre obiectul 
istoriei, înlocuind istoria biografică, cum era Jon Vodă, cu istoria 
culturală. Schimbarea aceasta apare clar în relief în decursul activi- 
tății istorice a lui Hasdeu, la 1869, când, în Decemvrie, anunțând 
o nouă ediţie a scrierii despre Ion Vodă, îi schimbă complet planul. 
Colecţia nu mai poartă titlul de « Oamenii mari ai Românilor », 
ca la 1865, ci «Latinii din Oriinte », iar subtitlul « Aventurile, 
Domnia, Războaiele, Moartea lui loan Vodă; Rolul său în istoria 
universală şi în vieața poporului român», e înlocuit cu « Istoria 
politică, militară, economică, juridică și literară a naţiunii române 
în ajunul lui Mihai cel Viteaz » 1). Noua ediţie, care de fapt n'a 
mai apărut, trebuia să fie o cu totul altă operă, atât ca plan cât 
şi ca extensiune, căci ediția dela 1865 se mărginea la un singur 
volum de 254 de pagini, pe când cea proiectată trebuia să cuprindă 
două tomuri de câte 300 de pagini 8). Chiar Istoria critică era 


3) Barth P., Die philosophie der Geschichte als Soziologie, Leipzig, 1897, p. 27- 

2) Ibidem. 

3) Buckle, op. cit., p. 6. 

1) Idem, p. 8. 

5) Idem, III, cap. XIII, pp. 129—197. 

°) Ist. crit., 1874, p. VIII. 

2) Anunţ în Traian, 16, XII, 1869, P. 376, se continuă în restul numerilor 
şi în Columna. 

*) Ibidem. 

concepută la început, ca istorie biografică şi intitulată: « Vladislav 
Basarab » 1). 

O astfel de istorie, menită a înfățișa viața poporului nostru 
dintr'atâtea puncte de vedere, Hasdeu o numește « naţională » și 
spune că obiectul ei este a cerceta «procesul formațiunii noastre 
naționale » 2). 

Pentru Hasdeu o naţionalitate se prezintă sub două aspecte: 
material și moral. Din punct de vedere material, elementele con- 
stitutive ale naţionalităţii sunt pământul şi neamul, care se modifică 
reciproc şi alcătuesc, prin unirea lor, ceea ce se numește o naţio- 
nalitate 8). Sub aspectul moral, Hasdeu consideră, influențat de 
Vegetio Ruscalla, ca element constitutiv, limba 4), totuşi el nu 
neglijează nici celelalte aspecte ale manifestării spirituale ale unei 
naţiuni. 

De sigur că, în concepția sa asupra istoriei ca istorie a naționa- 
lităţii, se împletesc alături de anume influenţe ale științelor natu- 
rale și fizice, unele mergând chiar până la îndepărtatul Ipocrate, 
numeroase idei ale romanticilor în legătură cu istoria națională, 
culturală și organicitate, cunoscute de Hasdeu şi înainte de 1870, 
dar despre acestea nu putem vorbi aici. Ne mulțumim să reliefăm 
numai că necesitatea aplicării punctului de vedere naturalist în 
istoriografie a determinat pe Hașdeu să adere la concepția stories 
culturale, ale cărei aspecte diverse nu sunt, pentru el, decât mani- 
festări organice ale ideii de naționalitate. 

Punctul acesta de bază odată câştigat, Hasdeu putea da liber 
curs ideilor sale naturaliste. 

Vorbind odată despre metoda scrierii sale, el afirmă: « Vico, 
Kant şi Bukle, consideraţi aici împreună, oricât de radicale ar fi 
între dânșii diferențele de sistemă, au probat existența unor legi 
nestrămutate, în ale căror cercuri concentrice din ce în ce mai lărgite 
se mișcă omenirea... » 5). 


1) Cf. Columna, 1871, pp. 131, 136, 139, 144, 148, 151, 154, 159, 164, 168, 
171, 176, 180, 182. 

2) Ist. crit., II, 1875, p. III. 

2) Ist. crit., 1874, Pp. 174—175; cf. şi Industria națională față cu principiul 
concurenței, Buc., 1866, p. 17. 

€) Ist crit., p. 175, nota 7. 

*) Columna, 1871, P. 144. 

Filosoful italian G. Vico, susținea că desfășurarea istoriei unei 
națiuni se aseamănă succesiunii unor cercuri concentrice. Fiecare 
națiune se naște şi desvoltă, după el, până la apogeu («corsi»), 
pe urmă decade și piere, renăscându-se apoi, și reluând aceleași 
faze ca şi la început (« ricorsi ») 1). Ideea aceasta apare, cu oarecare 
conjecturi, şi în concepția lui Hasdeu încă de pe la 1860, când 
el defineşte istoria drept « criteriul /egilor, nașterii, creşterii, des- 
voltârii, slăbirii, peirii şi renașterii popoarelor în spațiu și timp, 
şi al părtășiei ce toate aceste faze o au într'un necontenit progres 
al omenirii » 2). 

Kant arată în introducerea scrierii sale de filosofia istoriei, 
« Ideen zu einer allgemeinen Geschichte în mweltbiirgerlicher Absicht », 
publicată în 1784, că faptele istorice nu sunt determinate de 
hazard, ci se înlănţuesc după nestrâmutate legi naturale. Celebrul 
filosof invoca statistica deceselor, nașterilor şi căsătoriilor, ca să 
arate regularitatea ce domină faptele sociale, dar nu se încumeta 
să stabilească nici o lege istorică 3). El aștepta un mare geniu al 
viitorului care să rezolve și această chestiune 4). Ceea ce va fi 
găsit Hasdeu în Kant, nu este, deci, decât un îndemn vag de a 
considera istoria ca ştiinţă de legi. In al doilea rând, opoziția față 
de hazard, fără a-şi avea origina în mod exclusiv în filosofia kan- 
tiană, revine şi la Hasdeu. « Pentru noi unii azardul nu există în 
decretele Universului, căci cea dintâi a lui manifestare ori cât de 
efemeră, ar distruge totala armonie», scrie Hasdeu 5). 

Cât priveşte pe Bukle, aceasta credea că faptele istorice sunt 
stăpânite de același determinism permanent şi invariabil ca și 
fenomenele naturii. Singura « concesiune » pe care o cere el celor 
care cred în posibilitatea unei științe istorice », este aceasta: «când 
noi săvârșim o acţiune, o săvârşim ca urmare la anume motive ; 
că aceste motive sunt rezultatul antecedentelor lor, și, prin urmare, 
dacă vom cunoaște toate antecedentele şi toate Jegile mișcării lor, 


1) Cf. Oeuvres choisies de Vico, trad. p. Michelet, tom. II, Paris, 1835, pp. 
261—384. 

2) Foița de istorie şi literatură, laşi, 1860, p. I. 

3) Flint R., Philosophie de Phistoire en Allemagne, traduit de P'anglais p- 
L. Carrau, 1878, pp. 87—88. 

€) Laurent, Philosophie de l’histoire, Paris, 1870, p. 97. 

5) Jst. crit., 1873, P. 49. 

vom putea preciza cu o certitudine infailibilă toate rezultatele 
imediate » 1). Intreaga evoluţie istorică nu este, după el, decât o 
înlănţuire de cauze şi efecte. Bazat pe statistica lui Quetelet, Buckle 
arată că până şi în domeniul moral stăpânește aceeaşi regularitate 
stringentă ca și în câmpul fenomenelor fizice: sinuciderile se fac 
într'o anume ordine, crimele depind de anume cauze sociale, etc., 
încât se pot prevedea matematic ?), 

Istoricul nostru n'a putut admite acest determinism exagerat 
- al lui Buckle. «Istoria umană e «curat o istorie naturală », după 
expresia lui Herder — zice el; da, ea este atâta şi ceva mai mult 
decât atâta, căci nu numai natura stăpânește pe om, ci încă şi omul 
modifică natura, încât adesea e greu de a decide în această perpetuă 
acțiune și reacțiune dintre materie şi spirit, dacă un fenomen 
oarecare se datoreşte anume naturii sau anume omului, ci mai bine 
ambelor împreună » 2). lar mai departe Hasdeu afirmă: 4 Lumea 
morală şi cea fizică se supune în evoluţiunile sale unor legi semi- 
eterne, fără care însăşi istoria ar pierde orice caracter ştiinţific ; însă 
dela aceasta este prea departe până la fatalismul geometric al unui 
Quetelet, carele uită că dacă oameni s'ar mişca cu preciziunea unui 
orologiu, ea ar fi perfectă, ceea ce nu este 4)». 

După credinţa istoricului englez, acţiunile oamenilor fiind 
determinate în mod riguros de antecedentele lor, datoria cerce- 
tătorului este de a găsi motivele acestor influenţe şi a stabili legile 
acțiunii lor. Cum însă aceste motive sunt sau în spiritul omului, 
sau în afara lui, toate faptele istorice sunt rezultatul unei îndoite 
acțiuni: «o acțiune a fenomenelor exterioare asupra spiritului 
uman şi o reacțiune a spiritului asupra fenomenelor naturale » 5). 
« Omul modifică natura și natura modifică pe om » 6) — spune Buckle. 
De aceea scopul istoricului trebue să fie, după el, « descoperirea 
legilor acestei duble modificări » 7). 


1) Buckle, op. cit., p. 25. 
2) Idem, pp. 30—45. 

3) Columna, 1871, p. 144. 
1) Ibidem. 

5) Buckle, op. cit., p. 27. 
6) Idem, p. 28. 

?) Ibidem. 

Ideea aceasta a influenței reciproce dintre om şi natură revine 
şi la Hasdeu. Şi el îşi propune să trateze despre « acțiunea naturii » 
şi « reacţiunea omului » 1). Dar şi aici istoricul nostru introduce, cum 
vom vedea, o mică corectură, 

Căutând să determine legile dublei modificări dintre om şi 
natură, Buckle neagă hazardul, intervenţiile supranaturale, liberul 
arbitru uman și doctrina providenţei. 

Hazardul şi intervenţiile supranaturale sunt, pentru el, cre- 
dinţele unui popor într'un stadiu inferior de civilizație. 'Trăind 
din vânat şi pescuit, un popor va fi lesne ispitit să atribue găsirea 
hranei unui simplu efect al hazardului sau unei intervenții supra- 
naturale, Mai târziu însă, intrând într'un stadiu mai înaintat de 
civilizație şi devenind popor agricol, noua experiență de viață îl 
convinge imediat de strânsa necesitate care domină fenomenele 
naturii 2). 

Impotriva hazardului în istorie se ridică și Hasdeu, ca şi 
Buckle, el recunoaște că hazardul e numai o simplă aparență, căci 
în realitate « Azardul cel aparent este totdeauna în fond o lege 
istorică » 2), 

Cele două credinţe primitive, hazardul și intervenţia supra- 
naturală, devin, după Buckle, într'o stare mai înaintată a socie- 
tății, teoria liberului arbitru și doctrina providenței, prima fiind 
concepută metafizic, iar a doua teologic. Ambele sunt însă false, 
după istoricul englez. Justificarea metafizică a liberului arbitru, 
aceea că există o stare de conștiință care pretinde continuu liber- 
tatea omului în acţiunile sale, nu este intemeiată, pentrucă stările 
de conștiință n'au valabilitate absolută: ceea ce e declarat sfânt 
în unele conştiinţe sau epoci, e complet contrazis în altele. De 
asemenea, doctrina providenţei cuprinde în sine o vădită contra- 
dicție, care-i arată lipsa de temei. Teologii concep dumnezeirea 
ca bunătate absolută, totuși, în ciuda supremei sale bunătăţi, 
această dumnezeire face o distincție arbitrară între cei aleşi şi cei 
nealeși, condamnând o mulțime de ființe pe care voința sa le-a 
făcut să se nască 4). 


1) Vezi titlul stud. III și cel al celui de al IV-lea. 
2) Buckle, op. cit., pp. 14—17. 

3) Ist. crit., 1874, p. 61. 

t) Buckle, op. cit., pp. 17—26. 

Singurele izvoare, în care Buckle credea că poate găsi motivele 
faptelor istorice, rămân natura şi spiritul uman. Natura și-a exer- 
citat influența mai ales în civilizațiile orientale și în genere în cele 
non-europene, care sunt produse pe de-a'ntregul datorite naturii. 
In civilizaţia europeană natura a fost învinsă de intelectul uman, 
care a creat aici o civilizație proprie. Dar și în civilizația europeană 
intelectul nu s'ar fi putut desvolta fără anumite condițiuni primor- 
diale oferite de natură, așa că factorul suveran rămânea și aici tot 
natura 1). Pentru istoricul englez natura explică totul, rasa 2) nu 
joacă nici un rol după el. Elementele prin care acționează natura 
sunt: clima, hrana, solul și aspectul general al naturii 2). 

Dintre factorii spirituali, analizând istoria Spaniei, Franţei, 
Angliei şi a Irlandei, Buckle arată că instituţiile, guvernele $), 
religia, literatura, morala, etc. sunt mai de grabă piedici ale civili- 
zaţiei decât producătorii ei. Singurul motiv spiritual care ajută 
civilizaţia este, pentru Buckle, desvoltarea intelectului uman. 
Ideile filosofice, descoperirile ştiinţifice: acestea sunt adevărații 
agenţi spirituali ai civilizației. De aceea, pentru istoricul englez 
civilizația şi progresul uman sunt de natură intelectuală. 

Hasdeu n'a admis pe Buckle nici în această privință. Mai 
întâi, el neagă părerea predecesorului său, că progresul ar fi numai 
de natură intelectuală şi că de ex.: mar exista progres moral 5). De 
altă parte, el n'a putut respinge doctrina providenţei și a libe- 
rului arbitru, importanţa rasei sau rolul anumitor individualități 
în istorie şi nici n'a căutat să explice totul prin climă. «A admite 
fără cercetare şi fără restricțiune dictatura glebei — spune Hasdeu — 
a trece peste idiosincrastele individuale și de gintă, a uita principiul 
atavismului, a nu recunoaște Providența, a nu lăsa omului liberul 
său arbitru față cu natura şi cu divinitatea, este a nu înțelege isto- 
ria » $). Uneori Hasdeu chiar amintește numele istoricului englez: 
« Renumitul Buckle, semidiscipol al lui Auguste Comte, califică 


1) Idem, p. 62. 

2) Idem, p. 50. 

3) Idem, pp. 49—170. 

+ Idem, cap. Recherches sur l'influence exercée par la religion, la littérature 
et le gouvernement, I, pp. 254—326. 

5) Traian, 1867, 16 Iulie p. 136. 

6) Ist. crit., 1874, P- 171. 

cu dispreţ intervenţia Providenţei în istorie, o ipoteză teologică. 
Așa a fost poate mai deunăzi; astăzi însă prezenţa divinității în 
afacerile umane, încetând de a mai fi un monopol al ideologiei, se 
probează și prin experiment, întocmai ca fenomenele cele curat 
materiale 1), Sau altă dată: « Şi mare deplină dreptate un Buckle, 
când atribue iarăși climei până și astă miraculoasă înălțare morală 
a Beduinului, sub cuvânt că ea nu s'a operat în seaca și stearpa 
Arabie, ci deja la Bagdad, la Cordova, la Filadelphia, în cele mai 
fecunde laturi ale Mesopotaniei, ale Indiei, ale Spaniei, unde tre- 
buia s'o provoace avuţia pământului; mare deplina dreptate căci 
tot acolo, deși fecunditatea este un fapt permanent, totuşi feno- 
menul unei puteri și al unei civilizaţiuni exuberante nu s'a mani- 
festat decât numai sub Arabi, şapoi numai întru cât Arabii erau 
electrizaţi încă de ideea cea mare» 2). 

Sub influența lui Buckle, și Hasdeu concepe naționalitatea — 
obiectul istoriei — ca un produs organic, desfășurându-se în evo- 
luţia ei, în dependentă de anumiţi factori externi, care îi condiţio- 
nează atât structura cât şi fazele de evoluție. Dar spre deosebire 
de Buckle, Hasdeu nu admite determinismul exclusivist al na- 
turii sau al intelectului uman, cum socotea filosoful englez. Im- 
potriva acțiunii climei, Hasdeu vede reacționând: rasa, instituțiile, 
oamenii mari câlăuziţi de idei, spiritul epocii, accidentele locale, etc., 
deasupra tuturor tronând ca o putere supremă: Providența. 

Raportul cauzal dintre aceşti factori determinanți și naționa- 
litate, sub diversele sale înfăţişări în timp și spațiu, constitue legile 
fizice şi bio-sociologice, care explică evoluția și aspectele fenome- 
nelor istorice. « Istoria se silește a-și da socoteală de raporturile lu- 
crurilor sub conducerea Providenţei, adică de acțiunea legilor fi- 
zice și bio-sociolopice concordate de către o supra-lege » — spune 
Hasdeu 3), 

Prima lege istorică stabilită de Hasdeu este legea influenței 
naturii. Prin natură, istoricul nostru înțelege « totalitatea circum- 
stanţelor fizice ale unei localități » 4), extinzând astfel sfera necu- 


5) Materie, spirit şi divinitate, Columna, 1783, P. 144. 
2) Ist. crit., 1874, p. 178. 

3) Idem, p. 34. 

4) Idem, p. 172. 

prinzătoare a noțiunii de climă, utilizată de cercetătorii anteriori. 
Legea influenței naturii se prezintă, pentru Hasdeu, sub două 
aspecte: o influentă directă, ca de ex.: influența nefastă a regiuni- 
lor băltoase din câmpie, prielnică paludismului și expusă tuturor 
intemperiilor, care a făcut ca poporul român să nu se poată naște 
decât la munte, unde i se oferea atât condițiuni climaterice salu- 
bre, cât şi adăposturi împotriva dușmanilor, etc.1); și influența 
teritorială postumă, prin care istoricul nostru înțelege «acțiunea 
teritoriului asupra unei națiuni, chiar după ce aceasta de mult deja 
îl părăsise 2), Așa de ex.: Hasdeu constată că plecând dintr'o 
anume regiune, un popor păstrează în memoria sa imaginea teri- 
toriului de obârşie, chiar la distanțe imense de timp şi spaţiu, 
căutându-şi în noua patrie, un loc cât mai asemănător cu cel avut 
la început. 

In ceea ce privește influenţa naturii, Hasdeu se deosebeşte 
deci, esențial de Buckle. Pentru istoricul englez agenţii fizici care 
influențează faptele istorice, sunt: clima, hrana, solul și aspectul 
general al naturii, care, în afară de ultimul, își exercită indirect 
influenţa prin intermediul agonisirii bunurilor. Metoda lui Hasdeu 
se bazează însă pe o mare doză de empirism și mare nimic comun 
cu cea a istoricului englez. In locul teoriilor lui Buckle, Hasdeu 
se sprijină, de astă dată, pe toată desvoltarea climatologiei dela 
Ipocrate la Montesquieu și Herder, și până la medicina și higiena 
modernă, de a căror cunoştiințe se serveşte mai ales, istoricul no- 
stru 9). 

Dar clima nu explică totul. Oricât de cuprinzător ar fi înțe- 
lesul ipocratic al noțiunii de climă, « istoricul va fi silit să exclame 
cu nedumerire: e ceva mai presus de materie », care dacă nu în- 
frânge definitiv clima, de cele mai multe ori ajunge la un compro- 
mis, Acest element este rasa, «ginta », cu terminologia lui Hasdeu 4). 

Bascii şi Spaniolii locuiesc de secole pe aceeași coastă a Piri- 
neilor, totuși influența continuă a climei absolut identice nu i-a 
putut asimila într'un singur neam. Uneori rezistenţa gintei e atât 


1) Idem, pp. 288, 225—226. 

2) Idem, p. 245. 

3) Idem, pp. 221, 222, 223, etc. 
4) Idem, pp. 172—176. 

de puternică, încât învinge clima. De cele mai multe ori însă, pă- 
mântul și neamul ajung la un compromis, influențându-se reci- 
proc. Rezultatul acestei reciprocități constitue ceea ce se numește 
o națiune !). 

Alături de climă și gintă, influenţa instituţiilor formează cea 
de a treia lege istorică 2). 

Ca și ginta, instituţiile restrâng influența climei. Citând pe 
Helvetius, Hasdeu recunoaște că, în afară de elementul material 
înfățișat, fiecare națiune mai are «un mod propriu de a vedea şi 
a simți», care constitue « caracterul naţional » al acelei națiuni și 
care se poate schimba fie în mod subit, fie treptat, în decursul 
timpurilor. Cauza care produce această schimbare, Hasdeu o re- 
cunoaşte, alături de Helvetius, a fi educaţia publică, guvernele, 
instituțiile. Dar spre deosebire de Helvetius, care explica totul 
prin schimbarea guvernelor şi nega acţiunea climei, Hasdeu nu 
recunoaște în instituții decât un agent parţial şi neexclusivist 3). 

Alt factor care restrânge acţiunea climei, este o idee mare. O 
idee mare a scos pe Beduini din deșerturile Arabiei, făcându-i să 
devie cuceritorii lumii. O idee mare implică un om mare, care 
devine realizătorul ei. Al Koranului a fost Mohamed. « Astfel, un 
individ, un vierme, un atom poate să smulgă uneori o naţiune de 
sub arbitrul naturii »— spune Hasdeu. Și el crede că nu există 
nici o ţară în care să nu se poată naște un om mare $). 

In fine, un alt factor de care trebue să se ţie seamă când se sta- 
bilesc legile istoriei, îl alcătuesc așa numitele accidente locale, 
« consideraţiune de prima însemnătate » după Hasdeu. Sunt prea 
puţine ţări în care să nu se fi îngrămădit panorama tuturor clime- 
lor, care prin antagonismul lor lasă ele însăși posibilitate omului 
de a se emancipa. Hasdeu citează în această privinţă observaţiile 
lui Humboldt asupra variaţiei climei în lanţul Cordilierilor. Pe 
lângă variaţia climei, apropierea sau depărtarea de mare produce 
o altă serie de accidente locale. Hasdeu vorbește aici sub influența 


1) Idem. Despre ideea de rasă la Hasdeu, vezi articolul nostru: Rasismut 
în concepția lui B. P. Hasdeu, în « Vremea », Nr. 589, 9.Il.1941, p. 6. 

2) Ist. crit., 1874, pp. 176—178. 

3) Idem, pp. 177.78. 

t) Idem, p. 178. Despre ideea oamenilor mari în sistemul istoric al lui H. 
vezi articolul nostru: Actualitatea lui Hasdeu, în «Vremea», Nr. 588,2.11.1941,p. 8. 

lui Herder, despre care afirmă odată că atribuia întreagă civilizația 
Europei, influenței binefăcătoare a Mediteranei 1). 

Infățișând aceste legi istorice, Hasdeu nu epuiza însă toată 
seria factorilor istorici, căci el adaogă: «şi aşa mai încolo» ?), 
«cu atât mai puţin altele mai mărunte » 3), iar altădată vorbește 
despre justificarea faptelor prin spiritul epocii, metoda lui Thiers, 
şi de principiul educaţiunii popoarelor al lui Lessing 4), din care 
nici unul nu mai intră în teoria sa. De ce n'a expus toți factorii 
istorici, e ușor de înțeles. Hasdeu a vorbit despre ei numai inci- 
dental, întru cât avea nevoie să delimiteze acţiunea naturii — obiectul 
primului tom — tratarea specială a celorlalți trebuind să fie cu- 
prinsă în celelalte volume, care, ne mai apărând, mare parte din 
concepţia lui Hasdeu a rămas pentru totdeauna pierdută. 

Dar spre d.:osebire de Buckle, toate aceste legi sunt, pentru 
Hasdeu, relative. « Totul e relativ » — spune el. Deşi «sângele nu se 
face apă», totuşi clima, amestecul cu străinii, civilizația şi alte 
cauze secundare, 4 dacă nu nimicesc, cel puţin înmoaie și astâmpără 
fondul rasial moștenit 5), Tot aşa principiul educaţiunii popoare- 
lor, stabilit de Lesing și Thiers. Totul se poate justifica prin îm- 
prejurările epocei: catolicismul a fost bun până la luteranism, 
Thiers laudă pe Girondini azi și mâine pe Robespierre, dar această 
justificare nu se poate face + într'un mod absolut», ea nu exclude 
răspunderea poporului, căci dacă un individ recunoaște că 
s'ar fi putut feri de greșeala pe care o săvârşise, cu atât mai mult 
poate face la fel un popor, fiind mai expus a se zăpăci din cauza 
mulțimii părerilor. Principiul Providenţei nu este absolut, căci 
zeimea nu absoarbe liberul arbitru uman. Acţiunea oamenilor 
mari este contrabalansată de cea a oamenilor mici, etc. 8). 

După Hasdeu, evoluţia istorică este, astfel, produsul a o sumă 
de acțiuni şi reacțiuni ce se modifică una pe alta. Totuşi una din- 
tre aceste acţiuni și reacțiuni este dominantă, căci «Ginta, insti- 
tuţiile, ideile sau bărbaţii mari şi recursul la accidentele locale pot 


1) Ist. crit., 1874, p. 180, 
2) Columna, 1871, P. 144. 
3) Ist. crit., 1874, p. 18. 
1) Columna, 1871, p. 144. 
5) Idem, p. 144. 

6) Ibidem. 

învinge tirania pământului, dar nu-l pot distruge, ci numai abia 
îl netezesc pe deasupra »— spune Hasdeu 1). Un lac se poate trans- 
forma într'o mlaștină, o mlaștină într'o livadă, etc., dar niciodată 
nu vei putea avea în locul mlaștinei un munte. Toți locuitorii pă- 
mântului nu vor putea nivela Alpii sau astupa Mediterana. « Na- 
tura nu ucide liberul arbitru, nu împiedecă progresul, nu opreşte 
realizarea celor mai frumoase tendințe ale unei naţiuni, dar ea le 
imprimă o direcţiune, o direcțiune adesea întreruptă și apoi reînno- 
dată din interval în interval, o direcțiune ce nu poate fi aceeași și 
la Tamisa şi la Bosfor, în Urali şi în Anzi; iar supradirecțiunea 
tuturor direcțiunilor climaterice parțiale, precum și toate câte 
rămân nestrăbătute pentru cugetul omului, este în verbul lui 
Dumnezeu » 2). 

După un lung ocol de conjecturi, Hasdeu se oprea, așa dar, tot 
la teoria atotputerniciei naturii a lui Buckle. In ce constă atunci 
influența lui Buckle asupra lui Hasdeu şi care este atitudinea sa 
față de istoricul englez? 

Alături de Comte şi Kant, Buckle i-a inspirat lui Hasdeu ideea 
că istoria trebue să se constitue ca ştiinţă de legi, după modelul 
ştiinţelor naturii. Ca şi Kant și Buckle, Hasdeu se declară împo- 
triva amestecului hazardului în desfășurarea evenimentelor isto- 
rice. 

Ca şi Buckle, istoricul nostru crede că faptele istorice sunt 
determinate de antecedentele lor şi împrumută dela el ideea du- 
blei acțiuni dintre om și natură, ca și ideea atotputerniciei climei. 

Spre deosebire de Buckle, Hasdeu nu admite însă că istoria 
ar putea deveni ştiinţă naturală, bazată pe același determinism 
matematic, ca şi științele naturii. Lui i se pare cauzalitatea isto- 
rică mai puţin stringentă decât cea naturală, iar legile faptelor 
morale ale lui Quetelet le consideră drept o exageraţie. De asemenea, 
spre deosebire de Buckle, pentru istoricul nostru providența şi 
liberul arbitru nu pot fi îndepărtate din istorie şi nici clima nu 
poate fi unicul determinant istoric; acţiunea ei o vede Hasdeu 
domolită de reacţiunea rasei, instituţiilor și oamenilor mari. De 
altă parte, toți aceşti determinanţi istorici nu sunt, pentru Has- 


1) Ist. crit., 1874, p. 18o. 
2) Idem, 1873, P. 187. 

deu, cauze absolute ale faptelor ci relative, acțiunile lor limitân- 
du-se reciproc. 

Hasdeu, asa dar, mai mult se ridica împotriva lui Buckle de- 
cât îl aproba. Cum se explica însă această reacțiune a istoricului 
nostru? 

Inainte de 1870, Hasdeu era un romantic preocupat de rolui 
oamenilor mari (ex. Ion Vodă) — idee ereditară în familia Has- 
deilor — și manifestarea providenţei în desfășurarea faptelor isto- 
rice, Ideea providenţei apare nu numai în opere beletristice, ca 
Ursita, ci și în scrieri cu caracter pur istoric. De altă parte, pe 
la 1870 era în plin avânt în cugetarea europeană, teoria raselor. 
In această vreme apar importantele scrieri datorite unui Renan, 
Schopenhauer, Gobineau, etc., care toate militau pentru ideea 
de rasă în istorie. In plus, Hasdeu crescuse şi luase parte la o 
atmosferă revoluţionară de puternică afirmare a libertăţii umane, 
fiind nutrit ideologicește de ideile acelui curent care străbate după 
marea revoluţie franceză, toată Europa. Idolii lui în această pri- 
vință vor fi fost, probabil, dintre aceia ca vestitul jurist Bentham, 
despre care Hasdeu ne spune că «cel dintâi a descoperit că omul 
poate să facă tot ce-i place » 1). 

Dacă e aşa, evident că Hasdeu n'a putut accepta fără nici o 
reflecțiune negaţiunile istoricului englez, fondul lui anterior de 
cunoștințe şi ideile care circulau atunci în atmosfera spirituală a 
vremii, au trebuit să reacționeze. Dar a mai intervenit încă ceva. 

La 1870 profesorul Laurent dela Universitatea din Gand face 
să apară la Paris, o carte de filosofia istoriei, 4 Philosophie de Phi- 
stoire >, al 18-lea volum dintr'o serie de « Etudes sur Phistoire de 
l'humanité », volum în care autorul înfățișa, sub formă de con- 
cluzii teoretice, principiile care stau la baza volumelor precedente. 
Cartea aceasta o cunoștea și Hasdeu; el o citează în Istoria cri- 
tică 2). 

Laurent era un filosof cu adânci convingeri religioase de formă 
protestantă. Scopul său era să arate că desvoltarea istorică nu este 


A 


decât înaintarea omenirii în civilizație «sub degetul lui Dum- 


1) Apud Marian L., Bogdan Petriceicu Hasdeu, Schiţă biografică şi biblio- 
grafică, Buc., 1928, p. 4. 
2) Textul din Columna, 1871, p. 144; Tst. crit., 1874, PpP. 171, 177, 181. 

nezeu ». Dar deși evoluţia istorică este subordonată la tot pasul 
voinței divine, providenţa nu nimicește liberul arbitru uman şi 
nu împiedecă progresul. Și, pentru Laurent, fără liberul arbitru 
şi progres, istoria nu se poate concepe. Spre deosebire de concepția 
providenței din religia catolică, unde Dumnezeu este o ființă 
exterioară lumii, pe care o guvernează în mod fatal, impunân- 
du-și voinţa prin minune, și împărțind oamenii arbitrar în aleşi 
și nealeşi, pentru Laurent Dumnezeu este imanent în lume şi-şi 
manifestă voinţa prin vocea conştiinţei umane. De aceea Dumnezeu 
nu face decât opera de educator, mărginindu-se a inspira pe 
oameni și lăsându-le libertatea neștirbită, « L'imanence de Dieu, 
au point de vue dela philosophie de l’histoire, n'est autre chose 
que l’éducation des individus et de Phumanite. Dieu inspire et 
guide Phomme, comme le maître dirige son élève. Est-ce qu’un 
maître intelligent veut dominer son élève au point de lui enlever 
toute liberté de pensée, de sentiment et d'action? Son but, au 
contraire, est de developper les forces dont dieu a doué celui qu'il 
doit élever; partant il laisse une entiere liberté à son developpment, 
il mintervient que pour Linspirer et guider. Dieu sauvrait-il une 
autre voie dans leducation du genre humaine?» 1). 

Comparația guvernării providențiale, cu atitudinea unui pedagog 
care nu nimiceşte voința elevului său, revine și la Hasdeu: pro- 
vidența nu nimiceşte individualismul uman, «deoarece Zeimea 
mare nevoie de a absorbi liberul nostru arbitru, precum n'are 
nevoie de un bun pedagog de a ucide propria voință a învățăcelului, 
ci din contră o întărește şi o ridică până la conştiinţă » 2), Fără în- 
doială, deci, că în pasajul lui Hasdeu se reflectă ideea lui Laurent. 
Şi ca şi pentru filosoful francez, şi pentru istoricul nostru provi- 
dența se face cunoscută oamenilor, nu prin miracol, ci pe cale 
internă, «prin inimă » 3) — spune Hasdeu. 

Ca educatoare a speciei umane, providența nu exclude pro- 
gresul, căci 4 educația nu se poate concepe fără desvoltare, fără 
progres » 4), a cărui esenţă constă într'o continuă tendinţă de per- 
fecționare a forțelor omului. De aceea ideea progresului se pare 


3) Laurent, Philosophie de l’histoire, Paris, 1870, p. 20. 
2) Columna, 1871, P. 144. 
3) Ist. crit., 1874, Pp. 229. 
4) Laurent, op. cit., p. 30. 

lui Laurent a doua lege indispensabilă filosofiei istoriei. Teoriile 
examinate de el, providenţa în sens catolic (Bossuet, Vico), clima 
(Montesquieu, Herder), legile generale (Buckle), etc., negând 
libertatea omului, neagă şi progresul. Laurent se ridică împotriva 
lui Buckle: « Qu'est-ce donc que la civilisation dont Buckle écrit 
Phistoire? et comment peut-il parler des progres dela civilisa- 
tion » 1). 

Sub influența lui Laurent, și Hasdeu crede că acțiunea climei 
şi a providenţei nu nimicește liberul arbitru și nu exclude pro- 
gresul: «natura nu ucide liberul arbitru, nu împiedecă progresul, 
nu opreşte realizarea celor mai frumoase tendințe ale unei na- 
ţiuni » 2). 

Dar dacă nu-l oprește, providenţa nici nu forțează progresul; 
omul are liberă latitudine a tinde sau a nu tinde spre el. « Progresul 
uman e numai posibil, nu necesar. Pentru om o civilizațiune fatală 
nu există, precum nu există pentru el o fatală bestialitate» 5). 
Şi adaogă Hasdeu: « Tinzând, el ajunge mai mult sau mai puţin, 
în proporțiune cu gradul tinderii și cu intensitatea rezistenţei 
dinafară; însă nu ajunge fără să tindă, stăpân fiind a tinde sau a 
nu tinde» €). 

Ideea aceasta a lui Hasdeu amintește din nou pe Laurent: 
«ce n'est pas la verité que Phomme possède qui fait sa valeur, c'est 
Ja recherche dela verité, les efforts qu'il fait pour la trouver, et les 
efforts qu'il fait pour la réaliser dans sa vie» 5). 

Analizând diferitele sisteme de filosofia istoriei apărute în 
decursul timpurilor, Laurent le găsește două defecte capitale: 
lipsa providenței sub formă de educatoare a speciei umane și 
negarea libertății omului. Astfel, Bossuet şi Vico, deși admiteau 
providenţa în sens catolic, negau libertatea umană. De aceea 
Laurent numește teoria unuia 4 fatalism catolic », iar a celuilalt 
« fatalism antic ». Voltaire şi Frederic al II-lea reprezintă, pentru 
filosoful belgian, fatalismul hazardului, Renan fatalismul rasei, 
Montesquieu al climei, Herder al naturii, Thiers al forței, Hegel 


1) Idem, p. 229. 

2) Ist. crit, 1874, p- 181, ed. 1873, p. 187, II, 1875, P. 14. 
2) Idem, 1875, P- 14 

4) Ibidem. 

5) Laurent, 0p. cit., p. 209. 

fatalismul panteist, Comte fatalismul pozitivist, Buckle fatalismul 
legilor generale, etc. 1). 

Când Hasdeu afirma deci: «a nu lăsa omului liberul arbitru față 
cu natura și cu Divinitatea, este a nu înţelege istoria » 2), el vorbea, 
așa dar, sub influența acestei teorii a lui Laurent, care cerea 
libertate omului atât față de Dumnezeu, cât și de fatalismul climei 
și al celorlalți determinanți istorici. Neintenţionând să întemeieze 
un sistem de filosofia istoriei, Hasdeu n'a mai căutat să distrugă 
argumentele metafizice ale lui Buckle asupra inexistenţei liberului 
arbitru şi providenţei în istorie, ci s'a mulțumit să-și însușească 
doctrina lui Laurent, doctrină justificată științific printr'un mare 
număr de fapte, ceea ce convenea spiritului pozitivist în care se 
complăcea Hasdeu în această vreme. 

Am văzut, apoi, că Hasdeu păstra o oarecare rezervă asupra 
admiterii legilor generale în domeniul spiritual şi spunea că, dacă 
faptele morale s'ar produce cu aceeaşi regularitate ca şi cele fizice, 
lumea morală ar trebui să fie perfectă 3). Rezerva aceasta a isto- 
ricului nostru provine dintr'o altă critică a lui Laurent. Istoricul dela 
Gand declara pe Buckle de-a-dreptul + fals » şi se întreba: « Peut-il 
avoir pour la vie de Phomme des lois aussi constantes, aussi inva- 
riables que celles qui regissent le monde phisique? La liberté hum- 
maine, avec ses écarts et ses passions, n'est-elle pas un obstacle 
à cette imutabilite? » 4). El nega regularitatea faptelor morale 
pentru motivul că sub raportul moral, chiar pentru Quetelet, 
lumea e perfectibilă 5), ceea ce amintește reacţiunea lui Hasdeu. 

De altă parte, am văzut că fatalismului climei al lui Buckle, 
Hasdeu îi aduce conjecturi cu reacţiunea rasei, instituțiilor, pro- 
videnței oamenilor mari și accidentelor locale. Dar dacă provi- 
dența și liberul arbitru i-au fost inspirate de Laurent, doctrina 
oamenilor mari era cunoscută lui Hasdeu şi înainte de 1870. 
Ceea ce atunci era considerat numai ca obiect al istoriei, devine, 
în cadrul sistemului naturalist, una din cauzele determinative ale 
procesului istoric. La aceasta a contribuit, fără îndoială, și faptul 


1) Idem, pp. 53—237. 

1) Materie, spirit şi divinitate, Columna, 1873, P. 144- 
3) Golumna, 1871, p. 144. 

*) Laurent, 216. 

*) Idem, p. 227. 

că Buckle atribuia mare importanţă în istorie, anumitor personalități 
ştiinţifice, care, prin descoperirile lor, contribue la progresul intelec- 
tului uman şi, prin aceasta, la desvoltarea civilizației însăși. 

Cât priveşte ceilalți factori istorici, e greu de precizat dacă 
Hasdeu s'a ocupat de ei sub inspiraţia lui Laurent sau influențat 
de atmosfera vremii, în care asemenea idei erau curente. Citarea de 
autori necunoscuți de Laurent, ca Paul de Remusat, Helvetius, 
Humboldt, etc., pare a arăta că istoricul nostru dispunea de o 
orientare teoretică mai bogată decât profesorul dela Gand. 

In fine, ideea relativităţii acestor factori e tot o influență a lui 
Laurent. Trecând în revistă ideile lui Bossuet, Vico, Voltaire, Hegel, 
Thiers, Montesquieu, Bodin, Herder, Renan, Buckle, etc., teoreti- 
cieni despre care vorbea și Laurent — Hasdeu spune: « Toţi au avut 
dreptate și mau avut dreptate nici unul. Orice teorie universală şi 
exclusivă totodată este și va fi pururi falsă » şi trimite pentru aceasta 
la Laurent pp. 53—237, adică capitolele în care acesta discută 
ideile autorilor mai sus amintiţi 1), arătând relativitatea valorii lor. 

Legile istorice înfăţişate sunt legile explicative ale faptelor 
istorice. Ele ne arată cauzele care determină evoluţia istorică. 
Dar în afară de acestea, istoria mai are și alte legi: legile care 
privesc însăși această evoluţie. Cum se produce evoluţia istorică, 
care sunt fazele desvoltării ei? iată a doua întrebare ce pasiona 
pe istoricii naturalişti. 

Pornind dela teoria lui Darwin, care a descoperit « marea lege 
a evoluţiunii speciei omeneşti », Hasdeu extinde această teorie la 
viața unei întregi națiuni. Darwin arătase că individul repetă 
fazele speciei, ontogenia repetă filogenia; Hasdeu adaogă că şi 
naţiunile trec prin aceleași faze ca şi indivizii: « națiunile au vrâstele 
lor ca și indivizii » 2) — spune Hasdeu. Și el crede că «această core- 
laţiune între individ şi între specie este singura temelie adevărat 
ştiinţifică, singurul piedestal pe care se poate așeza şi pe care 
trebue să fie așezată filosofia istoriei », pentrucă, după «cum se des- 
voltă individul, tot aşa, prin aceleaşi trepte evolutive, cată să se des- 
volte și o naţiune, cată să se desvolte specia omenească peste tot » 2). 


1) Columna, 1871, p. 144. 

3) Noi în 1892, conferință la Ateneu, g.Il.189z2, publicat în Sarcasm și 
Ideal, Buc., 1897, p. 37. 

5) Idem, p. 38. 

Fazele prin care trece individul, specia și deci și naționalitatea 
sunt: copilăria, tinerețea, bărbăţia şi bătrâneţea. Epoca copilăriei 
se caracterizează şi la naţiuni ca şi la indivizi, printr'o «sgomo- 
toasă dinamică », tinerețea prin « veleităţi federative » iar bărbăția 
«prin naționalism » 1). 

Identificând faza de bărbăţie cu începerea naționalismului, 
Hasdeu aducea prima conjectură teoriei lui Darwin, altoind în 
aceasta, vechea sa concepție romantică despre naționalitate, care 
îl preocupa și la 1860, și-și integrează astfel în cadrul naturalist, 
concepția sa despre obiectul istoriei ca istorie a naționalităţii 
române. Dar istoricul nostru nu se oprește aci. 

După ce a îmbătrânit, națiunea nu piere pentru totdeauna, ci 
renaşte — continuă Hasdeu. Națiunea se naşte, crește, trecând 
prin cele trei faze ca şi individul: copilărie, adolescență și maturi- 
tate, moare și renaşte din nou, reluând aceleași faze ca şi la început 
şi devenind din ce în ce mai bună 2). 

Pe lângă ideea romantică de naţionalitate, teoria lui Darwin 
se împletea, așa dar, în concepţia lui Hasdeu, și cu legea evoluţiei 
ciclice a lui Vico, care-l preocupa pe istoricul nostru încă dela 
începutul activităţii sale, și al cărui izvor îl revendică Hasdeu 
de astă dată, alături de Vico, și într'o vorbă a lui Christ: un om 
nu poate deveni mai bun decât renăscându-se, Și pentru Hasdeu, 
în Christ, Vico şi Darwin «se rezumă știința vieții » 3). Prin această 
renaștere care face naţiunile din ce în ce mai bune, evoluția isto- 
rică capătă un sens moral ca şi la Kant, care preconiza aceeași 
îmbunătățire morală a omenirii. 

Prin urmare, clima, rasa, oamenii mari, ideile, instituţiile, 
accidentele locale, etc., constitue, pentru Hasdeu, mobilele evo- 
luţiei istorice, iar teoria vico-darwiniană, sensul acestei evoluţii și 
fazele ei. Când Hasdeu spunea că Vico, Kant şi Buckle au arătat 
existența unor legi nestrămutate, în ale căror cercuri concentrice 
din ce în ce mai lărgite se mișcă omenirea, el avea această viziune 
a evoluţiei ciclice vico-darwiniene, dependentă de anume agenți 
externi, ca şi în sistemul lui Buckle. 


1) Ist. crit., 1874, p. VII. 
2) Noi în 1692, p. 38. 
3) Ibidem. 

Dar toate aceste legi, oricât de cuprinzătoare ar fi, nu ne pot 
explica totul, «rămâne ceva în rezervă, un mic residuum mai 
esenţial decât toate, un sâmbure care nu se rezolvă decât prin 
selecțiunea providenţială » 1). Supradirecţiunea tuturor direcțiu- 
nilor numai providenţa o poate explica. 

Dumnezeu este, pentru Hasdeu, un Dumnezeu al «armoniei 
universale » 2). El dispune nașterea sau moartea unei națiuni 
din necesitatea acestei armonii universale. «Națiunile se nasc, 
națiunile trăiesc, naţiunile mor, pentrucă nașterea uneia, traiul 
celorlalte sau moartea cutăreia dintrânsele a fost, este, sau va fi 
o necesitate mediată sau imediată a în regului tot» 5). Dar deși 
coordonatoare a armoniei universale, providența nu distruge 
libertatea naţiunilor, căci «individul sau naționalitatea fac tot ce 
le place în măsura respectivei lor posibilităţi fizice și intelectuale; 
însă numai Providența poate grupa într'un singur concert imensi- 
tatea tuturor acestor note parțiale, care, tocmai pentrucă sunt prea 
libere, nu se potrivesc una cu alta»). 

« Armonia universală », necesitatea totului, etc., sunt idei care 
revin la Hasdeu tot sub influența lui Laurent. Pentru filosoful 
francez Dumnezeu a stabilit o armonie între naționalități, dând 
fiecăreia un rol de împlinit în evoluţia civilizaţiei umane și unifi- 
când el însuși diversitatea misiunii lor. 4 L/hummanite est une, 
malgré les differances de race, le but qu'lle poursuit este un 
malgré les voies diverses que Dieu a ouvertes pour Latteindre. 
Il a fallu cette diversité, à raison de la richesse infinie de nos facultés. 
Chaque nation a sa tâche dans le developpement des facultés 
humaines, Chacune d'elles représente un élément de ľhumanité, 
et cest le concours harmonieux de tous ces éléments divers qui 
constitue lunité humaine. Dieu veille à ce qwils concourent tous au 
méme but. C'est en Dieu qu'est le principe de Punité, car il est dans 
tous les nations et toutes les nations vivent en lui» 5). 

Dar împrumutând concepţia providenței imanente dela Lau- 
rent, Hasdeu nu s'a mulțumit s'o justifice numai prin comparaţia 


1) Ist. crit., II, 1875, p. 19. 

2) Ist. crit., 1874, p. 229, ed. 1873, p. 238. 
3) Ibidem. 

4) Ist. crit., 1874, p. 229. 

5) Laurent, op. cit., p. 152. 

faptelor istorice ca filosoful dela Gand, ci a căutat s'o întemeieze 
în cadrul științelor naturale, după metoda științelor exacte ?). 
Astfel, citând pe Darwin și Wallace, Hasdeu arată că selecțiunea 
naturală nu explică o serie de fapte, aşa d. ex. omul primitiv e 
dotat cu un creer mai mare decât al omului civilizat de azi. De ce 
acest surplus de creer, de care omul primitiv mavea nevoie, fiind 
cu totul nedesvoltat intelectualicește? Răspunsul nu poate fi 
decât că cineva intenţionat l-a înzestrat încă de atunci în vederea 
progresului de azi. De aceea Walace se ridică împotriva lui Darwin, 
arătând că legea selecţiunii naturale descoperită de el nu explica 
pe om și conchide că «o inteligență superioară » a condus specia 
umană spre un scop de mai înainte stabilit, după cum omul con- 
duce, prin selectare artificială, urmărind obţinerea de rase noi, 
desvoltarea speciilor animale şi vegetale, 

Hasdeu numeşte această « inteligență superioară » de care vor- 
bea Walace, providență ?) și crede că studiul ei se pretează la o 
cercetare tot aşa de ştiinţifică ca şi oricare altă lege naturală. 

Și tot selecțiunea providențială e singură în stare să ne explice 
superioritatea unor popoare faţă cu altele din aceeași rasă, sau 
a unor oameni mari față cu ceilalți din același popor. « Nici o lege 
de evoluţiune materială nu va fi în stare să explice vre-odată pe 
vechii Atenieni sau pe un geniu ca Shakespeare » spune Hasdeu ê). 
Din punct de vedere providențial, oamenii mari şi neamurile 
alese nu sunt decât instrumente de care se servește providența în 
vederea progresului uman. Fără această atitudine privilegiată, 
progresul uman sar fi oprit pe o treaptă destul de inferioară, 
Dar acest privilegiu nu este impus, ci o simplă posibilitate, rămâ- 
nând omului responsabilitatea de a-și îndeplini sau nu misiunea *). 

In felul acesta, și doctrina providenţei căpăta o întemeiere 
ştiinţifică în cadrul sistemului naturalist, 

Știnţifizarea istoriei se bazează la Hasdeu, aşa dar, pe o încercare 
de conciliere între necesităţile științelor naturii sau ale materiei şi 
cerințele științelor morale sau ale spiritului. Cei doi pioni ai 
bolţii ridicată de Hasdeu sunt doi vechi duşmani înverșunați, 


3) Ist. crit., II, 1873, pp. 1—13. 
2) Ist. crit., II, 1875, p. 10. 

3) Idem, p. 19. 

+t) Idem, p. 20. 

veșnic în luptă unul cu altul, pe care, pentru moment, istoricul 
nostru îi sileşte să-și våre săbiile în teci, pentru a sprijini împreună 
edificiul imaginat de el: Buckle și Laurent, materia și spiritul, 
sau determinismul absolut și liberul arbitru, forțe totdeauna anta- 
goniste, care cu greu coexistă chiar şi în sistemul lui Hasdeu. 

Concepută în felul acesta, ca știință explicativă a evoluţiei 
istorice, istoria devenea o disciplină foarte complexă în care se 
cuprindeau aproape toate științele, atât cele ale materiei cât și 
cele ale spiritului. Hasdeu o numește odată «cea mai grea dintre 
toate științele» 1). Ideea aceasta nu este însă decât un reflex din 
sistemul lui Comte, care consideră sociologia drept știința cea 
mai grea, pentrucă le cuprinde pe toate celelalte. Și, ca și filosoful 
pozitivist, și Hasdeu crede că istoria trebue să fie strâns legată 
de toate științele. « Istoria nu poate ajunge la o mare doză de 
certitudine, dacă nu va fi legată, după sistema lui Auguste Comte, 
cu toate științele pozitive, căci istoria e omul, iar omul e prizma 
naturii » — spune Hasdeu ?). 

Dintre toate științele, acelea care îi sunt însă mai necesare 
istoricului sunt sociologia şi biologia. « Inchipuindu-și că poate fi 
cineva istoric în lipsă de orice studiu preparatoriu în ştiinţele 
biologice și sociologice, fără să fi citit un singur buchiu afară 
de  Șincaiu, Magazinul istoric şi un calendar al răposatului 
Asaki» 2). 

Ideea aceasta era însă tot un împrumut din sistemul lui Comte. 
Pentru Comte sociologia dinamică identificându-se cu istoria, 
metoda istoriei trebue să fie, după el, metoda sociologiei. In al 
doilea rând, sociologia urmând în desvoltarea ştiinţelor imediat 
după biologie, obiectul ei trebue să fie asemănător biologiei, adică 
considerat ca un organism dominat de un «consens universal » €). 
Şi am văzut că concepția aceasta apare și la Hasdeu. De aceea 
pentru Hasdeu istoria trebue să fie concepută după modelul 
ştiinţelor biologice și sociologice. Şi, el numeşte odată legile 
istorice despre care am vorbit «legi bio-sociologice 35), iar altă- 


1) Ist, crit., 1874, P. X- 

2) Isi. Crit, p- 192; cf. şi 233 şi prefața, p. X. 
2) Ist. crit., 1874, p. XI. 

4) Barth, op. cit., p. 27. 

5) Ist. crit., 1874, P- 34 

dată spune că va aplica faţă de istoria secolului: al XIV-lea, « com- 
plexul ştiinţelor bio-sociologice » 1). 

Alături de sociologie şi biologie, Hasdeu mai considera ca 
absolut indispensabile istoriei, științele naturale, economia poli- 
tică, lingvistica și psihologia poporană, recunoscând odată, că Istoria 
critică se bazează pe patru specii de izvoare: «texturile, ştiinţa 
naturală, filologia și economia politică » ?), iar altă dată afirmând, 
de acord cu Steinthal și Lazarus şi întregul spirit științific al 
vremii, că «în starea actuală a științei, istoricul trebue să fie lin- 
guistic și psiholog poporan, psihologul poporan », istoric și lin- 
guist, iar linguistul, psiholog poporan şi istoric 3). Științele naturale 
şi economia politică i-au vorbit istoricului nostru mai ales prin 
influența lui Buckle. 

Hasdeu era deci, după 1870, discipol al lui Auguste Comte, după 
modelul căruia şi al ucenicului său englez, concepe ştiinţa istoriei, 

Și tot ca adept al pozitivismului se arată Hasdeu și în metoda 
de cercetare. El spune în această privință că se bazează numai 
pe «realitate» şi întrebuințează metoda «experimentală » 4), 
Metoda experimentală întrebuințată de el este analiza, o analiză 
pe care el o numește « analiza chimică » 5). Metoda aceasta constă 
dintr'o 4 discompunere chimică calitativă și cantitativă » a faptelor, 
« recurpând la tot felul de reactivi » 6). Așa d. ex. când a demon- 
strat providența, Hasdeu a aplicat formaţiunii omului, toate legile 
biologice cunoscute și a ajuns să recunoască existența a ceva pe 
care nu-l poate explica niciuna din ele. De unde urma, pentru el, 
că singura cauză cxplicativă nu poate fi decât de natură provi- 
dențială. 

Metoda aceasta dacă își găsea, într'o oarecare măsură, izvorul 
în analiza filologică a textelor a lui Niebuhr, cum vom arăta 
cu altă ocazie, era inspirată direct şi de pozitivismul lui Comte, 
care preconiza analiza în toate ştiinţele 7). 


1) Idem, p. VIII. 

2) Idem, II, 1875, p. II. 

2) Columna, 1876, prefața. 

4) Ist, crit., II, p. 1875, p. Il. 

5) Ist. crit., 1874, Pp. 149. 

8) Idem, 149. 

7) Cf. Comte, La philosophie positive, résumé par Jules Rig, Paris, 1880, 1,p.40. 

Tot ca pozitivist se arată Hasdeu și când respinge «ideile 
generale preconcepute» și « generalizările pripite » 1), cerând o 
riguroasă demonstrațiune de fapte, sau atunci când propune 
metoda monografică în cercetările istorice și crede în posibilitatea 
unei istorii obiective 2), cu pretenția de a prevedea faptele viitoare 
ca și în ştiinţele exacte, 

Totuşi pozitivismul său se deosebește de cel al lui Comte și 
Buckle. Maestrul și elevul i se par lui Hasdeu materialiști, căci 
ei nu admit cauze spirituale în istorie: providența, liberul arbitru, 
idei, etc. De aceea Hasdeu, deși de o parte se declară pozitivist, 
de alta se ridică împotriva lui Comte. « Pozitivismul cel ade- 
vărat nu poate respinge direct sau indirect nici pe unul din ele- 
mentele constitutive ale Universului. Dacă nu recunoaște spiritul, 
nu mai este pozitivism, ci materialism. Dacă war recunoaşte ma- 
teria, mar mai fi iarăși pozitivism, ci spiritualism. Pozitivismul 
trebue să constate tot ce este, iar nu tot ce vrea 3). Altă dată Hasdeu 
precizează: « Un pozitivism bazat pe istorie trebue să fie mate- 
rialist, spiritualist şi deist totodată ». Metoda acestui pozitivism 
trebue să fie «experimentul în partea materială şi rațiunea în cea 
spirituală și experimentul și raționamentul în ceea ce este materie 
şi spirit totdeodată » 4). 

Punctul de vedere al lui Hasdeu se aseamănă în felul acesta 
cu cel al unor pozitivişti mai puţin agnostici, ca Dr, Bertillon sau 
Herbert Spencer, cu care îi place să se compare, recunoscând 
şi el ca și Spencer că, ajungând la marginile cunoscutului, cerce- 
tătorul se ciocneşte de necunoscutul reconoscibil 5). 

Cum pozitivismul era singura doctrină științifică la 1870, 
Hasdeu caută să-și întemeieze după metoda pozitivistă și con- 
cepţiile sale spiritualiste. Așa se explică de ce se căsnește să 
demonstreze providenţa pe baza teoriilor lui Walace, sau idcea 
oamenilor mari pe baza cercetărilor pozitiviste ale lui Bagehot °). 
a pate oa Cea dai 

1) Ist. crit., 1874, p. 176. 

2) Idem, p. 187, sau ed. 1873, p. 187. 

3) Materia, spiritul şi divinitatea, Columna, 1873, p. 144. 

+) Ibidem. | 

5) Ist. crit., II, 1875, p. II. Pentru Spencer cf. Les premiers principes, cap. 


L'inconoscible. 
6) Columna, 1873, p. 225 şi Ist. crit., 1874, P. 179. 

În concluzie, pornind dela idealul preconizat de Buckle, pe 
care îl modifică sub influenţa spiritualismului lui Laurent, Hasdeu 
a ajuns la o filosofie a istoriei cu totul deosebită, atât de vederile 
unuia cât și ale celuilalt, şi în parte, chiar la o poziţie originală, 
bazată pe o încercare de conciliere între materialism și spiritualism. 

Aceasta este baza filosofică pe care se sprijină sistemul istoric 
al lui Hasdeu, filosofie despre care spunea el însuși că nu derivă 
nici din Vico — cum credea A. Demetriescu 1), —- nici din Walace, 
— cum afirma Laurian 2,— și nici din spiritualism —— cum sus- 
ţinea St. Mihăilescu 3), — ci este o sinteză mai generală, care se 
fereşte de a fi unilaterală şi exclusivistă $). 

Rezultă deci că, în ce priveşte ideologia naturalistă, axa con- 
cepției sale în plină maturitate, B. P. Hasdeu nu datorează 
nimic istoriografiei rusești. 

CORNELIU CRĂCIUN 


1) Determinismul în istorie, Teoria lui T. H. Buckle, Revista contempo- 
rană, 1873, p. 851. 

2) Tablete bibliografice, Rev. cont., 1873, P. 89. 

3) Schițe filosofice, Spiritualism şi Materialism, epistolă adresată d-lui Hasdeu, 
Revista contemporană, 1873, p. 255. Ea a fost provocată de faptul că repro- 
ducând în Columna dela 15.11.1873, articolul lui St. Mihăilescu despre Viața 
după doctrina pozitivistă », publicat în 'Transacţiuni literare şi ştiinţifice, Nr. 
14 şi 15 din Ianuarie 1873, Hasdeu acuza, într'o notă, pe autor de influența 
modei materialismului lui Büchner, pe care îl declară vechi, dela secta in- 
diana Ciarvaca şi grecul Dicearch, şi totodată falsă, căci torice teorie unila- 
terală este falsă, de trei ori falsă ». 

5) Ist. crit., Il, 1875, prefața. 


UN SCRIITOR ROMÂN 
DIN BASARABIA: 
C. STAMATI-CIUREA 


CÂTEVA DATE 


Un scriitor puţin studiat în literatura noastră 1), este Constan- 
tin C. Stamati-Ciurea (1828—1898). Sufletul acestui liric basara- 
bean a vibrat alături de glia provinciei în care s'a născut. lar în 
unele din scrierile lui se vede sbuciumul și tristețea inimii unui 
Român conștient de suferința poporului stăpânit de cnutul rusesc. 

Constantin C, Stamati-Ciurea este fiul Cavalerului Costache 
Stamati, scriitor bine cunoscut în literatura noastră, prin « Muza 
românească », După cum se ştie Cavalerul Stamati este fiul 
lui Toma Stamati, pe la 1811 pârcălab al Hotinului 2). Mama 
scriitorului Stamati-Ciurea a fost prima soţie a lui Costache Sta- 
mati, anume Ecaterina 'Ludorache-Ciurea, și aceasta de veche 
obârşie românească. Deci èl face parte dintr'o familie a cărei res- 
pect pentru carte este aproape ereditar, dat fiind faptul că și fiul 
scriitorului de care ne ocupăm a fost publicist, Tradiţia culturală 
a familiei Stamati era bine cunoscută în Basarabia acelei vremi. 


1) Nu s'a vorbit despre dânsul până acum decât de trei ori, foarte sumar. 
St. Ciobanu în Cultura românească în Basarabia sub stăpânirea rusă, pp. 317—319. 
Chişinău, 1923; articolul aceluiaşi autor intitulat C. C. Stamati din ziarul 
« România nouă », din 19 Iunie 1926, semnat de acelaşi autor și G. Bezviconi 
în « Din Trecutul nostru», No. 15—16. Chişinău 1935. 

2) G. Bezviconi. Boierimea Moldovei dintre Prut şi Nistru, Ed. Fundaţia 
“Carol l, 1940, pp. 124—125. 

C. C. Stamati-Ciurea posedând o variată şi întinsă cultură ne-a 
dat povestiri care ne amintesc incursiunile ştiinţifice ale unui Ion 
Ghica. Spirit multilateral, neposedând însă nimic cu prea mare 
precizie, el scrie mai mult în limba rusă; are însă opere şi în lim- 
bile franceză, germană şi română. Nu există o bibliografie completă 
a operilor lui Stamati-Ciurea 1), dar știm din mărturisirele sale 2) 
că operele care au obținut un succes mai mare în Rusia, au fost: 
descrierea primei sale 4 Escursiuni vânâtoresti », tipărită în anul 
1853 la Odesa 2) şi drama « Moartea lui Lermontof » publicată la 
1884, despre care autorul ne spune cu mândrie că această piesă, 
4 criticii ruşi o rangează între opurile clasice; cu toate că representarea 
ei a fost interzisă de censură am obținut titlul de membru onorar 
al Academiei din Moscova (Şedinţa dela 25 Mai 1885)» ): Sem- 
nificativă, pentru tratamentul pe care-l aveau Românii basarabeni 
din partea satrapilor ruşi din provincia de peste Prut, este urmă- 
toarea menţiune a autorului. « Rușii din Basarabia din contra, 
mi-au arătat fățiș animositatea lor, găsind, se vede, îndrâsneaţă' 
încercarea unui mămăligar, precum binevoiesc ei a ne numi, de a 
dmbla pe căile eroilor literaturei lor » 5). 

Această danimositate » i-au arătat-o Rușii cu ocazia primei 
sale descrieri a unei vânători petrecute în Basarabia. Printre 
altele, aici Stamati ne indică interesul dramatic ce-l poate presenta 
Bugeacul, pentru acela care nu-l poate simți prin propria lui 


intuiție, 
4 Oare nu pe aceste stepe odinioară treceau caravane triste de 
prizoniere nefericite, care se duceau departe... departe... La 


Bahcisarai, unde în haremul hanului, frumoasa, tânăra moldoveancă 
era sortită să se topească de dor sub jugul chinuitor al Sclaviei? 

Pe aceste stepe nu odată furiosul nagai sbura ca săgeata pe 
calul sălbatec ca și stepa, iârând după sine din Suceava îndepărtată 


3) G. Bezviconi ne dă o bibliografie mai mult sau mai puțin apropiată 
de adevăr: € Din trecutul nostru», pp. 28—29, Chișinău, 1935. 

2) Constantin Stamati-Ciurea. Răsunete din Basarabia. Cernăuți, 1898. Ed. 
Pardini în 4 Introducere». 

8) K. K. Cramara. BocnomunaHua og» oxorbi no BeccapaGiu. One cca 
1854. 

t) C, Stamati-Ciurea, Räsunete din Basarabia, p. 2. 

5 Idem, p. ı. 

cadavrul însângerat al moșneagului, ca să-l asvârlă pentru bătae 
de joc cioarelor din Crimeia. 

In aceste stepe nu odată câdea sub toporul cdldului capul mirelus 
la picioarele miresei, sau murea la pieptul mamei sale pruncul din 
care aved să iasă fiul patriei şi pe care-l apăra de lovitura fatală 
cu plânsete şi lacremi» 1). 

De sigur că această compătimire plină de dragoste şi duioșie 
pentru moșneagul din Suceava şi pentru «tânăra moldoveancă e 
nu putea să le placă Ruşilor asupritori, cum nu putea să le placă 
nici emoția plină de mândrie pe care o resimte Stamati stând pe 
Valul lui Traian 2) din Sudul Basarabiei. 

Afară de drama Moartea lui Lermontce şi de Amintiri despre .o 
vânătoare în Basarabia mai putem enumera câteva din operile pe 
care le-a scris Stamati-Ciurea în limba rusă: Despre Basarabia și 
cetățile ei vechi şi Antichitatea Orheiului, ambele apărute în anul 
1848 în periodicul 4 Memoriile societăţii de istorie şi antichităţi » din 
Odesa, vol. II 2), cât şi o Schițd asupra puterei florei basarabene 
(1864) °). Din nuvelele scrise de Stamati-Ciurea, cunoaștem Omul 
enigmatic, Nepotul meu şi Zâna din Nipru. Mai menţionează el în- 
suşi comedia Cometa (1853), întâmpinată de Ruşii din Basarabia 
cu aceeaşi 4 animositate ». In afară de acestea, mai publică fabule, 
poezii şi critică teatrală 4). 

Este de notat că articolul publicat în rusește ta Odesa sub titlul 
Despre Basarabia şi cetățile ei vechi este reprodus de Stamati- 
Ciurea, atunci când el a avut fericita ocazie de a publica un volum în 
românește Răsunete din Basarabia, chiar în anul morţii sale, întâm- 
plate la 1898. Până acum nu se ştia dacă C. Stamati-Ciurea sau 
tatăl său, cavalerul Stamati, a publicat în rusește Ja Odesa, prin 
1848, acest articol 5). Astăzi având în față ediția românească a arti- 
colului, putem afirma cu siguranță că descrierea cetăților basara- 
bene a fost făcută de C. Stamati-Ciurea, 

1) Pentru confirmame Șt. Ciobanu. Cultura Românească din Basarabia, 
P. 318—319. 

3) Ibidem, p. 318. 

3) „3anacka Onecckaro oGimecrBa ueropin u apesuocteñ“. Ogecca 1848. 

TI. A. Aparanonz. t Bessarabiana e 1812—1912. KumnueB'e, 1911, P. 187. 

«) I. A. [paranoB. op. cit, p. 187. 

5) Ibidem. 

De sigur că scriitorul menționat de Drăganov sub numele 
de «Stamati Basarabianul », care a publicat « Vodeviluri, drame 
şi nuvele, jucate în vremea sa la Chișinău pe scena locală», nu 
este altul decât același Stamati-Ciurea, care se ascunde sub 
pseudonimul acesta, publicându-și lucrările în limba rusă în 
cele mai cunoscute reviste ale imperiului țarist 1). 

In afară de aceste câteva din lucrările sale tipărite în rusește, 
Stamati enumeră în introducerea Răsunetelor din Basarabia urmă- 
toarele lucrări tipărite în alte limbi 2): 

1. In limba franceză: 1) Les enfants du condamne ; 2) Alexis, 
fils de Pierre le Grand; 3) Un krach et ses suites ; 4) Tegetthoff au 
pôle Nord ; 5) L’ Ermite du desert ; 6) Scenes de la vie du grand em- 
pire du Nord ; 7) Poésies, etc., etc. 

II. In limba germană: Tamar, Trauerspiel in vier Aufziigen. 

Aceste cărți le publică după cum ne mărturiseşte în aceeași in- 
troducere « spre a nu depinde de aspra censură rusească », în editura 
Reiss (1880) la Viena, unde pretinde că ziarele « Le Danube » şi 
« Neue freie Presse », i-au făcut recensii binevoitoare 2). « Ce se 
atinge de scrierile mele în limba română îmi era imposibil de a le 
scoate la lumină. In toată Rusia nu exista o tipografie română, şi eu, 
fiind lipsit de orice relațiuni cu regatul vecin, nu le puteam așa 
lesne publica în România». 

Totuși soarta l-a făcut să se încuscrească cu Silvestru Morariu- 
Andrievici, mitropolitul Bucovinei, la a cărui tipografie publică 
majoritatea scrierilor sale, din care el menţionează următoarele î): 

A) Studii dramatice I. Estetica şi realismul, 3 acte. II. Câno- 
filul, 1 act. B) Drame: I. Răsbunarea unei nebune, 3 acte. II. 
Magdalina păcătoasa, 3 acte. III. Logodnica Țarului, tragedie 
istorică în 4 acte şi 8 tablouri. C) Comedii : I. Fricosul, 2 acte. II. 
Mademoiselle Mephistophele, x act. III. Singurătatea unui holteiu, 
1 act și 1 pausă. IV. Cărâbușul, 2 acte. V. Parvenitul, 2 acte. VI. 
Bacilul amorului, 1 act. D) Copii de pe natură : I. Un unchiu și trei 
nepoate. IL. Trei bunici şi un nepot. E) Insula Sagalin, ţara exilaților, 


1) De exemplu în revista „OmeuecrBeuuia sanncku“. 1854. AHBAP. 
3) C, Constantin de Stamati Ciurea, Răsunete din Basarabia, p. 3. 

3) Ibidem, p. 3. 

4) C. C, Stamati-Ciurea, Op. cit., P. 4. 

roman contemporan ca apendice la opul lui Kennan. F) Cale- 
doscop literar : |. Luxul. Il. Istoria unui țânțar. III. Istoria unei 
muşte. IV. In vis şi aievea. V. Stafia. VI. Cucuiul. VII. Două pri- 
madone. VIII. Nepotul meu Petrăchel. IX. Contrabandistul. X. O 
năplăire literară. XI. Trei suveniri. XII. Victima veacului. XIIL. 
Omul enigmatic. XIV. Floricica codrului. 

Dintre acestea, sunt reproduse în volumul apărut la Cernăuţi 
la 1898, In vis şi aievea şi O ndplăire literară. 

Nu am enumerat tot ce a scris C. Stamati-Ciurea; totuşi chiar 
din această listă parțială a operilor lui se poate vedea cât de 
multilaterală este personalitatea acestui scriitor, interesant pen- 
tru noi şi important pentru epoca în care a scris.eNu vom vorbi 
despre operele pe care le-a tipărit în ruseşte şi care ne interesează 
mai puţin, dar vom stărui asupra tipăriturilor sale româneşti, ce 
ne stau la îndemână. 


C. C. STAMATI-CIUREA, SUSPIN AL ETERNITĂȚII 
ROMÂNEȘTI DIN BASARABIA 


Este posibil ca scriitorul de care ne ocupăm, să fie uneori gre- 
şit documentat în cercetările sale istorice asupra Basarabiei. Este 
just că opera lui este inegală şi suferă de lipsa unei forme desă- 
vârșşite, dar câte o frază amplă și bogată cu un vocabular viu și 
pitoresc îl înalță mult ca limpezime față de contemporanii săi. 

Și totuşi cu câtă timiditate naivă, dar curată, poate copilărească, 
dar sinceră, porneşte să scrie el în limba sa maternă! 

« Poate că limba din scrierile mele române va face asupra cer- 
curilor noastre literare, mai ales însă asupra supremului nostru 
areopag literar de -pe malurile Dâmboviţei, o stranie impresie, 
Nam putut scrie altmintrelea. Limba română rustică, precum o 
vorbeşte poporul nostru din Basarabia, a fost singurul izvor, din 
care m'am adăpat ; n'am în patria mea nici o şcoală poporală măcar ; 
am fost și sunt o insulă soktară în imensul ocean al slavismului. Mai 
mult nu zio !). 

Să facem o sumară incursiune în operele din hRăsunete din 
Basarabia, în care Stamati-Ciurea se învederează ca un mare iu- 
bitor al tinuturilor lui natale şi un bun Român. In Carpaţi, 


1) Stamati-Ciurea. Op. cit., P. 4. 

Basarabia şi un rezumat istoric asupra cetăților ei 1), el îşi revarsă 
toată dragostea lui față de această provincie și o face cu ochii ace- 
luia care nu poate uita obârşia românească a Basarabiei. Mai în- 
tâi, Stamati caută să dovedească geografic că Basarabia și Mol- 
dova sunt o provincie de nedeslipit, expunând ipoteza că dealurile 
dintre Prut şi Nistru nu sunt decât prelungiri ale Carpaţilor 2). 
Vorbind de cetăţile noastre, inima lui tresaltă de bucurie duioasă 
şi de mândria de a vorbi de domnii moldoveni, ce le-au construit 
sau reconstruit, și nu rareori vorbeşte cu ură de barbarii care ne 
atacau. 

Amintind despre 'Tătari, el exclamă: «Crimeia era cuibul central 
al acestor Minotauri infernali, sau, mai bine zis, fabuloşi Dracont, 
cari înghițeau fără îndurare toate vietăţile alese ale țării. Şi acest 
ne mai auzit barbarism se săvârşea în centrul Europei, în ochii Pa- 
ladinilor și ai Cavalerilor cruciați, care își rupeau lăncile pentru 
omenire ». Acest fragment de amintire al unui trecut trist pentru 
noi, îl încheie prin cuvintele: « Ce deresiune a soartei Românilor 
de atunci, să se nască și trăiască pe acel timp » ?). 

Vorbind despre cetatea 'Tighinei, Stamati încheie spunând că: 
a Astfel dar pe arena ţării Moldovei s'au adaus și ciolanele Perșilor, 
Turcilor, Svezilor 4) din Nord, peste osemintele Polorilor, Tatarilor, 
Cazacilor, ect., etc. încât cu drept cuvânt putem zice că acest pământ 
este un mosaic de oase alcătuite de coasa morții, ce-și alesese veșe- 
dinţa în această provincie fatală pentru Români » 5). 

Dar nenumărate ar putea fi citatele de acest fel, din opera C. 
Stamati-Ciurea, ale cărui scrieri sunt şi astăzi de actualitate. În 
descrierea cetăților de peste Prut, se învederează ca un bun 
cunoscător al cronicilor noastre şi al izvoarelor străine, ceea ce 
nu-l împiedică totuși de a îmbina legenda cu istoria, căci 
Stamati nu a dorit să fie un om de știință, ci un scriitor. De altfel, 
o parte din articolele semnate de dânsul au pe lângă numele 
său ș. titlul ds «membru al societăţii scriitorilor francezi şi 
moni a, 


1) Ibidem op. cit., pp. 147—181. 
2) Ibidem, pp. 163—177. 

8) Stamati-Ciurea, Op. cit., p. 172, 
4) Su :dezilor. 

5) Ibidem, op. cit, p. 173. 

Pledoaria pentru cauza românească a Basarabiei, Stamati- 
Ciurea o face la orice ocazie. Astfel în bucata « Creștindtatea și md- 
năstirile din Basarabia » 1), el arată că religia creștină a pătruns și 
în Basarabia tot dela Romani, în același timp ca și în celelalte părți 
ale Daciei. Dar pe lângă demnitatea națională pe care scriitorul o 
resimte, vorbind de Basarabia, de cetăţile ei care stau pe malul 
Nistrului, ca nişte «martori muţi ai veacurilor stinse »2), caută 
să atragă atenția Românilor, asupra frumuseţilor şi a bogățiilor 
acestei provincii. Amintind de prosperitatea Basarabiei înainte de 
ocupaţia rusească, el spune că « Basarabia în acel timp era ca şi Cali- 
fornia la începutul exploatării, cu singura deosebire, că pepitele 
de aur erau înlocuite în Basarabia prin kile de grâu, ce le da îm- 
belşugatele câmpii de ţelină ale stepelor basarabene, pe care nu- 
mai ici-colea se zăreau satele sărăcuţe ale țeranilor băștinași, ce mai 
scăpau ca prin urechia acului de sabia 'Tatarului. Insă cu trecerea 
Basarabiei la Ruși, aceasta provință binecuvântată deveni prada 
hămnisiților locuitori din guvernamentele învecinate, locuite de Ru- 
teni și Poloni » 3). 

Este demnă de reținut sinceritatea şi curajul lui Stamati de a 
spune adevărul, în vremuri când alţii preferau să tacă și să închidă 
ochii. Se vede pasiunea cu care iubea provincia noastră și ura 
nestăpânită față de « hămnisiţii » şi « veneticii » 4), care ne luau 
toate bogăţiile acestui ţinut. 

Cu aceeași pasiune, Stamati-Ciurea descrie luptele ce s'au dat 
la Hotin între Moldoveni şi Turci și ne inserează legenda că în- 
săși soția domnitorului Ștefan-cel-Mare, după moartea acestuia, 
a încercat zadarnic să apere cetatea și apoi s'a aruncat din turn în 
apele Nistrului 5). Cu aceeași vervă ne vorbeşte și de luptele Turci- 
lor cu Ruşii întâmplate sub aceleași ziduri. Dar Rușii care au fost 
fatali pentru provincia dintre Prut și Nistru au distrus și această 
podoabă a Basarabiei. 

« Târgul Hotin era pe timpul ocârmuirii Turcilor 9 — ne spune 
Stamati-Ciurea — 4 unul din cele mai frumoase oraşe din Basara- 


1) Ibidem, op. cit., pp. 251—261. 
3) Ibidem, op. cit., p. 153, 

5) Ibidem, p. 155, 

4) Ibidem, p. 160. 

5) Ibidem, p. 164. 

bia atât în privinţa caselor cât și a grădinilor grandioase. 'Târgul 
se distingea prin o curățenie deosebită, avea pardosială pe strade 
și pitorești olaturi. Dar, stăpânirea Rușilor şi nenumăratele lor in- 
vaziuni războinice aduseră oraşul în starea lui actuală, ce reprezintă 
o mare și glodoasă mlaștină, în care parcă plutesc bojdeucile evreeşti, 
negre și tupilate. Din turnul Ghenuezilor a râmas numai o parte, ce 
ca un veteran ciungărit stă plecată spre mormânt, iar sgomotul 
cetăţii turcești de odinioară a încetat » 1). Și poetul, căci după o 
astfel de frază, îl putem numi pe Stamati poet, închee: « Așa dar 
un istoric și arhiolog român, şezând pe ruinile acestei'cetăți ar putea 
crea într'o inspiraţie poetică o adevărată Iliadă cu frumoasa Elenă, 
ce ar fi văduva Domnița Casandra, a cărei oseminte odihnesc pe 
fundul Nistrului, care ch apele lui a învelit-o de vie ca și un giulgiu 
rece şi omorâtor » 2). Antiteza romantică este evidentă: Hotinul a 
fost odată, dar acum nu mai este decât o ruină. 

Aceste umile rămășițe sunt un simbol rămas pentru totdeauna 
ca mărturie a eternității românești din Basarabia. Gloria Hotinului 
a rămas neștirbită în sânul poporului nostru până în vremea lui 
Stamati-Ciurea, care pentru a exemplifica acest lucru, citează 
următoarea « doină de jale » auzită dela Români: 


« Hotine, Hotine, 
Ține-te bine, 

Că moscalul vine 

Cu oaste după tine » °). 


Nu știm dacă ediția rusească dela 1848, a bucății literare de- 
spre « Basarabia şi cetățile ei», conţine aceleași aluzii directe și 
același suflet însângerat de robia rusă, pe care ni-l arată în versiunea 
română. Din păcate, nu avem la îndemână ediţia de atunci. Schița 
despre cetăţile basarabene tipărită la Cernăuţi ne dă sufletul 
acestui Stamati, un suflet de Basarabean fatalist, aplecat de urgia 
vremurilor ce au frământat Bugeacul, răvășit de apăsarea chinuri- 
lor îndurate de moșii şi strămoșii locuitorilor din acest ţinut al 
ţării, cel mai apropiat de barbarii tuturor timpurilor. 


1) Op. cit., pp. 167—168. 
2) Op. cit., p. 168. 
3) Op. cit,, p. 168, în notă. 

Lacrimă a pătimirii basarabene, Stamati-Ciurea ne vorbeşte 
cu duioșia, cu patima și cu inima cu care a mai vorbit încă un sin- 
gur scriitor al veacului al XIX-lea despre țara sa, entuziastul 
Alecu Russo. Dar şi acesta a învățat să iubească România, tot acolo, 
în freamătul crivățului veșnic amenințător șia primejdiei totdeauna 
îngrozitor de aproape. Și Alecu Russo a prețuit Patria, la marginea 
pământului dac, la răscrucea popoarelor setoase de pradă şi sânge. 

Care a fost cauza tragediei basarabene? Stamati-Ciurea ne 
dă o explicaţie verosimilă într'o formă glumeaţă, sub care se ascunde 
lacrima, iar naivitatea lui aparentă conţine un sâmbure de adevăr. 
« Concluziunea mea este acea, că nu este mirare dacă străinii se 
îmbulzesc atât de tare în această ţară, și în deosebi cei din Nord, 
cari, desfăcându-se de averile lor nemișcătoare, au venit cu lo- 
cuința aici în Basarabia, găsind în ea cele mai alese producte, pre- 
cum: pân? ca mana cea cerească, vinuri ca nectarul Olimpului, tutun 
demn de ciubucul Sultanului, un cer azuriu de Italia și Românce 
cu haruri şi frumuseţe ca și cadânele lui Mohamed » !). 

Stamati-Ciurea, după cum putem vedea, este omul provinciei 
sale. Sbuciumul întregei Basarabii este plâns în proza sa. Lirismul 
ce îl varsă larg și sincer pentru colțul de pământ, care l-a zămislit, 
face să răsară də sub condeiul lui poeme în proză printre datele 
istorice ce ni le dă despre cetăţi. In opera lui găsim exprimată 
limpede și fără înconjur, ideea lipsei unei școli literare de luptă 
națională ca în Ardeal, lipsa tiparului şi censura rusă. Atunci, 
însă, când le-au permis împrejurările, și Românii din Basarabia 
au scris în limba poporului lor și pentru cauza acestui popor, 
obosit de robie şi supt de vremelnicul lui stăpânitor. Aceasta 
ne-o dovedește dragostea plină de căldură pentru Basarabia, 
care străbate opera lui Stamati-Ciurea, 


CONSTANTIN C. STAMATI-CIUREA ȘI SECOLUL SĂU 


Din tot ce a scris Stamati-Ciurea se vede clar că el era un dile- 
tant erudit, care s'a interesat de tot ce a putut produce gândirea 
veacului al XIX-lea. Veacul acesta este pretutindeni un veac al 
afirmării naţionale; am văzut preocupările de naţionalist ale scrii- 
torului. Dar secolul trecut a fost și un secol al progresului. 


2) Op. cit., p. 177. 

Sunt nenumărate descoperirile şi perfecţionările în toate la- 
turile ştiinţei veacului trecut. 

Este interesant că nici unul din domeniile cuturale care s'au des- 
voltat în veacul alXIX-lea nu-i neglijat de Stamati-Ciurea. Nu rareori 
în bucăţile lui chiar literare întâlnim statistici, In lucrarea literară 
întitulată O vândtoare în Basarabia, vorbind, de exemplu, de Chi- 
lia-Noua, Stamati se simte obligat de a ne da amănuntul că acest 
oraş avea, pe vremea lui, 8265 de locuitori 1); vorbește și de ori- 
ginea etnică a acestora, de preocupările lor, de starea lor econo- 
mică, făcând totodată şi o mică incursiune în istoria orașului. 
Aceleaşi preocupări le relevă adesea și în bucata Carpaţii, Basa- 
rabia şi un rezumat istoric asupra cetăților ei, unde găsim şi ele- 
mente de geologie și geografie. 

Este bine cunoscut interesul față de buddhism, al veacului 
XIX-lea. Acest interes îl vedem și la Stamati-Ciurea, în compoziția 
lui literară Îngerul verde 2), unde citarea divinităţilor asiatice pare 
a arăta și o latură pedantească a scriitorului de care ne ocupăm. 
El susţine ipoteza, des întâlnită în veacul al XIX-lea, anume cd 
originea tuturor religiilor coboară dela vechea Indie. «Ca şi ţeara 
aceasta, ce 'ntruneşte în sinul său bielşug şi voluptate, groază și 
fior, trece şi religiunea ei prin adâncimi și vaduri, prin lumina 
adevărului şi noaptea înșelăciunei, când simplă şi sublimă, când 
fantastică și demonică și lucru remarcabil, aproape toate celelalte 
popoare regăsesc spre marea lor surprindere în regiunea Indiei 
urme de ale religiunilor lor » 2). 

In câteva din operele lui se învederează și interesul pentru 
medicină, mai ales pentru acea psihică. 

Stamati-Ciurea este preocupat și de critica literară. El caută să 
arate că Goethe, pentru a-l crea pe « Faust», a stat sub « impresia 
demonomaniei » 4). In calitatea sa de critic, Stamati rămâne adeptul 
culturii din prima jumătate a veacului al XIX-lea, apreciind roman- 
tismul și preromantismul. El este un admirator al lui Florian 5), 
dar nu apreciază naturalismul lui Zola 5) și este rebarbativ față de 


1) Stamati-Ciurea. Op. cit., p. 35. 

2) S amati-Ciurea, Op. cit., pp. 59—87. 
3) Op. cit., p. 62. 

t) Op. cit., p. 88. 

5 Op, cit., p. sr. 

toate curentele apărute spre sfârşitul veacului trecut, susținând cu 
destulă naivitate că; « mania de a fi interesant, apart, original, 
nervos și chiar exaltat şi nebun a făcut să se nască în scurte inter- 
vale şcoli ca simbolismul, impresionismul, decadența » 1). 

Inainte de a vedea legătura ce-a avut-o scriitorul basarabean 
cu marii mânuitori de pană al veacului trecut, e bine să ne oprim 
puțin asupra celor câteva fraze lăsate de Stamati și care au pentru 
noi un interes filologic. De sigur că pentru firea sa, care era veșnic 
avidă de cunoștințe, problema latinizării limbii şi ideile filologice 
ale curentului istorico-poporan îi erau bine cunoscute. Și în această 
privință Stamati şi-a spus cuvântul cu mult bun simţ și cu tot 
atâta hotărîre, 

Ca anexă a volumului Răsunete din Basarabia, apare şi o 
Epistolă literară 2). Aceasta este adresată scriitorului Rădulescu Ni- 
ger, pe care, mărturisește Stamati, nu-l cunoaşte şi-i scrie pe 
această cale, deoarece nu are de unde să-i afle nici adresa. Extra- 
gem din această scrisoare: « Dar chestia este a limbei, chestie foarte 
însemnată în privința reformei filologilor români moderni, cari țin- 
tesc să curețe idiomul de vechile cuvinte ca de o rugină, dându-i lu~ 
strul unei limbi civilisate. Vă întreb însă: o veche monetă nu va 
Pierde valoarea sa nepreţuită, atunci când ea va fi curățită și din nou 
poleită? » 3). 

Limba pentru Stamati, așa cum este ea, cu toate cuvintele infil- 
trate din vremuri vechi, rămâne un document istoric, o mărturie 
a veșniciei româneşti. « Provinciile daco-române au și fost acel colț 
de pământ nefericit, peste care trecuseră, ca peste un pod de oase 
omeneşti, felurite generaţii de naţiuni în oarde sălbatice, ce nu lăsură 
în urma lor nici monumente, nici ieroghfe, căci erau copiii geniului 
întunericului și ai stârpirei ; dar lăsară un şir de cuvinte, ce, cum zic 
se păstrează până şi astăzi în numismatica limbagiului român. 
Ele sunt unicul document al antichităţii de care noi trebue să ne mân- 
drim, prețios păstrându-le » €). 


1) Stamati, Op. cit., p. 104. 


2) Op. cit., PP. 275—277. 
3) Ibidem, 


4) Op. cit., pp. 276—277. 

ROMANTISMUL LUI C. STAMATI-CIUREA 


Am arătat că romantismul este singurul curent literar căruia 
i se închină Stamati. E cazul să vedem întru cât el este atașat de 
acest curent. În majoritatea bucăţilor integrate în volumul Rsu- 
nete din Basarabia, scriitorul nostru se complace a pluti în vag și în 
visare. Incepând să scrie, Stamati nu are un plan bine definit și 
nu ştie niciodată unde va ajunge. Aceasta la dânsul pare o metodă 
dacă luăm în consideraţie, că, după concepţia sa, singura sursă de 
inspiraţie este avântul tineresc, care ne urmărește şi mai târziu 
ca și lumina stelei lui Eminescu. 

« Dedicându-mă literaturei >, — scrie Stamati, — « n'am vânat 
glorie sau profit. Am scris pentrucă-mi plăcea a scrie. Singurul 
impuls a fost inspiraţia ce-l cuprinde pe omul cult, în zorile tine- 
reții sale. Această flacără cerească, ce revarsă dulcea ei lumină 
peste primăvara vieţii omeneşti, cu toate că se stinge la bătrânețe, 
ne urmărește încă și atunci ca lumina unei stele, ce se pierde în 
albastre depărtări » :). De sigur că, scriind aceste cuvinte, Stamati 
cunoștea bine poezia « La Steaua » a genialului nostru poet, căci 
mai ales ultimele cuvinte par o parafrazare a unora din versurile 
lui Eminescu. «In depărtări albastre » a devenit «în albastre de- 
părtări ». « Ne urmărește încă », a rămas tot « Ne urmăreşte încă ». 
Dar chiar și fondul poeziei se resimte în fraza bătrânului scriitor 
basarabean: «cu toate că se stinge la bătrâneţe ne urmăreşte încă şi 
atunci ca lumina unei stele» nu este altceva decât: 


«Tot astfel când al nostru dor 
« Pieri în noapte-adâncă, 

« Lumina stinsului amor 

« Ne urmărește încă ». 


Aceasta ne arată marele interes pe care Stamati îl purta lite- 
raturei românești, chiar și la o vârstă înaintată, căci atunci, când 
a fost publicată această poezie a lui Eminescu, Stamati se apropia 
de vârsta de 6o de ani. 

Am spus că lui Stamati îi place adesea să rătăcească, fără o 
ţintă bine definită, în lumea irealului și a visului. In această pri- 


? 


1) Răsunete din Basarabia, p. 2. 

vință, este caracteristică « O năplăire literară » 1), care poartă sub- 
titlul « Fantasie ». Această « năplăire » începe printr'o conversaţie 
a poetului (să nu uităm că Stamati a scris versuri în limbile fran- 
ceză și rusă) cu muza lui, 

Este foarte posibil ca ideea acestei convorbiri supra-naturale 
să-i fi venit din citirea « Nopţilor » lui Musset. In conversaţia 
dintre poet și muză descrisă de Stamati, găsim o pronunțată notă 
de satiră socială şi de auto-satiră. Muza îl sfătueşte: « Scoate-ţi 
ultimul dinte din gură și şezi binișor, mănâncă molcăluț la mămă- 
liguță, dormi la timp, şi nu mai visa raiul lui Mahomed» 2). 

Tot în această « Fantesie » găsim aluzii satirice la adresa avo- 
caţilor, căci muza îi mai spune că 4 nu odată advocații mă chiamă 
să-i inspir cum să toarne mai bine minciuni » 8), 

Stamati tot aici regretă și felul în care poeţii sunt răsplătiți de 
societate pentru munca lor; el afirmă că «ei toată noaptea scriu, 
scriu, ziua ling la farfurii »4). Muza deplânge și decăderea idea- 
lismului în favoarea materialismului, 

După conversaţia cu stăpâna poeziei, poetul adoarme și un 
vis ciudat îl cuprinde. În acest vis are o conversaţie cu straniul 
medic Radomir, întâlnit în lumea de dincolo de conștiință, Și în 
această convorbire găsim destule aluzii satirice, cum sunt: « Mai 
de grabă maş uni să fiu cioclu decât medic » 5), Aici Stamati îşi 
revarsă gândurile despre viață care sunt triste; este aceeași goană 
etern nerăsplătită după idealul pe care omul nu-l poate ajunge 
niciodată; aceeași nedreptate pe care o simt atâţia scriitori 
romantici din veacul al XIX-lea. In sfârșit, «Năplăirea» se 
termină prin imaginea ruletei din cazinoul. dela Monte Carlo, 
sugerând ideia că viața e un joc în care se pierde mereu şi se 
câştigă foarte rar. 

In Fantasia găsim o peregrinare în lumea de dincolo de con- 
ştient, fără spațiu și fără timp, care numai prin aceasta s'ar putea 
asemăna cu Sărmanul Dionis al lui Eminescu. Simţim aceeaşi elibe- 


1) O nâplăire literară, despre care ne spune Stamati că a fost tipărită şi 
mai de mult, este integrată în Rdsunete din Basarabia, pp. 193—217. 

3) Op. cit., p. 197. 

3) Op. cit., p. 197. 

1) Ibidem, p. 197. 

5) Ibidem, p. 206. 

rare a subconștientului. Citirea acestei bucăți îți lasă aceeaşi dâră 
de tristețe nedefinită apăsătoare, pe care ţi-o lasă și citirea nu- 
velei marelui nostru poet. Nota de satiră socială este însă esența 
acestei « Neplăiri ». 

O altă bucată caracteristic romantică este « In vis și aievea? 1). 
Aici poetul visează la bătrâneţe un bal la care a petrecut cândva 
foarte de mult, « când din constelația acelui bal s'a desprins steaua 
vieţii » sale. Dar, dintr'odată, el se trezește și vede realitatea ire- 
mediabilei bătrâneți. Sofia, romantica lui « stea » de altă dată, era 
acolo lângă dânsul «biată bâtrână schiopătând ». 

Contrastul romantic este evident. In vis « Noaptea era lină și 
luna plutia pe un cer limpede, învelindu-se câteodată în nouraşi 
transparenţi, ce păreau că sunt pletele ei de argint. In depărtare 
sub poalele unei păduri se auzia vocea puternică a privighetoarei 
ce cânta imnul de amor, cânta frumusețea codrilor cu mândrile 
frunţi ale stejarilor ridicate spre ceriul senin, pe când florile dum- 
brăvilor împrăștiau în aer dulcele lor miros » 2). 

Trezit la realitate, poetul exclamă « O, ce noapte fioroasă, ce 
cumplită iarnă afară! Viscolul mi-a troienit fereștile odăiţei, în 
care mă aflu culcat de suferințele bătrâneţelor ». 

Schița are o notă de melancolie identică cu a tuturor celor 
atinşi de «boala veacului». Aceeași căutare a ceea ce nu se poate 
găsi, aceleași năzuinţi spre care nu se poate ajunge, revin ca un 
refren şi In Vis și Aievea. 

In această bucată literară se văd unele reminiscenţe ale roman- 
ticilor francezi. Precum Julie Charles în «Le Lac» a lui Lamartine 
în momente fericite ale vieţii sale se întreabă: 


« Hé quoi wen pourrons-nous fixer au moins la trace? 
Quoi! passés pour jamais? quoi! tout entiers perdus? 
Ce temps qui les donna, ce temps qui les efface 
Ne nous les rendra plus? ». 

(Le Lac) 


La fel Sofia lui Stamati-Ciurea este frământată de această 
întrebare: 


1) Op. cît., pp. 221—2315. 
2) Răsunete din Basarabia, p. 226, 

« — O, ce dulci momente — îmi şopti ea — este oare de crezul, 
iubite, că ele trebue să treacă, să se stingă în uitare? »!). 

Nu s'ar putea afirma cu siguranţă că este o influenţă al lui La- 
martine; este însă tema timpurilor duse care nu revin, motiv ro- 
mantic prin excelenţă, de care este plin veacul al XIX-lea. 

Deşi Sofia doreşte să oprească sborul timpului ca şi Elvire, 
schița se termină printr'o preamărire a clipelor de altădată, a 
amintirei, la care scriitorul ține mai mult decât la însăși realitatea, 
întocmai ca Musset, în «Le Souvenir». 

4 Ingroapă-mă de viu în mormânt, numai lasă să iau visul», sau 
4 Sofia, în numele lui Dumnezeu, în care credem și tu și eu, te implor 
nu-mi stinge ilusia trecutei încântări, ce pălpâe încă în memoria 
mea 52). 

Este evidentă apropierea acestei concluziuni de acea a lui 
Musset: 

« La foudre maintenant peut tomber sur ma téte 
Jamais ce souvenir ne peut m être arraché! 
Comme le matelot brisé par la tempête 

Je my tiens attaché». 


Romantismul lui Stamati-Ciurea este vădit. Cu toate acestea, 
se pare că el nu a fost direct influențat de nici un poet, ci a îmbinat 
elemente din romantism conforme sufletului său. 


C. STAMATI-CIUREA ȘI SCRIITORII RUȘI 


Dat fiind că Stamati-Ciurea a crescut pe pământul Basarabiei 
ocupate, a scris și a citit rusește, trebue să ne întrebăm, dacă nu 
există o influență a scriitorilor ruși, asupra operei sale. Aceasta cu 
atât mai mult, cu cât la începutul introducerei Rdsunetelor din 
Basarabia, el ne arată că Turgheniev și Gogol, descriind stepele 
Rusiei, i-au dat ideea de a descrie o vânătoare din Basarabia 2). 


1) Stamati-Ciurea, Op. cit., pp. 228. 

2) Ibidem. 

3) Descrierea în rusește dela 1853, este completată de povestirea unei vâ- 
nători, în limba română, care pare să fie baza volumului Răsunete din Basarabia. 
Credem că Stamati a scris cu mult înainte de 1898 această operă, dat fiind că 
acţiunea se petrece la 1854, deci cu 44 de ani mai înainte, iar limba pe care o 
întrebuinţează e ceva mai greoaie și pare mai veche. Probabil lipsa mijloacelor 
de a tipări în limba sa natală, l-a făcut să întârzie publicarea acestei bucăţi literare. 

Pe la sfârşitul aceleiași introduceri, ne spune însă « Doresc ca 
amintirile mele să dee vânătorilor români, cari nu cunosc încă 
Basarabia, o idee despre bogățiile ce le-a conținut acest binecu- 
vântat petec de pământ înainte de 40 de ani, bogății ce azi sunt 
dispărute, lăsând în memoria încărunțiților băstinași, impresia 
unui vis fermecător » 1). 

Vom căuta să constatăm, dacă influențele lui Turgheniev şi 
Gogol sunt mai puternice decât dorința scriitorului de a arăta 
frumusețile şi bogățiile provinciei de peste Prut. 

Despre însemnătatea primei « excursiuni vânătorești » am men- 
ţionat câte ceva la începutul articolului, subliniind acea « animo- 
sitate » pe care i-au arătat-o Ruşii, din cauza tendinței de a descrie 
tot ce poate înălța inima unui Român din Basarabia. 

Să vedem cum se înfăţişează lucrurile cu « O vânătoare în Ba- 
sarabia » din « Răsunete ». Pentru aceasta trebue să amintim câte 
ceva din operele din care pretinde că s'a inspirat. Prin Notițele 
unui vânător, 'Turgheniev urmăreşte să arate că și țăranul este 
om și că şi el simte. Acest obiectiv principal al volumului 
este îndeobşte recunoscut de critica rusă. Importanța acestei 
opere este că aici 'Turgheniev pătrunde adânc în psihologia 
ţăranului. 

Pe 'Turgheniev îl interesează şi natura, dar mai ales persoana 
umană, iar felul în care descrie este realist. Este faimoasă paralela 
psihologică făcută între țăranul Hori, realist, practic și sigur pe 
sine, în lupta ce o duce pentru existenţă, și Kalinici, visător, idea- 
list şi cu înclinări spre poezie. Aceasta o face Turgheniev pentru 
a demonstra intelectualilor că şi la țărani se află o diferenţiere su- 
fletească, culminând în cele două tipuri antagoniste. 

Este adevărat că 'Turgheniev vorbeşte gi de starea economică a 
ţăranilor, descriindu-le sărăcia şi aducând un aport pentru cauza 
lor. Dacă şi Stamati-Ciurea face incursiuni în situația economică 
a Basarabiei, prin aceasta nu caută să ne arate decât bogăţia acestei 
provincii. 

Dar să vedem întrucât modul de a descrie al lui Stamati, sar 
putea asemăna cu acela al lui 'Turgheniev din Noztele unui vână- 
tor. Vom desprinde o descriere din capitolul « Pădurea și Stepa », 


1) Stamati-Ciurea. Op. cit, p. 5. 

în care 'Turgheniev ne vorbeşte, ca și Stamati, de începutul unei 
furtuni, care te surprinde în mijlocul naturii: 

4 Ce dungă plumburie e la orizont? Zăduful se îngroașă? norul 
se apropie?... Dar iată, de abia a scânteiat fulgerul... Aceasta-i 
furtuna ! De jur împrejur soarele lucește încă sclipitor : se mai poate 
vâna. Norul creşte : marginea lui dinainte se întinde ca o mânecă, 
se apleacă în formă de boltă, iarba, tufele, totul s'a întunecat » 1). 

Acum să vedem şi începutul furtunei descrise de Stamati- 
“Ciurea: 

« Soarele începu a se pleca spre apus, dar arșița şi nădușeala 
creșteau mereu, ca și când venia dintr'un uriaș cuptor. Din spre apus 
o ceață de nouri groși și întunecaţi se ridica cu repeziciune, întin- 
zându-se peste orizont. Săgeți de fulger spintecau din timp în timp 
nourii, urmate în lungi intervale de tunet, dovadă că vijela era încă 
departe » 2). 

Materia descrierii fiind aceeași, nu ne vom mira că imaginile, 
pe care fiecare din cei doi scriitori caută sa ni le desfășoare dina- 
intea ochilor, sunt asemănătoare. Cu toate acestea, vedem că Sta- 
mati știe să-şi păstreze individualitatea, cel puţin în maniera de 
a descrie. 

O influență mai pronunțată din O vândtoare în Basarabia, pare 
a fi acea a lui Gogol. Se vede, de altfel, că în genere acei care au 
descris frumusețile naturii nu puteau să se ferească de anumite re- 
miniscențe din acest scriitor. O mică dovadă în acest sens este şi 
4 Pseudokinegheticos >. Deși Odobescu a putut avea un contact mai 
puțin pronunțat cu literatura rusă, cităm din opera acestuia ur- 
mătorul pasaj: 

« Mă opresc, căci mi se pare că fără ştirea lui Dumnezeu şi a 
cetitorilor, am început să traduc descrierea stepei malorosiene, 
una din paginile cele mai minunate din minunatul roman istoric 
« Taras Bulbay, de N. Gogol, scriitor rus, carele de nu mă înșel, a 
scris, mai întâi pe rusește, comedia 4 Revizorul General»). Aș tran- 
scrie aici cu plăcere toată acea încântătoare descripțiune; ca şi 
Gogol, într'o pornire de drăgostos necaz, aș sfârşi şi eu zicând: 


:) Ilonnoe coGpanie couuneniii H. C, Typrenea. C, Ilerep6ypr', 1915, 
p. 442 (Turgheniev. Opere complete, vol. I, S, Petersburg, 1915). 
3) Stamati-Ciurea. Op. cit., p. 29. i 

« Dracul să vă ia câmpiilor, că mult sunteți frumoase!», Dar 
atunci ce sar alege din descrierea Bărăganului, pe care wam în- 
cercat a o face eu românește ? 

Las dar pe Gogol într'ale sale, că mi-e teamă să nu mă prea 
dea de rușine» 1)... 

Aceste cuvinte ni le spune Odobescu în Pseudokinegheticos, 
după ce intercalează o traducere foarte apropiată de textul rusesc 
al descrierii nopţii din Taras Bulba. 

Dar nici asupra lui Stamati-Ciurea influenţa lui Gogol nu are 
prea mare importanţă. Numai sentimentul vastității stepei şi al 
sălbăteciei naturii poate fi apropiat de acela al scriitorului rus. 
Faptul că amândoi își transpun descrierea lor în trecut nu este 
semnificativ, deoarece distanţa în timp la Gogol e cu mult mai 
mare decât la Stamati. 

«Pe atunci tot Sudul, toată întinderea pe care o presintă Rusia 
Nouă de astăzi, până la Marea Neagră a fost o pustie verde și vir- 
gind. Niciodată plugul nu trecea pe valurile nemăsurate ale plantelor 
sălbatece ; numai caii, ascunși de ele ca de o pădure, le striveau cu 
picioarele. Nimic în natură nu putea fi mai frumos ; toată suprafața 
pământului prezenta un ocean verde-auriu pe care au fost stropite 
milioane de flori diferite » 2), Aceeaşi închinare față de ceea ce este 
sălbatec şi grandios o găsim și la Stamati-Ciurea. 

«Pe la 1840, Bugeacul înfățișa şesuri, ce aveau asemănare cu 
preriile din America. Pe pământul felinos vasta pășune îmbelșugată 
și sățioasă, pe care pășteau turme de oi de Spania și hergheli de cai 
de soiurile cele mai alese » 2), sau « Bugeacul se putea numi un 
adevărat Eldorado al vânătorilor, cuprinzând mii de păsări, ce se 
"'nmulțiau prin abunde tele ierburi ale acelor șesuri ce se întind pândă 
la Dunăre cu ramificațiunea apelor ei» 4). 

Pascje care ar putea aminti de 'Turgheniev sau Gogol, ambii 
citați de Stamati în introducere, sunt foarte rare şi lăturalnice 
scopului ce l-a urmărit acesta descriind O vândtoare din Basarabia. 


1) Al. Odobescu. Opere complete, vol. I, ediția II-a. Ed. ¢ Minerva», Bu- 
cureşti, 1915, pp. 114—115. 3 

2) Counnenia n nucrma H. B. Torona. Penarnia B. B. Kannara, TOM 
ropoii. Mupropogb. C. Merepâypre, 1896, p. 71. 

2) Stamati. Op. cit., p. 14. 

4) Stamati. Op. cit., p. 11, 

Prin multe enumărări, prin comparații, prin descrierea ospețelor 
bogate și a pescăriilor dela Vâlcov, prin toate acestea autorul vrea 
să atragă atenția Românilor din afara Basarabiei asupra frumuseți- 
lor, a bogățiilor și a tristeților meleagurilor robite. 

In această scriere el intercalează tragedia încercărilor de des- 
naționalizăre făcute de Rușii acelor vremi. Astfel guvernul rus a 
vrut «să colonizeze Caucazul cu Moldovenii halupnici din Basa- 
rabia, adică cu cei ce mau încăput la împărțiala pământului luat 
dela proprietari » 1). Li s'au dat acestora câte 6 hectare de pâmânt, 
seminţe pentru agricultură şi material pentru construit case. Însă, 
spre mândria noastră: « Urma urmelor a fost că emigranții moldo- 
veni, cu femei și copii, desacii pe umeri, sau întors îndărâpt la ve- 
chia lor miserie, găsind'o mai plăcută decât bogățiile din raiul Cau- 
casului » 2). 

Pentru a-și explica preferința unei vieți materiale mai grele, 
Stamati închee: 

« Astfel de patrioţi — după opinia mea — se află pe suprafaţa 
pământului numai la trei naţiuni mari: ginta latină, germană şi 
elenă. Deci nu-i de mirare, că Românii de aice s'au întors dela Cau- 
caz, fiind de origină latină » 3). 

Sper că acest singur pasaj este îndeajuns pentru a ne do- 
vedi şi originalitatea acestei descrieri, despre care, din modestie 
probabil, Stamati spune că a alcătuit-o pornind dela operele lui 
Turgheniev şi Gogol. De altfel, delta îl preocupă aici pe Stamati 
mai mult decât stepa. 

O bucată literară din Răsunete din Basarabia poartă titlul de: 
4 Testamentul și memoriul unui nebun » 4). Titlul are de sigur o 
mare asemănare cu 4 Însemnările unui nebun » al lui Gogol, din 
volumul Arabescuri. Ambele aceste opere caută să satirizeze anu- 
mite laturi ale societății. Atât Gogol cât și Stamati-Ciurea pun să 
lupte fantezia cu realitatea. Cu toate acestea, nu se poate contesta 
lipsa de originalitate a acestei creaţii la Stamati. Personzjul scrii- 
torului rus înnebuneşte din cauza unei vieți ratate de funcționar 
mărunt, fără putere de realizare, timid și stins. Gogol arată eta- 


3) Stamati. Op. cit., p. 37. 
2) Stamati. Op. cit., p. 38. 
3) Stamati. Op. cit., p. 39: 
€) Stamati-Ciurea. Op. cit PP. 107—147. 

pele înnebunirii, luând date disparate, la care-și notează bietul func- 
ţionar halucinaţiile fanteziste, care pun din ce în ce mai mult stă- 
pânire pe realitate; până când acesta începe să se creadă regele 
Spaniei. Innebunit de mediul înconjurător şi tiranizat de durerea 
de cap ce-l cuprinsese, bietul funcţionăraș al lui Gogol evocă 
amintirea mamei sale pe care o imploră să-l salveze. 

După cum se vede, opera scriitorului rus are, în primul rând, 
un interes psihologic şi satirico-social. 

Să vedem cum se prezintă «nebunul» lui Stamati-Ciurea. 
Acesta este talentat, sincer, având o seamă de concepții sănătoase 
despre lume. El este dus la balamuc, fiind un liber cugetător, 
dăunător stării sociale a Rusiei de atunci. Eşit din balamuc, ră- 
mâne impregnat de acelaşi idealism mistic și văzând iremediabila 
diferență a modului său de a judeca față de alți oameni, se sinu- 
cide. Pragul dintre a nebunia » personajului lui Stamati și echi- 
librul judecății omului normal nu este prea pronunțat, pe când 
funcţionarul lui Gogol ajunge la o adevărată demență. 

Asemănarea cu opera « Insemnările unui nebun » a scriitorului 
rus, se rezumă numai la titlu şi la o tendinţă de satirizare. Această 
operă a lui Stamati este foarte interesantă. Cugetările « nebunului » 
său ajung la aprecieri triste asupra lumii și vieții umane, dar în- 
grozitor de adevărate. Scriitorul basarabean apare, în unele pa- 
saje ale acestei opere, un mai bun artist al cuvântului şi al fante- 
ziei decât în celelalte opere ale sale. 


% 
% % 


Am făcut o sumară cercetare a câtorva din aspectele pe care 
ni le oferă opera scriitorului Constantin Stamati-Ciurea. Am vä- 
zut și din puținele sale tipărituri românești cât de multilaterală şi 
interesantă este opera acestui bătrân boer basarabean, care, timp 
de 5o de ani (1848—1898) a mânuit condeiul, dacă nu totdeauna 
în limba sa maternă, din cauza vitregiei soartei, cel puţin aproape 
totdeauna cu gândul la provincia sa natală. 

De sigur că i se cuvine un loc în istoria literaturii românești 
pentru opera sa care a fost apreciată în vremea sa și în Rusia 
asupritoare, şi de Regele Carol I al României, care i-a «con- 
ferit în anul 1895» medalia « Bene merenti» !). 


1) Stamati. Râsunete din Basarabia, p. 4. 

Nu trebue însă să uităm niciodată că au fost puțini Români 
din provinciile subjugate, care au putut să spună ca Stamati: 

« Națiunea noastră cu mândrie îşi ridică fruntea din noianul 
veacurilor și priveşte în jur cu dispreţ spre foștii ei duşmani, ce au 
frământat-o sub picioare și la urmă singuri s'au desființat, nepu- 
tând-o răsturna de pe temeliile aşezate de uriașul Roman. Pe așa 
temelii se înalță piramidele în mijlocul pustiurilor, măcar că peste 
ele trecură generații multe cu semețe cuceriri, cari la urmă se prefă- 
cură în nisip, atunci când acele zidiri uriașe stau și vor sta neclin- 
tite sub arșiță şi oijelii, în preajma urgiilor elementelor turburate » 1), 


VALERIU ŞT. CIOBANU 


1) Stamati, Op. cit., pp. 275—276. 


OBIECŢIUNILE RUSIEI CONTRA 
DREPTURILOR NOASTRE 
ASUPRA BASARABIEI 


In 1878, la congresul dela Berlin, se discută pentru prima oară, 
în contradictoriu, între Rusia și România drepturile la posesiunea 
Basarabiei. Pentrucă atunci se pune numai problema celor trei 
județe din Sudul Basarabiei, discuțiunea este dusă mai mult în 
jurul prevederilor tratatului dela Paris (1856). 

Principele Gortschakof şi Contele Schuvalov cer ca acest teritoriu 
să fie dat Rusiei, pentrucă posesiunea lui nu ar împiedeca libera 
navigaţiune pe Dunăre, aşa cum a apărut Ia data tratatului dela 
Paris, şi cum reiese din textul art. 20 a acestui tratat... Apoi 
Moldova, căreia i-a fost anexat acest teritoriu, contrar tratatului 
şi neținând seama de opoziţia guvernelor europene, sa unit cu 
Muntenia, alegându-şi un principe străin. Ori teritoriul în litigiu 
fiind anexat numai Moldovei singure şi situațiunea fiind schim- 
bată, România nu-l mai poate păstra. Argumentele au părut destul 
de slabe, chiar acelora care le expuneau, astfel că Contele Schu- 
valov e nevoit să recunoască: « Chestiunea Basarabiei putea să 
fie privită de Rusia ca o chestie de ambiţie, de interes sau ca o 
chestiune de onoare. Rusia a vrut să o reducă la o chestiune de 
onoare >. Și din această cauză, probabil, propune să se facă un 
schimb de teritorii, România să primească, în schimbul celor trei 
judeţe, Dobrogea +). 


1) Recueil des actes internationaux de l'empire Ottoman-Gabriel Noran- 
dunghian, vol. IV, pp. 80-83. 

Ca să dea mai multă greutate acestei propuneri, principele Gort- 
schakof reamintește că toate drepturile şi privilegiile pe care le-a 
obținut România în curs de un secol se datoresc sacrificiilor şi 
sângelui vărsat de Ruşi. Și în viața politică, ca și în viața privată, 
de multe ori acela căruia îi faci servicii din prieten se transformă 
în duşman. 

Este cunoscut răspunsul lui I. C. Brătianu și M. Kogălniceanu; 
«este posibil că acesta să fi determinat pe plenipotenţiarii ruși să 
stăruie ca independența României să fie condiționată de cedarea 
teritoriului Basarabiei de Sud, fiind d.ci un omagiu adus argumen- 
sării din memoriul românesc, la care nu au obiectat nimic. 

După patruzeci de ani, problema Basarabiei se pune din nou, 
«de data aceasta la Paris, situația fiind alta. România cere recunoa- 
şterea unirii Basarabiei în urma votului Sfatului "Țării. O dele- 
gaţiune improvizată de foștii demnitari ai Rusiei ţariste Prinţul 
Lvov, Maklakof, Sazonov, N. V. 'Ishaicovski şi un revoluționar, 
B. Savincov supun conferinţei memorii. 

Dacă lăsăm de o parte problema etnografică, cererea de ple- 
piscit şi altele cu caracter pur formal, nu putem să nu ne oprim 
la expunerea obiecţiunilor cu caracter istoric: 

«Se cuvine în primul rând să nu uităm că unirea Basarabiei 
cu Rusia nu a fost niciodată urmarea unui act de violență împotriva 
României. Basarabia a fost reunită Rusiei în 1812, la această epocă 
România nu exista încă şi Basarabia nu era decât o parte a pro- 
vinciei dunărene « Moldova » care, cu același titlu ca şi Valachia, 
era sub dominaţia turcă. De multă vreme, Rusia apăra aceste pro- 
vincii de Turci. In 1812 Basarabia a fost liberată cu totul şi a fost 
reunită Rusiei, deci nu a fost un act de violență împotriva României, 
<i, dimpotrivă, un act liberator împotriva Turciei. La 1856, la con- 
gresul dela Paris, Rusia învinsă în campania din Crimea, nu a 
primit oraşele şi teritoriile cucerite de aliați decât în schimbul 
cesiunii unei părți din Basarabia, în vecinătatea Dunării. Numai 
o mică porțiune din Basarabia a fost cedată puterilor victorioase 
şi retrocedată de ele în parte Moldovei, provincie turcă, în parte 
direct Turciei. Congresul dela Berlin a dorit să șteargă concesiu- 
nile estorcate Rusiei prin congresul dela Paris; România a fost 
recunoscută «stat independent », cu condiția ca ea să cedeze partea 
din Basarabia desprinsă din Rusia, prin Congresul dela Paris, în 

schimbul unui teritoriu mult mai mare care îi dădea acces la Mare. 
România a acceptat aceasta, deci se vede că Rusia nu a uzat 
niciodată de forță pentru a lua ceva României »1). 

€ Rusia nu a făcut nici o nedreptate României când a liberat 
Basarabia de Turci, pentrucă a liberat-o și de principatul Mol- 
dovei, în compunerea căruia intra, și pentrucă România nu exista 
încă, Era just şi drept să facă acest lucru, mai ales că România 
neexistând nu putea nici să protesteze, nici să sufere nedreptăți, 
nici să se bucure de protecțiunea pe care au acordat-o Rușii în 
curs de secole « Provinciilor » Dunărene, aflate cu același titlu sub 
dominația Turcă. Basarabia sa liberat în întregime și complet 
de Turci, pentrucă s'a alipit Rusiei şi de sigur pentrucă a fi 
unit Rusiei înseamnă să fii completamente și în întregime 
liberat». 

Dar de ce să uităm că provincia turcească Moldova nu era 
provincie și nici turcească, ci un stat, un principat, cum se exprimă 
Rușii despre ea în toate tratatele ce le încheie cu Turcii, în 
cursul unui secol; ea se afla sub suzeranjtatea Turciei și tribu- 
tară ei exact cum a fost și Marele Ducat al Moscoviei sub 'Tătari, 
atunci când Moldova nu era în această situația. De ce Marele 
Ducat al Moscoviei nu era provincie tătărască, cu același titlu 
cu care Moldova era sub dominațiunea turcă? 

Moldova a devenit România, după cum altădată Marele Ducat 
al Moscoviei a devenit Rusia. Moldova a devenit Românie cu 
trupul amputat, cu rana amputării nevindecată. Alipirea Basarabiei 
la România a vindecat această rană, a redat integritatea corpului. 
România nu s'a născut prin generație spontană, ea a existat 
înainte sub altă formă şi continuă să existe cu toate drepturile 
şi obligațiunile ei anterioare, nu este o firmă comercială a cărei 
emblemă au luat-o alți componenți, și de aceea nu i se poate nega 
dreptul de a relua ceea ce este al său. Rusia nu putea căpăta dela 
Turci mai multe drepturi decât le aveau aceştia asupra princi= 
patului Moldovei; cum ei nu aveau decât un drept de suzerani- 
tate asupra statului și nici un drept asupra teritoriului și în urmă 
pierzând și dreptul de suzeranitate, după cum Rușii au pierdut 
la 1856 dreptul de protectorat asupra Principatelor, deținerea 


1) L’occupation Roumaine en Bassarabie-Documents Paris, 1940 pg. 125. 

Basarabiei nu era justificată prin nici un drept, ci era un simplu 
fapt care trebuia să ia sfârșit. 

Ruşii au luat Basarabia prin luptă, au luat o parte din Moldova, 
ocuparea s'a făcut cu armată; cum au reușit să facă acest lucru 
fără violență și cum au putut deține teritoriul fără a întrebuința 
forța e o problemă, a cărei soluțiune a găsit-o numai acela care 
a născocit că ești liber numai fiind încorporat Rusiei. 

La 1856 Rusia este bătută de puterile aliate, care ocupaseră 
parte din Crimeia prin tratatul dela Paris. I se iau județele Cahul, 
Bolgrad şi Ismail care se anexează principatului Moldovei; pentru 
Ruși această operațiune este un schimb, pentrucă cedează un te- 
ritoriu care nu fusese ocupat. Dar fiindcă acest schimb a fost 
estorcat, România a fost recunoscută ca ţară independentă, cu 
condiţia ca să-i cedeze Rusiei aceste trei judeţe. Serbia devenită 
stat autonom, cu puţin înainte, nu are ca noi o clauză în plus peste 
aceea privind egalitatea în drepturi a locuitorilor de alte confe- 
siuni şi libertatea cultelor. 

Aceasta este dovada peremptorie a unyi schimb acceptat de 
bună voie, nu estorcat cum fusese acela pe care l-a făcut Rusia 
la 1856, căci prin art. 46 al tratatului dela Berlin teritoriile dobro- 
gene ne-au fost date pur și simplu, fără să se facă măcar cea mai 
mică aluzie că ar reprezenta o contra-valoare sau o renunțare. 

Acesta este titlul formal internaţional, dreptul pe care îl pretinde 
Rusia asupra Basarabiei, drept care susținea că a fost recunoscut 
prin tratate internaționale. Cu acest drept a deținut ea Basarabia și 
a negat înaintea conferinței dela Paris structura etnografică a 
Basarabiei, drepturile naționalităților şi Unirea. Dar argumentele 
acestea fiind de aceeași calitate nu au putut prinde, şi Basarabia 
ne-a rămas. 

In 1924, la Viena au venit reprezentanții Rusiei sovietice, care 
au repetat însă același lucru, dar pe semne că s'au plictisit de 
argumentul istoric, astfel încât într'o ședință au apucat să 
declare că deși drepturile Rusiei 'Țariste au trecut asupra Guver- 
nului U. R. S. S., acesta nu susţine drepturile istorice privind 
Basarabia și nu insistă la menținerea Basarabiei în sânul Uniunii 
Sovietice (31 Martie 1924). 

Procesul se învechea. Acum se consumau talente sovietice, 
cerneală și elocință. S'a înființat Republica Moldovenească. S'au 

găsit nişte învăţaţi sovietici care au descoperit că Moldovenii na 
sunt Moldoveni, nici Români, nici Ruși, dar trebue să fie pro- 
Jetari, și Basarabia și chiar Moldova trebue să intre în republica 
Moldovenească. Apoi s'a aşteptat revoluţia mondială. 

Cum aceasta, contrar așteptărilor lui Stalin, nu mai venea, 
Rușii, au hotărît să libereze Basarabia şi fără revoluție tot ca și 
în trecut fără violenţă, ca să arate că oamenii trec, dar argu- 
mentele rămân. ” 

Deunăzi trecând pe stradă, portretul lui Stalin, afişat de ser- 
viciul nostru de propagandă, mi-a adus în minte prin antiteză 
imaginea prințului Gorciacof, elegant, cult şi distins, coborînd din 
gravura care figurează în toate cărțile de istorie pentru clasa treia 
de liceu şi totodată mi-a reamintit argumentul său că ar trebui să 
fim recunoscători Rusiei pentrucă s'a gândit la noi, ne-a mai 
scutit din când în când de tributul plătit 'Turcilor şi și-a vărsat 
sânge pentru noi şi drepturile noastre. 'Trebue să fi fost foarte 
supărat când Kogălniceanu i-a răspuns că România își aminteşte 
și de sacrificiile pe care le-a făcut și ea pentru mărirea și gloria 
Rusiei dela Petru cel Mare încoace și, cu toată recunoştinţa, nu 
„poate să uite Basarabia. Dacă au stat împreună de vorbă, de sigur 
că s'a apropiat de ei şi Contele Șuvalov spre a repeta că, pentru 
Rusia, Basarabia e o chestie de ambiţie, 

Cu trunchierea inumană din 28 Iunie 1940, provincia dela 
Nord s'a încrestat îmbrobonată de sânge şi lacrimi în conştiinţa 
națiunii româneşti, iar gestul eliberator al soldatului român din 
5 Iulie 1941 n'a făcut decât să şteargă acest chip cu aiasma vite- 
jiei străbune, să-i purifice durerea, ridicând mândra Țară a fa- 
gilor, întrun neasemuit răsărit de soare din care nu va păli nici- 
odată. 

Un an, am urmărit cu inima strânsă, veştile ce puteau veni 
de peste hotar, şi multora din noi nu le-a căzut arma din mână 
dela retragerea fără sens din acea vară grozavă şi întunecată a 
sacrificiilor noastre, De ce ne simțeam străini aici, pe străzile 
Bucureştilor, la Piatra-Neamţ sau la Breaza, unde rosturi vre- 
melnice ne-au purtat paşii, de ce privindu-ne în ochi îi simțeam 
lăcrimând fără să vrem și de ce acești minunaţi munteni încer- 
cau zadarnic să-şi îndeplinească, fără adânci tresăriri, oficiile de 
gazdă? 

Incepeau vânturile toamnei şi desnădejdea abia se masca, in- 
voluntar, cu un zâmbet de convenienţă, care arăta mai mult ge- 
nurile în care ne prăbușeam. Apoi veni iarna și îngroziți de a nu 
cădea răpuși definitiv, am crezut. O credință oarbă, imposibilă, 
într'o triumfală înviere, într'o atotcuprinzătoare justiție perma- 
nentă care veghea peste noi, păzindu-ne de moartea în întunerec. 
Ne-am scuturat şi ne-am pipăit. Trăiam; eram încă noi. Ne-am 
uitat în ochii prietenilor şi ai trecătorilor de pe stradă şi i-am 
văzut incendiați de aceeași credință. Ne-am gândit la viețile noa- 
stre şi am înțeles că ele mai puteau fi jertfite. Și atunci ne-am 
bucurat. Știani că totul putea fi salvat şi vieţile noastre puteau 
fi mântuite, Eram liberi, despovăraţi, de sarcina cine ştie căror 

blesteme, Ne gândeam surâzând că, poate în 1918, totul mersese 
prea ușor, că sângele românesc nu înroșşise destul apa Prutului. 
Acum, eram gata. O ! ni-l vom da cu vârf și îndesat, până la ul- 
tima suflare, Eram aşa de siguri de asta, că mângâiam zările şi 
timpul și imploram stihiile să se desfășoare cu un ceas mai de 
grabă. Incă din Decemvrie, se ridica din truda mâinilor noastre, 
linia formidabilă de cazemate și amestecându-se cu viforul şi 
trâmbele de zăpadă, ele creșteau fantomatic, una cu pământul, 
arătându-și piepturile lucii, masive, de nebiruit. Presimțeam, însă, 
că nu vom avea nevoie de ele și le priveam cu condescendență, 
ca pe niște camarazi de ispravă, dar pe care știi că trebue să-i 
lași îndărăt. 

Și peste toate prezența Bucovinei, a Basarabiei, a Ardealului. 
Ciudat, cum se legau aceste plaiuri şi zări în memoria oamenilor. 
Vorbind de Bucovina, ochii se încețoșau după Basarabia și Ar- 
deal. Vorbind de Basarabia şi Ardeal, o. lacrimă se prelingea după 
Bucovina. O unitate a sufletului și pământului românesc. Aur 
iradiind, putere, tinerețe, iradiind veșnicie, forță a naturii, flu- 
viu legănat între maluri eterne și trecând peste ele. Astfel tre- 
cem, călăuziți de înaltele stele, lăsând în urmă câteva pocale de 
otravă și un snop de trupuri la Sarmisegetuza, un mormânt proa- 
spăt la Putna şi o coroană voevodală deasupra, un trup sfârtecat 
la 'Turda și un cap la Mănăstirea Dealului. Regi la Curtea de Ar- 
geş și regi urcând treptele viitorului. Și sânge, sânge pretutin- 
deni. De când falangele lui Boerebista războiau la Olbia, Odessa 
de azi, şi pumnalul get sclipea în fața zidurilor Mesambriei, vea- 
curile s'au tencuit în această parte a lumii cu sângele nostru. Și 
clădirea a fost temeinică și aspră ca zidurile Cetăţii Albe și mă-. 
reață ca Cetatea Hotinului. Și noi ducem iubirea și mânia acelor 
vremi izbăvitoare și ne frământăm să ajungem la înălțimea pu- 
terii lor de jertfă și, uneori, cădem striviți de şovăelile zilelor 
de azi. 

Și iată, primăvara se apropie și zările istoriei prind a miji. 
Bucovina se pierde într'o feerie de lumini și ochii noștri primesc 
efluviile de viață, ce vin din spre pământul năzuințelor noastre ca 
pe o rouă și o binecuvântare. Prutul vorbea și 'Teţina vorbea și 
Cernăuţii adulmecau clipele învierii sale. Și vedeam țăranii înveș- 
mântându-se noaptea pentru a primi curați vestea luminată. 

O! ziduri despărțitoare ridicate de oameni, ce firavă e stavila 
voastră când împotrivă se ridică uraganul de foc al sufletelor ce 
nu se pot despărți. In acele zile, când la Radio și în presă, Buco- 
vina devenise o certitudine calmă ca şi munţii și colinele ei, am 
înţeles că Bucovina era cucerită. Ea se cucerea, devenind a noastră 
prin sângele vărsat pentru ea, prin puterile năpraznice ce izvo- 
rau de sub lespezile şi din mădularele ei. 

Am înțeles că dacă noi mergeam spre dumbrăvile și satele ei 
primitoare, Bucovina grăbea spre noi din străfundurile istoriei, 
aducând, în prezentul turbure, paşi înfiorați de voevozi, strigătele 
de izbândă din Codrul Cosminului, șoaptele celor morți în pul- 
bere şi jurămintele celor ce veneau după ei. 

Acolo în răcoroasele văi ce adăpostesc mănăstirile, în satele 
pitite în umbra munților, pe colinele dulci și de-a-lungul apelor 
curgătoare, ai crede că vremea a încremenit pe loc și în văzduhul 
strălimpede ea păstrează ca într'un fantastic tipar gânduri și 
vorbe străvechi, ce nu pot să moară. Chiar țăranii par 
desprinși din anii lui Ștefan cel Mare. Vorba lor blajină scapără 
uneori în tăișuri adânci. Te privesc în ochi și în două trei vorbe 
te-au ghicit dacă eşti de-al lor. A fi de-al lor înseamnă să vor- 
bești întrun anumit fel cu ei, să ai o comuniune de spirit iden- 
tică şi o curăţenie de suflet cu totul deosebită; numai astfel ți se 
împărtășesc necazuri și dureri ascunse, revolte și amărăciuni, care 
te uimesc prin discreția nobilă cu care ți-s comunicate şi prin 
sensibilitatea rară în fața nedreptăților. Celor ce vor să-i cunoa- 
scă superficial, le arată o față amabilă, de circumstanță, când nu 
devin ironici, mai ales față de orășenii de tip comun; în fond 
se păstrează neîncrezători, impenetrabili față de o lume străină, 
care nu le spune nimic. 

Totuși, acești țărani, care formează adevărata comoară a Bu- 
covinei, sunt sensibili la marile curente de idei și, în linii gene- 
rale, am putea afirma că instinctul lor politic a funcționat fără 
greş, alegând calea unui naționalism dârz și fără expediente, încă 
imediat după război. Faţă de personalităţile autoritare, impună- 
toare prin cinstea și seriozitatea lor, manifestă un cult demn și 
ostășesc, 

Cum s'a manifestat, așa dar, prezența Bucovinei în viața pu- 
blică a României după reintegrarea din 1918 și care ar fi misiu- 

nea ei pentru viitor? Care ar fi nota dominantă pe care această 
provincie ar aduce-o construcției armonice a României de mâine ? 
Care sunt tendințele generale ce se desprind din trecut și cum se 
orientează pentru viitor? 

Iată întrebări, cărora chiar dacă nu li s'ar da un răspuns com- 
plet, ne par suficient de actuale pentru a fi puse și discutate aici. 

După răpirea Bucovinei în 1775 şi încorporarea ei la im- 
periul austriac, viaţa românească n'a putut fi zăgăzuită prin hota- 
rele Cordunului şi legăturile cu Moldova au continuat cu aceeași 
intensitate și după statornicirea noilor frontiere. De atunci şi 
până în 1918 se pot cita numeroase cazuri de naționalism, mani- 
festat fie prin aderarea făţișe la actele politice ale Românilor din 
Vechiul Regat, fie prin treceri demonstrative în mijlocul lor. Ast- 
fel în 1877, un grup de tineri din Cercul Arboroasa, societate 
studențească şi expresie a unui curent adânc protestatar, în frunte 
cu marele Ciprian Porumbescu, au curajul să trimită o telegramă 
de adeziune, cu prilejul sărbătorii a roo de ani dela uciderea lui 
Grigore Ghica Vodă, fapt ce le aduce săptămâni de temniță grea, 
de pe urma cărora compozitorul imnului « Pe-al nostru steag e scris 
unire d se alege cu o boală de piept ce avea să-l răpuie, în anii 
unei tinereți sbuciumate. 

Treceri demonstrative se pot cita: aceea a poetului Dimitrie 
Petrino, Constantin Hurmuzaki, Dimitrie Onciul, George Popo- 
vici (George Robeanu), care aduc în viața publică a României 
înainte de 1918, elanuri răscolitoare, unite cu o sobrietate şi un 
simț al măsurii, care vădeau educația germană, în care fuseseră 
crescuţi. 

Se observă deci, o puternică şi manifestă tendință, gravitând 
în spre Iaşi și București, Spiritul public e format în Bucovina de 
4 Junimea Literară ». 

Spiritul românesc constructiv s'a manifestat în provincia de 
Nord, în măsura în care reprezentanţii ei au cunoscut nevoile 
locale şi au știut să impuie satisfacerea acelor nevoi. Astfel, Cer- 
năuţii au fost dotați cu o serie de clădiri publice moderne, în 
baza cărora se poate afirma rolul civilizator al Statului român, 
asupra ținutului dela Nord, Construirea unui măreț cămin de uce- 
nici, a unei monumentale Case a Asigurărilor Sociale, a unei ce- 
tăți universitare, iar în studiu era construirea unui imens palat 

pentru o Bibliotecă publică și universitară, ca în marile centre 
de cultură din Apus. 

De asemeni, nu a fost cruțat nimic pentru ca satele şi oraşele 
bucovinene să fie înzestrate cu importante edificii publice, licee, 
scoli de tot felul, biserici, primării, continuându-se în acest mod 
spiritul românesc constructiv şi civilizator. 

Bucovinenii nu au adus în viaţa publică preocupări de strâmt 
regionalism, ci atențiunea lor s'a îndreptat cu egală solicitudine 
asupra tuturor categoriilor profesionale. Intre legile importante 
care dăinuiesc şi a căror valoare se reliefează pe zi ce trece, este 
Legea pentru pregătirea profesională şi exercitarea meseriilor din 1936, 
care unifică regimurile muncitorești din Ardeal, Bucovina și Ba- 
sarabia și cele din vechiul Regat, creând condiţii prielnice pentru 
viaţa şi desvoltarea profesională a muncitorului român. Pe ace- 
laşi plan, de necesitate naţională, se situează legea muncii de 
folos obştesc, legea de unificare a Camerelor de muncă, etc. 
Cămine de ucenici precum şi monumentale Case de Asigurări 
Sociale au răsărit la Cluj, Oradea, Deva, Dej şi 'Tg.-Mureş, afară 
de construcţiile din Cernăuţi, rămânând să înfrunte vifornița unei 
străjuiri stră ne, dovedind în același timp misiunea civilizatoare 
a Românilor. 

Se poate afirma că ideologiile mai mult sau mai puțin autoh- 
tone, câte s'au vânturat după război în România, n'au avut de- 
cât o aderență formală cu spiritul revoluționar constructiv, ce 
prindea forme şi se desăvârșea în Bucovina, ca rezultat a unui 
îndelungat proces de lupte și străduinți din această provincie. 
Dela jertfa de sine a lui Ciprian Porumbescu, în temniţele reci 
ale poliției austriace, Bucovina nu și-a putut impune energiile 
creatoare p2 plan politic şi constructiv, menținându-se pe o po- 
ziție de rezistență și conservare națională în fața tendinţelor de 
desnaționalizare manifestată de stăpânirea austriacă. Unirea din 
1918 a deslănțuit aceste forțe, şi modul echilibrat, ponderator și în 
același t mp majestos, cum s'au desfășurat, ne face să întrevedem 
latenţele minunate ce zac în această provincie. 

Nu von aminti greșelile grave ce s'au făcut și care stau pe 
buzele tuturor, dar dacă cea mai primejdioasă s'a dovedit a fi 
vrajba și neînțelegerile dintre fii aceleiaşi regiuni, atunci vino- 
vați suntem cu toţii. Suferințele unui an și sângele ce a curs din 

belşug a fost de ajuns, credem, ca să potolească trufia celor mari 
şi să coboare glasurile celor revoltați. In tăcerea curată din fața 
altarelor redate luminii și din fața mormintelor restituite lacri- 
milor noastre să nu auzim decât glasul dreptei rațiuni. O mare 
familie românească va lua locul nemulțumirilor, ambițioșilor, 
strângătorilor de averi în paguba altora, cârcotașilor, leneşilor 
şi neisprăviţilor, de care ne-am împiedicat la fiece pas, în ulti- 
mele două decenii și care au făcut atâta rău țării acesteia. Mij- 
loacele folosite până acum s'au dovedit inutile și dăunătoare. Ele 
au sporit răul și au mărit haosul şi nesiguranța. 'Trebue ca 
printr'un consimțământ tăcut al celor bravi din această nație să 
se stârpească în mod radical condiţiile de existență în care cei răi 
au putut să evolueze și, în același timp, să se acorde toate 
posibilităţile de desvoltare pentru ca nebănuitele energii ale 
neamului românesc să-și poată extinde activitatea creatoare. 
Cei ce vor să muncească trebue puşi cu orice preț în 
condiții optime de muncă, pentru ca sforțarea ordonată să 
fie răsplătită aşa cum merită. Numai atunci, această familie 
românească se va simți prosperă, mulțumită, îmbelșugată. Ea va 
fi scutită de frământările sterpe ce le aduce sărăcia, în măsura 
în care va creşte îndrăzheala în întreprinderi, gustul riscurilor, 
cinstea și eroismul muncii în viața privată, disciplina și punctua- 
litatea, etc. 

Aceste acțiuni menite să sporească unitatea familiei românești 
trebue considerate ca lucrul cel mai de preț și recompensate 
ca atare, restabilind valorile, 

Care va fi rolul ce va avea Bucovina în perioada ce va urma, 
de restaurare a drepturilor naţiunii muncitoare ? 

In provincia dela Nord, din timpurile stăpânirii străine, epo- 
cele de luptă au alternat cu epoce de liniște și creație. Liniştea 
era numai aparentă, căci în adâncuri se frământau năzuinți și 
idealuri care cereau noi jertfe și sacrificii. In ultimele două de- 
cenii, activitatea constructivă s'a desfășurat cu amploare şi ur- 
mele ei se văd presărate pe tot pământul țării. In acelaşi timp 
se plămădea în viziunea poporului, imaginea uriașă a unei țări, 
stăpână la ea acasă, și se poate afirma că Bucovina a fost cea dintâi 
prezentă cu jertfele și cu aleasa curăție a sufletelor, alături de 
acest ideal. Perioada constructivă și de renaştere, ce o trăim azi 

şi ale cărei înfăptuiri abia le întrezărim, va găsi pe luptătorii 
bucovineni, pe cei mai tineri și pe cei mai în vârstă, uniţi în în- 
ţelegerea noilor vremi, satisfăcuți cu toţi deopotrivă, fiecare 
la rosturile lor; dela înălțimea credințelor lor vor contribui şi 
mai mult la propășirea neamului românesc de pretutindeni. Când 
vor fi chemați la conducere, vor avea în suflet ecoul luptelor 
duse, dar şi judecata calmă și raţiunea senină a intereselor per- 
manente ale familiei românești. 

Indiferent cum se va face selecţia, suntem siguri, că, în mă- 
xeața operă de refacere, Bucovina va avea partea ei de contribuţie, 
datorită luptelor nepregetate pentru credințe şi idealuri ce s'au 
dovedit biruitoare, 

IULIAN VESPER 


23 


CÂNTEC DE PLECARE 


Mâne chiar m'oi duce, oi pleca. 
Daţi-mi aripi, zărilor, de grabă! 
Eh, mă chiamă stepa basarabă, 
Glasul ei și amintirea ta. 


Nu știu de-i aevea sau e vis. 

Uite casa, părăsita casă. 

Tu-ai să fii mai albă, mai frumoasă, 
Sufletu-ți mă va primi deschis. 


Eu ţi-oi, strânge sânii pârguiți 
(Buzele de-un an nesărutate) 
Și-om uita de vechile păcate — 
Iar vom fi, Tamara, liniștiți. 


Frunză verde, frunză de gutui, 
Cine-aleanul să mi-l potolească? 
Numai țara asta rumânească, 
Dragostea şi apa Nistrului... 


PRIBEGIE 


Troiţele stau lângă amintire: 
Imbătrânite semne și icoane. 

Pe drumul colbăit de-o stea subțire, 
Trec băjenari şi scârțâie chervane. 


E-aproape seară. Pasărea luminii 
Agonizează sub imensa domă; 

Nădejdile și-au prăpădit mălinii, .. 

Ce dor se sbate ?n piept, ca o fantomă? 


In urma noastră vâltoresc izvoade. 
Bătrânii, morţi, ne blestămă păcatul. 

Nu plângeţi voi, moldoveneşti noroade, — 
De grabă iar s'o lumina veleatul! 


SERGIU GROSU 


23* 


TIPĂRITURILE ROMÂNEȘTI 
IN BASARABIA (1812—1918) 


Continuitatea spiritului românesc, în provincia rășluită în 1812 
până la actul măreț dela 27 Martie 1918, s'a făcut mai ales prin 
tipărituri. Lipsa cărților de slujbă bisericească, necesitatea de-a 
vesti poporului românesc hotăririle noii stăpâniri, ca şi nevoia 
de-a avea cărţi începătoare de învățătură sunt pricinile pentru care 
Mitropolitul Gavriil Bănulescu întemeiază la Chișinău tipografia 
exarhicească. Această tipografie era după modelul tipografiilor 
din ţările române, în ceea ce priveşte litera, gravura şi hârtia. 

Mai întâi Liturghierul, Psaltirea, Molitvenicul, Ceasoslovul, 
Minei de obște; apoi Bucoavne, Gramatică, Manifeste imperiale 
și dispoziţii administrative. Sub îngrijirea Mitropolitului Gavril 
se tipăresc la St. Petersburg: Noul Testament (1817), Noul 
Testament (1819) şi Biblia (1819). 

Arhiepiscopul Dimitrie, urmașul şi ucenicul mitropolitului 
Gavril, îi continuă opera. In lunga sa arhipăstorie, de peste 20 ani, 
a tradus, a îndrumat şi tipărit: Slujbe, Invățături, Bucoavne, 
Catehizituri, Liturghii, Forme de ectenii, Table şi Gramate. 
In același timp, ocârmuirea civilă publică: Așezământul Ocâr- 
muirii Basarabiei, Aşezământul țăranilor, Pentru organizarea 
ocolașilor, Inştiințări pentru recensământ, pentru ușurări fiscale, 
Ucazuri în legătură cu holera, cu răscoala din Polonia, Pravila, 
Table pentru datoriile locuitorilor şi Manifeste împărăteşti în 
legătură cu evenimentele familiare. 

Impulsul pentru tipăriturile româneşti îl dădea tradiția cârtu- 
rărească a Mitropolitului Gavril și a arhiepiscopului Dimitrie, 

Sub cel dintâi, se tipărise în Moldova numeroase cărți, iar cel 
de al doilea stătuse câțiva ani la Iași, unde și învățase. 

Pentru a fi feriti de bănuiala în moldofilism, acești ierarhi 
întrebuinţează termenul de valah și român în traducerile cărților 
ca şi în reproducerile de pe tipăriturile moldovenești. Aceasta 
până la moartea ţarului Alexandru I. Ideea de Român e mai puţin 
periculoasă decât cuvântul « moldovean ». De aceea, în raportul 
către Sf. Sinod, Mitropolitul Gavriil scrie că a tipărit Bucoavna 
(1815) în limbile slavă şi valahă, iar Liturghia (1815) în limba 
rumâneascâ. Molebnicul (1815) se tipăreşte întâi în românește. 
Urmarea cântării de rugăciune... s'au tălmăcit pe limba româ- 
nească (1816), Dumnezeiasca scriptură... de pe tălmăcire Româ- 
pească (1819), pentru ca față de slujitorii bisericii aceeași liturghie 
(1815) să fie tipărită pre limba noastră moldovenească; pentru 
preoții Moldoveni a Eparhiei aceștiea (1816) s'a tălmăcit pre limba 
românească... pentru trebuința şi înlesnirea slujitorilor biseri- 
cești moldoveni (1817). Același lucru se vede și în tipăriturile 
Arhiepiscopului Dimitrie. Sau tipărit pre limba românească 
de pre cea Slavonească (Datoriile presviterilor de popor, 1823), 
sau tălmăcit pe limba românească (1826). 

Incepând cu anul 1845, deși în fruntea Bisericii se află episcopi 
cu totul străini de limba românească, aceștia se eonformează spiri- 
tului timpului și atitudinii ţarului Nicolae I, ocrotitor al Orto- 
doxiei, ca şi marilor reforme ale țarului Alexandru II-lea. Astfel 
se creează o adevărată epocă de înflorire a tipăriturilor românești. 
Se tipăreşte Evanghelia, Tipiconul, Penticostarul, Triod, Octoih, 
Psaltire, Anthologhion, Chiria Codromion, Ceaslov, Liturghii, — 
lucrări cu adevărat monumentale. Apoi: Invăţături, Catehizisuri, 
Acatiste, Slujba sfinţilor, Instrucţii, Strigări, Rândueli de rugăciuni, 
Ucazuri, Forme de ectenii, Foi metricate, Gramate. Pentru întâia 
dată, apar cuvântările vestiţilor predicatori: Episcopul Inochentie 
şi Protoiereul Puteatin, alături de ediţiile repetate ale Bucoavnelor. 
-~ In tipografia lui A. Popov apar astfel de lucrări particulare: 
Contractul normal (1846), Operele lui Ion Sârbu, traducerile 
Preotului Ion Dogari şi însemnatele manuale a lui I. Doncev 
(1865), tipărite şi cu caractere latine. 

Incepând cu domnia țarului Nicolae I și până către sfârșitul 
domniei ţarului Alexandru al II-lea apar o seamă de tipărituri: 

Gramatica lui Şt. Margella (S. Petersburg 1827), Crestomaţia 
(1840) şi Gramatica limbei valabo-moldovenești (S. Petersburg 
1840) a lui I. Hâncu, Curs pritiv de limba rumână (1865), Abecedâ 
rumână (Chişinău 1865) a lui Ion Doncev, Convorbiri ruso- 
române (1877), în care termenele de român și valaho-moldovean 
sunt întrebuințaţi în scop de a arăta legătura cu limba vorbită 
în Principalele Române. Aceasta mai ales se evidenţiază în broşura 
de polemică politică, a lui Ion Ciorescu: Glasul Românilor din 
Basarabia (1865). 

Administraţia locală civilă continuă a tipări şi a tălmăci «în 
moldovenește » însemnate manifeste despre desfiinţarea iobăgiei, 
despre recensământul populaţiei, despre așezământul pentru 
ţărani sau legi lămuritoare, învățături privitoare la holeră și cir- 
culări. 

Toată această mulţime de tipărituri într'un interval de două- 
zeci şi cinci ani. Dar odată cu moartea Arhiepiscopului Antonie 
începe epoca de decădere a tipăriturilor. Urmașii săi au mers până 
acolo, încât au închis tipografia. Scumpetea tiparului ca şi curentul 
poporanist din Rusia vor fi alte piedici împotriva tipăriturilor 
particulare. Regimul autocrat al ţarului Alexandru al III-lea, 
aplicat în biserică de ober-procurorul C. Pobedonosţev, se va 
impune și față de tipăriturile românești. 

Epoca de decădere a tipăriturilor se caracterizează prin numărul 
mic al tipăriturilor, prin apariţia de dicţionare și cărți doar pentru 
gospodăria şi sănătatea norodului. In acest timp cele mai multe 
manuscrise populare se scriu cu litere rusești și cirilice. Se răs- 
pândesc atunci Ceaslovul tipărit la mănăstirea Neamţului (1874) 
și Biblia tipărită la Viena (1881), dar cu caractere cirilice, precum 
şi o seamă de tipărituri poporane trimise mai ales dela Sibiu, 
Bucureşti și Iaşi prin satele moldoveneşti. 

Odată cu revoluția rusească, încep a se tipări broşuri revolu- 
ționare, precum şi ziarul Basarabia (1905). Se ridică problema 
drepturilor naționalităților și a limbii materne în școală şi biserică. 
De aceea 'Tipografia eparhială, înființată în 1906, începe a tipări 
cărți de primă necesitate pentru norod: Psaltirea, Cartea de 
rugăciune, Cartea de învățătură a legei lui Dumnezeu, Vieţile 
sfinţilor, Rânduiala mărturisirei, Acatiste, etc. De altă parte, 
tânăra generație scoate ziarele: Basarabia (1906), Moldovanul, 

Glasul Basarabiei, Cuvânt Moldovenesc ; revistele: Luminătorul, 
Cuvânt Moldovenesc, precum şi cărți didactice sau numai de 
cetire. 

Sărbătorirea centenarului rășluirii Basarabiei și publicarea 
în mii de exemplare în limba română a gramotei şi rescriptului 
“Țarului Nicolae al II-lea, dau totuși prilej ca în anii următori să se 
înmulțească tipăriturile româneşti cu caracter profan, alături de 
cele religioase. Evanghelia ruso-moldovenească se tipăreşte în 250.000 
exemplare. Incep a apărea calendare și colecții de cântece. Se dau 
concerte moldoveneşti şi se tipăresc foi volante de Frățimea Nașterei 
lui Hristos, în 10.000 exemplare. 

In această perioadă termenul de Român este proscris și oste- 
pitorii tipăriturilor se vor sili să transpună «de pe româneşte pe 
moldoveneşte » (1914) hrana sufletească a norodului. 

Anii 1917—1918 sunt caracterizați prin numeroase scrieri 
politice revoluţionare. Strigările către ostași și Moldoveni de pe 
fronturi, programele congreselor, proclamaţiile diverselor comi- 
tete. Periodicele și cărțile tipărite: Istoria Românilor, Autodi- 
dactul limbii române etc., arată că mișcarea naționalistă cuprinsese 
întreaga provincie. 

Prin urmare tipăriturile româneşti cunosc în Basarabia urmă- 
toarele patru epoci: 

I. Epoca tradiției, dela 1812—1844. 
II. Epoca înfloririi, dela 1845—1870. 

III. Epoca decăderii, dela 1871—1905. 

IV. Epoca renașterii, dela 1906—1918. 

In cadrul acestor epoci s'au tipărit circa 1300 cărţi și foi vo- 
lante. După locul tipografiei, ele se împart în cele tipărite la: 

Tipografia exarhicească (1813—1821) duhovnicească şi a casei 
arhierești (1822—1879) din Chişinău. 

Tipografia lui Akim Popov din Chişinău (1846—1878). 

Tipografia ocârmuirei Oblastei (Guberniei) Basarabiei 1815— 
1918 din Chișinău. 

Tipografiile din S. Petersburg: a Senatului, a Sinodului, 
a lui Nic. Grecea (1819), a lui V. Condurov (1877), a Departa- 
mentului Obștei Invăţări (1827), a Academiei Imperiale de Științe 
(1840). 

Tipografia Eparhială din Chișinău (1906—1918). 

Tipografiile lui Dezideriev, Cașevschi, Iacubovici, Șliomovici, 
Rozenberg etc. 

Tipografia din Moscova, Odesa, Bolgrad, Bălţi, Chiev, etc. 

După conţinutul lor, tipăriturile se împart în: | 

Scrieri religioase : cărți de cult, Sf. Scriptură, acatiste, vieţi 
de sfinți. 

Scrieri politice : broșuri revoluţionare, acelea ale lui Ion Cio- 
escu, strigări, etc. 

Scrieri didactice şi literare: bucoavne, gramatice, cărţi de 
cetire, abecedare, crestomaţii. 

Scrieri juridice şi administrative. 

Literatură populară. 

Scrieri de gospodărie și sănătate. 

Manifeste ale Tarilor. 

"Ziare şi reviste. 

Foi volante, extracte metricale şi vedomostii. 

Toate aceste tipărituri se împart, la rândul lor în scrieri ori- 
ginale, reproduceri şi traduceri. In deosebi cărțile bisericeşti de 
cult sunt în majoritatea lor reproduceri după vechile tipărituri 
din Moldova, iar cele de învăţătură bisericească, traduceri după 
cele slave şi ruseşti. Ocupațiile ruseşti din jumătatea întâia a vea- 
cului trecut, au favorizat sub semnul ortodoxiei noi tipărituri 
românești, prin reproducerea unora din tipăriturile românești: 
din Chișinău. (Urmarea cântărei de rugăciune... s'au tipărit... 
în Chişinău, anul 1826, iară acum a doua oară... în tipografia 
sfintei mânăstiri Neamţul, anul 1853). 

In primele trei epoci, tipăriturile româneşti, cu excepţia câtorva, 
sunt răspăndite pe cale oficială și numai în epoca a patra apar 
editori şi sprijinitori, răsar « biblioteci » se dau adaose şi calen- 
dare pe lângă ziare şi reviste, Cultura rusească a fost introdusă 
prin câteva tipărituri, exceptând scrierile religioase. Dintre 
scriitorii ruşi au fost traduși Tolstoi, Pușchin, Crâlov, Ler- 
montov. 

Tipăriturile românești din Basarabia sunt un produs comun 
al tuturor elementelor băștinașe, la cafe au contribuit şi elemente 
răzlețe din celelalte regiuni românești; Bucovineni de obârşie 
ca Mitropolitul Gavriil, Moldoveni ca Gr. Constantinescu, Arde- 
leni ca mocanul Gonţa. Afirmația că tipăriturile din Basarabia 


TIPĂRITURILE ROMÂNEȘTI ÎN BASARABIA (1812—1918) 6o1 


s'au făcut numai sub semnul ideei de moldovean 1), e greșită, 
deoarece termenul de Român a fost întrebuințat în toate epocile, 
începând cu gramatică editată de Ministerul Instrucțiunii din 
Petersburg (1827), continuând cu Hâncu, care afirma în cărţile 
sale că limba română slujește în comun pentru vorbirea denumită 
Valaho- Moldovenească și până la cărţile lui Gh. Madan și Gh. 
Gonta. ` 

De asemenea, afirmația că tipăriturile româneşti s'au făcut 
numai cu caractere slave şi rusești 2) e greșită deoarece, începând 
cu anul 1865, tipăriturile s'au făcut şi cu caractere latine, — cărțile 
lui Doncev, tipăriturile din județele sudice basarabene până 
la 1878, proclamația guvernului rus către locuitori (1878), — ziarul 
Basarabia (1906), Albumul covoarelor moldovenești (1912), pro- 
gramele concertelor, până la « Glasul de unire al ținutului Bălți 
din 3 Martie 1918» în întregime cu caractere latine. 

Afirmația că din timpul revoluției şi până la Unire, naționa- 
liştii n'au putut scrie cu caractere latine 2), este anulată de mulțimea 
actelor, deciziilor sfatului "Țării, printre care: « Decizia relativă 
la distribuirea pânmântului din 21 Februarie 1918», care a fost 
destinată țăranilor, apoi de cărțile din Biblioteca Basarabiei, de 
cărțile de cetire, Abecedare și de ziarul România Noud, toate 
tipărite cu caractere latine. 

Cărțile și periodicele tipărite, alcătuind hrana sufletească a 
norodului, au contribuit în largă măsură la întreținerea limbei 
române. Faptul că aceste cărți au fost mai mult de natură reli- 
gioasă a contribuit la păstratea unei limbi curate, fără neologisme. 
Prin circulația acestor tipărituri în întreaga provincie și dincolo 
de hotarele ei, la Românii de peste Nistru sau peste Prut şi Dunăre 
s'a păstrat conștiința unității românești. 

Pr. PAUL MIHAILOVICI 


1) Sesiea întâea a Sovetului Suprem a RSS Moldoveneşti. Chişinău, 1941, 
PP. 339, 341 şi 344. 

2) Ibidem. 

3) Ibidem. 


IARĂȘI TE REVĂD BASARABIE! 


Aceeaşi mireasmă sufletu-ți de fecioară ! 
Numai peisajul ofilit l-am găsit: 

Pentru chinul care te-a sfințit 

Cânt turburător mă înfăşoară. 


II 


Cât ţi-am iubit, — lacrimă de podgorii, — 
Zăpezile de basm şi feerie, 

Singurătatea nopţii viorie, 

Toamna, pe Nistru, cocorii !., . 


III 


Inflorește-ţi livezile ca odinioară ! 
Plimbă-mă prin răcoarea codrilor de stejari ! 
Aceiași luceferi — crini clari — 

Bat leagănul pruncilor de ţară... 


IV 


Blondul seceriş al Căii Lactee 

Prin catedrale de "'nviere revărsat, 

Cum o să te fac uitat 

Trai din Chișinău, pe strada Iașilor, — alee ? !? 


Vv 


Ani buni vor adânci a vremii albie, 
Peste toată frumusețea-ți arsă, 
Ca un fluviu dragostea-mi se varsă: 
Iarăşi te revăd, — iar, — Basarabie |! 
OCTAV SARGEŢIU 


OGOR BASARABEAN 


Ogor basarabean, zodie de aur 

pentru nepământene picioare, 

dimineața odăjdiilor tale de 'soare 

a început să se roage troițelor, răspântiilor 
păzite de amintirea Criştilor, 

visului plaur. 


Pe holdele verzi 

ca matasa crezurilor noastre 

adunate din vânturi 

din pământuri 

și din livezi albastre, 

din grădini albe ca obrazul cufundat în ştergare 
îmi culc inima şi îmi culc visul să-l vezi, 

la picioarele Măriei Tale, dorit de ogoare! 


Poate mo să mă cunoşti. 

Tu nu ştii totdeauna de unde se ridică feciorii, 
de unde se întorc cocorii 

aceștia ai sufletului, ai sângelui şi ai cerului. 


Mă voi lumina însă lângă izbeliști de oști 

şi voi grăi apropierii cu inima de aici, din soare. 
cu catapiteazma hramului de obşti, 

cu luminele ochilor fosforescenţi de noroc. 


Cărările întoarcerii de departe. 
dimineți desfăcute 

de şaluri azurii și de plușuri 
necunoscute, 


mă voi dărui obrazului tău și frunţii 

dela Capul Dealului şi dela Pâlcul Pădurii — 
strâns stelar pentru întoarcerea mea, 

pentru havuzul lăcrimilor revederii pe ţarina-stea. 


Să nu plângi, ţi-i grumazul domnesc 
pentru vrâste de plug nou. Vis lilial 
în ele toate iubirile mele hodinesc. 

toate amintirile anilor crescuți ogival. 


Nici să nu râzi! Lângă sufletul mamei, sufletul tău 
va înflori mai frumos ca floarea de grâu. 

Te voi păzi de vrăjmași, de cel rău 

și te-oi spăla în oglinda pământului, oglindă de grâu. 


N’o să ne umbrească nici o poveste vesperală, 
doar drumul printre prieteni pribegi și dela frați, 
cu mult mai lung decât o bucolică brazdă de fân, 
ne va rândui la câte o bucurie mai mare, argați. 


Ogor de aur, ogor basarabean 
pentru alergările de suflete ce se întorc în har, 
primeşte-mă cu dragostea pe chivăre, alean. 
Vreau în toată tinerețea mea 
şi în toată primăvara ta 
cu plugul, cu mâinele şi cu sufletul să ar. 
NECULAI V. COBAN 


CHIȘINĂU 


Domnului L, T. Boga 


Pe aici va fi trecut, în ropotul fulgerător al arăbeștilor de 
Missir, careta strălucitoare a boerului Teodor Vârnav, în fereastra 
căruia un chip de nespusă frumusețe surâdea cu ochii moi și calzi, 
aceloraşi plaiuri moldave. 

Va fi fost chipul îngeresc al demoazelei Mărioara Vasilescu, 
în fruntea trupei lui Luchian, pornită spre tristul și înstrăinatul 
Chişinău de atunci, ca să-i aducă din Iaşi, odată cu Florin și Florica, 
Piatra din casă, Herșcu Boccegiul, Craiu Nou, Nunta ţărănească, 
Coana Chiriţa, îmbărbătarea scrisă a Bardului dela Mircești, 
precum şi nădejdea sa în 4 magica unire și sacra libertate ». 

La Strășeni, în pragul orașului, careta s'a oprit; din ea, în acor- 
durile melodioase ale tarafului mult vestit, Lemiş, din Bălți, 
coboară nu se poate mai gingaș, sprințară şi plină de icuri, artista. 
Poartă pe umeri blană de chinchila foarte scumpă, strai de peru- 
vian în coloarea cerului senin — ca și ochii-i; botfori lăcuiți 
albastru, iar deasupra conciului ridicat tare înalt — «o capricioasă 
clădire din pene, flori şi cordeluțe. 

Cu o față rumeioară, ce vorbeşte mai tare ochilor ispitiţi, 
demoazela Mărioara a întins mânuţa ei înmănușată cu € mitene à 
jour », pe care boierul Teodor Vârnav a pus galant patru sărutări 
la şir, ducându-şi degetul arătător la cocarda tricoloră a jiletcei 
sale de bon ton şi de moar alb brodat cu picuţei verzi, ca mai 
apoi să glăsuiască boierul puţine, dar minunate cuvinte de bun 
sosit. 

Chipul îngeresc, cu rotunzimi ce strâng parcă farmecul albei 
flori de rug, dogorea. Inturnă o privire luminoasă spre norodul 

aici de faţă, privire ce desmiardă inimile, înflăcărându-le. Surâ- 
zând cu farmecul ei cuceritor, o leacă stingherită, ca o pisicuţă 
albă, se rugă mai întâi să-i fie cu iertăciune zisele-i nemeşteșugite, 
potopite în vorbe și fără istov poate. Iar mai la urmă îngăduit 
fie-i, ca pentru o asemenea întâmpinare, vrednică de amintire. . . 

— Mă voi sârgui, drept răspuns, tot un cântec. Anume din 
Cinel-Cinel... Domnul Vasile Alecsandri vi l-a închinat, prin 
oful inimii mele, dumneavoastră, fraţi basarabeni, având cinstea 
a vă spune că nu uită timpul acela ce i-a făcut o tipăritură ne- 
ștearsă şi a cărei suvenire sigură mai poate aduce un zâmbet pe 
veștejite buze, mai poate descreți frunți înnourate >... 

Am purces spre Chişinău a înfățișa plăcerii Domniilor-voastre: 
vodevil, comedii, iznoave hăzoase, care mai de care ghizdave şi 
tari nostime, cu succese fabuloase ale dânsului «l'enfant gâté e 
al nostru și slăvitul poet al neamului întreg... Este cu cale să 
arătăm rânduiala Domnului Alecsandri: numai din ce-i românesc, 
căci toți cunoaștem că v'ați gătit de sărbătoare... Așa! măcar 
să zică cine-a zice... «Pe celelalte le lăsăm în plata Philaminelor 
amoroase de scenă străină, ce le-ţi videa diseară teatru în sala 
Truţi, înfăţişate chiar de noi: —« Ooohl nu-s de bon ton... 
C'est une chose, ma chère, horribile, une abomination !»... Vorba 
ceia, zic eu Dumneavoastră: «Pe semne n'ați băgat de seamă 
că lui Ion îi zic Jean?»... 

Dar mi-aţi aţâțat inima, fraţi basarabeni, şi atunci — cântecul ! 
Când — «altă mângâiere mai vie pe pământ» — nu-i, cântecul 
făgăduit: 

La Moldova cea frumoasă 
Viaţa-i dulce și voioasă, 

La Moldava-i dulce soare, 
Crește floare lângă floare. 


Ascultând, vestitului Lemiș i-a tremurat arcușul pe strune, 
ceea ce nu i se întâmplase nici când. Teodor Vârnav a început 
a plânge cu lacrimi mari. 

Avea vocea Mărioarei Vasilescu un farmec turburător, o 
însuflețire duioasă. 

Dintre cei daunaţi acolo s'a înălțat atunci un glas hotărît, dar 
stins, stihuind... Lumea aștepta tăcută. La isprăvenie a pășit 

umil în fața artistei un omuleț tigărit, prizărit la statură, alivit ca 
vai de el, «o figură originală și cromolită ». Adus de spate, ploco- 
nindu-se adânc, omuleţul tigărit grăi: 
— Smeritul scriitor și singur scornitor — Gheorghe Păun!, .. 
Am pentru urarea mată, dudue Mărioară, și pentru Basarabia 
noastră stihurile mele: 


Prutul ista ne desparte, 
Apa-aceasta n'are moarte? 
Dar ne-om pune noi cândva 
Și cu gura l-om seca! 


Intoarcerile Sărdarului Varfolomei n'au cunoscut alte tărâmuri. 
Aceleași cărări bătute... Fusese mai la început umil şi nevrednic 
ciubucar la curtea Domnitorului Moruzzi, în Iași, de unde porni 
într'o bună zi în butca hodorogită cu trei gloabe vineţi, spre Chi- 
şinăul răsfățului și benchetuelii ce erau se vede sortite să-i iasă 
în cale. Pe semne i-au purtat noroc şi gloabele și butca hodorogită, 
de vreme ce desmățul Eteriei și dulcele surghiun al lui Pușkin în 
«această provincie tristă, dar sfântă, pentru sufletul de poet», 
găsesc uşile locuinței uitatului nemernic ciubucar larg deschise. 
De acum Serdar! cu barba cenușie ca a Râșnovanului... Balurile 
se țin lanț, chiolhanurile nu mai contenesc, protipendada câtă 
s'o fi ascuns pe aici, «prinți și boeri mari din Iaşi și București 
au centrul de întâlnire în casa Serdarului, unde amorţeau sufe- 
rința prin veselie şi petrecere ». Dar mai presus de toate înflorea 
acolo surâsul de icoană al Pulheriţei, fiică-sa, cu ochii în coloarea 
verdelui stins. « Speriase târgul cu frumuseţile ei. Se iscaseră 
certuri, dueluri sângeroase între cei ce aspirau la favorurile sale, 
între cei ce fuseseră fulgerați de privirile Pulheriţei ». . . 

Pușkin n'a lipsit; zadarnic pe cât se pare, căci fata era cuminte, 
ţinea la rang şi la neamul ei cel oropsit. 

Nu de geaba avea Pulheriţa chipul de icoană. 

Plecase Iacobiţă şi pustiul din jur i se părea de nepătruns, 
cu toate că soarele dăruia zilei o lumină mare; dimineață de vară, 
adâncă în văzduhul albastru, proaspătă în verde crud. Fata nu 
mai putea ști cum vine vremea. Gândurile, făptura ei se aninau 
ca de o umbră poate, poate ca de un vis, de lacobiţă Filipescu. 

Călătoreau acum alături de el, două zile și nopți încheiate, spre 
unde-l mânau inima-i arzătoare, hotărîrea nepotolită după drep- 
tatea care nu mai vine, pentru neamul lui de cel oropsit. 

Sbuciumările pribeagului o turburaseră și pe ea luni de zile 
întregi. Din spusele lui, Pulheriţa înțelesese că pe Muntean îl 
cetluiau de steagul Domnului Tudor credință neclintită și că 
drumul lui e drum fără întoarcere. 

Il îndrăgise dela început, şi dragostea ei întemeiată pe o singură 
privire, pe cea dintâi strângere de inimă, nu o desminţise. Cinstit 
şi drept, Iacobiță Filipescu, în seara de atunci, i-a vorbit fără ascun- 
zişuri, îndelung, aducându-i necumpănită dovadă, glasu-i cald 
şi vorbele degoritoare. De aceea n'a plâns Pulheriţa nici o lacrimă. 
Doar a spus o rugăciune în gând. Și sărmănica, inima ei, strângea, 
ascultându-l, nespusă fericire, izvor fără de moarte. 

Ea se gătise scump — pentru el ori pentru despărțire? — cu 
zavelcă în coloarea zarzărei — adăruiera părintelui său, Serdarul, — 
adusă din țară, dela Iași și tot de acolo, după obiceiul Săsoaicelor, 
o horbotă înspumată alb, de sanguilă, în jurul gâtului plinuţ ce-i 
făcea obrazul și mai proaspăt. Se pieptănase în codițe împletite, 
iar mijlocul i-l cercuia cingătoare de paftale. 

Era o noapte domoală atunci, urcând ca o scară la cer, înmi- 
resmată, de se deschideau florile a minune şi a dragoste, în preajma 
sfinței bisericuțe Mazarachi, pe colnicul de unde purcede mai 
întâi primăvara albastră deasupra târgului Chișinău. Iacobiță 
sfinţise locul şi Pulherița se supuse vrerii lui. 

Și-aduce aminte și-l are întreg în fața ochilor, chipeș, în 
vestmânt cenușiu, cu orbrazul smed, golit de sânge, dar frumos. 
Pe cap calpcă de miel și pe piept — scutelnic — două orduri 
muntenești. 'Tristeţea spuselor îi era din clipa aceea rău prevesti- 
toare, ca din altă lume. Iacobiţă Filipescu purta dedesubtul tâm- 
barului, în dreptul inimii, brodată cât o inimă, flamura pentru 
care trebuia să moară: pe o bucată de sasir alb, zugrăviți în fir şi 
mătasă, binecuvântând pe deasupra norilor, Dumnezeul nostru 
şi lisus cel dulce şi cel blând cu chip omenesc şi crucea patimilor 
sale. De-a dreapta, Sfântul Mucenic Gheorghe, de-a stânga Sfân- 
tul Teodor Trion; semnul "Țării la picioarele Lor: o ramură de 
stejar încununând sborul neînfricat al vulturului. Mai era scris 
încă: Tot norodul românesc — Troiță de o ființă — Cu puterea ta 

cea mare — Nădejde de putere — Pe tine te proslăvesc — Trimi- 
te-mi ajutorință — Și din brațul tău cel tare — Acum să am și 


eu parte. 
Tudor-Ghenuar 1821 


.". 

Din mocneala târgului nestrămutată se ridicase pe negândite, 
răzbind ca un chiot, năpădul Eteriei și viermuiala oamenilor de 
toată mâna și toată seminţia. Mai cu osebire, berbanţii palicari, 
porniţi, cum le este năravul, într'o asurzitoare larmă. Incurcă 
drumul chiar pe margini de pava, gâlcevitori, cu privirea vi- 
cleană, «fudui din născare și evghenis din cap până "n călcâie ». 
Impăunaţi, bătându-se cu pumnul în piept, știu toate câte sunt 
netăgăduit: mersul lumii, firul vieţii, zodia omului. Ghiceşte "n 
lună, citeşte "n stele şi întoarce fanariotul mortul dela groapă — 
pentru cine are vreme să-l asculte... Bărbat mitos și meşter fără 
păreche, la o adică, dacă vrei, chezășueşte obștii şi crâstei fripți. 
Chiar așal... 

Și chihăeala asta de farafastâcuri nu mai are contenire. 

Câte un pârlit de coropcar, ogârjit, trăind de azi pe mâine, 
ruginit în rele, cu serhaltâcul ros şi ceașirii peticiți e și mai şi. 
Calcă a polcovnic și nu-i dai de nas. Intră semeţ în vorbă, uitân- 
du-și de treabă. Pe tableaua blăjmuită, spânzurată de gât, tinse în 
soare, colbăite ca vai de ele, podoabele muerești, nepreţioase găteli, 
le-a bătut Dumnezeu: băsmăluțe turceşti, nasturi de cristal, copci, 
lese, cenghere vârstate, căpătâie de conciu, gămălii şi un biet sur- 
guciu, mai mult jucărie, cu pană de curcă. 

Cuvântând face spumă îmbălată, chișmolindu-se ca pe jeratic, 
de-i dârdâie pe scăfârlie fesul mic împodobit de floarea nărâmzie 
lucrată din ibrişim. Nimeni nu înțelege o iotă. Palicarul nu ia 
seama, toacă înainte, zise și nezise, vărsând sudori, șiroaie de-a- 
lungul nasului cât un parmac de mare, până sub fleacul de mustață 
subțiată în unsoare de seu amestecată cu alună arsă. Mai la urmă 
se închină cu plecăciune, așteptând aplaude dela public. Zadar- 
nică așteptare. Gloata de cască-gură îi întoarnă dosul și-și vede 
înainte de alivanda prin târg. 

Ji fierbeau la gură, deunăzi, valurile mincinoase, pieritu- 
le-ar fi numele să le fie: Cum că Eteria-i pâinea, cuțitul, 
sarea Europei!.., Toate la un loc — Eterial... Ac de cojocul 

Turcului, slobozenia noroadelor, numai dacă, spre fericirea tu- 
turor, nu trage unu haisă, altu ceală... Cât de frumos și dreptu-ar 
fi lumina Fanarului. A bună dară: mersul Moldaviei în oblăduirea 
lui Pendadeca, până la înscăunarea prințului Gheorghe Cantacu- 
zino — numai miere și lapte... Știut este! Și mai vârtos încă, 
Caravia, Duca, Rizo, Schina. .. Caravia apăi să nu-l eclendisești ? 
Albanez nealbanez, cum se vântură vorba, viclean au nu, soco- 
tească fietecine ce i-ar putea sta piedică? râse Grecul hohotit. 
Poate Ali Paşa din Anina?... 

Mugi atunci, pe dată, alături, Sandu Miclăușul, staroste de 
iznafuri, boer ţinutaş prin părţile Orheiului. Munte de om, zdra- 
văn şi la minte şi la pumn, mugi — (întocmai așa) — și-și făcu, 
înghiotind, pârtie prin mulțime până la urechia Pelicarului. 
Cunoscut bărbat mare de inimă, cu spusa dreaptă și netedă, 
nu stete de loc cumpănă Miclăușul, Pe neocolite, începu plin de 
năduh — Dunăre de mânios: 

— Cuvinţi numai în tâlcuri, ca Beizadea Mitică... Carevasă- 
zică lapte şi miere ocârmuirea Albanezului!... Dară chinurile, 
au lacrimile, au povara — le-ai uitat chir Svârlugă? Și durerile 
câte-au fost... Că ne-au cașit, și ne-au bătut, și ne-au pus la plug 
ca dobitoacele — tâlharii!.,. Uita-tu-le-ai?... Lapte şi miere, 
boer cârcotaș?,,, Cât despre Cavadia, nu te proțăpi, avuserăm 
și noi veste. Privirea vicleană îi dă pe faţă, uşure, inima-i de câine. 
Citeşti în iadul ei toate focurile Gheenei — poate şi mai mult. A 
dovedit-o cu prisosință numa la Galaţ, fiară: două mii de suflete 
fără apărare, nici pricină, nici alegere, trecute prin iatagane în 
puterea nopții... Or, mai ştii păcatul? le-or fi dorit şi lor miere 
şi lapte... Spuseși parcă de lumina împroșcată din Fanar!... Ba 
Chiar ai nimerit-o! Ia să nu mori?... Nu ţi-ar fi rușine!... 
Voi: pizma și trufia. Voi: agurți, înăcleiaţi în socoteli dinainte 
cântărite; barani ce-și schimbă doară blana. Inăuntru duhul 
rămâne neschimbat veşnic, şi veșnic sterp... Ca la mata bădiţă, 
ca la Cavadia... Povestea lupului, spusei... Iar ca să mântuim 
tocmeala, socotința mea este că: «oală de lut spoită nici dracu 
na văzut!». 


Chişinăul împlineşte istoriei noastre o pagină din cele mai 
frumos scrise. Deseori numele lui e pomenit cu mare cinste. 

Lângă Bâc de cealaltă parte, pe valea ce se găseşte în fața GHE- 
SENEULUI lui Acbaşa — pomenește, în 1432, un hrisov domnesc 
al lui Ștefan Stăpânitorul. Miron Costin ni-l arată pe Ghica 
Vodă în drum spre Tighina poposind o zi— pentru nutret şi 
odihnă la vite — în Lăpuşna pe Bâc. Tot în cuprinsul « Letopisețu- 
lui » său sunt date câteva referinţe asupra felului de conducere al 
"Ținutului, mai întâi prin Pârcălabul de Lăpușna, învestit cu puteri 
depline şi puţin în urmă Serdarul de Orhei, fără ca sfera atribu- 
ţiunilor să cuprindă și problemele religioase. Târgul mânăstiresc 
era închinat pe vremea aceia Bisericii Balica din Iași. In preziua 
luptei cu Turcii, la Frumoasa, în 1685, Petriceicu Vodă trimite 
lui Dimitrie Cantemir următoarele rânduri: Să sfârâmămn vrăș- 
mașul şi să răscumpărăm pâmântul care din ânsul nu ne străinească 
păgânul ». 

Că locul și odată cu el cheia acestor răscruci de drumuri, 
Chişinăul, aici între dealuri păduroase a constituit un punct stra- 
tegic de prim ordin, ne-o atestă mărturiile întâlnite la tot pasul 
în actele vechei Moldove și mai cu seamă paginele istoriei ei, 
pomenind cu fiecare rând aproape și cu titlu de glorie, acest ținut 
al Codrului, nume răsfrânt eroic în baladele româneşti. Codrul 
străvechi a ocrotit, cum în poezia noastră populară, ca un adevărat 
frate pe Român împotriva sălbăticiei și jafului tătăresc. Timp 
de aproape două secole, începând cu anul 1510 când « Tătarii 
Bilogrodenses » s'au așezat temeinic în Bugeac, frunzișul lui verde 
și cărările priitoare a lor noștri, dar atât de neprielnice hoardelor 
de stepă, au tras hotar viu între două lumi. 

Drumurile Sucevei şi ale Iașului, toate au trecut pe aici către 
«inima Moldovei», cum numea Sfântul iubitor de ţară Ștefan 
cel Mare, cele două vajnice cetăţi, Chilia şi Cetatea Albă, una 
păzitoare gurilor Dunării, cealaltă — fereastra Moldovei dinspre 
Marea Neagră. Erau drumuri aproape strategice, căci importanța 
lor o vedem alăturată marilor interese naţionale, provenite din 
stăpânirea «cetăților de apă», despre care împuternicitul ţării, 
trimis la Veneţia în 1477, spune hotărît că « ele sunt orice ce poate 
fi mai însemnat pentru Moldova», iar Sultanul Baiazid II cumplit 
și atotputernic dă semnalul cuceririi lor: «până când Moldova 
stăpâneşte Chilia și Cetatea Albă, până atunci nu vom birui pe 
Gbhiauri ». 

Şi astăzi, dacă vre-un călător curios şi pasionat ar încerca să 
lege din nou aceleași cărări bătute, paşii lui l-ar duce firesc fără 
de nici o pregătire de mai înainte pe urmele lor. Drumuri naturale 
de ţară, ferite pe sub povârnișuri de dealuri, lucrate de mâna lui 
Dumnezeu din nisipul albiilor de râuri, pietruite cu bolovanii 
aduși de apă, cu umbriri de păduri și răcoare. Praful lor e glorios 
şi e sfințit. Vânturile Bugeacului îl răscolesc sub pașii tăi și-l 
spulberă, așa cum l-au răscolit și spulberat acum o sută de ani, 
două, trei, patru, acum cinci sute de Ani, o eternitate în urmă, 
sub opinca tare a moşilor strămoșilor tăi. 

Mi-aduc aminte de o seară, la via prietenului Gore Gavrilovici, 
cănd am băut cu câţiva prieteni vin bun basarabean în rustice 
ulcele de pământ, ca în podgoriile de odinioară. Locul era evocator. 
Pe dealurile Buicanilor se aprinseseră focuri. Și l-am aprins și noi. 
Noaptea, cu o seninătate înaltă și albastră urca până la cer. Țârâit de 
greer şi adieri tămâiate de coarnă. Un chiot haiducesc sparse lini- 
ştea și foarte de departe, înnăbușşit, scârțâit de care cu povară grea 
pe drum. Aceleași drumuri... «Se "'ntorc vremurile »— a grăit 
încetișor Gore Gavrilovici, și atunci s'a ridicat de lângă noi o voce 
curată și tânară, în cântecul cel vechi al lui Alexandru Donici. 


Căruţa poștei de dimineaţă... 


Orașul e frumos şi alb iarna. Dela începutul lui Noemvrie 
— se sloboade — cum se obişnuieşte să se spună aici, vifornița 
şi până la ivirea toporaşilor în coloarea dealului din care răsar 
— vioriile chenare de pastel ale Visternicenilor — arcușurile ei 
înalte cântă melodii numai înnalte, aspre, reci, pline de melancolia 
zăpezilor. . . 

Românii veniţi din alte ţinuturi suferă « cumplitul ger » și bles- 
temă, cel puțin în gând, melancolia zăpezilor albe... Ca să se 
încălzească beau, nu ca Ruşii ceai, ci o cafeluță la cofetăria 
Zamfirescu, alături de parcul Sfintei Catedrale, unde clopotul 
cel mare dăngăne adânc din sfert în sfert de ceas, iar toaca cea 
mititică, vrednică, ridică svon mărunţel de utrenie. 

Străzile merg paralel toate și nesfârșit toate. Dela spital, de-a- 
lungul bulevardului Alexandru cel Bun, privirea ţi se pierde 
în infinit, căci spre gară, după ce treci centrul, terenul coboară 
mult și atunci ochii au sprijin numai cerul, albastru închis în 

zilele de vară, tremurător ca privelişte irizată a mării nețărmurită 
și pustie. 

Oraş unde toate graiurile pământului își dau întâlnire, Limba 
ţării vorbită mai mult în vechiul Chişinău, cu ulițele strâmbe, 
întortochiate, ce fac din loc în loc ocolul unei așezări bătrânești, 
moldoveneşti, împrejmuită de uluci de șipcă neagră putrezită 
de vreme și umbra rotată a câtorva stejari, pe trunchiul cărora 
se sprijină temeinic întreaga așezare. De aici începeau odinioară 
cele cinci sate bogate, răzășeșşti, Visterniceni, Hruşca, Muncești, 
Buicani, Varvinţeni, prelungite mai târziu cu Ghetoul infect 
de străzi şi barierile cu nume evocative: Schinoasa, Hâncu, Poșta 
veche, Sprincenoaia, Șapte ani, Fulgeleşti, Melesteu, Mălina mică, 
Valea Crucii. 

Spun și cronicele și amintirea locului că pe una din ele, lângă 
casa boerului Catargi, la 1878, în preziua războiului cu Turcii, 
Marele Duce Nicălai Nicălăevici, asistând la defilarea oștirii, a 
văzut cu ochii Inălțimii sale înecându-se un bou în noroiul dru- 
mului... 

Asupra filiaţiei cuvântului « Chişinău » s'au emis tot felul de 
teorii, una mai extravagantă decât alta. De pildă s'a căutat deri- 
varea expresiei din Kașen, cu semnificație de mânăstire, loc de 
închinăciune, schit; din ucrainianul Chișani, a cărei traducere 
este buzunar ; apoi din denumirea Câşla nouă, echivalentul cu 
târla nouă ; alte ori s'a admis ca origina cuvântului Keșne, tătăresc, 
care înseamnă piatră de mormânt, monument funerar. Chișinău, 
după opinia d-lui profesor Ștefan Ciobanu, este cuvânt de obârşie 
ungurească — Kösjent — Jeni mic (mărturie, denumirea locali- 
tății Chişinău din Transilvania), căci o mulțime de sate din Sudul 
Basarabiei sunt astfel provenite, explicație dată în seama coloni- 
zărilor cu Secui și Saşi făcute în aceste ținuturi de primii domni- 
tori moldoveni, 

Chișinăul a avut epoci de mare înflorire, dar şi nenumărate 
dezastre. Orice document al trecutului consemnează cu înfrico- 
şetoare amănunte arderea lui din temelii de 'Tătari, precum 
şi timpul ocupaţiei rusești. In admirabila sa schiţă istorică, regre- 
tatul Paul Gore face o savantă analiză a stărilor de fapt ale Basa- 
rabiei de atunci, scoțând în relief rezultatele nefaste pentru noi, 
ca popor, în urma anexării provinciei la colosul muscălesc: « Pra- 


614 REVISTA FUNDAȚIILOR REGALE 


voslaunicia noastră a Românilor si a vecinilor marelui imperiu slav 
a fost fatală, începând dela 1711 și până în ziua de astăzi»... 
Contele Kiseleff raporta Împăratului: « Scriam Majestate, şi con- 
firm şi acum, Guvernatorul H. nu numai pradă averea, ci suge 
sângele bieţilor locuitori ai Basarabiei. Ca să vă dovedesc cât 
de rea este administraţia noastră de azi, aş dori să porunciţi Ma- 
jestate, de a vă prezenta o notiță de câţi locuitori au fost în Basa- 
rabia la 1812, la încheerea păcii, câţi colonişti bulgari la noi, pe 
urmă câţi locuitori au emigrat, preferând jugul turcesc așa de greu 
pentru dânșii, administrării noastre. Rușii au introdus în Principate 
şi Basarabia toate ororile unei robii din cele mai cumplite, care 
exista la dânșii acasă și care n'a fost cunoscută de populaţia liberă 
de aici»... 

Putem spune, remarcă Paul Gore, că fruntea nevinovată a 
martiriului poporului român a fost încoronată de o adevărată cu- 
nună de spini. Dela cincisprezece până la douăzeci și cinci de mii 
de care, înjugate fiecare cu patru boi şi însoțit de doi țărani români, 
trebuiau să fie: prezente ori când la dispoziţia armatei rusești. 
Moldova care înaintea venirii Rușilor plătea trei milioane piaştri, 
tribut anual, Turciei, de acum a fost mărit de către noii stăpâ- 
nitori de cinci ori. Toți proprietării din întreaga ţară erau obligaţi 
să plătească un impozit special sub amenințarea pedepsei de a fi 
expulzați în Siberia. Boerii plăteau o sumă de un milion două 
sute de mii piaștri, după starea fiecăruia și după postul ce-l ocupau. 
In general, boerii erau trataţi de Ruși în mod foarte aspru, iar 
uneori cu un dispreț pronunţat. Spătarul Iordache Catargi, întors 
din Paris la 17 Februarie 1811, a fost arestat fără nici o vină şi 
dus sub escortă în Rusia. Boerul Iordache Rosnovanu a fost 
tras de barbă prin sala Divanului de un secretar al lui Crasna- 
Nișolevici, fiindcă a spus categoric că populația Moldovei nu poate 
plăti douăzeci de mii de piaştri. Și la toate mustrările care se făceau 
comandantului general Cutuzov, în privinţa chinului Moldovei, 
el răspundea: « Am să-i las ochii să plângă ». 

Pentru cercetătorul iubitor de trecut, Chișinăul oferă destule 
pagini vii și duioase, chiar de istoriografie literară... 

Exemplul vieţii blândului Alecu Donici «prietenul tuturor 
animalelor », la moartea căruia Costache Negruzzi le îndemna prin 
« Trompeta Carpaţilor »: « Plângeţi dobitoacelor! Alecu Donici 

nu mai este. Voi, cărora el ştia a vă da atâta spirit! Istoricul nostru 
a murit!» — viaţa aceasta cu începuturile ei de sbucium, îndoeli 
şi entuziasme, arzând întreagă pentru bucata lui de pământul natal, 
reactualizată prin scris ar înfățișa o splendidă lecţie de naţiona- 
lism tineretului basarabean. Prietenul şi colaboratorul de mai 
târziu al lui Kogălniceanu și Alecsandri la « Dacia Literară » cobo- 
rîtor din familia Donici de origine veche și necorcită, silit să-şi 
chinuiască cei mai frumoşi ani pentru rangul de praporscic — 
«într'o cazarmă străină și rece pe țărmurile Nevei, unde se 
vede atât de rar soarele și unde în locul dulcei limbi în care mă 
legăna mama, nu aud decât o limbă aspră ca și climatul » — plân- 
gea în rândurile trimise lui Negruzzi, cu accente amintitoare parcă 
unei alte « Cântări a României », fericirea şi sufletul său întreg 
lăsate acolo «pe marginile verzi și înflorite ale Bâcului... Când 
mă văzui părăsit între străini — se jeluește Donici în scrisoarea 
amintită — ce nu mă înțelegeau, silit de dimineață până seara a 
face marșuri cu mai multe ocă de fier pe umăr și a învăța mane- 
vrarea puştei în douăsprezece timpuri, disperarea mă cuprinse, 
Viind la cazarmă, mă aruncam pe tristul pat. Camarazii mei râ- 
deau, cântau și se jucau, iar eu plângeam gândind la țara mea, 
ţara unde erau Făt-Frumos și Ileana Cosinzeana >... Un uitat, 
Alexandru Donici, chiar pentru Basarabia. Nimeni nu-și mai 
aduce aminte de bătrânelul sfios, domol în gesturi și vorbă, care 
în preajma revoluţiei dela 1848, retras la Taşi, « atunci când, spune 
Negruzzi, lira lui Lamartine se discordă şi telescopul lui Argo 
prinde ceață, singur el rămase credincios muzelor ». 

Trebuesc neapărat amintite cetățeanului, cel puțin două din 
fabulele sale, « Pufușor pe botișor » şi « Măgarii în Parnas ». Nu 
de altceva, dar lectura lor reconfortează și astăzi. Citindu-le, în- 
cerci o deplină satisfacție și asişti încântat la usturătoare, iar prin 
obiect savuroase pentru tine, sfichiuiri de bici pe obrazul gros, 
etern același, al fostei gloate electorale, «gura mare» cum a cate- 
gorisit-o nu se poate mai adevărat şi mai expresiv țăranul basara- 
bean. 

Figura luminoasă, apostolică a Mitropolitului Gavril Bănulescu 
Bodoni, cum ne-o înfățișează un portret lucrat la Kiev, cu ochii 
negri strălucitori de inteligență, barba resfirată în ondulări de ce- 
nușă și mâinele-i de o izbitoare frumuseţe, în stânga ţinând cârja, 

cu cealaltă binecuvântând; poartă vestminte la fel marilor Erarhi 
ai Sf. Munte, spre unde-l îndemnase, ca și la Poltava, Ecateri- 
noslav, Roma ori şcoala celebră a marelui Moldovean Petru Mo- 
vilă, neistovita sete de învățătură și credinţă. 

Când după 1812 Basarabia devine oblastie rusească, guver- 
nată de Scarlat Sturdza, ajutat fiind de un comitet compus din 
boierii Ghica, Leon Vârnav, Balș, Dimachi, generalul Catargi, 
în fața aroganței și trufiei amiralului Ciceagov, cel care ridică 
glasul său răspicat, spusa-i verde românească, e Mitropolitul Bă- 
nulescu: — «În cârmuirea acestei Eparhii, să mi se îngădue să 
mă acomodez obiceiurilor de aici, când aceasta nu este în contra- 
zicere cu legile, fiindcă mai întâi o cere liniştea poporului ace- 
stuia şi fiindcă din punct de vedere civil, lor li s'au acordat drep- 
turile lor vechi moldovenești ». 

Pomenim și pe mult învățatul Alexandru Hajdeu, unul din 
« avocații savanţi ai Chișinăului » din acea vreme, care cu mult 
înaintea lui Alecu Russo înțelege imensa valoare a poeziei popu- 
lare, publicând în revista rusă « Telescop» articolul « Cântecele 
populare a Moldovei în privire istorică». « Moldovenii, spune 
Alexandru Hajdeu, au avut totdeauna la temelia lor creştinismul, 
monarhia şi patriotismnl ». 

« Lebăda Basarabiei » celui căruia Eliade Rădulescu îi ridica 
neprecupeţite elogii în « Curierul Românesc », Cavalerul Costache 
Stamati, împlinește cu îndelungata-i activitate un însemnat ca- 
pitol din istoria culturală a provinciei. Transcriem spre o cât mai 
pioasă aducere aminte aceste versuri, de sigur neabile, dar cu mie- 
zul atât de românesc. 


lat” obrajii rumeni ca bujorii proaspeți, 
Iată ochişorii plini de drăganele, 

Iată o guriță ca cireaşa coaptă, 

De ademenește sărutarea dulce. 

Iată coame negre chiar ca ursinicul 

Ii învelesc pieptul, spatele şi boiul, 

Se zăresc’ prin ele chiar zăpada albă, 
Iar statul ei tânăr, ca melidul tânăr. 


Colaborator la «Albina», «Alăuta Românească», «Dacia 
Literară », Stamate înființează la Chișinău un cenaclu literar pe 

care-l frecuentează Alexandru Sturdza, Donici, Costache Tu- 
fescu, mai târziu Ion Sârbu, cu ale sale « Fabule alcătuite în limba 
moldovenească», şi Gheorghe Păun, cântărețul popular al Basa- 
rabiei. Se spune că Negruzzi însuși şi Puşkin au citit la masa de 
lucru a lui Stamati: Negruzzi traducerea « Șalului negru », Pușkin 
câteva din versurile sale inspirate de «frumuseţile orașului ble- 
stemat » — Mariorița Raly, Sofica Săndulache, Pulheriţa Var- 
folomei în « Fecioara » Maria Nillo şi Tarsița Iacobachi « Ganlis 
a Chișinăului. 

Cei câţiva ani din viața fulgerător de scurtă și adânc tragică a 
genialului poet trecuți la Chișinău au însemnat pentru proti- 
pendada de atunci subiect inepuizabil de certuri, ură, bârfeli sau 
în aceeaşi măsură seducător exemplu de poezie eminamente ro- 
mantică... «Dacă mai vii prin Chişinău — fi scria poetul lui 
Negruzzi — îţi voi prezenta pe tovarășii de arme ai Olimpiotului 
și pe greaca ca s'a sărutat cu Lord Byron». A iubit la Chişinău 
pe fermecătoarea copilă a boerului Varfolomei, Pulheria, dar 
exact ca în multe din poemele sale, «fata nu l-a iubit!... ». Apoi 
episodul despre care povesteşte Costache Negruzzi, epizod trecut 
din viaţă direct în eternitatea unei opere « Șalul negru » și în care 
este vorba despre grecoaica Calyope, ce a adumbrit cu întuneci- 
mea ochilor ei o parte din viața şi poezia lui Puşkin. 

Rătăceşti adesea pe străduța aceea lăturalnică, în preajma casei 
cu cerdacul văruit, învolburat de iederă, redacția micuță a 
vechiului « Cuvânt Moldovenesc», unde lucra şi după Unire, 
încă în putere, neînfricatul luptător Alexandri şi Zamfir Arbore, 
autorul monumentalei Monografii, în paginile căreia sunt săpate 
cu adolescentă dragoste şi bătrânească înțelegere darurile de mare 
preț ale pământului său. Cartea aceasta, esență de Basarabia și 
de frumuseţile ei. 

Aici, în redacția « Cuvântului Moldovenesc» am răsfoit cu 
evlavie mult mai târziu, un caiet obișnuit şcolăresc, filele liniate 
mărunţel, în patrate mici, violete. Carnetul poetului Al. Matee- 
vici. Un carnet de război s'ar putea spune, în care « dulcele » no- 
stru poet basarabean și-a chinuit inima și versul. Mai toate poe- 
ziile au la sfârşitul lor însemnat cu creion chimic data și localitatea: 
19717 Mărășești. Sunt numai câteva poezii, toate câte ni le-a lăsat 
poetul. Incercând să aduni la un loc, întru slava acestei adorate 

Basarabii, ceea ce a rămas din gândurile şi dragostea lui Mateevici 
pentru ea, nu poţi ajunge decât la o cărticică de câteva pagini. Dar 
prea destul şi atât pentru a ne revela o nouă Basarabie. Nu știu 
dacă am greşi spunând că, prin poezia lui Mateevici, am trecut 
Prutul!... Versul lui cu ondulări «oble» cum sunt dealurile 
provinciei, pline de acea nostalgie între totul caracteristică pă- 
mântului și oamenilor ei; toamnele târzii și nopțile albe de prea 
multă lumină; drumurile noastre prăfuite, altădată « drumuri de 
os», pe care le-am colindat în anii adolescenţei, tocmai prin ele 
mai înflorită și mai plină de ceea ce a constituit peste puțin timp, 
din parte-ne, motiv de poezie, de vis şi de încântare... Nici că 
se putea o mai bună recomandație neapărat citită prefața ei: 
poezia lui Al. Mateevici. Este strâns aici întreg materialul docu- 
mentar de care ai nevoe. Mai mult încă: sufletul ei. 


... Limba noastră-i foc ce arde 
Intr'un neam, ce fără veste 

S'a trezit din somn de moarte 
Ca viteazul din poveste. 


... Limba noastră-i graiul pânii 
Când de vânt se mişcă vara, 

In rostirea ei bătrânii 

Cu sudori sfințit-au țara. 


Limba noastră-i frunza verde, 
Sbuciumul din codrii veşnici, 

Nistrul lin, ce ’n valuri pierde 
Ai luceferilor sfeșnici. 


... Limba noastră-i limba sfântă, 
Limba vechilor Cazanii 

Care-o plâng şi care-o cântă 
Pela vatra lor țăranii... 


* 
% % 


La Chişinău totul se confundă sau se suplineşte. Rubacica 
cu sacoul ultra modern de croială impecabil bucureşteană; pălăria 
cu căciula fumurie ratezată de moț, îngustă şi plată ca un ceun, 

anume suspendată, nu înţelegi prin ce miracol, în vârful unei 
hălăciugi de păr, pentru o cât mai evidentă, parcă, punere în va- 
loare şi cochetărie a unei foarte complicate frizuri muscăleşti, 
numai rotocoale, ondulări și creţuri; pantofi acajou lângă cisme 
cu carâmburi moi şi tocuri înalte, aproape femeiești; armonica 
şi ţambalul; palton de biber şi șubă largă cât o disetină, mirosind 
a oaie, a cuptor și a vutcă; semințe de floarea soarelui prăjite şi 
pastile de ciocolată « Urs de Dorna»; vinul « Ali-Gote» şi ţuică 
de Văleni; « Noaptea Sf. Andrei » lângă « Rusoaica » bietului Gib 
Mihăescu și « Medelenii » lui Ionel Teodoreanu; turelele biseri- 
cilor, verzi, galbene ori de coloarea stânjenelului, în forma aidoma 
unei cepe lângă liniarul stil bizantin; morile de vânt din dealul 
Buicanilor și morile cele mai noi, cu electricitate şi calorifer; 
obrazuri rase alături de bărbi patriarhale, amintindu-ne în de- 
osebi, nouă regățenilor, figura lui Ivan cel Groaznic din cinema- 
tograf sau și mai bine portretul lui Tolstoi dintr'o uitată editură 
ieşeană; trăsuri cu un singur cal și un singur loc, mic cât un ghem, 
cu jugul înflorat al clopoțeilor, lângă mașini « Lincoln» model 
1936; cântece aspre și la Radio vocea cu virtuozități de local a 
Mariei Tănase; cveas și limonadă; mămăligă şi «blâni »; Janette 
şi Smărăndiţa; Gogu « șmecheru la dame » și 'Fugui nefericitul. . . 

Deci toate graiurile pământului își dau întâlnire sărbătoarea, 
pe Alexandru cel Bun, în faţa cinematografului « Record», din 
afişul căruia privesc dilataţi, bolnavi şi tragici ochii divinei Garbo, 
incendiind inimile... Porțiunea dintre grădina publică și colțul 
străzii omeneşti ridică, din cel puţin șapte idiomuri, zumzet de 
iarmaroc. O mie de colori de straie, sumare, bluze, caţaveicele 
lipovencelor și bărbile bărbaţilor, caftane ovreieşti, jachete de 
modă veche și pălării mari de pai cu o grădină de fructe deasupra, 
ca pe timpul lui Alexandru 1... 

Pe atunci, când încă urmările împestrițării voit făcute de stă- 
pânirea rusească nu se șterseseră, orașul forfotea de tot felul de 
apariţii, în contrast vădit cu aşezările curat românești dela ţară. 
Se plimbau pe atunci molcom, dar discutând pătimaș, și având 
mâinile încârligate la spate, ovrei cu caftan unsuros, cu perciuni 
fluturători deasupra urechilor clăpăuge. Purtau ţilindru înalt, 
aveau limbă ascuţită şi duhneau cale de-o poștă a gaz, a mizerie 
şi a pilaf cu seu. Pe buze, mereu gata a rosti pe românește: « aşa 

să trăiesc iou!». Lipovenii, roşii de jos până sus: bărbi, sprin- 
cene, mustăţi, cisme, șepci, bluze. Nemţii masivi și taciturni. 
Bulgarii în zeghe de dimie groasă, de care nu şe despart nici în 
Iulie. Polonezii subțiri și ismeniţi, pășind ca la bal. Mergând 
printre atâţia străini, pe care însă nu îi întâlnea în satul lui, curat 
românesc, țăranul nostru păşea agale și cuminte, cu femeia la trei 
paşi în urmă. Graiul lui «oblu», dulce, « moldovinesc», te face 
să respiri ușurat şi să-ți dai seama că ești în România, împestri- 
tarea aceasta a Chișinăului arătând doar un început de stricare a 
caracterului românesc, la care însă satele și deci covârşitoarea ma- 
joritate a populaţiei basarabene nu au ajuns şi nu ar fi lăsat să se 
ajungă niciodată. . . 

Când mă primblam, pe atunci, prin Chişinău mă gândeam că 
ne lipsea cronicarul care să plângă ca pe vremuri și atât de frumos 
Neculce: « Aici iaste începutul durerii și stricării noastre ». 


= 
% * 


Primăvara!... O, primavara basarabeană, la Chişinău! .. 
Numai alb și roz, până sub teii cu mireasmă tare ai străzii Viilor, 
unde-și inaugurează la fiecare început de Mai, şi Măriorica, şi 
Dunicica, şi Porumbiţa, și Mielușea, și Jeti Fior, şi Filioara, şi 
Lubavi — pe lângă eternul acelorași jurăminte de dragoste, rochiile 
de marchizet înflorat cu trandafiri galbeni și pantofii albi — 32... 
Sosirea primăverii depășește mult luna 4evenimetelor » basara- 
bene, cu toate că se furișează mai întâi prin fața librării « Soarele 9, 
din localul Primăriei, pe strada Regina Maria, stradă frumoasă, cu 
liniștea ei aromitoare de salcâm înflorit, iar cu roz-albă încunu- 
nare, teiul din faţa vitrinei cu cărţi și chipuri de poeţi, deasupra 
portretului lui Eminescu, își scutură creanga... 

La gară, luna Mai rămâne neschimbată, așa cum au fost întâi. 
Pereţii cenuşii, cu ornamente grele, complicate, cenușii deasupra 
peronului pavat cu mozaic. Alături, lână chioșcul reclamelor, 
femeile din Varvinţeni vând ceai cald în cești groase de pământ 
şi covrigi fără susan. Pe peron doi slujbași cu șepci roșii, unul 
precipitat şi demn, negăsindu-și loc dela locomotivă până la va- 
gonul de bagaje; celălalt, mai mare în grad se vede, ras proaspăt, 
cu mâinile la spate, fredonează distrat o romanţă şi aruncă priviri 
furișe pantofilor galbeni făcuţi lună. Somnoros, soldatul de gardă, 

şi-a uitat drumul de-a-lungul vagoanelor şi crăița uscată la chipiu. 
Råde oltenește cu toți dinții nereglementar de albi, unui cap în- 
cârlionțat din tren. La primul cat, are capot vişiniu și brațe dolo- 
fane încrucişate pe tocul ferestrei, cu siguranță nevasta şefului 
de gară. 

Incântările pe care ţi le putea oferi, darnic Chişinăul sunt ne- 
numărate. Grădina publică cu lumina piezișă şi mată. Comorile 
de artă dela Muzeul Naţional şi capela Seminarului Teologic. 
Valoroasa colecţie a Bibliotecii Centrale și cea a Municipiului. 
Bisericile târgului ctitorite de boeri cu nume românești de baladă. 
Iarna cu nămeți înalți și friguroasă, ochii albaștri ai fetelor și 
deasupra tuturor, generoasă, lungă, dornică, bună toamnă. In 
jurul orașului dealurile se țin lanţ. La Buicani lumina irizată prin- 
tre aracii încă verzi înveseleşte bucolia inimile. Armonica nu mai 
plânge romanțe străine, căci vinul podgoriilor a deprins-o cântec 
de-al nostru: 


De-ar veni vremea de toamnă, 
Leliţă Ioană, 

mă plimb din cramă 'n cramă 

beau vin, să mănânc pastramă, 
Leliţă Ioană... 


S 
S 


De Ae 


De aici, din via Părintelui Cardaş scriam pe vremuri scrisori cu 
struguri, cu cer basarabean şi cu dragoste, Filioarei Dudu. 

In oraș toamna coboară dintre vii ușurel, nesimțit, aducând 
ciorchini de struguri cum e sideful şi pere «prăsade » cu coaja 
subțire ca «ţepla » spune așa de lacolnic, atât de mustos «ba- 
sarabineşte » prietenul Gore Gavrilovici. Numai tremuratul sub- 
ţirel al unui plop, la casa domnișoarei Ana, ia aminte, și scutură 
acolo din creanga lui cea mai de sus, ca un semnal ori poate ca o 
lacrimă, o frunză galbenă... Ii răspund, în grădina publică, flo- 
rile de tufănică, micuţe, albe şi cu miros amar, de lângă bustul 
cenuşiu și îngândurat. 

Acum se deschid în mahalaua Mălinei ceainăria lui Onofrei 
Fosa, unde scria altădată bietul Leon Donici, și mustăria «La 
trei stejari » cârciumioară aidoma cârciumilor noastre de pe vre- 
muri, romantică pe dinafară, răcoroasă înăuntru și cu vinul bun. 
Stăpânul Moş Dediu, bătrânel coliliu, poartă căciulă mocănească, 

șorț verde tighelit cu arnici roșu pe margini şi nu vinde în mă- 
sură strâmbă. Are o fată frumoasă, domnișoara Smărăndița De- 
diu, cu ochii luminoși, mers legănat și o aluniţă sub ochiul stâng 
ce-i face obrazul şi mai palid. 

Nopțile la Chișinău, toamna cad violet deasupra oraşului. Pri- 
mul bec aprins este cel dela cofetărie Zamfirescu. Aici, la mesele 
din vitrină, se adunau în fiecare seară « intelectualitatea » orașului, 
sub difuzorul cu muzică de Bach, care o agasează şi-i înrerupe 
discuţiile, Radio mai mult pentru încăperea din fund, rezervată 
doamnelor, căci plutea acolo o atmosferă de eleganţă, de scump, 
de distincţie, de suav, parfumat și delicios. Un colț al frumuseţii. 
Obrazul lor, în înserările autumnale, capătă coloare de pastel, 
nuanțe mai pale, ca ale florilor: încântare ochilor, odihnă sufle- 
tului. Nu mai poţi urmăr» nici tu, potalit, așezat şi trecut cetă- 
tean familist, rândurile negre din gazetele de seară. A coborit în 
tine, adânc, întreaga poezie a toamnei de afară, chinuitoare, plină 
de melancolii, ca în adolescenţă. Și te surprinzi, tu, personaj 
îndeobște serios și grav, murmurând încet un crâmpei uitat din- 
trun vers de Eminescu ori Bacovia... 


Chişinău, 1937. GEORGE DORUL DUMITRESCU 


ENERGIE ȘI VITALITATE 
ROMÂNEASCĂ 


« Românul nu piere!» 
(Proverb popular) 


1. Contemplare și energie. 2, Frumuseţe, sănătate și voinicie, 3. Apărare 
în vremi bătrâne, 4. Haiducii. 5. Domnul Tudor. 6. Viaţă nouă în 
cântece bătrâne, 7. Doină şi energie militară, 8, Regele Munţilor şi 
Ungurii. 9. Jalea Românilor de peste Prut şi Nistru. ro. Dorobanţii 
lui Vodă Carol I. rr. Unirea Românilor, 12, Popoarele înconjurătoare 
despre enerpia românească, 13, Vitalitatea neamului, 


I 


Cântecul Mioarei, mai precis al ciobanului care primeşte cu 
resemnare moartea în cadrul naturii prietene, este într'adevăr 
expresia firii poporului român, dar nu ca renunțare la luptă, 
ci ca închinare în fața voinței divine, după un energic frământ 
de apărare. Altfel e situaţia în acele variante ale Mioriței, în care 
ciobanul fuge de primejdie sau o înfruntă și chiar scapă 1). Deci 
baciului nu-i lipseşte simţul de conservare şi de reacțiune. Observi 
însă că la obârșia versiunilor în care el rămâne neclintit în fața 
morţii ori e omorît, stă, cum a dovedit profesorul Caracostea 2), 
o jalnică contemplare a iremediabilului destin. Se "nțelege că, în 
împrejurări diverse, omul reacționează divers. Iar istoria arată 


1) D. Caracostea, Miorița în Muntenia şi Oltenia, în « Convorbiri literare +, 
52) 1920, p. 623—626 şi 718—720. 
2) Caracostea, Ibid. (55) 1923, p. 474—482. 

documentar că Românii n'au stat cu mânile încrucișate atunci 
când s'a ivit duşmanul. 

Din vremi bătrâne, Geţii sau Dacii au alungat pe străinii 
ce se ispiteau să-i supună și nu s'au dat decât morţi sau istoviți 
de puteri, după trei crâncene războaie, în seama Romanilor cuce- 
ritori ai lumii. Noul popor format din sinteza daco-romană, înfrățit 
cu codrul1), a luptat până la nimicire, spre a-și apăra ţara, sub Basa- 
rabi şi Mușatini, şi a obținut strălucitele victorii la care l-au dus 
un Ștefan cel Mare, Mihai Viteazul, troita Horia, Cloşca şi Crișan, 
Tudor Vladimirescu, Avram Iancu, Carol I şi Ferdinand I, ca 
să amintim numai unele din gloriile cu faimă dincolo de hotare. 
Astăzi, prin spada Mareşalului Ion Antonescu şi a armatei sale, 
România își rostește înc'odată marea și însemnata misiune pe care 
i-a dat-o Dumnezeu în calea năvălitorilor și distrugătorilor civi- 
lizaţiei din toate timpurile. 

Speciale cercetări de sinteză şi amănunt vorbesc efectiv de 
aceste energii cultivate ale țării 2). Arta cultă a dat glas vecinic 
milenarelor noastre sbateri pentru viață şi libertate. Dar nici cea 
populară n'a rămas mută. Aici ne îndreptăm spre masiva energie 
a mulțimii anonime pentru a scruta ce spune literatura țărănească 
nescrisă despre simțul vital şi puterea de apărare a neamului. 
Din folclor este exclusă falsificarea conceptelor şi pervertirea inimii, 
mai ales când e vorba de o țărănime ca cea românească, pentru 
care naturala lege a omeniei se impune primordial, 

« Materialul folcloric mai e apoi de o sinceritate dusă până 
la desinteresarea anonimatului. Celalt material prea adese ori nu 
emană decât numai din cultul orgoliului» — subliniază Leca Mo- 
rariu 2) în programul de inaugurare al unei adevărate și pozitive 
cercetări a valorilor și caracteristicelor artistice naționale. 


1) Cfr. C. C. Giurescu, Istoria Românilor, vol. I, ed. 3-a, Buc. 1938, p 
10—11, 260—261, etc, 

2) Cfr. General Radu R. Rosetti, Gânduri despre vitejie în trecutul 
românesc, Discurs de recepție la Academia Română, Acad. Rom. 1935, Pg- 
10 seq. 

2) Leca Morariu în a Făt-frumos» I (1926), pg. 1. 

II 


Atât din jalea doinei şi din tângul bocetului, din repeziciunea 
baladei, incisivitatea strigăturii şi urarea colinzilor, a plugușorului 
şi a conăcăriilor, cât și din enigma cimiliturii şi mistica descân- 
tecului se desprinde admiraţia pentru sănătate, omenie, cava- 
Jerism, istețime și putere. Frumuseţea omului, a faptei sale şi a 
vieții derivă din aceste însușiri, căci 1): 


Nu-i frumos cine se ţine, 
Ci-i frumos cui îi stă bine; 
Nu-i frumos cin’ se găteşte, 
Ci e, cui se potrivește! 


Sănătatea e prima condiţie a vieţii, deci și a voiei bune, a minţii 
deştepte și a muncii productive; « întâiul lucru să fie sănătatea, 
după aceasta pacea și onoarea », cum spune și cântecul popular 
atalian 2): 

; la prima cosa sia la sanitade, 
dopo di questa la pace e Ponore. 


Diferența între omul sănătos și cel bolnav se vede din coloarea 
feței 8): 


Eu îs albă gi roșuţă 

Ca floarea de schinteuţă. 
Ea-i galbână şi negrie 
Ca floarea de păpădie. 


Deci fata bolnavă e respingătoare, urită. Cea voinică este 
idealul flăcăilor €): 


Am drăguță ca o pană 
Şi trupu-i ca şi-o cătană 
Şi faţa-i ca şi-o icoană. 
În faţa obrazului 
Scrisă-i ruja macului. 


2) I. Urban Jarnik şi A. Bârseanu, Doine şi Strigături din Ardeal, Buc. 1885. 
Citat Doine sau Strigături sau Cântece, indicând numărul curent. Aici Doine, 57. 

2) Eugenia Levi, Fiorita di canti tradizionali del popolo italiano, ed. 2-a, 
Florenţa 1926, 59/16. 

3) I. Bârlea, Cântece poporawe din Maramureș, Buc. 1924, 25/64. 

*) Bârlea, Ibidem, 161/149. 

Imaginea pare a fi transplantată de-a dreptul depe malul 
Tibrului, unde flăcăii îndrăgesc tot o astfel de fecioară: «largă 
de spate şi strâmtă la încingătoare, aceea se poate chema femeie 
frumoasă > 1): 


larga de spalle e stretta in centurelia, 
quella se pô cchiamă ?na donna bbella. 


Din mişcările şi gesturile ei se cunoaște atât puterea fizică, 
garantă pentru câştigarea existenţei şi prosperitatea urmașilor, 
cât şi cea morală care coboară cerul pe pământ și e ?n stare să-și 
omenească familia cu fericire şi împăcare, oaspeţii cu primire 
după lege şi copiii cu creştere aleasă. Femeie cinstită și la locul ei, 
dânsa știe, prin urmare, să reacționeze destul de drastic împo- 
triva celor ușurateci 2): 


Mă mână mama la moară, 

Mă *ntâlnii cu o fecioară. 

Mă ţipai să o sărut, 

Ea mă puse la pământ. s 


Din folclorul italian (Vicența-Veneto)}, spicuim un cântec 
atât de apropiat de cel românesc prin scenă și gesturi încât pare 
e variantă 5): 


Vegnendo de la fiera de Lonigo, 

tròvo la bèla che lavava i pani, 

me fasso avanti per adarghe un baso, 

la me dă un pugno, e le me rompe ’I naso. 


Venind din târgul de la Lonigo, 

o aflu pe mândra care spală ţoalele, 
mă fac înainte spre-a-i da un sărut, 
ea îmi dă un pumn şi-mi rupe nasul. 


Badea îşi mărturiseşte deschis gustul 4): « Te iubesc că ești 
voinică ». 


1) Levi, Ibidem, 96/73. 

3) M. Eminescu, Literatura populară, ed, D. Murăraşu, Craiova (C. R. C.), 
194/151. 

3) Levi, Ibidem, 249/113. 

4) S. F). Marian, Hore și chiuituri din Bucorina, Buc. 1910, 321/320. 

Dar instinctul de vitalitate al neamului orientează şi inima 
mândrei spre chipul bărbatului sănătos şi puternic 2): 


Mai voinic şi mai legat, 
Nu ca tine-un deşelati 


Vârtosenia trupului şi rezistența în orice climat sânt notele 
esenţiale ale bărbăţiei 2): 
Acela-i fecior, fecior, 


Care nu se culcă ’n pol, 
Fără pe pământul gol. 


Serviciul militar general şi obligator a adus unul din cele mai 
bune criterii pentru cunoaşterea obiectivă a frumuseții 2): 


M'ai făcut, maico, frumos, 
Neamţului de bun folos. 


lată deci în mod documentar identificarea frumuseţii cu sănă- 
tatea. Cel pe care îl respinge ostăşia, reformându-l, se ’nțelege 
că nu e sănătos şi așadar e lipsit de energie și inapt pentru gos- 
podărie, după cum mărturisește limpede fragmentul de cântec 
citat de Iorga 4): 
Cine nu-i bun de cătană, 
Nici acasă nu-i de samă, 


Feciorii din categoria aceasta formează ceata bâzilor respin- 
gători, care rămân acasă cu femeile și de multe ori încearcă să se 
căsătorească, continuând perpetuarea neamului. Străin de teoriile 
biologice studiate cu atâta aparat critic de Lamarck, Darwin, 
Lombroso şi verificate de specialiştii posteriori, finul simţ al 
Româncei a sesizat că un părinte schilod ori degenerat Bu poate 
avea decât progenitură degenerată. Mare e jalea fetelor care se 
văd nevoite să primească, prin căsătorie, numele de familie ai 
acestor rămășițe de oameni, respinşi din rândurile celor duși 
să moară pe câmpul de luptă. În doina lor plânge vitalitatea nea- 


1) Jarnik şi Bârseanu, Doine 494. 

2) Bârlea, 321/320. 

3) Enea Hodoș, Poezii poporale din Bănat I, Caransebeş 1892, p. 203. 

4) N. Iorga, Literatura populară în « Istoria literaturii româneşti », vol. I, 
ed. 2-a, Buc. (Pavel Suru) 1925, p. 78. 

mului, cum se vede din următorul cântec bucovinean, de dina- 
intea războiului mondial 1): 


Cei frumoşi se duc în ţară, 
Cei uriţi la fete 'n seară. 
Cei frumoşi pe car de foc, 
Cei urîţi cu fete 'n joc. 
Voinicii se duc în lume, 
Hâzii pun la fete nume. 

— Hai, feciori, să ne'nsurăm 
Până fete căpătăm 

Şi frumoase. şi găzdace 

Să ne-alegem cum ne place; 
Cătanele or veni 

Şi fetele sor scumpi. 


Din această largă sesizare şi atitudine a viitoarei mame, răsare 
vajnicul instinct de perpetuare a rasei şi simţul vital al neamului. 
Ajunge poate numai asemenea constatare spre a ne da seama de 
seriosul proces care guvernează formarea generațiilor viitoare . 

Selecţiunea se face în mod natural şi "'n luptele dintre bărbaţi. 
Voinicia stă în palmele goale, în tăria firească a trupului fără a 
recurge la arme 2). 

Balada Pdunașul Codrilor 8) aduce un străvechi motiv unde 
lupta dintre voinici pentru dobândirea femeii frumoase e un ade- 
vărat duel medieval. Femeia râvnită e arbitrul luptei drepte şi, 
în baza acestui rol pe care şi-l îndeplinește cu conştientă pasiune, 
ea selecționează în mod firesc pe cel mai energic dintre comba- 
tanți, menit să-i fie bărbat. Iată cutare voinic, plimbându-se cu 
mândra pe colnic, la poale de codru verde. E plin de voie bună 
şi îndrăgostit $): 

Cântă-ţi, mândro, cânticul, 
Că mi-i drag ca sufletul. 


1) P, Iroaie, Cernăuţul folcloric, Cernăuţi 1934, p. 10. Transpunem textul 
în ortografia şi în limba literară. 

3) Jarnik şi Bârseanu, Doine 576; N. Georgescu-Tistu, Folklor din județul 
Buzău, Acad. Rom. 1928, 66/182. 

3) V, Alecsandri, Poezii populare, ed. 2-a, G. Giuglea, Buc., p. 80—81. 
Variante: Ibidem, 138—142 (V.dra), G. Dem. "Teodo: escu, Poezii populare ro- 
måne, Buc. 1885, p. 629—633. 

4) Alecsandri, Ibidem, 8o. 

Codrii sună și răsună, iar Păunașul Codrilor, + voinicul voini- 
cilor », e atras de vraja glasului femeiesc. Se *ndrăgosteşte lulea 
şi, nici una — nici două, o cere pe mândra de nevastă. Celălalt se 
opune şi 'n sfârșit e provocat la luptă grea. Mândra e invitată să-i 
strângă brâul care i se descingea. Dar dânsa îşi ia în serios menirea!) : 


Ba nu, nu, bădiţă frate, 
Că vei lupta pe dreptate, 
Şi oricare-a birui, 

Eu cu dânsul m'oi iubi... 


În sfârşit în luptă cade bărbatul ales de părinți, iar mândra 
se pierde în desimea codrilor, cu voinicul voinicilor. 

Profesorul G. Giuglea 2) observă că acest motiv străbate din 
luptele cavalerești ale occidentului medieval și se reflectă și 'n 
basmele româneşti unde e mereu vorba de lupta dreaptă dintre 
eroi. Elementul de cruzime din unele variante 5), când bărbatul 
legitim, fiind învingător, își omoară în mod barbar nevasta, după 
cum documentează Giuglea, e o intervenţie ulterioară a unor 
sentimente egoistice. Astfel Stoian, «ce s'a lăsat” de popie și de 
sfânta liturghie, de sa dat în haiducie», deci acel popă fără 
Dumnezeu, care, dimineața se 'nchină la baltag, după ce-și 
răpune adversarul, plin de gelozie, îşi cheamă soția la răspundere 
pentru infidelitate. Dar 4): 

Vidra nici că se clintea, 
Ochii ’n ochii lui ţintea, 
Ochii căta bărbăteşte 

Şi pătrundea femeieşte. 
— Aşa-i, Stoiene, aşa | 
Am zis-o şi 'nc'o mai zic, 
Că mi-i drag cine-i voinic 
De se luptă, făr' a cere 
Ajutor dela muiere. 


Splendidă imagine, fie chiar numai simbolică, a selecțiunii 
poporului românesc ! 


1) Ibidem, 81. 

2) In Introducere la Alecsandri, op. cit., 34—36. 
3) Vidra, colecţia Alecsandri, op. cit., 34—36. 
1) Ibidem, 141. 

Iubirea mai cere sânge tânăr, care e cald, nu sânge rece de om 
bătrân 1): Astfel numai, familia poate avea un sprijin rezistent, 
a cărui energie, la trecerea din lumea aceasta albă, o vor boci 
descendenţii cu lacrimi până 'n pământ 2): 


C'o fost taica stâlp de fier, 
S'o săzămat copiii ’n el, 


Deci căsnicia postulează oameni sănătoşi şi voinici °): 
Lelea ?naltă şi voinică 
Parcă-i trasă prin verigă; 


Badea ’nalt şi subţirel 
Parcă-i tras printr'un inel! 


Nepotrivirea fizică dintre îndrăgostiţi ori soți stârneşte râsul $): 


El îi nalt ca un cireş, 
Ea îi ca un fedeleş, 


Dar foarte mare preț are omenia, care se desvoltă din educaţia 
familiară şi trăirea între oameni. Omul trebue să fie demn si 
simțitor atât față de alții cât şi față de sine însuși °}: 


Am drăgucior bocotan, 

În temniță-i de un an. 
Lasă-l fie, 'n sărăcie, 

Dacă nu-i de omente, 

Nu-i de vină mândru meu, 
Ce-i de vină tată-său, 

Că i-o lăsat a fa rău, 

Că l-o ţinut desmierdat 

Şi s'o ?nvăţat blăstămat, 


Răulenii desfrânați sânt ocoliți ca niște adevărați căpcăuni 
ce nu ştiu de rușine şi cinste €): 


Fecioru stricat de rele 
Se cunoaşte pe curele, 


1) Nicolae Pauletti, De pe Secaş, strigături și cântece din popor (1838), date 
la tipar de Alexandru Lupeanu-Melin, Blaj, 1927, 44/126. 

2) Constantin Brăiloiu, Despre bocetul dela Drdguș, în e Arhiva pentru știința 
şi reforma socială +, X (1932), p. 342. 

3) Pauletii 8/8. 

t) Pauletti, 38/x08. 

2) Bârlea, 31/80. 

6) Pauletii, 33/91. 

Că le pune a junie, P 
Ele trag tot a cânie. 


'Ticăloşia se ivește din pierderea cumpătului 1). Nerozia târăşte 
omul în asemenea stare. De aceea dragostea cere minte luminată 
care să pună frâu pornirilor dobitoceşti 2): 


Decât cu nevastă proastă, 
Mai bine cu capre °n coastă... 


Admirat e bărbatul așezat care mai mult făptuiește decât 
vorbeşte 2): 
Şi-i de-o palmă lat în frunte 
Şi nu prea grăieşte multe l 


Tot aşa e preţuită fata care întrunește frumuseţea trupească 
cu cea sufletească 4): 


Ca și tine altă 'n lume, 
Gingaşă și mândră floare, 
Nu-i la minte, nici la stare, 
* Nici la stare, nici la mărs, 
Nici la trup așă de-ales, 


Sprinteneala și istețimea pun foc în trup şi luminează sufletul. 
Dacă fecioarei i se cere să fie «iute și isteață »5), apoi nici flă- 
căului nu i se pretinde mai puţin. Ba el își dă seama de acest lucru 
şi-şi horește calităţile în horă, indicând şi sănătoasa ambianță 
din care vine ê): 


M'o făcut mama la iezi, 
Să fiu tânăr şi isteț. 
M'o făcut mama la oi, 
Să fiu tânăr şi vioi. 


3) M. Canianu, Doine culese și publicate întocmai cum se zic, Iaşi 1888, 
193 /279. 

2) Marian, Hore... 64/15. 

3) Jarnik şi Bârseanu, Doinme, 300. 

1) I. Buzdugan, Cântece din Basarabia (1905—1916), Craiova (Ramuri), 
64/60. 

5) Marian, Hore, 173/19- 

€) Ibidem, 7461. 

Hărnicia şi priceperea la lucru e unul din principalele elemente 
ale omeniei. Leneșa e dispreţuită. Nicio zestre materială nu poate 
înlocui hărnicia miresei 1): 


— Haide, măi, la fata mea, 
Că-i dau şese boi cu ea! 

— Să-mi dai șese pingă şese, 
Fata ta nu ştie ţese; 
Manmii-i trebe ţesătoare, 

Fata ta-i lungă ’n picioare ! 


Dimpotrivă, munca însoțită de voinicie este admirată cu ne- 
i 2). 
sațiu 2): 
Nevastă secerătoare, 
Ce seceri vara la soare 
Și mijlocu nu te doare? 
Că şi io-s secerător, 
De mijloc numai nu mori 


Voia bună încununează și activitatea şi petrecerea 2): 


Nici îs rea, nici îs buiacă, 
Da voia bună mi-i dragă. 


Urît e bărbatul bleg, lipsit de vlagă, care se lasă călcat fără 
să reacționeze. O strigătură bucovineană spune $): 


De ţi-i bărbăţelu moale, 
Du-l în târg şi dă-l pe oale. 


Iar dacă amândoi soții s'au nimerit molâi, apoi cântecul popu- 
lar îi ia la vale ca pe ei, făcând alegorii din cele mai plastice, spre 
a arăta încetineala și urîciunea unor asemenea arătări 5): 


Pe drumul îndelungat 
Merge-un domn de mălai cald 
Și cu doamna mămăligă, 
Amândoi într'o teleagă... 


1) Marian, Hore, 20/54. 

3) Jarnik şi Bârseanu, Doine, 80. 

3) Bârlea, op. cit., 287/33. 

€) Marian, Hore, 107/18. 

s) Marian, Satire poborane române, Buc. 1893, p. 86. 

Calitățile şi defectele sânt în bună parte moștenire dela părinți. 
Cu această constatare principiul eredității, aplicat instinctual 
în iubirea erotică, se verifică în mod obiectiv. Astfel tinerii caută 
ca aleasa ori alesul inimii lor să nu fie «sămânță de răulean » 1), 
ci « Mai de oameni, mai de neam » 2), adică să fie din părinți sănă- 
toşi, gospodari şi de inimă. Diferenţele prea mari de origine şi de 
constituție se resping 3): 

Viţa mea-i de grâu ales, 
A ta, lele, de ovăs. 


Sânt abandonaţi cei din « neamul slabului » 4), înțelegându-se 
prin aceasta oamenii de nimica. Și apropierile prea mari de înru- 
dire repugnă în căsătorie atât conform unei vajnice tradiţii, cât 
și dintr'un instinct de reîmprospătare a speței 5): 

Noi cu mândra ne-am lua, 
Da săm veri-al-doilea. 


Buna origine e întâmpinată cu bucurie nestăpânită €): 


Asta-i fata omului, 


Norocu feciorului. 
Lă 


Viţioşii, ușuratecii, depravaţii, leneşii sânt biciuiţi în satire 
şi disprețuiţi în cântece. 

Prin urmare concluzia lui Gh. Adamescu 7) « Femeia iubeşte 
în bărbat forța și prin forță se înţelege vitejia, statornicia, hotă- 
mîrea >, trebue întregită, şi anume: În poezia populară română 
atât femeia cât și bărbatul iubesc vigoarea fizică dar și spirituală. 
Admiră vârtoșenia trupului și vârtutea sufletului, însuşiri din care 
emană energia creatoare de fapte şi dătătoare de viață. 

Aceste postulate estetice nu sânt produsul unui ideal himeric, 
ci izvorăsc din experiența țărănimii. Verificarea lor ne-o oferă 


1) Cfr. Al. Vasiliu, Poveşti și legende, Acad, Rom., 1928, 62 şi 261. 
2) Bârlea, Ibidem, 270/161. 

3) Marian, Hore, 28/75. 

4) Jarnik-Bârseanu, Doine, 378. 

3) Bârlea, Ibidem, 36/96. 


€) Pauletti, 19/96. 
7) Gheorghe Adamescu, Poezia populară română, Galaţi 1893, p. 26. 

ancheta sociologică intreprinsă pe teren de N. Argintescu!) 
care, chestionând 13 inşi de ambele sexe şi de diferite vârste, 
constată că 2): « esteticul se împletește şi uneori se confundă cu 
biologicul, economicul sau cu alte valori sociale. Într'însul, indi- 
vidul adoptă supus norma comună, tradițională, canonul colectiv, 
cu toate că, sau poate tocmai din această cauză, sentimentul lui 
estetic este puternic, plastic, autentic pentru cadrele vieţii săteşti v. 

În concluzie, frumuseţea fizică cu exigenţele sale biologice şi 
spirituale se sintetizezză în noţiunea vârtoșenie. Caracteristic e 
faptul că cuvântul vârtos vine din latinul virtus, acea esenţială 
notă, care designează dominarea spiritului asupra corpului, neîn- 
cetat proslăvită de Romani. Arhaicul vârtute continuă de-a-binele 
accepțiunea lui virtus, însemnând pe de o parte «însușire bună», 
4 tărie de caracter )3), pe de altă parte «sănătate», «tărie fizică » 4). 


III 


Dar atât munca oamenilor, cât şi bogăţiile țării au ispitit toate 
hoardele barbare să ne calce hotarele. Poporul a luptat din răspu- 
teri, iar, când n'a mai avut încotro, a trecut la o rezistență pasivă 
care i-a asigurat armonica unitate peste veacuri. Intervenţia blo- 
cului slav din sudul Dunării a separat poporul român de cel italian 
cu care forma o continuitate, după cum arată limba. Înconjurat dia 
toate părţile de barbari, ca o oază de nisip, el a reușit totuși să îm- 
blânzească asprimea adușilor de vânturi și să-i deprindă a-și da 
seama ce 'nseamnă omenie și producţie a faptei umane. Limpe- 
zindu-se orizonturile, încetul cu încetul s'a reorganizat în state 
politice. 


5 N. Argintescu, Contribuții la problema gustului popular: Canoanele 
populare ale frumuseții trupești, în « Arhiva pentru știința şi reforma socială e, 
X, 1932, pg. 428—442. 

2) Argintescu, Ibid. 429. 

3) Cfr. din Creangă (Opere, ed. G. T. Kirileanu, Fund. Reg. 1939, 
189,18): « şi întrebându-l cu cine mai ţine atâta amar de bucate, el ar fi 
răspuns: cu cei slabi de minte și tari de vârtute, Măria Ta», 

4) Cfr. din Biblia dela București (1688), Ps. 70, 10: «Să nu mă lepezi 
la vreme de bătrâneţe; când va lipsi vârtutea mea să nu mă părăseşti», 
după Dr. H. 'Tiktin, Rumănischk-deutsches Wörterbuch, Buc. 1924, pg. 1750. 

În noile împrejurări, vârtutea conservatoare a etnicului a 
trecut la vitejia individu lä și colectivă. Voinicii au început 
atacul împotriva asupritorilor, făcându-şi glorie din puterea lor 
şi din sacrificiul vieţii pentru neam și ţară, 

Frumoasă e noțiunea acestui cuvânt vitejie, de origine slavă, 
românizat printr'o complexitate de sensuri, după cum constată 
Generalul Radu R. Rosetti în discursul de recepţie la Academia 
Română 1): 

«mare este, în limba română, sfera noţiunii exprimată prin 
cuvântul vitejie, pentrucă ea cuprinde tot ceea ce se exprimă, 
în limba franceză, prin cuvintele: bravoure, heroisme, vaillance, 
prouesse, exploit, iar în limba germană prin: Tapferkeit, Heldenmut, 
Heldenmuttum, KHeldenmuttat ». 

Însemnătatea românească a cuvântului, reliefează ilustrul 
autor, creşte prin faptul că a devenit creator de noi expresii, 
printre care și verbul a viteji, «verb ce nu există în alte graiuri, 
ca de pildă în cel englez, francez și german» 3). 

Baladele populare glorifică chiar astăzi luptele duse de vitejii 
români împotriva 'Turcilor şi 'Tătarilor. 

Unele din aceste cântece bătrânești arată conștiința națională 
şi creştină cu care luptau Românii. Balada Românaș, colectată de 
C. Rădulescu-Codin și publicată acum în urmă de Const. Brăi- 
loiu 3), vorbeşte de frăținii Din, Constantin şi Coconaş Roman, 
care fac mare ospăț. Vin 'Tătarii. Voinicii le ies înainte. Dar numai 
Romănaș (diminutiv dela Roman) intră în luptă cu ei, fiind vorba 
ca ceilalți să-l urmeze. Aceștia însă rămân locului, iar viteazul 
Roman căsăpeşte pe păgâni în 3 zile, înnotând în sânge până ’n 
gât. La urmă se ivește un Mârzăcel: 


Cu trei fire 'n barbă, 

Cu trei în mustață, 

Cu-o mână de fier, 

Cun picior de lemn, 

C'un ochi jumătat' de om, 
Mult mi-e chitaci şi stângaci. 


1) R. R. Rosetti, op. cit., pg. 9. 
2) Ibidem. 
2) Const. Brăiloiu, op. cit., p. 104—108. 

Cu dreapta că-l amăgea 

Şi cu stânga că-i trăgea, 
Cât pe ici, cât pe colea, 
Capul lui Roman să-l ia. 


Cu ajutorul lui Dumnezeu Roman îl doboară și pe acesta 
şi se 'ntoarce la fraţi, pe care-i dojenește greu: 


Numa ’n oaste m'ați băgat 
Şi *ndărăt waţi înturnat. 
La pomană 
Daţi năvală ` 
Şi la război 
Înapoi. 


Frații umiliți îl taie mişeleşte pe Roman. Dar soția acestuia. 
îl răzbună, doborînd haiduceşte þe mişei, apoi cu miraculoasa 
apă moartă şi vie își readuce soțul la viață. Roman însă, adevărat 
om de omenie, se tânguie jalnic de moartea fraților. 

În orice caz, chiar dacă acest cântec nu datează de când cu 
Tătarii, din el se desprinde concepția din acel timp şi energia 
românească de totdeauna care a constituit un zid de apărare înspre 
partea cea mai încercată a Europei. Dintre atâtea puhoaie barbare 
venite peste Bug şi Nistru, tradiția a păstrat cu mult colorit amintirea 
Tătarilor. Asprimea şi fărădelegile năvălitorilor întâmpinau rezis- 
tența piepturilor încălzite de conştiinţa creștină în sensul căreia 
luptau. Românii se războiau pentru fiecare petec de ţară intrat 
în mânile păgânilor, ştiind că o cât de mică înaintare a lor înseamnă 
un pas în urmă al creştinismului. Cunoscute sânt luptele duse de 
Moldoveni pentru alungarea 'Lătarilor aciuați în partea de Sud 
a Basarabiei numită Bugeac. Dimitrie Cantemir arată cum domnii 
Moldovei recunoșteau drepturi speciale locuitorilor din preajma 
codrilor Tigheciului, care au luat în seama lor apărarea graniţei de- 
est a țării. Istoricul I. I. Nistor 1) subliniază marea importanță 
şi buna organizare a acestor codreni. Din asemenea împrejurări 
s'a ivit o serie de balade referitoare la conflictele cu Tătarii și 
starea de spirit a Românilor 2): 


1) I. I. Nistor, Istoria Basarabiei, Cemăuți 1923, p. 149 seq. 
3) Al. Vasiliu, Cântece, urături și bocete de-ale poporului, Acad. Rom. 1909, 
67—68/29. 

Tu eşti împărat tătărăsc, 
Eu sânt voinic creştinesc. 
Vrei să-mi dai Bugiacu mie 
Tu, de voi, măi păgâne? 
În cap ca să nu gândeşti 
Pe mine să mă dovedeşti; 
Că voi, Tătari făr’ de lege, 
N'aţi crezut Rumânilor, 
Aţi crezut păgânilor, 

Şi pe Rumâni i-aţi prădat, 
Numa ’n piele i-aţi lăsat... 


Din atâtea jafuri și măceluri suferite, s'a închegat solid con- 
ştiinţa vitalității și energiei naţionale. Un cântec bătrânesc pove- 
stește cum Tătarii năvălesc și duc în robie o fată, o nevastă şi-un 
flăcău. 'Tânărului îi pare rău de mama și de tata, rămaşi fără mână 
de ajutor la bătrâneţe. Nevasta jălește pruncul lăsat fără îngri- 
jire, fata după cusătură şi gherghef. Tustrei aruncă blesteme cum- 
plite împotriva păgânilor. Cuvintele nevestei însă scânteiază de 
vitalitate și energie 1): 

Foaie pe răzor, 

Ş'al meu pruncușor 

Mi s'o face mare 

Și te-o prinde 'n ghiare, 
'Ți-o face veleatul 

Și mie scăpatul. 


Luptele cu Turcii au produs binecunoscuta serie de cântece, 
din care se desprinde neașteptata concluzie dobândită personal 
şi de Ștefan cel Mare, cum că Turcul e om de cuvânt și de înţe- 
legere, în timp ce vecinii noştri umblă cu crucea în sân, pe când 
gândul le stă la asupriri și încălcări de popoare. E o dureroasă 
și mult experimentată concluzie. 


IV 


Domnia fanariotă în principatele libere, silniciile străinilor 
Maghiari ori Ruși în provinciile înstrăinate au desvoltat simțul 
dreptății sociale şi reacţiunea energiei româneşti. Plăieșii din 
Câmpulungul Bucovinei, codrenii şi răzeşii din Basarabia, Moţii 


1) Brăiloiu 109—r12. 

din Transilvania, Nemţenii și Vrâncenii din Moldova, pădurenii 
din Vlăsia și dumbrăvenii luncilor dunărene din Muntenia şi 
Dobrogea, apoi jienii de peste Olt — au constituit mereu în cete 
haiducești, de obiceiu de câte 12 voinici jurați pe frunză verde, 
şi-au lovit individual împilările străine ori ale băștinașilor infectați 
de aceştia sau vânduți lor. Oltenii îndeosebi, prin puternicul lor 
simț de vitalitate națională, și-au făcut un renume din haiducie. 
Până şin celelalte regiuni vorba haiduc ori codrean e substituită 
deseori cu oltean 1) şi jiian 2) (aceasta din urmă ca vie amintire 
a marelui haiduc Iancu Jianu ?): 


Și-s jian cu comănac 
Verde ca frunza de fag 
De ştiu poterii ce să-i fac. 


Profesorul Ion Simionescu subliniază că Muntenii şi Oltenii 
sânt mai repezi și rezoluţi. Haiducii sânt mai numeroși în olaturile 
lor, iar în Oltenia jidanii mau putut pătrunde decât în număr 
neînsemnat 4), 

Grava deprimare țărănească trebuia să ia altă formă 5): 


Frunză verde baraboi, 

Trage Radu din cimpoi 
Doina grea tot de nevoi... 
Bată-l focu pe ciocoi, 

Cum ne-a muncit el pe noi, 
De-am rămas flămânzi și goi. 


Cauzele neomeniei ciocoiești sânt cunoscute ê): 


Frunză verde de năgară, 
Am primit torbari în ţară; 


1) Cfr. Al. Vasiliu, Cântece... 58/16; T. Pamfile, Cântece bătrânești, doine 
și blesteme, Tecuci 1926, 24/7. 

2) Ibidem, 56/11. 

3) George Madan, Suspinuri, poesii populare din Basarabia, cu prefață de 
G. Coşbuc, Bibl. pt. toți 1897, p. 88. 

1) I. Simionescu, Țara noastră (Oameni, locuri, lucruri), Buc. 1937, p. 249. 

5) Ion Buzdugan, Cântece din Basarabia (1905—1916), Cartea 2-a, Craiova 
(Ramuri), 145/138 (Volum neînregistrat de G. T. Niculescu-Varone, Cei mai 
de seamă folklorişti români, Buc. 1938; cfr. p. 15, nr. 25). 

5) S. FI. Marian, Hore, 106/9. 

Și noi bine i-am primit, 

Ei amar ne-au jefuit, 
Moşiile ne-au răpit. 

De-ar da Dumnezeu o pară, 
Să vie la torbă iară 

Și să-i fugărim din ţară. 


Se 'ntâmplă uneori vreo revoltă țărănească individuală cu ca- 
racter destul de energic și concludent 1): 


Cu ţăranul nu te pune, 
Că ţăranul dracului 
Ştie harul carului. 

Că bătaia de ţăran 
Face rană la ciolan... 


Pătura suprapusă a veneticilor înstăriți constrânge însă ţără- 
nimea, prin pedepse și amăgeli, la pasivitate, Totuşi câte-un ins 
mai sensibil și mai tare de vârtute se revoltă, chemându-și frații 
la restabilirea unei ordine sociale omeneşti 2): 


Frunză verde baraboi 

A venit vremea de-apoi 

Să punem primari din noi 
Să judece pe ciocoi 

Cum ne-au judecat pe noi. 
Primarele cu suman, 
Primăriţa cu tulpan, 
Judecă ciocoi aman. 


"Transformarea coasei în sabie şi-a ciocanului în baltag şi 
ridicarea împotriva veneticilor şi bogaţilor nemiloși — izvorăște 
din acele motive sociale care nu ţineau seama de drepturile naturale 
omenești, Diverse balade prezintă revolta cosaşului nerăsplătit, 
temă ce-a servit ca izvor de inspiraţie şi lui Goga în poezia Co- 
sașul 2). Varianta din colecția lui Mihail Canianu €) cuprinde note 


1) Gh. Cardaş, Cântece poporane moldovenești, Arad (Bibi. Semănătorul) 
1926, Cântecul 106. 

23) S. FI. Marian, Satire poporane române, Buc. 1893, 117: cfr. şi Cardaş, 
Ibidem, 41. 

3) O. Goga, Poezii, Cultura Naţională 1924, pg. 91—92. 

4) M. Canianu, Doine culese și publicate întocmai cum se zic, aşi 1888, p. 
234—236. 

de reală psihologie, sintetizând agitația din celelalte 1), Flămând, 
cosașul muncește de zor. Ciocoiul stăpân îi aduce de mâncare 
în batjocură (lapte bătut în burduf şi mălai zgorit). Muncitorul 
trânteşte coasa de copaci, apoi o ridică mânios şi-o apucă pe Olt 
la vale. Un ţigan fierar i-o transformă în sabie, iar brățara în 
baltag şi astfel olteanul nostru se apucă de haiducie, măcelărind 
şi prădând ciocoii: 


Si mai dau la cei săraci, 
Să-gşi cumpere boi şi vaci! 


La fel se *ntâmplă și în Transilvania și în Basarabia când 
ţăranii nu mai pot îndura asuprirea maghiară sau rusească 2): 


În codru să haiducesc, 
Pe moscal să-l tot ochesc. 


y 


În principatele libere, Muntenia şi Moldova, revolta se îndreaptă 
îndeosebi împotriva Grecilor aduşi de domnii fanarioți (1711— 
1821), străini care se organizaseră într'o adevărată plagă de stoar- 
cere și corupție a ţării. Revoluţia lui Tudor Vladimirescu (1821) 
strivi acest parazitism, dar radicala nimicire a grecismului veni 
abia cu reformele lui Cuza Vodă şi ale lui Mihail Kogălniceanu 
prin secularizarea averilor mânăstireşti (1863) şi împroprietărirea 
țăranilor (1864). Totuşi ciocoismul continuă printr'o rămăşiţă 
de Greci ori prin infectarea unor parveniţi români, ceea ce men- 
tinu haiducia cu cântecele sale până hăt târziu. 

Salvatoarea mişcare a Domnului Tudor găsi mare răsunet în 
popor. Folclorul cântă cu predilecție episodul trădării eroului 
şi mai ales visul care-i prevesteşte inevitabila moarte 3): 


— Tudor, Tudor, Tudorel, 
Dragu mamii voinicei, 
Cum fug Turcii după el!.., 


1) Cfr. şi N. Georgescu-Tistu, Folklor din județul Buzău, Acad. Rom., 
1928, 81/219. 

2) Tatiana Gălușcă, Folklor basarabean, vol. II, Bălţi 1938, p. x1. 

3) Gb. Cardaș, Ibidem, 58. 

— Las’ să fugă, nici nu-i pasă, 
Parcă-i pe târnaţ acasă... 

— V-auzi, maică, ce-am visat, 
Maică, pistoalele mele 

Le-am visat făr de oțele, 

Făr' de cremeni pe la ele, 

Tot scurtarea vieţii mele... 
Băsmăluța mea cea nouă 

Am visat-o ruptă 'n două... 


B. P, Hasdeu arată !) că popularizata carte Visul Maicei Dom- 
nului, foarte răspândită în păturile de jos, a dat naștere la diferite 
creaţiuni în versuri, unele de natură cărturărească, altele populare. 
E vorba de visul în care Maica Domnului vede, înainte de a se fi 
întâmplat, toate patimile Mântuitorului. Rusul Wesselowski a pus 
în relief acest lucru. Hasdeu adâncește problema și aduce impor- 
tant material necunoscut. Interesante sânt versiunile italiene, 
spaniole şi provensale. Mai departe, savantul constată că balada 
din colecţia Alecsandri despre visul lui Tudor 2) e deplina localizare 
și transfigurare a visului Maicei Domnului. O baladă bucovineană 
culeasă de S. FI. Marian (Poesii populare române, Cernăuţi 1873, 
tom. I, p. 47—52) vorbește de visul prevestitor al haiducului 
Petrea: 


Astă noapte mi-am visat 
Busduganul sfârticat 
D'asupra mea :pânzurat; 
Puşca mea cea bună nouă, 
Am visat-o ruptă 'n două; 
Puşca mea cea ţintuită 
Mi-am visat-o ruginită; 
Pistoalele spălăţele, 

Cele lungi și subţirele, 
Le-am visat făr' de opele; 
Sfârşirea vieţii mele | 


Hasdeu crede că Tudor Vladimirescu, metamorfozat în căpitan 
de poteră, şi-ar fi pierdut individualitatea, devenind un simplu 


1) B. P. Hasdeu, Oltemeștele, Craiova 1884, Cap. 4 Hrist şi Tudor Vladimi- 
escu î, p. 133—155. 
3) Ibidem, 149—152. 

bandit 1), Adaogă că mai bine s'a păstrat varianta ardeleană colec- 
tată de Miron Pompiliu, în care Tudor vorbeşte cu iubita sa 
necredincioasă 2): 


— Că eu, dragă, te-am visat 
Cu marama ta din. cap, 

Cu marama, mândră, nouă, 
Ruptă, ruptă chiar în două! 
— Tudore, fecior frumos, 
Lasă, visu-i mincinos! 

Nu mi-i ruptă marama, 

Ci mi-i ruptă inima!?... 


Hasdeu subliniază în concluzie prioritatea visului lui Tudor °) 
Observăm că larga răspândire a acestui motiv în cântecele hai- 
ducești militează pentru existența sa înainte de Tudor Vladimi- 
rescu. În balada Stanciu din colecția lui Tudor Pamfile, după ce 
eroul e prins pe neașteptate de poteră, își visează alegoric moartea 4): 


Oleoleo, fraţilor mei, 

Astă noapte-am mânecat, 
Spurcat vis am mai visat: 
Pistoalele mele 

Cele frumuşele, 

Le vedeam făr de oţele, 
S'au scurtat zilele mele ! 
Pușca mea cea frumușea, 
O visai fără curea, 

S'a scurtat cu viaţa mea! 
Şapte corbi întrun ciolpan, 
Şi nu-s corbi întrun ciolpan, 
Şi-s boierii de divan! 


Este presentimentul omului faţă de pericolul în mijlocul 
căruia șansele nimicirii sânt mai mari decât cele ale salvării. În 
cântecele cătănești, cel luat sub steag, mai ales când e vorba de 
război, are deseori viziunea neîntoarcerii 5): 


2) Hasdeu, Ibidem, p. 153. 

2) Ibidem, p. 153—154. 

23) Hasdeu, Ibidem, p. 154—155. 

1) T. Pamfile, Cântece de tară, Acad. Română 1913, p. 6o. 

3) M. Eminescu, Literaturd populară, ed. D. Murăraşu, Craiova (Clasicii 
Români comentaţi), 3721262. 

Veniţi voi ai mei părinţi 

Ce v'am supt cu sângele 

Şi v'am rupt cu braţele, 
Să-mi stropiţi trupul cu vin 
Că de astăzi nu mai vin, 
Să-mi stropiţi trupul cu apă 
Că de astăzi plec la groapă. 
Înapoi veţi înturna 

Dar pe mine m’îți lăsa 

La suflarea vântului 

În umbra pământului, 

Sub dâmbul mormântului, 


643 


Cazurile sânt numeroase şi universale. Într'un cântec popular 
bulgar, regina din Sofia visează tot simbolic moartea soțului ei 
Şişman și prăpădirea țării 1). 


VI 


Versiunea ardeleană socotită de Hasdeu drept cântecul ce pre- 
zintă mai bine pe Tudor, versiune în care e vorba de visul eroului 
despre năframa soției sale ruptă în două, își are atâtea corespondente 
în doinele noastre. Aici este exteriorizarea plastică a dragostei 
ce pune la îndoială răspunsul afirmativ dat de persoana iubită 2): 


Puţintel am aşteptat - 

Frumos vis bade-am visat, 

Că năframa cea nouă 

Era bade ruptă 'n două. 

— Minţi, mândruţă, minţi tu bine, 
Nu-i ruptă năframa mea 

Ci-i ruptă inima ta, 

Că te temi că te-oi lăsa; 

De ce (te) temi nu-i scăpa. 


Vâlcan nebiruitul, legat de Turci de o piatră de moară și pră- 


vălit în fundul Dunării își visează astfel soarta 8): 


Și iată că se 'ntâmpla 
Că Vâlcan un vis visa: 


1) Luigi Salvini, Canti popolari bulgari, Roma (Anonima Romana), 1930, 


P. 53—58. 


2) M. Eminescu, Ibidem, 215/229. Cfr. şi Bartók, 152/167. 


3) G. Dem. Teodorescu, Poezii populare române, Buc. 1885, p. 555- 

Ploaie rece şi turbată 
În caic marfă udată, 

Şi pe mândra lăcrămând 
Şi pe mă-sa suspinând. 


Întro doină de iubire 1), mândra descinsă paşte murgul tot 
pe lângă Mureș, tot pe lângă Tisa şi plânge dureros fiindcă a visat 
că năframa cea nouă a iubitului era ruptă în două. Voinicul îi 
răspunde că nu năframa, ci inima ei e ruptă de teama abandonării. 

Nevasta unui haiduc visează la fel. Expresia referitoare la 
puşca ruptă e aceeaş ca şi 'n cântecul cu năframa ruptă 2): 


— Foaie verde matostat, 
Astă ngapte te-am visat 

Sub un ciritei uscat; 
Buzduganul spintecat 
De-asupra ta aninat. 

Puşca ta cea bună, nouă, 
“Ţi-am visat-o ruptă 'n două, 
Şi pistoale, revolvere, 

Le-am visat făr' de oţele! 
—— Ce-ar’ să fie, măi muiere? 
Sfârşitul vieţii mele? 


Este un motiv străvechi care se manifestă în folclorul univer- 
sal şi nu e străin nici literaturilor antice. În ce privește persona- 
litatea lui Tudor Vladimirescu, nu putem pune la îndoială ecoul 
pe care l-a trezit în literatura populară şi nu ne putem îndoi 
nici de identitatea sa cu 'Tudor din baladele citate. Soarta tragică 
a căpitanului de panduri, trădat de Iordache Olimpiotul și 
omorît de Turci —fără ca aceștia să-și dea seamă de sensul 
naţional al marelui Oltean ce se ridicase împotriva zaverei greceşti— 
se reflectă liric în cântecul bătrânesc. Episodul cel mai impor ant 
din viaţa eroului, i s'a părut cântărețului popular, presimţirea 
apropiatei sale morți. Cântecele existente și limba: poetică din cir- 
culaţie 3) au determinat crearea celor două balade ale lui Tudor, 
căci sânt două: visarea armelor ruginite şi descărcate, apoi a nă- 


1) Jarnik şi Bârseanu, Doine, 533. 

2) T. Pamfile, Cântece bătrânești, doine, mustrări şi blesteme, Tecuci 1926, 
2216. i 

2) Cfr. P. Iroaie, Poezia autentic populară, laşi (Arhiva), 1938, p. 21 seq. 

framei rupte, prezentând două momente diverse referitoare la per- 
soane diverse în legătură cu 'Tudor. Cântecele de dragoste şi cân- 
tecele baiduceşti, eliberându-se, printr'un moment distructiv, de 
anumit cuprins determinat, s'au alcătuit din nou, printr'un mo- 
ment constructiv — cum arată Martha Bringemeier 1) — încopciind 
notele caracteristice care s'au impus din istoria lui Tudor 
Vladimirescu. Astfel au luat ființă cântecele viteazului Tudor 
în atmosfera poeticei noastre populare și în tradiţia folclorului 
român. 


VII 


Veacul al XIX-lea cu introducerea milităriei generale obliga- 
torii mai întâi în Transilvania și Bucovina de sub Austro-Unguri 
şi în Basarabia de Ruși, apoi mai târziu în ţara liberă, a mul- 
tiplicat expresia energiei naţionale în rândurile sătești, Existentele 
doine de înstrăinare cu cântecul cucului, plecarea de acasă dela 
coarnele plugului sau dela oile din munte, dealul despărțitor 
străbătut de dorurile îndepărtate, răvașele aşteptate sau trimise, 
gândurile la cei rămași sau ale celor de acasă la pribeag, destinul 
între străini şi în singurătatea munților, — aceste doine deci care 
circulă din moși strămoşi, din sat în sat și din regiune în regiune, 
se desfac de cuprinsul lor ciobănesc, plugăresc sau haiducesc 
spre a da glas noilor stări sufletești. Intervin şi cântecele bătrâneşti 
care schimbă câte ceva spre a cuprinde evenimentele prin care trece 
cătănitul. Astfel mereu aceleași cântece apucate din buni-străbuni 
sânt noi şi vechi în acelaș timp. Orientarea individului după 
bătaia inimii şi expresia părintească şi a celor din preajmă dă 
cântecului un permanent conservatism. Schimbarea vieţii sale și 
achiziționarea unui inedit material cognitiv şi sentimental îi cere 
o nouă formă care se structurează în ritmica sufletului său nu prea 
diferențiat de spiritualitatea sătească. Astfel în singurătate sau în 
lume, insul simte mereu necesitatea şi impulsul de-a fi şi cânta 
ca oamenii, dalbii oameni din lumea albă a satului de origine. 
Dela cine pornește cântecul și de când, el singur nu ştie. I se pare 


2) Martha Bringemeier, Gemeinschaft und Volkslied, Münster in Westfalen 
1931, p. 96—104; cfr. Iroaie, Ibidem, 7—8. 

că dela'el, fiindcă și-a cântat personalu-i alean, dar felul versului 
şi turnura le ştie de când hăul c'au fost aşa. Prin urmare frăția cu 
codrul și cu turturica, cucul, grangurul, se schimbă cu cea a 
tunului și a puștii 1): 


Tunu mi-i frate de cruce, 
Pușculița soră dulce... 


Ori 2): 


Patruntaşu mi-i nănaşu 
Și borneu taică-meu 

Şi puşca mi-i soră dulce, 
Băinetul frate-de-cruce. 


Deosebirea de cântecul codrului e minimă. Puneţi în paralelă 
citatele fragmente ostășești, şi corespondentele lor haiducești! 
E o uimitoare apropiere 8): 


Eu sânt frate cucului 
Şi tovarăş vântului, 


Alt cântec prezintă situația soldaţilor pe front ca a haiducilor 
în codru ori a armelor părăsite de haiducul omorît, sfârșind ca 
orice doină de întristare 4): 


Frunză verde-a buruienii, 
Stăm aici în miezu iernii, 
Şi ne plouă și ne ninge 

Și mare cine ne plânge... 
Mândruţă, dragostea mea, 
Leag-o în năframa ta, 
Întro năfrămuţă neagră 

Și arunc-o, mândră, 'n apă. 
De-i vedea că a plecat, 

Să ştii, mândră, că-s puşcat, 
De-i vedea că s'a oprit, 


1) Esca, op. cit., 39. 

23) Eminescu, op. cit., 174/101. 
3) T. Gălușcă, Ibidem, I, 12. 
4) Esca, 35. 

Să ştii, mândră, că-s rănit, 
Ori poate cam şi murit. 


Primele patru versuri au corespondențe de natură asemănă- 
toare în poezia haiducească, în care jalea codrului pentru armele 
părăsite se manifestă deoarece 1) 


...le plouă şi le ninge 
Şi mare cine le *'ncinge. 


La plecare în străini, călătorul mereu îşi încredințează inima 
mamei sau mândrei sale ca s'o arunce în apă și, din semnele ei, 
să afle soarta celui dus 2). 

Alt cântec ostășesc prezintă soldaţii în luptă. Notoriu e faptul 
că pădurea, fratele codru, ca de obicei în cântecele populare româ- 
nești, servește drept cadru, ca pe timpul lui Decebal sau Ștefan 
cel Mare 3): 


Plinu-i codru de ce-i plin, 
Plinu-i codru de voinici, 
La tot fagul câte cinci. 
lar la fagul din cărare 
Sede-un căpitan călare 

Şi strigă din gura marc: 
Puşcaţi, feciori, fără frică, 
Nascultaţi că doi trei pică, 
Că pică de cei tineri 

Şi rămân de cei bătrâni, 
Cei bătrâni şi cu mustață 
Care strâng la puşcă ?n braţă 
Şi se pun spate la spate, ` 
Ca să poată bine bate! 


În afară de nota energiei ostășeşti cu care se termină cântecul, 
desfășurarea şi cadrul e ca 'n atâtea balade haiducești, unde e 
vorba de voinicii răpuși de durerea dragostei ori de gloanţele po- 
terei, la tulpina fagilor din pădure 4). 


1) Jarnik şi Bârseanu, Ibidem, p. 288. 
2) Cfr. Iroaie, Cântece populare (« Plecare ») în « Convorbiri literare », 1941, 
p. 718—719. 
3) Hodoş, Ibidem I, 226—227. 
%4) Cfr. Iroaie, « Haiduc murind», Ibidem. 

Profesorul Caracostea, în frumosul studiu despre Miorița !), 
reliefează actualizarea motivului din Ciobdnașul 2): 


— Foaie verde de tri flori, 
Ciobănaş dela miori, 

Un’ ţi-a fost moartea să mori? 
— Sus în vârful muntelui, 

În bătaia vântului, 

La cetina bradului. 

— De jelit, cin’ te-a jelit? 

— Păsările-au ciripit, 

Pe mine că m'au jelit, etc. — 


Deci în cântecele ostășești din timpul războiului mondial, ca 
în cele culese de Esca şi Schiopul 2), nefericitul ciobănzş apare 
în uniformă de roşior: 


— Foae verde de bujor, 
Mši soldate roşior, 
Unde-ai fost ursit să mori? 
— În munţii Carpaţilor, 

În bătaia aloanţelor, — 

— De jelit, cin’ te-o jeli? 
— Păsări când or ciripi... 


Lăsând diversele aspecte ale cântecelor ostăşești pentru o cer- 
cetare specială, notăm că poezia patriotică este numai incidentală, 
ca în doinele obicinuite, în care iubirea de ţară stă în strânsă 
legătură cu cea de moşie, localitate natală, rude și cunoscuţi. E 
atavica legătură dintre pământ şi om $), caracteristică popoarelor 
nenomade 5): 


1) D. Caracostea, Mioriţa în Muntenia ji Oltenia, IV în «Conv. lit. » (55), 
1923, P- 474—475. 

2) Cf. O. Densusianu, Flori alese din cântecele iia Buc. (Pavel Suru), 
1920, p. 100—110. 

3) Cfr. o variantă în C. Rădulescu-Codin, Cântece din dala: vol, I, ed. 2-a 
Câmpulung-Muscel 1923, p. 59. 

4) I. Simionescu, Țara noastră, Buc. 1937, p. 247. 

5) I. Pillat, Cartea dorului, C. R. p. 19; P. Hetcou. Poesta poporală din Bihor, 
Beiuş 1912, p. 23 şi 87/6. 

Până-i lumea moi uita 
"Țara mea şi pe maica; 
Până-i lumea nu uit eu 
"Țara mea și satul meu. 


Moţii din Munţii Apuseni, care colindă depărtările (până 
prin Balcani și până la Viena) spre a-şi vinde produsele mește- 
şugului lor dogăresc, mereu își alintă drumeţia cu gândul reîn- 


toarcerii acasă 1): 


Plecat-a Moțul la țară 

Cu cercuri şi cu ciubară, 

— Du-mă, Doamne, 'n pace-acasă 
La copii și la nevastă, 

Du-mă, Doamne, ’n ţara mea 
Că-i mai bun mălaiu ?n ea 

Decât pita ?n altuia. 

Du-mă, Doamne, 'n sat la noi 
Cu caru cu patru boi. 


Multiplele compoziţii cântate de soldați și chiar popularizate 
la ţară sânt de proveniență cărturărească. Jalea pentru destinul 
individual al cătanei, suferințele și întâmplările nefericite sau 
fatale prin care trece acesta, dragostea părintească sau erotică şi 
așteptarea reîntoarcerii de sub arme — exprimate duios, tânguitor, 
doritor — constituie gama doinelor populare. De altfel patriotismul 
zinghenitor nici nu cadrează cu tonalitatea doinei. Din ea se 
desprinde admiraţia fără seamăn față de cel plecat să moară pentru 
ai săi. Mândra vrea să participe și dânsa la luptă. Și cum, altădată, 
când alesul inimii sale se afla departe cu oile în munte, dorea 
să se prefacă în ploaie şi să prăpădească turma ca ciobanul să 
răspundă dorului ei, acum doreşte să omoare adevărați dușmani 8); 


De m'aş putea ridica 
Sus la cer ca negura, 
Aș tot ninge şi-aş ploua, 
Aş ploua, aş vremui, 

Pe duşmani i-aș prăpădi, 
Bade-acasă mi-ar veni. 


1) Bela Bartók, Cântece poporale românești din comitatul Bihor, Buc. 1913, 


211/228. 
2) Esca, 86. 

Iată şi prototipul păstoresc din care s'a desvoltat doina cătă- 
nească 1): 


Frunză verde ca una, 

De m'aș putea ridica 
Mai în sus ca negura, 
Tot aş ninge şi-aş ploua, 
Pe badea nu l-aş uda 
Că mi-i drag ca inima; 
Tot aș ploua şi aş ninge, 
Pe badea nu l-aş atinge. 


Ploaia aceasta nu e altceva decât marea tristețe a mândrei, 
transformată în lacrimi 2): 


Pe cea pădurice deasă, 

Mare ploaie mi se lasă. 

Nu știu ploaie-i ori ninsoare, 
Ori lacrimi de fată mare. 


Cinstirea ostășiei e înăscută la poporul român. Baladele prea- 
măresc plastic eroismul din trecut. Uniforma şi arma militară 
întotdeauna impun ascultare fără multă strădanie. 

Cu fatalele neologisme ale vremii și împrejurărilor, se desprinde 
patriotismul transilvano-bucovinean din armata austro-ungară 
de cam acum un veac. E vorba de anumită luptă împotriva Fran- 
cezilor (« Franţozu ») dată pela « Simering» (Simmering), cu par- 
ticiparea câtorva regimente româneşti, care tot strigau 3): 


Să trăiască Austria, 
Austria cea română... 


Bine înţeles că nu era vorba de Ungaria din cauza căreia 
Românii au suferit atât de cumplit. Strigătul putea fi o evla- 
vioasă moștenire din timpul revoluţiei lui Horia (1784), împros- 
pătată mai recent (vreo douăzeci de ani înainte de-a o culege 
Eminescu) prin revoluția lui Avram Iancu (1848) care s'a ridicat 
împotriva asupririi maghiare şi în favoarea Austriei. 


1) T. Papahagi, Flori din lirica populară, Buc. 1936, 34—35/55; altă va- 
riantă cfr. ibidem 8—9 (Prefață). 

2) Marian, Hore, 38/37. 

3) Eminescu, 199/169. 

Vechi e şi îndemnul adresat Moldovei, în nu ştim care 
luptă dată, pare că de Austriaci împotriva Ruşilor (Mus- 
calul) 1): 


Ia vedeți duşmanul ici, 
Nu vă dați, feciori voinici, 
Şi duşmanu-i ici colea, 
Nu te da, Moldova mea! 
Dumnezeu ne-a ajuta, 

În pădure vom intra 

Și aşa i-om depăna 

De cât lumea n'or uita. 


Apare iarăș codrul-frate, unde Românul se simte la largul 
său, 

Mai vechi şi prototip al celor două doine citate fragmentar 
(ceea ce se constată lesne alăturând textele integral) este cântecul 
de acea tumultuoasă și firească energie patriotică, ce merită tot 
aplombul pentru sublinierea străvechiului eroism ostăşesc al popo- 
rului român 2): 


Și viaţa dăm oricare 

Dela mic până la mare... 
Fie ziuă, fie noapte, 

Fie soare, fie ploaie, 

Cine vrea să ne cunoască 
Vie numasupra noastră 
Și aşa l'om scărpina 

De n'a uita cât lumea. 
"Țara cere dela noi 

Să fim harnici la război. 


VIII 


Neamul românesc pus în speciale circumstanţe, sub stăpâniri 
conduse de streini, sa revoltat în diferite rânduri, cerându-și 
dreptul la viață. 


1) Ibidem, 199/170. 
2) Ibidem, 198/168. 

Desperatul tâng se adresează codrilor și lui Dumnezeu !): 


Câtu-i lumea dealungul, 
Nu-i copil ca Românul, 


Şi cialău ca şi Jidul. 


Cauza suferinţei este tratamentul cânos. 

În fața străinilor blajinului popor românesc, supus unei nedrepte 
iobăgii şi exploatări seculare, nu-i rămâne decât revolta destul de 
energică, lovindu-i 2): 

Cu lemnul stejarului 
Din vârful Pietrarului, 


Până-i vei da dracului 
Să şi-i ducă ’n ţara lui. 


Revoluţia lui Horia din 1784 dacă n'a prea avut reflexe în 
folclor, în schimb cea din 1848—1849 a lui Avram Iancu a produs 
un impunător ciclu. 

Născut la 1824 în Vidra-de-Sus, Moțul Avram Iancu de copil 
privi cu revoltă suferințele Românilor. Studie la Zlatna şi Blaj 
şi termină Facultatea de Drept dela Universitatea din Cluj (1845) 
în vârstă de 21 ani. Guvernul maghiar refuză să-l primească 
practicant fără salar, fiindcă era odraslă de iobag român. 
Iancu trecu amărit la Târgu-Mureș să-și ia diploma de avocat. 
Acolo observă îndurerat nedreptăţile la care erau supuşi Românii. 
Vorbi Moților adunaţi în Câmpeni, lângă Vidra-de-Sus, despre 
drepturile şi suferințele românești. Era tocmai anul 1848, când 
Ungurii, conduși de 'slovacul maghiarizat Lajos Kossuth (1802— 
1894), încercau detronarea Habsburgilor depe tronul Ungariei, 
cerând independenţa și maghiarizarea statului ungar împreună cu 
Transilvania. Cărturarii români, în frunte cu Mitropolitul Andrei 
Șaguna, Gh. Bariț, S. Bărnuţiu, Papiu Ilarian, Ioan Maiorescu, 
August 'Treboniu Laurian, convoacă adunarea dela Blaj pe ziua 
de 3/15 Mai. Iancu, în port moţesc, participă cu zece mii Moţi 
intonând marșul lui Iancu, cunoscutul cântec, care de fapt e o doină 
compusă de Costache Negruzzi pela 1838, unde în loc de Jancu 
stătea numele voevodului Dragoș, legendarul întemeietor al 


1) Tit Bud, Poezii populare din Maramureș, Acad. Rom., 1908, 39. 
2) Bud, op. cit., 40. 

Moldovei, cum precizează istoricul literar Gheorghe Bogdan- 
Duică 1): 


Astăzi cu bucurie, 
Românilor, veniţi, 

Pe Iancul în câmpie 
Cu toţii-l însoțiți... 
Spălaţi armele voastre, 
Curând să alergaţi, 
Din plaiurile voastre 
Pe duşmani s'alungaţi | 


Și din nou, acelaș unic istoric literar Bogdan-Duică, în 
alt loc3), constată migrațiunea poeziei Hora a lui Alecsandri 
(publicată într'un calendar din 1843), poezie care se populariză 
în Munţii Apuseni și fu cântată de gărzile lui Iancu. 

Prin urmare, mișcarea își căuta expresie în literatura vremii, 
mai ales când însuşi Iancu știa să cânte cu măiestrie din gură și 
să zică din flaut, fluier şi bucium. Cântecul lui Negruzzi și cel al 
lui Alecsandri, popularizate în Ardeal, s'au actualizat atât de 
natural la 1848. Dar, în realitate, literatura populară avea să se 
concentreze şi mai potrivit asupra evenimentelor, tălmăcindu-le 
şi cântându-le în spiritul tradiției ţărăneşti, pe înţelesul și gustul 
tuturor. 

Acolo, pe Câmpia Libertăţii dela Blaj, după prea savantul dis- 
curs al lui Bărnuţiu, cei 40.000 Români jurară, în fața Mitropoli- 
tului Șaguna, să fie credincioși împăratului, hotărînd menţinerea 
“Transilvaniei sub Austriaci. Dar dieta transilvăneană, în care 
Maghiarii formau majoritatea, votă, la 28 Mai 1848, unirea Ardea- 
lului cu Ungaria. Laurian încercă să protesteze căci generalul 
austriac Puchner, comandantul militar al “Transilvaniei, şovăia. 
În acest timp, Ungurii deslănțuie revoluţia şi, îmbătați de 
libertate, omoară câțiva Valahi. Românii fac o contra-revoluție, 
atât spre-a se apăra cât şi pentru a salva Ardealul de sclavia 


1) Gh. Bogdan-Duică, recensie la S. Fi. Marian: Poesii poporale despre 
Avram Iancu în 4 Conv. Lit.» (34) 1900, p. 715—720. 

3) Gh. Bogdan-Duică, Știri literare din trecutul Ardealului, în ziarul « Na- 
ţiunea » din Cluj (an. I nr. 24 din so Febr. 1927). Cine oare ar simţi îndemnul 
de-a tipări în volum bogatele cercetări ale regretatului savant, risipite prin 
atâtea reviste şi ziare?! 

maghiară. Saşii răspund că limba țării e valahă. Între timp. 
generalul Bem, de origine polonă, organiză oștirea Ungurilor şi 
goni pe generalul Puchner. Generalul austriac Carol Urban, 
conducând regimentul său de grăniceri români, îi asedia pe 
Maghiari. Dintre toți însă, se distinse Avram Iancu, ca un ade- 
vărat rege al Munţilor, cu legiunile sale, la care s'au alăturat 
gloatele româneşti din tot Ardealul, conduse de tribuni (Simion 
Groza, Nicolae Corcheș, Jambor, Rusu, Aiudeanu, Mihai Andreica, 
Faur, Vlăduţ, Balint, Ivanoviciu, Axente Sever). El nu numai 
că-şi apără poziţiile din Munţii Apuseni, dar cuceri și teren nou. 
În patru lupte (Mai-lulie 1849), Iancu obţinu depline victorii. 
Înseşi femeile Moților participară, răsturnând stânci peste maghia- 
rime. Interveniră Ruşii în ajutorul lui Puchner şi noi oștiri 
austriace care potoliră revoluţia. Kossuth se refugiază cu coroana 
Ungariei în Turcia, apoi colindă diverse ţări, stabilindu-se la 
Trieste. 

Dar tragedia lui Iancu începe abia după revoluţie, căci Austria- 
cii, voind să-i împace pe Unguri, nu iau în seamă drepturile și sufe- 
rințele Românilor. Iancu refuză chiar decorația oferită de împărat, 
pe motiv că nu poate primi asemenea distincţie dela un om care 
nu-și respectă cuvântul. Și, cu toate că însuși pregătise onorurile 
date de Români împăratului venit să se intereseze personal de 
starea din Ardeal, el nu voi nici să dea ochi cu cezarul. Urma con- 
secvent principiile exprimate în testamentul ce l-a scris: « Unicul 
dor al vieţii mele este să-mi văd nația mea fericită, pentru care 
după puteri am și lucrat » 1). Cerea respectarea drepturilor româ- 
nești și omenie din partea Ungurilor, cărora el însuşi le-a arătat 
ce 'nseamnă a fi om, cum reliefează Iosif Sterca Șuluțiu 2): « Iancu 
n'a fost numai un căpitan brav, ci el a fost totodată cel mai loial 
și uman adversar; acei Maghiari, care au căzut în mânile lui, au 
fost împărtăşiți de cea mai bună tractare ». 

Insultat de străini și zdrobit sufletește de zădărnicia luptelor 
Românilor, Avram Iancu fu lovit de o adâncă tristeţe şi-şi pierdu 


1) Cfr. Teodor Murășanu, Avram Iancu, viața și faptele lui de vitejie, Turda. 
1924, P. 41. 

2) Iosif Sterca-Şuluţiu în Dr. C. Diaconovici, Enciclopedia Romând, tom. 
II, Sibiu 1gooc, p. 758. 

mințile. Rătăcia prin munți și sate și doinea din fluer şi gură durerea 
şi jalea Românilor rămași în robie, până când, în 1872, moartea 
îi curmă chinurile. ` 

Marele folclorist bucovinean Simion Florea Marian, în 1871, 
a încercat zădarnic să-l vadă. În schimb a reuşit să culeagă o serie 
de cântece asupra nefericitului Rege al Munţilor, pe care le com- 
pletă și le publică la 1goo?). 

Bogdan-Duică constată că, în colecţia lui Marian 2), « cele mai 
frumoase poezii sânt acelea, care transmit asupra eroului modern 
motive vechi şi bine cunoscute din mai toate colecţiile noastre 
şi uneori şi străine, cum este de ex. dragostea codrului pentru 
viteji și calul care se ”ntoarce acasă fără eroul ce moare departe 
(vezi Sora Iancului, Murgul şi Ilinca, Murgul supărat). Un alt 
motiv vechi este fuga domnilor. ... fără papuci, ca şi dușmanii 
ui Horia», 

Așadar se întâmplă ceea ce am arătat cu ocazia cântecelor 
despre Tudor Vladimirescu și în cercetările speciale despre natura 
şi formaţia literaturii populare 3). Limbajul social oferă anumite 
forme tradiționale care sânt transfigurate de întâmplările recente 
şi cristalizate în cântece noi. 

Interesant e că întâmplările lui Iancu sânt altele decât cele 
reale. Astfel, uneori el luptă ca un căpitan de haiduci, e urmărit 
de poteră, adună feciori la oaste ca orice autoritate militară, alteori 
iuptă ca un adevărat general, își visează alegoric moartea, și în 
sfârșit moare în luptă, rămânând ca murgul să ducă vestea celor 
dragi, iar codrul să-l jelească. Suflul legendar şi poetica populară 
nu s'au lăsat dominate de fapte, ci dimpotrivă au pus stăpânire 
pe ele. Le-au armonizat şi le-au potrivit expresiile tradiționale. 
Doinele haiducești și cătăneşti au intervenit din plin cuprinzând 
în țesătura lor întâmplările şi personalitatea lui Avram Iancu. 
O energie caracteristică, nota revoluţiei şi a eroului, le-a dat o 
particularitate specială, ceea ce însă nu le îndepărtează întru nimic 
de sensul literaturii populare. Formele cărturărești se recunosc 


1) S. Fi. Marian, Poesii poporale despre Avram Iancu, Suceava 1900, 

2) Bogdan-Duică, op. cit., 718. 

2) P. Iroaie, Caracterul poeziei populare, Cernăuţi 1937 Şi idem, Poezia 
autentic-populară, laşi 1938. 

lesne printr'un căutat patriotism necorespunzător realității folclo- 
rice. Cântece de înstrăinare și de dragoste încadrează într'un 
melancolic văl aceste agitații. 

Bogdan-Duică atrage atenţia 1) asupra unui cântec ce vestește 
revoluţia. Textul, publicat de L. Pușcariu în « Informaţiile politice, 
literare şi comerciale » din 1870, sub titlul Coșia (= Kossuth), 
e necunoscut colecției lui Marian. 

Cântecul începe: 


Pe șesul Feleagului 
Paşte murgul Iancului 
Înfrânat şi înşelat 

Și de bătaie gătat. 


Iancu îşi îndeamnă voinicii să se înarmeze și să atace Clujul 
cu tunurile: 


Frunză verde de lămâie, 
Nici Ungur să nu rămâie! 
Căci Coșia cu "'mpărăţia, 
El şi-a pierdut lefteria ! 
Împărăția şi-a lăsat 

Și sa pus porcar la sat | 


Cântecul Căpitanul Iancu 2) e de-a-binele un cântec cătănesc 
cu atâtea şi atâtea corespondente: 


— Căpitane Iancule, 
Unde duci cătanele? 
— La Sibiu, sărmanele ! 


Compară cătănescul 2): 


— Căpitane Pavele, 
Unde duci cătanele? 
— La război, săracele... 


Mai departe cântecul Iancului invocă grija acestuia pentru 
soldaţii între care se află un frate al cântărețului şi, culmea, me- 
neşte ca Sibiul să ardă în întregime, rămânând parii ca să se înţepe 


1) Bogdan-Duică, Ibidem, 720. 
3) Marian, op. cit., 12. 
3) P. Iroaie, Cernduțul folcloric, p. 27; cfr. şi Hetcou, op. cit, 61/1. 

«< ghinărarii și maiorii, cari au cătunit feciorii! >. Pentru stilul şi 
desvoltarea tehnică a acestui cântec e de comparat doina de iubire 1) 
în care mândra invită porumbrelul să-și lepede fructele: 


Să rămână numai spinu, 
Să mă iubesc cu vecinu. 


întrun cântec cules de Octavia Lupu-Morariu, duşmanii au 
îngrădit cărărușa dintre iubiţi. Blestemul inimilor despărțite se'n- 
dreaptă deci împotriva acelora 2): 


Dare-ar Dumnezeu un vânt 
Să văd gardul la pământ, 
Să rămâie numai parii, 
Spânzură-se 'n ei dușmanii! 


În altă doină, colectată de Pamfile 3), apar versurile: 


Arde-te-ar focul, pădure, 
Cu toate lemnele ’n tine, 
Să rămână doar stejarii 

Unde-au conăcit tâlharii. 


Cât de edificatoare sânt aceste forme de cuprins divers care 
se tes în acelaș limbaj poetic popular şi urmează o recunoscută 
tehnică şi frazelogie tradițională! Deci, numele Jancul dă citatului 
cântec alt caracter. Ba Bibicescu, în colecția sa 4), dând acelaș text 
cu puţine forme deosebite, din alte izvoare, îl consideră deadreptul 
cătănesc, deşi e vorba tot de căpitanul Iancu. 

Tot așa şi Voinicul de Moţ5). În alt loc Iancu şi Orban 
(âdică generalul Urban), frumoasă și veridică apropiere între 
românul și neamţul ridicați împotriva Ungurilor, adună împreună 
cătanele 8): 


2) Bartok, op. cit., 156/171. 

2) Octavia Lupu-Morariu în «e Făt-Frumos? XIII, pg. 96. 
3) Pamfile, Cântece bătrânești... 164/293. 

1) Bibicescu, op. cit., 149/194. 

5) Marian, Ibidem, 13. 

8) Ibidem, 22. 

Pe dealul cu maderan 

Mere Iancu cu Orban. 

— Unde mei, Doamne Orbane? 
— Să scriu feciori la cătane ! 
— Iancule, Orbanule, 

Unde mâi cătanele ? 

— Da la foc, săracele! 


Amintirea, cu distincția taberilor și prieteniilor, stăruie până 
astăzi, cum arată colecţia lui Bârlea, unde e vorba de sosirea de 
noi ajutoare austriace dinspre Piemontul bine cunoscut Românilor 
care-au cătănit pe-acolo. Mesagerul cuc, ca deobicei în folclorul 
nostru, aduce veşti importante +): 


Vine cucul cu suman, 

Cu carte dela Orban, 

Să se gate Coșot 1) bine 

Că Pimontul încă vine. 

Pe cununa dealului, 

Vin feciorii Iancului, 

Cu clopuri 5) în trei cornuri, 
Cu săbii pe la șolduri, 

Ce vă temeți, voi Unguri? 


Oştirea, din care nu lipsesc nici tunurile «de fag » 4), coboară 
dela munte şi împrăștie groază în maghiarime 5): 


Vine Iancu dela munte 
Cu trei mii şi şapte sute... 


Iancu puşcă printre brazi, 
Fug Unguri fără nădragi.,. 


Apare şi Bărnuţiu și Axente (Sever) alături de Iancu care face 
să tremure 'Turda €): 


Strigă Bărnuţ din Sibiiu 
Că Ardealul nu-i pustiu. 


1) Bârlea, op. cit., 273/169. 

23) Kossuth. 

3) Pălării. 

4) Marian, Ibidem, 20. 

5) T. Papahagi în € Grai şi suflet», II, 74—75. 
*) Marian, Ibidem 17. 

Strigă Iancu dela munte: 
— Nu te teme, măi Acsente, 
Că şi eu vin dela munte 
Cu opt mii şi nouă sutel 


Ungurii vreau să-l cumpere pe viteaz cu aur. El însă e inco- 
ruptibil şi cere respect pentru legea omeniei, conform căreia tot 
neamul trebuie să muncească spre a-şi câștiga existența fără a 
trăi parazitic din munca altora 1): 

Nu-mi daţi voi bani cu mierţa, 
Nici aur cu ferdela, 

Ci-mi daţi Unguroaele 

Să ipe mănuşele 

Şi să ţeasă pânzele 

Cum le ţes Româncele! 


Varianta culeasă de Eminescu 4) cere: 


Ca şi doamnele 

Să pipe mănușele, 
Să iee săcerile, 

C'aşa fac Româncele, 


Oriunde apare Regele Munţilor, cu pușca încărcată ori descăr- 
cată, Ungurii fug pierzându-și încălțămintea 5). Deseori lupta cu 
Maghiarii e prezentată ca cea a haiducilor cu potera. În cântecul 
Vestea rea 4), tovarășii lui Iancu beau la cârciuma Marcului. 
Căpitanul, ce stă «la masă de solzi de pește», le atrage luarea 
aminte să nu se îmbete. Vin Ungurii și cer să se predea. El le 
răspunde haiducește: 


Ba eu prins că nu moi da, 
Până capul eus mi-a sta, 
Că nu-s nevastă cu cârpă 
De Unguri să-mi fie frică, 
Că-s voinic cu cominac 
Ştiu la Unguri ce să fact! 


2) Ibidem, 17, cfr. şi 19. 

3) Eminescu 209/210. Preţioasă prin muzicalitatea sa e şi varianta Bartók, 
(op. cit., 205222). 

3) Marian, Ibidem, 30. 

1) Ibidem, 42, cfr. alte trei variante, p. 43, 44, 45. 

În altă parte (Iancu și potera) 1), curajul său înfruntă orice 
pericol. Stă voinicul cu calul înșeuat, înconjurat de Unguri. Mama 
îi strigă să fugă, el însă refuză, spunând că nu este femeie şi că 
nu se teme de Maghiari. În Armadea Iancului 2), viteazul îmbrăcat 
în haine călugărești, trece cu oștirea sa pe «dealul Vilagului», 
zicând °): 


Dar voi puşcaţi făr de frică, 
Nu cotaţi câţiva că pică. 


Ajunge Iancu «la copiii lui cei dragi» şi se apucă de prânzit 
tot «la masă de os de pește». Vine Coşut cel ecu barbă de păr 
păgân >, strigându-i: 


“Toamnă, Iancule, 'mdărăt, 
Să nu-ţi zvârl un glonț în piept! 


Iancu însă refuză adăogând din nou că nu-i femeie şi că ştie 
ce leac îi trebuieşte taberei dușmane, 

În cântecul Carâle Iancului 4), eroul supărat este frământat 
de gândurile unui destin enigmatic. Iubirea și admirația poporului 
îl înconjoară: 


Boii-s cu coarnele verzi, 
Om ca Iancu nu mai vezi! 


În Muscalii 5), vin Ruşii pe drumul Bistriţei şi sperie « cucoa- 
nele», Oastea lui Iancu e măcelărită pe jumătate, Un voinic 
doborît stă cu fața în sus, înecat în sânge: 


Sânge de-a Muscalului 
Până ’n pieptul calului, 
Sânge de-a Ungurului 

Până 'n şaua murgului. 


1) Ibidem, 46. 

2) Ibidem, 47—49. 

3) Compară din colecţia Eminescu (175/104): « Și voi haidaţi fără frică, / 
Nu cătați că doi, trei pică». 

€) Ibidem, 39; 2 variante, p, 40 şi 41; cfr. şi T. Papahagi, Graiul şi folkloru! 
Maramureșului, Acad. Rom. 1925, 92—93/365. 

5) Ibidem, so—sr. Dintre multiplele variante, cfr. Georgescu-Tistu, 8/8. 

« Cămărazii » (sic) îl ridică cu cârligele şi vreau să-l îngroape. 
Dar voinicul le vorbește: 


Stai, cămărazilor, staţi, 

Staţi pe loc, nu mă 'ngropaţi, 
Că am zile de trăit 

Pe 'mpăratul de slujit... 


Ruşii 1): 


îmbrăcaţi în haine verzi, 
Nici să-i vezi, nici să-i visezi 


— îi bat zdravăn pe Unguri: 


Că-s Muscalii 
Ca tovalii, 

Iar cazacii 

Sânt ca dracii... 


Româncele rămase acasă se roagă lui Dumnezeu pentru viața 
şi sănătatea luptătorilor de sub steagul lui Iancu. S'au păstrat 


doine în Bănat care dovedesc, cum observă Enea Hodoș?), că 
vin din acel timp: 


Bosâioc de pe cetate, 
Spune-i badei sănătate 

Că cu Ungurul se bate, 
Dar Muscalu-i ține parte | 


Nemţii ațâță bătălia spre a se ivi odată dreptatea socială 5): 


Să scăpăm împărăția, 
Să măturăm iobăgia, 
Să ştergem toată robia l... 


În « Altă variantă» 4), la coada Mureşului, taberile sânt aţâ- 
tate de trei maiori: 


Şi-o bală de maioreasă 
Cu trei steaguri de mătasă: 


1) Marian, Ibidem, 52—53. 
3) Hodoș, op. cit., I, 224. 
3) Marian, Ibidem, '73- 

4) Ibidem, 74. 

Unul roşu ca focul, 

Unul negru ca corbul, 

Unul alb ca ghiocul! 


Intervine și elementul îimoristic 1). Ungurii îl întâlnesc pe 
Iancu, care trece cu Balint în gând şi, necunoscându-l, îi spune, 
într'o românească coruptă, că-l caută pe căpetenia Românilor: 


Auzi, moi baciule, moi, 
Nu vezut pe Iancu voi? 


Iancu se dă cunoscut, iar Ungurii o tulesc la fugă. Iancu râde 
4 pe sub mustață » și începe să doinească din fluier, aşa că, pădurea 
răsunând, Maghiarii se sperie şi mai tare, fugind până la Balint 
care se minunează de vitejia Iancului. 

Apa Mureşului vine tulburată de lupte 2): 


— Mureș, Mureș, apă lată, 
Ce vii aşa tulburată 

Și cu sânge mestecată ? 

— Mă tulbură Ungurii 
Că-i bătură Românii. 
Aduc puști fără oţele, 
Săbii multe de husari 

Şi cătane de maghiari, 


În afară de grozava catastrofă maghiară, tex:ul şi-a introdus 
invocaţiile sale particulare în schelăria expresivă a unui cântec 


haiducesc răspândit într'un mare număr de variante cu diferite 
nuanţe *): 


Apoi, dragă Oltule, 
Oltule, Olteţule, 

Oltule, câne spurcat, 

Ce vii tara tulburat, 

Cu sânge amestecat? 

Au la coadă te-a plouat? 
Și-apoi vii, şi-apoi aduci, 
Aduci plăghii de butuci, 
'Trupuşoare de voinici 

Şi căpestre de cai murgi! 


1) Ibidem, 15—76. 
2) Ibidem, 12. 


3) T. Pamfile, Cântece de P Acad. Rom. 1913, 268/24; cfr. şi Pamfile, 
Cântece bätrâneşti..., 169—170[305 şi 172—1731309. 

Și doinele de iubire întreabă apele tulburate de alesul sau 


aleasa inimii 2): 


— Oltule, râu blăstămat, 

Ce vii mare turburat 

Şi cu sânge-amestecat? 

Or’ la coadă te-a plouat, 

Or vrun mal ţi s'a surpat, 

Or’ pe mândra mi-a 'ngropat? 
— Nici un mal nu-mi s'a surpat, 
Dar ţi-e mândra, mări, pe pat. 


Revoluţia e în toi iar căpetenia Românilor e în plină acţiune. 
Supravegheat de năzdrăvanul său cal, abia apucă să-și odihnească 
truditele-i oase, dealungul căilor parcurse 2): 


Murgul paşte şi nechează, 
Iancu doarme şi visează. 

Ce folos de visul lui, 

Dacă nu-i şi nu-i şi nu-i 
Norocul la vremea lui, 

Mâna pe Unguri să pue, 
Viaţa să le-o răpue, 

Mai mult să nu mai trăiască 
Pe Români să-i asupreasci... 


Dar acest vis al dreptăţii sociale se curmă pe neașteptate, 
iar Craiul Munţilor dispare misterios. 

E cât se poate de înduioșătoare pitoreasca apariţie, pe drumul 
Zarandului, a prietenului nedespărțit al eroului, murgul, cu şeaua 
alunecată sub burtă şi galbenul frâu frământat în picioare $), 
semne ale unei tragice întâmplări: 


Cu frâu galbăn în picioare 
Şi cu şaua pe sub foale. 


Varianta Bologa €) aduce unele amănunte ale tragediei: 


O, ho, ho, murg spulberat, 
Pe Iancu un’ l-ai lăsat? 


2) Eminescu, 135—136/21. 

2) Marian, Ibidem, 55, cfr. şi Eminescu, 209/210. 
3) Marian, Ibidem, 69. 

4) Bologa, 128/423. 

Murgu coama-și ridica 

Și din grai aşa grăia: 

— L-am lăsat greu adurmit 
Colo mai în jos pe-un rât. 
— Da la cap ce i-ai lăsat? 
— Sânge roşu închegat. 


În alt loc, versurile reproduc şirele altor doine cătănești 1): 


Unde-a fi steagul plecat, 
Acolo-i Domnul culcat, 
În prav de pușcă 'mpuşcat! 


Mama își află fiul şi vrea să-l salveze cu leacuri. El însă răs- 
punde că e gata de moarte. Își lasă averea mamei, iar soţiei 
«gropile și văile », deoarece ştie că ea nu-l va jeli cum se cuvine. 

Pentru acest episod, găsim corespondente în cântecele bătrâ- 
neşti. Un exemplu e Calul Radului din colecţia lui Jarnik și Bâr- 
seanu ?). 

Murgul lui Radu trece singuratec şi răspunde mamei voinicului 
că el a avut grijă să îngroape cu copitele corpul neînsufleţit al 
iubitului și viteazului său stăpân, căzut în lupta cu Turcii. 

Sfârşitul cu lăcrămarea muntelui (în loc de codru) e redat 
printr'o capodoperă a doinelor haiducești, pe tonalitatea boce- 
telor, în care e substituit doar « haiducul » sau « hoțul » cu Jancul 2), 
versurile schimbându-se doar parțial: 


Jele-i, Doamne, cui şi cui, 
„Jele-i, Doamne, muntelui, 
De armele Iancului, 

Că le plouă și le ninge 

Și ware cine le 'ncinge, 
Că cine mi le-a ¿vut 
Mi-a pus faţa la pământ, 


:) Marian, 56—57; cfr. variante s8—60, 61—62. De comparat în colecţia 
Eminescu (175/105): e C'acolo-i steagul plecat / Și badea pe drum picat. / Cu 
pistolul la picioare, / Cu sabia p'îngă foale ». 

2) Jarnik şi Bârseanu, Ibidem, Cântece 3. 

3) Marian, Ibidem, 89. O variantă din colecţia Bartók (207/224) e pusă în 
legătură cu cătănia; alta de-a dreptul cu haiducia, la sfârşitul căreia intervine 
şi mult cunoscuta evocare a zării de foc, ocolită de haiduci, la poalele pădurii 


(Bartok, 212/229). 

Dar n'a pus-o să 'nflorească, 
Ci-a pus-o să putrezească ! 


Iată corespondenta haiducească din colecția Jarnik şi Bârseanu +), 
versiune pe care-o presupunem mai veche decât cântecul Armele 


Jancului : 


Foaie verde brănduşele, 
Jele-i, Doamne, cui i-i jele. 
Jele-i, Doamne, codrului 
De armele hoţului 

Că le plouă şi le ninge 

Şi nare cine le ’ncinge, 
Că cine mi le-a avut, 

Mi-a pus faţa la pământ; 
Dar n'a pus-o să "'nflorească, 
Ci-a pus-o să putrezească 
Şi să nu mai haiducească. 


Exprimarea indirectă a sentimentelor e adoptată, cu aceeaş 
tehnică și acelaş limbaj, și de doinele cătănești 2): 


Jele-i, Doamne, cui i-i jele, 
Jele-i, Doamne, maicii mele... 
Mă făcu 
Şi mă crescu 
Și când îi fusei mai drag, 
Mă jură neamţu sub steag. 


Vechimea i-o atestă atâtea variante și chiar versiuni de alt 
cuprins, ca bunăoară capodopera populară bucovineană Dorul 
Codrului 3): 


Frunză verde alior, 

Doru-i:, Doamne, cui i-i dor... 
Doru-i, Doamne, codrului 

De şueru hoţului..., etc. 


E adânca participare a naturii reprezentată prin codru 
la viața sufletească a Românului. Originea ei trebue căutată în 


1) Jarnik şi Bârseanu, Doine, 580; cfr. și Tocilescu (e Supt poalele co- 
drului 2), 381. 

3) Hodoş, Ibidem I, 202. 

3) P. Iroaie, Cântece din Bucovina, în « Convorbiri literare» (73) 1940, 
p. 1006—1007. i 

vremuri mai vechi decât haiducia, care-a găsit-o potrivită pentru 
energia revoltată împotriva nedreptăţii sociale. Înfrăţirea ţăranului 
nostru cu codrul nu s'a realizat prin baiducie, ci prin viaţa păsto- 
rească a poporului, aşa cum bine a dovedit Ovid Densusianu, 
şi prin viaţa dusă în împăduritele depresiuni carpatine, unde s'a 
refugiat din calea năvălirilor barbare. Tot în pădure, Românii s'au 
dovedit buni luptători împotriva Ungurilor, Tătarilor, Polonilor, 
“Turcilor și Ruşilor, ceea ce istoria națională documentează de-a- 
lungul veacurilor, când e vorba de războaiele legendarului Dragoș, 
apoi ale lui Basarab Întemeietorul, Bogdan al Moldovei, Ştefan 
cel Mare, Vlad Ţepeş, Vasile Lupu, etc. 

În acest ciclu, mai apar câteva instantanee în care Iancu stă 
de vorbă cu calul. Întrebat de Iancu de ce oftează, murgul2) 
răspunde că, pe când stăpânul stă în casă cu domni la sfat, el 
așteaptă legat afară, flămând și însetat. 

Altă dată 2) calul se teme ca Iancu să nu-l vândă popii din 
Brăila, care uită să-l îngrijească şi hrănească, fiind cu gândul la 
mândre. În alt loc 3), trece Iancu «călăreşte », îndemnând calul 
să păşească «lupește », spre-a ajunge la mândra, unde, pe dânsul 
îl aşteaptă «flori din sân », iar pe murg un bun braţ de fân. Un 
cântec din colecția Bartók 4) prezintă murgul sub aproape aceeaş 
înfățișare ca la moartea eroului. Sfârşitul însă oferă o neașteptată 
notă de erotică haiducească. Pe drumul Aradului calul vine singur, 
«cu brâu roşu 'n picioare », aducând vestea că Iancu a rămas ela 
crâșmă la "Țarigrad 5, bând cu trei «nane » de după cap. E bine 
cunoscutul motiv al călărețului îndrăgostit, care, în tuspatru 
ipostazuri, numără multe variante în poezia noastră populară. 
Adaptarea la Iancu e evidentă. 

Murgul şi Ilinca 8) aduce individualizarea altui aspect folcloric 
foarte răspândit. Când nechează calul lui Iancu, munţii se cutre- 
mură, văile se tulbură şi poarta Ilincăi, soția viteazului, se despică 
în trei. Ilinca întreabă de Iancu, iar murgul răspunde că de-acum 
el, calul, o va mărita, fiindcă Iancu a murit: 


1) Marian, Ibidem, 64. 

3) Ibidem, 65. 

2) Ibidem, 66. 

4) Bartók, op. cit., 15/23. 
3) Ibidem, 67—68. 

Ja pânza de pe obraz 
Şi vezi moarte cu năcaz... 


Din actualizarea atâtor motive literare populare, cu ocazia 
apariţiei lui Avram Iancu în Ardeal, nu lipsesc desigur nici cele 
referitoare la alt viteaz, tot Iancu, nu din Transilvania, ci de peste 
Carpaţi, din Oltenia, Iancu Jianu, ale cărui isprăvi, cântate cu multă 
admirație de țărănime, au contaminat ciclul Regelui Munţilor 
şi chiar s'au suprapus personalităţii sale. O cercetare specială ar 
putea desprinde şi explica aceste straturi, mai ales acolo unde 
Avram Iancu apare în ipostaz de haiduc. 

Dar cu toată intervenţia materialului folcloric rulant, perso- 
nalitatea eroului ardelean dela 1848 se distinge ca una din cele 
mai formidabile energii naţionale și populare, care a sintetizat 
vitalitatea şi voința neamului, dar a căzut frântă de ticăloșie şi 
nedreptate. În popor însă, el continuă să vieze ca o neîntre- 
ruptă chemare la muncă și la luptă pentru omenia lumii şi dreptul 
sângelui românesc la viață. 


I 


În Basarabia, sub cnutul ţarismului rusesc (1812—1918), iar, 
dela 28 Iunie 1940 până'n Iulie 1041 şi sub cel bolșevic, altă 
<fâşietoare asuprire a clototit înăbuşit în muzicale doine 1): 


Frunzleană grâu mărunt, 
Ceru-i mai posomorit, 
Clopotele sună-a jale, 
Numai of auzi în cale. 
Prutul rău s'a tulburat 
Venind mare, 'ntunecar. 

Și cât vezi în lung şi 'n lat 
Numai oști ruseşti se-abat. 
Şi ne calcă şi ne fură 
Pânea, sarea dela gură. 


Vin Muscalii ca nourii negri şi ca grindina, spânzură şi schin- 
giuesc pe cei ce vorbesc românește şi iau flăcăii la oaste î): 


1) Tatiana Găluşcă, Cântece din Basarabia în e Convorbi i literare » (53), 
19,0, p. 1009. 
2) Madan, Ibidem, 23. 

Decât la Moscali picam, 
Mai bine mă spânzuram, 
Că te bate, te stâlceşte 
De vorbeşti moldoveneşte, 


Afară de înstrăinarea prin oprirea de-a vorbi limba maternă. 
căreia i se substituie artificial limba rusă, Basarabenii se ma: 
înstrăinează şi dincolo de Nistru şi Bug — unde de altfel gă- 
seau fraţi de-ai lor, pe descendenţii Bolohovenilor din vremuri 
străvechi. Prin deplasări voluntare 1) sau silnice, ei ajung să 
înfunde chiar Siberia. Uneori intervine şi vreo căsătorie ne- 
fericită 2): 

Şi-o venit un rău din lume 
Cu v-o douăsprece nume.,, 
El în casă când o 'ntrat: 
Uşile au asudat, 


Icoanele s'o 'nturnat, 


R Fereştile s'o stricat, , , 


Dincolo de Nistru, numărul Românilor a sporit, atât de impu- 
nător în curs de mai multe secole, bine înțeles ei fiind primi: 
locuitori ai regiunii dintre Nistru și Bug, înainte de expansiunea 
ucraino-tusă în acele olaturi, încât U. R. S. S., după 1920, a înființat 
o Republică Moldovenească. Interesantă e viaţa istorică a acestor 
Moldoveni care şi-au menținut naționalitatea și limba. Preţioasă 
e contribuţia lor la civilizaţia şi cultura rusească, după cum arată 
specialiștii I. I. Nistor, Șt. Ciobanu, Arbore, N. P. Smochină și 
V. Harea. 

Vlăguit de viață şi ros de gândul că, sub vitrega împărăție 
cenușie, nici nu mai poate fi de vreun folos în lumea aceasta, 
românul transnistrian, se încovoaie tot mai mult deasupra răbdă- 
torului pământ, dorindu-și moartea, și, ca urmare, trecerea în 
sânul mamei naturi, prietena de totdeauna a acestui neam păsto- 
resc, transformându-se în frunză verde dătătoare de umbră pentru 
vreun biet creștin, prigonit de soartă 8): 


1) Gălușcă, Folklor basarabecn I, 33. 

3) Buzdugan, Ibidem II, 29. 

3 N. P. Smochină în € Anuarul Arhivei de folklor» V, 1939, p. 16. Dim 
transpunerea în formă literară. 

Decât, maică, mă făceai, 
Mai bine capu-mi rupeai 
Şi pe Nistru mi-l azvârleai. 
Valurile mi-l văluiau 

Şi la margini mi-l băteau, 
Cu nămol mi-l răsădeau. 
De rodea, de nu rodea, 
Frunză verde tot creștea. 
Se umbrea cine putea 

Si bagdaproste tot zicea. 


Împotriva Prutului și a Nistrului (Măria Sa Nistrul 1), râuri 
«lespărțitoare de frați sau dătătoare de vad duşmanilor, se ridică 
continuu blesteme. Nu de mai multă simpatie se bucură poporul 
rusesc căruia îi spune 2): 

Să piei cu tot neamul tău, 
Că şi-i neamul nătărău, 
Că şi-i neamul păcătos 

Ca un șarpe veninosi 


x 

În războiul româno-ruso-turc din 1877, principatele române, 
Muntenia şi Moldova, unite abia de 18 ani (1859) sub Cuza Vodă, 
au ocazia să-și manifeste efectiv şi în sens modern, energia, impu- 
nând "Turciei recunoaşterea Independenţei Românești. Poezia 
populară din nou dă glas acestei stări de lucruri, cântând eroismul 
soldaților români învingători la Plevna. Împotriva părerii lui 
C. Rădulescu-Codin 2), care în prefaţă la colecția sa Cântece din 
războiu spune că războiul pentru independență n'a prea avut 
reflexe în folclor, noi spicuim unele inspirații fericite. Desigur 
-că versuri ca € Foaie verde mandalac » din colecţia Tocilescu nu 
sânt populare 4), Există însă altele de autentică sursă ţărănească. 
Chiar între cântecele culese de Eminescu 5) e vorba de nenorocul 


1) Cfr. Găluşcă, Ibidem I, 7. 

2) Buzdugan, Ibidem, 11. 

3) C. Rădulescu-Codin, Cântece din războiu, vol. I, ed. 2-a, Câmpulung- 
Muscel 1923; vol. II, ed. 2-a, Câmpulung-Muscel 1925. 

t) Gr. G. Tocilescu, Materialuri folkloristice, Buc. 1900, 354—355. 

5) Eminescu, 252/355-—356, cfr. varianta din Pamfile, Ibidem, 285/54- 

Plevnei, unde Osman Pașa cheamă în ajutor pe Turci şi Tătari 
să-l despresoare de Ruși sau e dat portretul ecvestru al aceluiaș 
Osman în mână cu o basma de portocale, nu cu pușca. 

Tudor Pamfile oferă o serie de cântece care reflectă aceste 
evenimente. Curajul românesc e incadrat într'o vie conștiință 
a misiunii naţionale 1): 

Cică Turcul, liftă rea, 

Ne-a secat și Dunărea, 

Cică Turcul, neamul rău, 
N’ascultă de Dumnezeu. 

Să-l învăţ asculte eu, 

Cu puşca şi cu halice, 
Unde-oi da Turcul să pice; 
Cu puşcă de cea domnească, 
Unde-oi da, să nimerească. 
Carole, Măria Ta, 

Să ne treci și Dunărea, 

Să mă plimb prin cei Balcani, 
Să 'nspăimânt pe cei duşmani, 
Să ?ntâlnesc pe Dumnezeu i 
Şi să-i spun câte ştiu eu, 
Câte ştie neamul meu. 


Umorul caracteristic românesc, hazul de necaz, se manifestă 
spontan în poetica tradițională. Limba achiziționează noi situații 
şi lucruri. Inspirația e mai puternic stăpânită de sentimentul pa- 
triotic., Se străvede o nouă creaţie corespunzătoare lui Vodă 
Carol I. Limbajul poetic popular leagă însă cântecul de cele exis- 
tente şi de obşteasca spiritualitate folclorică românească. Lupta 
pentru creștinism, dorul soldatului de-a întâlni pe Dumnezeu 
şi-a-i povesti necazul neamului — sânt note ale sincerei atitudini 
de totdeauna a ţăranului nostru. 

Chiar porecla de curcani dată căciularilor, nume cântat de 
Alecsandri și slăvit de Odobescu, apare surâzător pe buzele 
luptătorilor 2). Voinicia dorobanţilor, eroismul cu care înfruntă 
pericolul iese mai mult în evidență alături de bădărănia muscă- 
lească ?): 


1) Pamfile, Cântece de țară, 289/37. 
2) Ibidem, 283138. 
3) Ibidem, 283143. 

Unde-i șirul şi mai mic, 
Badea nostru-i mai voinic; 
Unde-i şirul singurel, 
Badea-i și mai voinicel. 

Taie Turci şi Turci de-oda ă 
Să vadă ţara scăpată; 

Şi taie, Muscalul vine, 

C'așa a trăi mai bine, 

Că Muscalul când se ’ntoarce 
Și de sufleţel te stoarce! 


Osman e deșteptat batjocoiitor din somn !): 


Că ţi-i Plevna *nconjurată 
De Români cu spata lată ! 


Realitatea însă e destul de amarnică 2): 


Sângele soldatului 

Batc pieptul calului. 

Şi porneşte tabăra, 
Tabăra de soldăţei, 
Mult îs nalți şi frumușei 
Şi la piept cu năsturei. 


Veselia şi dansul se desfășoară în preajma morţii 2), Ostașii 
sapă redute şi glumesc printre suspinurile pricinuite de greutățile 
războiului $): 

Badea Gheorghe face-un şanţ 
Ca să-i cadă Turcu ?n laţ: 
Șapte Turci și cun Tătar 
Ca să scape de amar... 

Deodată un dorobanţ se întâlneşte față în faţă cu căpetenia 
“Turcilor, Osman 5): 


Cu cialmaua înspre soare 
Şi *nconjurat de pistoale... 


Pașa recunoaște vitejia luptătorilor: 


4 Fericită-i România >! 


1) Jbidem, 285/51. 
2) Ibidem, 28555. 
2 Ibidem, 287169. 
1t) Ibidem, 283139. 
2 Al, Vasiliu, Cântece. .., 93—94/9. 

Și-şi dă seama că intrând în luptă cu Românii vor avea mult 
de furcă 1). 

Dar 'Turcimea, reprezentată prin acest Osman, e nimicită de 
istov la Griviţa și Plevna 2): 


Ne-a sunat cu trâmbiţa 

Pe câmpul din Griviţa. 

Când trâmbiţa răsuna, 
Osmănel că tremura; 

Când sunat-a doua oară 
Osmănel era să moară. 

Bate puşca, tunul bate, 

Bate Plevna de departe, 

Şi-ţi mai spun, lele, o poveste, 
Că Plevna azi nu mai este. 


Evenimentele au avut răsunet și în provinciile subjugate în 
acea vreme. Astfel într'o doină din Transilvania, mândra se 
întreabă încotro o fi fiind Plevna ceea «pe unde-i bădița dus». 
Ori din cauza rimei, ori din ignoranță, ori din cauză că doina 
ar fi venit din altă parte, îndrăgostita crede că această depărtată 
« Plevia » ar fi fiind «cătră apus » °). În alt cântec, o fată dorește 
să stea şi ea printre luptătorii lui Carol I Vodă 4): 


Fă-mă, Doamne, ce mi-i face, 
Fă-mă, pasăre pestriță, 

În Plevia crijmăriţă, 

Să-mi crijmăresc vin şi bere 
Cu răgute tinerele 

Care m'am iubit cu ele... 


Mojicia rusească ce reanexează la 1878 partea de Sud a Basa- 
rabiei, redobândită de Moldova în urma războiului din Crimeia, 
trezeşte profunda indignare a Basarabenilor care leagă această 
a 2-a răpire, în mod real, de evenimentele din Balcani (Plevna), 
dar întunecă oarecum obiectul răpit 5): 


1) Canianu, op. cit., 222311. 
2) Pamfile, Ibidem, 286/62. 

3) Bologa, op. cit., 259/883. 

*) Ibidem, 259/884. 

5) Buzdugan, op. cit., 159/154. 

Săriţi Turci, săriți Bulgari, 
Nu daţi Plevna la Muscali |... 
Oi sărmana țara noastră, 
Cine-are s'o stăpânească? 

Ia un Rus din ţara rusească... 


E un dureros şi, în acelaș timp, dispreţuitor strigăt al nedrep- 
tății. Cântecul are o variantă în Moldova rămasă liberă unde însă 
e vorba de strigătul desnădăjduit al lui Osman, chemând ajutoare 
ca să-l despresoare de Ruçi 1). Nefericit cântec românesc care din 
râs a trebuit să se transforme, peste atât de puțină vreme, în plâns! 
E hazul și necazul oazei latine din răsăritul Europei. 

Notoriu e faptul că războiul de independenţă dela 1877 a 
trezit imediat un natural și viu ecou în masele ţărăneşti. La formaţia 
acestor Creaţii a intervenit mai mult limba poetică țărănească 
şi atmosfera cântecelor tradiționale, decât înseşi cântecele exis- 
tente, Poeziile celor doi mari cântăreți ai independenței, Alec- 
sandri şi Coşbuc, oricâtă popularitate au avut, pare că au 
rămas străine de izvoarele de inspirație ale acestor doine popu- 
lare. Cel puţin noi, pănă acum, n'am observat niciun alecsandrism 
sau coșbucism în mentionatele cântece. Unele apropieri se 
explică prin faptul că ats Alecsandri cât şi Coşbuc, tratând ace- 
leași evenimente, au cau At să pătrundă cât mai mult sufletul 
țăranilor luptători şi să în întrebuințeze cele mai autentice și expre- 
sive vorbe dela țară. 

Conştiința însemnătății româneşti la această răspântie a Europei 
s'a reîmprospătat prin noua accentuare de apărare a creștinismului, 
ceea ce s'a confirmat până în zilele de după războiul din 1914— 
1918, când toate țările din jurul României au fost profund conta- 
minate de bolșevism, în timp ce România, chiar dela început, 
a rămas refractară. 

Al, Iordan 2) arată cum baladele populare bulgare pomenesc 
de ajutorul dat de Români Bulgarilor în războiul dela 1877, ceeace 
subliniază din nou și obiectiv însemnătatea neamului nostru aici. 
"Ţarul Rusiei vorbește astfel lui Carol I Vodă « Chvala tebe, vlaski 
kralio 5. Deci: 


3) Pamfile, Ibidem, 285/54. 
3) Al. Iordan, Les relations culturelles entre les Roumains et les Slaves du 
Sud (Traces des voevodes roumains dans le folklore balcanique). Buc., p. 26. 

Slavă ţie, Domn al Valahiei, 
Du-te în Turcia 

Spre a înfrânge Tarcii 

Ca să dai libertate Bulgarilor ! 


Într'un cântec popular românesc anterior sau posterior lui 
1877, ceea ce n'are importanţă, un soldat grănicer apostrofează 
Prutul să se facă cerneală spre a scrie mamei sale acasă ca să-i 
trimită haine de primeneală și cal bun de călărie (deci ca în doinele 
haiduceşti 1), căci el pleacă la luptă 2): 

Să mă bat zi şi noapte 
Pentru-a mea creştinătate. 


XI 


Epoca regelui Carol I a desvoltat via conștiință a românismului 
integral în masele populare. Orice ţăran își dădea seama de unitatea 
de sânge şi ideal dintre fraţii din Transilvania, Bucovina şi Basa- 
Trabia și cei din ţara liberă. Cântecele ostășeşti populare pomenesc 
mult truda sentinelei la granița carpatină *): 


Stăm în arme răzemaţi 
Şi privim înspre Carpa- 


În Transilvania umbrele lui Avram Iancu și ale tribunilor 
săi chemau brațele iobagilor la desrobire în imaginile cântecelor 
dela 1848 4): 


Pe dealul Feleacului 

Iese umbra Iancului 

Şi jeleşte şi se plânge 

Că Ardealu-i plin de sânge. 
Şi nu-i sânge păgânesc, 
Dar e sânge românesc... 
Pe la Blaj, peste morminte, 
Iese umbra lui Axinte 

Şi suspină 'nădușit 

Că Ardealu-i tot cernit. 


3) Cfr. Tocilescu, 376: « Dunăre, apă vioară o. 

2) Canianu, op. cit., 229—230(322; cfr. o variantă, ibidem, 230/3298. 
2) Georgescu-Tistu, op. cit., 76/212. 

4) Esca şi Schiopul, op. cit., 37—38. 

Ferdinand I (1914—1927), integrându-se în spiritualitatea 
poporului al cărui rege era, a realizat întregirea patriei. Chiar 
în preajma războiului pentru integritatea națională, cântecele 
apostrofau astfel pe Slavii răsăriteni 1): 


Rus, Rus, 

Labă de urs, 

Multe rele-ai mai adus 
Şi tot nu pi-i de ajuns. 


Tot atunci, în Moldova, unde se lăfăiau armatele ţariste care, 
mări, veniseră ca aliate, zbenguia un cântec ca acesta: 


Rus, Rus, 
Catrafus, 
Cine, dracu, te-a adus? 


După război, pe când popoarele vecine erau fermecate de 
apele roșiei doctrine marxisto-comuniste și numai momentanele 
interese politice le trezeau la realitate, energica sobrietate româ- 
nească a menţinut cumpăa civilizației și culturii, îndeplinindu-şi 
străvechea menire creştină în răsărit. Cine nu-şi amintește cam- 
pania marxistului ungur Bela Kuhn? Așa ceva nu se putea întâmpla 
în România. Energia şi vitalitatea poporului nostru a rezistat 
acestei nebunii sociale. Prin urmare, cine oare ar mai putea pune 
la îndoială înalta misiune, verificată de istorie, în sensul căreia 
activează această națiune ? 


XII 


De altfel întreg folclorul popoarelor înconjurătoare, care vor- 
beşte cu admirație de frumoasa și caracteristica omenie româ- 
nească 2), aduce elogii şi energiei și vitalității noastre. 

O baladă populară sârbească din colecția lui Vuk Stef. Karadgit, 
publicată în traducere italiană de Niccolò Tommaseo, în a sa epo- 
cală colecție Canti popolari toscani, corsi, illirici, greci?), vorbește 


2) Ibid., 59. 

a) Cfr. P. Iroaie, Omema românească, Buc. 1941, p. 27 seq. 

3) N. Tommaseo, Canti popolari toscani, corsi, illirici, greci (4 vol.), Ve- 
aeția 1841—1842; vol. IV, p. 52—85. 

de extraordinara putere a unui cavaler latin Balacco 1), un monstru 
cu trei capete și două suflete. Ei bine, acest Balacco nu e altcă- 
neva decât Valacco, un valah a cărui tărie, în imaginaţia populară 
care simpatizează cu eroii naţionali potrivnici cavalerului, ia înfă- 
tişeri mitologice. Așadar, Sârbii au văzut în Români o putere care 
li s'a părut monstruoasă. În aceeaș baladă, ciobanul Miloş?), 
care răpune monstrul, se prezintă ca fiind din Valahia, unde a 
servit pe voevodul Radul. 

În cântecele bulgărești e vorba de curajul Româncei Boiana 
care conduce 77 viteji împotriva 'Turcilor 3). Această figură de 
amazoană are multe corespondente în balada populară română. 
Un tip reprezentativ e Șalga din colecția Alecsandri, În afară 
de vitejia lui Dan, Vladislav şi Mircea, cântecele bulgare proslä- 
vesc și energica figură a lui Mihai Viteazul #), care răscoală ţările 
române spre a le salva de jugul turcesc, şi împreună cu ele, 
spre a da libertate Bulgariei şi Serbiei 5): 

S'a ridicat Neagra-Româ lie, 
Neagra-Vlahie şi Neag *+-Bogdanie. 
Le conducea Mihai VWteazul 

Ca să-şi desrobească surorile şi fraţii, 
Să desrobească Alba-Bulgarie. 


Soarta lui Mihai, înconjurat de oşti dușmane şi omorît mige- 
lește €), e cântată dureros. 

Chiar isprăvile lui loan Corvin Huniade sânt considerate 
ca vitejii româneşti 7) după cum de fapt şi erau, acest regent al 
tronului unguresc și tată al regelui Matei Corvinul, fiind, după 
cum recunoaște toată lumea științifică, român get-beget, din tată 
și mamă de sânge românesc. Iată recentele cuvinte ale lui Carlo 
Tagliavini 8): « János Huniadi, il più celebre eroe delle guerre dei 


1) Ibidem, 72. 

2) Ibidem, 58. 

3 Al. Iordan, op. cit., 27. 

4) Ibidem, 66—83. 

5) Al. Iordan, Mihai Viteazul în folclorul balcanice, Buc. 1936, p. 11, 

8) Jordan, Les relations. . ., 15—76. 

7) G. Mărculescu, Românii în cântecele populare bulgărești, în t Şezătoarea » 
(IV) 1895, p. 142—151 şi 209—218. 

8) C. Tagliavini, Civiltà italiana in Ungheria, Roma (e Dante Alighieri >), 
1940, p. 54- 

Cristiani contro i Turchi, il futuro reggente del regno d Ungheria, 
padre di Mattia Corvino. Giovani (János) Hunyadi era transilvano; 
sua madre Elisabetta Mărgineanu era di nobile famiglia rumena 
e anche il padre era di famiglia di origine rumena; per tutta la 
sua vita egli fece però solo una politica ungherese ». 

Până şi folclorul grecesc, cum arată Al. Iordan, după cercetarea 
lui T. Burada, glorifică pe eroul dela Turda, primul realizator 
al unirii tururor principatelor române (1600). După o luptă gro- 
zavă, Mihai și Turcii cad de acord să-şi verifice pierderile. Turcii, 
năuciţi, fac numărătoarea de trei ori, numărând trei mii de cadavre 
musulmane; Mihai numără odată și găseşte trei feciori lipsă. 
Cântecul regretă pierderea acestor viteji 1). Alt cântec grecesc 
vorbește de vitejia fără seamăn a lui Mihai care a câștigat o glorie 
și un nume neperitor 2): 


Acdxa nal rporoukorapa néons 'TpavadBavlac 
Mia) BosB6da Se, avStw Owyypopiaxlas. 


O Duce şi Principe al întregei 'Transilvanii, 
Mihai Vodă Domn al Ungro-Vlahiei. 


Așadar, întreaga Peninsulă Balcanică vede în Români și ’n 
conducătorii lor pe adevărații apărători ai omeniei şi creștinismului 
şi dela ei aşteaptă libertatea națională. 

La Nord şi răsărit, notează profesorul Grigorie Nandriș °), 
« Cântecul popular ucrainian -păstrează amintirea Românilor care, 
în epoca puternicei expansiuni româneşti din evul mediu, au sosit 
în Galiţia subcarpatică şi până în Moravia şi în Silezia, pe deo- 
parte, şi, chiar în Ucraina nipriană, pe de altă parte, așezându-se 
acolo în colonii valahe ». 

Din contactul direct cu Moldova, Ucrainenii au cunoscut și 
eroismul luptătorilor şi căpiteniilor moldave, pe care i-au admirat 
şi glorificat.. 


1) Iordan, Mihai Viteazul. .., p. 12; Les relations..., p. 77. 

3) Iordan, Les relations... ., 78. 

3) Gr. Nandriş, Les rapports entre la Moldavie et PUkraiue d’après le fol- 
klore ukrainien (Extras din + Mélanges de l’École Roumaine en France ?), Paris- 
Bucureşti 1924, p. 10—II. 

Ștefan cel Mare se reflectă întrun cântec cules în 1571. E 
vorba de o fată care se înneacă în Dunăre din cauză că Ştefan, deşi 
o iubește, refuză so ia în căsătorie dată fiind diferenţa lor socială 1). 
Alte cântece (zice-se nepopulare) vorbesc de vitejia lui Serpeaga 
{Ion Potcoavă, fratele lui Ion Vodă cel Cumplit) şi a lui Lobodă 
(care s'a distins în 1595)*). 


XII 


Supus tuturor prigonirilor şi avariției popoarelor aşa zise bar- 
bare sau civilizate, neamul românesc a fost călcat, ocupat, impilat 
și secătuit de atâtea ori. Trăind multă vreme în completă lipsă de 
binefacerile progresului modern, el a fost selecționat printr'un 
groaznic filtru al morţii, continuând speța prin indivizii cei mai 
sănătoși şi mai bine înzestrați. Acestea sânt constatările acade- 
micianului C. Rădulescu-Motru, care încheie silogistic 3): « Neamul 
românesc a fost cununat cu moartea. I-a plătit înzecit tributul 
datorat. În schimb, s'a eliberat de sub greutatea eredității morbide. 
A rămas unul dintre cele mai prolifice și mai rezistente dintre 
neamurile lumii 9. 

Căsătorii cu străinii au contractat și Românii, ca toate neamurile 
jumii, Nu s'au întâmplat însă decât în măsură foarte reştrânsă. 
În regiuni întinse poți număra cazurile pe degete. "Țăranul nu s'a 
putut niciodată împăca cu gândul de a-şi lega viaţa cu cei de altă 
credinţă și mai ales de altă limbă şi cu alte obiceiuri. Literatura 
țărănească notează amarurile rezultate din asemenea căsnicii, 
chiar când se întâmplă să fie făcute cu oameni gospodăroși și cum- 
secade ca Sagii *): 


Eu româncă, Badea sas, 
Nu-i dragoste, ci năcaz! 


Pentru Basarabia, folclorista Tatiana Gălușcă notează 5): 


1) Nandriş, op. cit., 5—7. 

2) Ibidem, 16—17. 

3) C. Rădulescu-Motru, Românismul, ed. 2-a, Buc., 1939, p. 202. 
t) Pauletti, op. cit., 17/37. 

5) Gălugcă II, 7. 

+ Răzeşii au rămas aşa cum i-au lăsat vremurile: cu sufletul 
mândru și tradiţionalist. Îi priveau pe Ruși cu dispreț. Era o ruşine 
<a un răzeş să se îndrăgostească de o ruscă, ori, Doamne fereşte, 
să se însoare. Colinda văile până la alte sate răzășeşti şi aducea 
o fată din sămânță de oameni, căci vița de vie tot învie şi cea de boz 
îi tot rogoz». 

Simţul social a ferit Românii de corcirea rasei. În schimb, 
străinii trăitori pe aceste meleaguri s'au asimilat lesne chiar din 
întâia generaţie, ceea ce constituie o deosebită semnificație pentru 
vitalitatea românismului. E de subliniat că această vitalitate se 
datorește în mare măsură spiritualității naționale. Lărgimea sufle- 
tului, bunătatea, înțelegerea, într'un cuvânt: omenia românească — 
a biruit biologicul şi instinctul străinismului. În literatura noastră 
ţărănească e popularissimă observaţia ironică de tipul acesteia 1): 


Mama Rus, 
Tata Rus, 
Numai Ivan 
Îi Moldovan. 


Deci cu toate că ambii părinţi sânt Ruși sadea, ei dau naștere 
unui Român, care și el va afirma, cum, garantăm. noi, se şi întâmplă, 
că e Român sadea. Versurile de mai sus circulă încă şi sub forma: 
+ Mama Rus/Tata Poleac,/ Iar Ivan/E Moldovan»; ceea ce în- 
seamnă că chiar când părinții sânt de naţionalitate eterogenă, 
nu biruie sângele unuia din ei, ci ambianța socială în care trăiesc, 
căci copiii simt și vorbesc româneşte. Nu e aceasta oare una din 
cele ma: puternice dovezi ale vitalităţii poporului românesc?! 
Ba reiese de aici că nu materia și nici chiar biologicul ar constitui 
elementul de bază al rasei, ci cultura sa spirituală, intrată în sânge 
printr'o milenară exper'ență şi observaţie şi imposibil de-a fi 
doborîtă de vreun cataclism fie material, fie politico-social. Iată 
unul din cele mai puternice argumente împotriva comunismului 
marxist! Civilizaţia şi cultura arică e călăuzită tocmai de această 
făclie a vieţii. Prin omenia lor daco-latină, Românii au cucerit 
sufletul străinilor cu care au venit în contact. Conform străvechiului 
principiu dac ce le stăruie în instincte şi-a fost trezit la o nouă 


:) Marian, Hore, 159/4 sus. 

viață de creştinism, trupul i-a interesat pe al doilea plan. Zică 
alții dacă acesta e un bine sau un rău. 

Vremelnicia lucrurilor a imprimat o notă melancolică sufle- 
tului românesc. Observaţia şi ironia însă o vârstează cu sclipitoare 
energie. În faţa eternității, omul se simte nevolnic şi neînsemnat. 
Viaţa e trecătoare ca apa ori ca frunzele codrului. Numai pădurea 
rămâne veșnică 1): 

Codruţ, nu te supăra, 

Că luna lui Mai a veni 
Şi iarăşi îi înverzi. 

Da sărac’ inima mea, 
Dac'odată se topâ(şte), 
Şohănit 2) nu înverzè(şte), 


Nice toamnă, nice vara, 
Şohănit până-i lumea ! 


Dragostea de viață 2) și muncă aprinde dorul unei întârzieri 
a bătrâneţelor şi a întoarcerii tinereţelor apuse 4): 


Măi codrule. câne eşti, 
Primăvara înfrunzești, 
Colea toamna veştejeşti. 
Spune, măi codruţ, şi mie 
Să-mi fiu tânăr ca dintâie. 


Dar imposibilul este irealizabil 5): 


Omul dacă îmbătrâneşte, 
El nu mai întinereşte,, . 


Românul observă atât de profund, am putea zice ca un adevărat 
savant, că chiar codrul nu-și continuă viața eternă prin copaci, 
care și ei sânt destinați morții, ci are posibilitatea de-a regenera 
mereu falnic prin mulţimea de vlăstare răsărite din rădăcinile 
şi sămânţa sa. Iată bradul care se jeluie, ca şi omul, de apropiata-i 
moarte. Stăpânii vreau să-l doboare și să-l transforme în temniță 


1) Bârlea II, 154/131; cfr. şi Hetcou, op. cit., 90/17. 

3) Șohănit — niciodată. 

3) Cfr. Al, Vasiliu, Cântece... 142/28: s Mândră-i lumea de trăit, / Păcat 
Cam îmbătrânit |2 

+) Bârlea, 223/131. 

5) Bartók, Cântece... 89105. 


ENERGIE ŞI VITALITATE ROMÂNEASCĂ 683 


pentru voinici 1). De acelaş amar se tânguie și plopul știricind 
că va fi tăiat şi dus în temnita din târg ca voinicii închişi acolo 
să bea din vasele furnizate de lemnul său 2): 


— Plopule, plopuţule ! 

Ce te legeni făr' de vânt 
Fără liacă de ploiţă 

Fără ţăr' de neguriţă? 

— Da cum nu m'oi legăna, 
C'aşa veste mi-a venit... etc. 


Iar paltinul se jeluie că meșterii vreau să facă din el?): 


Mese mândre domnilor, 
Scaune mândre proștilor 
Şi rostei temniţelor. . . 


Concluzia acestor comparații reiese în mod firesc din cântece. 
Dacă pădurea e eternă, iar copacii ei trecători ca şi oamenii, 
înseamnă că şi poporul este etern, reînoindu-se mereu prin gene- 
rațiile ce se succed $): 


Asta-i lume 'nșelătoare: 
Unul naşte şi-altul moare. 


Dragostea preface totul în lume 5): 


Hei, dragoste, dragoste, 
Tu uști mândra pajişte; 
Tu mi-o uști, tu mi-o 'nverzeşti, 
Şi iar lumea "nveseleşti | 


Legătura cu pământul e biologică şi spirituală. Strămoșii vorbesc 
prin plantele şi copacii crescuţi din trupul lor. O dragoste conştientă 
leagă pe Român de ţara sa, din glia căreia aude glasul bunilor și 
străbunilor. Într'o doină 9), un oştean plecat în război are viziunea 
că, murind, din picioarele sale vor răsări flori, din păr — calapăr, 
din mustață — mintă creață, gura 'se va transforma în fântână, 


1) Cardaș, Ibidem, 4. 

2) Vasiliu, Cântece. .., 141/21. 

3) Bartók, 258/277. 

1) Canianu. Ibidem, 2071299. 

5) Jarnik şi Bârseanu, Doine, 27. 
*) Ibidem, 648. 

ochii în păhare din care mama sa va bea apă şi astfel îşi va alinz 
dorul şi nu-l va mai jeli. 

Un mare simț social îi leagă pe bătrâni de urmașii lor. Într'o 
colindă 1), gazda, la ferestrele căreia colindătorii intonează cântecul, 
stă la masă cu Dumnezeu, Sân Petru şi Sânt Ion. Închină vin 
c'un prea frumos păhar de aur. Dumnezeu vrea să cumpere pă- 
harul ori să-l aibă în dar. Gazda însă refuză dorind să lase obiectul 
moștenire nepoților şi oamenilor buni: 


Să ne ierte din păcate, 
Din păcate-a treia parte, 
Din greșale jumătate ! 


Orientarea după mersul colectivităţii este extraordinară. C, Ră- 
dulescu-Motru desaprobă asemenea spirit nivelator al individua- 
lităţii. Din această caracteristică rezultă însă o aleasă energie 
ostășească, după cum subliniază autorul 2): 

« Românii sunt eroi, dar cu deosebire când sunt în grup. În 
front, la război; în ceată, la revoltă; în cârd la vânătoare.. , curajul 
Românului nu are pereche... Românul izolat este blând ca și 
mielul. Când îi bate din picior cineva, el tace». 

În ceea ce priveşte războiul, filosoful arată că 3): « Românul 
ca soldat este un element excelent, neîntrecut. Armatele românești 
mau cunoscut niciodată frica propagată prin contagiune ». 

Din asemenea atitudini şi trăiri a izbucnit acea convingere 
populară și străveche concluzie a frământărilor fizice şi spirituale, 
care clocotește în sângele țăranilor români din Nordul și Sudul 
Dunării, cristalizându-se în simplul și lapidarul proverb: 


Românul nu piere ! 
Armânlu nu chiari! 4, 


PETRU IROAIE 


3) Ibidem, Cântece, 13. 

2) C. Rădulescu-Motru, Sufletul neamului nostru, calități bune şi defecte, 
Buc., 1910, p. 7 

3) Ibidem, 8. 

4) P. Papahagi, Din literatura poporană a Aromânilor, Buc. 1900, 429118. 


VIRTUȚILE SUFLETULUI 
BASARABEAN 


În primăvara aceea, străbătută de vânturi și neliniști, a anului 
1939, mi-a fost dat să cunosc mai de aproape sufletul basarabean. 
Și aceasta nu în Basarabia, ci undeva pe dealurile blânde şi mă- 
reţe ale Someșului cel iute și turbure, unde fusesem trimis împreună 
cu o unitate de ostaşi, alcătuită mai mult din Basarabeni. Restul 
ostașilor erau Moldoveni din Nord. Am rămas acolo trei: luni 
de zile, aşa că mi-a stat în putință să-i urmăresc și în ceasurile 
de activitate militară, şi în clipele de răgaz, în îndeplinirea misiunii 
precise ce-o aveam cu toții, ca și în manifestările lor pur şi simplu 
omeneşti. 

Mai întâi, nu pot uita nici acum bucuria cu care au pornit 
la drum, așteptându-se la o misiune primejdioasă, dar mare, 
Erau stăpâniţi nu de entuziasmul acela explosiv şi adesea trecător, 
ci de o mulțumire lăuntrică şi discretă, dar vie şi convinsă, stare 
pe care aş numi-o îmbucurare, tocmai pentru a accentua inte- 
riorizarea ei. Radiau din acești Basarabeni şi Moldoveni încre- 
derea şi supunerea în fața unui destin măreț, satisfacția că sunt 
trimişi între fraţii lor pentru ca, împreună cu dânşii, să-și apere 
ţara. 

Pornisem cu trenul acela lung într'o zi de Paşti şi țăranii aceștia 
soldați se simțeau de două ori în sărbătoare, minunându-se de 
frumuseţea locurilor, când încălzite de soarele încă nestatornic, 
când bătute de vânturile aducătoare de praf, zâmbind frățește 
țăranilor adunaţi prin gări sau zăriți pe la horele din sate. Imi 
mărturiseau fericirea că astfel pot vedea altă lume, bucurându-se 
că vor ajunge în Transilvania. In sobrietatea și lipsa de pretenții a 

traiului lor, ţăranii noştri sunt totdeauna dornici de cunoaștere 
şi, când au prilejul de a umbla prin lume, o fac cu ochii cât mai 
deschişi și cu o inimă cât mai disponibilă. Mai târziu, stabiliți pe 
poziţiile destinate, ei căutau în orele libere să cunoască satele 
dimprejur sau insistau să fie trimiși în celelalte localităţi cu care 
aveam legătură, mărturisindu-mi pe față dorința vie de a vedea 
și cunoaște cât mai mult. 

Curiozitatea lor era adevărată și serioasă. Comunicativi și prie- 
tenoși, ei s'au simţit în ţinuturile acelea someșene ca acasă, ştiind 
să facă însă tot felul de deosebiri şi comparații. Mintea lor aperă 
şi poate mai înclinată spre observaţie şi cugetare decât a altora 
funcţiona mai ales pentru a observa decât pentru a critica sau 
birfi. După călătoriile lor în orăşelele, unde aveam alte unităţi, 
sau după Duminicile petrecute la horele din satele învecinate, 
îmi povesteau, molcom și timid, dai cu sufletul deschis, despre 
portul ţăranilor, despre gospodăriile lor, mai avute, cu case mai 
mari și cu vite mai bine ţinute ca la dânșii, arătându-mi însă că 
şi ei munceau la fel, dar roadele erau mai puține. Unii mai cre- 
dincioşi se duceau și la slujba religioasă din satul cu mulţi uniţi, 
unde însă continuau să se creadă tot într'o biserică la fel cu a lor, 
rugându-se lui Dumnezeu cu aceeași evlavie dobândită în copilărie. 
Participau şi la horele care acolo se ţineau mai mult în localuri 
închise, descriindu-mi jocul şi frumusețea fetelor din sat. Erau 
primiți prin casele gospodarilor, bucuroşi de niște oaspeți atât 
de liniștiți şi prietenoși, și se înapoiau cu cele mai bune amin- 
tiri despre frăția ce se desăvârșea acolo. Tot timpul cât am fost 
acolo nu s'a întâmplat nicio nemulțumire sau reclamaţie împo- 
triva soldaților, ci dimpotrivă am văzut cu ochii cum prietenia 
şi frăţia dintre Moldoveni şi Ardeleni se întărea zi de zi. 

De altfel, sufletul basarabean îmi pare mai comunicativ și mai 
prietenos decât al celorlalți Români, chiar dacă aceasta este o 
caracteristică general autohtonă. "Ţin minte un fapt foarte sem- 
nificativ pentru mine. Unitatea ne era așezată pe două poziţii 
depărtate una de alta la vreo șase kilometri, soldaţii rămânând 
de obicei pe poziția lor sau în satul dela poalele dealurilor udate 
de Someş. 'Trăind atâta timp laolaltă, se formase între cei de pe 
fiecare poziție un fel de familie, fiecare cunoscându-se mai bine, 
împărtășindu-și dorurile şi năzuinţele, speranţele şi bucuriile, fie- 

care muncind împreună, cot la cot, pentru executarea misiunii 
militare și realizând astfel un fel de lume unitară și strâns le- 
gată. Moldovenii şi Basarabenii trăiau ca fraţii adevăraţi şi când 
unul din dânșii trebuia să plece pentru mai multă vreme cei- 
lalți îi simțeau lipsa, iar el povara singurătăţii. Observam încă 
odată oroarea de singurătate a Românului, precum şi suferința 
ce o încearcă atunci când își părăsește pe aceia alături de care 
s'a deprins să trăiască. Pedeapsa cea mai mare pe care o aplicam, 
atunci când eram nemulțumit de serviciile vre-unuia din dânșii, 
era mutarea de pe o poziţie pe alta. Oamenii se legaseră atât de 
mult între ei, ca şi de locul unde se așezaseră încât părăsirea gru- 
pului și locului aceluia constituia o adevărată suferință. Senti- 
mentali, aceşti oameni prietenoși şi legați de lumea pe care și-o 
întocmiseră, prin voia soartei, mă rugau să le îngădui înapoierea 
la poziţia lor, la prietenii lor, la lumea care devenise a lor. Mu- 
tarea era sancţiunea cea mai mare față de cei neglijenţi la ser- 
viciu; aducerea înapoi, răsplata cea mai dorită de către acei care 
se sileau să se îndrepte. 

Curaţi la suflet, loiali, prietenoși, Basarabenii ştiu să se lege 
de ceilalți semeni cu o prietenie desinteresată, discretă, pură, 
dela suflet la suflet. Ei privesc mai cu seamă asemănările dintre 
oameni și mai puţin deosebirile. Și pentrucă cele sufletești au 
întâietate la dânșii, ei s'au simţit în mod firesc solidari cu în- 
treaga țară, chiar dacă anumite înrâuriri străine, impuse de do- 
minația rusească, le schimbaseră unele obiceiuri şi concepţii de 
viaţă. De altfel, Rusia de odinioară nu i-a influenţat adânc decât 
în privința religiozităţii şi ei nu comunicau cu Rușii decât ca 
ortodocși, deci ca spirite şi asta numai atunci când, îndărătul 
legăturilor spirituale, nu descopereau vicleșuguri de alt ordin. 
Rusia pravoslavnică le-a adâncit ceea ce ei și aveau: credința. 
In domeniul social şi economic, ei au rămas totdeauna Români, 
asimilând, când puteau, pe cei pripăşiți prin familiile lor şi sim- 
ţindu-se stingheri şi nefericiți în masa slavă, căreia i se supuneau, 
fără ură, dar şi fără temenele. Cu simţul lor metafizic, cu cre- 
dința în realitatea lumii celeilalte, cu înclinarea lor spre medi- 
tație şi visare, Basarabenii s'au socotit în rândurile Slavilor ca’n- 
trun provizorat, aspirând către lumea de dincolo și oftând după 
lumea românească liberă. 

Sufleteşte, nu s'au apropiat de Ruși, iar pământește s'au legat 
şi mai tare de pământul lor, ca arborii bântuiți de furtuni. "Țărani, 
s'au simţit, în toate împrejurările, legați mai întâi de pământul 
lor, riscând uneori să fie greşit înţeleși. Presimţeau că trebue 
să aibă aceeași soartă ca și pământul lor, liberi, robiţi și desrobiți 
odată cu el, îndurând vijeliile și binefacerile stârnite asupra lui. 
Jată-i acum din nou cu neamul lor într'un același Stat, pe acelaşi 
pământ liber, voioși față de desrobitori şi plecați în faţa lui Dum- 
nezeu, Cel dătător de atâtea încercări. 

Altă caracteristică a psihologiei basarabene este supunerea în 
fața destinului și a oamenilor. Blândeţea și bunătatea inimii lor 
îi fac să judece şi pe ceilalți oameni după dânșii sau la fel cu dân- 
şii. De aceea nu sunt porniţi să creadă că oamenii pot fi atât de 
răi, pe cât sunt uneori și aşa cum s'au arătat Ruşii odinioară și 
mai ales în anul de stăpânire comunistă. lar când au aface cu 
brutalitatea şi asuprirea, cu surghiunul și viclenia, ei încă se supun, 
fără a renunţa însă la credințele şi nădejdile lor. Cei mai inte- 
riorizați dintre Români, Basarabenii au învățat din creștinism 
ceea ce înseamnă mucenicia ortodoxă, care cere credinciosului să 
nu-și părăsească Dumnezeul, chiar dacă ar fi să ajungă pe cruce 
Supuși, dar nu trădători; blânzi, dar nu nepăsători, ei au știut 
să îndure vitregia soartei, adesea lăcrămând, uneori revoltându-se, 
alteori supunându-se, dar totdeauna cu gândul la Dumnezeul 
Care le va răsplăti suferințele în viața cealaltă și cu dorul la frați, 
în a căror libertate şi desvoltare vedeau binecuvântarea strămo- 
șilor lor viteji şi liberi. 

Oamenii aceştia, plini de sensibilitate, nu uită niciodată binele 
ce le-ai făcut; așijderea, nu uită nici jignirile și răul. Când sunt 
jigniți, nu ripostează, ci sufăr în tăcere, așa încât firile grosolane 
îi pot crede nesimţitori sau nepăsători. Dar peste ani de zile, 
sunt în stare să-ți amintească jignirea ce le-ai pricinuit-o. Nu 
cultivă sentimentul răzbunării. Singura lor reacțiune morală este 
aceea că jigniţii nu mai pot iubi sau fi adevărat credincioși față 
de aceia care i-au jignit. Dacă trebue, totuși, să li se supună 
sau să lucreze cu dânșii o fac cu o şiretenie neprimejdioasă, cu 
acea șiretenie care este arma timidului. Intre acest fel de șire- 
tenie, care slujește individului să se strecoare mai ușor prin greu- 
tăți, necăutând răul adversarului, şi viclenia perfidă şi răzbună- 

toare este o mare deosebire. Basarabenii pot fi, la nevoie, şireți 
în acest sens, dar nu vicleni ca asiaticii, ale căror metode le-au 
continuat comuniștii în războiul actual şi adesea țariștii în tre- 
cutul de asuprire şi teroare. 

Astfel, am ajuns la trăsătura majoră a caracterului basarabean : 
credinţa creștin ortodoxă, întemeiată pe curățenie sufletească, pe 
blândețe în purtări, pe dragoste de Dumnezeu și pe nădejde 
în Iisus. Inclinaţi spre misticism, dar nu numai ei şi iarăși nu 
numaidecât spre un misticism simplu şi naiv —să nu uităm că 
Petrache Lupu s'a ivit în regiunea socotită cea mai pozitivă și 
practică a țării — Basarabenii sunt, statistic vorbind, cei mai le- 
gaţi de sensul Noului Testament, care vede în jertfă, umilință 
şi nădejde căile către lumea veșnică. ÎInteriorizați cu adevărat, 
trăind adevărurile creștinești în sinea lor, ei sunt cei mai puțin 
invidioşi pe norocul și bunurile altuia, cei mai puţin dornici de 
arginţi, cei mai puţin intoleranți, cei mai puţin puritani, deși 
curăţenia şi sobrietatea vieţii lor le-ar îngădui din plin să se ri- 
dice ca moralizatori şi misionari. Modestia și blândețea lor se 
datoresc conștiinței şi înțelegerii ce le au din perspectiva creşti- 
nească. Ei nu judecă și condamnă pe semenii lor, ci caută a-i 
înţelege şi a se ruga pentru ei, Știind că păcatele şi greșelile sunt 
pe oameni și că numai Dumnezeu este desăvârşit. Astfel, sub- 
stanța ortodoxismului, care, spre deosebire de catolicism şi pro- 
testantism, este o religie lăuntrică și mai legată de transcendență 
decât de lumea aceasta, pe care ceilalți vor prea mult s'o stăpâ- 
nească și să intervină în ea, este viu trăită în mărturisirea şi cu- 
rățenia sufletului basarabean, pătruns de credința vie, reală, iz- 
băvitoare, înţeleasă între Prut și Nistru sau la 'Transnistrieni ca 
mijloc de salvare, iar nu ca armă de dominație în vremelnicie. 
Creștinismul basarabean crede în mare măsură în bunătate, ge- 
nerozitate, blândeţe, discreţie ca mijloace de realizare. Dărnicia, 
ospitalitatea, înțelegerea cu mintea, dar prin inimă, prietenia, 
frăția, mila sunt rezultatul acestei concepţii creştinești. Chiâr 
dacă unele din aceste însușiri sunt obișnuite la popoarele 
legate "de pământ şi chiar la primitivi, — măsura, armonia și 
adâncimea cu care ele sunt trăite de Basarabeni nu se pot explica 
decât prin Creștinismul care le-a desvoltat şi le-a dat un sens 
superior. 

Nu trebue să credem că misticismul basarabean este naiv 
și simplist. Mintea Românilor dintre Prut și Nistru și a Trans- 
nistrienilor este foarte evoluată, dar în sensul ei originar și firesc. 
Faptul că nu sunt atât de practici și de organizați ca alți Români 
nu dovedește inferioritate, așa cum un călugăr, un soldat sau 
un explorator nu pot fi socotiți inferiori unui negustor, unui 
păstor sau unui medic. Orientarea spiritului basarabean este spre 
bunurile imateriale mai mult decât spre cele materiale, spre viața 
lăuntrică mai mult decât spre stăpânirea vieţii practice, spre sen- 
timent şi credință mai mult decât spre calcul şi practică. 

Basarabenilor nu le impui prin forță sau autoritate — adică 
nu-i câştigi — ci prin purtări sincere și deschise, prin interesul 
arătat pentru cele veșnice sau spirituale, prin purtare gingașă 
şi blândă, prin fidelitate şi loialitate, prin inimă şi suflet. De 
sigur că pot fi îndrumați și spre o organizare mai rodnică a vieţii 
lor sociale și economice, dar justificată prin idealuri superioare, 
printr'o vădită voință de bine obștesc, printr'o generozitate cre- 
ştinească. 'Trebue să știi cum să vorbeşti cu ei şi, de asemenea, 
trebue să știi cum să-i faci să lucreze. Soldaţii cu care am fost 
pe zonă s'au arătat nespus de credincioşi şi devotați, excepţional 
de pricepuți și de sârguincioși, pentrucă au fost priviţi în întreaga 
lor personalitate. Chiar dacă în mișcările lor erau poate mai puțin 
iuți și mecanici, rezultatul muncii lor era totuși superior, pentrucă 
ei aduceau inteligența lor pătrunzătoare și puneau inimă în tot 
ce executau. La explicaţiile teoretice se arătau cu totul superiori, 
fiind bucuroși să-și pună mintea la încercare şi simțindu-se cin- 
stiți să o facă. Dacă te adresezi ca unor minți evoluate, dacă te 
porţi cu aceeași curățenie și cinste ca a lor, dacă le arăţi rațiunea 
superioară a fiecărei acțiuni ce le-o comanzi îi câştigi deplin, 
iar odată ce le-ai căpătat încrederea nu te mai desparte de ei 
nici primejdia morții. Unor oameni cu suflet trebue să le chemi 
sufletul până și în cele mai mărunte activități, numai astfel având 
dreptul la credința și devotamentul lor. Un alt mijloc de a-i câ- 
știga este acela de a te interesa nu numai de nevoile lor materiale, 
de bunăstarea lor, ci şi de nevoile minţii şi spiritului lor. Dân- 
du-le Biblii și cărți, trimețându-i la horele din sat și la biserică, 
întrebându-i de casele și ţinuturile lor, de soțiile şi părinţii lor, 
asistând la discuţiile dintre ei, care nu rareori se opreau asupra 

textelor sfinte sau asupra isprăvilor vitejeşti din trecutul ţării, 
îi câştigi pentru totdeauna şi îi pornești la muncile acelea grele, 
dar necesare, datorită cărora se apără o ţară sau înfloresc o gos- 
podărie, o regiune, o provincie. 

In acest chip, i-a privit și i-a câştigat în inspecţiile de pe zonă 
Generalul Dăscălescu, unul din marii eroi ai războiului actual, 
căruia Mareșalul Ion Antonescu i-a pus pe piept, luând-o dela el 
însuși, decorația Mihai Viteazul. Generalul Dăscălescu este, deo- 
potrivă, un suflet de erou, un om de inimă și un mare tehnician, 
care a cunoscut bine pe Basarabeni, organizând mai de mult 
unele unități din Basarabia. Acest Moldovean din ţinutul Neam- 
tului, care a rămas totdeauna legat de țăranii lui, ajutându-i cu 
abnegație și discreție, preferând un trai modest pentru a-şi putea 
dărui leafa pentru educația unor elemente de valoare şi pentru 
a face acel bine cu dreapta, fără a şti stânga, tip de militar în 
stilul lui Cezar sau ca Hannibal descris de Titu-Liviu, simțindu-se 
mai bine în tabără cu ostaşii decât în orașele cu lux și confort, 
a vorbit îndelung cu fiecare ostaș în decursul inspecției sale, 
ţinând minte numele fiecăruia şi locul de unde este, —această 
inimoasă memorie impresiorând nespus; interesându-se și de 
aptitudinile lui soldăţeşti, dar şi de nevoile de acasă, de senti- 
mentele și năzuințele lui. Dacă Generalul a rămas mulțumit 
de felul deschis şi curat, cu care i-au răspuns ostașii; dacă 
a constatat mulțumirea lor de a sluji ţara și cât de bine 
se simțeau între frații lor ardeleni, la rândul lor soldații 
l-au pomenit mereu, amintindu-mi de bunătatea şi înțelegerea 
cu care i-a tratat Generalul, interesându-se cum mânuesc et 
tunul antiaerian sau cunosc telemetrul, dar și cum se simt ei 
în lume și cum o văd de pe dealurile Someșului. Întâlnirea aceasta 
dintre Generalul Dăscălescu şi soldații basarabeni şi moldoveni 
pe pământul Ardealului a rămas pentru mine unul din marile 
momente de satisfacție sufletească, una din acele evidențe a pre- 
zenţei binelui pe pământ. 

Tot în legătură cu felul în care trebuesc tratați acești oameni, 
mi-arhintesc de un preot basarabean, descoperit de echipele In- 
stitutului Social Român, pe când lucrau la monografia satului 
Cornova. Popa Ion Zamă, care apoi a fost poftit la Bucureşti, 
unde a ţinut şi o conferință în limba lui pitorească și plină de 

haz, de părea frate cu Ion Creangă, m'a impresionat nu numai 
prin daru-i de povestitor, pe care Moldovenii îl au prin excelenţă, 
nu numai prin expunerea sfătoasă, din care reieșea un humor 
neaoș, dar mai ales prin mărturisirile ce ni le făcea. Preotul acesta 
era un Popa Tanda basarabean, care şi el a purces la ridicarea 
satului său. Dar cu mijloace specifice, potrivite mentalității şi 
condiţiilor locale. Oamenii din satul său au primit a stropi cu piatră 
vânătă vița de vie, ferind-o de filoxeră, numai după ce le-a ex- 
plicat că soluția salvatoare are ceva din puterea aghiazmei, la 
început preotul stropind' cu aghiazmă însăşi soluția chimică. La 
fel a făcut sfinţia sa pentru a îndrepta şi alte neajunsuri, invocând 
motive metafizice pentru a impune remedii naturale. 

De sigur, se poate râde de astfel de metode, dar tâlcul lor 
rămâne totuși relevant: în Basarabia se începe cu cele sfinte, 
cu cele ale sufletului pentru a se ajunge la cele materiale, pentru 
a se îndrepta cele lumești. Altfel, orice încercare rămâne zadar- 
nică. Deștept și îndemânatec slujitor al lui Dumnezeu, dar cu- 
noscând destule și de-ale lumii (avea în biblioteca din satul său 
până şi operele filosofului evoluționist Spencer, căruia îi spunea 
Spenţeraș), Popa Zeamă nu avea nimic auster, intolerant, rigid 
în fiinţa sa. Avea, în schimb, conștiința că în Basarabia reformele 
se pot săvârși numai pornind dela religie, precum și humorul 
de a adapta tâlcul metafizic la lucrurile şi îndeletnicirile cele mai 
mărunte, dar necesare. Acest amestec de 'Tolstoi, Creangă și 
Spencer la un preot de ţară ar trebui să ne pună pe gânduri. 
Slavici și semănătorismul nu sunt de ajuns pentru organizarea 
vieţii basarabene, care cere înțelegeri mai mărețe și metode mai 
subtile. O înţelegere mai subtilă, mai dramatică, mai şerpuitoare 
cere şi sufletul femeilor basarabene, de-o dificilă noblețe sufle- 
tească, atingând extremele gingășiei imateriale și ale patimii 
abisale. 

Intelectualii și boierimea basarabeană nu se abat dela această 
psihologie. Nu ţi-i poţi apropia oricum, chiar dacă, din genero- 
zitate şi ospitalitate, te-au acceptat în casele și la mesele lor 
bogate. Increderea și simpatia le capeți numai după grele 
dovezi de înțelegere cinstită și după dificile exerciții de desci- 
frare a trăirii lor complexe. In rândurile boierilor și cărturarilor 
basarabeni există multe manii, tabieturi, specializări ştiinţifice sau 

„ercetări esoterice, la care se participă nu numai cu inteligența, 
dar adesea cu intuiţia sau cu o ciudată, dar, în fond, nobilă «lo~ 
pică a inimii ». Suferințele și încercările de tot felul i-au dus la 
o viață interiorizată, la un misticism tainic, influențat de sigur 
si de cel rusesc, acesta mai monumental şi mai capricios, însă 
(deci uneori mai dăunător), sau la tot felul de evadări și refugieri 
în cunoașteri neobişnuite. Astfel, se ajunge într'unele cercuri ale 
elitei basarabene la practici și credințe, care par atât de stranii 
Occidentalilor raţionaliști şi pozitivişti. Teosofia, astrologia, spi- 
vitismul, telepatia sunt .practicate într'o atmosferă în care cursul 
vieţii obișnuite s'a stins, pricinuind exaltări metafizice și o des- 
ordine a obiceiurilor statornicite. Alţii își desvoltă unele facul- 
tăți de simţire şi cunoaștere în dauna altora, necăutând rezultate 
materiale și nici măcar o organizare sistematică a căutărilor aprig 
dorite. In păturile culte se citește și se visează mult, dar ei citesc 
fără sistem şi visează cu sistem, petrec din superstiție și mun- 
cesc fără nici un interes. Gustul artistic, atât de desvoltat la tă- 
ranii dintre Prut şi Nistru, ca de altfel la toți Românii, deviază 
în arbitrar, capriciu şi poză originală. Fiecare se refugiază în 
lumea lui, fericit domn peste suferinţele apuse, plutind ca o co- 
rabie în largul veșniciei, așteptând să întâlnească morţii și cândva 
pe Dumnezeu. 

Desigur, nu toţi intelectualii și boerii tind spre bizar. O seamă 
din ei, pe care îi cunoaştem atât de bine cu toţii, trăiesc sobru 
şi cât mai aproape de o omenie firească și luminoasă. Dar pe 
mulți, teama și repulsia față de marea slavă, care căuta să-i 
absoarbă sau măcar să-i rupă, măcinându-le malul de rezistenţă, 
i-au făcut, când nu s'au putut refugia în Regat, fie resemnați, 
fie gata să alunece în supranatural. O carte recentă ne-a arătat 
că și boerimea dintre Prut şi Nistru nu s'a lăsat rusificată, rezis- 
tând ca și țărănimea, ca şi cărturarii, în fața imensităţii slave, 
pe care, în sfârșit, a sosit vremea și mijlocul de a o înfrunta și 
stăvili. 

Caracteristicele enunțate aici sunt, în fond, caracteristice ro- 
mânești şi mai cu seamă moldovenești, sufletul basarabean accen- 
tuând latura de meditație și lirism a neamului nostru, dorul lumii 
celeilalte, omenia față de semeni. Basarabenii ajung limita de 
interiorizare şi visare a unui neam, care cu vrednicie a putut 


29* 


692 REVISTA FUNDAȚŢIILOR REGALE 


atinge, ca sinteză daco-romano-creştină ce este, și limita cealaltă, 
a unei aprige și dârze existente, creând şi trăind în ciuda vrăj- 
mășiilor şi asupririlor, întemeind o cultură vrednică și începând 
o civilizație care nu a strivit pe om, păstrându-i omenia şi în- 
tărindu-l. Tradiția daco-romană se păstrează până la Nistru şi 
peste el, prin 'Transnistrieni. Asiaticii nu au putut modifica nimic 
din structura românească a Basarabenilor. Iar comunismul, cu 
necredința lui în Dumnezeu, cu metodele violente, înscăunate 
în relaţiile dintre oameni, şi cu traiul acela colectivist n'a putut 
fi decât opusul categoric al concepției de viață a Basarabenilor, 
atât de credincioși și de blânzi și care au trăit și rezistat în fa- 
milie şi gospodărie, în căminul acela — singura cetățue care i-a 
ferit de înstrăinare, oaza binecuvântată în deșertul existenței lor — 
desvoltându-se în acea străveche comuniune familială, moştenită 
dela Traci și opusă formei comuniste a mirului sau zadrugei slave, 
dusă la ultimele-i consecințe de marxism. Necredinţa, violenţa şi 
anularea proprietăţii familiale, în care ereditatea se corectează 
cu destoinicia, sunt adevărații vrăjmași ai sceltanschaung-ului ba- 
sarabean. Când m'am despărțit în vara anului 1939 de soldații 
basarabeni pe dealurile Someșului, tristețea noastră nu bănuia 
cumplita încercare de peste un an, când ei vor fi supuşi unei vieți 
ce le contrazicea întreaga tradiție şi mentalitate, sensul total al 
existenţei lor. Lunile de apocalips au trecut, învățându-ne pe 
toți, încă odată, unde este adevărul şi rostul vieții. 

Este drept că Basarabenii nu gândesc, nu visează, nu mun- 
cesc cu gândul la profit sau la rezultate, In fața vieții concrete, 
nu sunt destul de combativi și energici. Deși sufletul lor are o 
ordine și o orientare de-o mare înălțime metafizică; deși senti- 
mentele și reacțiunile lor sunt nespus de nobile și alese; deşi 
inteligenţa lor este atât de subtilă și vibrantă— ei au dat lumii și 
societății mai puțin decât au fost în stare, Atâtea inteligenţe şi 
talente, atâtea sensibilități şi suflete alese care se pierd... Im- 
prejurările dușmănoase și condițiile triste explică excesul de in- 
teriorizare şi renunțarea de a crea, cu facultăţile lor excepționale, 
mai multe bunuri culturale şi economice. 

Fondul basarabean este minunat de nobil şi de bogat. Cu 
virtuțile lor spirituale ei vor putea, de acum încolo, da minunate 
roade, Au, într'adevăr, nevoie de organizare şi de o orientare 

pragmatistă, de o încordare energetică a simțirii, de trecerea la 
fapte, pe care le pot realiza fără a-și pierde din însușirile minţii 
şi simţirii lor. Mulţi au metode de lucru mai bune ca dânșii, 
dar puţini același fond omenesc de sublimă religiozitate, de cu- 
rățenie morală, de vibrantă sensibilitate. Pentru Basarabeni se pune 
acum problema captării energiei spirituale în fapte concrete, în 
acte și activităţi folositoare ţării. Sunt convins că, într'o Ro- 
mânie organizată şi bine condusă, Basarabenii și "Transnistrienii vor 
dărui opere spirituale și materiale de desăvârșită calitate şi folos. 
Din dărnicia sufletului creştinesc și dintr'o minte plină de vi- 
suri şi imaginație fapta măreaţă își va turna singură bronzul 
nepieritor, 
PETRU COMARNESCU 


BASARABIA 


Există două feluri de cuceriri: una prin forța armelor, cez- 
laltă prin răspândirea treptată a unui popor. Basarabia a fost 
cucerită de Români în amândouă felurile. Armele nu au făcut de- 
cât să întărească o stare ce și exista, creată printr'o lărgire na- 
turală a spaţiului vital românesc asupra unor ţinuturi în care 
Românii aveau de îndeplinit o misiune istorică. 

Pentru a putea înţelege mai bine această dublă cucerire isto- 
rică a Basarabiei trebue să aruncăm o scurtă privire asupra tre- 
cutului poporului românesc. Românii sunt urmașii Dacilor ro- 
manizați. Pentru a-și crea un drum pe uscat spre Asia Mică, 
Romanii au cucerit Peninsula Balcanică şi, pentru a asigura această 
cucerire față de vecinii amenințători din Nord, Impăratul Traian 
a trecut Dunărea şi a făcut din Dacia un mare cap de pod. In 
ciuda colonizării pe o scară întinsă şi a romanizării intensive, 
noua provincie nu a putut rezista mult năvalei puternice a tine- 
relor popoare germanice. Împăratul Aurelian s'a văzut deci silit 
să-și retragă trupele dincolo de puternicele fortificaţii dunărene. 

In anul 271 se întâmplă acelaș lucru ca şi în zilele noastre. 
Odată cu trupele, retrase pe malul drept al Dunării, plecară şi 
autorităţile şi toți aceia care nu puteau trăi fără de apărarea lor. 
Dar ţăranii legați de pământ şi populația săracă au rămas pe 
loc, suferind toate greutățile implicate de o năvălire «barbară ». 
Iar «barbarii » aceștia din secolul al treilea după Hristos nu au 
fost, de sigur, mai neomenoși decât Bolșevicii, când au năvălit 
în Basarabia, în 1940. 

După părăsirea Daciei de către autorități, limba romană con- 
tinuă a se răspândi din ce în ce mai mult în perioada migraţiu- 
nilor, pentrucă populația aceasta eterogenă avea nevoie de o limbă 


BASARABIA 695 


unitară. Cei 170 de ani de stăpânire romană fuseseră de ajuns 
pentru introducerea limbii romane în Dacia. Caracterul sufle- 
tesc al Dacilor rămăsese însă neschimbat. Odată cu încetarea 
vieţii orășenești și a civilizaţiei apusene, Dacii romanizați se îna- 
poiară la felul de viață al strămoșilor lor, devenind iarăși păstori 
și plugari. Munţii Transilvaniei, plini de pășune și de câmpii 
cultivabile, asigurau acestui popor simplu și adaptabil suficientă 
hrană, precum și un perfect adăpost pentru vremuri de restriște. 
Nici năvălirile, care le micşorau rândurile, nici persecuțiile, nici 
tributurile mari şi sclavia nu le-au putut zdrobi rezistența. Ro- 
mânii au ieșit învingători din toate nedreptățile veacurilor, la 
fel ca plantele tropicale care-și revin după potop. Iar în perioadele 
liniștite se înmulțiră atât de puternic încât Transilvania deveni 
în curând prea mică pentru ei. 

Dacă unii istorici socotesc o adevărată minune faptul că po- 
porul român a supravieţuit epocii «catastrofale » a migrațiilor, 
se poate vorbi mai curând de o minune atunci când ne dăm seama 
că poporul român nu numai a supravieţuit năvălirii popoarelor 
nomade, dar a şi crescut şi s'a răspândit. Această răspândire 
se explică, în primul rând, prin forța lui biologică, prin înmul- 
ţirea lui atât de rapidă. Indexul natalității la Români (28,07 la 
mie) este și astăzi unul din cele mai mari din Europa. Dar pe 
lângă această forță vitală, poporul român mai posedă încă, într'o 
măsură remarcabilă, și capacitatea de a asimila popoarele cu care 
vine în contact. Toponimia românească prezintă un mare număr 
de nume de localități, provenite dela Slavii contopiți în masa 
românească, Alte nume de localităţi amintesc de Cumani, Pece- 
negi și alte popoare de stepă, care s'au așezat vremelnic în Ro- 
mânia de azi. In secolul al XIX-lea, când Ungurii voiră să creeze 
în Transilvania un coridor de coloniști, care să lege câmpia un- 
gară cu ţara Secuilor, — un mare număr din aceste aşezări arti- 
ficiale au dispărut, în ciuda tuturor privilegiilor de care se bu- 
curau, și au fost absorbite de Românii din vecinătate. La fel au 
fost românizate, în total sau în parte, de-a-lungul secolelor, și 
multe sate săsești. Românizarea aceasta nu este rezultatul unei 
politici conștiente de desnaționalizare; ea s'a produs cu încetul, 
aproape neobservată, şi se explică prin marea putere de atracție 
exercitată de către Români asupra altor popoare, datorită însu- 

şirilor lor fizice şi morale. Frumuseţea și inteligența, un foarte 
desvoltat simț al armoniei, sensibilitatea artistică, bunul simț, 
profunda omenie, altruismul şi înțelegerea pentru vederile altora, 
în sfârşit o largă concepţie a vieţii, care știe să prețuiască da- 
rurile vieții pământești, dar la nevoie nu se teme nici de moarte, 
socotind-o drept o eliberare firească din această lume, — toate 
acestea constituesc laolaltă daruri naturale și pricinuesc un Welt- 
anschauung atrăgător pentru alții. 

Un popor care a dovedit, în condiţii istorice atât de nepriel- 
nice, o forță vitală atât de puternică și o putere de absorbţie atât 
de neobișnuită, trebuia să caute şi să găsească un spațiu vital 
corespunzător. Aceasta cu atât mai mult cu cât îndeletnicirea 
principală a poporului român cerea un teren fertil pentru agri- 
cultură și pășune întinse, pentru creşterea vitelor. Nici hotarele 
politice, nici îngrădirile administrative n'au putut stăvili răspân- 
direa, neobișnuit de mare, impusă de forța vitală a Românilor. 
Atlasul limbii române, marea operă ştiinţifică, a cărei editare a 
fost începută de Muzeul Limbii Române, în anul 1938, la Cluj, 
arată limpede aăile pe care s'a răspândit limba română din Tran- 
silvania aceea, înconjurată de brâul Carpaţilor, peste dealurile 
și câmpiile dimprejur. Evident că acolo unde sentimentul omo- 
genității era mai slab decât puterea de expansiune, sau acolo 
unde grupurile româneşti izolate se izbeau de popoare la fel de 
vitale, Românii au fost, în cele din urmă, desnaționalizați şi ei. 
Astfel, au dispărut în masa Slavilor ciobanii care trăiau cu tur- 
mele lor de oi de-a-lungul Carpaţilor nordici. Urmele lor le găsim 
în documente istorice și mai ales în numele vârfurilor de munte, 
apoi întrun mare număr de cuvinte cu referință la creșterea 
oilor, în faptul că locuitorii din Zakopane sau din Meseritsch 
se deosebesc prin trăsături, îmbrăcăminte şi obiceiuri de Slavii 
dimprejur. In Apus, spre câmpia Tisei, putințele de răspân- 
dire au fost mai restrânse. Rămâneau, însă, Sudul și Răsăritul, 
cu pădurile lor fără stăpâni şi cu câmpiile lor încă nelocuite. 
Românii au plecat din Transilvania spre Sud, înspre Dunăre, 
şi au întemeiat Voevodatul Munteniei; expansiunea lor spre 
Răsărit, înspre Nistru, a avut ca rezultat Voevodatul Moldovei. 

Un lucru remarcabil ne atrage atenția: spațiul locuit de Daco- 
Romani corespunde exact ținutului locuit de strămoșii lor, Dacii, 

dela Nistru, dela Carpații nordici până la Dunăre şi chiar dincolo 
de Dunăre. 

Se cuvine a fi remarcate și următoarele fapte: încă dela sfâr- 
şitul veacului al XIV-lea, scurt timp după consolidarea celor 
două State româneşti, domnitorii Principatelor moldovean și mun- 
tean și-au îndreptat privirile spre mare. Un domnitor muntean 
din familia Basarabilor a botezat ţara dintre Prut şi gura Nistrului 
după numele lui « Basarabia ». (Ruşii au folosit mai târziu acest 
nume pentru întregul ţinut dintre cele două râuri). Dar în timp 
ce Muntenia se interesa numai de siguranța gurilor Dunării, 
pentru Moldova întregul ţinut dintre Prut și Nistru constitue 
o parte integrantă a ţării. Locuitorii Basarabiei se mai numesc, 
de altfel, şi astăzi « Moldoveni ». 

Expansiunea Moldovei până la Nistru a urmat logica geogra- 
fică, văile Carpaţilor întinzându-se până în acest fluviu. Dincolo 
de Nistru — unde iau sfârșit pădurile de fagi şi stejari — începe 
o altă lume, stepa. Ținutul dintre Prut și Nistru înseamnă pentru 
Români mai mult de jumătate din Moldova. Pentru Ruși era 
cea mai mică «gubernie» a imperiului țarist. Pentru Români 
era pământul făcut arabil de brațele lor harnice; pentru Ruși 
era un ţinut sterp, care trebuia colonizat cu seminţiile cele mai 
diferite şi cu negustori evrei din ghettourile galițiene. Câmpiile 
bogate, udate de cele două râuri carpatice, constituiau pentru 
Români spațiul lor vital; pentru Ruşi numai o etapă a tendin- 
telor lor imperialiste. Românii au introdus în acest ţinut deschis 
culturii o viață de Stat organizată, care asigura căile de comerţ 
dintre ţările nordice şi Marea Neagră; Ruşii au făcut din el un 
ținut de trecere spre Peninsula Balcanică, pentru a se lupta cu 
Turcii pe pământ strein. Pentru Români ţinutul de peste Prut 
era un parapet, care se deosebea limpede de ținuturile cu ca- 
racter asiatic, iar Nistrul o linie de apărare; pentru Ruși, Basa- 
rabia constituia punctul de plecare pentru un atac în inima 
Europei. 

Integritatea Moldovei până la Nistru a fost recunoscută şi 
formal de către Petru cel Mare în tratatul de alianță cu domnul 
Moldovei, Dimitrie Cantemir, în războiul contra 'Turcilor. Lucrul 
acesta nu l-a împiedecat totuşi să indice Ruşilor, în testamentul 
său politic, crearea unui drum spre Constantinopol. Acesta este 

motivul pentru care 'Țarii următori s'au apropiat din ce în ce mai 
mult de Moldova, înaintând în veacul al XVIII-lea până la Bug 
și apoi până la Nistru, pentru ca, în cele din urmă, — sub pre- 
textul că vor să apere creștinătatea ortodoxă a Principatelor Ro- 
mâne împotriva 'Turcilor păgâni — să treacă şi Nistrul. Protec- 
toratul a dus în anul 18:12 la anexiune, când Rușii au ocupat 
întreaga provincie dintre Prut şi Nistru, cu cinci fortărețe pu- 
ternice, 17 oraşe și 685 sate şi cu o populație de 500.000 
suflete. 

Astfel își arătă Rusia sentimentele ei prietenești faţă de po; 
porul român, care o ajutase în multe războaie contra Turcilor. 
Românii au dăruit Rusiei și o mulțime de oameni însemnați, 
care cu toţii au desfășurat o importantă activitate culturală. Petru 
Movilă, descendentul unui domn moldovean, a fost la Kiev ma- 
rele organizator și reformator al bisericii rusești din secolul al 
XVIII-lea. Nicolae Milescu, un diplomat dibaci, a fost trimis 
de '"Țarii ruși cu o importantă misiune la Tokio. Dela el a rămas 
o foarte valoroasă descriere a Chinei. Petru cel mare a fost spri- 
jinit, în programul său de europenizare, de către fostul Domn 
al Moldovei, Dimitrie Cantemir, ales, pentru vasta sa cultură, 
membru al Academiei de Științe din Berlin. Fiul său, Antioh 
Cantemir, a deschis, prin activitatea sa poetică, un nou capitol. 
al literaturii rusești. 

In anul 1856 — după 50o de ani dela întemeierea Moldovei — 
Rusia, pierzând războiul din Crimeia, a trebuit să dea înapoi 
cele trei judeţe din sudul Basarabiei: Cahul, Bolgrad și Cetatea- 
Albă, dar după 22 de ani Țarul rus ceru aceste județe înapoi. 
Aceasta era din nou mulțumirea pentru ajutorul dat de Români 
împotriva 'Turcilor! Fără concursul tinerei armate române, Rușii 
n'ar fi izbutit niciodată să ia fortăreața Plevna, al cărei viteaz 
apărător Osman Pașa şi-a predat sabia-i frântă Principelui român 
Carol I, iar nu generalisimului rus. Trădarea aceasta a unui to- 
varăș de luptă a fost însă întrecută de cinismul cu care Rusia 
justifica răpirea Basarabiei de Sud: acordurile încheiate nu pre- 
vedeau nicio garanție pentru integritatea teritorială a Statelor 
aliate, 

Războiul actual arată pe față atitudinea dușmănoasă a Rusiei 
față de România, care a stat în calea tendințelor ei bolșevisto- 

imperialiste. În anul 1919, când Lenin și 'Trotzki găsiseră în 
Bela Kuhn un bun instrument, cu ajutorul căruia să pătrundă 
în Apusul Europei, Românii au distrus armatele bolşevice 
ungare și au salvat Budapesta de teroarea unui grup de Evrei 
degenerați. Numai datorită simțului politic sănătos al poporului: 
român a scăpat provincia dintre Prut și Nistru de primejdioasa 
ideologie moscovită. Sfatul țării a hotărît, pe baza dreptului de 
auto-determinare, întâi întemeierea unei republici moldovenești 
independente şi apoi alipirea ei necondiționată la Regatul Român. 

Astfel se întoarse în anul 1918 vechiul pământ moldovenesc 
la patria-mamă. Entuziasmul pricinuit de realipire era de ne- 
descris, iar dorinţa de a munci pentru ridicarea: culturală a ace- 
stei provincii, atât de neglijată sub regimul țarist, — unanimă. 
Câteva cifre arată lămurit îmbunătățirile înregistrate sub stăpâ- 
nirea românească. În anul 1918 existau în Basarabia 7459 de 
întreprinderi industriale la ţară și 4257 în orașe. Până în anul 
1930, numărul lor crescuse la 14.468 la țară şi 8208 la oraș, du- 
blându-se numai în decurs de 12 ani. Pentru ultimii zece ani 
lipsesc, din nefericire, date statistice precise, dar cu siguranță 
că și din acest ultim deceniu s'a desfășurat o puternică înmulțire 
a întreprinderilor. 

Evenimentele recente au demascat planurile și calculele Mos- 
covei. Ocuparea provinciilor româneşti și a țărilor baltice con- 
stituia în primul rând un succes diplomatic, de care Rusia avea 
neapărată nevoie pentru liniştirea maselor sale, exploatate la maxi- 
mum. Ocuparea aceasta aducea, însă, Rusiei şi mai multe avan- 
taje strategice, pe care chibzuia să le poată folosi împotriva celui 
mai primejdios dușman al ei, Germania. Strămutarea graniţei 
dela Nistru la Prut nu însemna numai crearea unui drum spre 
Constantinopol, cum plănuise Petru cel Mare. În Carpaţia, în 
Bucovina și în Delta Dunării se deschideau braţele cleştelui care 
trebuia să strângă Moldova și de unde pornea drumul spre pe- 
trolul românesc şi spre Jugoslavia. 

Era timpul ca aceste planuri să fie zădărnicite. Războiul, în 
care Românii au intrat cu un entuziasm de nedescris, umăr la 
umăr cu vitejii camarazi de arme germani şi sub conducerea 
pricepută a Mareşalului Ion Antonescu, înseamnă pentru țara 
noastră nu numai restabilirea graniţelor pierdute, ci lupta civili- 

zației împotriva pericolului bolșevic, reacţiunea culturii europene 
împotriva mentalităţii asiatice, dezordonate şi plutind în apele 
unui vag și primejdios misticism. România este fericită că nu 
mai este silită să asiste dela galerie la lupta istorică a gladiato- 
rilor, că i s'a îngăduit acum, în sfârşit, să sară și ea în arenă, pentru 
a lua parte activă la noua ordine a Europei și pentru a-și îndeplini, 
prin jertfa sângelui ei tânăr, misiunea ei istorică la gurile Du- 
nării şi Nistrului. 

Pe apele acestor două fluvii se vor îndrepta vapoarele pline 
spre inima Europei, încărcate cu prisosul pământului bogat, cul- 
tivat dela început şi apărat în contra tuturor valurilor protivnice, 
de Români. Pe aceeași cale vor veni în România mașinile, care 
vor mări rodnicia pământului românesc și-i vor înmulți comorile 
Și, dacă va fi nevoie, și armele cu care Românii, singurul popor 
arian şi neslav dela hotarul de Răsărit al Europei, vor face de 
strajă. 

Stepa are o ramificație în Sudul Basarabiei, care se în- 
tinde până peste Prut şi continuă în Muntenia, în Bărăgan, 
unde altădată vântul bătea numai peste vaste întinderi aco- 
perite doar cu pănușiță, iar azi grâul crește atât de înalt 
încât nu se mai vede nici călărețul, nici calul. Prin această țară 
a nimănui au trecut, în Evul Mediu, în drumul spre Roma și 
Byzanţ, popoarele sălbatece ale stepei și au găsit aici o arenă 
potrivită pentru caii lor mici şi ageri. Dar niciun popor n'a iz- 
butit să-și impună aici mai mult timp stăpânirea; nici Hunii, nici 
Avarii, nici Maghiarii, nici Pecenegii şi Cumanii, nici Bulgarii 
lui Svetoslav (mort în 1321) şi nici Tătarii. Mai târziu, când in- 
vaziile popoarelor sălbatece au încetat, stepele nelocuite ale Bu- 
geacului basarabean au fost populate cu fel de fel de coloniști — 
astfel explicându-se mozaicul etnic care populează astăzi acest 
colț al Basarabiei. 

Cu toate acestea, caracterul fundamental al provinciei a rămas 
pur românesc. Din cele 3.190.290 de suflete, care formau, la 1 
Ianuarie 1940, populația totală a Basarabiei, 1.820.505 sunt Ro- 
mâni. Împărțirea lor pe județe se vede în harta alăturată, în care 
apar întrun raport covârșitor față de Ruși, Ucrainieni şi Evrei, 
cele trei minorități mai importante ale Basarabiei. Numai în Nordul 
acestei provincii, unde s'au izbit de un popor la fel de vital, Ucrai- 

nienii, sunt în echilibru cu aceștia. In centru, însă, Românii 
constituiesc majoritatea. In ţinuturile de Sud, mai puţin popu- 
late, numărul Românilor — deși şi aici covârșitor — este mai mic. 
Faptul se explică prin aceea că stepele acestea au fost folosite 
relativ târziu pentru agricultură, iar Ruşii au adus aici colonii 
mari de streini sau de Ruși din interiorul Rusiei. Dat fiind, însă, 
că circa 80.000 de Germani au fost repatriați, iar peste 200.000 
de Evrei au urmat trupele bolșevice, de care se simt legaţi pe 
viaţă şi pe moarte, caracterul românesc va deveni în scurt timp- 
predominant și în această parte a Basarabiei. 

Dacă ne uităm la cifrele statisticei amănunțite din anul 1930, 
observăm că 59,9%, din totalul populaţiei era alcătuit din Ro- 
mâni, în timp ce la oraş procentul nu era decât de 31,5%. Pentru 
Evrei, era invers. Ei constituiau 26,6%, din orăşeni şi numai 
4,3% din populaţia rurală. La fel şi cu Ruşii, veniţi din diferite 
părți ale Rusiei și care constituiau 26,8%, din populația urbană. 
Faptul că numai 10%, din țăranii basarabeni erau Ruși dove- 
deşte cât de puţin pătrunseseră rădăcinile lor în acest pământ, 
care fusese colonizat cu intenţia de a fi rusificat. 

Caracterul etnic al unui oraș este determinat totdeauna de 
națiunea dominantă, fiind însă în mare măsură variabil. Dat fiind. 
însă că oraşele exercită în chip firesc o continuă putere de atracție 
asupra populaţiei rurale, dimprejur, putem prevedea foarte bine 
compoziția etnică viitoare a orașelor Basarabiei, înconjurate de 
Români. ; 

Pe harta alăturată, vedem la Răsărit de Nistru hotarele Re~ 
publicii Moldovenești, întemeiată de Ruși; aceasta potrivit prin- 
cipiului lor că fiecare popor are dreptul de a forma o grupare 
politică deosebită, dar în realitate mai ales pentru a câștiga la 
bolşevism pe Românii de dincolo de Nistru. 

După cum stepa s'a extins peste Nistru și Prut până aproape 
de capitala României, tot astfel şi forța biologică a poporului 
român a depășit hotarele ținutului carpatic, revărsându-se în 
imensitatea stepei. Românii au depășit Nistrul și Bugul. Insule 
linguistice mai mici și mai mari găsim chiar și dincolo de Nipru; 
o suburbie a Odesei se numeşte « Moldovanca », iar în Crimeia 
există un grup de 25 de sate, ale căror locuitori români sunt din 
Transilvania. In anul 1681 o parte a Ucrainei a fost sub stăpâ-— 

nirea Domnului moldovean Duca. În armatele ucrainiene și mai 
ales în cele căzăcești s'au distins mulți Români. Unul din ei, 
Daniel Apostol, a fost hatman ucrainian, 

Numărul Românilor de dincolo de Nistru nu poate fi sta- 
bilit cu precizie. După istoricii și etnografii ucrainieni, cuprindea, 
în 1919, 435.240 de suflete. 
La acest număr se adaugă 
înmulțirea naturală a Ro- 
mânilor în ultimii 22 de 
ani, ceea ce îl determină 
pe d. N. Smochină, cel 
mai bun cunoscător al lor, 
să creadă că sunt 783.000, 
fără a socoti pe Românii 
din Crimeia, 'Turchestan 
şi Siberia. Numărul acesta 
este mai mare decât acela 
al Rușilor (346.047) şi 
Ucrainienilor (385.234) din 
Basarabia. 

Neobişnuita putere de 
expansiune și rezistență a 
Românilor este un factor 
de care va trebui să se 

Scara: 1 mm = 26.800 locuitori. țină seama când se va 
construi noua ordine a 

continentului nostru, « Românii » — scrie A. Wirth în admirabila 
sa carte asupra Balcanilor — «sunt cea mai tenace rasă de pe 
pământ, fără a excepta nici pe copiii lui Israil. Evrei s'au găsit 
totdeauna, pe când Românii au fost... opt sau nouă secole 
invizibili, La fel de invizibili ca unele pârae din munţii Jura 
sau din Karst, care curg subteran pe distanțe de mai multe 
mile. Deodată, însă, în secolul al XIII-lea, Românii au apărut 
iarăşi și, de data aceasta, pentru totdeauna. De atunci au 
crescut ca un flux imens, provocând o adevărată inundație, 
In afară de propria lor stăpânire, au trăit sub nu mai puţin de 
cinci stăpâniri streine, dar niciun popor n'a putut să-i doboare 
la pământ. Dimpotrivă, ei s'au ridicat deasupra stăpânitorilor ». 

Tehnica modernă are astăzi putinţa de a adânci albiile flu- 
viilor, în stare de a deveni căi de comunicație, şi a izbutit să 
înlăture primejdia de inundație a unor ape cu un curs extrem de 
capricios. Priceperea și înțelepciunea celor chemați să creeze, 
în Europa de mâine, condițiile optime pentru o conviețuire paş- 
nică a popoarelor vor îndrepta efectul unor expansiuni etnice 
nechibzuite sau al unor colonizări pe scară întinsă, cu tendințe 
de desnaționalizare, tocmai în regiunile care trebuiau să păstreze 
neapărat un caracter pur național, pentru ca naţiunile originare 
şi vitale ale acestor regiuni să-şi desăvârșească misiunea lor isto- 
rică de mari naţiuni. 


SEXTIL PUŞCARIU 


TEXTE ŞI DOCUMENTE 


DECLARAȚIA D-LUI PROF. ȘTEFAN CIOBANU, 
ÎN ŞEDINŢA CONSILIULUI DE 
COROANĂ DIN 27 IUNIE 1940 


SIRE, 


Provincia românească dintre Prut și Nistru a făcut parte 
integrantă din vechea Moldovă dela înființarea acestei formațiuni 
politice românești. Populația românească de Răsărit a Moldovei, 
numită astăzi Basarabia, împărtăşeşte soarta întregului neam 
românesc în decursul unui șir de veacuri, până când în anul 1812 
această provincie a fost smulsă mișelește din trupul neamului 
românesc și anexată la imperiul țarist, cu care n'a avut niciodată 
niciun fel de contact. Populaţia Basarabiei, formată 75 la sută 
din Români şi 25 la sută din minoritari aduși recent de Ruși, cu 
vreo 80.000 locuitori ruși, are un caracter eminamente românesc. 
După o rezistență dârză a întregii populaţii în contra tendințelor 
brutale de rusificare şi desnaţionalizare prin colonizări și depor- 
tări, după grele suferinți pe care le-a îndurat din partea stăpânirii 
barbare ruseşti, poporul românesc din Basarabia trece prin 
frământările revoluțiilor rusești din anii 1905 — 1906 și 1917—1918, 
şi, în baza dreptului de auto-determinare a popoarelor subjugate 
din Rusia, se unește cu patria mamă. Unirea se face prin organul 
revoluționar legal al Basarabiei, unire care a fost cerută încă la 
începutul revoluției din 1918 în diferite congrese ale țăranilor şi 
intelectualilor. Dorința de a se realiza unirea a fost atât de mare, 
încât populaţia n'a ţinut seama că Vechiul Regat, în parte sub 
ocupație, se găsea într'o situație critică. Și atunci cum s'ar putea 
abandona o populație românească, care cu atâta încredere s'a 
aruncat în brațele statului român? 

Cum s'ar putea ceda Basarabia care şi-a arătat lealitatea şi ata- 
șamentul necondiţionat față de neamul și țara românească şi față 
de Tron? Cum s'ar putea călca în picioare o poruncă a trecutului 

nostru istoric, cum s'ar putea trece peste suferinţele, lacrimile şi 
sângele acelora care s'au jertfit pentru realizarea idealului nea- 
mului nostru? 

Chiar minoritarii şi-au arătat tot devotamentul față de neamul 
românesc, manifestat în diferite alegeri, şi în vizita regală recentă 
în Chişinău şi-au manifestat dorința de a trăi în cadrele româ- 
nismului. 

Sire, părăsirea Basarabiei de armatele române ar fi cea mai 
mare crimă națională, căci ea ar însemna — să aruncăm populaţia 
din Basarabia în braţele unui neam străin și a unui regim pe care 
nimeni în Basarabia nu-l dorește. Răspunsul ce trebuie dat 
Sovietelor e: rezistență până la sfârşit. Și în lupta ce se va da în 
contra cotropitorilor, populaţia din Basarabia va fi alături de 
armata română. 


In continuarea şedinţei Consiliului de Coroană, care s'a reân- 
ceput la orele 21, membrii Consiliului au fost interogați din nou. 
Profesorul Șt. Ciobanu a declarat cele ce urmează: 


SIRE, 


Susțin în totul declarația pe care am făcut-o în ședința dela 
amiază. 

Conștiinţa mea de român basarabean nu-mi permite să concep 
ca o provincie care din punct de vedere şi istoric şi ca structură 
etnografică este românească, să fie cedată fără nici un gest măcar 
de apărare Ruşilor, ca populaţia ei să fie lăsată pradă. Acei dintre 
membrii Consiliului, care susțin că această cedare va fi provizorie, 
se înșeală. Noi care am simțit cisma robiei rusești, nu putem crede 
că stăpânirea rusească va fi uşor de înlăturat, că dreptatea noastră 
va fi restabilită. Eu cred ceva mai mult. Acei care au urmărit 
evoluţia ideilor politice din Rusia din ultimul timp au putut ob- 
serva că în viața Ruşilor sovietici s'a produs un reviriment. Dela 
internaţionalismul bolşevic, ei au revenit la naționalismul cel mai 
autentic al Rusiei țariste. Respectul drepturilor altor popoare 
este o ficțiune. Aceeaşi recrudescenţă sa petrecut şi în altă ordine 
de gândire a Rușilor. Dela principiul de libertate, de autodeter- 
minare a neamurilor, de care au făcut atâta paradă comuniștii, 
la ei reînvie ideea veche imperialistă într'o formă cu mult mai 
pronunțată decât acea de sub regimul țarist. Politica agresivă 
față de Polonia, Finlanda și Țările Baltice este o mărturie, Şi cu 
reînvierea imperialismului a renăscut și visul de cucerire a Constan- 
tinopolului, precum și ideea panslavistă, idei alimentate de o 
întreagă literatură în decursul unui şir de veacuri. Ei nu se vor 
mulțumi numai cu Basarabia, care nu este pentru ei decât un 
punct de trecere spre Peninsula Balcanică. Politica lor de apropiere 

față de Bulgari și de Sârbi nu este decât o încercare de a realiza 
visul slavofililor. Și dacă vom ţine seama că la Bulgari și Sârbi 
există în stare latentă şi mișcarea comunistă, ne putem aștepta 
că ei mâine vor pretinde Dobrogea, fie pentru ei, fie pentru Bul- 
gari, ca să facă joncţiunea între ei şi statul bulgar. Cedarea Basa- 
rabiei ar deştepta și poftele Ungurilor şi ale Bulgarilor. 

Sire, decât să ne rășluiască ţara, bucată cu bucată, mai bine 
să murim cu toţii pentru un ideal al părinţilor noștri. 


PROTESTUL D-LUI PROF. ȘTEFAN CIOBANU, 
ROSTIT LA ȘEDINȚA COMISIUNILOR 
AFACERILOR STREINE A CAMEREI ȘI 

SENATULUI, ÎN ŞEDINŢA DIN 2 IULIE 1940 


Domnule Preşedinte, 
Domnilor Senatori, 
Domnilor Deputaţi, 


In ceasurile de grele încercări prin care trece neamul româ- 

nesc, grupul parlamentarilor basarabeni, asociația foştilor depu- 
taţi în Sfatul "Țării şi foştii deputaţi basarabeni în toate parlamentele 
României dela 1918 până la 1940, precum și fruntașii vieţii publice 
şi culturale a acestei provincii, cu sufletul sdrobit de durere îşi 
ridică strigătul lor de protest în fața parlamentului Român şi în 
fața întregii lumi civilizate în contra actului de răpire nouă a 
Basarabiei de către Uniunea sovietică rusească. Această provincie 
românească, care încă din vremurile antice a făcut parte integrantă 
din trupul neamului românesc, la început intrând în hotarele co- 
loniei romane, Dacia, iar mai târziu un șir de veacuri făcând 
parte indisolubilă din formațiunea de stat românească cunoscută 
sub denumirea de Moldova, — prin întreaga ei istorie, prin tra- 
diţie culturală și prin structura ei etnică a fost şi este o provincie 
românească, 
“2 Neamul românesc din Basarabia împărtășește soarta întregului 
popor românesc, luând parte la formarea individualităţii lui etnice 
şi la apărarea ființei lui naţionale, In lunga ei istorie, Basarabia, 
ca şi celelalte regiuni locuite de Români, n'a avut și nu putea să 
aibă nici un fel de contact politic cu formațiunile de stat rusesc, 
care, despărțite de românime prin statul polon și prin regiunile 
de 'Tătari ale Ociacovului de sub stăpânirea turcă, se găseau la o 
mare depărtare de grosul poporului românesc. 

Politica imperialistă a statului rus, după ce acest stat se reface 
de lovitura dată de dominaţia 'Tătarilor, duce la înglobarea în ca- 
drul lui a mai multor popoare nerusești, 

In secolul al XVII-lea Rusia moscovită prin corupție și tră- 
dare pune mâna pe Ucraina, tinzând prin aceasta să ajungă la 
Marea Neagră. Petru cel Mare ajunge până la Marea de Azov, 
iar urmaşii lui din secolul al XVIII-lea cuceresc litoralul Mării 
Negre, apropiindu-se tot mai mult de țările românești, până când, 
la 1702, Rușii devin vecinii noştri, hotarul între noi și ei stabilin- 
du-se la Nistru. 

Visul vechi al Rușilor, alimentat de o întreagă literatură, de a 
pune stăpânire pe Dardanele, aţâță setea lor de a înainta în Sud- 
Estul Europei, motivând această tendință de expansiune prin 
formula ipocrită de a veni în «ajutorul creştinilor robiţi», după ei, 
de către Turci, ajutor pe care nimeni nu l-a solicitat. În anul 
1812, profitând de învălmăşeala din Europa și slăbiciunea Turciei, 
sub protectoratul căreia se găsea Moldova, Rușii pentru aceleaşi 
motive ipocrite anexează partea de răsărit a Moldovei, cu toate 
că Turcia prin tratate era obligată să păstreze integritatea terito- 
riului principatului Moldovei. Această anexare a Basarabiei, la 
care niciodată n'a consimţit poporul românesc din Basarabia şi 
din alte părți, a luat forma celui mai autentic și mai barbar sclavaj 
din vremurile noi. 

Cu toate protestele țărănimii și a celorlalte clase sociale din 
Basarabia în contra regimului rusesc, cu toată lupta pe care o 
duc Românii pentru desrobirea lor de sub stăpânirea rusească, 
cu toate afirmaţiile unor Ruşi cinstiți, cum au fost slavofilii Da- 
nilevschi și Samarin, publicistul Durnovo, fostul ministru Curo- 
patchin, sociologul Tihomirov şi alţii, că Basarabia este românească 
şi că ea trebue să fie retrocedată României, — această provincie a 
suferit jugul rusesc timp de mai bine un secol. Această ocupaţie 
rusească prezintă tabloul celei mai sfâşietoare tragedii naţionale: 
politica rusească în această provincie tinde spre distrugerea ființei 
etnice a Românilor basarabeni, spre desființarea neamului româ- 
nesc prin colonizări masive a regiunii, prin deportări « benevole » 
ale ţăranilor Moldoveni în cele mai îndepărtate regiuni ale Siberiei 
și Caucazului, prin rusificarea completă a bisericii, școalei și admi- 
nistraţiei, 

Aceste măsuri însă n'au dus nici la desființarea etnică a popo- 
rului românesc și nici la distrugerea masivității lui în Basarabia. 
Toate statisticele ruseşti, ca aceea a lui A. Zașciuc, a geografului 
rus Soroca, a lui N. Jaşcov, până la agentul de rusificare rus P. 
Cruşevan și alții, socot că elementul românesc din Basarabia for- 
mează 75 la sută din întreaga populaţie din această provincie. 
Până şi cea mai vădită și recunoscută falsificare a datelor statistice 

ale recensământului rusesc din anul 1897 acordă elementului ro- 
mânesc majoritatea reltivă de 47,6 la sută, iar elementului rusesc 
numai 8 la sută și celui rutean 19,6 la sută. In cele 2 milioane de 
locuitori cifra ridicolă de 155.774 de Ruși și 379.198 de Ruteni, 
cifre exagerate, după cum recunoaște chiar statisticianul rus V. N. 
Butovici, în anul 1916, justifică subjugarea unei provincii, Cu toată 
asprimea regimului rusesc, populația românească din Basarabia 
şi-a menţinut conștiința ei de neam, conștiință care sa mani- 
festat în păstrarea intactă a limbii şi obiceiurilor, întrun număr 
mare de tipărituri româneşti, în scrierile mai multor autori basa- 
rabeni și în tendințele Românilor din Basarabia de a se uni cu 
România, tendințe care se oglindesc în mișcările pentru unire 
dela începutul stăpânirii rusești, în mișcările dela anul 1863— 
1864, în mișcarea revoluţionară din 1g05—1906. Aceste mișcări 
în favoarea unirii cu România, în anul 1917 iau forma unei adevă- 
rate revoluții naţionale, când Basarabia, în cadrul revoluţiei ru- 
sești și în deplin acord cu ideile revoluţionare ale popoarelor 
asuprite din Rusia, își exprimă voinţa în congresele învăţătorilor, 
ale preoților, cooperatorilor, țăranilor, în adunările zemstvelor, etc., 
de a se uni cu statul Român în baza dreptului de auto-determinare 
ale popoarelor, drept câştigat prin revoluţie. Organizarea Sfatului 
Țării, autonomia și inepe in Basarabiei sunt etape logice 
care duceau Basarabia la restabilirea unei dreptăți istorice, în- 
călcate în picioare de către Rusia țaristă, după cum se încălcase 
şi drepturile altor popoare, Şi Sfatul Țării, organ perfect legal al 
Basarabiei, ales pe baza pe care se alegeau toate organizaţiile 
revoluționare din Rusia, desăvârșește lupta pentru desrobire prin 
proclamarea unirii Basarabiei cu România la 27 Martie 1918. 
Astfel, poporul românesc din Basarabia, alături de celelalte naţio- 
nalități din această provincie, care în diferite împrejurări au recu- 
noscut dreptatea noastră, manifestându-se pentru unire, îşi recă- 
pătă libertatea, Valabilitatea actului unirii Basarabiei cu Româ- 
nia și dreptatea cauzei românești au fost recunoscute şi de către 
Puterile mari, printre care au fost și Germania şi Italia, cărora 
Basarabia le-a manifestat nu odată cea mai caldă recunoştinţă. 
Acei 22 de ani de viață națională în cadrul statului român au 
dus la progrese enorme pe terenul cultural, social şi economic. 
Analfabetismul, această rușine a stăpânirii țariste, aproape dispare, 
Reforma agrară făcută în mod egal pentru toate naţionalităţile 
duce la o înflorire a economiei rurale, iar minoritățile din Basa- 
rabia se bucură de drepturi de care nu sau bucurat niciodată 
sub Ruși, Dovada este că, cu toată propaganda comunistă prin nu- 
meroși agenţi, prin crearea Republicei moldoveneşti, care de 
altfel este un indiciu că elementul românesc este predominant 
chiar între Nistru și Bug, prin înființarea postului de radio-emi- 

siune pentru aceleași scopuri dela Tiraspol, n'a dat rezultate; în 
Basarabia a domnit liniște perfectă. Iar numeroasele alegeri 
libere din Basarabia, care au avut un caracter cu adevărat plebis- 
citar pentru această provincie, cu mulți deputaţi minoritari, au 
fost o confirmare strălucită a sentimentelor bune pentru România 
ale întregei populaţii din Basarabia. 

Astăzi, prin mijloace necunoscute în istorie, folosindu-se de 
forța ei numerică și de situaţia turbure din Europa, încercând 
să falsifice datele istorice şi statistice, Rusia sovietică invadează 
din nou această provincie. Şi populaţia acestei provincii şi cea 
românească şi cea minoritară, Germanii, Bulgarii și chiar Rutenii 
şi Ruşii, refractari unui regim comunist, este lăsată pradă unei 
situaţii pe care nu o dorește. Aserţiunile posturilor de radio so- 
vietice, cum că sovieticii sunt întâmpinați cu flori, sunt falsifi- 
cări, fiindcă în Basarabia de astăzi curg râuri de lacrimi şi de 
sânge, iar acei ce-i întâmpină cu flori mau nimic comun nici cu 
neamul românesc și nici cu populația muncitoare de altă naţiona- 
litate din această provincie. 

Dacă mai există dreptate pe acest pământ, dacă principiile 
umane mai au vreun rost în lume, dacă drepturile popoarelor, 
sfinte chiar în timpurile întunecate ale istoriei, mai au vreo va- 
loare, noi parlamentarii și fruntașii vieții publice și culturale din 
Basarabia, Români și minoritari, în numele poporului din pro- 
vincia dintre Prut şi Nistru, astăzi redus la tăcere, apelăm la lu- 
mea civilizată și atragem atenţia asupra dramei sfâşietoare prin 
care trece populația Basarabiei, în acelaș timp ridicăm glasul 
nostru de protest riguros în contra încălcării nelegiuite a celor 
mai sfinte drepturi ale noastre istorice, etnice și umane. 


Protestul prof. Și. Ciobanu a fost acoperit cu câteva mii de 
semnături. 


PERSPECTIVĂ SPRE VIITOR 


Incepând cu numârul acesta, primul alcătuit conform indicațiilor 
date de noua direcție, se suspendă, timp de şase luni, colaborarea 
la Revista Fundațiilor Regale, a criticilor de formațiune fie este- 
tizantă, fie hberalzantă până la simpatii față de ideologia și lite- 
ratura semită. Aceasta până ce directivele noi, care au început să 
fie date din Aprilie 1941, vor fi suficient cunoscute prin revistă. 
„=: Dela această dată, revista, urmărind nu să strice tot ce a fost 
bun, dar să împlinească, va primi colaborările vechilor critici numai 
în măsura în care se va face dovada că ei recunosc cerințele literare 
ale vremii. Ţinând seamă de imperativele conștiinței estetice, fără 
de care nu este durată, critica revistei afirmă că literatura nu este 
un mijloc de destrămare și nici un simplu joc singularizant, ci o func- 
țiune de expresie adânc omenească și românească totodată, fără de 
care poezia nu poate fi integrată în cultura neamului. 

INCUNOȘTIINȚARE PENTRU COLABORATORII 
NOȘTRI 


COLABORATORII REVISTEI SUNT RUGAŢI CA, ODATĂ CU 
MANUSCRISELE TRIMISE, SĂ MENȚIONEZE ADRESA EXACTĂ, 
UNDE SĂ LI SE EXPEDIEZE ONORARIUL ȘI, EVENTUAL, 
PRIMA CORECTURĂ. — AUTORII CARE DORESC SĂ LI SH 
TIPĂREASCĂ EXTRASE VOR CERE ACEST LUCRU ODATĂ CU 
TRIMITEREA MANUSCRISULUI, ARĂTÂND NUMĂRUL DE EXEM- 
PLARE DORIT, CARE SE VA IMPRIMA PE CHELTUIALA D-LOR, 


ÎN CEL MULT TREI LUNI DELA DEPUNEREA FIECĂRUI 
MANUSCRIS, AUTORUL VA PRIMI RĂSPUNS DACĂ MANUSCRI- 
SUL A FOST ACCEPTAT SPRE PUBLICARE. MANUSCRISELE 
NEPUBLICATE NU SE ÎNAPOIAZĂ, 


MANUSCRISELE ACCEPTATE VOR FI PUBLICATE DUPĂ 
NECESITĂŢILE DE ORDIN REDACȚIONAL. 

